
Žmonės dingsta nuolat. Paklauskite bet kurio 
policininko. Bet dar geriau, jei pasiklausite žurna- 
listų. Iš dingimų jie užsidirba duonai ir sviestui. 

Jaunos merginos bėga iš namų. Maži vaikai pa- 
simeta nuo tėvų ir niekada nebeatsiranda. Namų 
šeimininkės netenka kantrybės ir, pasiėmusios 
maistpinigių, su taksi išvažiuoja į stotį. Tarptau- 
tiniai finansininkai pasikeičia pavardes ir išnyksta 
įvežtinių cigarų dūmuose. 

Galop daugelis dingusiųjų bus rasti, mirę ar 
gyvi. Juk dingimą galima paaiškinti. 

Dažniausiai. 

Invernesas, 1945 

Nauja pradžia 


DINGTI BE PĖDSAKŲ ta vieta nebuvo pati tinkamiausia, 
bent iš pirmo žvilgsnio. Ponios Beird viešbutukas panėšėjo į 
daugybę kitų 1945 metų Škotijos Aukštumų namų, teikiančių 
nakvynę ir pusryčius; buvo švarus, tylus, su išblukusiais gėlė- 
tais sienų apmušalais, tviskančiomis grindimis ir įmetus mone- 
tą veikiančia dujine karšto vandens kolonėle prausykloje. Pati 
ponia Beird buvo žema, drūta, gero būdo moteriškė. Ji nė kiek 
neprieštaravo, kai Frenkas nukrovė jos mažytę, rožių raštais 
puoštą svetainę gausybe knygų ir popierių, su kuriais visada 
keliaudavo. 

Išeidama sutikau ponią Beird hole. Putnia plaštaka ji čiupo 
man už rankos ir paglostė plaukus. 

— Ak, ponia Randal, šitaip atrodydama niekur neisit! Leiskit 
sukišti šitą sruogą. Na štai. Dabar jau geriau. Žinote, pusseserė 
man pasakojo apie naują ilgalaikę šukuoseną, kurią išbandė ir 
kuri esanti graži ir puikiai laikosi; galbūt ir jums kitąkart rei- 
kėtų pamėginti? 

Nedrįsau jai pasakyti, kad neklusnūs rusvi mano plaukai 
tėra gamtos klaida ir kad ilgalaikės šukuosenos meistrų aplai- 
dumas čia niekuo dėtas. Standžios ponios Beird garbanos buvo 
suraitytos nepriekaištingai. 

— Taip ir padarysiu, ponia Beird, - pamelavau. - Traukiu į 
miestelį susitikti su Frenku. Mudu grįšime arbatos. 

Nėriau pro duris ir nuskubėjau taku, kol ji nespėjo aptikti 
kitų netvarkingos mano išvaizdos trūkumų. Ketverius metus 
padirbėjusi Anglijos kariuomenės medicinos seseria, džiau- 
giausi, kad išsinėriau iš uniformos ir galiu patenkinta vilkėti 

šviesiomis margomis plonos medvilnės suknelėmis, visiškai ne- 
pritaikytomis vaikštinėti nelygiu keliu per viržynus. 

Iš pradžių daug ko daryti nė neketinau; man labiau rūpė- 
jo kas kita: miegoti iki vėlyvo ryto, ilgomis popietėmis tingiai 
drybsoti lovoje su Frenku. Deja, buvo sunku pasinerti į ramią 
romantišką nuotaiką, kai už mūsų durų su dulkių siurblių šau- 
niai darbuodavosi ponia Beird. 

- Turbūt tas kilimas nešvariausias visoje Škotijoje, - pasakė 
Frenkas tą rytą, kai tysojome lovoje ir klausėmės baisaus siur- 
blio riaumojimo koridoriuje. 

— Beveik toks pat suterštas kaip ir mūsų šeimininkės min- 
tys, - pritariau. - Tikriausiai reikėjo važiuoti į Braitoną. 

Prieš Frenkui pradedant dirbti istorijos dėstytoju Oksforde, 
nusprendėme paatostogauti Škotijoje, nes mums atrodė, kad 
Škotiją karas nusiaubė ne taip smarkiai kaip visą kitą Britaniją, 
be to, joje nešėlo pokario linksmybės, kuriomis buvo užsikrė- 
tusios populiaresnės atostogų vietos. 

Nė neabejojau, kad tai bus simboliška vieta santuokai at- 
gaivinti; mūsų vestuvės įvyko prieš septynerius metus, po jų 
Škotijoje praleidome tik dvi medaus mėnesio dienas, nes pra- 
sidėjo karas. Manėme dabar rasiantys čia ramų prieglobstį ir iš 
naujo pažinsiantys vienas kitą, tačiau visai nenutuokėme, kad 
golfas ir žvejyba - populiariausias Škotijos sportas lauke, o pa- 
skalos - mėgstamiausias užsiėmimas viduje. Kai lyja tiek, kiek 
Škotijoje, žmonės daugiausia laiko praleidžia namie. 

— Kur eini? — paklausiau, kai Frenkas nukorė kojas iš lovos. 

— Labai nenorėčiau nuvilti mielosios senutės, - atsakė jis. 

Sėdėdamas ant senovinės lovos krašto, jis ėmė nesmarkiai 
šokčioti. Lova šaižiai ritmiškai girgždėjo. Siurblys koridoriuje 
akimoju nutilo. Pašokinėjęs minutę ar dvi, Frenkas garsiai, te- 
atrališkai sudejavo ir griuvo ant nugaros, tratant besipriešinan- 
čioms spyruoklėms. Nesusitvardžiau ir sukikenau įsikniaubusi 
į pagalvę, kad nesudrumsčiau bežadės tylos už durų. 

Frenkas kilstelėjo antakius. 

— Turėtum vaitoti iš ekstazės, ne krizenti, - pašnabždomis 
įspėjo jis. - Ji pamanys, kad aš - prastas meilužis. 

- Jei nori išgirsti tokių dejonių, turėsi pašokinėti ilgiau, - at- 
šoviau. - Dvi minutės nusipelno tik juoko. 

— Kokia savanaudė. Negi pamiršai, kad atvažiavau čia ilsėtis. 

— O tu - tinginių pantis. Niekada neišauginsi genealogijos 
medžio šakos, jei smarkiau nepaplušėsi. 

Didžiulis Frenko domėjimasis genealogija buvo dar viena 
priežastis, kodėl mudu atkeliavome į Škotijos Aukštumas. Vie- 
noje nučiurusioje laikraščio iškarpoje, kurią jis visur tampėsi, 
buvo rašoma, kad kažkoks nuoboda jo protėvis su šia vietove 
buvo siejamas aštuoniolikto amžiaus viduryje, o gal septynio- 
liktame? 

— Jei savo giminės genealogijos medyje liksiu bevaikis kel- 
mas, tikrai apkaltinsiu nenuilstančią mūsų šeimininkę. Juk 
mudu susituokę beveik aštuoneri metai. Frenkas jaunesnysis 
bus teisėtas palikuonis, ir dar būtų neblogai jį pradėti be liu- 
dytojos. 

— Jeigu jis apskritai bus pradėtas, - liūdnai tariau. 

Likus savaitei iki pasitraukimo į Škotiją, mudviejų viltys dėl 
kūdikio vėl sužlugo. 

- Bet juk mums teikia stiprybės grynas oras ir sveika mity- 
ba? Negi mums nepasiseks čia? 

Vakar vakare valgėme keptos silkės. Per pietus - marinuo- 
tos. O aitrus kvapas, sklindantis laiptais į viršų, piršo mintį, kad 
pusryčių taip pat gausime silkės, tik rūkytos. 

- Jei neketini suvaidinti dar vieno spektaklio, kad pamoky- 
tum ponią Beird, - pasakiau, - gal geriau renkis. Juk esi sutaręs 
dešimtą susitikti su tuo žmogum. 

Pastorius daktaras Redžinaldas Veikfildas, čionykštės pa- 
rapijos vikaras, žadėjo duoti Erenkui patyrinėti kažkokių labai 
įdomių krikšto metrikų, ką jau kalbėti apie tai, kad mano vyrui 
magėjo atkasti dūlančių kariuomenės depešų ar dar kokių do- 
kumentų, kuriuose minimas įžymusis jo protėvis. 

—- Kuo vardu tas tavo proproproprosenelis? - pasidomė- 
jau. - Tas, kuris kažkur čia bastėsi per vieną iš sukilimų? Ne- 
prisimenu, Vilis, o gal Valteris? 

— Tiesą sakant, Džonatanas. 

Frenkas neširdo dėl to, kad visiškai nesidomiu jo šeimos is- 
torija, bet niekada neprarasdavo budrumo, tykodavo menkiau- 
sio mano smalsumo blykstelėjimo kaip dingsties iškloti visus to 
laikotarpio, kai gyveno Randalų protėviai, faktus ir paaiškinti jų 
ryšius. Kai sagstėsi marškinius, jo akys aistringai žibėjo it kokio 
aklatikio dėstytojo. 

— Džonatanas Volvertonas Randalas - Volvertonas pagal 
motinos dėdę, smulkų bajorą iš Sasekso. Bet jis garsėjo šaunes- 
ne pravarde Juodasis Džekas, kurią gavo kariuomenėje, turbūt 
tada, kai buvo atkeltas į šią vietovę. 

Kniūbsčia griuvau ant lovos ir apsimečiau knarkianti. 
Frenkas nekreipdamas dėmesio toliau varė savo mokslinius 
samprotavimus: 

— Jis nusipirko paskyrimą ketvirtojo dešimtmečio vidury- 
je, apie 1730-uosius, ir tarnavo dragūnų kapitonu. Skaitydamas 
tuos senus laiškus, kuriuos atsiuntė pusseserė Mei, supratau, 
kad kariuomenėje jam puikiai sekėsi. Žinai, geras pasirinkimas 
antram sūnui; jaunesnysis jo brolis tęsė tradiciją - tapo pasto- 
riaus padėjėju, bet kol kas apie jį mažai ką radau. Šiaip ar taip, 
Sandringamo kunigaikštis labai gyrė Džeką Randalą už jo vei- 
klą prieš 1745 metų antrąjį jakobitų sukilimą ir po jo, - aiškino 
Frenkas neišprususiai auditorijai - man. - Ar esi girdėjusi apie 
Gražuolį princą Čarlį ir tą šutvę*? 


* Jakobitų sukilimai vyko 1688-1746 m. Jų tikslas buvo grąžinti į sostą Anglijos 
(Jokūbas II) ir Škotijos (Jokūbas VII) karalių (1633-1701), vėliau - jo Stiuartų 
dinastijos palikuonis. Pavadinimas „jakobitai“ kilęs iš lotyniško vardo Jacobus - 
Jokūbas. Antrajam 1745 m. jakobitų sukilimui, dar vadinamam keturiasdešimt 
penktųjų sukilimu, vadovavo Karolis Eduardas Stiuartas (1720-1788), arba Gra- 
žuolis princas Čarlis, Jaunasis Pretendentas. Jis - priešpaskutinis Stiuartų dinas- 
tijos atstovas ir jakobitų pretendentas į Anglijos ir Škotijos sostą kaip Karolis III. 
(Čia ir toliau vertėjos pastabos.) 

- Kažin ar škotams tai didelė netektis, - įsiterpiau sėsda- 
masi ir mėgindama susiglostyti plaukus. - Tikrai girdėjau, 
kaip vakar vakare baro šeimininkas toje smuklėje pavadino 
mus Sassenachs. | 

— Na ir kas? - santūriai tarė Frenkas. - Juk tik anglais, arba 
blogiausiu atveju jis norėjo pasakyti, kad mes - svetimšaliai, o 
tokie ir esam. 

- Žinau, ką tas žodis reiškia. Jis buvo pasakytas tonu, kuris 
man nepatiko. 

Frenkas pasirausė komodos stalčiuje diržo. 

— Jis tik buvo suirzęs, nes pasakiau, kad elis silpnas. Ir pri- 
dūriau, kad gaminant tikrą škotišką elį į statinę reikia įmesti 
seną batą, o kai elis subręsta - perkošti per nuspurusius apati- 
nius baltinius. 

— Ak, todėl ir gavom tokią nemenką sąskaitą. 

— Na, jam pasakiau šiek tiek taktiškiau, bet tik todėl, kad 
geilų kalba neturi specialaus žodžio kelnaitėms. 

Susidomėjusi paėmiau savo kelnaites. 

— Kodėl? Argi senovės geilai nenešiojo apatinių drabužių? 

Frenkas sušnairavo į mane. 

— Nesi girdėjusi tos senos dainos apie tai, ką škotas vilki 
po kiltu? 

- Tikriausiai ne per kojas užsimaunamus vyriškus apatinius 
iki kelių, - abejingai tariau. - Matyt, kol tu šokinėsi su vikarais, 
eisiu paieškoti čionykščio kiltų dėvėtojo ir paklausiu jo. 

- Gerai, tik pasistenk, kad tavęs nesuimtų, Klere. Šv. Egidi- 
jaus koledžo dekanui tai visai nepatiktų. 


= 


Bet, tiesą sakant, nepamačiau nė vieno kilto dėvėtojo, ku- 
ris būtų slampinėjęs po miestelio aikštę ar pirkęs ją apspitusio- 
se parduotuvėse. Ten vaikštinėjo kitokie žmonės, daugiausia į 
ponią Beird panašios namų šeimininkės, kaip ir kasdien nar- 
dančios po krautuves. Jos buvo plepios, mėgstančios liežuvauti, 

o puiki jų išvaizda ir vienodai raštuoti drabužiai parduotuvėse 
skleisdavo jaukią šilumą; šios moterys buvo lyg šaltos ryto mi- 
glos, tvyrančios lauke, atsvara. 

Vis dar neturėjau savo namų, todėl mažai ką pirkdavau, bet 
man patikdavo slankioti tarp neseniai prikrautų lentynų ir nuo- 
širdžiai džiaugtis daugybe vėl parduodamų daiktų. Prekės ilgai 
buvo normuojamos, todėl turėdavai verstis be tokių paprastų 
dalykų kaip muilas ir kiaušiniai, o dar ilgiau - be prabangių 
smulkmenų, pavyzdžiui, „LHeure Bleu“ odekolono. 

Mano žvilgsnis užtruko ties parduotuvės vitrina, kuri lūžo 
nuo namų ūkio prekių: čia puikavo siuvinėtos staltiesės arba- 
tai ir arbatinuko apdangalai, ąsočiai ir stiklinės, stirta paprastų 
skardų pyragui ir trijų vazų rinkinys. 

Niekada nebuvau turėjusi vazos. Karo metais gyvenau me- 
dicinos seserims skirtose patalpose, iš pradžių Pembruko ligo- 
ninėje, paskui karo lauko ligoninės punkte Prancūzijoje. Tačiau 
ir prieš karą mes niekur negyvenom taip ilgai, kad toks pirkinys 
būtų pateisinamas. Pagalvojau, kad jeigu būčiau turėjusi tokį 
daiktą, dėdė Lemas būtų į vazą pripylęs šukių, man dar nespė- 
jus nė prisiartinti su puokšte ramunių. | 

Kventinas Lambertas Bošampas. K - archeologijos studen- 
tams ir bičiuliams. Dr. Bošampas - mokslininkų būreliams, 
kuriuose sukdavosi, dėstydavo ir šiaip būdavo. Bet man visada 
dėdė Lemas. 

Vienintelis tėvo brolis ir vienintelis dar gyvas giminaitis, 
kuriam buvau primesta penkerių, kai mano tėvai žuvo auto- 
mobilio avarijoje. Tuo metu jis ruošėsi kelionei į Vidurinius 
Rytus, bet ją teko atidėti, nes reikėjo pasirūpinti laidotuvė- 
mis, sutvarkyti tėvų turto reikalus ir užrašyti mane į tinkamą 
mergaičių internatinę mokyklą, kurią kategoriškai atsisakiau 
lankyti. 

Priverstas atplėšti putlius mano pirštelius nuo automobilio 
durų rankenos ir tempti mane iš paskos mokyklos laiptais, 
dėdė Lemas, kuris labai nemėgo asmeninių barnių, supykęs 

atsiduso, tada gūžtelėjo pečiais ir išskraidino geresnį spren- 
dimą pro langą su mano ką tik nusipirkta plokščia šiaudine 
skrybėlaite. 

- Sumautas daiktas, - sumurmėjo jis, užpakalinio vaizdo 
veidrodėlyje matydamas, kaip skrybėlaitė smagiai rieda tolyn, 
automobiliui riaumojant keliu aukšta pavara. - Niekad nepati- 
ko moterys su skrybėlėmis. 

Jis įbedė į mane kraupų žvilgsnį. 

- Ir dar štai kas, - tarė labai nemaloniu tonu. - Tu nežaisi su 
mano statulėlėmis iš persų kapo lyg su lėlėmis. Daryk, ką nori, 
tik šito ne. Aišku? 

Aš laiminga linktelėjau. Ir su dėde apkeliavau Vidurinius 
Rytus, Pietų Ameriką ir daugybę kitų mokslininkų tyrinėjamų 
vietovių pasaulyje. Žiūrinėdama žurnalų straipsnių apmatus, iš- 
mokau skaityti ir rašyti, be to, kasti išvietes, užvirinti vandenį ir 
nemažai kitų darbų, nederamų jaunai kilmingai panelei. Vėliau 
susipažinau su išvaizdžiu tamsiaplaukiu istoriku, kuris atvyko 
pakonsultuoti dėdės Lemo prancūzų filosofijos klausimais, su- 
sijusiais su egiptiečių religine praktika, 

Net po vestuvių mudu su Frenku gyvenome klajokliškai. 
Blaškėmės po konferencijas užsienyje ir laikinus butus. Vos 
prasidėjus karui, Frenkas buvo išsiųstas į karininkų pratybas ir 
MI6 žvalgybos padalinį, o aš - į medicinos seserų mokymus. 
Nors susituokėme beveik prieš aštuonerius metus, naujas na- 
mas Oksforde bus pirmieji tikri mūsų namai. 

Tvirtai pasispaudusi rankinę po pažasčia, įžengiau į parduo- 
tuvę ir nusipirkau tas vazas. 


= 


Susitikau su Frenku Didžiosios ir Geresaido gatvių san- 
kryžoje, kurią priėjome kartu. Išvydęs mano pirkinį, Frenkas 
nustebo. 

— Vazos? - nusišypsojo jis. - Puiku. Turbūt nuo šiol nebe- 
kaišiosi gėlių į mano knygas. 

- Tai ne gėlės, o pavyzdžiai. Juk pats ir pasiūlei domėtis bo- 
tanika. Kad turėčiau apie ką galvoti, kai man nebereikia dirbti 
medicinos seseria, - priminiau jam. 

— Tiesa. - Jis džiugiai linktelėjo. - Bet neįsivaizdavau, kad 
kaskart atsivertus žinyną man į skraitą pabirs žalumynai. Kas tas 
bjaurus trapus rudas augalas, kurį įdėjai į „Tuscum and Banks“? 

- Gyslotis. Gydo hemorojų. 

— Jau ruošiesi artėjančiai mano senatvei? Kokia tu rūpes- 
tinga, Klere. 

Mudu krizendami prasispraudėme pro vartus ir Frenkas 
praleido mane, kad pirma lipčiau siaurais paradiniais laiptais. 
Staiga jis čiupo man už rankos. 

— Atsargiai! Tik neįmink. 

Nedrąsiai perkėliau koją per didžiulę rusvai raudoną balą 
ant viršutinio laiptelio. 

— Keista, - pratariau. - Matau, kaip ponia Beird kasryt švei- 
čia laiptus. Ir kas tai galėtų būti? 

Frenkas uostinėdamas pasilenkė prie laiptų pakopos. 

- Iš pirmo žvilgsnio atrodo, kad kraujas. 

- Kraujas! - Žengtelėjau atgal į prieangį. - Kieno? - Susi- 
nervinusi dirstelėjau į namą. - Gal kas atsitiko poniai Beird? 

Kaipgi patikėti, kad švarioji mūsų šeimininkė būtų paliku- 
si džiūti kraujo klaną ant savo namų slenksčio, nebent įvyko 
kokia nelaimė, ir valandėlę pasvarsčiau, ar tik svetainėje nesi- 
slepia žudikas su kirviu, kuris, šiurpiai riaumodamas, tuojau 
mus užpuls. 

Frenkas papurtė galvą. Pasistiebęs ant pirštų galų per gyva- 
tvorę žvilgtelėjo į gretimą sodą. 

— Vargu. Tokia pat dėmė ant Kolinsų slenksčio. 

— Nejaugi. - Priėjau prie Frenko, norėdama ir pasižiūrėti, 
ir sulaukti moralinės paramos. Kažin ar Škotijos Aukštumose 
galėtų siausti koks paklaikęs žudikas, bet paskui suabejojau, ar 
tokie asmenys, rinkdamiesi žmogžudystės vietą, apskritai re- 
miasi kokia nors logika. - Tai gana... nemalonu, - pasakiau. 

Kitame name nebuvo matyti jokių gyvybės ženklų. - Kaip tau 
atrodo, kas nutiko? 

Frenkas mąsliai susiraukė, tada jam toptelėjo išganinga 
mintis ir jis pliaukštelėjo ranka per kelnių klešnę. 

- Regis, supratau! Luktelėk. 

Jis nukūrė prie vartų ir pasileido gatve, palikęs mane prie 
durų slenksčio. 

Netrukus švytėdamas grįžo, nes jo spėjimas pasitvirtino. 

- Taip. Tikriausiai taip ir buvo. Prie visų namų tas pat. 

— Kas? Visuose apsilankė žmogžudys maniakas? 

Kalbėjau kiek per griežtai, vis dar susinervinusi, kad staiga 
likau viena stypsoti prie didelio kraujo klano. 

Frenkas nusijuokė. 

— Ne. Tai ritualinis aukojimas. Nepaprastai įdomu! 

Suklupęs ant žolės ir pasirėmęs rankomis, jis smalsiai ste- 
beilijosi į dėmę. 

Vargu ar tai geriau už žmogžudį maniaką. Pritūpiau šalia 
Frenko raukydama nosį, nes erzino kvapas. Musės dar nebuvo 
spėjusios atzvimbti, bet keli didžiuliai Aukštumų uodai jau lėtai 
suko ratus aplink kraujo klaną. 

— Kas tas ritualinis aukojimas? - paklausiau. - Ponia Beird 
uoliai lanko bažnyčią, kiti kaimynai taip pat. Juk mes ne ant 
druidų kalvos? 

Jis atsistojo, nuo kelnių braukdamas žolės stiebelius. 

- Tiek ir težinai, mieloji, - tarė. - Be Škotijos Aukštumų, 
Žemėje daugiau nėra kitos vietos, kur seni prietarai prietarėliai 
ir magija būtų šitaip susipynusi su kasdieniu gyvenimu. Bažny- 
čia čia niekuo dėta, nes ponia Beird laikosi senovinių liaudies 
papročių kaip ir visi jos kaimynai. - Nublizginto bato galu jis 
parodė į dėmę. - Juodo gaidžio kraujas, - patenkintas paaiški- 
no. - Supranti, šie namai nauji. Surenkami. 

Šaltai pažvelgiau į jį. 

- Jei tau atrodo, kad dėl to viskas paaiškėjo, klysti. Argi svarbu, 
kokio senumo tie namai? Ir, po galais, kur dingo visi žmonės? 

- Tikriausiai sėdi smuklėje. Gal eime pažiūrėti? 

Jis paėmė man už rankos ir išvedė pro vartus. Patraukėm 
Geresaido gatve. 

—- Anuomet, - žingsniuodamas ėmė aiškinti Frenkas, - ir, 
beje, ne taip seniai, buvo laikomasi papročio: pastačius namą 
reikėdavo ką nors nudobti ir pakasti po namo pamatais. Tai 
buvo lyg susitaikymas su čionykštėmis žemės dvasiomis. Ži- 
nai tą citatą: „Savo pirmagimio kaina jis padės jo pamatus ir 
savo jauniausiojo sūnaus kaina jis pastatys vartus.“* Sena kaip 
pasaulis. 

Tai išgirdus, mane nukrėtė šiurpas. 

— Tad visai šiuolaikiška ir šviesuoliška vietoj to naudoti viš- 
tas. Tu manai, kad namai gana nauji, todėl po jais nieko nepa- 
kasta ir gyventojai dabar suskato tą klaidą taisyti. 

- Tikrai taip. - Frenkui, regis, patiko mano daroma pažan- 
ga ir jis paplekšnojo man per nugarą. - Pasak vikaro, daugelis 
čionykščių mano, jog karas iš dalies kilo dėl to, kad žmonės nu- 
tolo nuo savo šaknų ir nesiėmė tinkamų atsargumo priemonių: 
po pamatais nebelaidojo aukos arba židinyje nebedegino žuvų 
ašakų, aišku, išskyrus juodadėmes menkes, - linksmai pridū- 
rė išsiblaškęs. - Ar Žinai, kad jei nedegini juodadėmės menkės 
ašakų, tau nepasiseks daugiau jų sužvejoti? Todėl menkės aša- 
kas geriau visada užkask. 

— Turėsiu galvoje. Pasakyk, ko imtis, kad nebeišvystume sil- 
kės, ir aš nedelsdama tai padarysiu. 

Jis papurtė galvą, paskendęs mintyse, apimtas tos mokslinės 
ekstazės, kai atitrūkdavo nuo aplinkinio pasaulio ir stengdavosi 
pešti žinias iš visų vaizduotės užkaborių. 

— Apie silkę nieko nežinau, - atsainiai tarė. - O kad ne- 
būtų pelių, pasikabink kiškio ašarėlių. „Kiškio ašarėlės namie, 
ir niekad neišvysi pelės.“ Tačiau lavonai po pamatais... Štai iš 


* Joz 6, 26. 

kur kilę čionykščiai vaiduokliai. Prisimeni Mauntdžeraldą, tą 
didelį namą Didžiosios gatvės gale? Jame gyvena vaiduoklis. 
Tai namo darbininkas, nužudytas ir pakastas po pamatais aš- 
tuonioliktame amžiuje; iš tikrųjų visai neseniai, - susimąstęs 
pridūrė Frenkas. - Pasakojama, kad namo šeimininko įsaky- 
mu pirmiausia pastatyta viena siena, tada nuo jos ant vieno 
darbininko numestas akmens luitas. Kaip auka turbūt pasi- 
rinktas nemėgstamas vaikinas. Jis palaidotas rūsyje, o virš jo 
pastatytas namas. Nelaimėlis vaidenasi rūsyje, kur ir buvo nu- 
žudytas, bet savo mirties dieną ir dar keturias senovės laikų 
dienas išeina. 

- Senovės laikų dienas? 

— Per senovines šventes, - paaiškino Frenkas, vis dar nu- 
grimzdęs į savo mintis. - Tai Naujųjų metų išvakarės, vasa- 
ros saulėgrįžos diena, Belteinas - keltų laužų šventė ir Visų 
šventųjų diena. Kiek mums žinoma, druidai, vėlyvojo neolito 
ir ankstyvojo bronzos amžiaus žmonės ir ankstyvieji piktai* 
šventė saulės ir ugnies šventes. Tomis šventomis dienomis dva- 
sios ištrūksta į laisvę ir klajoja, kur įsigeidžia, kenkdamos ir 
darydamos gera. - Jis susimąstęs pasitrynė smakrą. - Greitai 
Belteinas - čia pat pavasario lygiadienis. Kai kitą sykį eisi per 
bažnyčios šventorių, būk budri. 

Frenkas sumirksėjo, ir aš supratau, kad jis sugrįžo iš transo. 
Nusijuokiau. 

— Ar ten daug čionykščių dvasių? 

Frenkas gūžtelėjo pečiais. 

- Nežinau. Gal paklauskime vikaro, kai vėl jį pamatysime? 

Tiesą sakant, išvydom vikarą visai netrukus. Kartu su kai- 
mo gyventojais jis sėdėjo smuklėje ir naujų namų pašventinimo 
proga gurkšnojo nestiprų šviesųjį alų. 


* Piktai - šiaurės ir rytų Škotijos genčių konfederacija, gyvavusi nuo romėnų laikų 
iki X a. XI a. piktai susiliejo su šiaurės britais ir atsirado škotai. 

Jis gerokai sumišo, kad buvo užkluptas tarp pagonybės gar- 
bintojų, bet dėjosi čionykščiais ritualais besidomintis tik istoriš- 
kai, kaip ir „Wearing of the Green“. 

- Iš tikrųjų žavu, - neslėpė jis, ir aš tylomis atsidusau 
atpažinusi mokslininko giesmelę, kaip atpažinčiau strazdo 
trrr-vit! 

Išgirdęs giminingos sielos šauksmą, Frenkas beregint leidosi 
į akademinės aplinkos poravimosi šokį, ir greitai abu įsigilino 
į archetipus, ėmė lyginti senovės prietarus ir šiuolaikines re- 
ligijas. Trūktelėjusi pečiais, prasibroviau pro minią prie baro. 
Grįžau abiejose rankose nešdamasi po didžiulę taurę brendžio 
su sodos vandeniu. 

Iš patyrimo žinodama, kaip sunku atplėšti Frenko dėme- 
sį nuo tokios diskusijos, tiesiog paėmiau jo ranką, pirštais ap- 
gniaužiau taurės kojelę ir palikau jį vieną. 

Ponią Beird radau įsitaisiusią ant minkštasuolio prie lango 
ir maloniai gurkšnojančią pintą karčiojo alaus su senyvu žmo- 
gum, tą ji man pristatė kaip poną Kruką. 

- Pasakojau jums apie jį, ponia Randal, - tarė ji nuo alkoho- 
lio ir draugijos žibančiomis akimis. - Jis pažįsta visus augalus. 

— Ponią Randal labai domina smulkūs augalėliai, - pasakė 
ji savo pašnekovui, kuris buvo palenkęs galvą ne tik iš manda- 
gumo, bet ir todėl, kad smarkiai neprigirdėjo. - Ji suslegia juos 
knygose. 

— Šit kaip? - susidomėjo ponas Krukas ir kilstelėjo vešlų 
žilą antakį. - Turiu keletą slėgtuvų specialiai augalams džio- 
vinti. Padovanojo sūnėnas, parvažiavęs atostogų iš universiteto. 
Atgabeno man, o aš nedrįsau prisipažinti, kad niekada jų ne- 
naudoju. Suprantat, rūpimas žoleles kabinų arba džiovinu ant 
rėmo, sudedu į marlės maišelį ar ąsotį, bet nė nenutuokiu, kam 
reikia tuos mažyčius augalus suspausti. 


x 


„Wearing of the Green“ - airių baladė, sukurta 1798 m. Joje apdainuojamas 
1798 m. airių sukilimas. Trilapio nešiojimas prie skrybėlės - sukilimo ženklas, o 
žalia spalva - susivienijusių airių organizacijos spalva. 

— Na, galbūt tam, kad galėtume jais pasigėrėti, - meiliai įsi- 
terpė ponia Beird. - Iš piliarožių žiedų ir žibuoklių ponia Ran- 
dal padarė tikrų grožybių. Žoleles galima įrėminti ir pakabinti 
ant sienos. 

- Mmmfm. - Pono Kruko veidas, rodės, stengėsi pritarti 
tokiam abejotinam pasiūlymui. - Gerai, jeigu jie jums pravers, 
ponia, mielai atiduosiu tuos slėgtuvus. Nenorėjau jų išmesti, bet 
turiu prisipažinti, kad iš jų man jokios naudos. 

Patikinau poną Kruką, kad augalų slėgtuvai tikrai pravers, ir 
man bus dar maloniau, jeigu jis parodys, kur šioje vietovėje auga 
retesni augalai. Valandėlę jis rūsčiai į mane žiūrėjo, pakreipęs gal- 
vą it koks senas pelėsakalis, bet galų gale nusprendė, kad mano 
domėjimasis augalais neapsimestinis. Mudu sutarėme susitikti 
rytą ir keliauti į čionykščius krūmynus. Žinojau, jog Frenkas keti- 
no vienai dienai nukakti į Invernesą ieškoti informacijos rotušės 
dokumentuose, todėl apsidžiaugiau, kad atsirado dingstis su juo 
nevažiuoti. Man visi tie dokumentai ir įrašai rodės panašūs. 

Frenkas greitai ištrūko iš vikaro nagų, ir mudu patraukėme 
namo su ponia Beird. Nenorėjau užsiminti apie gaidžio kraują 
ant slenksčio, bet Frenkas nė nemanė tylėti ir nekantriai ją ka- 
mantinėjo, mėgindamas išsiaiškinti to papročio kilmę. 

— Juk tai gana senas paprotys? - paklausė švytuodamas laz- 
da per pakelės piktžoles. 

Jau žydėjo baltosios balandos ir sidabražolės, mačiau, kaip 
išpampę šluotinio sauskrūmio pumpurai, pražys po savaitės. 

— O taip. - Ponia Beird greitai krypavo, nesigailėdama jau- 
nesnių mūsų galūnių. - Toks senas, kad niekas nežino, kada 
atsirado, pone Randalai. Gal dar anksčiau už milžinus. 

— Milžinus? - nusistebėjau. 

— Taip. Juk girdėjote apie Finą ir jo vyrus Fenus. 

- Geilų padavimai, - susidomėjęs linktelėjo Frenkas. - Mil- 
žinai didvyriai. Tikriausiai kilę iš senovės skandinavų. Palei pa- 
krantę į vakarus skandinavai padarė didžiulę įtaką. Kai kurių 
vietovių pavadinimai skandinaviški, visai ne geiliški. 

Pavarčiau akis, nujausdama kitą mokslinių hipotezių pro- 
veržį, bet ponia Beird meiliai nusišypsojo ir dar labiau paskati- 
no Frenką patvirtindama, kad jis teisus, nes ji buvo šiaurėje ir 
matė Dviejų Brolių akmenį, kuris juk taip pat skandinavų? 

— Tarp 500 ir 1300 mūsų eros metų skandinavai gausybę kar- 
tų buvo atplaukę į šią pakrantę, - pasakė Frenkas, svajingai žvelg- 
damas į horizontą, kur vėjo sutaršytame debesyje regėjo skriejan- 
čius drakonų laivus. - Na, tai vikingai. O su jais atkeliavo ir daug 
jų mitų. Šis kraštas labai tinka mitams. Jie čia gerai prigyja. 

Tuo patikėjau. Jau temo, artinosi audra. Klaikioje šviesoje, 
kuri skverbėsi pro debesis, net šiuolaikiški namai, išsirikiavę 
palei gatvę, atrodė taip pat senoviškai ir grėsmingai, kaip ir vė- 
tytas mėtytas piktų akmuo. Jis stūksojo už šimto pėdų ir jau 
tūkstantį metų saugojo kryžkelę. Regis, bus geriausia vakaroti 
viduje su užšautomis langinėmis. 

Bet Frenkas, užuot jaukiai įsitaisęs ponios Beird svetainėje 
ir grožėjęsis Perto uosto skaidrėmis, nusprendė išlenkti chereso 
taurelę su ponu Beinbridžu, advokatu, kuris taip pat domėjosi 
čionykščiais istoriniais dokumentais. Prisimindama ankstesnę 
savo pažintį su ponu Beinbridžu, nutariau likti namie su Perto 
uosto vaizdais. 

- Pasistenk grįžti prieš audrą, - paprašiau ir atsisveikinda- 
ma pabučiavau Frenką. - Ir perduok linkėjimų nuo manęs po- 
nui Beinbridžui. 

- Hm, taip. Žinoma. 

Frenkas, vengdamas mano žvilgsnio, rūpestingai susisupo į 
paltą ir išėjo, bet vis dėlto iš stovo prie durų pasičiupo skėtį. 

Uždariau duris, bet neužrakinau, kad jis galėtų įeiti. Tada 
nuslinkau į svetainę galvodama, kad Frenkas, be abejonės, apsi- 
mes neturintis žmonos - prie šios apgavystės džiugiai prisidės ir 
ponas Beinbridžas. Žinoma, dėl to negalėčiau labai jo kaltinti. 

Vieną popietę mums viešint pono Beinbridžo namuose, iš 
pradžių viskas klostėsi sklandžiai. Buvau santūri, mandagi, pro- 
tinga, bet neišsišokėlė, tvarkingos išvaizdos, kukliai apsirengu- 

si - tiesiog ideali koledžo dėstytojo žmona. Deja, iki tol, kol 
buvo patiekta arbata. 

Atverčiau dešinės rankos delną ir ėmiau liūdnai apžiūrinėti 
didžiulę pūslę, kuri pūpsojo po keturiais pirštais. Pagaliau ne 
mano kaltė, kad ponas Beinbridžas, našlys, arbatą užplikė pigia- 
me alaviniame arbatinuke, o ne porcelianiniame, kaip derėtų. 
Bet nekaltas buvo ir advokatas, kuris, norėdamas būti manda- 
gus, paprašė manęs pilstyti. O aš niekuo dėta, kad toje puod- 
kelėje, kurią jis man davė, buvo skylė. Paėmus arbatinuką, iki 
raudonumo įkaitusi jo rankena pro tą skylę lipte prilipo man 
prie rankos. 

Na jau ne, nusprendžiau; kad išmečiau arbatinuką, buvo vi- 
siškai natūrali mano reakcija. Kad jis nukrito ponui Beinbridžui 
ant kelių, buvo tik nelaimingas atsitiktinumas. Juk turėjau jį kur 
nors nublokšti. Surikau: 

- Velniai griebtų! 

Nuo mano balso pono Beinbridžo širdis apsiraudojo, o 
Frenkas, valgydamas paplotėlius, dėbtelėjo į mane. 

Atitokęs nuo sukrėtimo, ponas Beinbridžas elgėsi gana ga- 
lantiškai, rūpinosi mano ranka, nepaisydamas Frenko pastangų 
atsiprašyti už mano keiksmažodį, esą taip mano šneką paveikė 
beveik dveji metai karo lauko ligoninėje. 

— Deja, iš tų jankių mano žmona išmoko daugybę spal- 
vingų posakių su keiksmažodžiais, - nervingai šypsodamas 
teisinosi jis. 

— O taip, - pritariau sukandusi dantis, vyniodama ranką į 
vandeniu suvilgytą servetėlę. - Vyrai riebiai keikiasi, kai iš jų 
trauki šrapnelio kulkas. | 

Ponas Beinbridžas taktiškai mėgino pakreipti pokalbį prie 
neutralių istorijos temų sakydamas, kad jį visada domino visokie 
nešvankios kalbos pokyčiai per daugybę amžių. Pavyzdžiui, Gor- 
blimey yra neseniai iškraipytas keiksmažodis God blind me“. 


* Pažodžiui „tegu Dievas mane apakina“. 


26 DIANA GABALDON 


- Taip, tiesa, - tarė Frenkas, apsidžiaugęs tokiu pašnekesio 
posūkiu. - Nereikia cukraus, ačiū, Klere. O kaip Gadzooks? Žo- 
dis Gad visai aiškus, bet zook*... 

— Na, žinote, - įsiterpė advokatas, - tai gali būti iškraipy- 
tas senas škotų žodis yeuk, reiškiantis niežėjimą, peršėjimą. Juk 
tada būtų prasminga? 

Frenkas linktelėjo ir jam ant kaktos užkrito visai nemoksliš- 
ka garbana. Jis nesąmoningai ją nubraukė ir pasakė: 

— Kokia įdomi toji nešvankybių raida. 

— Taip, ir ji tebevyksta, - tariau žnyplėmis atsargiai imdama 
gabalėlį cukraus. 

- Šit kaip? - mandagiai tarė ponas Beinbridžas. - Ar per 
karą susidūrėte su kokiomis nors įdomybėmis? 

— Ak, taip. Labiausiai patiko tai, ką išgirdau iš amerikiečio, 
tokio niujorkiečio Viljamsono. Kai jį perrenginėdavau, jis kar- 
todavo vis tą patį. 

— Ir ką gi? 

- Jėzau H. Ruzveltai Kristau, - pasakiau ir grakščiai įmečiau 
gabalėlį cukraus į Frenko puodelį. 


5 


Po ramaus ir visai malonaus pasisėdėjimo su ponia Beird 
užlipau į viršų susitvarkyti prieš grįžtant Frenkui. Žinojau, kad 
jis išgers ne daugiau kaip dvi taureles chereso, todėl maniau 
netrukus jį parsirasiant. 

Kilo vėjas, miegamojo oras buvo tarsi įelektrintas. Per- 
braukiau šepečiu per plaukus, ir garbanos, sutraškėjusios nuo 
statinio krūvio, susivėlė į mazgelius ir bjauriai susiraizgė. Nu- 
sprendžiau, kad šįvakar mano plaukai apsieis be šimto šepečio 
brūkštelėjimų. Kai toks oras, geriau jau darbuotis dantų šepetu- 


* Gadzooks = Gods hooks (sušvelnintas keiksmažodis). Turimos galvoje vinys, ku- 
riomis Jėzus buvo prikaltas prie kryžiaus. 

ku, o ne plaukų šepečiu. Sruogos lipte lipo prie skruostų, ir nors 
mėginau nusibraukti, atkakliai gulė prie veido. 

Dideliame ąsotyje nebuvo vandens; jį išnaudojo Frenkas 
prieš išeidamas susitikti sa ponu Beinbridžu, o aš nepasirūpi- 
nau jo pripilti iš prausyklos čiaupo. Paėmiau buteliuką „LHeure 
Bleu“ ir gausiai šliūkštelėjau į delną. Smarkiai patrynusi ran- 
kas, kol kvapas dar neišgaravo, greitai susiglosčiau plaukus. Kitą 
odekolono šlakelį užlašinau ant plaukų šepečio ir užšukavau 
garbanas už ausų. 

Ką gi. Taip kur kas geriau, nusprendžiau sukiodama galvą 
į šalis ir dėmėtame veidrodyje apžiūrinėdama, kas iš viso to 
išėjo. Nuo skysčio plaukuose nebeliko statinio krūvio, ir jie žvil- 
gančiomis bangomis vilnijo aplink veidą. O nuo garuojančio 
alkoholio sklido labai malonus kvapas. Frenkui patiks. „LHeure 
Bleu“ buvo jo mėgstamiausias odekolonas. 

Ūmai čia pat tvykstelėjo žaibas, tučtuojau po jo trenkė 
griaustinis ir užgeso šviesa. Tyliai keikdamasi, ėmiau apčiuo- 
pomis grabalioti po stalčius. 

Kažkur buvau mačiusi žvakių ir degtukų; Aukštumose taip 
dažnai dingdavo elektra, kad žvakės būdavo reikalingas daiktas 
visuose užeigos namų ir viešbučių kambariuose. Žvakių buvau 
mačiusi net elegantiškiausiuose viešbučiuose, jos kvepėjo saus- 
medžiu ir buvo įstatytos į matinio stiklo žvakides su žibančiais 
karuliais. 

Ponios Beird žvakės buvo kur kas praktiškesnės, paprastos, 
baltos, kokias naudoja santechnikai, jų, kaip ir degtukų, netrū- 
ko. Šiuo metu nebūsiu pernelyg išranki dėl stiliaus. 

Žybtelėjus kitam žaibui, įtaisiau žvakę mėlynoje keraminė- 
je žvakidėje ant tualetinio stalelio ir, vaikščiodama po kambarį, 
užžiebiau kitas žvakes. Netrukus miegamąjį užliejo švelnus mir- 
guliuojantis švytėjimas. Labai romantiška, pagalvojau, tada tyčia 
nuspaudžiau šviesos jungiklį, kad staiga, kokiu netinkamu metu 
atsiradus elektrai, nebūtų sugadinta romantiška nuotaika. 

Žvakės buvo nudegusios tik pusę colio, kai atsivėrė durys ir įlė- 
kė Frenkas. O skersvėjis, atsivijęs jį laiptais, užpūtė net tris žvakes. 

Durys už jo užsitrenkė, užgesindamos dar dvi žvakes, ir 
Frenkas spoksojo į tamsą, ranka braukdamas per susišiaušusius 
plaukus. Atsistojau ir vėl uždegiau žvakes, švelniai priekaištau- 
dama jam dėl įpročio netikėtai įsiveržti į kambarį. Tik kai nu- 
tilau ir atsigręžiau ketindama jo pasiteirauti, ar norėtų ko nors 
išgerti, pamačiau, jog jis gana išblyškęs ir sutrikęs. 

— Kas atsitiko? - paklausiau. - Regėjai vaiduoklį? 

— Na, žinai, - iš lėto pratarė jis, - negaliu nuneigti, kad 
neregėjau. 

Frenkas išsiblaškęs paėmė mano plaukų šepetį ir kilstelėjo 
norėdamas susišukuoti plaukus. Kai šnerves sukuteno „LHeure 
Bleu“ dvelksmas, jis, suraukęs nosį, padėjo šepetį ir ėmė kruopš- 
čiai raustis kišenėje ieškodamas savo šukų. 

Žvilgtelėjau pro langą. Už jo it spragilai plakėsi guobos. 
Anapus namo daužėsi nepritvirtinta langinė, ir man dingtelė- 
jo, kad reikėtų uždaryti savo kambario langines, nors ir įdomu 
žiūrėti į sumaištį lauke. 

— Man rodos, vaiduokliams pernelyg audringas oras, - ta- 
riau. - Argi jie nemėgsta tykių ūkanotų vakarų kapinėse? 

Kiek suglumęs, Frenkas nusijuokė. 

- Turbūt kalti tik Beinbridžo pasakojimai ir jo cheresas, ku- 
rio, tiesą sakant, šiek tiek padauginau. Tikriausiai nieko baisaus. 

Tada man pasidarė smalsu. 

— O ką tu matei? - pasidomėjau, sėsdamasi ant tualetinio 
staliuko kėdės. 

Vos kilstelėdama antakį, parodžiau į viskio butelį, ir Frenkas 
tuojau nudrožė įpilti mudviem gėrimo. 

— Na, tik tokį vyrą, - numykė jis, ir man pripylė dvigubai 
daugiau nei sau. - Jis stovėjo gatvėje. 

— Prie šito namo? - nusikvatojau. - Tada turbūt regėjai vai- 
duoklį; neįsivaizduoju, kad kokia nors gyva būtybė tokį audrin- 
gą vakarą galėtų stoviniuoti lauke. 

Frenkas virš savo taurės palenkė ąsotį, bet iš jo neištekėjo nė 
lašo. Jis metė į mane priekaištingą žvilgsnį. 

— Nežiūrėk į mane. Tu išpylei visą vandenį. Nors nepriešta- 
rausiu, jeigu gėrimas bus neskiestas. 

Tai patvirtindama gurkštelėjau viskio. 

Frenkas lyg ir buvo belekiąs žemyn į prausyklą vandens, bet 
paskui susilaikė ir ėmė pasakoti, atsargiai siurbčiodamas gėri- 
mą, lyg į taurę būtų pripilta koncentruotos sieros rūgšties, o ne 
geriausio škotiško salyklinio viskio. 

- Taip, jis stovėjo prie tvoros sodo pakrašty šitoje pusėje. 
Man pasirodė, - jis padelsė žiūrėdamas į taurę, - man pasirodė, 
kad jis žvelgė į tavo langą. 

— Mano langą? Kaip keista! 

Neįstengdama nuramdyti drebulio nudrožiau uždaryti lan- 
ginių, nors jau buvo per vėlu. Frenkas atslinko iš paskos per 
kambarį vis dar šnekėdamas. 

- Taip, mačiau tave iš apačios. Tu šukavaisi ir mažumėlę 
keikeisi, nes plaukai stojosi piestu. 

— Tada tas vyrukas tikriausiai skaniai juokėsi, - atšoviau. 

Frenkas papurtė galvą, bet nusišypsojo ir suglostė man 
plaukus. 

— Ne, nesijuokė. Tiesą sakant, atrodė dėl kažko baisiai nelai- 
mingas. Jo veido gerai neįžiūrėjau, apie tai bylojo tik jo stovėse- 
na. Priėjau jam iš nugaros, bet jis nepakrutėjo, todėl mandagiai 
paklausiau, gal galėčiau kuo nors padėti. Iš pradžių jis elgėsi 
taip, lyg būtų neišgirdęs, pamaniau, kad turbūt taip ir buvo, nes 
ūžavo vėjas, tad pakartojau klausimą ir ištiesiau ranką, norė- 
damas paplekšnoti per petį ir taip atkreipti jo dėmesį. Bet ne- 
spėjau jo nė paliesti. Jis staiga apsisuko, praėjo pro pat mane ir 
nužingsniavo gatve. 

- Regis, nelabai mandagus, bet ir nepanašus į vaiduoklį, - 
pasakiau ir ištuštinau taurę. - Kaip jis atrodė? 

- Aukštas, - atsakė Frenkas ir susiraukė stengdamasis pri- 
siminti. - Škotas, nuo galvos iki kojų apsirengęs kalniečio dra- 

bužiais, su kailiniu krepšiu, languotą vilnonę skraistę susisegęs 
labai gražia sege, vaizduojančia šuoliuojantį elnią. Man knietėjo 
paklausti, iš kur ją gavo, bet jau buvo dingęs. 

Nuėjau prie komodos dar įsipilti viskio. 

— Juk šioje vietovėje tokia apranga įprasta, ar ne? Kartais 
kaime matau šitaip apsitaisiusių vyrų. 

— Neee... - abejodamas numykė Frenkas. - Keisti buvo ne 
drabužiai. Kai jis ėjo pro pat mane, galiu prisiekti, buvo taip 
arti, kad turėjo brūkštelėti man per rankovę, bet nieko nepaju- 
tau. Taip susidomėjau, kad apsisukęs nulydėjau jį akimis. Žmo- 
gus patraukė Geresaido gatve, bet beveik priėjęs jos kampą... 
dingo. Tada man nugarą nutvilkė šaltukas. 

— Turbūt tavo dėmesys buvo trumpai nukrypęs, ir tas žmo- 
gus tiesiog nėrė į šešėlį, - pasvarsčiau. - Už to gatvės kampo 
auga daug medžių. 

— Tikrai nė akimirką nenuleidau nuo jo žvilgsnio, - sumur- 
mėjo Frenkas. Ūmai jis pakėlė akis. - Žinau! Dabar prisiminiau, 
kodėl jis man pasirodė toks keistas, nors tuo metu ir nesupratau. 

- Ir kodėl? 

Tas vaiduoklis jau buvo man .beįkyrįs, norėjosi imtis įdo- 
mesnės veiklos, pavyzdžiui, gultis į lovą. 

— Vėjas siautėjo kaip. pašėlęs, bet jo drabužiai - kiltas ir 
skraistė - nė krust, supleveno tik jam pradėjus eiti. 

Mudu spoksojom vienas į kitą. 

— Na, - galop pratariau, - šiek tiek vaiduokliška. 

Frenkas gūžtelėjo pečiais ir staiga nusišypsojo, baigdamas 
šią temą. 

— Bent turėsiu ką papasakoti vikarui, kai susitiksime. 
Turbūt tai garsus čionykštis vaiduoklis, ir vikaras man išklos 
kraują stingdančią istoriją. - Jis dirstelėjo į laikrodį. - O nūnai 
" metas gulti. 

- "Tai jau tikrai, - burbtelėjau. 

Stebėjau Frenką veidrodyje, kaip jis nusivelka marškinius ir 
pasiima pakabą. Staiga liovėsi sagstęs marškinius ant pakabo. 

- Ar daug škotų esi slaugiusi, Klere? - netikėtai paklausė. - 
Lauko ligoninėje arba Pembruke? 

- Žinoma, - atsakiau šiek tiek suglumusi. - Amjene buvo 
keletas Sifortų ir Kameronų, o truputį vėliau, po Kano, prižiū- 
rėjau nemažai Gordonų. Daugelis jų šaunūs vaikinai. Apskritai 
labai kantrūs, bet siaubingai bijodavo injekcijų. - Prisiminusi 
vieną, šyptelėjau. - Buvo toks ganėtinai irzlus seniokas, dūd- 
maišininkas, trečios kartos Sifortas, kuris nepakentė badymo, 
ypač į sėdmenis. Daugybę valandų jis baisiai kentėdavo, nepri- 
sileisdamas ničnieko su adata, o paskui mėgindavo mus įkalbė- 
ti, kad durtume į veną, nors iš tikrųjų vaistus reikėdavo leisti 
į raumenį. - Nusijuokiau prisiminusi kapralą Čisholmą. - Jis 
man pasakė: „Jei jau turiu atsigulti kniūbsčias ir atkišti nuogą 
sėdynę, noriu, kad mergaitė gulėtų po manim, o ne mosuotų 
skrybėlaitės smeigtuku už manęs!“ 

Frenkas vyptelėjo, bet jam buvo mažumėlę nesmagu - klau- 
sydamasis nelabai švelnių mano pasakojimų apie karą jis dažnai 
taip jausdavosi, 

— Nesijaudink, - nuraminau, pamačiusi jo žvilgsnį. - Ge- 
riant arbatą dėstytojų kambaryje to nepasakosiu. 

Frenko šypsena pragiedrėjo, o kai atsisėdau prie tualetinio 
stalelio, jis priėjo ir atsistojo man už nugaros. Tada prispaudė 
lūpas prie viršugalvio. 

— Nėra ko nerimauti, - tarė. - Dėstytojų kambarys tave pa- 
mils, kad ir kokias istorijas pasakotum. Mmm. Tavo plaukai 
nuostabiai kvepia. 

— Ar tau patinka? 

Jo rankos nuslydo mano pečiais, suėmė krūtis po plonais 
naktiniais marškiniais. Veidrodyje virš savęs mačiau jo galvą, 
o jo smakras rėmėsi man į viršugalvį. 

- Man tu viskuo patinki, - kimiai atsakė jis. - Žvakių švie- 
soje atrodai puikiai. Tavo akys spindi kaip cheresas krištolo tau- 
rėje, oda švyti it dramblio kaulas. Tu esi žvakių šviesos kerėtoja. 
Matyt, turėčiau visam laikui išsukti lemputes. 

- Tada būtų sunku skaityti lovoje, - atšoviau, o mano širdis 
plakė vis smarkiau. 

- Lovoje galima prasimanyti ir geresnių dalykų, - sumur- 
mėjo jis. 

- Ak šit kaip? - Atsistojau ir rankomis apsivijau jo kaklą. - 
Na ir kokių? 


e 


Vėliau, kai gulėjom susiglaudę kambaryje užšautomis langi- 
nėmis, pakėliau galvą nuo jo peties ir tariau: 

— Kodėl manęs to paklausei? Na, ar turėjau reikalų su ško- 
tais. Juk žinai, kad turėjau, tose ligoninėse pasitaikydavo viso- 
kių Žmonių. 

Frenkas sukrutėjo ir švelniai perbraukė man per nugarą. 

- Mmm. Ak, tiesą sakant, tik šiaip sau. Išvydus tą vyruką 
lauke, man toptelėjo, kad gal jis... - Frenkas nutilo ir stipriau 
mane apkabino, - supranti, gal jį slaugei, ir jis... gal išgirdo, kad 
tu čia apsistojusi, ir atėjo pasimatyti... na, kažkas panašaus. 

- Jei taip, - blaiviai pasakiau, - kodėl jis neužėjo ir nepasi- 
teiravo manęs? 

- Na, - tarė Frenkas labai nerūpestingu balsu, - gal neno- 
rėjo susidurti su manimi. 


. 

gana gerai. Pasukęs galvą, abejingai spoksojo į Gražuolio prin- 
co Čarlio chromolitografiją, kuri, ponios Beird manymu, puošė 
mūsų sieną. 

Suėmiau už smakro ir atgręžiau jo galvą. Apsimetęs, kad 
nustebo, Frenkas išplėtė akis. 

- Ar nori pasakyti, - ėmiau kamantinėti, - kad tas vyras, 
kurį matei lauke, buvo... buvo... - užsikirtau ieškodama tinka- 
mo žodžio. 

- Tau neabejingas? - paslaugiai įsiterpė jis. 

- Jo jausmai man buvo romantiški? 

— Ne, ne, tikrai ne, - netvirtai paprieštaravo Frenkas. 

Atplėšęs mano rankas sau nuo veido, mėgino pabučiuoti, 
bet šįkart aš nusukau galvą. Jis atsisėdo, norėdamas pasiguldyti 
mane šalia. 

— Tai tik... - prabilo jis. - Žinai, Klere, praėjo šešeri me- 
tai. O mudu matėmės vos tris kartus, ir trečiąkart - tik vieną 
dieną. Nebūtų neįprasta, jei... turiu galvoje, visi supranta, kad 
kritiškais atvejais gydytojai ir medicinos seserys patiria didžiulę 
įtampą, ir... na, aš... tai tik... na, aš suprasčiau, jeigu kas, hm, 
jeigu tai būtų įvykę spontaniškai... 

Nutraukiau vapėjimą, ištrūkdama iš jo glėbio ir šokdama 
iš lovos. 

— Manai, buvau tau neištikima? Ar taip? Nes jeigu taip, ga- 
lėtum tučtuojau nešdintis iš šio kambario. Ir apskritai iš šito 
namo! Kaip drįsti taip galvoti? 

Kunkuliavau pykčiu, o Frenkas atsisėdęs ištiesė ranką mane 
ramindamas, 

- Neliesk manęs! - atžariai sušukau. - Tik pasakyk, ar, išvy- 
dęs keistą vyrą, spoksantį į mano langą, iš tikryjų pamanei, kad 
buvau užmezgusi aistringą meilės ryšį su vienu iš savo ligonių? 

Frenkas išsiropštė iš lovos ir apkabino mane. Stovėjau pa- 
stirusi lyg kokia Loto* žmona, bet jis buvo atkaklus, glostė man 
plaukus ir trynė pečius, kaip mėgdavau. 

- Ne, visiškai taip nemanau, - tvirtai pasakė jis. Prisitraukė 
mane arčiau ir aš atsipalaidavau, bet ne tiek, kad būčiau galėjusi 
jį apkabinti. Ilgai tylėjęs, jis samurmėjo man į plaukus: - Žinau, 
kad niekada taip nepasielgtum. Tik norėjau pasakyti, kad net 
jeigu ir būtum... Klere, man būtų nesvarbu. Labai tave myliu. 
Kad ir ką būtum iškrėtusi, nesiliaučiau tavęs mylėjęs. - Jis su- 
ėmė rankomis mano veidą, buvo tik keturiais coliais aukštesnis 
už mane, todėl be vargo galėjo žvelgti tiesiai man į akis, ir švel- 
niai tarė: - Ar man atleidi? 

* Lotas - Abraomo sūnėnas. Susipykęs su Abraomu, apsigyveno Sodomoje. Kai So- 


doma buvo griaunama už nuodėmes, jis vos spėjo pabėgti. Jo žmona, atsigręžusi 
pasižiūrėti į žūstantį miestą, virto druskos stulpu. 

Jam iš burnos vos dvelkė škotišku viskiu, jutau ant veido jo 
šilumą, o jo lūpos, putlios ir gundančios, buvo trikdančiai arti. 

Už lango dar sykį plykstelėjo žaibas ir ūmai kilo audra. Sto- 
go čerpes ėmė talžyti smarkus lietus. 

Iš lėto rankomis apsivijau Frenko liemenį. 

— „Malonė prievartos nepripažįsta... - pacitavau. - Ji kaip 
lietus, nukritęs iš dangaus...“* 

Frenkas nusijuokė ir pažvelgė į viršų; plintančios dėmės ant 
lubų nežadėjo nieko gero - sausi visos nakties neišmiegosime. 

- Jeigu tokia ta tavo malonė, - tarė Frenkas, - visai nenorė- 
čiau patirti tavo keršto. 

Tarsi atsakydamas į jo žodžius it kokia šaudanti mortyra 
sududeno griaustinis, ir mudu aprimę nusijuokėme. 

Tik paskui, klausydamasi lygaus, gilaus jo kvėpavimo, susi- 
mąsčiau. Kaip jau sakiau, mano atžvilgiu nebuvo visiškai jokių 
įkalčių, kad būčiau sulaužiusi ištikimybę. Mano atžvilgiu. Bet, 
anot jo, šešeri metai — ilgas laikas. 


* Šekspyras, „Venecijos pirklys“, vertė V. Bložė. 

Stovintys akmenys 


PONAS KRUKAS PASIRODĖ kitą rytą lygiai septintą valan- 
dą, kaip ir buvo sutarta. 

- Taigi vėdrynuose braidysime po rasą, mieloji? - tarė mirk- 
sėdamas su seniokišku galantiškumu. 

Jis atburzgė motociklu, maždaug savo bendraamžiu, kuriuo 
ketino nuvežti mudu į kaimą. Augalų slėgtuvai buvo tvarkingai 
pririšti abipus šio milžiniško mechanizmo ir atrodė tarsi vil- 
kiko buferiai. Tai buvo neskubrus mudviejų pasivaikščiojimas 
po tykias kaimo apylinkes, kurios, palyginti su griausmingu 
pono Kruko motociklo riaumojimu, ūmai sudrumstusiu tylą, 
atrodė dar tylesnės. Senukas iš tikrųjų gerai nusimanė apie 
čionykščius augalus. Ne tik žinojo, kur jų rasti, bet ir kaip 
juos vartoti gydantis, ir kaip paruošti. Pasigailėjau nepasiė- 
musi sąsiuvinio, į kurį būčiau viską susirašiusi, užtat atidžiai 
klausiausi seno gergždžiančio jo balso ir labai stengiausi kuo 
daugiau įsiminti, dėdama mūsų pavyzdžius į sunkius augalų 
slėgtuvus. 

Suvalgyti priešpiečių mudu sustojome netoli keistos kalvos 
plokščia viršūne. Kalva buvo žalia, kaip ir kaimynės, su akme- 
ningomis iškyšomis ir stačiomis uolomis, bet ir skyrėsi nuo jų: 
palei vieną šoną į viršų vedė gerai ištryptas takas, staiga dings- 
tantis už granito atodangos. 

— Kas tai? - paklausiau, mostelėdama sumuštiniu su kum- 
piu. - Regis, ten nelabai patogi vieta iškyloms. 

— A. - Ponas Krukas sužiuro į kalvą. - Tai Kraig na Dunas, 
mieloji. Ketinau parodyti, kai užkąsime. 

- Šit kaip? Ar ta vieta kuo nors ypatinga? 

— O taip, - atsakė jis, bet smulkiau neaiškino, tik pasakė, 
kad pati pamatysiu. 

Šiek tiek būgštavau, ar jis užkops tuo stačiu taku, tačiau ne- 
trukus baimė išgaravo, nes, lipdama jam iš paskos, pati ėmiau 
dūsuoti ir pūkšti. Galų gale ponas Krukas padavė įdiržusią ran- 
ką ir užtempė mane per kalvos kraštą. 

- Štai. 

Jis savininkiškai mostelėjo. 

— Na, juk tai neolito statinys! - sužavėta tariau. - Miniatiū- 
rinis statinys. 

Solsberio lygumoje buvau lankiusis dar prieš karą, bet mudu 
su Frenku matėme Stounhendžą netrukus po vestuvių. Kaip ir 
kiti turistai, apimti pagarbios baimės, vaikštinėjome tarp stūk- 
sančių milžiniškų trilitų ir aikčiojome prie Aukuro akmens (čia 
druidų žyniai atlikdavę savo baisiąsias apeigas, aukodami žmo- 
nes, pompastiškai pasakojo „Cockney“ turo vadovas, lydintis 
autobusu keliaujančius italų turistus, kurie visi pareigingai fo- 
tografavo gana paprastus akmenų luitus). 

Skatinami tos pačios tikslumo aistros, dėl kurios Frenkas 
kaklaraiščius ant pakabo kabindavo taip, kad abu galai būtų ly- 
gūs, ėjome apskritimo perimetru, žingsniais matuodami atstu- 
mą tarp Z ir Y duobių ir skaičiuodami smiltainio rato, didžiau- 
sio išorinio milžiniškų blokų žiedo, sąramas. 

Po trijų valandų žinojome, kiek yra tų Y ir Z duobių (pen- 
kiasdešimt devynios, jei jums įdomu; man ne), bet šio statinio 
paskirtis mums vis tiek buvo neaiški, kaip ir daugeliui mėgėjų ir 
profesionalų archeologų, paskutinius penkis šimtus metų šmai- 
žiojančių po šią vietą. 

Žinoma, nuomonių buvo visokių. Gyvenimas tarp akade- 
mikų mane išmokė, kad, kalbant apie profesionalų pažangą, aiš- 
kiai išsakyta nuomonė dažniausiai kur kas geriau negu neaiškiai 
suminėti faktai. 

Šventykla. Laidojimo vieta. Astronomijos observatorija. 
Aukų žudymo vieta (taip nevykusiai vadinama dėl Žudynių 

akmens, slūgsančio ant šono, pusiau nugrimzdusio į duobę). 
Prekyvietė po atviru dangumi. Pastaroji prielaida man patiko: 
įsivaizdavau, kaip neolito namų šeimininkės vaikštinėja tarp 
sąramų, pasikabinusios ant rankos krepšius, ir kritiškai nužiū- 
rinėja naujausias raudonojo molio taures, skeptiškai klausosi 
akmens amžiaus kepėjų, prekiautojų kastuvais iš elnio kaulo ir 
gintaro karoliais tauškalų. 

Man atrodė, kad tos prielaidos neatitiko vienintelis dalykas: 
po Aukuro akmenimi buvo rasta palaikų, o Z duobėse - kre- 
muotų lavonų liekanų. Nebent tai buvo nelemti pirklių, apkal- 
tintų apsvėrus pirkėjus, palaikai, bet laidoti žmones prekybos 
vietoje lyg ir būtų nehigieniška. 

Tačiau miniatiūriniame akmenų statinyje ant šios kalvos 
nebuvo matyti jokių laidojimo ženklų. Sakydama „miniatiūri- 
niame“, turiu galvoje tik tai, kad stovinčių akmenų ratas buvo 
mažesnis už Stounhendžą; tačiau visi akmenys vis tiek buvo 
dukart aukštesni už mane ir masyvūs. 

Kitas gidas Stounhendže pasakojo, kad tokių akmenų ratų 
yra visoje Britanijoje ir Europoje, vieni išlikę geriau, kiti kiek 
kitaip pasukti ar kitokios formos, bet kam jie buvo naudojami 
ir iš kur atsirado, niekas nežino. 

Ponas Krukas meiliai šypsojosi man klaidžiojant tarp akme- 
nų ir retkarčiais stabčiojant švelniai kurio nors paliesti, tarsi 
mano prisilietimas galėtų padaryti įspūdį tiems didžiuliams 
rieduliams. 

Kai kurie akmenys buvo raini, ruožuoti blankiomis spal- 
vomis. Kiti buvo išmarginti žėručio žvyneliais, kurie, pagavę 
ryto saulę, džiugiai spindėjo. Jie labai skyrėsi nuo natūralaus 
akmens luitų, išsimėčiusių aplinkui. Kad ir kas pastatė akmenų 
ratus, kad ir kokia buvo jų paskirtis, tiems žmonėms buvo labai 
svarbu keistus akmenų blokus suskaldyti, suteikti jiems formą 
ir atgabenti, kad statinys iškiltų kaip jų liudijimas. Bet kaip ta 
forma išgauta? Ir kaip jie atvežti, iš kokios neįsivaizduojamos 
tolybės? 


38 DIANA GABALDON 


— Mano vyras bus sužavėtas, - pasakiau ponui Krukui, pa- 
dėkojusi, kad parodė šią vietą ir augalus. - Vėliau čia atkeliau- 
sime abu, kad ir jis pamatytų. 

Tako viršuje susiraukšlėjęs senukas galantiškai pasiūlė man 
parankę. Vos žvilgtelėjau žemyn ir mielai įsikibau nusprendusi, 
kad nors jo, garbaus amžiaus žmogaus, sveikata turėtų sparčiai 
prastėti, jis vis dėlto laikosi ant kojų tvirčiau nei aš. 


=— 

Tą popietę žingsniavau keliu į kaimą pasiimti Frenko iš vika- 
riato. Eidama pro išsimėčiusius namelius, patenkinta kvėpavau 
šilinių viržių, šalavijų ir palėpščių kvapų mišiniu, kuriam pikan- 
tiškumo šen ten pridėdavo kamino dūmai ir specifinis kepamos 
silkės kvapas. Kaimas buvo jaukiai įsitaisęs vienos iš stačių uolų, 
staigiai šaunančių iš viržynų, papėdėje. Dailūs namukai šliejosi 
prie kelio. Jie bylojo apie pokario gerovę, kuri pasklido kaip ir 
naujas dažų sluoksnis. Net suklypę vikaro namo, kuriam turėjo 
būti mažiausiai šimtas metų, langų rėmai iš tolo švietė ryškiai 
geltonu apvadu. 

Duris atidarė vikaro ūkvedė, aukšta, gyslota moteris, ku- 
rios kaklą juosė trys dirbtinių perlų vėrinio eilės. Išgirdusi, kas 
aš, mielai įsileido ir palydėjo ilgu, siauru, tamsiu koridoriumi, 
nukabinėtu sepijos graviūromis žmonių, kurie gal buvo garsios 
savo meto asmenybės arba vikarui brangūs giminaičiai, bet ga- 
lėjo būti ir karališkosios šeimos nariai, nes prieblandoje sunkiai 
įžiūrėjau jų bruožus. 

Vikaro darbo kambarys, priešingai, buvo akinamai šviesus, 
nes pro milžiniškus langus, užimančius visą sieną kone nuo 
grindų iki lubų, liejosi šviesa. Kam jie tokie dideli, supratau iš- 
vydusi molbertą prie židinio. Ant jo buvo nebaigtas aliejiniais 
dažais tapytas paveikslas, vaizduojantis stačias juodas uolas va- 
karinio dangaus fone. Tie langai, matyt, iškirsti daug vėliau, kai 
jau buvo pastatytas namas. 

Frenkas ir žemas storulis su balta dvasininko apykakle buvo 
draugiškai įnikę į gausybę apdriskusių popierių, paskleistų ant 
stalo prie tolimosios sienos. Frenkas sveikindamasis tik žvilg- 
telėjo, bet vikaras liovėsi kažką aiškinęs ir mandagiai atskubėjo 
paspausti man rankos, o apskritas jo veidas džiugiai švytėjo. 

— Ponia Randal! - sušuko, nuoširdžiai kratydamas man ran- 
ką. - Kaip malonu vėl jus matyti. Atėjote pačiu laiku, nes tuojau 
išgirsite naujieną! 

— Naujieną? 

Pašnairavusi į nučiupinėtus dokumentus ant stalo ir jų šrif- 
tą, apskaičiavau tos naujienos datą: tikriausiai maždaug 1750 
metai. Deja, ne pati šviežiausia naujiena. 

— Taip. Mes sekėme jūsų vyro protėvio, Džeko Randalo, 
pėdsakais pagal to laikotarpio kariuomenės depešas. - Vika- 
ras prisikišo arčiau, kalbėdamas paslaptingai lyg koks gangs- 
teris amerikiečių filme. - „Pasiskolinau“ depešų originalus iš 
čionykštės istorikų draugijos bylų. Juk būsite atsargi ir niekam 
neprasitarsite? 

Pralinksmėjusi patikinau jį neatskleisianti šios baisios pa- 
slapties ir pasidairiau patogios kėdės, ant kurios sėdėdama ga- 
lėsiu klausytis apie paskutinius netikėtus aštuoniolikto amžiaus 
atradimus. Tam atrodė tinkamas krėslas su aukštu atlošu prie 
pat lango, bet kai ištiesiau ranką, norėdama jį atsukti į stalą, pa- 
aiškėjo, kad ta vieta jau užimta. Krėslo gilumoje susirietęs kietai 
miegojo mažas berniukas su kupeta žvilgančių juodų plaukų. 

— Rodžeri! 

Vikaras, atėjęs man padėti, nustebo kaip ir aš. Vaikas krūp- 
telėjęs atsibudo ir pašoko plačiai išplėstomis samanų spalvos 
akimis. 

— Ką čia veiki, mažasis šelmi? —- meiliai pabarė vaiką vika- 
ras. - Ak, vėl užmigai skaitydamas komiksus? - Jis surinko ryš- 
kiai spalvotus lapus ir padavė berniukui. - Dabar bėk, Rodžeri. 
Turiu aptarti reikalus su Randalais. Palauk, pamiršau tave supa- 
žindinti. Ponia Randal, tai mano sūnus Rodžeris. 

Truputį suglumau. Pastorius Veikfildas man atrodė užkie- 
tėjęs viengungis. Vis dėlto paėmiau mandagiai ištiestą rankytę 
ir nuoširdžiai paspaudžiau, o tada atsispyriau pagundai į sijoną 
nusibraukti kažką lipnaus, kas prikibo nuo berniuko rankos. 

Pastorius Veikfildas meiliu žvilgsniu nulydėjo vaiką, skubiai 
žingsniuojantį į virtuvę. 

— Tai mano dukterėčios sūnus, - prisipažino jis. - Jo tėvas 
buvo nušautas prie Lamanšo, o motina žuvo per bombardavi- 
mą, todėl jį ir priglobiau. 

— Kaip gražiai jūsų pasielgta, - sumurmėjau prisimindama 
dėdę Lemą. Jis taip pat žuvo per lėktuvų antskrydį, buvo už- 
muštas bombarduojant Britų muziejaus auditoriją, kurioje skai- 
tė paskaitą. Maniau, dėdė būtų nepaprastai apsidžiaugęs, kad 
šalia esančio Persijos senienų sparno sviedinys nekliudė. 

- Visai ne, visai ne. - Vikaras sumišęs numojo ranka. - Ma- 
lonu, kai namie gyvena jaunesnė būtybė. Dabar sėskitės. 

Frenkas ėmė pasakoti man net nespėjus pasidėti rankinės. 

- Tai neįtikėtina sėkmė, Klere, - entuziastingai kalbėjo jis, 
rausdamasis krūvoje popierių užlankstytais kampais. - Vikaras 
rado daugybę karinių depešų, kur užsimenama apie Džonataną 
Randalą. 

- Na, kapitoną Randalą išgarsino jo paties darbai, - įsiter- 
pė vikaras, imdamas iš Frenko kai kuriuos dokumentus. - Fort 
Viljame jis vadovavo įgulai maždaug ketverius metus, bet, regis, 
ilgokai karaliaus vardu puldinėjo škotų kaimus palei Anglijos ir 
Škotijos sieną. Yra gausybė ataskaitų, - jis atsargiai atskyrė šūsnį 
dokumentų ir padėjo ant stalo, - apie skundus, kuriuos prieš 
kapitoną pateikė daug šeimų ir dvarininkų. Juose reiškiamos 
pretenzijos dėl visko - nuo tarnaičių, kurios buvo prievartau- 
jamos įgulos kareivių, iki arklių vagysčių, o ką jau kalbėti apie 
visokius nenustatytus įžeidimų atvejus. 

Man pasidarė smagu. 

— Taigi savo genealogijos medyje turi garsų arkliavagį? — 
pasišaipiau iš Frenko. 

Šis nesutrikęs trūktelėjo pečiais. 

— Jis buvo tas, kas buvo, ir aš nieko negaliu padaryti. Tik 
noriu išsiaiškinti. Nieko keista, kad būta nepasitenkinimo, ypač 
tuo metu; Aukštumose anglai buvo apskritai nemėgstami, o ka- 
riuomenė itin nepopuliari. Keista, kad iš tų skundų, net ir iš 
rimtų, nieko neišėjo. 

Vikaras, negalėdamas ilgai tylėti, įsiterpė: 

- Tiesa. Nepasakysi, kad tada karininkai laikėsi panašių į 
šiuolaikines elgesio normų, dėl smulkmenų per daug nesivaržė. 
Bet keista, kad tie skundai, atrodo, nei tirti, nei atmesti; apie 
juos, regis, būdavo visai nebeužsimenama. Žinote, ką manau, 
Randalai? Jūsų protėvis turbūt turėjo globėją, kuris jį apgindavo 
nuo viršininkų papeikimų. 

Frenkas pasikasė galvą, skersakiuodamas į depešas. 

- Galjūs ir teisus. Bet tas žmogus turėjo būti gana įtakingas. 
Galbūt aukštas kariuomenės pareigūnas ar diduomenės narys. 

- Taip, arba, galimas daiktas... 

Vikaro svarstymus nutraukė įėjusi ūkvedė ponia Greiham. 

- Džentelmenai, siūlau jums truputį atsigaivinti, — tarė ji, 
ryžtingai dėdama padėklą su arbata vidury stalo, o vikaras 
pačiu laiku puolė gelbėti savo brangiųjų depešų. Moteris gu- 
driai mane nužvelgė, metė akį į trūkčiojančias mano galūnes 
ir blausų žvilgsnį. - Atnešiau tik du puodelius, nes pamaniau, 
kad gal ponia Randal norės išgerti arbatos su manimi virtu- 
vėje. Aš šiek tiek... 

Nebelaukdama, kol ji baigs šneką, skubiai atsistojau. Kai 
mudvi išėjome pro dvivėres duris į pastoriaus namo virtuvę, už 
nugaros pasipylė teorijos ir spėlionės. 

Arbata buvo žalia, karšta ir kvapi, skystyje sūkuriavo lapelių 
draiskanos. 

—- Mmm, - tariau, statydama puodelį. - Jau seniai nebuvau 
ragavusi ulongo. 

Ponia Greiham linktelėjo švytėdama, kad aš taip mėgaujuo- 
si arbata. Ji aiškiai pasistengė, nes po trapiais puodeliais buvo 

patiestos rankomis nertos servetėlės, o prie sklindžių patiekta 
šviežios grietinės. 

— Na, per karą nesisekė jos gauti. Tačiau iš jos burti geriau- 
sia. Su ta „Earl Grey“ labai vargdavau. Jos lapeliai taip greitai 
suyra, kad neįmanoma nieko pasakyti. 

- Jūs buriate iš arbatos lapelių? - nudžiugau. 

Ponia Greiham buvo kaip jokia kita moteris nepanaši į 
mums įprastą čigonę būrėją - su trumpa plieno spalvos ilgalai- 
ke šukuosena ir trijų eilių perlų vėriniu. Arbatos gurkšnis nute- 
kėjo ilgu, gyslotu jos kaklu ir dingo po blizgančiais karoliais. 

- Na, žinoma, brangioji. Mane išmokė senelė, o ją - jos se- 
nelė. Išgerkite savo puodelį, ir aš pažiūrėsiu, kas jame glūdi. 

Ji ilgai tylėjo, kartais pakreipdama puodelį, kad pagautų švie- 
sos, arba sukiodama jį tarp liesų delnų įvairiais kampais. Tada 
atsargiai padėjo puodelį, tarsi bijodama, kad jis sprogs tiesiai jai 
į veidą. Grioveliai abipus jos burnos buvo pagilėję, o antakiai 
suraukti, todėl atrodė, lyg ponia Greiham būtų sumišusi. 

— Ką gi, - galop tarė. - Tai vienas keistesnių dalykų, kuriuos 
teko regėti. 

— Ak, - man vis dar buvo linksma, bet jau darėsi ir smal- 
su. - Susipažinsiu su aukštu tamsiu nepažįstamuoju, o gal ke- 
liausiu jūra? 

— Galbūt. - Ponia Greiham išgirdo ironišką mano toną ir 
šyptelėjusi jį pamėgdžiojo. - O gal ir ne. Štai kur slypi keistu- 
mas jūsų puodelyje, brangioji. Viskas prieštarauja vienas kitam. 
Išsilenkęs lapelis rodo kelionę, bet su juo besikryžiuojantis su- 
plyšęs lapelis reiškia, kad ta kelionė bus atidėta. Ir tikrai yra ne- 
pažįstamųjų, net keletas. O tarp jų - jūsų vyras, jeigu teisingai 
perskaitau iš lapelių. 

Mano linksmumas išblėso. Po šešerių išsiskyrimo metų ir 
šešių mėnesių drauge mano vyras vis dar lyg ir nepažįstamasis. 
Nors man buvo nesuprantama, kaip tą sužinojo arbatos lapelis. 

Ponios Greiham antakiai vis dar buvo suraukti. 

— Vaikeli, leiskite pažvelgti į jūsų delną, - tarė ji. 

Jos ranka buvo kaulėta, bet stebėtinai šilta. Nuo švarios 
pražilusios galvos, palinkusios virš mano delno, dvelkė levan- 
dų vandeniu. Moteris ilgokai spoksojo į mano delną, retsy- 
kiais pirštu perbraukdama per vieną iš linijų, tarsi per kokį 
žemėlapį, kurio visi keliai baigiasi smėlingose sąnašose ar ap- 
leistose dykynėse. 

— Na ir kaip? - paklausiau kaip įmanydama lengvabūdiš- 
kiau. - Gal mano likimas pernelyg baisus, kad būtų galima jį 
atskleisti? 

Ponia Greiham pakėlė šelmiškas akis ir mąsliai pažvelgė man 
į veidą, bet rankos nepaleido. Ji papurtė galvą ir sučiaupė lūpas. 

— Ak, ne, brangioji. Jūsų delne matyti ne likimas. Tik jo sė- 
kla. - Susimąsčiusi ji pakreipė paukštišką galvą. - Suprantat, 
jūsų delno linijos keičiasi. Kitu jūsų gyvenimo laikotarpiu gali 
būti visai kitokios nei dabar. 

— Šito nežinojau. Maniau, su jomis gimstama, ir tiek. - 
Tramdžiau norą ištraukti ranką. - Tada kokia prasmė skaityti 
iš delno? 

Nenorėjau būti nemandagi, bet ši kruopšti apžiūra man kėlė 
šiokį tokį nerimą, ypač po arbatos lapelių tyrimo. Ponia Grei- 
ham netikėtai nusišypsojo ir užlenkė mano pirštus. 

- Na, jūsų delno linijos rodo, kas esate, brangioji. Todėl jos 
ir keičiasi arba turėtų keistis. Kai kurių žmonių linijos nekinta; 
tai nelaimėliai, kurie niekada nesikeičia, bet tokių nedaug. - Ji 
spustelėjo mano sugniaužtą kumštį ir paplekšnojo per jį. - Ka- 
žin ar jūs — viena tokių. Jūsų delne matyti, kad jau gerokai pa- 
sikeitėte, nors ir tokia jauna. Žinoma, greičiausiai bus kaltas 
karas, - tarė ji lyg ir sau. 

Man vėl pasidarė smalsu ir aš noriai ištiesiau ranką. 

— Taigi kokia esu pagal delną? 

Ponia Greiham susiraukė, bet rankos nepaėmė. 

- — Negaliu pasakyti. Keista, nes daugelis delnų panašūs. Ne- 
sakau, kad jei matai vieną, regi visus, tačiau dažnai taip ir būna. 
Žinote, delnus raižo raštai. 


44 DIANA GABALDON 


Staiga ji nusišypsojo, jos šypsena buvo netikėtai žavi, ati- 
dengianti baltut baltutėlius ir, aišku, dirbtiniūs dantis. 

- Štai šitaip ir dirba būrėjos. Tą darau kasmet per bažnyti- 
nę šventę... arba darydavau prieš karą; gal dabar vėl imsiuos. 
Į palapinę įžengia mergaitė, o joje štai sėdžiu aš, apsisukusi 
turbanu su povo plunksna, pasiskolinta iš pono Donaldsono, 
ir įsisupusi į puošnų rytietišką chalatą - vikaro chalatą, kuria- 
me pavaizduoti povai ir kuris geltonas kaip saulė. Nužvelgiu ją 
ir apsimetu žiūrinti į jos delną. Matau, kad jos palaidinė pūp- 
so, nuo jos dvelkia pigiais kvepalais, o auskarai siekia pečius. 
Man nė nereikia krištolinio rutulio, kad pasakyčiau, jog ji su- 
silauks vaikelio dar prieš kitų metų bažnytinę šventę. - Ponia 
Greiham nutilo, pilkos jos akys šelmiškai blizgėjo. - Bet jeigu 
ranka, kurią laikai, yra be žiedo, taktiška išpranašauti, kad ji 
netrukus ištekės. 

Aš nusijuokiau, ji taip pat. 

- Tai jūs visai nežiūrite į rankas? - paklausiau. - Tik pati- 
krinate, ar yra žiedas? 

Ji nustebo. 

— Žinoma, kad žiūriu. Tik iš anksto žinau, ką išvysiu. Daž- 
niausiai. - Ji linktelėjo į mano atverstą delną. - Tačiau to dar 
nesu regėjusi. Didžiulis nykštys, - ji palinko į priekį ir švelniai 
jį palietė, - menkai pasikeis. Tai reiškia, kad esate ryžtinga, sti- 
prios valios, jums sunku pasipriešinti. - Ji sumirksėjo. - Manau, 
jūsų vyras galėtų tai pasakyti. Panašiai kaip ir apie šitą. 

Ji parodė į mėsingą kauburėlį prie nykščio pagrindo. 

— Kas tai? 

— Veneros kalva. - Ji reikšmingai sučiaupė siauras lūpas, 
nors jų kampučiai vis tiek buvo pakilę. - Vyro delne ji rodo, 
kad jis mėgsta moteris. O moterims yra šiek tiek kitaip. Norėda- 
ma būti mandagi, truputį jums papranašausiu: jūsų vyras, regis, 
nenuklys toli nuo jūsų lovos. 

Ji staiga tyliai ir nepadoriai sukrizeno, o aš švelniai nu- 
raudau. 

Pagyvenusi ūkvedė vėl įsistebeilijo į mano delną, šen ten 
baksnodama smailiu smiliumi ėmė aiškinti: 

- Štai čia labai ryški gyvenimo linija; jūs puikios sveikatos, 
atrodo, kad taip bus ir toliau. Gyvenimo linija su trūkiu, vadi- 
nasi, jūsų gyvenimas smarkiai pasikeitė... na, šitai pasakytina 
apie mus visus, ar ne? Bet jūsų sutrūkinėjusi smulkiau, nei daž- 
niausiai regiu, į atkarpėles. O dabar santuokos linija, - moteris 
vėl papurtė galvą, - ji pasidalijusi; tai nieko keista. Reiškia dvi 
santuokas... 

Vos nešokau prieštarauti, bet tuojau susitvardžiau. Deja, 
mano jausmų proveržį ponia pastebėjo ir beregint pakėlė akis. 
Man toptelėjo, kad ji tikriausiai įžvalgi būrėja. Moteris ramina- 
mai papurtė žilą galvą. 

— Ne, ne, mieloji. Tai visai nereiškia, kad jūsų mylimam 
sutuoktiniui kas nors nutiks. Tik jeigu taip įvyks, - ji pabrėžė 
žodelį „jeigu“, švelniai sugniauždama mano ranką, - juk nesu- 
gniušite ir iki gyvenimo pabaigos jo negedėsite. Jūs toji, kuri 
gali vėl pamilti, praradusi pirmąją meilę. 

Ji trumparegiškai pašnairavo į mano delną, trumpu, nelygiu 
nagu švelniai braukdama per giliai įsirėžusią santuokos liniją. 

— Tačiau daugelis pasidalijusių linijų nutrūksta, o jūsų dvi- 
šaka. - Ji pažvelgė su išdykėliška šypsena. - Juk slapta neturite 
dviejų vyrų? 

Juokdamasi papurčiau galvą. 

— Ne. Kada būčiau radusi laiko? - Tada pasukau plaštaką, 
atkišdama šoną. - Girdėjau, kad mažos žymės delno šone rodo, 
kiek gims vaikų. 

Vyliausi kalbanti nerūpestingu tonu. Deja, mano delno šo- 
nas buvo lygut lygutėlis. 

Tai išgirdusi, ponia Greiham niekinamai pliaukštelėjo ranka. 

- Fui! Kai susilauksi vieno ar dviejų, gal ir atsiras tos raukš- 
lelės. Bet greičiau jau jos išvagos veidą. Iš anksto negali visiškai 
nieko nuspėti. 

— Nejaugi? 

Kvaila, bet išgirdus tuos žodžius man atlėgo širdį. 

Ketinau paklausti, ar gilios linijos, kertančios mano riešą, 
ką nors reiškia (galimą savižudybę?), bet tuo metu mudviejų 
pokalbį nutraukė pastorius Veikfildas, įžengdamas į virtuvę su 
tuščiais arbatos puodeliais. Jis sudėjo juos į indų džiovyklą ir 
ėmė triukšmingai, nerangiai raustis po spintelę, aiškiai tikėda- 
masis pagalbos. 

Ponia Greiham pašoko, norėdama apginti savo virtuvės 
šventovę, ir mitriai pastūmusi pastorių pradėjo arbatos reikme- 
nis krauti ant padėklo, skirto darbo kambariui. Veikfildas nu- 
tempė mane jai iš kelio. 

— Ponia Randal, gal ateitumėte į kabinetą ir išgertumėte dar 
vieną puodelį arbatos su manimi ir savo vyru? Mudu padarėme 
labiausiai džiuginantį atradimą. 

Nors išoriškai jis buvo ramus ir šaltakraujiškas, mačiau, kad 
nesitveria džiaugsmu dėl savo radinio it mažas berniukas, kiše- 
nėje paslėpęs rupūžę. Be abejonės, teks eiti perskaityti kapitono 
Džonatano Randalo skalbyklos sąskaitos, batų taisymo kvito ar 
kokio nors panašios paskirties popiergalio. 

Frenkas buvo taip įsigilinęs į sudriskusius dokumentus, 
kad vos pakėlė akis, kai įžengiau į kabinetą. Jis nenoriai per- 
davė popierius į trumpas drūtas vikaro rankas, apėjo aplinkui, 
atsistojo jam už nugaros ir ėmė atidžiai stebeilyti per petį, tar- 
si negalėtų ištverti, jei tie popieriai nors akimirksnį dingtų iš 
akių. 

— Taip, - mandagiai tariau pirštais liesdama nučiurintus la- 
pus. - Hmm, taip, labai įdomu. 

Iš tiesų į voratinklį panaši rašysena buvo taip išblukusi ir 
tokia įmantri, kad vargu ar vertėjo kamuotis, stengiantis ją 
įskaityti. Vieno lapo, išsilaikiusio geriau už kitus, viršuje buvo 
kažkoks herbas. 

— Sandringamo... kunigaikštis, ar ne? - paklausiau, spok- 
sodama į herbą: išblukusį leopardą, gulintį pakelta galva, ir į 
spaudą po juo, įskaitomą labiau nei rašysena. 

- Tiesa, - atsakė vikaras dar labiau švytėdamas. - Žinote, 
jau išnykęs titulas. 

To nežinojau, bet supratingai linktelėjau, nes turėjau pažįs- 
tamų istorikų, kurie maniakiškai nusitveria atradimo. Retai pri- 
reikdavo daryti ką nors daugiau, tik tam tikrais intervalais link- 
čioti ir tarstelėti: „Ak, nejaugi“, arba sušukti: „Kaip įdomu!“ 

Po trumpų Frenko grumtynių su vikaru pastarajam teko 
garbė atskleisti man jųdviejų atradimą. Visos šios draiskanos 
aiškiai peršančios mintį, kad Frenko protėvis, liūdnai pagarsėjęs 
Juodasis Džekas Randalas, buvo ne tik narsus anglų karininkas, 
bet ir patikimas slaptas Sandringamo kunigaikščio agentas. 

— Beveik agentas provokatorius, juk taip galima pasakyti, 
daktare Randalai? 

Vikaras kilniai grąžino Frenkui kamuolį, o šis pastvėrė jį ir 
nubėgo. 

— Taip. Be abejonės, kalba labai atsargi... 

Frenkas švelniai vartė lapus nutrintu smiliumi. 

— Ak, nejaugi? - pasakiau. 

- Bet šie dokumentai byloja, kad Džonatanui Randalui buvo 
patikėta drumsti jakobitų nuotaikas, krašte kurstyti garsias ško- 
tų šeimas. Jo tikslas buvo demaskuoti visus baronetus ir klanų 
vadus, kurie slapta prijautė jakobitams. Betgi keista. Argi San- 
dringamas pats nebuvo įtarinėjamas esąs jakobitas? 

Frenkas atsisuko į vikarą, iš susidomėjimo suraukęs kaktą. 
Glotni, praplikusi vikaro kakta buvo taip pat suraukta. 

- Taip, manau, jūs teisus. Bet palaukit, pasitikrinkime Ka- 
merono knygoje. - Vikaras staiga puolė prie knygų lentynos, 
kuri buvo prigrūsta tomų, įrištų veršiuko oda. - Jis tikrai bus 
paminėjęs Sandringamą. 

— Kaip įdomu, - sumurmėjau, ir mano dėmesys nukrypo į 
didžiulę kamštinę lentą, kuri dengė vieną darbo kambario sieną 
nuo lubų iki grindų. 

Ant jos buvo prismaigstyta gausybė įvairių dalykų, dau- 
giausia visokių popieriaus lapelių, sąskaitų už dujas, korespon- 

dencijos, vyskupijos pranešimų, paskirų lapų iš romanų, rašte- 
lių, rašytų vikaro ranka, bet buvo ir smulkių daikčiukų: raktų, 
butelių kamštelių ir net mažų automobilio detalių, pritvirtintų 
smeigtukais ir virvelėmis. 

Tingiai apžiūrinėjau įvairenybes, puse ausies klausydama- 
si pokalbio už nugaros. (Sandringamo kunigaikštis tikriausiai 
buvo jakobitas, nusprendė jie.) Mano dėmesį patraukė genea- 
logijos diagrama, kurios keturi kampai buvo ypač rūpestingai 
prismeigti prie lentos keturiais smeigtukais. Diagramos viršuje 
buvo užrašytos pavardės su septyniolikto amžiaus pradžios da- 
tomis. Tačiau mano akis užkliuvo už pavardės diagramos apa- 
čioje: „Rodžeris V. (Makenzis) Veikfildas“. 

— Atsiprašau, - įsiterpiau į naujausią ginčą, ar leopardas ku- 
nigaikščio herbe letenose laiko suspaudęs leliją, ar kroką. - Tai 
jūsų sūnaus genealogijos diagrama? 

— Ką? Ak, taip, taip, - skubiai atsakė išsiblaškęs vikaras, dar 
labiau nudžiugdamas. Tada atsargiai nusegė nuo sienos diagra- 
mą ir paklojo ant stalo prieš mane. 

- Nenoriu, kad jis pamirštų savo šeimą, - paaiškino. - Tai 
gana sena giminė, siekianti šešioliktą amžių. 

Trumpas jo smilius kone pagarbiai braukė per berniuko kil- 
mės liniją. 

— Daviau jam savo pavardę, nes taip atrodė tinkamiau, juk 
jis čia gyvena, bet nenorėjau, kad užmirštų, iš kur yra kilęs. - Jis 
nutaisė atsiprašančią miną. - Deja, mano šeimos genealogijo- 
je nėra kuo pasididžiuoti ir pasigirti. Vikarai, pastoriai, vienas 
kitas knygų pardavėjas dėl įvairumo, be to, genealogiją galima 
atsekti tik maždaug iki 1762 metų. Suprantat, išliko mažokai 
dokumentų, - tarė jis ir atgailaudamas kryptelėjo galvą į savo 
snaudžiančius protėvius. | 

Kai mes galų gale ištrūkome iš vikariato, buvo jau gana vėlu. 
Vikaras pažadėjo iš pat ryto nunešti laiškus į miestelį ir padaryti 
kopijas. Kone visą kelią iki ponios Beird viešbutuko Frenkas 


SVETIMŠALĖ 49 


patenkintas vapaliojo apie šnipus ir jakobitus. Galop susizgribo, 
kad aš tyliu. 

— Kas yra, mylimoji? - pasiteiravo ir susirūpinęs paėmė 
už rankos. - Prastai jautiesi? - paklausė ir nerimastingai, ir 
viltingai. 

- Ne, jaučiuosi gerai. Tik galvojau... - Kiek padelsiau, nes tai 
mes jau buvome aptarę anksčiau. - Galvojau apie Rodžerį. 

— Rodžerį? 

Nekantriai atsidusau. 

— Ak, Frenkai! Kartais būni toks... nenuovokus! Rodžerį, 
pastoriaus Veikfildo sūnų. 

- Ak. Taip, žinoma, - neaiškiai numykė jis. - Žavus vaikas. 
O ką nori apie jį pasakyti? 

- Na... tik kad yra daugybė našlaičių kaip jis. 

Jis įsmeigė į mane griežtą žvilgsnį ir papurtė galvą. 

— Ne, Klere. Tiesą sakant, nesipriešinčiau, bet juk žinai, ką 
manau apie įvaikinimą. Tik... negalėčiau deramai mylėti vaiko, 
kuris nėra... na, mano kraujo. Be abejonės, tai kvaila ir savanau- 
diška, deja, taip yra. Gal ilgainiui apsigalvosiu, bet dabar... 

Mudu paėjome keletą žingsnių, tvyrant nemaloniai tylai. 
Ūmai jis sustojo, pasisuko ir griebė man už rankų. 

— Klere, - kimiai tarė, - noriu mudviejų vaikelio. Tu man 
svarbiausia gyvenime. Labiausiai trokštu, kad būtum laiminga, 
bet ir noriu... noriu, kad būtum tik mano. Būgštauju, kad sveti- 
mas vaikas, su kuriuo mūsų nesieja joks giminystės ryšys, būtų 
lyg įsibrovėlis, ir tai mane erzintų. Bet jei galėčiau tau pado- 
vanoti vaikelį, matyti, kaip jis auga tavyje, kaip gimsta... Tada 
tikriausiai manyčiau, kad jis tarsi... tavo tęsinys. Ir mano. Kad 
jis - tikras šeimos narys. 

Jo akys buvo išplėstos, maldaujančios. 

— Nurimk. Aš suprantu. 

Norėjau, kad tas pokalbis tučtuojau baigtųsi. Pasisukau, ke- 
tindama eiti, bet Frenkas ištiesė rankas ir apkabino mane. 

- Klere. Myliu tave. 

Frenko balsas buvo nepaprastai švelnus, ir aš priglaudžiau 
galvą prie jo švarko, jusdama šilumą ir rankų, apglėbusių 
mane, jėgą. 

- Ir aš tave myliu. 

Valandėlę stovėjome apsikabinę, vos siūbuodami vėjyje, kuris 
švilpavo keliu. Staiga Frenkas truputį atsitraukė šypsodamas. 

- Be to, - tyliai pasakė jis, glostydamas ir braukdamas man 
nuo veido vėjo sutaršytus plaukus, - juk mes dar neatsisakėme 
tos minties? 

- Ne, - šyptelėjau. 

Jis paėmė mano ranką, jaukiai pasikišo po paranke ir mudu 
pasukom į viešbutuką. 

- Pamėginsime dar sykį? 

- Taip. Kodėl gi ne. 

Susikibę už rankų, nudrožėme Geresaido gatve. Ant jos 
kampo išvydome stūksantį Barag Morą, piktų akmenį. Jis man 
priminė senovinius statinius. 

— Visai pamiršau! - sušukau. - Turiu tau parodyti kai ką 
įdomaus. 

Frenkas pažvelgė į mane, prisitraukė arčiau ir suspaudė man 
ranką. 

- Ir aš, - išsišiepė jis. - O savo įdomybę galėsi parodyti rytoj. 


=— 


Bet kitą dieną mums reikėjo nuveikti ką kita. Buvau pamir- 
šusi, kad tądien buvome suplanavę keliauti prie Neso ežero Di- 
džiajame Glene. 

Mūsų laukė ilgas kelias per Gleną, todėl išvažiavome anksti 
rytą, dar prieš saulėtekį. Šaltu apyaušriu nuskubėjus prie lau- 
kiančio automobilio, buvo jauku įsisupti į pledą ir jausti, kaip 
vėl sušyla rankos ir kojos. Tada ėmė lenkti ir saldžiausias snau- 
dulys. Palaimingai užmigau ant Frenko peties, o paskutinis są- 
moningai matytas reginys buvo vairuotojo galvos kontūrai su 
raudonu apvadu brėkštančio dangaus fone. 

Atkeliavome jau po devintos. Gidas, su kuriuo buvo sutaręs 
Frenkas, laukė mūsų prie ežero su nedideliu luotu. 

— Pamaniau, kad jums patiks, ponai, jei nuplauksime palei 
ežero pakrantę iki Urkvuharto pilies. Tenai užkąsime ir leisimės 
pėsčiomis. 

Gidas, paniuręs neaukštas žmogelis su išblukusiais medvil- 
niniais marškiniais ir saržos kelnėmis, tvarkingai pakišo išky- 
los krepšį po valties suolu ir padavė man nuospaudomis nusėtą 
ranką, padėdamas įlipti į valtį. 

Diena buvo graži, statūs krantai, apaugę žaluma, liejosi su 
raibuliuojančiu ežero paviršiumi. Nors gidas iš pažiūros buvo 
niūra, gerai pažinojo apylinkes, daug šnekėjo ir vis rodė į salas, 
pilis ir griuvėsius, juosiančius ilgą, siaurą ežerą. 

- Štai ten Urkvuharto pilis. - Jis mostelėjo į lygią akmeninę 
sieną, vos įžvelgiamą pro medžius. - Arba tai, kas iš jos liko. 
Ją, prakeiktą Gleno raganų, viena po kitos užgriuvo visokios 
nelaimės. 

Jis mums papasakojo istoriją apie Merę Grant, Urkvuharto 
pilies šeimininko dukterį, ir jos mylimąjį Donaldą Doną, poetą, 
Makdonaldo iš Bohuntino sūnų. Jiems buvo uždrausta matytis, 
nes tam prieštaravo jos tėvas, mat vaikinas turėjo įprotį nugvelbti 
visus kelyje pasipainiojančius galvijus (tai buvo senas ir garbingas 
škotų kalniečių užsiėmimas, patikino mus gidas), bet jaunuoliai 
vis tiek susitiko. Kai merginos tėvas sužinojo, Donaldas apgaule 
buvo atviliotas į pasimatymą ir sučiuptas. Nuteistas myriop, vai- 
kinas maldavo nukirsti jam galvą kaip garbingam Žmogui, o ne 
pakarti kaip baisų nusikaltėlį. Šis jo prašymas buvo patenkintas. 
Jaunuolis, vedamas prie trinkos, vis kartojo: „Velnias nugalabys 
pilies valdovą Grantą, ir Donaldas Donas išvengs kilpos.“ Jis ir 
nebuvo pakartas, legenda byloja, kad nukirsta jo galva, nuriedė- 
jusi nuo trinkos, tarė: „Mere, pakelk mano galvą.“ 

Aš suvirpėjau, ir Frenkas mane apkabino. 

- Yra likusi vieno jo eilėraščio nuotrupa, - tyliai tarė jis. - 
Donaldo Dono. Ji tokia: 

Rytoj gulėsiu ant kalvos begalvis. 
Ar jums negaila sielvartaujančios mergelės mano, 
Merės mano, gražuolės švelniaakės. 


Paėmiau jo ranką ir suspaudžiau. 

Prisiklausius pasakojimų apie klastą, žmogžudystes ir smur- 
tą, atrodė, kad ežeras tikrai vertas tokio blogo vardo. 

— O kaip pabaisa? - paklausiau, per valties kraštą spoksoda- 
ma į drumzlias gelmes. Tokiai būtybei šiame ežere, regis, būtų 
visai gera gyventi. 

Mūsų gidas gūžtelėjo pečiais ir nusispjovė į vandenį. 

— Na, ežeras keistas, be jokios abejonės. Žinoma, sklando 
ne vienas padavimas apie kažkokį seną baisų padarą, kitados 
gyvenusį vandens gelmėse. Jam būdavo aukojamos karvės, net 
maži vaikai mesti į vandenį iš vytelių pintuose krepšiuose. - Jis 
vėl nusispjovė. - Kai kas sako, kad ežeras bedugnis - vidury jo 
žioji skylė, gilesnė už bet ką Škotijoje. Kita vertus, - raukšlių 
supamos gido akys dar labiau užgriuvo, - prieš kelerius metus 
čia buvo atvažiavusi šeima iš Lankašyro. Jie atlėkė į Inverneso 
policijos nuovadą šaukdami, kad regėjo pabaisą, kuri išniro iš 
vandens ir pasislėpė paparčiuose. Pasak jų, siaubingas padaras, 
apžėlęs rusvais plaukais, su grėsmingais ragais, kažką žiaumojo, 
o iš jo nasrų lašėjo kraujas. - Gidas pakėlė ranką, nuramdyda- 
mas man beištrūkstantį siaubo šūksnį. - Įvykio vieton nusiųstas 
konsteblis grįžęs pasakė, kad tas padaras, kuriam iš nasrų dribo 
kraujas, tebuvo daili Aukštumų karvė, atrajojanti paparčiuose. 
Koks tikslus apibūdinimas! 

Perplaukę pusę ežero, išlipome vėlyvų pietų. Ten mūsų laukė 
automobilis, juo vėl pervažiavome Gleną, bet pakeliui nematė- 
me labiau bauginančių gyvių už rudąją lapę, kuri švilpiant kelio 
vingiu sukluso ir pažvelgė į mus, nasruose sukandusi kažkokį 
mažą suglebusį gyvūnėlį. Lapė šastelėjo į šalikelę ir greitai kaip 
šešėlis nuliuoksėjo krantu aukštyn. 

Buvo jau gerokai vėlu, kai galop taku prisvirduliavome prie 
ponios Beird viešbutuko, bet tarpduryje stipriai apsikabinome, 
Frenkui apgraibomis ieškant rakto, vis dar juokdamiesi iš die- 
nos įvykių. 

Tik ruošiantis gultis Erenkui užsiminiau apie miniatiūrinį 
Kraig na Duno akmenų statinį. Jo nuovargis bemat dingo. 

— Tikrai? Ar žinai, kur jis? Kaip nuostabu, Klere! 

Jis nušvito ir ėmė raustis lagamine. 

— Ko ieškai? 

- Žadintuvo, - atsakė ir ištraukė jį. 

— Kam? - nustebau. 

— Noriu laiku atsikelti ir jas pamatyti. 

— Ką? 

— Raganas. 

— Raganas? Kas tau sakė, kad tenai yra raganų? 

— Vikaras, - tarė Frenkas aiškiai pokštaudamas. - Jo ūkve- 
dė - viena jų. 

Pagalvojau apie oriąją ponią Greiham ir suprunkščiau. 

— Nejuokauk! 

- Na, tiesą pasakius, ne raganas. Škotijoje daug šimtų metų 
buvo raganų. Iki aštuoniolikto amžiaus jos būdavo deginamos, 
bet iš tikrųjų dažniausiai tai darė druidai. Vargu ar ten bus ra- 
ganų sąlėkis ar velnio garbinimas. Bet, anot vikaro, čionykščių 
moterų būrelis vis dar atlieka apeigas per senąsias saulės šven- 
tes. Supranti, jam lyg ir nedera labai domėtis tokiais keistais da- 
lykais, pareigos neleidžia, tačiau jis labai smalsus žmogus, todėl 
negali jų nepaisyti. Jis nežino, kur tos apeigos vyksta, bet jeigu 
netoliese yra akmenų ratas, tikriausiai ten. - Jis iš nekantrumo 
patrynė rankas. - Kokia sėkmė! 


=— 


Keltis dar neišaušus ir leistis į nuotykius - tikra kvailystė. 
O dvi dienas iš eilės - jau mazochizmas. 

Šį kartą nebuvo nei šilto automobilio, nei jaukių antklodžių 
ir termosų. Apsnūdusi klupinėjau kopdama į kalvą paskui Fren- 
ką, kliuvinėjau už šaknų ir į akmenis atsimušiau kojų pirštus. 
Oras buvo šaltas ir ūkanotas, todėl ėjau giliai susigrūdusi ran- 
kas į nertinio kišenes. 

Paskutinis postūmis per kalvos kraštą, ir prieš mus atsivėrė 
senovinis statinys, kurio akmenys buvo vos įžiūrimi apyaušrio 
prieblandoje. Frenkas sustojo kaip įbestas ir ėmė grožėtis, o aš 
dūsuodama susmukau čia pat ant patogios uolos. 

— Nuostabu, - sumurmėjo jis ir tyliai nuslinko prie išorinio 
žiedo. Jo figūra išnyko tarp didesnių akmenų šešėlių. Akmenys 
buvo ir gražūs, ir labai klaikūs. Sudrebėjau, ir ne vien iš šalčio. 
Tarytum tas, kas juos pastatė, būtų norėjęs, kad jie apstulbintų, 
ir, žinoma, pasiekė savo tikslą. 

Netrukus Frenkas grįžo. 

— Čia dar nieko nėra, - staiga sušnabždėjo už nugaros, ir aš 
pašokau. - Eime, radau vietą, iš kurios galėsime viską stebėti. 

Rytuose jau švito, ir nors horizonte tebuvo nutįsusi tik švie- 
sesnė pilka juosta, tos šviesos užteko, kad nebeklupinėčiau, kai 
Frenkas vedėsi mane pro plyšį, kurį rado alksnių krūmuose ne- 
toli tako pabaigos. Krūmokšnių guoto viduryje buvo mažytė 
aikštelė, kurioje vos išsitekome trindamiesi šonais. Bet taką aiš- 
kiai matėme, taip pat ir akmenų rato vidų, ne daugiau kaip už 
dvidešimties pėdų. Jau ne pirmą kartą man parūpo, ką Frenkas 
veikė per karą. Regis, jis puikiai mokėjo be jokio garso vaikšti- 
nėti tamsoje. 

Mane taip lenkė miegas, kad labiau už viską norėjau susirai- 
tyti po kokiu krūmu ir užmigti. Tačiau nebuvo tinkamos vietos, 
todėl toliau stovėjau ir spoksojau į statų taką laukdama, kada 
pasirodys druidai. Paskaudo nugarą, ėmė mausti kojas, bet tai 
negalėjo ilgai trukti. Šviesos ruožas rytuose nusidažė blyškia 
rausva spalva, matyt, iki aušros nebuvo likę nė pusvalandžio. 

Pirmoji būtybė žingsniavo beveik taip pat tyliai kaip Fren- 
kas. Kai netoli kalvos viršūnės jos kojos iškrutino akmenukus, 

šie barkštelėjo, ir išniro tvarkinga žila galva. Ponia Greiham. 
Vadinasi, tai tiesa. Vikaro ūkvedė segėjo patogų tvido sijoną ir 
vilkėjo vilnonį švarką, o po pažasčia buvo pasikišusi baltą ryšu- 
lėlį. Ji dingo už vieno stovinčio akmens, tylutėliai kaip dvasia. 

Visai netrukus pasirodė ir kitos, jos ėjo po vieną, grupelė- 
mis po dvi ar tris, negarsiai kikeno ir šnabždėjosi ant tako, bet, 
vos įžengusios į akmenų ratą, nutildavo. 

Keletą atpažinau. Štai ponia Bjukanan, kaimo pašto virši- 
ninkė. Šviesiems jos plaukams buvo ką tik padaryta ilgalaikė 
šukuosena, o nuo garbanų smarkiai dvelkė „Vakaru Paryžiuje“. 
Užgniaužiau juoką. Šių laikų druidė! 

Jų buvo penkiolika, ir vien moterys, visokio amžiaus - nuo 
šešiasdešimt perkopusios ponios Greiham iki jaunos, ką tik į 
trečią dešimtį įžengusios moters, kurią prieš dvi dienas ma- 
čiau stumdant vaikišką vežimėlį po parduotuves. Jų apranga 
buvo pritaikyta vaikščioti po raižytą vietovę, kiekviena po pa- 
žasčia spaudė ryšulėlį. Beveik nesišnekėdamos jos dingo už 
akmenų ir krūmokšnių, bet greitai vėl išlindo, tik tuščiomis 
apnuogintomis rankomis, su baltais drabužiais. Užuodžiau 
ūkinio muilo kvapą, o vienai slenkant pro mūsų krūmų guo- 
telį supratau, kad moterys susisupusios į paklodes, ant peties 
surištas mazgu. 

Moterys susibūrė akmenų žiedo išorėje, išsirikiavo pagal 
amžių, nuo vyriausios iki jauniausios, ir ėmė tylomis laukti. 
Šviesa rytuose ryškėjo. 

Kai virš horizonto išlindo saulės kraštas, moterų vora pra- 
dėjo pamažu judėti tarp dviejų akmenų. Vadovaujanti moteris 
nuvedė tiesiai į apskritimo vidurį ir jos ėmė slinkti ratais. Plau- 
kė lėtai ir didingai it gulbės. 

Staiga vadė sustojo, iškėlė rankas ir žengė į rato vidurį. At- 
gręžusi veidą į akmenis toliausiai rytuose, sušuko aukštu balsu. 
Negarsiai, bet aiškiai, todėl jos balsas buvo girdėti rate. Tyki mi- 
gla pagavo žodžius ir jie atsimušė aidu taip, lyg sklistų iš visur 
aplinkui ir nuo akmenų. 

Tą šauksmą pakartojo šokėjos, nes dabar moterys buvo vir- 
tusios šokėjomis. Nesiliesdamos, tačiau rankas ištiesusios viena 
kitai, jos šokčiojo ir rangėsi, bet vis tiek ratu. Umai ratas skilo 
perpus. Septynios šokėjos pasuko pagal laikrodžio rodyklę, vis 
dar tuo pačiu apskritimu. Kitos - priešinga kryptimi. Pusaps- 
kritimiai vis prasilenkdavo didėjančiu greičiu, sudarydami tai 
vientisą ratą, tai dvigubą liniją. O centre kaip suakmenėjusi 
stovėjo vadė ir kartkartėmis liūdnai ir šaižiai kažką sušukdavo 
seniai išnykusia kalba. 

Jos turbūt kvailos, tikriausiai taip ir bus. Moterys, kurių 
daugelis buvo apkūnios, toli gražu ne grakščios, apsivynioju- 
sios paklodėmis žingsniavo ratais ant kalvos. Bet nuo jų riksmų 
man ant viršugalvio šiaušėsi plaukai. 

Paskui moterys visos sykiu sustojo dviem pusapskritimiais 
veidu į tekančią saulę, o dvi rato dalis skyrė takas. Kai saulė 
patekėjo virš horizonto, jos šviesa užliejo akmenis rytuose, įsi- 
terpusius tarp abiejų pusračių, ir suspindo į didžiulį perskilusį 
akmenį priešingoje akmenų statinio pusėje. 

Šokėjos, trumpai stabtelėjusios, sustingo šešėlyje abipus švie- 
sos spindulio. Tada ponia Greiham kažką pasakė ta pačia keista 
kalba, bet šį kartą išraiškingu balsu. Ji apsisuko ir patraukė atgal 
šviesos taku, o plieno spalvos garbanos žvilgėjo saulėje. Nebylios 
būtybės nusekė paskui ją, taikydamos į žingsnį. Viena po kitos 
praslinko pro plyšį pagrindiniame akmenyje ir tyliai dingo. 

Mes gūžėmės alksniuose, kol moterys, dabar juokdamosi ir 
šnekučiuodamos, apsivilkusios savo drabužiais, būriu nusileido 
nuo kalvos ir nudrožė į vikariatą gerti kavos. 

— Viešpatie! - Pasirąžiau mėgindama įveikti mėšlungį, kuris 
traukė kojas ir nugarą. - Tai bent reginys, ar ne? 

— Puikus! - džiūgavo Frenkas. - Nieku gyvu nebūčiau jo 
praleidęs! | 

Jis išsirangė iš krūmų it kokia gyvatė, palikdamas mane ka- 
panotis vieną, ir ėmė dairytis po rato vidų, prikišęs nosį prie 
žemės kaip šuo pėdsekys. 

— Ko ieškai? - paklausiau. 

Kiek padelsusi, įžengiau į ratą, bet jau buvo išaušę, ir akme- 
nys, nors dar įspūdingi, aušros nutvieksti nebeatrodė tokie 
grėsmingi. 

- Žymių, - atsakė jis, ropodamas ant kelių, įsmeigęs akis į 
sutryptą velėną. - Iš kur jos žinojo, kur pradėti ir kur sustoti? 

- Geras klausimas. Aš nieko nematau. 

Bet nužvelgusi žemę išvydau įdomų augalą, augantį netoli 
aukšto akmens papėdės. Neužmirštuolė? Ne, turbūt ne; to auga- 
lo tamsiai mėlynų žiedų viduriukai buvo oranžiniai. Susidomė- 
jusi nuėjau prie jo. Frenkas, turintis aštresnę klausą už mano, 
pašoko, stvėrė man už rankos ir skubiai ištempė iš rato prieš pat 
vienai ryto šokėjai išnyrant iš kitos pusės. 

Tai buvo panelė Grant, neaukšta storuliukė, kuri, kaip ir de- 
rėjo pagal figūrą, laikė saldumynų ir kepinių krautuvėlę mies- 
telio Didžiojoje gatvėje. Ji trumparegiškai apsidairė, tada pasi- 
rausė kišenėje akinių. Užsibalnojusi juos ant nosies, vaikštinėjo 
po ratą, kol galop rado pamestą plaukų segtuką, dėl kurio ir 
grįžo. Įsisegusi jį į tankias, žvilgančias garbanas, ji, regis, visai 
neskubėjo eiti. Įsitaisė ant riedulio, patogiai atsišliejo į akmeni- 
nį milžiną ir užsidegė cigaretę. 

Frenkas suirzęs tyliai atsiduso. 

- Ką gi, - praradęs viltį tarė, - verčiau eikim. Atrodo, ji 
čia gali prasėdėti visą rytą. Be to, nepastebėjau jokio aiškaus 
pėdsako. 

— Gal mudu galėtume ateiti vėliau? - pasiūliau. 

Mane vis dar domino tas mėlynai žydintis augalas. 

- Gerai. 

Bet Frenko susidomėjimas ratu buvo visai išblėsęs, jis jau gi- 
linosi į apeigų smulkmenas. Mums drožiant taku, nuolat manęs 
klausinėjo, prašydamas kuo tiksliau prisiminti šūksnių žodžius 
ir šokio laiką. 

- Skandinavų, - galų gale patenkintas tarė Frenkas. - Pa- 
grindiniai žodžiai buvo senovės skandinavų kalba, beveik ne- 

abejoju. Bet šokis... - Jis mąsliai papurtė galvą. - Ne, šokis kur 
kas senesnis. Nesakau, kad tai negalėtų būti vikingų šokiai, šo- 
kami ratu, — svarstė jis, griežtai kilstelėjęs antakius, lyg būčiau 
paprieštaravusi, kad jie ne vikingų. - Tačiau tas kintantis išsi- 
dėstymas dviguba linija, tai... hmm, tai primena... na, labai pri- 
mena raštus, kuriais išmarginti neolito laikų glazūruoti indai, 
kita vertus... hmm... 

Jis pasinėrė į mokslininko transą, kartkartėmis kažką sau 
sumurmėdavo. Atitoko tik tada, kai netoli kalvos papėdės ne- 
tikėtai suklupo ant kliūties. Neišsilaikė ant kojų, išgąstingai su- 
riko, išskėtė rankas ir, nerangiai nusiridenęs paskutines kelias 
tako pėdas, sustojo prie kuokšto krūminių builių. 

Nuskuodžiau nuo kalvos įkandin jo, bet nusigavusi iki apa- 
čios radau jį jau sėdintį tarp virpančių stiebų. 

- Ar nesusižeidei? - paklausiau, nors mačiau, kad jis sveikas. 

- Rodos, ne. - Jis apdujęs persibraukė ranka per kaktą, su- 
siglostydamas tamsius plaukus. - Ir už ko užkliuvau? 

- Už jos. - Padaviau jam sardinių konservų skardinę, išmes- 
tą anksčiau čia užklydusio lankytojo. - Tai vienas iš civilizacijos 
pavojų. 

— Ak. - Jis paėmė ją, dirstelėjo vidun, tada sviedė per petį. - 
Gaila, bet tuščia. Po šios ekskursijos jau gerokai išalkau. Gal 
pažiūrėkim, ko ištieks ponia Beird vėlyviems pusryčiams? 

— Galim, - pasakiau išlygindama kitas jo plaukų sruogas. - 
Arba galėtume pavalgyti ankstyvus pietus. 

Mudviejų akys susidūrė. 

— Ak, - pakartojo jis visiškai kitokiu tonu. Plaštaka lėtai per- 
braukė man per ranką ir kaklo šoną, nykščiu švelniai pakuteno 
ausies lezgelį. - Na, gerai. 

— Jei nesi labai alkanas, - pasakiau. 

Kita jo ranka nuslydo man per nugarą. Ištiestu delnu jis 
prispaudė mane prie savęs, pirštais vedžiodamas vis žemiau ir 
žemiau. Jo lūpos prasivėrė ir jis švelniai kaip niekada pūstelėjo 
į mano suknelės iškirptę, šiltas kvapas pakuteno man krūtis. 

Frenkas atsargiai paguldė mane ant žolės, o plunksniški 
krūminio builio žiedai apsupo jo galvą. Jis pasilenkė ir švelniai 
mane pabučiavo. Nesiliovė bučiuoti ir sagstydamas mano su- 
knelės sagas, erzino, stabčiojo, kyščiojo ranką vidun ir žaidė su 
brinkstančiais krūtų speneliais. Galop suknelė buvo atsagstyta 
nuo apykaklės iki juosmens. 

- Ak, - vėl pratarė jis, vis dar tuo kitonišku tonu. - Kaip 
baltas aksomas. 

Jo balsas buvo kimus, o plaukai vėl užkrito ant kaktos, bet 
jis nė nemėgino jų nusibraukti. 

Tada vienu įgudusiu nykščio spustelėjimu atsegė liemenėlę 
ir pasilenkė deramai pagerbti krūtų. Paskui atšlijo ir suėmė krū- 
tis abiem rankomis, delnais pamažu slydo per iškilusius kaubu- 
rėlius iki tarpo tarp jų, tada švelniai braukė išorėn per šonkau- 
lius iki nugaros. Vėl į viršų, žemyn ir iš naujo, kol sudejavau ir 
pasukau į jį galvą. Jis įsisiurbė lūpomis, aš prisispaudžiau prie 
jo, ir mudviejų klubai tvirtai sulipo. Jis palenkė galvą prie mano 
galvos, atsargiai kramsnodamas ausies kraštelį. 

Ranka, glostanti man nugarą, keliavo vis žemiau, bet staiga 
nustebusi sustojo. Paskui dar sykį pačiupinėjo. Frenkas pakėlė 
galvą ir išsišiepęs pažvelgė į mane. 

- Kas čia dabar? - paklausė mėgdžiodamas kaimo polici- 
ninką. - Arba, tikriau sakant, nejaugi čia nieko? 

— Na, tik esu pasiruošusi, - atsakiau dėdamasi rimta. - Me- 
dicinos seserys išmokytos būti pasirengusios visokiems netikė- 
tumams. 

- Iš tikrųjų, Klere, - sumurmėjo jis, pakišdamas ranką po mano 
sijonu ir braukdamas šlaunimi iki švelnios, neapsaugotos šilumos 
tarp kojų, - esi pati praktiškiausia mano pažįstama būtybė. 


B 


Tą vakarą, kai sėdėjau svetainės krėsle su atversta knyga ant 
kelių, Frenkas priėjo ir atsistojo už manęs. 
— Ką veiki? - paklausė jis padėjęs rankas man ant pečių. 

- Ieškau augalo, - atsakiau įkišdama pirštą tarp puslapių, 
kad neužversčiau vietos, kur skaičiau. - To, kurį mačiau akme- 
nų rate. Supranti... - Greitai atvožiau knygą. - Tai galėtų būti 
katilėlinių arba gencijoninių, polemoninių, agurklinių šeimos 
augalas - labiausiai tikėtina, kad neužmirštuolė, bet galėtų būti 
ir viena iš šių, vėjalandinė šilagėlė. - Parodžiau į spalvotą ši- 
lagėlės iliustraciją. - Vargu ar tai buvo koks nors gencijonas; 
vainiklapiai ne visai apskriti, bet... 

- Tai nukeliauk tenai ir nusiskink tą augalą, - pasiūlė jis. - 
Ponas Krukas tau gal duotų savo seną kledarą, bet ne, man šovė 
geresnė mintis. Pasiskolink ponios Beird automobilį, bus sau- 
giau. Nuo kelio iki kalvos papėdės netoli. 

— O tada kopti apie tūkstantį jardų? Ar ir tau parūpo tas 
augalas? 

Atsisukau norėdama pažiūrėti į jį. Nuo svetainės šviestu- 
vo jo galvą juosė plonas auksinis kontūras kaip kokio šventojo 
graviūroje. 

— Man rūpi ne augalas. Bet jeigu jau ketini tenai keliauti, 
paprašysiu, kad užmestum akį į akmenų rato išorę. 

— Gerai, - paslaugiai pasakiau. - O kam? 

- Paieškok laužo pėdsakų, - paaiškino jis. - Visur, kur skai- 
čiau apie Belteino apeigas, minima ugnis, bet moterys, kurias 
matėme šįryt, jos nebuvo uždegusios. Gal jos užkūrė Belteino 
laužą išvakarėse, o rytą grįžo šokti? Nors istoriškai laužus kur- 
davo kerdžiai, ganantys karves. Rato viduje nepastebėjau jokių 
laužo likučių, - pridūrė. - Deja, mes nuėjome, man nespėjus 
apžiūrėti jo išorės. 

- Gerai, - pakartojau ir nusižiovavau. Dvi dienas iš eilės 
kėlusis anksti, jutau miego stygių. Užverčiau knygą ir atsisto- 
jau. - Tik su sąlyga, kad man nereikės keltis prieš devynias. 

Iš tikrųjų prie akmenų rato nusigavau tik prieš pat vienuolik- 
tą. Dulksnojo ir aš buvau kiaurai permirkusi, nes man nė nešovė 

čia ir būta laužo, kažkas pasistengė sunaikinti jo pėdsakus. 


SVETIMŠALĖ 61 


Rasti augalą buvo lengviau. Jis augo ten, kur ir prisimi- 
niau — netoli aukščiausio akmens. Nusiskyniau kelias atžalas ir 
suvyniojau į nosinę, ketindama deramai jomis pasirūpinti, kai 
grįšiu į ponios Beird automobiliuką, kuriame buvau palikusi 
sunkius augalų slėgtuvus. 

Aukščiausias rato akmuo buvo įskilęs, vertikalus trūkis da- 
lijo jį į dvi didžiules dalis. Keista, bet tos dalys buvo kažkokiu 
būdu atskirtos. Nors buvo matyti, kad du vienas prieš kitą stūk- 
santys paviršiai yra veidrodiniai atspindžiai, juos skyrė dviejų ar 
trijų pėdų plyšys. 

Visai čia pat pasigirdo žemas dūzgesys. Pamaniau, kad kur 
nors uolos plyšyje gali būti įsitaisiusios bitės, ir, norėdama pasi- 
lenkti ir žvilgtelėti į tą plyšį, padėjau ranką ant akmens. 

Akmuo suriko. 

Atšokau kaip nutvilkyta, atsitraukiau taip greitai, kad už- 
kliuvau už trumpos velėnos ir žnektelėjau ant žemės. Apsipylusi 
prakaitu, įsispoksojau į akmenį. 

Nebuvau girdėjusi šitaip rėkiant jokios gyvos būtybės. Ne- 
įstengčiau apibūdinti to garso, tik galėčiau pasakyti, kad tai buvo 
klyksmas, kokio gal ir tikėtumeisi iš akmens. Klaikus klyksmas. 

Tada pradėjo šaukti ir kiti akmenys. Buvo girdėti kautynių 
garsai, mirštančių žmonių riksmai, nuvarytų arklių žvengimas. 

Smarkiai papurčiau galvą, kad prablaivėtų, tačiau triukšmas 
nesiliovė. Vargais negalais atsistojau ir nusvirduliavau į rato pa- 
kraštį. Garsai skambėjo aplink mane, ir nuo jų man pradėjo 
mausti dantis, svaigti galva, drumštis regėjimas. 

Nesupratau, ar tikrai įsmukau pro plyšį, žiojintį pagrindi- 
niame akmenyje, ar tai įvyko netyčia, tik ėmiau aklai plaukti 
per triukšmo miglą. 

Kartą, keliaudama naktį, užmigau važiuojančio automobilio 
keleivio sėdynėje. Automobilio burzgesys ir supimas taip mane 
užliūliavo, kad panirau tarsi į nesvarumo būseną. Vairuotojas 
per greitai prašvilpė tiltu ir nebesuvaldė automobilio. Atitokau 
iš svaiginančio sapno, apakinta priekinių automobilio žibintų 

ir kamuojama šleikštulio, tarsi dideliu greičiu sukdamasi gar- 
mėčiau žemyn. Kiek įstengiu paaiškinti, anas staigus būsenos 
persimainymas buvo panašiausias į dabartinį mano pojūtį, tik 
truko trumpai. 

Mano regėjimo laukas susiaurėjo iki vienos tamsios dėmės, 
bet ir ši dingo, palikdama ne tamsą, bet šviesią tuštumą. Jau- 
čiausi taip, lyg sukčiausi vilkeliu arba būčiau verčiama į išvirkš- 
čią pusę. Visa tai — tiesa, bet niekas neperteikia jausenos, lyg 
būčiau visiškai suirusi, iš visų jėgų tėkšta į tai, ko nėra. 

Iš tiesų niekas nejudėjo, niekas nesikeitė, neįvyko nieko, 
kas, rodės, vyksta, bet mane sukaustė tokia didžiulė gaivališka 
baimė, kad visai nesupratau, kas aš ir kur esu. Buvau pačiame 
chaoso centre, ir tam pasipriešinti nebūtų padėjęs nei protas, 
nei kūnas. 

Nežinau, ar buvau praradusi sąmonę, bet kurį laiką nieko 
nejutau ir nesuvokiau. Pabudau, jeigu taip galima pasakyti, 
suklupusi ant akmens netoli kalvos papėdės. Iki apačios likusį 
galiuką beveik nušliaužiau ir susmukau ant vešlios, kuokštais 
želiančios žolės. 

Mane pykino, buvau apsvaigusi. Nuropojau prie jaunų 4žuo- 
liukų ir į vieną atsirėmiau, mėgindama nusiraminti. Netoliese 
išgirdau padrikus šūksnius, primenančius, ką girdėjau ir jau- 
čiau akmenų rate. Bet juose stigo nežmoniško šėlsmo; tai buvo 
tik paprastas žmonių ginčas, ir aš atsigręžiau ton pusėn. 

Zmogus miške 


KIEK TOLIAU IŠVYDAU ŽMONES. Du ar trys vyrai, segin- 
tys kiltais, kaip nelabieji lėkė per siaurą proskyną. Kažkur buvo 
girdėti pokšėjimas, ir nors buvau gerokai apsvaigusi, supratau, 
kad tai šūviai. 

Nė kiek neabejojau, kad mane vis dar persekioja haliucina- 
cijos, kai nutilus šūviams pasirodė muškietomis mosikuojan- 
tys penki šeši vyrai raudonais švarkais ir siauromis kelnėmis, 
susegamomis prie kelių. Sumirksėjau ir įsispoksojau į juos. 
Mostelėjau ranka sau prieš veidą ir iškėliau du pirštus. Mačiau 
abu pirštus, vadinasi, viskas gerai. Regėjimas aiškus. Atsargiai 
įkvėpiau. Aitriai pakvipo pavasariniais medžiais, švelniai pa- 
dvelkė dobilais, kurie kuokštais augo prie mano kojų. Jokių 
uoslės sutrikimų. 

Pačiupinėjau galvą. Niekur nebeskauda. Taigi ne smegenų 
sukrėtimas. Pulsas kiek dažnokas, bet vienodas. 

Staiga pasigirdo tolimas riksmas. Sudundėjo kanopos, ir 
išvydau atšuoliuojančius kelis arklius, ant kurių jojo škotai su 
kiltais, dainuodami geilų kalba. Mečiausi į šalį taip mikliai, kad 
tai buvo lyg dar vienas įrodymas, jog esu sveika gyva, nors psi- 
chinė mano būklė gal ir kelia abejonių. 

Kai vieną raudonšvarkį partrenkė ant arklio lekiantis škotas ir 
tas, paskui atsistojęs, teatrališkai pagrūmojo jam kumščiu, viską 
supratau. Žinoma! Tai filmas. Papurčiau galvą stebėdamasi, kad 
buvau tokia nenuovoki. Filmuojama kažkokia kostiuminė dra- 
ma, štai kas. Be abejonės, viena tų apie princą Čarlį viržiuose. 

Gerai. Kad ir kokie būtų meniniai privalumai, filmavimo 
grupė man tikrai nepadėkos už neautentišką istorinį potėpį 

filmo kadruose. Nupėdinau atgal į mišką, ketindama dideliu 
lanku apsukti proskyną ir išeiti į kelią, kur buvau palikusi au- 
tomobilį. Bet brautis per mišką buvo sunkiau, nei tikėjausi. Jis 
buvo jaunas, su tankiu pomiškiu, kuris kabinosi man už dra- 
bužių. Turėjau atsargiai skintis kelią tarp išstypusių medelių, 
painiodama sijoną iš gervuogių krūmų. 

Jeigu jis būtų buvęs gyvatė, būčiau ant jo užlipusi. Taip ty- 
liai stovėjo už medžių, lyg apsimesdamas esąs vienas iš jų, kad 
pastebėjau tik tada, kai ištiesęs ranką mane sugriebė. 

Jo bendras, užspaudęs man burną, nutempė atbulą ir iš 
panikos pašėlusiai besiblaškančią į ąžuolų giraitę. Pagrobėjas 
ūgiu vos lenkė mane, bet jo rankos buvo gerokai stipresnės. 
Užuodžiau blankų gėlių aromatą, lyg ir levandų vandens, ir 
dar kažkokį pikantiškesnį kvapą, sumišusį su aitresniu vyriško 
prakaito dvoku. Tačiau, mums iriantis pirmyn ir braukiant per 
lapus, man pasirodė, kad plaštaka ir dilbis prie mano liemens 
pažįstami. 

Purtydama galvą išsivadavau iš burną spaudžiančių varžtų. 

- Frenkai! - sušukau. - Po galais, ką čia žaidi? 

Man atlėgo širdis, kad jį radau, bet ir suirzau, jog krečia 
tokius bjaurius pokštus. Sutrikusi dėl to, kas man atsitiko tarp 
akmenų, buvau visai nenusiteikusi šiurkštiems žaidimams. 

Rankos mane paleido, tačiau atsigręžusi pajutau kažką ne- 
gera. Nerimą kėlė ne tik nepažįstamas odekolono kvapas, bet 
ir kažkas subtilesnio. Stovėjau įsitempusi, o man ant sprando 
pasišiaušė plaukai. 

— Jūs ne Frenkas, - sušnabždėjau. 

— Ne, - pritarė jis, labai smalsiai mane nužvelgdamas. - Bet 
turiu pusbrolį tokiu vardu. Nors abejoju, ponia, ar būtent jį su- 
painiojote su manimi. Mudu visiškai nepanašūs. 

Nesvarbu, kaip atrodė to vyro pusbrolis, bet jį patį galėjai 
palaikyti Erenko broliu. Toks pat lankstus, liesas, smulkių kau- 
lų; panašūs veido bruožai, lygūs antakiai, didelės šviesiai rudos 
akys, tokie pat tamsūs plaukai, dailiai išlenkta kakta. 

Tik šito žmogaus plaukai buvo ilgi, surišti odiniu dirželiu, 
oda kaip čigono nuo tamsaus įdegio, nes, matyt, daugybę mė- 
nesių, ne, daug metų nuolat būdavo lauke. O Frenko oda per 
mūsų atostogas Škotijoje tebuvo įgavusi aukso atspalvį. 

- Kas jūs? - paklausiau jausdamasi labai nesmagiai. 

Nors Frenkas turėjo nemažai giminaičių, maniau žinanti vi- 
sus jo britiškos šakos šeimos narius. Aišku, tarp jų nebuvo nė 
vieno, panašaus į šį vyrą. Juk Frenkas būtų užsiminęs apie arti- 
mą giminaitį, gyvenantį Škotijos Aukštumose? Ir ne tik užsimi- 
nęs, bet tikrai jį aplankęs, kartu pasiėmęs, kaip visada, genealo- 
gijos diagramų ir užrašų rinkinį, trokšdamas išgirsti pikantiškų 
šeimos istorijų apie Juodąjį Džeką Randalą. 

Išgirdęs mano klausimą, nepažįstamasis kilstelėjo antakius. 

- Kas aš? To paties galėčiau paklausti ir jūsų, ponia, ir turė- 
damas kur kas labiau pateisinamų priežasčių. 

Jo akys lėtai nužiūrėjo mane nuo galvos iki kojų, keliavo, 
įžūliai tyrinėdamos mano ploną bijūnais išmargintą medvilninę 
suknelę, keistas, pašaipus žvilgsnis užtruko ties kojomis. Visai 
nesupratau to žvilgsnio, bet jis mane labai sunervino, ir aš, žen- 
gusi kelis žingsnius atgal, smarkiai atsitrenkiau į medį. 

Galų gale vyriškis atplėšė nuo manęs akis ir nusuko į šalį. 
Tarsi būtų atitraukęs kaustančią ranką, ir aš lengviau atsikvė- 
piau, nors iki tol nesumečiau, kad buvau užgniaužusi kvapą. 

Jis nusigręžė pasiimti švarko, užmesto ant žemiausios ąžuo- 
liuko šakos. Nuo jo nubraukęs lapus, ėmė vilktis. 

Tikriausiai aiktelėjau, nes jis vėl sužiuro į mane. Švarkas 
buvo sodrios raudonos spalvos, ilgu užpakaliu, be atlapų, jo 
priekį puošė kilpos. Tamsiai geltoni rankogalių atvartai atrodė 
kokių šešių colių pločio, o ant vieno epoleto blizgėjo nedidelė 
auksinė juostelė. Tai buvo dragūno, karininko, švarkas. Paskui 
man toptelėjo: žinoma, jis - aktorius iš trupės, kurią mačiau 
anapus miško. Nors trumpas kardas, kurį jis paėmė norėdamas 
prisisegti, atrodė daug tikroviškesnis už rekvizitą, kurį man 
teko regėti. 

Prisispaudžiau prie medžio žievės. Ji buvo raminamai kieta. 
Tarsi gindamasi sukryžiavau rankas. 

- Po velnių, kas jūs? - vėl paklausiau. Šįsyk tuos žodžius 
ištariau su gargesiu, kuris išgąsdino net mano ausis. 

Tarsi neišgirdęs, jis toliau segiojosi švarko kilpas. Tik baigęs 
vėl atkreipė dėmesį į mane. Pašaipiai nusilenkė, prisidėjęs ranką 
prie širdies. 

- Aš - Džonatanas Randalas, eskvairas, jo didenybės aštun- 
tojo dragūnų pulko kapitonas. Jūsų paslaugoms, ponia. 

Neištvėriau ir leidausi bėgti. Krūtinėje švokštė, kai broviausi 
pro ąžuolų ir alksnių užtvarą, nepaisydama gervuogių, dilgė- 
lių, akmenų, nuvirtusių rąstų - nieko, kas pasitaikė kelyje. Už 
nugaros išgirdau šauksmą, bet buvau taip apimta panikos, kad 
nesupratau, iš kurios pusės jis sklinda. 

Skuodžiau nieko nematydama, šakos braižė veidą ir ran- 
kas, išsisukau kulkšnis, kai įsmukau į duobę ir užkliuvau už 
akmenų. Nebegalėjau blaiviai mąstyti, man terūpėjo nuo jo 
pabėgti. 

Gavusi stiprų smūgį per strėnas, išsitiesiau visu ūgiu, taip 
žnektelėdama, kad net pristigo oro. Šiurkščios rankos apvertė 
mane ant nugaros, ir prie manęs atsiklaupė kapitonas Džonata- 
nas Randalas. Jis sunkiai kvėpavo, mane vydamasis buvo pame- 
tęs kardą. Atrodė susivėlęs, purvinas ir labai supykęs. 

- Po šimts, kodėl taip bėgat? - sududeno jis. 

Vešli tamsiai rudų plaukų sruoga raitėsi jam ant kaktos, ir 
mane suglumino dar didesnis jo panašumas į Frenką. 

Vyras pasilenkė ir sugriebė mane už rankų. Vis dar gaudy- 
dama kvapą, ėmiau vaduotis iš jo gniaužtų, bet man pasisekė 
tik užsitempti jį ant savęs. 

Praradęs pusiausvyrą, jis griuvo ir vėl mane priplojo. Labai 
keista, bet nuo to jo susierzinimas dingo. 

— Ak, dėl šito? - sukrizeno jis. - Na, labai norėčiau jums 
padaryti tokią paslaugą, mieloji, bet pasirinkote gana netinka- 
mą laiką. 

Jo kūno svoris spaudė mano. klubus prie žemės ir į strėnas 
skausmingai susmigo akmenukas. Pasirangiau mėgindama tą 
akmenėlį nustumti. Vyras klubais įsirėmė į mane, o rankomis 
primygo pečius prie žemės. Pasipiktinusi išsižiojau. 

- Kaip jūs... - pradėjau sakyti, bet jis staiga palenkė gal- 
vą ir pabučiavo mane, nutraukdamas visus prieštaravimus. Jo 
liežuvis įsiskverbė į burną ir pradėjo begėdiškai mane tyrinėti, 
klydinėdamas ir puldamas, atsitraukdamas ir vėl spausdamas. 
Paskui taip pat ūmai, kaip ir pradėjo, jis atsitraukė ir paplekš- 
nojo per skruostą. 

- Labai malonu, mieloji. Gal vėliau, kai turėsiu laisvo laiko 
deramai jumis pasirūpinti. 

Aš jau buvau atgavusi amą ir negaišau nė valandėlės. Su- 
rikau tiesiai jam į ausį, ir jis krūptelėjo, tarsi būčiau suvariusi 
ausin įkaitintą vielą. Tuo pasinaudodama, sulenkiau kelius ir 
žiebiau į šoną - nusviedžiau jį į supuvusių lapų krūvą. 

Nerangiai atsistojau. Jis mikliai pasirideno ir metėsi prie 
manęs. Greitosiomis pasidairiau kelio pabėgti, tačiau mes bu- 
vome atsidūrę prie vienos granito uolų, staiga šaunančių iš 
Škotijos Aukštumų žemės. Užpuolikas sučiupo mane ten, kur 
uolos priekis įgriūdamas buvo padaręs negilią įdubą. Jis už- 
stojo tą nuožulnumą išskėsdamas rankas ir atremdamas jas į 
uolos sienas, o patraukliame tamsiame jo veide buvo ir pyk- 
čio, ir smalsumo. | 

— Su kuo jūs? - paklausė jis. - Su Frenku, ar kaip jis ten? 
Tarp maniškių nėra vyro tokiu vardu. O gal tai žmogus, gyve- 
nantis netoliese? — Jis pašaipiai išsišiepė. - Jūsų oda nedvokia 
mėšlu, taigi čia atėjot ne su samdiniu. Tiesą sakant, čionykš- 
čiams ūkininkams atrodot per brangi. 

Sugniaužiau kumščius ir sukandau dantis. Kad ir ką mano 
tas juokdarys, man vis tiek. 

— Neturiu nė menkiausio supratimo, apie ką šnekate, ir bū- 
siu dėkinga, jei tučtuojau leisite man eiti! - tariau įsakmiu pa- 
latos seselės balsu. 

Tai puikiai sudrausmindavo nepaklusnius sanitarus ir jau- 
nus internus, bet kapitoną Randalą tik prajuokino. Ryžtingai 
grūmiausi su baime ir sutrikimu, kurie plazdėjo po šonkauliais 
it pulkelis išgąsdintų vištų. 

Jis lėtai papurtė galvą, dar sykį įdėmiai perliedamas mane 
žvilgsniu. 

— Tik ne dabar, pupyt. Aš savęs klausiu, - pasakė jis, - ko- 
dėl pasiklydusi pusnuogė kekšė avi batus? Ir visai neblogus, - 
pridūrė, spoksodamas į mano paprastus rudus nesuvarstomus 
batus. 

— Kas tokia?! - šūktelėjau. 

Jis visiškai manęs nepaisė. Vėl nukreipė akis į mano veidą 
ir, staiga žengęs į priekį, ranka sugriebė už smakro. Čiupau jo 
riešą ir trūktelėjau. 

— Paleiskit mane! 

Jo pirštai buvo kaip plieniniai. Nekreipdamas dėmesio į 
mano pastangas išsivaduoti, jis pasukiojo mano veidą, kad į jį 
šviestų blėstanti popietės saulė. 

- Dievaži, tikros damos oda, - sumurmėjo jis. Tada pa- 
silenkė į priekį ir pauostė. - O plaukai dvelkia prancūziškais 
kvepalais. 

Paskui paleido ir aš supykusi pasitryniau žandikaulį lyg mė- 
gindama nutrinti jo prisilietimą, kurį dar jutau ant odos. 

— Visa kita galima sutvarkyti jūsų šeimininko pinigais, — 
mąsliai pasakė, - bet ir kalbat kaip dama. 

— Labai ačiū! - atšoviau. - Traukitės iš kelio. Manęs laukia vy- 
ras; jeigu negrįšiu po dešimties minučių, jis ateis manęs ieškoti. 

— Ak, jūsų vyras? - Šelmiška susižavėjusi jo mina prigeso, 
bet visiškai neišnyko. - Gal malonėsit pasakyti, kuo jūsų vyras 
vardu? Kur jis? Ir kodėl leidžia savo Žmonai vienai klaidžioti po 
tuščią mišką, ir dar vienmarškinei? 

Dusinau tą smegenų dalį, kuri plėšėsi į gabalėlius, steng- 
damasi suprasti viską, kas dėjosi tą popietę. Ilgokai vargusi, 
ji įstengė man pasakyti: kad ir kokie absurdiški jos spėjimai, 

pavadindama šį žmogų Frenko, savo sutuoktinio, vardu, atro- 
do, tik prisidariau daugiau bėdos. Todėl, nesiteikdama atsakyti, 
ėmiau pro jį spraustis. Jis užkirto kelią raumeninga ranka, o kitą 
ištiesė į mane. 

Ūmai viršuje tik švilpt, vaizdas man prieš akis tučtuojau su- 
siliejo ir kažkas dusliai dunkstelėjo. Po mano kojomis ant žemės 
tysojo kapitonas, o jį buvo užgriuvusi besikilnojanti masė, pa- 
nėšinti į senų pledo skiaučių gniutulą. Iš to kalno pakilo rudas 
tvirtas kumštis ir su didžiule jėga ryžtingai smogė. Pasigirdo 
trakštelėjimas, turbūt jis pataikė į kaulėtą iškilumą. Spurdančios 
kapitono kojos, apautos blizgančiais ilgaauliais rudais batais, 
netrukus nurimo. 

Susizgribau spoksanti į porą žvitrių juodų akių. O raume- 
ninga ranka, nutraukusi nemalonų kapitono priekabiavimą, 
buvo įsikibusi į mano dilbį kaip koks moliuskas. 

— Po velnių, o kas jūs? - sukrėsta paklausiau. 

Gelbėtojas, jei norėčiau taip jį vadinti, buvo keliais coliais 
žemesnis už mane, liesas, bet raumeningomis nuogomis ran- 
komis, kyšančiomis iš sudriskusių marškinių, o visas jis atrodė 
padarytas iš kažkokios stangrios, tamprios medžiagos, pavyz- 
džiui, iš lovos spyruoklių. Bet žmogus buvo anaiptol ne gražuo- 
lis: randuota nuo raupų oda, žema kakta, siauras žandikaulis. 

- Šiuo keliu. 

Jis trūktelėjo man už rankos, ir aš, sugluminta įvykių ant- 
plūdžio, klusniai nusekiau įkandin jo. 

Naujasis mano bendrakeleivis spėriai brovėsi pro alksnių 
raizgalynę, staigiai apsuko didžiulį akmenį, ir ūmai mudu atsi- 
dūrėme ant tako, apžėlusio dygiakrūmiais ir viržiais, kylančio 
tokiais zigzagais, kad daugiau kaip už šešių pėdų jo nesimatė. 
Bet tai iš tikrųjų buvo status takas į kalvos viršūnę. 

Mums atsargiai keberiojantis tolimuoju kalvos šlaitu, atga- 
vau kvapą ir nuovoką, todėl suskubau paklausti, kur traukiame. 
Iš savo gelbėtojo nesulaukusi atsakymo, vėl paklausiau, bet šį- 
syk garsiau: 

— Po galais, kur mes einam? 

Didžiai mano nuostabai, jis atsigręžė persikreipusiu veidu 
ir nustūmė mane nuo tako. Kai išsižiojau, ketindama paprieš- 
tarauti, jis ranka uždengė man burną ir pargriovė ant žemės, 
užvirsdamas ant viršaus. 

Nejau vėl, pagalvojau ir ėmiau pašėlusiai spurdėti, mėgin- 
dama ištrūkti į laisvę, bet, išgirdusi tai, ką išgirdo jis, staiga 
nurimau. Visur aplinkui skambėjo balsai, o jiems pritarė try- 
pimas ir teškenimas. Be abejonės, tai buvo anglai. Iš visų jėgų 
pasistengiau išlaisvinti burną. Suleidau dantis jam į ranką, bet, 
vos spėjusi išsiaiškinti, kad jis pirštais valgė marinuotos silkės, 
gavau smūgį į pakaušį, ir viskas paniro į tamsą. 


= 


Nakties migloje ūmai šmėkštelėjo akmeninis namelis. Lan- 
ginės buvo sandariai užsklęstos, pro jas skverbėsi tik plonytė 
šviesos gija. Visai nenutuokdama, kiek išbuvau be sąmonės, 
negalėjau pasakyti, ar ši vieta toli nuo Kraig na Duno kalvos 
arba nuo Inverneso. Mes jojom arkliu, sėdėjau pirma savo pa- 
grobėjo, o mano rankos buvo pririštos prie balno gugos, bet čia 
nebuvo kelio, todėl vis dar iš lėto kasėmės pirmyn. 

Turbūt be sąmonės buvau neilgai; po smūgio nejutau jokių 
smegenų sutrenkimo ar kitų blogų požymių, tik pakaušį skau- 
dėjo. Mano pagrobėjas, mažakalbis žmogus, į klausimus, reika- 
lavimus ir kandžias pastabas atsakinėjo visais atvejais tinkamu 
škotiškų urzgesiu, kuris galėtų būti transkribuojamas maždaug 
taip: „mmmmftm“. Jeigu jo tautybė būtų kėlusi abejonių, jas 
būtų išsklaidęs vien tas murmesys. 

Arkliui klupinėjant per akmenis ir dygiakrūmius, akys pa- 
mažu prisitaikė prie blėstančios šviesos lauke, todėl kai iš sutemų 
įžengėme į namelį, ryški šviesa mane apakino. Atgavusi normalų 
regėjimą, pamačiau, kad kambarį apšviečia tik ugnis židiny, ke- 
lios žvakidės ir pavojingai senamadiška žibalinė lempa. 

— Ir ką čia turi, Merta? 

Vyras šeško veidu stvėrė man už rankos ir mirksinčią stum- 
telėjo į židinio šviesą. 

— Sprendžiant iš jos kalbos, jauną Sassenach, Duglai. 

Kambaryje buvo keli vyrai ir visi vėpsojo į mane, vieni smal- 
siai, kiti gašliai. Per popietės žygius mano suknelė buvo šen ten 
suplyšusi, paskubomis apsižiūrėjau, kaip smarkiai nukentėjo. 
Nuleidusi akis, išvydau pro plyšį kyšantį vienos krūties kraštą, 
buvau tikra, kad tą mato ir susirinkę vyrai. Nusprendžiau, kad 
mėgindama suimti skylės kraštus tik dar labiau atkreipsiu jų dė- 
mesį, todėl akiplėšiškai įbedžiau žvilgsnį į atsitiktinai pasirinkto 
vyriškio veidą, vildamasi išblaškyti tą žmogų arba save. 

— Ech, Sassenach, bet graži, - tarė rubuilis, sėdintis prie 
židinio. 

Jis laikė gabalą duonos ir nesivargino jo padėti net tada, 
kai atsistojęs priėjo prie manęs. Atgalia ranka kilstelėjo mano 
smakrą ir nubraukė nuo veido plaukus. Keli duonos trupiniai 
nubiro į suknelės iškirptę. Kiti vyrai apspito mane, prieš akis 
šmėžavo skraistės ir žandenos. Jie smarkiai trenkė prakaitu ir 
alkoholiu. Tik tada pamačiau, kad visi jie segi kiltus - keista net 
šioje Škotijos Aukštumų dalyje. Gal netikėtai pakliuvau į klano 
sambūrį, o gal tai pulko susirinkimas? 

— Eikš, mergyt. 

Mane pakvietęs stambus, tamsiabarzdis žmogus liko sėdėti 
prie stalo palei langą. Įsakmus tonas bylojo, kad jis turbūt yra 
šios gaujos vadas. Vyrai nenoromis prasiskyrė, kai Merta stum- 
telėjo mane į priekį, aiškiai naudodamasis savo, kaip pagrobėjo, 
teisėmis. 

Tamsusis vyras įdėmiai mane nužvelgė, bet jo veidas buvo 
abejingas. Jis išvaizdus, toptelėjo man, ir gal nėra toksai nedrau- 
giškas. Bet tarp jo antakių ryškėjo įtampos raukšlės, o veidas 
buvo nemalonus, su tokiu niekas nenorėtų susidurti. 

- Kuo tu vardu, mergyt? 

Jo stoto žmogui balsas buvo nestiprus, ne žemas bosas, ko- 
kio tikėčiausi iš krūtinės nelygu statinė. 

— Kler... Klerė Bošamp, - tariau, išsyk nusprendusi sakyti 
mergautinę pavardę. Jeigu jie ketina reikalauti išpirkos, ne- 
bendradarbiausiu ir neatskleisiu tikrosios pavardės, kuri nu- 
vestų pas Frenką. Be to, nelabai norėjau, kad šie storžieviai 
žinotų, kas aš, kol neišsiaiškinau, kas jie. - O kas jūs manote 
esąs... 

Tamsusis vyras manęs nesiklausė, iškart nustatė tokią ben- 
dravimo taisyklę, nuo kurios turėjau greitai pavargti. 

— Bošamp? - Vešlūs antakiai pakilo, ir visa šutvė sujudo iš 
nuostabos. - Prancūziška pavardė? - Tiesą sakant, jis pakarto- 
jo pavardę taisyklingai prancūziškai, nors aš ją ištariau angliš- 
kai - Bičem. 

- Taip, - kiek nustebusi atsakiau. 

— Kur radai tą mergaitę? - susidomėjo Duglas, staiga pasi- 
sukdamas į Mertą, kuris stiprinosi iš odinės gertuvės. 

Juodbruvas trumpulis gūžtelėjo pečiais. 

- Kraig na Duno papėdėje. Ji ginčijosi su dragūnų kapito- 
nu, su kuriuo turėjau progos susipažinti, - pridūrė jis reikš- 
mingai kilnodamas antakius. - Regis, jie aiškinosi, ar dama 
kekšė, ar ne. 

Duglas dar sykį įdėmiai mane apžiūrėjo, tarsi stengdamasis 
įsiminti kiekvieną mano marginto kartūno suknelės smulkme- 
ną ir batelius. 

- Štai kaip. O kokios nuostatos šiame ginče laikėsi dama? - 
pasidomėjo jis, pašaipiai pabrėždamas žodį „dama“, bet man tai 
ne itin rūpėjo. Pastebėjau, kad škotiška jo tartis ne tokia aiški 
kaip to Mertos, tačiau akcentas vis tiek ryškus, ir žodis „dama“ 
nuskambėjo kaip „dema“. 

Merta pralinksmėjo; vienas jo siaurų lūpų kampas išsilenkė. 

— Ji sakė, kad nėra kekšė. Kapitonas, atrodo, turėjo dvi nuo- 
mones ir buvo linkęs ginčijamą klausimą išsiaiškinti. 

— Ir mes galėtume padaryti tą patį. 

Nutukėlis juodabarzdis išsišiepęs žengė prie manęs, ranko- 

mis tampydamas diržą. Nedelsdama atsitraukiau nuo jo kuo 
toliau, nors namelis buvo ankštas, tad ir atstumas labai mažas. 

— Liaukis, Rupertai. 

Duglas vis dar rūsčiai žvelgė į mane, bet jo balsas skambėjo 
valdingai, ir Rupertas nusiramino, tik padarė komišką nusivy- 
limo grimasą. 

- Nepritariu prievartai, be to, neturim laiko. 

Apsidžiaugiau išgirdusi tokį strateginį teiginį, nors doroviniu 
jo pamatu ir suabejojau. Vis dėlto tebesinervinau, mat kai kurie 
vyrai smaigstė mane geidulingais žvilgsniais. Jaučiausi kvailai, 
tarsi būčiau viešai pasirodžiusi vienais apatiniais. Kol nežinojau, 
kas tie ginkluoti Aukštumų plėšikai ir ką rezga, jie man atrodė 
labai jau pavojingi. Prikandau liežuvį, nurydama daugiau ar ma- 
žiau neapgalvotas replikas, kurios veržte veržėsi iš lūpų. 

- Ką pasakysi, Merta? - paklausė Duglas mano pagrobė- 
jo. - Rupertas, regis, jos visai nedomina. 

- Tai ne įrodymas, - paprieštaravo žemas praplikęs vyras. - 
Jis nepasiūlė jai nė vieno sidabrinio. Nesitikėkit, kad moteris eis 
su tokiu kaip Rupertas be solidaus atlygio, ir dar sumokėto iš 
anksto, - pridūrė jis, labai prajuokindamas bendrus. 

Bet Duglas staigiu mostu nutildė triukšmą ir kryptelėjo gal- 

Merta nesijuokė su kitais, jis, nužvelgęs mane, susiraukė. 
Tada papurtė galvą, ir kirpčiai ant kaktos sukrutėjo. 

- Ne, - pareiškė jis. - Nenutuokiu, kas ji galėtų būti, bet kertu 
lažybų iš geriausių savo marškinių, kad ši moteris - ne kekšė. 

Vyliausi, kad jis lažinasi ne iš tų marškinių, kuriais vilki, 
mat jie vargiai būtų tikę lažyboms. 

— Na, tu žinai, Merta, nes paleistuvių matei ganėtinai, - pa- 
sišaipė Rupertas, bet buvo šiurkščiai nutildytas Duglo. 

— Tai išsiaiškinsim vėliau, - nukirto Duglas. - Šiąnakt turi- 
me sukarti nemažą kelią, bet pirmiausia reikia padėti Džeimiui; 
šitoks jis nepajėgs joti. 

Susigūžiau šešėlyje netoli židinio tikėdamasi, kad niekas 
manęs nepastebės. Vyras, vadinamas Merta, buvo atrišęs man 
rankas dar prieš atvesdamas čia. Kol jie užsiėmę savo reikalais, 
gal pasisektų slapčia pasprukti. Vyrų dėmesys buvo nukrypęs 
į jaunuolį, kuris susirietęs sėdėjo ant kėdės kampe. Kai įėjau, 
jis vos dirstelėjo į mane ir beveik nesiklausė mano kvotos, 
nunarinęs galvą, ranką prispaudęs prie kito peties, lingavo iš 
skausmo. 

Duglas švelniai nustūmė jo ranką. Vienas vyras nutraukė 
languotą jaunuolio skraistę, atidengdamas purvinus drobinius 
marškinius, aptaškytus krauju. Neaukštas žmogus vešliais ūsais, 
nešinas vienašmeniu peiliu, užėjo jaunuoliui už nugaros ir, lai- 
kydamas marškinius už apykaklės, perpjovė priekį ir nurėžė 
rankovę, kad audinys nusmuktų nuo peties. 

Aiktelėjau kaip ir keletas vyrų. Petys buvo sužeistas; jo vir- 
šuje žiojėjo gilus rantuotas rėžis, o per jaunuolio krūtinę sruvo 
kraujas. Bet dar didesnį šiurpą kėlė peties sąnarys. Jo šone buvo 
iššokęs gumbas, o ranka nukarusi keistu kampu. 

Duglas sumurmėjo: 

— Mmt. Išniręs, vargšelis. 

Jaunuolis pirmą sykį pakėlė akis. Nors persikreipęs iš 
skausmo ir apžėlęs rusva barzda, jo veidas buvo ryžtingas ir 
geraširdiškas. 

- Išsisukau ranką, kai muškietos kulka išmušė iš balno. Visu 
svoriu užgriuvau ant jos ir štai, trakšt! 

- Tai jau tikrai trakšt. - Ūsuotis škotas, sprendžiant iš tar- 
senos išsilavinęs, apžiūrinėjo petį, o jaunuolis raukėsi, vars- 
tomas skausmo. - Žaizda nepavojinga. Kulka perėjo kiaurai. 
Ir neužteršta - kraujas teka gana laisvai. - Vyras paėmė nuo 
stalo nešvaraus skuduro gniužulą ir nušluostė kraują. - Bet 
nenumanau, ką daryti su išnirusiu sąnariu. Mums reikia dak--. 
taro, kad deramai įstatytų petį į vietą. Juk negali toks joti, ar 
ne, vaikine? 

„Muškietos kulka?“ - abejingai pagalvojau. 

Jaunuolis papurtė galvą, jo veidas buvo išblyškęs. 

— Net ramiai sėdint smarkokai skauda. Neišsilaikysiu ant 
arklio. 

Jis užsimerkė ir stipriai prikando apatinę lūpą. 

Merta nekantriai prabilo: 

- Na, bet juk negalim jo palikti? Raudonšvarkiai - prasti 
pėdsekiai tamsoje, bet anksčiau ar vėliau ras šią vietą, kad ir 
kokie nevykėliai būtų. Džeimis su tokia didžiule skyle vargiai 
galėtų apsimesti niekuo dėtu samdiniu. 

- Nurimk, - atrėžė Duglas. - Nė neketinau jo palikti. 

Ūsuotis atsiduso. 

- Bet čia mums niekas nepadės. Turėsime patys atstatyti tą 
sąnarį jėga. Merta, Rupertai, laikykit jį, aš pabandysiu. 
ir alkūnės ir timpteli aukštyn. Kampas buvo labai netinkamas, 
vaikinui turėjo siaubingai suskausti. Jo veidą išpylė prakaitas, 
bet jis tik tyliai sudejavo. Tada staiga palinko į priekį ir nenu- 
griuvo ant grindų tik todėl, kad jį spėjo pagauti kiti vyrai. 

Vienas atkimšo odinę gertuvę ir prispaudė jam prie lūpų. 
Į mane tvokstelėjo gryno spirito tvaikas. Jaunuolis sukosėjo ir 
užspringo, bet vis tiek nurijo. Gintarinio gėrimo nulašėjo ir ant 
jo marškinių draiskanų. 

- Ar nusiteikęs kitam kartui, vaikine? - paklausė plikis. — 
O gal dabar pabandyk tu, Rupertai? - pasiūlė atsigręždamas į 
žemą, drūtą juodabarzdį plėšiką. 

Rupertas, išgirdęs prašymą, palankstė rankas, tarsi ketintų 
mesti kartį, ir stvėrė jaunuolio riešą, aiškiai ketindamas visa 
jėga atstatyti sąnarį; be abejonės, ranka tuojau triokštelės it koks 
šluotkotis. 

— Nedrįskit taip daryti! 

Visos mintys apie pabėgimą išgaravo, nes mane suėmė pro- 
fesinis piktumas, ir aš puoliau prie jaunuolio, nepaisydama nu- 
stebusių vyrų žvilgsnių. 

— Kodėl? - užbliovė plikis, suerzintas mano įsikišimo. 

- Jeigu taip tempsit, nulaušit jam ranką, - atrėžiau. - Pra- 
šom pasitraukt. 

Alkūnėmis nustūmiau Rupertą šalin ir paėmiau sužeistajam 
už riešo. Vaikinas nustebo ne mažiau už kitus, tačiau nesiprie- 
šino. Jo oda buvo labai šilta, bet jis nekarščiavo. 

- Pirmiausia dilbio kaulą reikia pakreipti tinkamu kampu, 
tik tada sąnarys grįš į vietą, - suniurnėjau patempdama riešą 
aukštyn ir pritraukdama alkūnę. 

Jaunuolis buvo stambus, o jo ranka sunki kaip švinas. 

- Tai bjauriausia dalis, - įspėjau pacientą. 

Delnu suėmiau alkūnę ruošdamasi kilstelėti aukštyn ir timp- 
telėti į save. Jo lūpos sutrūkčiojo, bet vargu ar nuo šypsulio. 

— Neturėtų skaudėti labiau nei dabar. Paskubėkim. 

Mano veidu taip pat jau sruvo prakaitas. Net ir geriausio- 
mis sąlygomis atstatyti peties sąnarį - sunkus darbas. Sutelkiau 
visas jėgas, juk tam stambiam žmogui petys išniro prieš daug 
valandų, raumenys išburkę ir spaudžia sąnarį. Ugnis liepsnojo 
pavojingai arti, bet aš vyliausi, kad mudu nenuvirsime, kai są- 
narys trakštelėjęs grįš į vietą. 

Umai petyje pasigirdo tylus pokštelėjimas ir sąnarys grįžo 
į vietą. Ligonis atrodė suglumęs. Netikėdamas savo akimis, pa- 
kėlė ranką ir apžiūrėjo. 

— Nebeskauda! 

Vaikinas lengviau atsikvėpė ir jo veide nušvito plati, džiugi 
šypsena. Vyrai ėmė šūkčioti ir ploti. 

- Bet vėliau skaudės. - Iš įstangos mane pylė prakaitas, bet 
darbu buvau patenkinta. - Ranka keletą dienų bus jautri. Dvi tris 
dienas to sąnario reikėtų visai nejudinti, o kai pradėsite judinti, 
iš pradžių ranką tieskite labai iš lėto. Jeigu nuvers skausmas, 
tučtuojau liaukitės, be to, kasdien dėkite šiltus kompresus. 

Šitaip aiškindama susizgribau, kad kol sužeistasis pagarbiai 
manęs klausosi, kiti vyrai varsto mane žvilgsniais, kupinais ir 
nuostabos, ir atviro įtarumo. 

— Aš esu slaugytoja, - pamėginau teisintis. 

Duglo ir Ruperto akys nukrypo į mano krūtis ir susmigo į 
jas, labai susižavėjusios. Abu susižvalgė, tada Duglas vėl pažiū- 
rėjo man į veidą. 

— Kad ir kaip būtų, - tarė jis, kilstelėdamas antakius, - nors 
tu žindyvė, regis, šiek tiek moki ir gydyti. Ar galėtum aprišti 
kraujuojančią vaikino žaizdą, kad jis galėtų sėdėti ant arklio? 

— Taip, galiu ją sutvarstyti, - pasakiau gana atžariai. - Tik 
jei turite kuo tvarstyti. Bet ką turėjote galvoje sakydamas „žin- 
dyvė“? Ir kodėl manote, kad norėsiu jums padėti? 

Mano žodžiai buvo nuleisti negirdomis. Duglas nusisuko 
ir kalba, kurią vos atpažinau esant geilų, kreipėsi į moterį, be- 
sigūžiančią kampe. Mane buvo apstoję vyrai, todėl iki tol jos 
nepastebėjau. Ji buvo keistai apsirengusi: segėjo ilgą, nudry- 
žusį sijoną, vilkėjo palaidinę ilgomis rankovėmis, ant jos buvo 
užsimetusi liemenę ar berankovį švarkelį. Ir jos drabužiai, ir 
veidas buvo purvini. Bet apsidairiusi pamačiau, kad trobelėje 
nėra ne tik elektros, bet ir vandentiekio; matyt, todėl ji tokia 
nevalyva. 

Moteris greitai tūptelėjo, nuskubėjo pro Rupertą su Merta 
ir ėmė raustis dažytoje medinėje skrynioje, kuri riogsojo prie 
židinio. Galop atlėkė su krūva nubrizgusių skudurų. 

— Ne, šitie netiks, - pasakiau atsargiai juos čiupinėdama. - 
Pirmiausia reikia dezinfekuoti žaizdą, tada aprišti švariu audi- 
niu, jeigu nėra sterilių tvarsčių. 

Aplink mane pakilo antakiai. 

- Dezinfekuoti? - nedrąsiai pratarė mažylis. 

— Taip, - griežtai tariau ir pagalvojau; kad jis gana kvailas, 
nors kalba kaip išsilavinęs žmogus. - Žaizdą reikia gerai išplau- 
ti, kad neliktų purvo, ir gydyti priemonėmis, naikinančiomis 
mikrobus ir skatinančiomis gijimą. 

— Kokiomis? 

— Pavyzdžiui, jodu. - Regėdama suglumusius veidus, pa- 
mėginau dar sykį. - Mertiolatu? Skiestu karboliu? O gal net 
alkoholiu? 

Įtampa akyse šiek tiek atslūgo. Galų gale ištariau jiems pa- 
Žįstamą žodį. Merta įspraudė man į rankas odinę gertuvę. Ne- 
kantriai atsidusau. Žinojau, kad Aukštumų žmonės primityvūs, 
bet buvo sunku patikėti savo akimis. 

— Klausykit, - tariau stengdamasi neprarasti savitvardos. - 
Gal nugabenkit jį į miestą? Juk turbūt netoli. Ten tikrai rasite 
daktarą ir jis juo pasirūpins. 

Moteris dėbtelėjo į mane. 

— Kokį miestą? 

Aukštasis žmogus Duglas nesiklausė šio pokalbio ir pro 
užuolaidos kraštą atsargiai žvelgė į tamsą. Ją užskleidęs, tyliai 
nužingsniavo prie durų. Kai jis dingo naktyje, vyrai nuščiuvo. 

Netrukus Duglas pasirodė su plikiu, o su jais padvelkė ir 
gaivus, aitrus pušų kvapas. Atsakydamas į klausiamus vyrų 
žvilgsnius, jis papurtė galvą. 

- Ne, arti nieko nėra. Trauksim, kai tik bus saugu. 

Pamatęs mane, jis pastovėjo susimąstęs. Paskui, kažką nu- 
sprendęs, linktelėjo man. 

- Ji keliaus su mumis, - pasakė. 

Pasiknisęs skudurų krūvoje, suverstoje ant stalo, priėjo su 
apibrizgusia skiaute; ji panėšėjo į kaklaraištį, regėjusį ir geresnių 
dienų. 

Ūsuotis, regis, kratėsi tokios bendrakeleivės, kad ir kur jie 
ketino joti. | 

— Gal palikim ją čia? 

Duglas nekantriai dirstelėjo į jį, bėt viską paaiškinti leido 
Mertai. 

— Nesvarbu, kur dabar raudonšvarkiai, bet jau tuoj aušros, ir 
jie čia atsibels. Jeigu ši moteris - anglų šnipė, nevalia jos palikti, 
nes išklos, kur iškeliavom. O jeigu nėra jų parankinė, - jis įtariai 
dirstelėjo į mane, - tikrai negalime jos palikti, ir dar vienmarš- 
kinės. - Vyras kiek pralinksmėjo ir pačiupinėjo mano sijono 
audinį. - Galėsim paprašyti šiokios tokios išpirkos; nors ji ir 
pusnuogė, medžiaga gera. 

— Be to, - pertraukė jį Duglas, - pakeliui ji gali pravers- 
ti; regis, mažumėlę nusimano apie gydymą. O dabar mus gena 
laikas. Deja, turėsime keliauti su „nedezinfekuotu“ Džeimiu, - 
tarė plekšnodamas jaunuoliui per nugarą. - Ar galėsi joti laiky- 
damasis viena ranka? 

— Taip. 

— Šaunuolis. Štai. - Jis sviedė man taukuotą skudurą. - Grei- 
tai aprišk žaizdą. Netrukus iškeliaujam. Judu atveskit arklius, - 
paliepė atsigręžęs į vyrą šeško veidu ir storulį Rupertą. 

Pasibjaurėjusi pavarčiau tą skudurą. 

— Negaliu juo tvarstyti, - paprieštaravau. - Nešvarus. 

Nė nemačiau, kada didysis žmogus sujudėjo, bet pajutau, 
kaip stvėrė man už peties ir tamsios akys atsidūrė prie pat. 

— Daryk, kaip liepta, - įsakė jis. 

Stumtelėdamas paleido mane, nužirgliojo prie durų ir nėrė 
paskui du savo bendrus. Gerokai sukrėsta, ėmiau kruopščiai 
rišti kulkos padarytą žaizdą. Medicininiam mano išsilavinimui 
buvo atgrasi mintis tvarstyti žaizdą purvinu kaklaraiščiu. Sten- 
giausi paslėpti sumišimą ir siaubą, mėgindama rasti ką nors 
tinkamesnio. Greitosiomis veltui pasiraususi skudurų krūvoje, 
galop nusprendžiau panaudoti viskozės juosteles nuo savo apa- 
tinio sijono krašto. Vargu ar sijonas buvo sterilus, bet iš tikrųjų 
švariausias audinys, kokį galėjau čia rasti. 

Drobiniai sužeistojo marškiniai buvo seni ir nudrengti, bet 
stebėtinai tvirti. Šiek tiek pasigalynėjusi, nuplėšiau perrėžtą ran- 
kovę ir iš jos padariau paraištę. Žengiau atgal norėdama iš to- 
liau pasižiūrėti, kas išėjo iš mano tvarsčio karo lauko sąlygomis, 
ir atsitrenkiau tiesiai į dičkį, kuris buvo pritykinęs paspoksoti. 

Į mano rankdarbį jis žvelgė pritariamai. 

— Puikus darbas, mergyt. Einam, mes jau pasiruošę. 

Duglas įspraudė moteriai monetą ir skubiai išvedė mane iš 
trobelės, o paskui kur kas lėčiau išslinko vis dar išblyškęs Džeimis. 
Atsistojęs nuo žemos kėdės, mano pacientas pasirodė esąs visai 
nežemas; jis keliais coliais lenkė Duglą, taip pat aukštą vyrą. 

Juodabarzdis Rupertas su Merta laikė už pavadžių šešis ar- 
klius, tamsoje tyliai jiems murmėdami švelnius žodelius geilų 
kalba. Naktis buvo be mėnulio, bet žvaigždžių šviesa ant meta- 
linių pakinktų dalių švysčiojo it gyvsidabris. Pakėliau akis ir vos 
neaiktelėjau iš nuostabos: naktinis dangus buvo nusėtas gausy- 
be gražiausių žvaigždžių, kokių nebuvau regėjusi. Pasidairiusi į 
mane supantį mišką, viską supratau. Arti nebuvo miesto, kurio 
šviesos gožtų žvaigždes, todėl jos čia ir viešpatavo per naktį. 

Nustėrau, nes mane persmelkė daug stipresnis šaltis nei 
nakties vėsa. Jokių miesto šviesų. „Kokį miestą?“ - paklausė 
moteris namelyje. Per karą buvau pripratusi prie elektros srovės 
dinginėjimo ir oro antskrydžių, todėl iš pradžių šviesos stygius 
manęs netrikdė. Tačiau dabar juk taikos metas, ir Inverneso 
šviesos turėtų matytis už daugybės mylių. 

Tamsoje vyrai virto beformėmis figūromis. Gal reikėtų pa- 
mėginti nerti tarp medžių, bet Duglas, aiškiai atspėjęs tą mintį, 
čiupo man už alkūnės ir pastūmė prie arklių. 

- Džeimi, sėsk ant arklio, - sušuko jis. - Mergaitė jos su 
tavim. - Jis suspaudė mano alkūnę. - Galėsi palaikyti vadeles, 
jei Džeimis nepajėgs viena ranka, bet stenkitės neatsilikti nuo 
mūsų. Tik pabandyk ką nors iškrėsti, ir aš tau perrėšiu gerklę. 
Supratai? 

Linktelėjau negalėdama išleisti nė garso, nes gerklė buvo 
labai išdžiūvusi. 

Jo balsas neatrodė labai grėsmingas, bet patikėjau kiekvienu 
jo žodžiu. Man kuo mažiausiai knietėjo bandyti ką nors iškrėsti, 
nes neišmaniau, ką galėčiau išmėginti. Nežinojau, kur esu, kas 
mano bendrakeleiviai, kodėl mes taip paskubomis išjojam ir 
kur traukiam, tačiau neturėjau kitos išeities, kaip tik keliauti su 
jais. Be to, nerimavau dėl Frenko, kuris turbūt jau seniai manęs 
ieško, bet dabar, regis, netinkamas metas apie jį užsiminti. 

Duglas, matyt, suprato, ką tuo linktelėjimu norėjau pasaky- 
ti, nes paleido ranką ir ūmai pasilenkė. Stovėjau kvailai vėpso- 
dama į jį, kol jis sušnypštė: 

- Koją, mergyt! Duok man koją! Kairę, - pridūrė pasi- 
piktinęs. 

Greitosiomis ištraukiau jam iš rankos dešinę koją ir pakė- 
liau kairiąją. Suburbėjęs pasodino į balną prieš Džeimį, šis pri- 
siglaudė mane sveikąja ranka. 

Nors mano padėtis buvo sunkiai paaiškinama, nuo jaunojo 
škoto sklido maloni šiluma. Nuo jo trenkė laužo dūmais, krau- 
ju ir seniai praustu kūnu, bet nakties vėsa smelkėsi kiaurai per 
ploną suknelę, todėl buvau visai patenkinta, kad galiu nugara 
atsišlieti į jį. 

Tylutėliai žvangant kamanoms, nėrėme į žvaigždėtą naktį. 
Vyrai nesišnekėjo, buvo labai atsargūs ir budrūs. Vos mums pri- 
jojus kelią, arkliai pasileido risčia, ir aš nesmagiai grūmiausi su 
noru kalbėtis su savimi, net suprasdama, kad vargu ar kas nori 
manęs klausytis. 

Mano bendrakeleivis šiek tiek kamavosi, nes negalėjo nau- 
dotis dešine ranka. Jutau jo šlaunis. Valdydamos arklį jos kart- 
kartėmis pakrypdavo ir prisispausdavo prie manęs. Prisiplojau 
prie trumpo balno krašto, kad nenukrisčiau; buvau jodinėjusi, 
bet anaiptol ne tokia gera raitelė kaip Džeimis. 

Po kurio laiko prijojome kryžkelę, ten stabtelėjome, plikis ir 
vadas tyliai pasitarė. Džeimis užmetė vadeles ant arklio sprando 
ir leido gyvuliui žingsniuoti į kelkraštį parupšnoti žolės, o pats 
man už nugaros ėmė kraipytis ir sukiotis. 

- Atsargiai! - įspėjau. - Taip nesimuistykit, nes nusmuks 
tvarstis! Ką jūs darot? 

— Noriu atsegti skraistę, kad galėčiau apgobti jus, - atsakė 
jis. - Jūs drebat. Bet viena ranka negaliu. Gal pasiektumėt mano 
segės sąsagą? 

Gerokai pasitąsę ir nerangiai pasikuitę, atsegėme segę. Ste- 
bėtinai mikliai pasisukęs, jis ją išskleidė ir užsimetė ant pečių 
kaip šaliką. Tada skraistės galus permetė man per pečius ir dai- 
liai pakišo juos po balno šonais. Mudu apgobė maloni šiluma. 

- Štai! — tarė jis. - Juk nenorime sušalti į ragą dar nenujoję. 

— Ačiū, - padėkojau, džiaugdamasi prieglobsčiu. - Bet kur 
mes jojame? 

Nemačiau jo veido, palinkusio virš manęs, bet jis atsakė ne 
išsyk. Galop vaikinas tyliai nusijuokė. 

- Tiesą sakant, mieloji, nežinau. Matyt, abu tai sužinosim, 
kai tenai nukaksim, ar ne? 


= 


Vietovė, per kurią keliavome, buvo tarsi truputį pažįstama. 
Juk tikrai buvau mačiusi tas didžiules uolas, stūksančias prieky- 
je, o vienos forma priminė gaidžio uodegą. 

- Gaidžio uola! - šūktelėjau. 

- Regis, taip, - pasakė mano bendrakeleivis, abejingas šiam 
atradimui. 

- Ar anglai nerengė prie tos uolos pasalų? - paklausiau mė- 
gindama prisiminti liūdnas čionykštės istorijos, kuria paskutinę 
savaitę Frenkas mane valandų valandas linksmino, smulkme- 
nas. - Jeigu anglų sargyba netoli... 

Nutilau. Jeigu čia pat tyko anglų sargyba, gal man nereikėjo 
apie ją užsiminti? Bet jei paaiškės, kad pasala mūsų laukia, prie 
Džeimio būsiu visai nepastebima, nes mudu apsigaubę viena 
skraiste. Vėl prisiminiau kapitoną Džonataną Randalą ir neva- 
lingai suvirpėjau. Viskas, ką išvydau nuo tada, kai žengiau pro 
suskilusio akmens plyšį, piršo protu visiškai nesuvokiamą iš- 
vadą, kad žmogus, su kuriuo susidūriau miške, iš tikrųjų buvo 
Frenko proproproproproprosenelis. Atkakliai kračiausi šios 
minties, bet neįstengiau sugalvoti nieko kito, todėl turėjau su- 
sitaikyti su tuo faktu. 

Iš pradžių maniau, kad regiu gyvesnį sapną, nei dažniausiai 
sapnuodavau, bet Randalo bučinys, labai pažįstamas ir tikras, 
tokį įspūdį išsklaidė. Taip pat negalėjau susapnuoti, kad Merta 
smogė man per galvą; ją skaudėjo ne mažiau kaip vidinę šlau- 
nų, kurios trynėsi į balną, pusę, ir tai buvo pernelyg panašu į 
tikrovę. Be to, kraujas. Taip, anksčiau jį sapnuodavau. Tačiau 

niekada nebuvau susapnavusi kraujo kvapo, to šilto, aštraus, va- 
riu dvelkiančio kvapo, kuris sklido nuo vyro už manęs. 

— Cakt, - pliaukštelėjo jis liežuviu ragindamas arklį. Pasi- 
vijęs vado žirgą, jojo greta susijungęs su stambiu šešėliu, tyliai 
šnekučiuojančiu geilų kalba. Arkliai perėjo į žinginę. 

Vadui davus ženklą, Džeimis, Merta ir trumpulis plikis atsi- 
liko, o kiti du spustelėjo arklius ir nušuoliavo į priekį prie uolos, 
stūksančios už ketvirčio mylios dešinėje. Patekėjo pusmėnulis, 
ir jo šviesa išryškino dedešvų lapus pakelėje, bet uolos plyšių 
šešėliuose galėjo slėptis kas tik nori. 

Vos raiteliai prašuoliavo pro uolą, iš įdubos plykstelėjo muš- 
kietos ugnis. Tiesiai man už nugaros pasigirdo kraują sting- 
dantis klyksmas, ir arklys metėsi į priekį, tarsi jam būtų dūrusi 
smaili lazda. Staiga nulėkėm per viržius uolos link, Merta su 
bendrais dūmė šalia, nakties orą skrodžiant siaubingiems riks- 
mams ir riaumojimui. 

Tvirtai įsikibau į balno gugą, kad nenukrisčiau ir neužsi- 
muščiau. Ūmai prie didžiulio dygiakrūmio įtempęs vadeles, 
Džeimis griebė mane už liemens ir lyg niekur nieko nubloškė 
į krūmą. Arklys staigiai apsisuko ir nudūmė šalin, apsukdamas 
uolą iš pietų pusės. Jam dingstant uolos šešėlyje, pamačiau rai- 
telį, susigūžusį balne. Kai arklys vėl pasirodė, vis dar šuoliuo- 
damas, balnas buvo tuščias. 

Uolas gaubė šešėliai; girdėjau riksmus ir pavienius muškietų 
šūvius, bet nesupratau, ar ten juda kruta vyrai, ar tai tik skur- 
džių ąžuoliukų, augančių uolos plyšiuose, siluetai. 

Vargais negalais išsikapanojau iš krūmo, pešiodama dyglius 
iš sijono ir plaukų. Palaižiau rankos įbrėžimą ir ėmiau svarsty- 
ti, ką, po galais, dabar daryti. Galėjau palaukti, kol mūšis prie 
uolos pasibaigs. Jei škotai laimės arba bent liks gyvi, grįš ieškoti 
manęs. O jei jie pralaimės, pasirodys anglai, tie greičiausiai pa- 
manys, kad keliavau su škotais, todėl esu su jais išvien. Dėl ko 
mes su jais išvien, nė nenutuokiau, bet iš vyrų elgesio trobelėje 
buvo aišku, kad jie ketina imtis to, kas visai nepatiks anglams. 

Matyt, geriausia vengti abiejų šio konflikto pusių. Juk Ži- 
nau, kur esu, todėl galėsiu nusigauti atgal į miestą ar pažįstamą 
kaimą, net jei teks visą kelią sukarti pėsčiomis. Apsisprendusi 
patraukiau kelio link, kliūdama už gausybės granito luitų, tų 
sumautų Gaidžio uolos palikuonių. 

Deja, mėnesiena klaidino - nors mačiau visus žemės nelygu- 
mus, nesuvokiau gylio; plokšti augalai ir rantyti rieduliai atrodė 
vienodo aukščio, todėl, žengdama per nesamas kliūtis, keldavau 
kojas pernelyg aukštai, o į išsikišusius akmenis susimušdavau 
kojų pirštus. Pėdinau kaip įmanydama greičiau, klausydamasi, 
ar negirdėt už nugaros persekiotojų žingsnių. 

Kol atplumpinau iki kelio, mūšio garsai nutyko. Sumojau, 
kad ant kelio būsiu pernelyg matoma, bet norint nukakti į 
miestą kitos išeities nebuvo. Tamsoje visai nenutuokiau, kuria 
kryptimi eiti, nes iš Frenko taip ir neišmokau orientuotis pagal 
žvaigždes. Prisiminusi Frenką, susigraudinau, todėl pamėginau 
nukreipti dėmesį į popietės įvykius. 

Neįtikima, bet visi ženklai rodė, kad atsidūriau ten, kur vis 
dar laikomasi aštuoniolikto amžiaus pabaigos papročių ir poli- 
tikos. Atrodytų, kad visa tai - tik vaidinimas su kostiumais, jei 
ne Džeimio žaizda. Sprendžiant iš jos, jaunuolis tikrai sužeistas 
kažkuo labai panašiu į muškietos kulką. Vyrų elgesys trobelėje 
visai nepanėšėjo į aktorių vaidybą. Jie buvo rimti žmonės, o 
durklai ir kardai tikri. 

Gal tai koks anklavas, kur kaimiečiai tarpukartėm atkuria 
dalį savo istorijos? Girdėjau, kad tokie dalykai vyksta Vokieti- 
joje, bet kad Škotijoje - ne. Bet juk niekada negirdėjai ir apie 
aktorius, šaudančius vienas į kitą muškietomis, pasišaipė nema- 
loniai racionali mano proto pusė. 

Norėdama apsižiūrėti, kur esu, atsigręžiau į uolą, paskui vėl 
į horizontą, ir man gyslose sustingo kraujas. Tenai nieko nebu- 
vo, tik žvaigždžių šviesoje lingavo juodut juodutėlės plunksni- 
nės pušų viršūnės. Kur dingo Inverneso šviesos? Jeigu už manęs 

Gaidžio uola, o aš tuo neabejojau, Invernesas turėtų būti mažiau 
nei už trijų mylių į pietvakarius. Iš čia danguje tikrai matytųsi 
miesto pašvaistė. Jeigu jis iš tikrųjų ten būtų. 

Suirzusi pasipurčiau ir stipriai apglėbiau alkūnes, gindamasi 
nuo šalčio. Net jei trumpam pripažinsiu visai neįtikimą dalyką, 
kad atsidūriau kitame laike, Invernesas savo dabartinėje vietoje 
vis tiek jau turi būti kokius šešis šimtus metų. Jis ir yra. Bet, 
aišku, jį gaubia tamsa. Taigi jame nėra elektros. Dar vienas įro- 
dymas, jeigu man reikia. O ką tai iš tikrųjų įrodo? 

Iš tamsos išniro šešėlis, taip arti, kad kone atsitrenkiau į jį. 
Užgniaužusi riksmą, nusisukau ketindama bėgti, bet stambi 
ranka sulaikė, kad nepasprukčiau. 

— Nurimkit, mieloji. Tai aš. 

- To ir bijojau, - piktai pasakiau, nors iš tiesų man atlėgo 
širdis, išvydus Džeimį. Jis negąsdino manęs kaip kiti vyrai, bet 
vis tiek atrodė pavojingas. Buvo dar jaunas, turbūt net jaunesnis 
už mane. Be to, kaipgi bijosi to, su kuriuo neseniai elgeisi kaip 
su ligoniu. 

- Tikiuosi, tuo petimi nepiktnaudžiavote, - papriekaištavau 
ligoninės vyresniosios medicinos sesers tonu. 

Jei įstengčiau kalbėti gana valdingai, gal įtikinčiau jį, kad 
mane paleistų. 

- Tas nedidelis sambrūzdis jam nelabai padėjo, - prisipaži- 
no jis, sveikąja ranka trindamasis petį. 

Tik tada, kai jis išėjo į mėnesienos taką, pamačiau marš- 
kinių priekyje raudonuojant didžiulę kraujo dėmę. Arterinis 
kraujavimas, toptelėjo man, bet kodėl jis vis dar ant kojų? 

- Jūs sužeistas! - šūktelėjau. - Vėl atsivėrė žaizda petyje, o 
gal atsirado dar viena? Sėskitės ir leiskit apžiūrėti. 

Pastūmiau jį prie riedulių krūvos, greitosiomis stengdamasi 
prisiminti skubius gydymo būdus lauko sąlygomis. Neturėjau 
jokios tvarsliavos, tik tai, kuo vilkėjau. Jau tiesiau ranką prie 
savo apatinio sijono likučių, kuriais ketinau stabdyti kraują, bet 
Džeimis nusijuokė. 

— Ne, nesukit galvos, mieloji. Tai ne tik mano kraujas. Be- 
veik visas svetimas, - pridūrė atsargiai plėšdamas nuo kūno 
permirkusį audinį. 

Nurijau seiles, pajutusi šiokį tokį šleikštulį. 

— Ak, - silpnai aiktelėjau. 

— Duglas ir kiti lauks prie kelio. Eime. 

Jis paėmė man už parankės. Truputį galantiškenis gestas nei 
prievarta. Nenorėjau paklusti. 

- Ne! Su jumis niekur neisiu! 

Nesitikėjęs pasipriešinimo, jis stabtelėjo. 

- Eisit. 

Mano atsisakymas, regis, jo visai nesutrikdė; iš tikrųjų jis 
truputį nustebo, kad nesiduodu pagrobiama dar sykį. 

- O kas, jeigu neisiu? Ar perpjausit man gerklę? - paklau- 
siau provokuodama. 

Jis apsvarstė tokią galimybę ir ramiai atsakė: 

- Ne, kam gi. Ne. Jūs lengva. Jei užsispirsite, persimesiu jus 
per petį. Ar to norit? 

Jis žengė prie manęs, ir aš beregint atsitraukiau. Nė kiek ne- 
abejojau, kad jis taip ir padarys, nors ir sužeistas. 

- Ne! Jums negalima, vėl susižalosit petį. 

Jo bruožai buvo neryškūs, bet kai išsišiepė, mėnesienoje 
žybtelėjo dantys. 

- Ką gi, nenorite, kad susižaločiau, todėl, tikiuosi, eisite su 
manimi“ 

Labai stengiausi atsikirsti, bet neradau kaip. Jis stipriai su- 
ėmė mane už parankės ir mudu patraukėme prie kelio. 

Džeimis tvirtai mane laikė, patempdavo aukštyn, kai su- 
klupdavau užkliuvusi už akmenų ar augalų. Jis žingsniavo taip, 
lyg viržynas būtų grįstas kelias vidury dienos. Be jokios abejo- 
nės, jis lyg katė, karčiai pagalvojau, todėl ir prisėlino prie manęs 
tamsoje nepastebėtas. 

Kaip ir buvo sakyta, visai netoliese pakelėje laukė vyrai su 

arkliais. Susirinko visi, nė vienas nežuvo, niekas nebuvo su- 
žeistas. Vilkdama kojas, nenoromis užsiropščiau ant arklio ir 
klestelėjau į balną. Galvą netyčia trinktelėjau į sužeistą Džeimio 
petį ir jis šnypšdamas įkvėpė. 

Įkyriai berdama priekaištus mėginau paslėpti savo apmau- 
dą, kad vėl buvau sučiupta, ir gailestį, kad per mane vaikinas 
vėl kenčia skausmą. 

- Taip jums ir reikia, triukšmavot prie uolų, lakstėt per krū- 
mus ir akmenis; juk liepiau saugoti tą sąnarį. Tikriausiai nusi- 
plėšėt raumenis, susimušėt mėlynių. 

Mano bambėjimas jį pralinksmino. 

- Na, nelabai buvo kas daro. Jei būčiau nejudinęs peties, 
dabar apskritai nieko nebepakrutinčiau. Galiu ir viena ranka 
sudoroti raudonšvarkį, gal net du, - tarė jis kiek pagyrūniš- 
kai, - bet trijų ne. Be to, - pridūrė priglausdamas mane prie 
kruvinų marškinių, - galėsite vėl sutvarstyti, kai nukaksime ten, 
kur keliaujame, 

- Tai jums taip atrodo, - šaltai atšoviau traukdamasi atokiau 
nuo dvokiančio audinio. 

Jis sucaksėjo liežuviu ragindamas arklį ir mes pasileidom 
joti. Po kovos vyrai buvo puikiai nusiteikę. Smaginosi ir pokš- 
tavo. Menkas mano nuopelnas, kad išardžiau pasalą, buvo labai 
išliaupsintas, mano garbei buvo sakomi tostai, sriaubiant iš ger- 
tuvių, kurias turėjo keletas vyrų. 

Ir man buvo pasiūlyta išgerti, bet atsisakiau teisindamasi, 
kad man ir blaiviai sunkoka išsilaikyti balne. Iš vyrų pokalbio 
supratau, kad pasaloje tykojo nedidelis, kokių dešimties anglų 
sargybinių, ginkluotų muškietomis ir kardais, būrys. 

Kažkas padavė gertuvę Džeimiui ir jam geriant užuodžiau 
stiprų ugninio gėrimo kvapą. Visai nebuvau ištroškusi, bet sil- 
pnas medaus dvelktelėjimas man priminė, kad esu išbadėjusi, 
ir jau seniai. Mano skrandis garsiai sugurgė priekaištaudamas, 
kad juo nesirūpinu. 

— Ei, jaunasis Džeimi! Ar alkanas? O gal gabeniesi dūdmai- 
šį? - sušuko Rupertas, apsirikęs dėl triukšmo šaltinio. 

— Toks alkanas, kad galėčiau praryti visas dūdas, - atsiliepė 
Džeimis, galantiškai prisiimdamas kaltę. 

Po valandėlės man prieš akis vėl kyštelėjo ranka su gertuve. 

— Geriau truputį gurkštelėkit, - sušnabždėjo jis. - Tai nepri- 
pildys pilvo, bet padės pamiršti alkį. 

Ir daugybę kitų dalykų, vyliausi. Pakreipiau gertuvę ir 
siurbtelėjau. 


== 


Mano bendrakeleivis buvo teisus; viskis įpūtė šiltą ugnelę 
ir ji jaukiai užsiliepsnojo skrandyje ramdydama alkio kančias. 
Kelias mylias sukorėme be nuotykių, pakaitomis vadeliodami 
ir patraukdami viskio iš gertuvės. Bet prie sugriuvusio name- 
lio Džeimio kvėpavimas ėmė pamažu keistis, jis pradėjo dusti. 
Trapi mudviejų pusiausvyra, iki tol panėšėjusi į orų kinkavimą, 
staiga pakriko. Suglumau, nes aš pati nebuvau įkaušusi, todėl 
atrodė dar mažiau tikėtina, kad jis būtų girtas. 

— Sustokit! Padėkit! - šūktelėjau. - Jis tuojau nukris! 

Prisimindama paskutinį netikėtą savo griuvimą visai neno- 
rėjau, kad tai pasikartotų. 

Tamsios figūros apsigręžė ir apsupo mus, murmėdamos su- 
trikusiais balsais. Džeimis nuslydo žemyn galva it koks maišas 
su akmenimis, bet laimingai nusileido ant kažkieno rankų. Kol 
nusiropščiau nuo arklio, kiti vyrai jau buvo nušokę ir guldė ant 
žemės sužeistąjį. 

- Jis kvėpuoja, - tarė vienas. 

— Puiku, - pasakiau, tamsoje karštligiškai grabaliodama jo 
pulso. Galop apčiuopiau - greitą, bet gana stiprų. Padėjusi ran- 
ką jam ant krūtinės ir prikišusi ausį prie burnos, jutau ritmingą 
kilnojimąsi. Dusulio beveik nebuvo girdėti. Atsitiesiau. - Ma- 
nau, jis tik nualpo, - pasakiau. - Pakiškit balnakrepšį po kojo- 
mis ir duokit vandens, jeigu turit. 

Nustebau, kad mano paliepimams vyrai tučtuojau pakluso. 
Matyt, jaunuolis jiems svarbus. Jis sudejavo ir atsimerkė, akys 
žvaigždžių šviesoje atrodė kaip juodos ertmės. Apytamsiu jo 
veidas panėšėjo į kaukolę, balta oda buvo standžiai aptempusi 
kampuotus kaulus aplink akiduobes. 

— Man nieko, - prašneko jis mėgindamas sėstis. - Tik šiek 
tiek apsvaigęs. 

Pridėjusi ranką jam prie krūtinės, stumtelėjau, kad atsigultų. 

— Gulėk ramiai, - liepiau. 

Greitosiomis jį apčiupinėjau, tada atsiklaupiau ir atsisukau 
į Žmogystą, dunksančią virš manęs, kuri, kaip supratau iš stoto, 
buvo vadas Duglas. 

— Šautinė žaizda vėl kraujuoja, be to, tas kvailys dar supjaus- 
tytas peiliu. Gal ir negiliai, bet jis neteko daug kraujo. Jo marš- 
kiniai permirkę, tik nežinau, ar vien jo krauju. Jam reikia poil- 
sio ir ramybės; turėtume čia įsirengti stovyklą bent iki ryto. 

Figūra prieštaraudama mostelėjo. 

— Ne. Mes toliau, nei įgula drįstų pulti, bet vis dar reikia 
saugotis sargybos. Mums dar liko geros pėnkiolika mylių. 

Galva be bruožų atsilošė, apžvelgdama žvaigždėtą dangų. 

- Josime mažiausiai penkias valandas, bet labiau tikėtina, 
kad septynias. Galime luktelėti, kol sustabdysi kraują ir apriši 
žaizdą, bet ne ilgiau. 

Murmėdama sau po nosimi, ėmiausi darbo, o Duglas tyliai 
pasiuntė vieną iš šešėlių stoti sargybon su arkliais prie kelio. 
Kiti vyrai trumpai atsikvėpė, gurkšnodami iš gertuvių ir paty- 
liukais šnekėdamiesi. Merta šeško veidu man padėjo: suplėšė 
audinį juostelėmis, atnešė dar vandens ir pakėlė sužeistąjį, kad 
galėčiau sutvarstyti, nes Džeimiui griežtai uždraudžiau judėti, 
nepaisydama prieštaravimų, kad jis visiškai sveikas. 

- Tavo popieriai prasti, ir nenuostabu, - atkirtau, neslėp- 
dama baimės ir suirzimo. - Tikras kvailys. Perrėžtas peiliu net 
nestabteli pasirūpinti žaizda. Argi negalėjai pasakyti, kad šitaip 

kraujuoji? Tau pasisekė, kad negavai galo, kiaurą naktį lakstyda- 
mas po laukus, šūkaudamas, kaudamasis ir griuvinėdamas nuo 
arklio... gulėk ramiai, sumautas kvaily. 

Tamsoje buvo sunku sugrabalioti viskozės ir drobės juos- 
tas, todėl ir nertėjau. Tvarsčiai slydo man iš rankų kaip žuvys, 
kurios neria į gelmę, šelmiškai švystelėdamos baltu pilvu. Nors 
buvo šalta, man per kaklą sruvo prakaitas. Galų gale pavyko 
surišti vieną tvarsčio galą. Ištiesiau ranką, norėdama sugriebti 
kitą, kuris neklusniai tabalavo už Džeimio nugaros. 

— Nagi, eikš, tu... ak, tu suknistas velnio išpera! 

Džeimis sukrutėjo ir anas tvarsčio galas vėl atsirišo. 

Ūmai pajutau bežadę tylą. 

— Viešpatie, - pratarė storulis Rupertas. - Dar nesu girdėjęs 
šitaip besiplūstančios moters. 

— Vadinasi, nepažįsti mano tetulės Grizelės, - nusijuokė ki- 
tas balsas. 

— Tavo vyras turėtų tau įkrėsti, moterie, - iš tamsos po me- 
džiu pasigirdo griežtas balsas. - Šventasis Paulius sako: „Tegu 
moteris tyli, ir...“ 

— Rūpinkis savo sumautais reikalais, - atšoviau, už ausų 
varvant prakaitui, - tą patį galėtų padaryti ir šventasis Pau- 
lius. - Rankove nusišluosčiau kaktą. - Paversk jį į kairę. O tave 
pasmaugsiu, jeigu sukrutinsi bent vieną raumenėlį, kol rišiu šitą 
tvarstį, - pagrasinau savo ligoniui. 

— Aha, - nuolankiai sumykė jis. 

Tvarstį trūktelėjau per smarkiai, ir visas mano darbas nuėjo 
šuniui ant uodegos. 

- Prakeikimas, velniai rautų! - sublioviau, iš nevilties trenk- 
dama ranka į žemę. 

Iš pradžių buvo mirtinai tylu, paskui, kai apgraibomis ėmiau 
ieškoti nukarusių tvarsčių galų, pasipylė pastabos apie mano 
nemoterišką šneką. 

— Duglai, tikriausiai mums reikėtų ją nusiųsti į Šv. Onos 
vienuolyną, - pasiūlė viena blyškiaveidė figūra, sėdinti pake- 

lėje. - Nuo tada, kai iškeliavom iš pakrantės, nė sykio negirdė- 
jau, kad Džeimis keiktųsi, o jis taip plūsdavosi, kad net jūreiviui 
būtų gėda. Turbūt jį pakeitė keturi mėnesiai vienuolyne. Juk tu 
net nebemini Dievo vardo be reikalo, ar ne, vaikine? 

- Ir tu neminėtum, jei už tai tau tektų atgailauti vasario mė- 
nesio vidurnaktį tris valandas vienmarškiniam gulint ant akme- 
ninių koplyčios grindų, - atšovė mano pacientas. 

Vyrai nusikvatojo, o jis kalbėjo toliau: 

- Atgailai buvo skirtos dvi valandos, bet paskui dar vieną 
bandžiau atsikelti nuo grindų; atrodė, kad mano... hm... maniau, 
kad prišalau prie plytelių, bet, pasirodo, tik buvau sustiręs. 

Jis aiškiai jautėsi geriau. Nejučiomis nusišypsojau, bet vis 
tiek griežtai pasakiau: 

- Tylėk, nes sužeisiu. 

Jis atsargiai palietė tvarstį, bet aš nustūmiau jo ranką. 

— Ir tu man grasini? - įžūliai paklausė. - Nors pasidalijau 
su tavimi gėrimu! 

Gertuvė apkeliavo vyrų ratą. Atsiklaupęs šalia manęs, Du- 
glas atsargiai ją palenkė, kad Džeimis galėtų atsigerti. Pasklido 
aitrus, svilėsius primenantis neskiesto viskio kvapas, ir aš nu- 
stvėriau gertuvę. 

- Daugiau jokio alkoholio. Jam reikia arbatos arba nors 
vandens. Tik ne alkoholio. 

Duglas ištraukė man iš rankos gertuvę, visiškai nepaisy- 
damas perspėjimo, ir supylė didelį gurkšnį stipriai kvepiančio 
skysčio pacientui į gerklę. Šis sukosėjo. Palaukęs, kol vaikinas, 
tysantis ant žemės, atgaus kvapą, Duglas prikišo gertuvę. 

- Liaukitės! - Vėl griebiau viskį. - Ar norite, kad jis nusita- 
šytų ir nebeatsistotų? 

Buvau šiurkščiai nustumta alkūne. 

— Mėgėja kivirčytis, ar ne? - pralinksmėjo ligonis. 

- Žiūrėk savo reikalų, moterie, - paliepė Duglas. - Šiąnakt 
turime nujoti ilgoką kelią, ir jam prireiks jėgų, kurių gali su- 
teikti šis gėrimas. 

Akimoju tvarsčiai buvo užrišti, ir Džeimis pamėgino sėstis. 
Stumtelėdama jį paguldžiau ir keliu prispaudžiau krūtinę, kad 
nepasikeltų. 

— Nė iš vietos, - piktai subariau. Tada stvėriau už Duglo 
kilto apačios ir šiurkščiai trūktelėjau, kad jis atsiklauptų prie 
manęs. - Pažvelkit, - liepiau griežtu vyresniosios medicinos 
sesers balsu. 

Jam į ranką įspraudžiau permirkusių marškinių gniužulą. 
Duglas numetė jį, šūktelėjęs iš pasibjaurėjimo. Paėmiau jo ran- 
ką ir uždėjau ant Džeimio peties. 

- Pažiūrėkit ir čia. Kažkokie ašmenys kiaurai perrėžė jam 
trapecinį raumenį. 

- Durtuvo, - paslaugiai ištarė ligonis. 

- Durtuvo! - sušukau. - O kodėl nepasakei? 

Jis gūžtelėjo pečiais, bet tučtuojau nurimo, tyliai suunkštęs 
iš skausmo. 

- Pajutau, kaip jis kirto, bet nežinojau, ar giliai, nelabai ir 
skaudėjo. 

- O dabar skauda? 

— Taip, - atsakė jis. 

— Kurgi ne. - Visai supykau. - To ir nusipelnei. Gal bus 
pamoka už tai, kad lakstei po laukus, grobei jaunas moteris, Ž... 
žudei Žmones ir... 

Pajutau tvenkiantis ašaras ir nutilau stengdamasi susitvar- 
dyti. Duglas klausydamasis pokalbio pradėjo nekantrauti. 

— Ar galėsi apžergti arklį, vaikine? 

- Jis negali keliauti! - pasipiktinau. - Jis turi gultis į ligoni- 
nę! Tikrai negali... 

Kaip ir pirma, mano prieštaravimų niekas nepaisė. 

— Ar galėsi joti? - vėl paklausė Duglas. 

- Taip, jei patrauksi man nuo krūtinės tą moterytę ir duosi 
švarius marškinius. 


4 


Atvykstu į pilį 


PER LIKUSIĄ KELIONĘ nuotykių nepatyrėme, jei manysite, 
kad joks nuotykis joti penkiolika mylių naktį ant vieno žirgo su 
sužeistu jaunuoliu raižyta vietove, daug kur be kelių, vyrų, se- 
ginčių kiltus ir apsiginklavusių iki dantų, draugijoje. Bet mūsų 
neužpuolė pakelės plėšikai, nesusidūrėme su laukiniais žvėri- 
mis, neužklupo lietus. Vertinant matais, prie kurių jau buvau 
bepriprantanti, keliauti buvo tikra nuobodybė. 

Virš miglos apgaubto viržyno raudo aušros ruoželiai. Prie- 
kyje pilkšvoje šviesoje dunksojo mūsų kelionės tikslas - tam- 
saus akmens statinys. 

Apylinkės nebebuvo tykios ir negyvenamos. Į pilį keliavo 
keletas prastai apsirengusių Žmonių. Jie pasitraukė į šalikelę, 
leisdami prajoti raiteliams ir vėpsodami į dar neregėtą keistą 
mano apdarą. 

Nesistebėjau, kad tvyro tirštas rūkas, bet jau buvo kiek pra- 
švitę ir matėsi akmeninis tiltas, išlinkęs virš siauro upeliuko, 
kuris čiurleno prieš pilį į dulsvai spindintį ežerą už ketvirčio 
mylios. 

Pilis buvo neįspūdinga, bet tvirta. Be įmantrių bokštelių ir 
dantytų sienų. Labiau panėšėjo į didžiulį įtvirtintą namą storo- 
mis akmeninėmis sienomis ir aukštais siaurais langais. Virš glo- 
tnių stogo čerpių kyšojo daugybė kaminų, iš kurių rūko dūmai, 
aplinką nuspalvindami dar didesne pilkuma. 

Pilies vartai buvo ganėtinai platūs dviem vežimams išsitekti. 
Tai sakau visai nebijodama, kad man bus paprieštarauta, nes, 
mums jojant per tiltą, kaip tik atidardėjo du vežimai: vienas, 
traukiamas jaučių, buvo prikrautas statinių, o kitas —- šieno. 

Nedidelė mūsų kavalkada susispaudė į krūvą, nekantriai lauk- 
dama, kol vežimai sunkiai įriedės į pilies kiemą. 

Kai arkliai ėmė kinkuoti per slidžius šlapio kiemo akmenis, 
išdrįsau paklausti. Su savo bendrakeleiviu nesišnekėjau nuo tada, 
kai šalikelėje perrišau jam petį. Ir jis tylėjo, tik retsykiais suunkš- 
davo iš skausmo, kai krestelėdavo iš kelio išklydęs arklys. 

— Kur mes? - sukvarkiau nuo šalčio ir tylėjimo kimiu balsu. 

— Leocho pilyje. 

Leocho pilis. Ką gi, bent žinau, kur esu. Kai joje lankiausi, 
iš Leocho pilies maždaug už trisdešimties mylių į šiaurę nuo 
Bargrenano buvo likę gražūs griuvėsiai. Dabar pilis buvo kur 
kas vaizdingesnė: prie bokšto sienų knisosi kiaulės, visur dvokė 
srutomis. Jau buvau besusitaikanti su neįtikėtina mintimi, kad 
turbūt atsidūriau aštuonioliktame amžiuje. 

1945 metais Škotijoje tokios nešvaros ir sumaišties niekur 
nebuvo, net žiojint bombų išraustoms duobėms. O mes tikrai 
buvome Škotijoje, sprendžiant iš žmonių kieme tarsenos. 

- Ei, Duglai! - šūktelėjo skarmaluotas arklininkas ir atbėgęs 
nustvėrė vado arklį už kamanų. - Tokie ankstyvi, nesitikėjom 
jūsų išvysti prieš susirinkimą! 

Mūsų grupelės vadas nusliuogė nuo balno ir padavė vadeles 
nevalyvam jaunuoliui. 

— Na, mums ir sekėsi, ir ne. Noriu pasimatyti su savo bro- 
liu. Gal pakviestum ponią Fic, kad pamaitintų vaikinus? Jiems 
reikia pusryčių ir lovos. 

Jis pasišaukė Mertą ir Rupertą, kad jį lydėtų, ir visi dingo 
už arkos. 

Mes, likusieji, nulipę nuo arklių, dešimt minučių stovinia- 
vome šlapiame kieme garuodami ir laukdami, kada teiksis pa- 
sirodyti toji ponia Fic, kad ir kas ji būtų. Mus apspito būrelis 
smalsių vaikų, spėliodami, iš kur aš ir ką veikiu. Įžūlesni įsidrą- 
sino ir ėmė peščioti man už sijono, bet atskubėjo aukšta apkūni 
ponia naminės tamsiai rudos drobės drabužiais ir šaukdama 
juos nuvijo. 

- Vili, brangusis! - sušuko ji. - Kaip miela tave matyti! Ir 
Nedį! - Mažyliui plikiui ji įspaudė tokį nuoširdų, draugišką bu- 
činį, kad jis vos nepargriuvo. - Turite papusryčiauti. Virtuvėje 
pilna valgio, eikit ten ir pasisotinkit. 

Atsisukusi į mudu su Džeimiu, ji nustėro, tarsi įgelta gy- 
vatės. Išsižiojusi paspoksojo į mane, paskui pasisuko į Džeimį 
laukdama paaiškinimo, iš kur atsirado ši šmėkla. 

— Klerė, - tarė jis, pakreipdamas galvą į mane. - O čia ponia 
Ficgibons, - pridūrė pakreipdamas galvą į kitą pusę. - Vakar 
Merta ją rado, o Duglas liepė pasiimti kartu. 

Džeimis aiškiai parodė, kad jis čia niekuo dėtas. 

Ponia Ficgibons, sučiaupusi lūpas, įdėmiai nužvelgė mane 
nuo galvos iki kojų. Nusprendusi, kad nors mano išvaizda keis- 
ta ir nepadori, esu visai nekenksminga, todėl meiliai nusišyp- 
sojo parodydama burnoje keletą švarplių ir paėmė mane už 
parankės. 

— Gerai, Klere. Sveika atvykusi. Eime su manimi, paieško- 
sim ko nors labiau... mmm. 

Pakraipiusi galvą, ji nudelbė žvilgsniu mano trumpą sijoną 
ir netinkamus batelius. 

Kai moteris jau buvo ryžtingai mane benusivedanti, staiga 
prisiminiau savo ligonį. 

— Ak, prašom palaukti! Pamiršau Džeimį! 

Ponia Ficgibons nustebo. 

- O ką, juk Džeimis gali pats apsieiti. Jis žino, kur valgis, kas 
nors jam ras ir lovą. 

— Bet jis sužeistas. Vakar į jį pataikė kulka, o naktį persmei- 
gė durklas. Sutvarsčiau žaizdą, kad jis galėtų joti, bet neturėjau 
kada jos deramai išvalyti ir perrišti. Man reikia juo pasirūpinti, 
kol jis negavo užkrėtimo. 

— Užkrėtimo? 

— Na, taip, kad nesupūliuotų, neištvinktų žaizda ir nepakiltų 
karštis. 

— Ak, suprantu. Bet ar iš tiesų žinai, kaip nuo to apsisaugot? 
Esi kerėtoja? Gal Biton? 

— Kažkas panašaus. 

Nė nenutuokiau, kas ta Biton, ir visai nenorėjau gilintis į 
savo, kaip medikės, kvalifikaciją stovėdama dulkiant šaltam lie- 
tui. Ponia Ficgibons, regis, mąstė panašiai, nes pašaukė Džeimį, 
kuris jau drožė į priešingą pusę, ir, sugriebusi jį už parankės, 
nutempė mudu į pilį. 

Ilgai sukinėjęsi šaltais, siaurais koridoriais, į kuriuos pro 
langų plyšius sklido blausi šviesa, įžengėme į gana erdvų kam- 
barį, kuriame stovėjo lova, kelios kėdės ir, svarbiausia, pleškėjo 
židinys. 

Trumpai pamiršau savo ligonį, nes man rūpėjo susišildyti 
rankas. Ponia Ficgibons, turbūt atspari šalčiui, pasodino Džei- 
mį ant kėdės prie židinio, atsargiai nusmaukė jo marškinių 
draiskanas ir apgobė šilta dygsniuota antklode, nutraukta nuo 
lovos. Išvydusi pamėlusį ir ištinusį petį, pliaukštelėjo liežuviu ir 
bakstelėjo į mano negrabiai surištą tvarstį. 

Atsisukau nuo ugnies. 

— Turėsiu jį atmirkyti, o žaizdą išvalyti skysčiu... nuo už- 
degimo. 

Ponia Ficgibons galėjo būti puiki slaugė. 

— Ko tau reikės? - paklausė. 

Susimąsčiau. Po galais, kuo uždegimus gydydavo žmonės, 
kol nebuvo antibiotikų? Ir kokių jų pakaitalų galėčiau gauti se- 
novinėje škotų pilyje vos išaušus? 

— Česnako! - džiūgaudama tariau. - Česnako ir, jei turite, 
hamamelių. Dar prireiks kelių švarių skudurų ir puodo karšto 
vandens. 

— Ak, visa tai rasiu; tikriausiai neprošal ir truputis taukių. 
O kemerų ar ramunėlių arbata? Naktis, regis, buvo sunki. 

Džeimis iš tikrųjų svyravo iš nuovargio, buvo taip nuvargęs, 
kad net neprieštaravo, jog kalbamės apie jį lyg apie kokį negyvą 
daiktą. 

Netrukus ponia Ficgibons grįžo į prijuostę prisidėjusi čes- 
nakų galvučių, marlinių maišiukų su džiovintomis žolelėmis 
ir suplėšytų senų baltinių juostų. Ant vienos mėsingos rankos 
kabojo mažas juodas geležinis katiliukas. Ji dar atsinešė di- 
džiulį apipintą butelį vandens, tarsi tai būtų koks žąsų pūkų 
gniutulas. 

- Na, mieloji, ką man dabar daryti? - linksmai paklausė. 

Liepiau jai užvirti vandens ir nulupti česnakų skilteles, o 
pati ėmiau tyrinėti maišelius su žolelėmis. Juose buvo hama- 
melių, kurių prašiau, kemerų bei taukių arbatai ir dar, nedrąsiai 
spėjau, vyšnių žievės. 

- Ji malšina skausmą, - patenkinta sumurmėjau, prisimin- 
dama pono Kruko aiškinimą apie žievės ir žolelių, kurių rado- 
me, naudą. Gerai, pravers. 

Kelias nuluptas česnakų skilteles su trupučiu hamamelių 
sumečiau į verdantį vandenį, tada į mišinį sumerkiau audinio 
juostas. Kemerai, taukės ir vyšnių žievė mirko nedideliame 
karšto vandens puodelyje, pastatytame prie ugnies. Ta ruoša 
mane apramino. Nelabai žinojau, kur aš ir kodėl čia esu, tačiau 
bent buvo aišku, ką veiksiu kitas penkiolika minučių. 

- Ačiū... ponia Ficgibons, - pagarbiai padėkojau. - Dabar 
jau ir pati susidorosiu, jei turite darbų. 

Dama milžinė nusikvatojo net atsilošdama. 

- Ak, mieloji. Manęs laukia daugybė darbų! Atsiųsiu tau 
sultinio. Jeigu dar ko prireiks, pašauk. 

Ji stebėtinai mikliai nukrypavo prie durų ir dingo. 


=— 


Kuo atsargiausiai vyniojau tvarsčius. Viskozės tamponas vis 
tiek buvo prilipęs prie žaizdos. Kai jį plėšiau, tyliai trakštelėjo 
susidaręs šašas. Aplink žaizdos kraštus ištryško šviežio kraujo 
lašelių, ir aš atsiprašiau Džeimio, kad jam skauda, nors jis nei 
krustelėjo, nei išleido kokį garsą. 

Jis šyptelėjo truputį flirtuodamas. 


08 DIANA GABALDON 


— Nesijaudink, mieloji. Buvau sužeistas kur kas rimčiau, ir 
anaiptol ne tokios gražios būtybės. 

Jis pasilenkė prie manęs, kad galėčiau išplauti žaizdą karštu 
česnakų nuoviru, ir nuo jo peties nuslydo antklodė. 

Ar tai buvo pagyrimas man, ar ne, bet išsyk pamačiau, kad 
jis nemelavo: jau būta sunkesnių sužalojimų. Viršutinė jo nu- 
garos dalis buvo skersai išilgai išvagota nublankusių, balsvų 
randų. Jis buvo žiauriai plaktas, ir ne sykį. Ten, kur kryžiavosi 
rumbai, randuotas audinys buvo sidabriškas, taip pat netrūko 
netaisyklingos formos dėmių, likusių nuo smūgių, kurie, kelis- 
kart kirtus į tą pačią vietą, nudyrė odą ir išskobė raumenis. 

Karo lauke dirbdama medicinos seserimi, žinoma, prisi- 
žiūrėjau visokiausių žaizdų ir sužeidimų, bet šie randai buvo 
šiurpūs. Juos išvydusi, tikriausiai trumpai netekau žado, nes 
Džeimis pasuko galvą ir užklupo mane spoksančią į jo kūną. 
Gūžtelėjo sveikuoju petimi. 

- Raudonšvarkių darbas. Per savaitę nuplakė du sykius. 
Būtų plakę dusyk per dieną, jei nebūtų bijoję, kad užmuš. Juk 
jokio džiaugsmo vanoti negyvėlį. 

Šluostydama jo žaizdą, stengiausi kalbėti ramiu balsu: 

- Neįsivaizduoju, kad kas nors plaktų su džiaugsmu. 

— Neįsivaizduoji? Būtum jį mačiusi. 

— Ką? 

— Raudonšvarkių kapitoną, kuris nudyrė man nugaros odą. 
Jeigu jis ir nesidžiaugė, bent buvo labai patenkintas savimi. La- 
biau nei aš, - pašaipiai pridūrė. - Jo pavardė Randalas. 

— Randalas! 

Tonas išdavė, kad aš sukrėsta. Į mane susmigo šaltos mėly- 
nos akys. 

— Pažįsti tą žmogų? 

Staiga jo balsas pasidarė įtarus. 

— Ne, ne! Pažinojau šeimą tokia pavarde, labai, ak, labai se- 
niai. - Taip susinervinau, kad net išmečiau skudurą. - Kad jis 
prasmegtų, dabar vėl turėsiu virinti! 

Griebusi skudurą nuo grindų, nuskubėjau prie židinio ir 
triūsdama mėginau paslėpti sumišimą. Ar kapitonas Randalas 
galėtų būti Frenko protėvis, doras kareivis, kovų lauke paro- 
dęs narsą, sulaukęs padėkų iš kunigaikščių? Jeigu taip, ar tas 
žmogus, giminystės ryšiais susijęs su mano mylimuoju, geruo- 
ju Frenku, būtų galėjęs palikti tokias siaubingas žymes ant šio 
vaikino nugaros? 

Kuičiausi prie ugnies, į vandenį įbėriau dar kelias saujas ha- 
mamelių ir česnakų, pamerkiau daugiau skiaučių. Kai pajutau, 
kad įstengsiu sutvardyti balsą ir veidą, priėjau prie Džeimio su 
tvarsčiu. 

— Kodėl buvai nuplaktas? - ūmai paklausiau. 

Vargu ar tai buvo taktiškas klausimas, bet man labai magėjo 
žinoti ir buvau pernelyg pavargusi, todėl nebepaisiau manda- 
gybių. 

Jis atsiduso, nesmagiai pakrutindamas tvarstomą petį. Jį taip 
pat lenkė baisus nuovargis, be to, jis kentė skausmą, nors sten- 
giausi jį liesti kuo švelniau. 

- Pirmąkart už pabėgimą, antrąkart - už vagystę, arba taip 
buvo parašyta kaltinimo lape. 

— O nuo ko bėgai? 

- Nuo anglų, - atsakė jis, ironiškai kilstelėdamas antakį. 
Jei tau įdomu, tai atsitiko Fort Viljame. 

- Supratau, kad ten anglai, - tariau, prisiderindama prie 
kandaus jo tono. - O ką veikei Fort Viljame? 

Jis sveikąja ranka pasitrynė kaktą. 

— Na, buvo toks nutikimas. 

— Nutikimas, pabėgimas ir vagystė. Atrodai gana pavojingas 
tipas, - lengvabūdiškai pasakiau, tikėdamasi atitraukti jo dėme- 
sį nuo to, ką darau. 

Deja, tai menkai tepadėjo; vienas plačios jo burnos kampas 
kilstelėjo, o tamsiai mėlyna akis per petį žybtelėjo į mane. 

— O taip. Stebiuosi, kad manai esanti saugi viename kamba- 
ryje su manimi, tu juk anglė. 

- Dabar atrodai visai nekenksmingas. 

Tai buvo melas. Bemarškinis, randuotas ir kruvinas, apše- 
pusiais skruostais, nuo jojimo kiaurą naktį paraudusiais vokais 
jis panėšėjo į labai įtartiną tipą. Nesvarbu, kad išvargęs, vis tiek 
atrodė galįs ką nors sužeisti, jeigu tik prireiktų. 

Vaikinas netikėtai pratrūko žemu, užkrečiamu juoku. 

- Nekenksmingas kaip perintis balandis, - pritarė. - Esu 
toks išalkęs, kad keliu pavojų tik pusryčiams. Jeigu tik koks avi- 
žinis paplotėlis atsidurtų čia pat prieš nosį, už savo veiksmus 
neatsakyčiau. Aak! 

- Atleisk, - sumurmėjau. - Durtinė žaizda gili ir nešvari. 

— Nieko baisaus. 

Tačiau jis išblyško, tai buvo matyti pro rusvus barzdos še- 
rius. Pamėginau vėl įtraukti jį į pokalbį. 

— Koks iš tikrųjų buvo tas nutikimas? - lyg niekur nieko 
paklausiau. - Juk nelabai sunkus nusikaltimas? 

Jis giliai įkvėpė ir įsmeigė akis į išdrožinėtą lovos koją, kai 
ėmiau tamponą spausti giliau į žaizdą. 

— Na, taip jį vadina anglai. O man tai buvo šeimos ir nuosa- 
vybės gynimas, dėl to vos nežuvau. 

Jis susičiaupė, lyg nebenorėdamas pasakoti, bet po valandė- 
lės prabilo tarsi stengdamasis nukreipti dėmesį nuo peties. 

— Tai nutiko beveik prieš ketverius metus. Dvarams netoli 
Fort Viljamo buvo paskelbta rinkliava: jie turėjo duoti maisto 
įgulai, arklių ir panašiai. Nepasakyčiau, kad ta žinia kam nors 
patiko, bet žmonės nesipriešino ir darė, ką privalėjo daryti. Bū- 
reliai kareivių, vadovaujamų karininko, pasirodydavo su veži- 
mu ar dviem ir pasiimdavo maistą ir kitus daiktus. Vieną spalio 
dieną tas kapitonas Randalas užsuko į L... - metęs žvilgsnį į 
mane, jis greitai nutilo, - pas mus. 

Drąsindama linktelėjau, bet neatitraukiau akių nuo savo 
darbo. 

- Manėme, kad jie taip toli nekeliaus; mūsų namai gerokai 
už Fort Viljamo, be to, tenai sunku nusigauti. Deja. 

Jis trumpai užsimerkė. 

— Mano tėvo nebuvo, jis dalyvavo laidotuvėse gretimame 
ūkyje. O aš su samdiniais dirbau laukuose, nes artėjo derliaus 
nuėmimo metas, todėl reikėjo dar daug ką nuveikti. Taigi 
mano sesuo buvo viena namie su dar dviem ar trimis tarnai- 
tėmis. Išvydusios raudonšvarkius, jos užlėkė laiptais slėptis po 
patalais. Joms pasirodė, kad juos atsiuntė šėtonas, ir aš nepa- 
neigsiu, kad jos klydo. 

Padėjau skudurą. Bjauriausias darbas buvo baigtas, terei- 
kėjo uždėti kokį nors karštą kompresą, nes neturėjau jodo ar 
penicilino nuo uždegimo, ir gerai, stipriai sutvarstyti. Vis dar 
užsimerkęs jaunuolis to nė nepastebėjo. 

- Priėjau prie namų iš kitos pusės. Ketinau iš daržinės pasi- 
imti pakinktus, bet išgirdau riksmus, sesers klyksmą name. 

— Ak. 

Stengiausi kalbėti kuo tylesniu, neįkyriu balsu. Man labai 
knietėjo daugiau sužinoti apie kapitoną Randalą; ligi šiol tas 
pasakojimas neišsklaidė pirmykščio įspūdžio, kurį buvau su- 
sidariusi. 

- Įėjau vidun pro virtuvę ir radau du kareivius. Jie griozdė 
maisto sandėliuką, į maišus bėrė miltus ir grūdo rūkytus kum- 
pius. Vienam smogiau į galvą, o kitą su maišais išsviedžiau pro 
langą. Tada puoliau į svetainę ir pamačiau du raudonšvarkius, 
tąsančius mano seserį Dženę. Jos suknelė buvo įplėšta, o vieno 
kareivio veidas perdrėkstas. 

Jis atsimerkė ir liūdnai nusišypsojo. 

— Klausimams negaišau laiko. Mes susigrūmėme, ir man visai 
neblogai sekėsi, nors jie buvo dviese. Paskui įžengė Randalas. 

Jis nutraukė grumtynes įremdamas pistoletą Dženei į gal- 
vą. Priverstas pasiduoti, Džeimis buvo greitai sučiuptas ir su- 
rištas dviejų kareivių. Randalas žaviai nusišypsojo savo belais- 
viuūi ir tarė: 

— Ką gi, turime du karštuolius pikčiurnas? Manau, sunkaus 
darbo skonis ištaisys ūmų tavo būdą, o jeigu ne, būsi išplak- 

tas rimbu iš devynių vijų. O katytėms yra kitų vaistų, ar ne, 
meilute? 

Džeimis trumpai patylėjo, tik jo žandikaulis virpėjo. 

- Jis buvo užlaužęs Dženei ranką už nugaros, bet paskui ją 
paleido, o jo ranka nuslydo jos suknele į priekį ir ėmė gniaužy- 
ti krūtis. - Prisiminęs tą vaizdą, jis netikėtai šyptelėjo. - Dženė 
užmynė jam ant kojos ir alkūne smarkiai trenkė į pilvą. Kai jis 
dusdamas pasilenkė, ji apsisuko ir keliu vožė jam į kiaušius. - 
Iš smagumo jis net suprunkštė. - Randalas išmetė pistoletą, 
ir Dženė puolė prie jo, bet vienas dragūnas, laikęs mane, ją 
aplenkė. 

Baigiau tvarstyti žaizdą ir tyliai stovėjau už Džeimio, pa- 
dėjusi ranką ant sveikojo peties. Mat atrodė svarbu, kad jis iš- 
klotų viską, bet bijojau, jog nieko nebepasakos, jei susizgribs, 
kad esu čia. 

— Kai Randalas atgavo kvapą ir vėl galėjo kalbėti, liepė savo 
vyrams išvilkti mus laukan. Jie nuplėšė man marškinius, priri- 
šo prie vežimo grąžulo, o Randalas ėmė daužyti nugarą kardo 
plokštuma. Jis buvo labai įsiutęs, bet pavargęs. Man skaudėjo, 
bet Randalas mušė neilgai. 

Trumpas džiugesio proveržis išblėso, ir Džeimio petys po 
mano ranka smarkiai įsitempė. 

— Kai jis liovėsi, atsisuko į Dženę - vienas dragūnas laikė ją 
nustvėręs - ir paklausė, ar ji nori pamatyti dar, ar verčiau eis su 
juo į namą ir pasiūlys jam malonesnę pramogą. 

Petys neramiai sutrūkčiojo. 

— Beveik negalėjau pakrutėti, bet sušukau jai, kad nesu su- 
žeistas — smarkiai sužeistas ir nebuvau - ir kad ji neitų su juo, 
net jeigu jie perrėžtų man gerklę jos akivaizdoje. Jie laikė ją 
man už nugaros, todėl jos nemačiau, bet iš garso supratau, kad 
sesuo spjovė Randalui į veidą. Tikriausiai taip ir buvo, nes jis 
griebė man už plaukų, atlošė galvą ir prikišo prie gerklės peilį. 

- Labai knieti pasinaudoti tavo pasiūlymu, - iškošė pro dan- 
tis Randalas ir smeigė peilio galą į odą, kad ištrykštų kraujo. 

- Mačiau durklą visai prie pat veido, - pasakojo Džeimis, - 
ir dėmelių raštą, kurį piešė mano kraujas dulkėse po vežimu. 

Jo balsas buvo kone svajingas, ir aš supratau, kad iš nuovar- 
gio ir skausmo jis lyg užhipnotizuotas. Gal net užmiršo, kad aš 
čia pat. 

— Surikau seseriai, kad verčiau mirsiu, nei leisiu, kad tas 
niekšas nuplėštų jai garbę. Randalas atitraukė durklą nuo ger- 
klės, bet įspraudė ašmenis man tarp dantų, kad negalėčiau iš- 
leisti nė garso. 

Džeimis persibraukė per burną, lyg vis dar justų geliantį 
plieno skonį. Jis nebekalbėjo, stebeilijosi prieš save. 

— O kas buvo paskui? 

Neturėjau prabilti, bet man reikėjo žinoti. 

Jis pasipurtė tarytum žmogus, bundantis iš miego, ir stam- 
bia ranka sunkiai pasitrynė sprandą. 

- Ji nuėjo su juo, - staiga tarė. - Manė, kad jis mane užmuš, 
ir beveik neklydo. Nežinau, kas atsitiko paskui. Dragūnas smo- 
gė man per galvą muškietos buože. Atsipeikėjau surištas vežime 
su vištomis, dardančiame keliu į Fort Viljamą. 

- Suprantu, - tyliai pasakiau. - Atleisk. Siaubinga. 

Ūmai jis nusišypsojo, nuovargio miglelė išsisklaidė. 

— O taip. Vištos — labai prasta draugija, ypač ilgoje kelionėje. 

Sumojęs, kad perrišimas baigtas, jis bandydamas palenkė 
petį ir suvirpėjo iš skausmo. 

- Nedaryk to! - sunerimau. - Tau nevalia jo judinti. Nieku 
gyvu. - Dirstelėjau į stalą norėdama įsitikinti, kad ant jo dar 
yra sausų audinio atraižų. - Pririšiu ranką tau prie šono. Sėdėk 
ramiai. 

Jis nebekalbėjo, bet truputį atsipalaidavo, supratęs, kad 
neskaudės. Tam jaunam nepažįstamam škotui pajutau keistą 
artumą ne tik dėl baisios istorijos, kurią jis man išklojo, bet ir 
dėl to, kad mudu ilgai jojom susiglaudę per tamsą migdančioje 
tyloje. Buvau miegojusi tik su savo vyru, bet jau pastebėjau, 
kad miegojimas, iš tikrųjų miegojimas su kuo nors, ir sukelia tą 

artumo jausmą, tarsi tavo sapnai išplaukę iš tavęs susimaišytų 
su jo sapnais, ir abu užklotų nesąmoningo supratimo antklode. 
Savotiškas grįžimas atgal, toptelėjo man. Senesniais, primity- 
vesniais laikais (kaip šie? - paklausė kita mano proto pusė) 
miegoti kito asmens akivaizdoje reiškė pasitikėjimą. Jei tas 
pasitikėjimas būdavo abipusis, paprastas miegojimas galėdavo 
suartinti labiau nei kūnų susijungimas. 

Įtvirtinusi petį, padėjau Džeimiui apsivilkti šiurkščius li- 
ninius marškinius, palaisvindama juos virš sužeisto peties. Jis 
atsistojo, viena ranka susikišo juos į kiltą ir nusišypsojo. 

- Ačiū tau, Klere. Turi gerą ranką. 

Tada ištiesė ranką tarsi norėdamas paliesti mano veidą, bet 
paskui, regis, apsigalvojo, tik mostelėjo ir nuleido ranką prie 
šono. Matyt, ir jis pajuto tą keistą artumą. Skubiai nusukau akis, 
padarydama gestą, kuris turėjo reikšti „nėra už ką“. 

Apžvelgiau kambarį: dūmais aprūkęs židinys, siauri nejį- 
stiklinti langai ir tvirti ąžuoliniai baldai. Jokių elektros laidų. 
Jokių kilimų. Jokių blizgančių žalvarinių bumbulų ant lovos 
rėmo. 

Iš tiesų tai priminė aštuoniolikto amžiaus pilį. Bet kaip 
Frenkas? Vyras, su kuriuo susidūriau miške, buvo labai panašus 
į jį, ir tai kėlė nerimą. Bet Džeimio pasakojimas apie kapitoną 
Randalą visai nederėjo su tuo, ką žinojau apie švelnų, taikų savo 
sutuoktinį. Tačiau jeigu tai tiesa - 0 aš jau pradėjau pripažinti 
net sau, kad turbūt taip, - tas žmogus iš tikrųjų gali būti kone 
visoks. Vyras, apie kurį žinojau tik iš genealogijos medžio, ne- 
būtinai turėjo nulemti savo palikuonių elgesį. 

Tačiau šią valandėlę man rūpėjo Frenkas. Jeigu tikrai esu 
aštuonioliktame amžiuje, kur jis? Ką Frenkas darys, jei man ne- 
pasiseks grįžti į ponios Beird viešbutuką? Ar kada nors jį pa- 
matysiu? Mintys apie Frenką buvo paskutinis lašas, perpildęs 
kantrybės taurę. Nuo tos akimirkos, kai prasmukau pro akmens 
plyšį ir baigėsi įprastas gyvenimas, buvau užpulta, sulaukiau gra- 
sinimų, buvau pagrobta ir apstumdyta. Daugiau nei parą bur- 

noje neturėjau nė kąsnio ir nemiegojau. Mėginau tvardytis, bet 
man suvirpėjo lūpa ir akys prieš mano valią pritvinko ašarų. 

Slėpdama veidą, nusigręžiau į ugnį, bet buvo per vėlu. 
Džeimis paėmė mane už rankos ir švelniai paklausė, kas man. 
Ugnies šviesa sutvisko ant mano auksinio vestuvinio žiedo ir 
ėmiau ne juokais šniurkščioti. 

— Ak, man... viskas bus gerai, jau yra gerai, tikrai... tik 
mano... mano vyras... aš ne... 

- Mieloji, ar tu našlė? 

Jo balsas buvo kupinas tokios užuojautos ir rūpesčio, kad 
visai išskydau. 

— Ne... taip... turiu galvoje, aš ne... taip, manau, kad taip! 

Apimta jaudulio ir nuovargio, susmukau prieš jį ir pradėjau 
isteriškai raudoti. 

Vaikino būta jautraus. Užuot kvietęs pagalbos ar iš sumiši- 
mo sprukęs, atsisėdo, sveikąja ranka prisitraukė mane į glėbį ir 
pradėjo pamažu sūpuoti, tyliai kažką murmėdamas į ausį gei- 
lų kalba, glostydamas plaukus. Graudžiai verkiau iš baimės ir 
didžiulio jausmų sąmyšio, bet netrukus ėmiau rimti, Džeimis 
glostė man kaklą ir nugarą, paguodai atstatęs plačią, šiltą krūti- 
nę. Mano rauda nuslopo, pamažu visai nusiraminau ir pavargu- 
si atsirėmiau į jo peties linkį. Nieko nuostabaus, kad jis puikiai 
moka apsieiti su arkliais, toptelėjo man, nors protas buvo apsi- 
blausęs. Klausydama raminančios, nesuprantamos kalbos jutau, 
kaip jo pirštai švelniai trina man už ausų. Jei būčiau kumelė, 
leisčiau jam joti ant manęs bet kur. 

Ši absurdiška mintis, deja, sutapo su mano bundančiu su- 
vokimu, kad jaunuolis visai neišsekęs. Tiesą sakant, tai aiškėjo 
mums abiem ir trikdė. Nuslydusi jam nuo kelių, sukosėjau, at- 
sikrenkščiau ir rankove nusišluosčiau akis. 

— Labai atsiprašau... noriu pasakyti, ačiū tau už... bet aš... 
vapėjau traukdamasi nuo jo degančiu veidu. 

Jis taip pat buvo nuraudęs, bet nesuglumęs. Paėmęs mane 
už rankos, timptelėjo prie savęs. Stengdamasis manęs kitaip 

neliesti, pakišo ranką po smakru ir pakėlė galvą, kad į jį pa- 
žvelgčiau. 

— Nebijok manęs, - tyliai pasakė. - Ir jokio kito žmogaus, kol 
esu čia su tavimi. - Jis paleido mane ir nusigręžė į ugnį. - Tau 
būtų gerai išgerti kokio karštimo, - lyg niekur nieko tarė, - ir 
užkąsti. Truputis valgio pilve padės labiau nei kas kita. 

Virpėdama nusijuokiau, kai jis viena ranka pamėgino įpilti 
sultinio, ir priėjau jam padėti. Jis buvo teisus: valgis tikrai išėjo į 
naudą. Mudu gurkšnojom sultinį ir valgėm duoną, tvyrant ma- 
loniai tylai, mėgaudamiesi vidun plūstančia šiluma ir sotumu. 

Galop jis atsistojo ir nuo grindų paėmė antklodę. Numetęs 
ją ant lovos, mostelėjo. 

- Šiek tiek numik, Klere, esi nusivariusi nuo kojų, o netru- 
kus kai kas turbūt norės pasišnekėti su tavimi. 

Tai buvo bloga lemianti užuomina, kad padėtis, matyt, labai 
pavojinga, bet jutau tokį nuovargį, kad man buvo vis tiek. Tik 
šiaip paprieštaravau, neva nenoriu į lovą, nors nieko labiau vi- 
liojančio už ją nebuvau regėjusi. Džeimis mane patikino, kad ir 
jis kur nors susiras guolį. Stačia galva nėriau į antklodžių krūvą 
ir užmigau, jam net nespėjus nueiti iki durų. 

Makenziai 


PAKIRDAU VISIŠKAI SUGLUMUSI. Blankiai suvokiau, 
kad kažkas ne taip, bet niekaip negalėjau prisiminti kas. Mie- 
gojau taip kietai, kad akimirksnį nesupratau, kas esanti, o dar 
labiau - kur esanti. Man buvo šilta, o kambaryje tvyrojo žvar- 
bus šaltis. Mėginau įsiknisti į antklodes, bet pažadinęs balsas 
vis nedavė ramybės. 

— Nagi, mieloji! Nagi, turi atsikelti! 

Balsas buvo žemas ir labai valdingas, tarsi lotų aviganis. 

Nenoromis pramerkiau vieną akį ir išvydau rudo nami- 
nio audeklo kalną. Ponia Ficgibons! Nuo sukrėtimo ją išvydus 
mano sąmonė visiškai išsiblaivė, o atmintis sugrįžo. Tai vis dar 
buvo tiesa. 

Susisupusi į antklodę, kad nesušalčiau, išsiropščiau iš lovos 
ir kuo skubiausiai nudrožiau prie ugnies. Tenai manęs laukė 
ponios Ficgibons paliktas puodelis karšto sultinio; gurkštelėjau 
jo jausdamasi taip, lyg būčiau ištvėrusi smarkų bombardavimą. 
Moteris tuo tarpu ant lovos padėjo krūvelę drabužių. Tai buvo 
ilga gelsva drobinė tiesaus kirpimo suknelė su plonu nėrinių 
apvadu, apatinis geros medvilnės sijonas, du rusvo atspalvio vir- 
šutiniai sijonai ir blyškios citrinų spalvos liemenė. Prie viso an- 
samblio - dar rudai dryžuotos kojinės ir pora geltonų batelių. 

Nors ir puoliau priešintis, moteris nuo manęs skubiai nutrau- 
kė netinkamus drabužius ir budriai prižiūrėjo, kaip aš persiren- 
giu. Tada žengė atgal ir patenkinta nužvelgė savo rankų darbą. 

- Taip ir maniau, mieloji, kad geltona spalva tau tiks. Ji labai 
dera prie rudų plaukų, o akims teikia aukso atspalvį. Pastovėk, | 
tau reikia keleto kaspinų. 

Išvertusi kišenę it kokį džiuto maišą, ji ištraukė saują kaspi- 
nų ir papuošalų. 

Buvau taip apstulbusi, kad nebesiginčijau ir leidau jai sušu- 
kuoti man plaukus, šonuose krintančias garbanas surišti gelsvu 
kaspinu, o ji kvakšėjo, kaip plaukai, siekiantys pečius, nepritin- 
ka moteriai. 

— Viešpatie, brangioji, ką sau manei, šitaip trumpai nusi- 
kirpdama plaukus? Ar norėjai pasikeisti? Girdėjau, kad kai ku- 
rios merginos taip daro, slėpdamos savo lytį kelionėje, taip pat 
saugodamosi tų prakeiktų raudonšvarkių. Še tau ir atėjo laikai, 
damos kelyje nesijaučia saugios. 

Ji kalbėjo be paliovos, plekšnodama mane tai šen, tai ten, 
užkišdama garbaną ar pataisydama klostę. Galų gale liko pa- 
tenkinta mano išvaizda. 

- Dabar gerai, labai gerai. Dar yra laiko užkąsti, o paskui 
turiu tave nuvesti pas jį. 

— Pas jį? - paklausiau. 

Man nerūpėjo šio žodžio turinys. Kad ir kas tas jis, turbūt 
pateiks keblių klausimų. 

- Kodėl klausi? Žinoma, kad pas Makenzį. Pas ką gi kitą? 

Išties, pas ką gi kitą? Miglotai prisiminiau, kad Leocho pi- 
lis stūksojo Makenzių klano žemių vidury. Aišku, kad klano 
vadas vis dar buvo Makenzis. Pradėjau suprasti, kodėl nedide- 
lis mūsų raitelių būrys į pilį jojo naktį; tai buvo itin saugi vieta 
tiems, kuriuos persekiojo anglai. Nė vienas anglų karininkas, 
turintis bent kruopelytę proto, nevestų savo vyrų gilyn į kla- 
no valdas. Taip elgtis būtų rizikinga, nes prie pirmos giraitės 
pakliūtum į mirtiną pasalą. O iki pilies vartų pasisektų nusi- 
gauti tik didžiulei kariuomenei. Mėgindama prisiminti, kiek 
toli buvo kada nors nužygiavę anglų kareiviai, ūmai suvokiau, 
kad pilies likimas anaiptol ne toks svarbus kaip artimiausia 
mano ateitis. 

Visai nenorėjau avižinių paplotėlių ir avižinės košės, ponios 
Ficgibons patiektų pusryčiams, bet truputį paknaibiau apsimes- 

dama, kad valgau. Troškau laimėti laiko pagalvoti. Kai ponia Fic 
vėl pasirodė, ketindama nuvesti mane pas Makenzį, jau buvau 
paskubomis surezgusi šiokį tokį planą. 


2 

Pilies šeimininkas priėmė mane kambaryje akmeninių laip- 
tų viršuje. Tai buvo apskritas bokšto kambarys, ant lenktų jo 
sienų kabojo gausybė paveikslų ir gobelenų. Visa pilis atrodė 
gana patogi, net tuštoka, o šis kambarys buvo ištaigus, prigrūs- 
tas baldų, tviskančių daugybe puošmenų, už lango merkiant 
dulksnai, jaukiai apšviestas židinio ir žvakių. Išorinėse pilies 
sienose žiojėjo tik aukštai iškirsti siauri langai puolimui atrem- 
ti, o vidinėje sienoje buvo visai neseniai įstatyti ilgi suveriamieji 
langai, pro kuriuos skverbėsi dienos šviesa. 

Kai įėjau, mano dėmesys tuojau nukrypo į didžiulį meta- 
linį narvą nuo grindų iki lubų, gudriai sukonstruotą taip, kad 
jo forma atkartotų sienos linkį. Jame knibždėte knibždėjo ma- 
žyčių paukštelių: kikilių, startų, zylių ir kelių rūšių paukščių 
giesmininkų. Geriau įsižiūrėjus, akį patraukė aptakūs kūnai 
ir blizgančios it karoliukai akys, įstatytos lyg brangakmeniai 
žaliame aksome. Jie purpčiojo tarp ąžuoliukų, guobų ir kašto- 
nų - kruopščiai prižiūrimų medžių, kurie buvo pasodinti puo- 
duose ant narvo grindų ir apdengti mulčiu. Linksmą čiulbančių 
paukščių lalėjimą vis pertraukdavo sparnų plazdenimas ir lapų 
šlamesys, narvo gyventojams nuolat zujant ir straksint. 

- Judrios mažos būtybės, ar ne? - pasigirdo už nugaros so- 
drus, malonus balsas, ir aš atsigręžiau su šypsena, bet ji tučtuo- 
jau sustingo. 

Kolumas Makenzis buvo toks pat stambus ir aukštakak- 
tis kaip jo brolis Duglas, nors gyvybinė jėga, teikianti Duglui 
grėsmingumo, atrodė sušvelnėjusi ir malonesnė, bet nė kiek ne 
silpnesnė. Tamsesnio gymio, pilkų kaip balandis, o ne šviesiai 
rudų akių, Kolumas darė tokį stiprų įspūdį, tarsi stovėtų šiek 
tiek arčiau, nei dera. Bet tą akimirką pasijutau dar nesmagiau, 

nes gražiai nulipdyta galva ir ilgas liemuo baigėsi itin kreivomis 
ir trumpomis kojomis. Vyras, kuris turėtų būti šešių pėdų ūgio, 
vos siekė man iki pečių. 

Jis nukreipė akis į paukščius, taktiškai duodamas man rei- 
kiamą valandėlę susitvardyti. Be abejonės, jis buvo pratęs prie 
žmonių, su kuriais susitikdavo pirmąsyk, reakcijos. Dairyda- 
masi po kambarį, ėmiau svarstyti, ar dažnai jis susipažįsta su 
naujais žmonėmis. Tai buvo tikra šventovė; susikurtas pasaulė- 
lis žmogaus, kuriam išorinis pasaulis nesvetingas arba apskritai 
nepasiekiamas. 

— Sveika atvykusi, ponia, - tarė jis, vos vos nusilenkda- 
mas. - Aš - Kolumas Kembelas Makenzis, šios pilies šeimi- 
ninkas. Kaip supratau iš savo brolio, jis... hm, susidūrė su ju- 
mis tolokai nuo čia. 

— Jei jums įdomu, jis mane pagrobė, - pasakiau. 

Man norėjosi, kad mudviejų pokalbis būtų nuoširdus, bet 
dar labiau troškau ištrūkti iš šios pilies ir grįžti ant kalvos, kur 
stūkso tas akmenų ratas. Kad ir kas man nutiko, atsakymas sly- 
pėjo tenai, ir niekur kitur. 

Vešlūs pilies šeimininko antakiai kilstelėjo, dailias lūpas iš- 
lenkė šypsena. 

— Taip, tikriausiai, — pritarė jis. - Duglas kartais būna tru- 
putį... karštakošis. 

— Gerai jau, gerai. - Numojau ranka parodydama, kad ma- 
loningai jam atleidžiu. - Esu nusiteikusi pripažinti, kad galbūt 
įvyko nesusipratimas. Bet būčiau labai dėkinga, jei galėčiau su- 
grįžti į... į tą vietą, iš kurios jis mane pagrobė. 

- Hm. 

Kolumas, vis dar pakeltais antakiais, parodė į krėslą. Ne- 
norom atsisėdau, o jis linktelėjo vienam iš patarnautojų ir tas 
tučtuojau nėrė pro duris. 

- Pasiunčiau atnešti ko nors gaivinančio, ponia... Bošamp? 
Suprantu, kad mano brolis su vyrais rado jus... ee, aiškiai ištiktą 
nelaimės. 

Jis tarsi slėpė šypseną, ir aš spėliojau, kaip jam buvo apibū- 
dinta mano apdarų stoka. 

Giliai įkvėpiau. Atėjo metas iškloti, ką buvau sumaniusi. 
Prisiminiau Frenką pasakojus, kad per karininkų mokymus 
jis išklausė kursą, kaip nepalūžti per apklausą. Kiek atkapsčiau 
atminty, svarbiausia sakyti, kiek įmanoma, tiesą, keičiant tik tas 
smulkmenas, kuriose gali slypėti paslaptis. Instruktorius jiems 
aiškino, kad taip bus mažiau galimybių supainioti ne tokius 
reikšmingus slepiamos istorijos vingius. Ką gi, dabar ir pati- 
krinsime, ar tai veiksminga. 

- Na, taip. Suprantat, buvau užpulta. 

Jis linktelėjo, o jo veidas pagyvėjo iš smalsumo. 

— Vaje. Ir kas jus užpuolė? 

Rėžk tiesą. 

- Anglų kareiviai. Tiksliau, karininkas Randalas. 

Išgirdus tą pavardę, valdovo veidas staiga pasikeitė. Nors 
Kolumas vis dar atrodė susidomėjęs, jo lūpų linija įsitempė, o 
ją skliaučiančios raukšlės pagilėjo. Neabejojau, kad ta pavardė 
jam girdėta. Makenzių klano vadas atsilošė, išskėtė pirštus, tada 
suglaudė ir virš jų įdėmiai pažvelgė į mane. 

— A. Papasakokit daugiau. 

Taigi, Dieve, padėk man. Papasakojau jam daugiau. Visas 
smulkmenas, kaip susigrūmė škotai ir Randalo vyrai, nes jis ga- 
lėjo viską patikrinti kalbėdamasis su Duglu. Bendrais bruožais 
pasakiau, apie ką šnekėjomės mudu su Randalu, mat nežinojau, 
kiek slapta nugirdo tas Merta. 

Kolumas, paskendęs mintyse ir įdėmiai klausydamasis, 
linktelėjo. 

- Taip, - pratarė. - Bet kaip jūs ten atsidūrėt? Toli nuo kelio, 
vedančio į Invernesą. Juk iš jo būtų reikėję plaukti laivu. 

Palingavau galvą ir įkvėpiau. 

Dabar neišvengiamai žengiame į pramanų sritį. O, kad bū- 
čiau atidžiau klausiusi Frenko šnekų apie pakelės plėšikus. Tu- 
rėsiu labai pasistengti. Atsakiau esanti našlė iš Oksfordšyro (iš 

dalies tiesa), su tarnu keliavusi į Prancūziją pas tolimus gimi- 
naičius (ta šalis atrodė saugiai toli). Mus užpuolė pakelės plė- 
šikai, ir mano tarnas arba buvo nužudytas, arba pabėgo. Raita 
nulėkiau į mišką, bet buvau sučiupta netoli kelio. Man pasisekė 
pasprukti nuo ginkluotų plėšikų, bet buvau priversta palikti ar- 
klį ir visą mantą. O traukdama per mišką susidūriau su kapito- 
nu Randalu ir jo gauja. 

Kiek atsilošiau, patenkinta savo pasakojimu. Paprastas, aiš- 
kus, tikslus, visas smulkmenas galima patikrinti. Kolumo veidas 
buvo mandagiai dėmesingas. Jis jau žiojosi ketindamas kažko 
klausti, bet prie durų pasigirdo tylus šlamesys. Duryse išdygo 
vienas iš vyrų, kuriuos pastebėjau kieme mums atvykus. Ran- 
koje jis laikė nedidelę odinę dėžutę. 

Klano vadas Makenzis maloniai atsiprašė ir paliko mane ap- 
žiūrinėti paukščių. Pasakė, kad jis netrukus grįš ir mudu pratę- 
sime labai įdomų pokalbį. 

Vos jam už nugaros užsivėrė durys, nuskubėjau prie knygų 
lentynos ir ranka perbraukiau per odinius viršelius. Šioje lenty- 
noje buvo kokie du tuzinai knygų, o prie priešingos sienos - dar 
daugiau. Greitosiomis perverčiau titulinius visų knygų pusla- 
pius. Kai kuriose nebuvo leidimo datos, o tose, kur ją radau, 
data buvo nuo 1720 iki 1742 metų. Akivaizdu, Kolumas Ma- 
kenzis mėgo prabangą, bet jo kambaryje nebuvo matyti jokių 
ypatingų požymių, kad jis - antikvaras. Knygos buvo neseniai 
įrištos, o puslapiai nei sudriskę, nei dėmėti. 

Visai nesivaržydama ir nesigėdydama ėmiau raustis po 
alyvmedžio stalą, ištempusi ausis, ar neišgirsiu artėjančių 
žingsnių. 

Viduriniame stalčiuje radau, ko tariamai ieškojau. Nebaigtą 
laišką, parašytą grakščia rašysena, bet sunkiai perskaitomą, nes 
žodžių rašyba buvo keista, jokių skyrybos ženklų. Popierius at- 
rodė naujas ir švarus, rašalas labai juodas. Nors perskaityti buvo 
sunku, data lapo viršuje man plykstelėjo ugnies raidėmis: 1743 
metų balandžio 20 diena. 

Netrukus pasirodęs Kolumas rado savo viešnią sėdinčią 
prie suveriamojo lango, sunėrusią rankas skraite. Sėdėjau, nes 
manęs nebelaikė kojos. O rankas sunėriau norėdama nuslėpti 
virpulį, dėl kurio man pasidarė sunku įkišti laišką ten, kur jis 
buvo. 

Kolumas atsinešė padėklą su gėrimu ir užkandžiais: puo- 
delius su eliu ir ką tik iškeptų avižinių paplotėlių, apteptų me- 
dumi. Tik krimstelėjau; mano skrandis buvo taip susigniaužęs, 
kad neįstengiau praryti nė kąsnio. 

Trumpai atsiprašęs, kad turėjo išeiti, jis pareiškė užuojautą, 
kad man šitaip nepasisekė. Paskui atsilošė, mąsliai pažvelgė į 
mane ir paklausė: 

- Bet kaip čia nutiko, ponia Bošamp, kad mano brolio 
žmonės rado jus klaidžiojančią vienais apatiniais marškiniais? 
Pakelės plėšikai nebūtų jūsų prievartavę, jei būtų ketinę jus 
sučiupti dėl išpirkos. Ir net turėdamas galvoje, kokios kalbos 
apie kapitoną Randalą yra pasiekusios mano ausis, stebiuosi 
girdėdamas, kad anglų karininkas linkęs prievartauti pakly- 
dusias keliautojas. 

- Šit kaip, - piktokai tarstelėjau. - Na, kad ir ką esate apie jį 
girdėjęs, patikinu, kad jis tikrai tą gali. 

Kurdama savo istoriją, buvau užmiršusi tokią smulkmeną 
kaip mano drabužiai. Susimąsčiau, kokiu susidūrimo su Ran- 
dalu momentu Merta mus pastebėjo. 

— Ką gi, - pasakė Kolumas. - Galbūt. Tas žmogus iš tikrųjų 
turi blogą vardą. 

— Galbūt? - nustebau. - Kodėl? Ar netikite tuo, ką jums 
papasakojau? 

Makenzių klano vado veidas atrodė gana skeptiškas. 

— Nesakau, kad jumis netikiu, ponia, - ramiai atsakė jis. - 
Bet dvidešimt su viršum metų nevaldyčiau didžiulio klano, jei 
nebūčiau išmokęs netikėti kiekviena man peršama istorija. 

— Jei netikite tuo, ką sakau, po galais, kaip jums atrodo, 
kas aš? 

Nustebintas mano šnekos, jis sumirksėjo. Tada aštrūs jo 
bruožai vėl sugriežtėjo. 

- Tai, - tarė jis, - man dar neaišku. Šiuo metu, ponia, esate 
miela viešnia Leocho pilyje. 

Jis pakėlė ranką maloniai nutraukdamas pokalbį, ir visą lai- 
ką prie durų stovėjęs patarnautojas žengė į priekį, aiškiai ketin- 
damas palydėti mane į kambarį. 

Kolumas neištarė to, kas jam turbūt sukosi ant liežuvio. 
Man išeinant, tie žodžiai kybojo ore už nugaros taip aiškiai, 
tarsi būtų pasakyti garsiai. 

Kol sužinosiu, kas iš tikrųjų esi. 


ANTRA DALIS 


Leocho pilis 


G 


Kolumo menė 


NEDIDELIS BERNIUKAS, KURĮ ponia Ficgibons pavadino 
jaunuoju Aleku, atėjo palydėti manęs vakarienės. Ši buvo su- 
rengta ilgame, siaurame kambaryje: pasieniuose buvo padeng- 
ti stalai ir pro arkas abiejuose kambario galuose nuolat plūdo 
srautas tarnų, nešančių padėklus, medines lentas su valgiais ir 
ąsočius. Blėstantys ankstyvos vasaros saulės spinduliai sruvo 
pro aukštus, siaurus langus; po jais į sieninius laikiklius buvo 
įstatyti deglai, uždegami sutemus. 

Ant sienų tarpulangiuose kabojo vėliavos ir škotiškos skrais- 
tės, akmenis spalvomis buvo nutaškiusi įvairiausia heraldika. 
Daugelis žmonių, susirinkusių vakarieniauti, priešingai, vilkėjo 
patogiais pilkų ir rudų atspalvių drabužiais arba segėjo languo- 
tus prislopintų rusvų ir žalsvų tonų medžioklės kiltus, kurie 
tiko slėptis viržynuose. 

Kai jaunasis Alekas vedė mane į kambario gilumą, jutau į 
nugarą įsmeigtus smalsius žvilgsnius, nors beveik visi vakarie- 
niautojai buvo mandagiai nudūrę akis į lėkštes. Čia, regis, buvo 
nepaisoma jokių formalumų: žmonės valgė kaip panorėję, dė- 
damiesi valgio iš pusdubenių, arba nešdavosi medines lėkštes į 
tolimąjį kambario galą, kur du jaunuoliai milžiniškame židinyje 
sukiojo ant iešmo pamautą visą avį. Vakarieniavo apie keturias- 
dešimt žmonių, o dar kokie dešimt juos aptarnavo. Visi garsiai 
šnekėjosi, daugiausia geilų kalba. 

Kolumas jau sėdėjo prie stalo kambario priekyje, trumpas 
kojas pakišęs po gumbuoto ąžuolo stalu. Man pasirodžius, jis 
maloniai linktelėjo ir pamojo, kad taisyčiausi jam iš kairės, 

šalia putlios gražios raudonplaukės moters - ją man pristatė 
kaip savo žmoną Leticiją. 

— O čia mano sūnus Hamišas, - pasakė jis, uždėdamas ran- 
ką ant peties išvaizdžiam septynerių aštuonerių metų raudon- 
plaukiam berniukui, kuris atplėšė žvilgsnį nuo laukiančio pus- 
dubenio ir skubiai linktelėjo galvą, taip trumpai parodydamas 
man dėmesį. 

Smalsiai sužiurau į berniuką. Jis atrodė panašus į Makenzių 
vyriškąją giminę, tokiais pat plačiais, plokščiais skruostikauliais 
ir giliai įdubusiomis akimis. Nors jo oda ir plaukai buvo kitokio 
atspalvio, jis atrodė tarsi mažesnė savo dėdės Duglo, sėdinčio 
greta, kopija. Dvi paauglės Duglo pašonėje buvo jo dukterys 
Margareta ir Eleonora, tos, supažindintos su manimi, ėmė kri- 
zenti ir kumščiais baksnoti viena kitą. 

Duglas man draugiškai šyptelėjo, stvėrė pusdubenį, prie ku- 
rio jau artėjo vienos iš dukterų šaukštas, ir atkišo man. 

- Kur tavo geros manieros, mergyt? - subarė jis. - Pirme- 
nybė svečiams! 

Gana nenoromis paėmiau siūlomą didžiulį raginį šaukštą. 
Nelabai žinojau, koks valgis patiektas, ir man net atlėgo širdį, 
kai išvydau, kad šiame pusdubenyje rikiuojasi eilutė kasdienės 
ir puikiai pažįstamos rūkytos silkės. 

Su šaukštu silkės dar nebuvau valgiusi, bet nemačiau jokio 
įrankio, panašaus į šakutę. Lyg per miglą prisiminiau, kad ša- 
kutėmis bus pradėta naudotis tik po kelerių metų. 

Mačiau, kad kai valgytojams prie kitų stalų nebesisekdavo 
darbuotis šaukštu, jie stverdavo visada parankų durklą ir su- 
pjaustydavo mėsą ar atskirdavo ją nuo kaulų. Durklo neturėjau, 
todėl nusprendžiau atsargiai kramtyti ir palinkau į priekį, norė-. 
dama pakabinti silkės, bet mane pervėrė smerkiančios tamsiai 
mėlynos mažojo Hamišo akys. 

— Jūs dar nepasimeldėte, - suraukęs veidelį griežtai tarė jis. 

Be abejonės, jam atrodžiau kaip pagonė be jokios sąžinės, 
jei ne visiška nedorėlė. 

- Gal būtum toks malonus ir sukalbėtum maldą vietoj ma- 
nęs? - išdrįsau paprašyti. 

Rugiagėlių spalvos akys išsprogo iš nuostabos, bet, valan- 
dėlę pasvarstęs, berniukas linktelėjo ir kuo rimčiausiai sudėjo 
rankas. Tada apžvelgė stalą tikrindamas, ar visi pamaldžiai nu- 
siteikę, nulenkė galvą ir prabilo monotonišku balsu: 


Vieni valgo mėsą, kurios valgyt negali, 
Kiti ją valgyt galėtų, jei tik norėtų. 
Mes valgom mėsą ir galim ją valgyt, 
Taigi dėkojam Dievui. Amen. 


Kai pakėliau akis nuo pagarbiai suglaustų rankų, susidūriau 
su Kolumo žvilgsniu ir nusišypsojau, pripažindama, kad jo at- 
žala moka susitvardyti. Jis man neatsakė tuo pačiu ir, linktelėjęs 
sūnui, rimtai tarė: 

— Gražiai pasakei, vaikine. Gal su visais pasidalintum duona? 

Žmonės prie stalo prabildavo tik retsykiais, kai prašyda- 
vo dar maisto, nes visi buvo rimtai užsiėmę valgymu. Dideliu 
apetitu pasigirti negalėjau ir dėl mane sukrėtusių aplinkybių, ir 
galiausiai dėl to, kad silkė buvo taip įgrisusi, jog visai neviliojo. 
Bet aviena buvo gardi, duona nepaprastai skani, šviežia ir traš- 
ki, užklota dideliais šviežio nesūdyto sviesto luitais. 

- Viliuosi, kad ponas Maktavišas jaučiasi geriau, - pratariau 
pasinaudodama trumpute atokvėpio valandėle. - Čia atėjusi, jo 
nemačiau. 

— Maktavišas? - Leticija kilstelėjo dailius antakius, išlinku- 
sius virš apvalių mėlynų akių. 

Veikiau pajutau, nei išvydau, kaip šalia manęs akis pakėlė 
Duglas. 

— Jaunasis Džeimis, - paaiškino jis, o paskui vėl nudūrė 
žvilgsnį į avies kaulą rankose. 

— Džeimis? Kas atsitiko tam jaunuoliui? 

Leticijos veidas putliais skruostais susiraukšlėjo iš rūpesčio. 

- Nieko, brangioji, jis tik nesunkiai sužeistas, - nuramino 
žmoną Kolumas. Jis dirstelėjo į brolį. - Bet kur jis, Duglai? 

Man pasirodė, kad jo akyse šmėstelėjo įtarimas. 

Kolumo brolis gūžtelėjo pečiais, tebedėbsodamas į lėkštę. 

— Nusiunčiau jį į arklides padėti seniui Alekui prie arklių. Ge- 
rai pagalvojus, ten jam, regis, tinkamiausia vieta. - Jis pakėlė akis 
ir susidūrė su brolio žvilgsniu. - O gal turi kokią kitą mintį? 

Kolumas abejojo. 

- Arklidės? Na, gerai... taip juo pasikliauji? 

Duglas atsainiai nusišluostė burną ranka ir ištiesė ją prie 
duonos. 

- Jei nepritari mano nurodymams, Kolumai, taip ir sakyk. 

Kolumo lūpos trumpai susičiaupė, bet paskui jis tarė: 

- Ne, sutinku, ten jis gerai apsisuks. 

Ir vėl ėmė valgyti. 

Aš tai abejojau, ar arklidės - tinkama vieta peršautam ligo- 
niui, tačiau toje draugijoje nutylėjau, ką iš tikrųjų manau. Nu- 
sprendžiau rytą susirasti tą jaunuolį ir patikrinti, ar juo deramai 
rūpinamasi. 

Atsisakiau pudingo ir susiruošiau eiti kaltindama nuovargį, 
bet iš tikrųjų visai neišsisukinėjau. Buvau tokia nuvargusi, kad 
vos teatkreipiau dėmesį į Kolumo žodžius: 

— Labos jums nakties, ponia Bošamp. Iš ryto atsiųsiu ką 
nors palydėti jūsų į menę. 

Viena tarnaitė, pamačiusi, kaip apgraibomis krapenu kori- 
doriumi, maloniai palydėjo į kambarį, pašviesdama žvake. Pas- 
kui ji pridegė žvakę ant mano stalo, ir švelni šviesa sumirkčio- 
jo ant didžiulių sienos akmenų. Man pasidingojo, tarsi būčiau 
palaidota. Bet, tarnaitei išėjus, nuo lango atitraukiau siuvinėtą 
užuolaidą, ir su įsiveržusiu šalto vėjo gūsiu tas pojūtis išsisklaidė. 
Mėginau apgalvoti visus įvykius, tačiau mano protas priešinosi 
bet kokiems apmąstymams, jam rūpėjo tik miegas. Šmurkšte- 
lėjau po antklodėmis, užpūčiau žvakę ir užmigau, spoksodama 
į tekantį mėnulį. 


e 

Rytą manęs žadinti vėl atėjo ne kas kitas, o apkūnioji ponia 
Ficgibons. Ji atnešė visą rinkinį kosmetikos, kuria naudojosi 
aukštos kilmės škotų damos. Jame buvo grafito šepetėlis anta- 
kiams ir blakstienoms tamsinti, indelių su vilkdalgių milteliais 
ir ryžių pudra, net lazdelė, kuri, rodės, buvo juodi dažai akių 
vokams, nors nebuvau tokių regėjusi, ir dailus porceliano inde- 
lis su dangteliu prancūziškų skaistalų, ant kurio buvo išgravi- 
ruotos paauksuotos gulbės. 

Ponia Ficgibons atnešė ir dryžuotą žalią viršutinį sijoną, 
šilkinę liemenę ir geltonas fildekoso kojines. Tai buvo pamai- 
na naminio audinio drabužiams, kuriais vilkėjau vakar. Kad ir 
kas būtų ta menė, turbūt joje vyks kas nors svarbaus. Norėjau 
užsispirti ir eiti su savo drabužiais, tik tam, kad būčiau kitokia, 
bet prisiminusi, ką storulis Rupertas pamanė apie mano apdarą, 
apsigalvojau. 

Be to, man visai patiko Kolumas, nors jis tikriausiai neke- 
tino manęs greitai paleisti. Ką gi, dar pažiūrėsim, pagalvojau, 
labai stengdamasi įtrinti į skruostus skaistalų. Juk Duglas sakė, 
kad tas jaunuolis, kurį gydžiau, dirba arklidėse. O jose turbūt 
yra arklių ir vienu iš jų galėčiau išjoti? Nusprendžiau, kad vos 
menėje viskas baigsis, eisiu ieškoti Džeimio Maktavišo. 

Paaiškėjo, kad menė yra tas pats valgomasis, kuriame vakar 
vakarieniavome. Bet dabar ji buvo pertvarkyta; stalai, suolai ir 
kėdės buvo nustumti prie sienų, priekinis stalas išneštas, o vietoj 
jo stovėjo tvirtas drožinėtas tamsaus medžio krėslas, uždengtas, 
kaip numaniau, languota Makenzių klano skraiste, tamsiai žaliu 
ir juodu audiniu su blyškiai raudonos ir baltos spalvos raštu. 
Sienas puošė bugienių šakos, o ant akmeninių vėliavų driekėsi 
ką tik nuskinti vikšriai. 

Už tuščio krėslo jaunas dūdmaišininkas pūsčiojo plonus dūd- 
maišio vamzdelius, iš kurių sklido daugybė atodūsių ir švagžde- 
sių. Šalia jo lūkuriavo tikriausiai Kolumui artimi žmonės: lieso 

veido vyras languotomis kelnėmis ir laisvais marškiniais buvo 
atsišliejęs į sieną; praplikęs neaukštas žmogus, vilkintis puikaus 
brokato švarką, aiškiai raštininkas, nes sėdėjo prie mažo stalelio, 
apsirūpinęs ragu, atstojančiu rašalinę, plunksnomis ir popieriu- 
mi; du kiltais segintys raumeningi vyrai, kurių laikysena buvo 
kaip sargybinių; o vienoje krėslo pusėje stūksojo labai stambus 
ir aukštas žmogus, kokių retai pasitaiko. 

Apimta pagarbios baimės, spoksojau į tą milžiną. Šiurkš- 
tūs juodi plaukai žėlė ant kaktos ir buvo kone suaugę su 
vešliais antakiais. Tokia pat susivėlusių plaukų paklotė den- 
gė didžiulius dilbius, kurie kyšojo iš po atraitotų marškinių 
rankovių. Kitaip nei daugelis matytų vyrų, jis buvo beginklis, 
tik už kojinės užsikišęs nedidelį peilį, kurio trumpas kriaunas 
vos galėjau įžiūrėti tarp juodų garbanų, susiraičiusių ant kojų 
ties aptemptomis žaismingai languotomis trumpomis kelnė- 
mis. Platus odinis diržas juosė kokių keturiasdešimties colių 
liemenį, bet prie jo nebuvo nei durklo, nei kardo. Įspūdingo 
stoto žmogaus veidas buvo draugiškas ir mielas. Jis juokavo 
su liesaveidžiu vyru, kuris greta milžiniško pašnekovo atrodė 
kaip marionetė. 

Staiga užgrojo dūdmaišininkas. Iš pradžių dūdmaišis lyg at- 
sirūgo, paskui kurtinamai sudžeržgė ir galų gale pasigirdo kaž- 
kas panašaus į melodiją. 

Menėje sukiojosi apie trisdešimt keturiasdešimt Žmonių, 
puošniau apsirengusių ir oresnių nei vakarykščiai valgytojai. 
Visų galvos atsigręžė į žemesnįjį menės galą: po pauzės, per ku- 
rią įsismagino muzika, tenai pasirodė Kolumas, o už jo atsilikęs 
per kelis žingsnius ėjo jo brolis Duglas. 

Abu Makenziai buvo apsirengę iškilmėms - segėjo tamsiai 
žalius kiltus, vilkėjo dailiai pasiūtus švarkus: Kolumas blyškiai 
žalią, Duglas gelsvai rudą. Abu skersai krūtinės buvo persi- 
metę languotas skraistes, jas ant peties susegę didžiule sege su 
brangakmeniais. Šiandien juodi Kolumo plaukai buvo palaidi, 
kruopščiai ištepti aliejumi ir pariesti virš pečių. Duglo - vis dar 

supinti į kasą ir surišti kaspinu, kuris puikiai derėjo prie gelsvai 
rudo jo švarko atlaso. 

Kolumas iš lėto perėjo per visą menę, linkčiodamas ir šyp- 
sodamas veidams iš abiejų šonų. Akimis permetusi mene, pa- 
mačiau kitą arką, netoli jos buvo pastatytas Kolumo krėslas, 
Savaime aišku, jis galėjo įeiti į menę pro ten, užuot įžengęs pro 
arką tolimajame menės gale. Taigi Kolumas taip pasielgė sąmo- 
ningai, tyčia puikavosi savo kreivomis kojomis ir nerangiai kry- 
pavo ilgą kelią iki krėslo. Tyčia ir tam, kad pabrėžtų savo prie- 
šybę su tiesaus stoto jaunesniuoju broliu, kuris nesižvalgė nei į 
dešinę, nei į kairę, tik niekur nenukrypdamas žingsniavo paskui 
Kolumą, o prisiartinęs prie medinio krėslo atsistojo už jo. 

Kolumas atsisėdo, luktelėjo ir pakėlė ranką. Dūdmaišis 
graudžiai suaimanavo ir nuščiuvo. Prasidėjo „menė“. 

Netrukus paaiškėjo, kad tai įprastas renginys, per kurį Leo- 
cho pilies šeimininkas būna teisėju savo samdiniams ir nuo- 
mininkams, nagrinėja bylas, sprendžia ginčus. Buvo pateikta 
darbotvarkė, praplikęs raštininkas skaitė pavardes, o žmonių 
grupelės paeiliui žengdavo į priekį. 

Kelios bylos buvo skaitomos angliškai, bet daugelis - geilų 
kalba. Jau buvau pastebėjusi, kad toje kalboje nemažai vartoma 
akimis ir ką nors pabrėžiant trepsima kojomis, todėl iš dalyvių 
elgesio buvo sunku pasakyti, kokio rimtumo byla. 

Vos nusprendžiau, kad vienas žmogus, panašiausias į kan- 
džių suvarpytą būtybę su milžinišku krepšiu iš barsuko kailio, 
kaltina savo kaimyną žmogžudyste, tyčiniu padegimu ir žmo- 
nos vagyste, Kolumas kilstelėjo antakius ir skubiai kažką pa- 
sakė geilų kalba. Ieškovas ir atsakovas juokdamiesi susigriebė 
už šonų. Nusišluostęs akis, ieškovas galop linktelėjo ir padavė 
priešininkui ranką, o raštininkas taip skrebeno plunksna, kad 
atrodė, jog krebžda pelės nagiukai. 

Darbotvarkėje buvau penkta. Man dingtelėjo, kad tokia vie- 
ta paskirta sąmoningai, nes vadas susirinkusiai miniai norėjo 
parodyti, koks svarbus mano buvimas pilyje. 

Specialiai buvau pristatyta angliškai. 

- Ponia Bošamp, gal išeitumėt į priekį? - šūktelėjo raš- 
tininkas. 

Visai be reikalo stumtelėta putlios ponios Eicgibons rankos, 
kluptelėdama žengiau į tuščią aikštelę prieš Kolumą ir gana ne- 
rangiai pritūpiau, kaip mačiau darant kitas moteris. Pora bate- 
lių, kurią gavau, tebuvo pailgos, išlenktos odos skiautės, tinkan- 
čios ir dešinei, ir kairei kojai, todėl su tokiu apavu buvo sunku 
grakščiai judėti. Minia susidomėjusi sukruto, kai Kolumas pa- 
rodė man pagarbą atsistodamas iš krėslo. Jis atkišo man ranką 
ir aš ją paėmiau, kad neišsitelžčiau ant grindų. 

Atsitiesdama po tūpsnio ir mintyse keikdama batelius, su- 
sizgribau spoksanti Duglui į krūtinę. Jis, kaip mano pagrobė- 
jas, turėjo oficialiai pareikšti, ar aš viešnia, ar belaisvė, nely- 
gu, kaip pažiūrėsi. Suklususi laukiau - kaip broliai nusprendė 
mane apibūdinti. 

- Sere, - prabilo Duglas, pagarbiai nusilenkdamas Kolu- 
mui, - meldžiame tavo malonės ir gailestingumo šiai poniai, 
kuriai reikia pagalbos ir saugaus prieglobsčio. Ponia Klerė Bo- 
šamp, anglų dama iš Oksfordo, buvo užpulta pakelės plėšikų, o 
jos tarnas buvo labai klastingai nužudytas. Ji paspruko į mišką 
tavo žemėse, ten ją radau ir išgelbėjau su savo žmonėmis. Pra- 
šome Leocho pilyje priglausti šią ponią, kol... - jis patylėjo, o 
jo lūpas iškreipė ciniška šypsena, - jos anglams giminaičiams 
pranešime, kur ji yra, ir ji bus saugiai jiems sugrąžinta. 

Išgirdau jį pabrėžiant žodį „anglams“, neabejojau, kad tai 
nepraslydo pro ausis ir kitiems menėje. Taigi būsiu pakenčiama, 
bet įtartina. Jeigu jis būtų pasakęs „prancūzams“, jiems atrody- 
čiau nepavojinga, blogiausiu atveju nešališka įsibrovėlė. Išsigau- 
ti iš pilies gali būti kur kas sunkiau, nei tikėjausi. 

Kolumas maloniai nusilenkė ir pasiūlė naudotis kuklaus jo 
namų židinio svetingumu, bent jau taip pasakė. Vėl tūptelėjau, 
šįsyk išėjo kur kas grakščiau, ir pasitraukiau į savo vietą, lydima 
smalsių, bet daugmaž draugiškų žvilgsnių. 

Iki šiol bylomis, regis, domėjosi tik tie, kurie buvo į jas įsivė- 
lę. Liudytojai tyliai šnekučiavo tarpusavy, laukdami eilės. Mano 
pasirodymą lydėjo smalsus murmesys, kuriame buvo ir spėlio- 
nių, ir palankumo. 

O tada menė sušurmuliavo iš jaudulio. Į tuščią aikštelę žen- 
gė augalotas vyras, už rankos tempdamas jauną merginą, kokių 
šešiolikos metų, gražaus, bet susiraukusio veido ir su ilgais gel- 
tonais plaukais, surištais mėlynu kaspinu. Ji klupinėdama atsi- 
stojo viena, o vyras už jos ėmė berti priekaištus geilų kalba, jis 
mosavo rankomis ir kartkartėmis rodė į ją, kažką vaizdingai 
aiškindamas arba ją kaltindamas. Jam kalbant, minia ėmė tyliai 
murmėti. 

Ponia Eicgibons, stambiu kūnu užgulusi tvirtą kėdę, smalsiai 
tiesė kaklą į priekį. Aš pasilenkiau ir sušnabždėjau jai į ausį: 

— Ką ji padarė? 

Didžioji dama atsakė nekrutindama lūpų ir neatitraukdama 
akių nuo vyksmo. 

— Tėvas kaltina ją palaidu elgesiu, sako, kad ji prieš jo valią 
susidėjo su jaunuoliu, - sumurmėjo ponia Ficgibons, visu kūnu 
atsilošdama kėdėje. - Tėvas reikalauja, kad Makenzis ją nubaus- 
tų už nepaklusnumą. 

— Nubaustų? Kaip? - sušnypščiau kuo tyliau. 

— Šššš. 

Dabar visų dėmesys buvo nukrypęs į menės vidurį, į Ko- 
lumą, kuris mąstė, ką daryti su mergina ir jos tėvu. Pažvelgęs 
į vieną, paskui į kitą, prabilo. Susiraukęs krumpliais smarkiai 
pabeldė į krėslo porankį, ir minią nukrėtė šiurpulys. 

- Jis apsisprendė, - neprašoma pašnabždomis paaiškino po- 
nia Ficgibons. 

Jo nuosprendis buvo aiškus: milžinas pirmąsyk sukrutėjo ir 
neskubėdamas atsisegė odinio diržo sagtį. Du sargybiniai stvėrė 
išsigandusią merginą už rankų ir pasuko nugara į Kolumą ir 
jos tėvą. Mergina pravirko, bet pasigailėjimo maldauti nepuolė. 
Minia įdėmiai žiūrėjo, apimta jaudulio, kuris yra visų viešų eg- 

zekucijų ir nelaimių keliuose palydovas. Staiga kažkas iš minios 
galo prašneko geilų kalba, nustelbdamas bruzdesį ir šurmulį. 

Visų galvos atsisuko pažiūrėtį, kas kalba. Ponia Ficgibons, 
kad geriau matytų, ištempė kaklą, net pasistiebė ant pirštų galų. 
Nesupratau nė žodžio, bet atpažinau tą sodrų, žemą balsą ir 
kalbėseną, kai praryjami galiniai priebalsiai. 

Minia prasiskyrė, ir į laisvą plotelį įžengė Džeimis Maktavi- 
šas. Jis pagarbiai nulenkė galvą prieš Makenzį ir vėl prašneko. 
Jo kalba sukėlė ginčą. Kolumas, Duglas, mažulis raštininkas ir 
merginos tėvas sukruto. 

— Ką jis pasakė? — šnipštelėjau poniai Fic. 

Mano pacientas atrodė kur kas geriau nei tada, kai pasku- 
tinį kartą jį mačiau, nors tebebuvo pablyškęs. Jis kažkur rado 
švarius marškinius; tuščia dešinė rankovė buvo sulankstyta ir 
užkišta už kilto juosmens. 

Ponia Fic viską stebėjo labai susidomėjusi. 

— Vaikinas siūlosi perimti merginos bausmę, - išsiblaškiusi 
tarė ji, dirsčiodama pro tarpus tarp žiūrovų. 

- Ką? Bet jis juk sužeistas! Žinoma, jie neleis jam šitaip pa- 
sielgti! — tylutėliai kalbėjau, ūžiant miniai. 

Ponia Fic papurtė galvą. 

— Nežinau, mieloji. Dabar jie ginčijasi. Supranti, šitą gali pa- 
siūlyti jos klano narys, bet vaikinas nėra Makenzis. 

— Ne? - nustebau, nes naiviai maniau, kad visi vyrai tame 
būryje, kuris mane pagrobė, yra iš Leocho pilies. 

- Žinoma, ne, - nekantriai atsakė ponia Fic. - Argi nematai 
jo skraistės? 

Kai moteris atkreipė į ją dėmesį, aišku, pamačiau. Nors 
Džeimis buvo užsigobęs žalių ir rudų atspalvių medžioklės 
skraistę, jos spalvos skyrėsi nuo kitų dalyvių languoto audinio. 
Jo ruda buvo tamsesnė, beveik medžio žievės spalva, su blyškiai 
mėlynomis juostomis. 

Tą ginčą turėjo išspręsti Duglas. Patarėjų grupelė išsiskirstė, 
nuščiuvusi minia vėl laukė, kas bus toliau. Du sargybiniai palei- 

do merginą ir ši nėrė tarp žmonių, o Džeimis žengė į priekį ir 
užėmė jos vietą tarp sargybinių. Pasibaisėjusi žiūrėjau, kaip jie 
jau taikosi čiupti jį už rankų, bet jis geilų kalba kažką burbtelė- 
jo vyrui su diržu ir abu sargybiniai atšoko. Keista, bet jo veidą 
trumpai nušvietė plati, akiplėšiška šypsena, o dar keisčiau, kad 
ir milžinas atsakė šypsniu. 

- Ką jis sakė? - paklausiau savo vertėjos. 

- Jis mieliau renkasi kumščius, ne diržą. Vyras gali rinktis, 
o moteris ne. 

— Kumščius? 

Toliau klausinėti nebebuvo kada. Budelis atsivėdėjo ir 
kumščiu, dydžio sulig kumpiu, vožė Džeimiui į pilvą. Vaikinas 
susirietė iš skausmo ir dusdamas ėmė gaudyti orą. Milžinas pa- 
laukė, kol jis atsities, tada šoko artyn ir pradėjo kumščiuoti į 
šonkaulius ir rankas. Džeimis visai nemėgino gintis, tik perkel- 
davo pusiausvyrą, kad puolamas išsilaikytų ant kojų. 

Kitas smūgis pataikė į veidą. Kai Džeimio galva loštelėjo 
atgal, krūptelėjau ir nesąmoningai užsimerkiau. Budelis nesku- 
bėjo mušti, stengėsi aukos nepargriauti ir pernelyg daug sykių 
nedaužyti į tą pačią vietą. Tai buvo meistriškas mušimas, gerai 
apgalvotas, kad skaudėtų, bet auka netaptų bejėgė ar luoša. Vie- 
na Džeimio akis ištino ir užgriuvo, jis sunkiai kvėpavo, bet šiaip 
neatrodė pribaigtas. 

Labai nuogąstavau, kad milžinas nepataikytų į sužeistą jo 
petį. Tvarstis dar buvo nenusmukęs, bet šitaip mušant ilgai ne- 
silaikys. Kiek viskas truks? Menėje tvyrojo tyla, buvo girdėti tik 
kumščio bumbsėjimas ir kartkartėmis negarsus niurnėjimas. 

— Mažylis Angusas paliaus mušti, kai pasipils kraujas, - su- 
šnabždėjo ponia Fic, aiškiai atspėjusi mano klausimą. - Daž- 
niausiai paliauja, kai sulaužo nosį. 

— Tai žiauru ir barbariška, - piktai sušnypščiau. 

Keli žmonės griežtai sužiuro į mane. 

Tuo metu budelis nusprendė, kad bausmei skirtas laikas iš- 
seko. Jis atsitraukė ir galingai smogė, Džeimis susvirduliavo ir 

suklupo. Pripuolė du sargybiniai, norėdami pastatyti jį ant kojų. 
Kai jis pakėlė galvą, pamačiau, kad iš prakirstos burnos srovena 
kraujas. Minia, lengviau atsikvėpusi, sugaudė, budelis žengtelė- 
jo atgal, patenkintas nepriekaištingai atlikta pareiga. 

Vienas sargybinis prilaikė Džeimį už parankės, kai šis pur- 
tė galvą, kad atsitokėtų. Mergina buvo dingusi. Džeimis pakėlė 
akis ir pažvelgė į budelį, stūksantį virš jo. Keista, bet, sukaupęs 
visas jėgas, jis vėl nusišypsojo. Kraujuojančios lūpos sukrutėjo. 

— Ačiū, - vos pratarė, ceremoningai nusilenkė aukštesniam 
vyrui ir nuėjo. 

Minios dėmesys vėl nukrypo į Makenzį, kurio laukė kita 
byla. 

Mačiau, kaip Džeimis išslinko iš menės pro duris priešin- 
goje sienoje. Man labiau rūpėjo jis, o ne įvykiai čia, todėl grei- 
tosiomis perspėjau ponią Ficgibons ir, prasibrovusi per menę, 
nusekiau įkandin. 

Radau jį mažame šoniniame kiemelyje, atsišliejusį į šulinio 
stogelį ir marškinių apačia besišluostantį lūpas. 

— Štai, imk šitą, - tariau, iš kišenės traukdama nosinę. 

- Mm. 

Jis paėmė ją kažką burbtelėdamas, supratau, kad tai padėka. 
Išlindo blyški, pavandenijusi saulė, ir jos šviesoje įdėmiai ap- 
žiūrėjau jaunuolį. Praskelta lūpa ir smarkiai užtinusi akis, regis, 
buvo sunkiausi sužeidimai, nors ant žandikaulio ir kaklo matėsi 
žymės, netrukus virsiančios didžiulėmis kraujosruvomis, 

— Ar tavo lūpos prakirstos ir iš vidaus? 

— Aha. 

Jis pasilenkė, o aš patempiau apatinį jo žandikaulį ir atsar- 
giai atlenkiau lūpą, norėdama apžiūrėti burnos ertmę. Žvilgan- 
čioje skruosto sienelėje žiojėjo gili žaizda, o rausvoje vidinės 
lūpos gleivinėje buvo keletas mažų opelių. Iš burnos plūstelėjo 
kraujas, sumišęs su seilėmis. 

- Vandens, - sušvokštė jis, šluostydamasis kruviną srovelę, 
tekančią per smakrą. 

— Tuojau. 

Laimė, ant šulinio atbrailos stovėjo kibiras ir raginis puode- 
lis. Jis praskalavo burną ir keliskart išspjovė, o likusiu vandeniu 
apsišlakstė veidą. 

— Kodėl taip pasielgei? - pasmalsavau. 

— Kaip? - paklausė jis atsitiesdamas ir rankove šluostyda- 
masis veidą. Tada švelniai palietė perskeltą lūpą ir šiek tiek su- 
siraukė, 

- Pasisiūlei perimti merginos bausmę. Ar pažįsti ją? 

Ištrūkus tokiam klausimui, susidrovėjau, bet man buvo 
smalsu, ką reiškia šis kilnus poelgis. 

— Žinau, kas ji. Bet nesu su ja šnekėjęs. 

- Tai kodėl taip padarei? 

Jis gūžtelėjo pečiais, bet nuo to judesio vėl susiraukė. 

— Mergina, primušta menėje, užsitrauktų gėdą. Man lengviau. 

- Lengviau? - nepatikliai pakartojau, žvelgdama į sukne- 
žintą jo veidą. 

Vaikinas sveikąja ranka čiupinėjosi šonkaulius, bet dirstelė- 
jo į mane ir išsiviepė viena burnos puse. 

- Taip. Ji dar tokia jaunutė, tą gėdą prieš visus pažįstamus 
nusiplautų labai negreit. Man skauda, bet nesu mirtinai sužalo- 
tas, po dienos kitos atsigausiu. 

— Bet kodėl tu? - neatstojau. 

Jis pažiūrėjo į mane taip, lyg būčiau uždavusi keistą klau- 
simą. 

— O kodėl gi ne? - tarė. 

O kodėl gi taip, knietėjo paklausti. Juk jos nepažįsti, ji tau 
niekas. Juk jau buvai sužeistas. Juk labai drąsu stovėti prieš mi- 
nią ir leisti žmogui talžyti tau veidą, nesvarbu, koks skatulys 
ragina taip elgtis. 

- Na, muškietos kulką, perskrodusią trapecinį raumenį, ga- 
lima laikyti pakankama priežastimi, - šaltai tariau. 

Jis pralinksmėjo ir pirštais palietė sužeistą vietą. 

— Trapecinį raumenį? To nežinojau. 

- Štai kur tu, vaikine! Matau, jau radai savo daktarę, turbūt 
manęs nebereikės. 

Prasispraudusi pro siaurą angą, į kiemelį įkrypavo ponia Fic- 
gibons. Ji nešė padėklą su keliais ąsočiais, didžiuliu dubeniu ir 
švariu drobiniu rankšluosčiu. 

— Aš nieko nepadariau, tik padaviau vandens, - tariau. — 
Man atrodo, jis nesunkiai sužeistas, vargu ar galima jam kuo 
nors padėti, nebent nuprausti veidą. 

— Ai, visada galima, visada yra ką padaryti, - ramiai pasakė 
ji. - Ta akis, vaikine, leisk pažiūrėti. 

Džeimis klusniai atsisėdo ant šulinio krašto ir atsuko jai vei- 
dą. Striuki, drūti pirštai švelniai spustelėjo purpurinį patinimą 
taip, kad liko baltos įdubos, bet jos greitai dingo. 

— Dar kraujuoja po oda. Nuo to padės dėlės. 

Ji pakėlė dubens dangtį. Inde rangėsi keliolika mažų, tam- 
sių, colio ar dviejų ilgio į šliužus panašių gyvių, užpiltų atgrasiu 
skysčiu. Išgriebusi porą dėlių, ponia Ficgibons vieną prispaudė 
prie odos po antakiu, kitą - po akimi. 

— Matai, - ėmė man aiškinti, - kai mėlynė jau atsiradusi, 
dėlės nebepadės. Bet kur patinę, kaip čia, ir toliau tinsta, kraujas 
vis dar teka po oda, ir dėlės gali jį ištraukti. 

Spoksojau sužavėta ir pasibjaurėjusi. 

- Ar neskauda? - paklausiau Džeimio. 

Šis papurtė galvą - dėlės šlykščiai sumataravo. 

— Ne. Tik tos vietos truputį šąla. 

Ponia Fic kuitėsi su savo ąsočiais ir buteliukais. 

- Liaudis piktnaudžiauja dėlėmis, - perspėjo ji mane. - Kar- 
tais jos labai padeda, bet reikia išmanyti, kaip su jomis elgtis. 
Jei uždėsi ant seno sumušimo, dėlės ima siurbti sveiką kraują, 
ir mėlynei iš to jokios naudos. Be to, reikia būti atsargiems ir 
jų nepadauginti: jos gali nusilpninti žmogų, jeigu jis labai serga 
arba jau yra netekęs daug kraujo. 

Pagarbiai klausiausi, įsimindama kiekvieną žodį, nors nuo- 
širdžiai vyliausi, kad manęs niekas niekada nepaprašys gydyti 
dėlėmis. 

— Dabar, vaikine, išsiplauk burną šituo skysčiu; jis išvalys 
žaizdeles ir apmalšins skausmą. Tai gluosnių žievės arbata, - 
paaiškino man, - su trupučiu vilkdalgio šaknies. 

Aš linktelėjau. Miglotai prisiminiau, ką labai seniai buvau 
girdėjusi per botanikos paskaitą: gluosnio žievėje yra salicilo 
rūgšties - veikliosios aspirino dalies. 

- Ar gluosnių žievė nepaskatins kraujavimo? - paklausiau. 

Ponia Ficgibons pritariamai palingavo galvą. 

— Taip. Kartais ji taip veikia. Todėl reikia sumaišyti su gera 
sauja jonažolių, pamirkytų acte. Jonažolės stabdo kraujavimą, 
jeigu yra surinktos per pilnatį ir smulkiai sutrintos. 

Džeimis nesipriešindamas išsiskalavo burną tuo sutrau- 
kiamuoju skysčiu, nuo aitraus aromatingo acto jam net ėmė 
ašaroti akys. 

Dėlės jau buvo pritvinkusios kraujo, tokios išpampusios, 
kad atrodė keturiskart didesnės nei pirma. Tamsi susiraukšlė- 
jusi jų oda dabar buvo išsitempusi, blizgėjo. Jos panėšėjo į apva- 
lainus nušlifuotus akmenėlius. Ūmai viena dėlė nukrito ant že- 
mės ir pasišokinėdama atriedėjo man prie kojų. Ponia Fic, nors 
ir stambi, visai lengvai pasilenkė, mikliai ją sugriebė ir įmetė 
atgal į dubenį. Švelniai suėmusi kitą dėlę už žiočių, atsargiai 
trūktelėjo, kad išsitiestų galva. 

— Nenoriu smarkiai jos traukti, mieloji, - tarė. - Kartais nu- 
trūksta. - Nuo tos minties nejučiomis suvirpėjau. - Bet išsipū- 
tusios atsiplėšia lengvai. Jeigu nepasiduoda, geriau palikti, kad 
pačios nukristų. 

Dėlė iš tikrųjų lengvai pasidavė, o toje vietoje, kur buvo pri- 
sisiurbusi, liko raudonuoti kraujo lašas. Nušluosčiau žaizdelę 
rankšluosčio kampu, suvilgytu acto tirpalu. Stebėjausi, bet dėlės 
iš tiesų padėjo: tinimas buvo gerokai sumažėjęs, akis truputį 

atsimerkė, nors vokas tebebuvo paburkęs. Ponia Fic kritiškai 
apžiūrėjo akį ir nusprendė, kad kitos dėlės nebereikia. 

— Rytoj atgausi regėjimą, vaikine, tikrai, - pasakė ji kraipy- 
dama galvą, - galėsi žiūrėti ta akimi, Dabar tau reikėtų ant jos 
užsidėti žalios mėsos, o kad sustiprėtum, turi išgerti sultinio su 
eliu. Užsuk į virtuvę, ten tau visko duosiu. 

Ji stvėrė padėklą, bet stabtelėjo. 

- Kilniai pasielgei, vaikine. Žinai, Liri - mano anūkė, ačiū 
jos vardu. Būtų geriau, jeigu ji padėkotų pati, deja, jai stinga 
gerų manierų. 

Ji paplekšnojo Džeimiui per skruostą ir sunkiai nuplum- 
pino šalin. 
tinai gerai veikė. Akis vis dar buvo patinusi, bet tik truputį pa- 
keitusi spalvą, o praskeltoje lūpoje tebuvo švari, bekraujė linija, 
vos tamsesnė už aplinkinį audinį. 

- Kaip jautiesi? - paklausiau. 

— Gerai. - Turbūt žiūrėjau nepatikliai, nes Džeimis nusi- 
šypsojo saugodamas lūpas. - Žinai, tai tik sumušimai, atrodo, 
turėsiu vėl tau padėkoti, juk tris kartus per tris dienas mane 
gydei. Dar pamanysi, kad esu netašytas stuobrys. 

Paliečiau purpurinę žymę ant jo žandikaulio. 

- Visai ne. Tik gal truputį neatsargus ir nutrūktgalvis. 

Pastebėjau, kad kažkas sušmėžavo prie įėjimo į kiemelį, su- 
švytavo geltona ir mėlyna spalva. Išvydusi mane, mergina, var- 
du Liri, susidrovėjusi stabtelėjo. 

- Regis, kai kas nori pasišnekėti su tavim akis į akį, - pasa- 
kiau. - Paliksiu judu vienus. Bet rytoj nuo peties gali nusmukti 
tvarsčiai. Susirasiu tave. 

— Taip. Dar sykį dėkoju. 

Atsisveikindamas jis lengvai spustelėjo man ranką. Prasi- 
lenkdama su Liri smalsiai dirstelėjau. Iš arti ji buvo dar gražes- 
nė, švelnių mėlynų akių ir rausvos kaip rožės vainiklapiai odos. 
Pažvelgusi į Džeimį, nuraudo. Nėriau iš kiemelio svarstydama, 

ar drąsus jo poelgis iš tikrųjų buvo toks nesavanaudiškas, kaip 
man iš pradžių pasirodė. 


=— 

Kitą rytą pažadinta paukščių čiulbėjimo lauke ir žmonių 
bruzdesio viduje, apsirengiau ir vėjo traukiamais koridoriais 
nudrožiau į menę. Ji vėl buvo virtusi paprastu valgomuoju. Sto- 
vėjo milžiniški katilai su koše, buvo patiekta avižinių paplotė- 
lių, keptų krosnyje ir apteptų sirupu. Garuojančio valgio kvapas 
buvo toks stiprus, kad kone būtum galėjęs į jį atsiremti. Vis dar 
jaučiausi išmušta iš pusiausvyros ir sutrikusi, bet karšti pusry- 
čiai mane padrąsino, ir aš leidausi truputį pasižvalgyti. 

Radau ponią Ficgibons, įbedusią alkūnes į miltais pabars- 
tytą tešlą, ir pasakiau norinti susiieškoti Džeimį, kad galėčiau 
nuvynioti tvarsčius ir pažiūrėti, kaip gyja šautinė žaizda. Mos- 
telėdama stambia miltuota ranka, ji pasikvietė vieną iš savo ma- 
žųjų numylėtinių. 

- Jaunasis Alekai, gal bėgtum paieškoti Džeimio, naujojo 
arklių prajodinėtojo? Liepk eiti su tavimi, nes jam reikia perrišti 
petį. Mes būsime žolynų darželyje. 

Garsiai spragtelėjus ponios Fic pirštams, berniukas nukūrė 
ieškoti mano ligonio. 

Atidavusi tešlą minkyti tarnaitei, ponia Fic nusimazgojo 
rankas ir atsigręžė į mane. 

- Šiek tiek užtruks, kol jie ateis. Ar tau rūpi žolynų darže- 
liai? Juk truputį pažįsti augalus, jei nori, laisvą valandėlę gali 
padėti man jame kapstytis. 

Žolynų darželis, kuriame tarpo vertingi gydomieji augalai 
ir gėlės, buvo gana erdviame vidiniame kieme, kur patekdavo 
saulė, neužpūtė pavasario vėjai ir almėjo atskiras šaltinis. Va- 
karinėje darželio pusėje augo rozmarinų krūmeliai, pietinė- 
je - ramunėlės, šiaurinę ribą žymėjo burnočių eilutė, o rytinį 
kraštą atstojo pilies siena, kuri taip pat gynė nuo siaučiančių 
vėjų. Atpažinau žalius vėlyvųjų krokų smaigus ir švelnialapes 

skydiškąsias rūgštynes, besistiebiančias iš trąšaus juodžemio. 
Ponia Fic parodė rusmenes, portulakas, notras ir keletą man 
nežinomų augalų. 

Vėlyvas pavasaris - sodinimo metas. Krepšyje ant ponios 
Fic rankos buvo gausybė česnakų, iš kurių išaugs vasaros der- 
lius. Apkūnioji dama padavė man tą krepšį ir sodinimo paga- 
liuką. Matyt, pilyje jau prisitinginiavau; iki Kolumas sugalvos, 
kuo galėčiau būti naudinga, ponia Fic visada ras darbo dykinė- 
jančioms rankoms. 

- Štai, mieloji. Pasodink juos palei pietinį kraštą tarp čio- 
brelių ir rusmenių. 

Ji parodė, kaip išskirstyti galvutes skiltelėmis, nepažeidžiant 
kieto apvalkalo, ir kaip tas skilteles sodinti. Tai buvo visai pa- 
prasta, kiekvieną skiltelę tereikėjo įbesti į dirvą buku galu že- 
myn maždaug pusantro colio gylyje. Moteris atsistojo ir nusi- 
purtė savo plačius sijonus. 

— Kelias galvutes pasilik, - patarė. - Išskaidyk ir pasodink 
įvairiose darželio vietose. Česnakai išdygsta kur kas anksčiau 
už kitus augalus. Taip pat svogūnai ir kraujažolės. Ir nugnybk 
sudžiūvusias medetkų galvutes, bet neišmesk, nes jos turi vais- 
tinių galių. 

Gausybė medetkų aukso spalvos žiedais buvo išsimėčiusios 
po visą darželį. Tuo metu uždusęs nuo bėgimo pasirodė mažas 
berniukas, kurį ponia Fic buvo pasiuntusi ieškoti Džeimio. Jis 
pranešė, kad mano ligonis nenorėjo nutraukti darbo. 

— Jis sakė, - šnopavo vaikas, - kad jam taip neskauda, todėl 
nereikia daktarės, bet dėkoja už jūsų rūpestį. 

Išgirdusi tą visai neįtikimą žinią, ponia Fic gūžtelėjo pečiais. 

— Na, jeigu jis neatėjo, tiek to. O tu, mieloji, gal apie vi- 
durdienį nudrožk į diendaržį. Jis nemes darbo dėl gydymo, bet 
liausis dirbęs iš alkio, gerai pažįstu tuos jaunuolius. Prieš pat 
vidurdienį čia ateis jaunasis Alekas ir nuves tave. 

Palikusi mane sodinti česnakų, ponia Fic nuplaukė it galeo- 
nas, o Alekas nustrakaliojo jai iš paskos. 

Patenkinta visą rytą triūsiau sodindama česnakus, gnaiby- 
dama sausas medetkų galvutes, ravėdama piktžoles ir tęsdama 
nesibaigiančią daržininkų kovą su sraigėmis, šliužais ir pana- 
šiais kenkėjais. Bet šis mūšis vyko plikomis rankomis, be jokių 
cheminių priemonių, naikinančių parazitus. Buvau taip įnikusi 
į darbą, kad nė nepastebėjau, kada išdygo jaunasis Alekas. Jis 
mandagiai sukosėjo, norėdamas atkreipti mano dėmesį, paskui 
tylomis ilgokai palaukė, kol atsistosiu ir nusivalysiu sijoną, o 
tada movė pro kiemo vartus. 

Diendaržis, į kurį jis mane nuvedė, buvo toliau nuo ar- 
klidžių, žolėtoje pievoje. Trys kumeliukai linksmai laigė šalia 
želiančioje pievoje. Jauna švari bėra kumelė buvo pririšta prie 
diendaržio tvoros, jos nugarą dengė lengva gūnia, 

Džeimis atsargiai sėlino palei labai įtariai dėbsančios kume- 
lės šoną. Šnabždėdamas švelniai uždėjo ranką jai ant nugaros, 
pasirengęs atsitraukti, jei kumelė imtų priešintis. Ši pavartė akis 
ir suprunkšė, bet nepakrutėjo. Paskui jis pamažu persisvėrė per 
gūnią, vis dar murmėdamas, ir iš lėto visu svoriu užgulė kume- 
lės nugarą. Kumelė pradėjo stotis piestu, trypčioti, bet Džeimis 
toliau atkakliai ją šnekino, truputį keldamas balsą. 

Tada kumelė pasuko galvą ir išvydo mane su berniuku. 
Pajutusi grėsmę, žvengdama atsistojo piestu, atsigręžė į mus ir 
bloškė Džeimį į diendaržio tvorą. Paskui prunkšdama ir spar- 
dydamasi pašoko ir spyrė į ją laikantį pavadį. Džeimis nusiride- 
no po tvora, kad jo nesutryptų smūgiuojančios kanopos. Vars- 
tomas skausmo atsistojo, keikdamasis geilų kalba, ir atsisuko 
pažiūrėti, kas kaltas, kad jo triūsas nuėjo niekais. 

Pamačius kaltininkus, pyktis tučtuojau dingo nuo jo vei- 
do, išraiška pasidarė mandagi ir miela, nors man atrodė, kad 
užklupome jį nelabai tinkamu laiku. Pietų krepšys, kurį buvo 
„rūpestingai sukrovusi ponia Fic, iš tikrųjų pažįstanti jaunuolius, 
labai pataisė jam ūpą. 

— Ak, nusiramink, prakeiktas gyvuly, - subarė jis kumelę, 
kuri vis dar prunkščiojo ir šokinėjo ant pavadžio. | 

Draugiškai sušėręs plaštaka jaunajam Alekui, Džeimis pakė- 
lė kumelės numestą gūnią, nupurtė diendaržio dulkes ir galan- 
tiškai patiesė, kad atsisėsčiau. 

Taktiškai neužsimindama apie jo nesėkmę su kumele, įpy- 
liau elio ir pasiūliau duonos su sūriu. 

Jis ėmė valgyti, apie nieką kitą negalvodamas, ir aš prisimi- 
niau, kad užvakar ir vakar Džeimis neatėjo valgyti vakarienės. 

— Pramiegojau, - pasiteisino, kai paklausiau, kur tada 
buvo. - Palikęs tave pilyje, tučtuojau griuvau į lovą ir pabudau 
tik vakar auštant. Po susirinkimo menėje truputį padirbėjau, 
tada įsitaisiau ant šiaudų ryšulio pailsėti prieš vakarienę. - Jis 
nusijuokė. — Šįryt pakirdau vis dar tenai sėdėdamas, o ausį 
kramsnojo arklys. 

Man dingtelėjo, kad poilsis jam išėjo į gera; vakar sumuštos 
vietos buvo pajuodusios, bet šiaip oda pasidariusi gražios, svei- 
kos spalvos, ir, žinoma, jis visai nesiskundė apetitu. 

Žiūrėjau, kaip Džeimis baigia šveisti valgį; drėgnu pirštu jis 
tvarkingai nurinko nuo marškinių trupinius ir susibėrė į burną. 

- Tavo apetitas puikus, - nusijuokiau. - Tikriausiai valgy- 
tum ir žolę, jei nebūtų nieko kito. 

- Ir valgiau, - kuo rimčiausiai tarė jis. - Žolės skonis ne- 
bjaurus, tik nuo jos nelabai sotu. 

Nustebau, paskui pagalvojau, kad jis šaiposi iš manęs. 

— Kada? - paklausiau. 

— Užpernai žiemą. Gyvenau sunkiai... na, žinai, miške... su... 
su būriu vaikinų. Puldinėdavom sieną. Daugiau kaip savaitę 
mums prastai sekėsi, pristigome maisto. Kartais kai ko gau- 
davom iš kaimiečių, bet tie žmonės tokie neturtingi, kad retai 
turėdavo atsargų. Jie visada pasidalydavo kąsniu su prašalaičiu, 
bet pamaitinti dvidešimt burnų keblu, kad ir kokie svetingi 
būtų Aukštumų gyventojai. 

Ūmai jis nusišypsojo. 

- Ar girdėjai... na, ne, negirdėjai. Ketinau paklausti, ar esi 
girdėjusi maldą, kurią jie kalba savo ūkeliuose? 

— Ne. Ir kokia ji? 
Jis nusipurtė nuo akių plaukus ir ėmė deklamuoti: 


Šurum burum, šurum burum aplink stalą, 
Valgyk, kiek telpa. 

Valgyk daug, nedėk į kapšą, 

Šurum burum, šurum burum. Amen. 


— Nedėk į kapšą? - nustebau. 

Jis paplekšnojo per kailinį krepšį prie diržo. 

— Dėk į pilvą, ne į savo kapšą, - paaiškino jis. 

Jis ištiesė ranką prie žolės ilgu stiebeliu ir lengvai išrovė ją 
iš makšties. Tada lėtai pavoliojo tarp delnų, nuo stiebo pabiro 
gležnos viršūnėlės su sėklomis. 

- Tuo metu buvo vėlyva žiema, bet, laimė, švelni, kitaip bū- 
tume žuvę. Šiaip spąstais pasigaudavom triušių - kartais val- 
gydavom žalius, jei nenorėdavom kelti sau pavojaus kurdami 
laužą, o sykį net ragavome elnienos, bet paskui daugybę dienų 
nepasitaikė jokio Žvėries. 

Tiesūs balti dantys sukando žolės stiebą. Aš taip pat išsipe- 
šiau stiebelį ir ėmiau kramtyti. Jis buvo saldus ir vos rūgštus, bet 
valgyti tiko tik koks colis minkšto žolės stiebo, taigi toks valgis 
buvo labai jau varganas ir nemaistingas. 

Numetęs apkramtytą stiebą, Džeimis išsirovė kitą ir ėmė 
pasakoti toliau: 

— Prieš kelias dienas buvo šiek tiek pasnigę, po medžiais 
slūgsojo tik plona sniego plutelė, o kitur žliugsėjo purvynas. 
Ieškojau fungas, na, supranti, didelių oranžinių grybų, kurie 
kartais auga medžių apačioje, ir mano koja įsmukusi per snie- 
go luobą pataikė ant žolės plotelio atviroje vietoje tarp medžių. 
Matyt, tenai retsykiais prasiskverbdavo saulė. Tokius lopinėlius 
dažniausiai randa elniai. Jie nukapsto sniegą ir nuėda žolę iki 
pat šaknų. Bet to plotelio jie nebuvo užtikę, ir man dingtelėjo: 
jeigu jie gali šitaip misdami iškęsti žiemą, kodėl negaliu aš? 

Buvau toks alkanas, kad būčiau galėjęs išsivirti ir suryti batus, 
jei man būtų jų nereikėję, todėl puoliau kimšti žolę, nuskabiau 
iki pat žemės kaip elnias. 

— Kiek laiko buvai nevalgęs? - pasidomėjau ir sužavėta, ir 
priblokšta. 

— Tris dienas neturėjau nė kąsnio burnoje, per savaitę buvau 
sukrimtęs tik saujelę avižų su trupučiu pieno. Taip, - pasakė, 
žvelgdamas į žolės stiebelį rankoje, - žolė žiemą diržinga ir rūgš- 
ti, ne tokia kaip dabar, bet man buvo nė motais. - Jis vėl šypte- 
lėjo. - Nelabai man rūpėjo, kad elnias turi keturis skrandžius, o 
aš - tik vieną. Pradėjo siaubingai diegti pilvą, ilgai pūtė vidurius. 
Vienas vyresnis žmogus vėliau pasakė, kad jei ketini valgyti žolę, 
iš pradžių reikia ją pavirti, deja, tada to nežinojau. Bet kažin ar 
būčiau paisęs, nes buvau išbadėjęs ir nebegalėjau laukti. 

Jis atsistojo ir pasilenkė norėdamas padėti ir man atsistoti. 

— Geriau grįšiu prie darbo. Ačiū už valgį, mieloji. 

Jis padavė man krepšį ir nudrožė į arklių pašiūrę. Saulė tvis- 
kėjo jo plaukuose, tarsi jie būtų aukso ir vario monetų lobis. 

Lėtai nukėblinau į pilį, galvodama apie vyrus, kurie gyveno 
šaltame purve ir valgė žolę. Tik atėjusi į kiemą susizgribau, kad 
visai pamiršau Džeimio petį. 


7 


Deivio Bitono kabinetas 


LABAI NUSTEBAU, KAD grįžtančią į pilį mane prie var- 
tų pasitiko vienas iš ginkluotų Kolumo vyrų, segintis kiltą. Jis 
buvo įpareigotas pasakyti, kad pilies valdovas laukia manęs 
savo kambariuose. 

Ilgi suveriamieji langai didiko darbo kambaryje buvo atla- 
poti, o vėjas šiureno ir švilpiniavo narve augančiuose medžiuo- 
se, taigi atrodė, kad esi lauke. 

Kai įėjau, pilies šeimininkas sėdėjo prie stalo ir rašė, bet 
tučtuojau liovėsi ir atsistojo pasisveikinti su manimi. Trumpai 
paklausinėjęs apie sveikatą ir nuotaiką, nusivedė prie narvų 
pasieny. Mudu pasigrožėjome mažaisiais jų gyventojais, kurie 
čirškavo ir purpčiojo po vėjo šlaminamą lapiją. 

— Duglas ir ponia Fic sakė, kad neblogai nusimanote apie gy- 
dymą, - prašneko Kolumas, kišdamas pirštą pro narvo tinklą. 

Matyt, prie šito pratusi, smulkutė pilka starta smigo žemyn 
ir nutūpė, nageliais įsikabindama į pirštą ir truputį išskleisda- 
ma sparnelius, kad neprarastų pusiausvyros. Kolumas švelniai 
paglostė paukšteliui galvą kitos rankos smiliumi, nusėtu nuo- 
spaudų. Matydama įdiržusią odą aplink nagą nusistebėjau: juk 
anaiptol neatrodė, kad jis dirbtų daug fizinio darbo. 

Gūžtelėjau pečiais. 

- Sutvarstyti negiliai žaizdai didelio įgudimo nereikia. 

Jis nusišypsojo. 

— Gal ir ne, bet šiek tiek reikia, kai tvarstai pakelėje, tvyrant 
aklinai tamsai, a? Ponia Fic dar papasakojo, kad vienam iš jos 
vaikių sutvarkėte sulaužytą pirštą, o šįryt virtuvės darbininkei 
sutvarstėte nuplikytą ranką. 

- Ir tai buvo visai nesunku, - atsakiau, svarstydama, kur 
jis lenkia. 

Kolumas mostelėjo vienam patarnautojui, ir tas mikliai at- 
nešė iš rašomojo stalo stalčiaus mažą indelį. Nuvožęs dangtelį, 
Kolumas ėmė iš jo barstyti grūdus į narvą. Paukšteliai pabiro 
žemyn nuo medžių šakų it gausybė kriketo kamuoliukų, šok- 
čiojančių aikštelėje, ir starta nuskrido prie bičiulių, lesančių 
ant žemės. 

— Ar jūs giminiuojatės su Bitonų klanu? - paklausė Kolumas. 

Prisiminiau, kaip pirmąkart susitikus ponia Fic pasidomėjo: 
„Ar tu kerėtoja? Gal Biton?“ 

— Ne. O kaip Bitonų klanas susijęs su gydymu? 

Pilies šeimininkas nustebęs sužiuro į mane. 

— Nesate apie juos girdėjusi? Bitonų klano daktarai garsūs 
Aukštumose. Daugelis jų - keliaujantys gydytojai. Tiesą sakant, 
kurį laiką čia taip pat vienas gyveno. 

- Gyveno? O kas jam nutiko? - pasiteiravau. 

— Mirė, - abejingai atsakė Kolumas. - Susirgo karštine ir ta 
per savaitę nuvarė jį į kapus. Nuo tada, be ponios Fic, daktaro 
nebeturime, 

- Atrodo, ji moka daktarauti, - pasakiau prisimindama, 
kaip šauniai ji gydė jaunojo Džeimio žaizdas. Tada pagalvojau, 
kas dėl tų žaizdų kaltas, ir pajutau didžiulį apmaudą Kolumui. 
Ne tik apmaudavau, bet ir sunerimau. Šis vyras, priminiau sau, 
yra įstatymas, prisiekusysis ir teisėjas savo valdų žmonėms, ir, 
žinoma, pratęs elgtis savaip. 

Kolumas linktelėjo, vis dar įdėmiai žiūrėdamas į paukščius. 
Išbarstė likusius grūdus, paskutine sauja palepindamas suvėla- 
vusį pilkai melsvą paukštį giesmininką. 

— Ak, taip. Ji gerai išmano tokius dalykus, bet viena jau ne- 
bespėja rūpintis visa pilimi ir jos gyventojais, tarp jų ir mani- 
mi, - tarė jis, staiga žaviai nusišypsodamas. - Taigi ėmiau svars- 
tyti, — toliau kalbėjo, greitai reaguodamas į mano atsakomąją 
šypseną, - šiuo metu nelabai turite ką veikti, todėl gal malo- 

nėtumėte apžiūrėti daiktus, kuriuos paliko Deivis Bitonas. Gal 
žinosite, kaip vartojami jo vaistai ir visa kita. 

— Na... gal. Kodėl gi ne? 

Iš tiesų man jau buvo pabodę sukiotis tarp darželio, podėlio 
ir virtuvės. Įdomu, kokius savo daiktus velionis ponas Bitonas 
manė esant naudingus. 

- Ponią gali palydėti Angusas arba aš, - pagarbiai pasiūlė 
patarnautojas. 

— Nesitrukdyk, Džonai, - pasakė Kolumas, mostu manda- 
giai leisdamas jam eiti. - Pats palydėsiu ponią Bošamp. 

Pamažu ir akivaizdžiai kęsdamas skausmą jis ėmė lipti laip- 
tais žemyn. Bet aiškiai parodė, kad jam nereikia pagalbos, todėl 
aš ir nepuoliau padėti. 

Velionio Bitono kabinetas buvo atokiame pilies kampe, už 
virtuvės, paslėptas nuo svetimų akių. Jis labai panėšėjo į kapi- 
nes, kuriose dabar ilsėjosi buvęs jo savininkas. Siauras, tamsus 
kambarys prie išorinės pilies sienos galėjo pasigirti tik vienu 
mažyčiu plyšio pločio langeliu aukštai sienoje, todėl blausios 
saulės šviesos pluoštas skrodė orą, atskirdamas aukštų, skliau- 
tuotų lubų juodumą nuo dar juodesnės grindų tamsumos. 

Stovėdama už Kolumo įsispoksojau į prieblandoje sken- 
dinčias kambario nišas ir įžiūrėjau aukštą spintelę su daugybe 
stalčiukų; ant kiekvieno jų buvo prikabinta kortelė su užra- 
šu įmantria rašysena. Indai, dėžutės, visokių formų ir dydžių 
buteliukai buvo tvarkingai surikiuoti lentynose virš stalo, ant 
kurio velionis Bitonas turbūt maišydavo vaistus, nes stalas 
buvo dėmėtas, o ant jo stovėjo grūstuvė, apsitraukusi kažko- 
kia pluta. 

Kolumas įėjo į kambarį pirma manęs. Kai žengė vidun, pa- 
kilo tviskantys krisleliai ir nusūkuriavo aukštyn it dulkės įsibro- 
vus į kapą. Jis stabtelėjo, kad akys apsiprastų su prieblanda, tada 
dairydamasis į šalis ėmė slinkti pirmyn. Pamaniau, kad gal nėra 
buvęs šiame kambaryje. 

Žiūrėdama, kaip jis šlubčioja per siaurą kambarį, tariau: 

- Žinote, šiek tiek padėti gali masažas. Apmalšintų skausmą. 

Pilkos akys žybtelėjo, ir aš pasigailėjau prasižiojusi, bet kone 
akimoju kibirkštis užgeso, ją pakeitė Kolumui įprasta pagarbaus 
dėmesingumo mina. 

— Reikia masažuoti stipriai, - pasakiau, - ypač stuburo 
apačioje. 

- Žinau. Angusas Moras vakarais mane masažuoja. - Jis nu- 
tilo ir pačiupinėjo vieną buteliuką. - Jūs tikrai nutuokiate apie 
gydymą. 

- Šiek tiek. 

Buvau atsargi, vyliausi, kad jis neketina manęs tikrinti ka- 
mantinėdamas, kam tie jo paimti vaistai vartojami. Buteliuko, 
kurį jis laikė, etiketėje buvo parašyta: „Purles ovis“. Įdomu, kas 
tai. Laimė, jis padėjo buteliuką ir pirštu atsargiai perbraukė per 
dulkes, nuklojusias didžiulę skrynią prie sienos. 

- Čia jau senokai niekas nekėlė kojos, - prabilo jis, - pa- 
sakysiu poniai Fic, teatsiunčia vieną iš savo mergaičių, kad 
apkuoptų. 

Atvėriau spintelės duris ir, įkvėpusi dulkių debesį, sukosėjau. 

— Taip ir padarykit, - pritariau. 

Ant apatinės spintelės lentynos gulėjo stora knyga, įrišta 
mėlyna oda. Po ja radau mažesnę knygą paprastu juodos drobės 
viršeliu nuzulintais kampais. 

Paaiškėjo, kad antroji knyga - kasdienis Bitono žurnalas, 
kuriame jis tvarkingai surašydavo ligonių pavardes, visus jų ne- 
galavimus ir paskirtą gydymą. Metodiškas žmogus, pritariamai 
pagalvojau. Vienas įrašas bylojo: „1741 metų lapkričio 2 diena. 
Sara Greiham Makenzi, verpstės galu sužeistas nykštys. Gydyti 
taškuotųjų mėtų nuoviru, paskui dėti tokius karštus kompresus: 
po vieną dalį paprastųjų kraujažolių, jonažolių, sutrintų vėda- 
rėlių ir pelių ausų, sumaišytų su moliu.“ Vėdarėlių? Pelių ausų? 
Tų žolelių tikrai rasčiau lentynose. 

- Ar Saros Makenzi nykštys gerai užgijo? — paklausiau Ko- 
lumo užversdama knygą. 

- Saros? Ak, - mąsliai pasakė jis. - Mano žiniomis, ne. 

- Šit kaip. Įdomu, kas atsitiko. Gal galėčiau vėliau ją ap- 
žiūrėti“ 

Kolumas papurtė galvą, ir man pasirodė, kad putliose, iš- 
lenktose jo lūpose šmėstelėjo liūdnas džiugesys. 

- Kodėl ne? - nustebau. - Ji iškeliavo iš pilies? 

- Galima ir taip pasakyti. - Jis nebeslėpė šelmystės. - Ji 
mirusi. 

Spoksojau įkandin, kai jis per dulkėtas akmenines grindis 
patraukė durų link. 

- Tikiuosi, jums gydyti seksis geriau negu velioniui Deiviui 
Bitonui, ponia Bošamp, - tarė jis. Stabtelėjęs prie durų atsigręžė 
ir pašaipiai mane nužvelgė. Saulės spindulys jį apšvietė, tarsi jis 
būtų žibinto viduje. - Kažin ar gebėsite gydyti prasčiau, - pa- 
sakė ir dingo tamsoje. 


=— 

Vaikštinėjau skersai išilgai po siaurą ankštą kambarį ir visur 
šniukštinėjau. Daugelis daiktų buvo šlamštas, bet kelis vertėjo 
išgelbėti. Ištraukiau vieną vaistų spintelės stalčiuką, ir į mane 
padvelkė kamparo kvapas. Na, šitas tikrai pravers. Vėl užstū- 
miau stalčiuką ir į sijoną nusibraukiau dulkinus pirštus. Turbūt 
reikės palaukti, kol guvios ponios Fic tarnaitės ras laiko iškuopti 
kambarį, tik tada tęsti apžiūrą. 

Dirstelėjau į koridorių. Tuščias. Ir nė garso. Bet nebuvau to- 
kia naivi, kad manyčiau, jog netoliese nėra jokio žmogaus. Žino- 
jau, kad esu sekama, bet tie žmonės, gavę įsakymą ar patys taip 
nusprendę, laikosi beveik nepastebimi. Kai traukdavau į darželį, 
kas nors eidavo su manimi. Lipdama laiptais į savo kambarį, 
matydavau, kaip kažkas iš apačios atsargiai dirsteli, tarsi tikrin- 
tų, kur einu. O kai atjojome į pilį, man pro akis nepraslydo gin- 
kluoti sargybiniai, pasislėpę nuo lietaus po stogo užlaidu. Ne, 
man tikrai nebus leista taip lengvai iš čia ištrūkti, ką jau kalbėti 
apie pasisiūlymą pavežti ir transporto priemones. 

Atsidusau. Gerai, kad bent dabar viena. Vienatvės labiausiai 
ir troškau, tegu ir trumpam. 

Nuo tada, kai perėjau pro stovintį akmenį, vis mėginau iš 
naujo permąstyti viską, kas man nutiko. Bet įvykiai sukosi taip 
greitai, kad beveik neturėjau laiko sau, išskyrus tada, kai mie- 
godavau. 

Nūnai galėjau pasimėgauti vienuma. Atitraukiau nuo sienos 
apdulkėjusią skrynią ir atsisėdau ant jos, nugarą atremdama į 
kietus akmenis. Atmečiau rankas ir priglaudžiau delnus prie 
riedulių galvodama apie akmenų ratą, stengdamasi prisiminti 
kiekvieną smulkmenėlę. 

Rėkiantys akmenys buvo paskutinis dalykas, kurį iš tikrųjų 
prisiminiau. Ir net dėl šito abejojau. Akmenų klyksmą girdėda- 
vau nuolat. Man toptelėjo, kad gal jis sklido ne iš akmenų, o iš... 
ten... kur įžengiau. Ar akmenys buvo kažkokios durys? Ir kur 
jos vedė? Kad ir kas tai buvo, to nemokėjau nusakyti žodžiais. 
Turbūt tai buvo šuolis laiku, nes aiškiai buvau tada ir esu dabar, 
o akmenys - vienintelė jungtis. 

O tie garsai. Sukrečiantys, užvaldantys, bet turint galvoje, 
kaip neseniai gyvenau, jie labai panėšėjo į mūšio garsus. Lauko 
ligoninė, kurioje dirbau, tris kartus buvo apšaudyta artilerijos 
sviediniais. Net ir žinodami, kad netvirtos laikinų statinių sie- 
nos mūsų neapsaugos, gydytojai, medicinos seserys ir sanitarai, 
vos išgirdę pirmą pavojaus signalą, vis tiek puldavo vidun ir 
susimesdavo į krūvą, kad būtų drąsiau. O tos drąsos labai stin- 
ga, kai virš galvos kaukia mortyrų sviediniai, šalia sproginėja 
bombos. Siaubas, kurį tada patyriau, buvo panašiausias į tai, ką 
jutau akmenyje. 

Tada sumojau, kad apie kelionę akmeniu šį tą prisimenu. 
Deja, tik nuotrupas. Lyg būčiau fiziškai priešinusis pagavusiai 
srovei. Taip, aš sąmoningai su ja grūmiausi, kad ir kas ji buvo. 
Man dingtelėjo, kad srovėje regėjau vaizdus. Visai ne paveiks- 
lus, greičiau nebaigtas mintis. Kai kurios buvo bauginančios, 
ir aš gyniausi nuo jų, kai... na, kai perėjau pro akmenį. Bet ar 


SVETIMŠALĖ 145 


kovojau su kitomis? Nepraradusi sąmonės, yriausi prie kažko- 
kio paviršiaus. Ar tikrai išsirinkau būtent šį laiką, nes jis siūlė 
prieglobstį nuo to sūkuriuojančio verpeto? 

Papurčiau galvą. Galvodama apie tai, jokių atsakymų nera- 
siu. Buvo aišku tik tiek, kad turėsiu nusigauti atgal iki stovinčių 
akmenų. | 

- Ponia. 

Švelnus škotiškas balsas iš tarpdurio privertė pakelti akis. 
Dvi merginos, kokių šešiolikos septyniolikos metų, droviai 
mindžikavo koridoriuje. Jos buvo prastai apsirengusios, avėjo 
klumpėmis, jų plaukus dengė naminės skaros. Prabilusioji turė- 
jo šepetį ir keletą sulankstytų skudurų, o jos draugė - garuojan- 
tį kubiliuką. Tai ponios Fic mergaitės atėjo valyti kabineto. 

- Ar jums netrukdome, ponia? - susirūpinusi paklausė vie- 
na mergina. 

— Ne, ne, - nuraminau. - Jau ir šiaip ketinau eiti. 

- Vidurdienį neatėjote valgyti, - pasakė kita. - Bet ponia Fic 
prašė pasakyti, kad jums palikta valgio virtuvėje, galite užsukti, 
kada tik norite. 

Žvilgtelėjau pro langą koridoriaus gale. Saulė buvo vos per- 
kopusi zenitą, ir aš pajutau vis labiau graužiantį alkį. Nusišyp- 
sojau merginoms. 

— Galbūt tuojau ir užsuksiu. Ačiū. 


= 


Nusinešiau užkąsti į laukus, būgštaudama, kad kitaip Džei- 
mis liks alkanas iki pat vakarienės. Sėdėdama ant žolės ir žiū- 
rėdama, kaip jis valgo, paklausiau, kodėl gyveno kaip laukinis, 
grobdamas galvijus ir vagiliaudamas pasienyje. Iki tol buvau ga- 
nėtinai mačiusi žmonių, ateinančių iš artimo kaimo ir gyvenan- 
čių pilyje, todėl supratau, kad Džeimis už daugelį jų aukštesnės 
kilmės ir labiau išsilavinęs. Sprendžiant iš trumpo jo pasakoji- 
mo apie ūkį, kilęs iš gana pasiturinčios šeimos. Kodėl atsidūrė 
taip toli nuo namų? 

- Aš - nusikaltėlis, - pasakė jis, lyg ir nustebęs, kad to neži- 
nau. - Už mano galvą anglai sumokėtų dešimt svarų sterlingų. 
Ne ką daugiau kaip už pakelės plėšiką, - apgailėjo, - bet truputį 
daugiau, nei kainuotų kišenvagis. 

- Tik už tą nutikimą? - nepatikėjau. 

Dešimt svarų sterlingų čia sudarė pusę metinių mažo ūkio 
pajamų, todėl man atrodė neįtikima, kad anglų valdžiai tiek 
vertas vienas pabėgęs kalinys. 

- Ak, ne. Už žmogžudystę. 

Paspringau kąsniu duonos su raugintais agurkais. Džeimis 
paslaugiai paplekšnojo man per nugarą, kad galėčiau vėl kalbėti. 

Ašarotomis akimis paklausiau: 

— K-ką n-nužudei? 

Jis patraukė pečiais. 

— Na, keistokas reikalas. Tiesą sakant, nenugalabijau žmo- 
gaus, dėl kurio nužudymo esu paskelbtas nusikaltėliu. Na, pa- 
keliui nudobiau kelis raudonšvarkius, bet, manau, padariau 
teisingai. 

Jis nutilo ir pakraipė pečius, lyg trindamasis į nematomą 
sieną. Buvau pastebėjusi jį taip darant ir anksčiau, tą pirmą rytą 
pilyje, kai tvarstydama pamačiau randus ant nugaros. 

— Tai nutiko Fort Viljame. Kai buvau išplaktas antrą sykį, 
dieną ar dvi vos įstengiau pakrutėti, o paskui nuo žaizdų su- 
sirgau karštine. Bet vos vėl atsistojau ant kojų, keli... draugai 
pasistengė ištraukti mane iš stovyklos, pasinaudodami būdais, 
kurių esu linkęs neminėti. Šiaip ar taip, mums pasprukus, kilo 
sambrūzdis, ir buvo nušautas anglų viršila —- taip jau sutapo, 
kad tai buvo žmogus, kuris nuplakė mane pirmą kartą. Tačiau 
nebūčiau jo nupylęs, nejutau jam priešiškumo, be to, buvau toks 
nusilpęs, kad tegalėjau kaboti ant arklio. - Plati jo burna su- 
sičiaupė ir susiaurėjo. - Nors jeigu būtų pasitaikęs kapitonas 
Randalas, būčiau pamėginęs jį užmušti. 

Jis atpalaidavo pečius ir šiurkštūs lininiai marškiniai jam ant 
nugaros išsilygino. Tada gūžtelėjo. 

- Na štai. Tai viena iš priežasčių, kodėl vienas vengiu la- 
bai nutolti nuo pilies. Ji Aukštumų gilumoje, todėl susidurti su 
anglų sargybiniu beveik neįmanoma, nors anglai gana dažnai 
pereina sieną. Tačiau pilyje budi sargyba, todėl jie nesiartina 
prie pilies. Kolumui nelabai reikia jų paslaugų, kai šalia turi 
savo Žmones. 

Džeimis nusišypsojo, braukydamas per šviesius trumpus 
plaukus. Šie liko styroti kaip dygliakiaulės dygliai. 

- Žinai, nesu nepastebimas. Abejoju, ar pilyje yra skundė- 
jų, bet kaime tikriausiai atsirastų keli, kurie, sužinoję, kad esu 
ieškomas, labai apsidžiaugtų galėdami uždirbti keletą pensų ir 
išduotų anglams, kur slapstausi. - Jis nusišypsojo. - Juk supra- 
tai, kad mano pavardė nėra Maktavišas? 

— Ar pilies valdovas žino? 

— Kad aš nusikaltėlis? Taip. Kolumas žino. Tikriausiai tą nu- 
mano ir daugelis žmonių, gyvenančių šiapus Aukštumų. Įvykis 
Fort Viljame tada sukėlė nemažą sąmyšį, o čia žinios keliauja 
greitai. Bet niekas nenutuokia, kad Džeimis Maktavišas - ieško- 
mas žmogus, išskyrus tuos, kurie mane pažįsta tikrąja pavarde. 

Jo plaukai vis dar juokingai stirksojo. Umai mane pagavo 
noras juos suglostyti, bet susilaikiau. 

— Kodėl trumpai nusikirpai plaukus? - staiga paklausiau ir 
nuraudau. - Atleisk, tai ne mano reikalas, tik įdomu, nes dau- 
gelis vyrų, kuriuos čia mačiau, ilgaplaukiai... 

Truputį susidrovėjęs, jis priplojo trumpus dyglius. 

- Ir mano plaukai buvo ilgi. Dabar jie tokie, nes vienuoliai 
išskuto man pakaušį ir ten plaukai ataugs tik po kelių mėne- 
sių. - Jis pasilenkė į priekį, rodydamas man pakaušį. - Matai tą 
randą skersai pakaušio? 

Tikrai jį užčiuopiau ir pamačiau, kai praskyriau tankius jo 
plaukus. Šešių colių randą, ką tik užtrauktą jauna oda, vis dar 
rausvą ir iškilusį. Švelniai spustelėjau išilgai jo. Gražiai užgijęs, 
puikus - nepriekaištingai padirbėta to, kas tą žaizdą susiuvo. Ji 
tikriausiai buvo atsiknojusi ir smarkiai kraujavo. 

- Ar tave kamuoja galvos skausmai? - pasiteiravau jo kaip 
specialistė. 

Jis atsisėdo tiesiai, subraukė plaukus ant rando ir linktelėjo. 

— Kartais, bet jau nebe tokie stiprūs. Sužeistas kokį mėnesį 
nieko nemačiau, visą laiką pašėlusiai plėšė galvą. Kai vėl pra- 
regėjau, galvos skausmai ėmė malšti. - Jis keliskart sumirksėjo 
tarsi tikrindamas regėjimą. - Retkarčiais matau prasčiau, - pa- 
aiškino, - kai būnu labai pavargęs. Ima lietis daiktų kraštai. 

— Stebėtina, kad tu dar gyvas, - pasakiau. - Tikriausiai turi 
labai tvirtą kaukolę. 

— Taip. Pasak sesers, aš - kietagalvis. 

Mudu nusijuokėme. 

— Kaip viskas atsitiko? - paklausiau. 

Jis susiraukė, veide šmėstelėjo netikrumas. 

— Na, tai keblus klausimas, - iš lėto atsakė. - Nieko nepri- 
simenu. Buvau netoli Keriariko perėjos su keliais vaikinais iš 
Loch Lagano. Paskutinis dalykas, kurį atsimenu, toks: per tan- 
kmę braunuosi šlaitu aukštyn, bugieniu įsiduriu ranką ir man 
topteli, kad kraujo lašai panašūs į jo uogas. O paskui atitokstu 
jau Prancūzijoje, Šv. Onos iš Boprė vienuolyne, gaudžiančia it 
būgnas galva. Kažkokia būtybė, kurios nemačiau, davė man at- 
sigerti šalto gėrimo. 

Jis pasitrynė pakaušį, tarsi vis dar maustų. 

— Kartais lyg ir kai ką prisimenu: virš galvos siūbuojančią 
lempą, saldų, aliejingą skonį ant lūpų, kažką man sakančius 
žmones, - bet abejoju, ar tai tikra. Žinau, kad vienuoliai girdė 
mane opijum ir kad beveik visą laiką miegojau. - Jis prispaudė 
pirštus prie užmerktų vokų. - Vieną sapną regėdavau nuolatos. 
Man galvoje kerojasi medžio šaknys, didžiulės, gumbuotos, jos 
auga, ilgėja ir lenda pro akis, smaugdamos skverbiasi gerkle 
žemyn. Tas sapnas vis kartodavosi, šaknys vyniojosi, raitėsi ir 
ilgėjo. Galop taip ištįso, kad perplėšė kaukolę, ir mane pažadino 
prasiskiriančių kaulų treškėjimas. - Jis išsiviepė. - Toks smar- 
kus sprogimo garsas, lyg šūviai pokšėtų po vandeniu. 

- Ach! 

Ūmai ant mūsų užslinko šešėlis, pasirodė tvirtas batas ir 
bakstelėjo Džeimiui į šonkaulius. 

- Tinginiauji, jaunas šunsnuki, - nepiktai tarė atvykėlis. - 
Kemši sau į pilvą, o arkliai laksto palaidi. Ir kada baigsi taip 
ryti, vaikine? 

- Tik tada, kai numalšinsiu alkį, Alekai, - atsakė Džeimis. - 
Užkąsk ir tu - valgio iki soties. 

Jis įspraudė gabalą sūrio į ranką, susuktą artrito. Pirštai, ne- 
begalintys visiškai išsitiesti, iš lėto apgniaužė sūrį, o jų savinin- 
kas atsisėdo ant žolės. 

Nustebau, kad Džeimis labai mandagiai supažindino mane 
su svečiu: Alekas Makmahonas Makenzis, Leocho pilies vyres- 
nysis arklininkas. 

Man toptelėjo, kad mažas, storas, apsitempęs odinėmis kel- 
nėmis ir vilkintis šiurkščius marškinius vyresnysis arklininkas 
skleidžia tokį autoritetą, kuris galėtų sutramdyti net labiausiai 
užsispyrusį eržilą. „Žvilgsnis - kaip Marso: griežtas, išdidžiai 
valdingas“*, prisiminiau citatą. Buvo vienaakis, kitą akį dengė 
juodo audinio lopas. Lyg atitaisydami netektį, suaugę tarpuaky- 
je vešliai žėlė antakiai, puikūs ilgi žili gaurai, kurie lyg vabzdžių 
antenos grėsmingai styrojo iš po rudų plaukų kuokštų. 

Kai susipažinome, senasis Alekas (taip jį pristatė Džeimis, 
be abejonės, kad atskirtų nuo jaunojo Aleko, kuris buvo mano 
vedlys) linktelėjo ir daugiau manęs nepaisė, sutelkė dėmesį į 
valgį ir tris jaunus arklius, pievoje mosikuojančius uodegomis. 
Man pasidarė visai neįdomu klausytis ilgo pokalbio apie kelių, 
žinoma, ypatingų arklių, kurių čia nebuvo, kilmę, arklidės vei- 
simo įrašų per kelerius metus smulkmenų ir daugybės nesu- 
prantamų dalykų apie arklių sudėjimą: kulkšnis, gugas, mentes 
ir kitas anatomines dalis. Aš matydavau tik arklio snukį, uodegą 
ir ausis, o kitos subtilybės man buvo nesvarbios. 


* Šekspyras, „Hamletas“ (vertė A. Churginas). 

Atsilošiau ant alkūnių ir ėmiau šildytis pavasario saulė- 
je. Tądien tvyrojo keista ramybė, tarsi viskas klostytųsi tykiai, 
savo eiga, lyg niekas neprimintų nesėkmių ir žmonių rūpes- 
čių maišaties. Tikriausiai tai buvo ramybė, kurią žmogus randa 
gamtoje, toli nuo pastatų ir triukšmo. Galbūt prie to prisidėjo 
ir darbas darže, tas tylus malonumas liečiant besistiebiančius 
augalus, pasitenkinimas, kad padedi jiems tarpti. Tikriausiai 
pajutau palengvėjimą, kad galų gale radau kuo užsiimti, užuot 
basčiusis po pilį be darbo, krisdama į akis kaip rašalo dėmė ant 
pergamento. 

Nors ir nedalyvavau pašnekesyje apie arklininkystę, man 
buvo visai smagu. Senasis Alekas elgėsi taip, lyg būčiau tik gam- 
tovaizdžio dalis, o Džeimis, iš pradžių retkarčiais dirsčiojęs į 
mane, pamažu pamiršo, kad čia esu, ir abiejų šneka sklandžiai 
perėjo į geilų kalbą, kurioje buvo aiškiai juntamas škotui būdin- 
gas jausmingumas. Apie ką jie kalbėjosi - nesupratau, todėl ta 
kalba veikė mane raminamai, tarsi bičių dūzgimas viržių žie- 
duose. Keistai patenkinta ir mieguista, nuvijau į šalį visas mintis 
apie Kolumo įtarimus, savo keblią padėtį ir kitus nerimą kelian- 
čius dalykus. „Kiekvienai dienai gana savo vargo“*, - apsnūdusi 
pagalvojau iš atminties kampelio ištraukdama biblinę citatą. 

Kiek vėliau pabudau nuo vėsos, padvelkusios užslinkus de- 
besiui, o gal mane pažadino pakitęs vyrų pokalbio tonas. Juodu 
vėl šnekėjosi angliškai, rimtais balsais. Tai nebebuvo balbatavi- 
mas apie arklius. 

- Vaikine, iki susirinkimo liko savaitė, - sakė Alekas. - Ar 
jau nusprendei, ką tada darysi? 

Džeimis sunkiai atsiduso. 

— Ne, Alekai, nenusprendžiau. Kartais galvoju vienaip, kar- 
tais kitaip. Nors ir gera čia dirbti su tavimi, prižiūrėti gyvu- 
lius. - Jaunuolio balsas buvo toks, lyg jis šypsotųsi, bet tas šyps- 
nys dingo, kai vėl prabilo: - Ir Kolumas man pažadėjo... na, tu to 


* Mt6, 34, 

nesužinosi. Bet bučiuoti geležį, pakeisti pavardę į Makenzio ir 
atsižadėti visos savo prigimties? Ne, negaliu dėl to apsispręsti. 

- Tu užsispyręs kaip tėvas, - tarė Alekas, nors tariant tuos 
žodžius jo balse suskambo silpnos pritarimo gaidelės. - Kartais 
būni panašus į jį, nes esi aukštas, nors ir šviesbruvis kaip tavo 
motinos giminė. 

- Pažinojai tėvą? - susidomėjo Džeimis. 

- Truputį. Bet daugiau girdėjau. Gyvenau čia, Leoche, dar 
prieš tavo tėvų vestuves. Išgirdęs, kaip Duglas su Kolumu šneka 
apie Juodąjį Brajaną, būtum pamanęs, kad jis - nelabasis, jeigu 
ne dar blogiau. O tavo motina - Mergelė Marija, jo nugabenta 


į pragarą. 

Džeimis nusijuokė. 

— Taigi aš panašus į jį? 

- Taip, vaikine. Ak, puikiai suprantu, kodėl tau atgrasu būti 
Kolumo žmogumi. Kita vertus, taip jau susiklostė, ar ne? Jeigu 
prireiks kariauti už Stiuartus, Duglas ir kovos. Toje kovoje stok 
teisiojon pusėn, vaikine, tada atgausi savo žemes ir dar daugiau, 
kad ir ko imtųsi Kolumas. 

Džeimis atsakė, kaip man atrodė, škotišku urzgesiu - tuo 
neaiškiu garsu, sklindančiu iš galugerklio ir reiškiančiu kone 
viską. Šįkart tas urzgesys nuskambėjo lyg abejonė dėl tokios 
daug žadančios baigties. 

- Taip, - tarė jis, - o kas bus, jei Duglas nieko nedarys? Arba 
jei užvirs kova dėl Stiuartų? 

Alekas savo ruožtu išleido gomurinį garsą. 

— Tada lik čia, vaikine. Vietoj manęs tapk vyresniuoju ar- 
klininku; aš ilgai nebetrauksiu, o geresnio arklių prižiūrėtojo 
nematau. 

Pradžiugintas tokio pagyrimo, Džeimis droviai suniurnėjo. 
Vyresnysis žmogus, nors ir pertrauktas, vėl prabilo: 

— Makenziai - tavo giminės, tau nereikės išsižadėti savo kil- 
mės. Be to, yra ir kitų aplinkybių, - jo balse nuskambėjo šiokia 
tokia pašaipa, - pavyzdžiui, panelė Liri? 

Džeimis atsakydamas vėl sumurmėjo, mat buvo sumišęs ir 
tam nepritarė. 

- Ei, vaikine, argi jaunuolis leistųsi mušamas dėl mergaitės, 
kuri jam visai nerūpi? Juk žinai, kad jos tėvas draudžia jai tekėti 
už vyro, kuris nėra klano narys. 

— Ji - labai jauna, Alekai, ir man jos pagailo, - gynėsi Džei- 
mis. - Tik tiek, ir nieko daugiau. 

Šįsyk škotiškai suurzgė Alekas, nepatikliai suprunkštė go- 
muriniu balsu, kupinu pašaipos. 

— Tą pasakok daržinės durims, vaikine, tavimi patikėtų 
tik visiškas besmegenis. Gerai, net jei nenori tos Liri, - bet 
atmink, kad galėtum sudaryti ir blogesnį sandorį, - tikėkis 
geresnių vedybų tik tada, kai turėsi truputį pinigų ir ateitį. 
Taip ir bus, jei tapsi vyresniuoju arklininku. Išsirinksi kokią 
mergaitę, jeigu ji pirmoji neišsirinks tavęs! - Alekas prunkš- 
telėjo, pratrūko prislopintas džiaugsmas žmogaus, kuris retai 
juokiasi. - Musėms, skraidančioms aplink medaus puodą, nė 
motais, vaikine! Į vargšą ir bevardį, kaip tu dabar, mergaitės 
vis tiek žiūri. Jau mačiau, kaip jos spokso! - Jis dar labiau su- 
šnarpštė. - Net ši Sassenach neatplėšia nuo tavęs akių, toji ką 
tik iškepta našlė! 

Norėdama nutraukti tą bręstantį nemalonų žodžiavimąsi, 
nusprendžiau, kad metas pabusti iš tikrųjų. Rąžydamasi ir Žio- 
vaudama atsisėdau. Ėmiau pabrėžtinai trinti akis, nes vengiau 
pažvelgti į abu kalbėtojus. 

— Mmm. Regis, buvau užmigusi, - pasakiau žaviai jiems 
mirksėdama. 

Džeimis gerokai paraudusiais paausiais puolė uoliai dėti į 
krepšį valgio likučių. Senasis Alekas spoksojo pirmąsyk tikrai 
atkreipęs į mane dėmesį. 

— Domiesi arkliais, mergyt? - pasiteiravo jis. 

Atsižvelgiant į aplinkybes, vargu ar galėjau pasakyti, kad ne. 
Pritarusi, kad arkliai - labai įdomūs gyvuliai, buvau priversta 
išklausyti smulkmenišką egzegezę apie kumelaitę diendaržyje, 

kuri dabar stovėjo rami ir apsnūdusi, retsykiais nubaidydama 
kokią musę. 

— Mielai esi čia laukiama, ateik pasižvalgyti, kada tik pano- 
rėsi, - baigė šneką Alekas, - bet neik per arti, kad nepabaidy- 
tum arklių. Supranti, jiems reikia dirbti. 

Tai buvo aiški užuomina, kad nesirodyčiau diendaržyje, bet, 
prisimindama, ko čia atėjau, buvau atkakli. 

— Taip, kitą kartą elgsiuos atsargiai, - pažadėjau. - Tačiau 
prieš grįždama į pilį norėčiau apžiūrėti Džeimio petį ir nurišti 
tvarsčius. 

Alekas iš lėto linktelėjo. Deja, mano nuostabai, Džeimis 
atsisakė mano paslaugų ir nusisuko ketindamas traukti į dien- 
daržį. 

— Ak, galima kiek ir atidėti, mieloji, - pasakė jis, nukreipda- 
mas žvilgsnį. - Šiandien dar reikia daug ką nuveikti. Gal vėliau, 
po vakarienės, ką? 

Tai atrodė labai keista; pirma jis visai neskubėjo prie dar- 
bo. Bet jeigu nenorėjo, vargu ar būčiau galėjusi jį priversti, kad 
man paklustų. Gūžtelėjusi pečiais, susitariau susitikti su juo po 
vakarienės ir pasukau pilies link. 

Kopdama įkalnėn, galvojau apie randą Džeimio pakaušyje. 
Jis buvo nevisiškai tiesus — tarsi būtų trenkta anglišku palašu. 
Žaizda buvo riesta, lyg nuo lenktų ašmenų. Gal nuo škotų ko- 
vinio kirvio? Bet, kiek žinojau, mirtinus kirvius nešioja - ne, 
nešiojo, pataisiau save, - tik klano vyrai. 

Tai toptelėjo tik nuėjus. Nors Džeimis buvo bėglys, turintis 
nežinomų priešų, jis labai jau pasitikėjo pašaliete. 


=— 

Iškylų krepšį palikusi virtuvėje, grįžau į velionio gydytojo 
„Bitono kabinetą, kuriame po darbštuolių ponios Eic padėjėjų 
apsilankymo nebuvo likę nė dulkelės, viskas tviskėjo švara. Net 
daugybė stiklinių buteliukų spintelėje blizgėjo blausioje švieso- 
je, besiskverbiančioje pro langą. 

Atrodė, kad geriausia pradėti nuo spintelės, kurioje buvo 
žolelių ir vaistų atsargos. Aną vakarą, laukdama, kol mane 
įveiks miegas, truputį pavarčiau mėlyna oda įrištą knygą, ku- 
rią buvau pasiėmusi iš kabineto. Tai buvo „Gydytojo vadovas“, 
jame buvo pateikti receptai, kaip gydyti visokius simptomus 
ir ligas, o jų sudedamosios dalys, be abejonės, rikiavosi prieš 
mano akis. 

Knygą sudarė keli skyriai: „Širdažolės, vimdomieji ir pas- 
tos“, „Tabletės ir pastilės“, „Įvairūs pleistrai ir jų panaudojimas“, 
„Nuovirai ir priešnuodžiai ir gana platus skyrius, grėsmingai 
pavadintas „Vidurių paleidžiamieji vaistai“. 

Permetus keletą receptų, man paaiškėjo, kodėl velioniui 
Deiviui Bitonui prastai sekėsi gydyti. Perskaičiau vieną įrašą: 
„Skaudant galvai, paimti vieną rutuliuką arklio mėšlo, gerai iš- 
džiovinti, sutrinti į miltelius ir, samaišius su karštu eliu, visą 
išgerti.“ „Jei vaikus kamuoja traukuliai, už ausies dėti penkias 
dėles.“ Pervertus penkis puslapius - „Ugniažolių šaknų ir ci- 
beržolių nuoviras ir 200 vėdarėlių skystis labai padeda gydant 
geltą.“ Užverčiau knygą stebėdamasi daugybe velionio daktaro 
pacientų, kurie, anot skrupulingų daktaro užrašų, ne tik ištvėrė 
jiems paskirtą gydymą, bet ir įveikė negalavimus. 

Priekyje stovėjo didžiulis rudas stiklinis indas, kuriame 
buvo įtartinų rutuliukų, ir aš, prisimindama Bitono receptus, 
sumečiau, kas tai. Apsukusi indą, džiaugsmingai perskaičiau 
ranka užrašytą etiketę - „Arklio mėšlas“. Man toptelėjo, kad 
tokios medžiagos ypatybės ilgai laikant vargu ar gėrėja, todėl 
atsargiai pastūmiau indą šalin nė neatidariusi. 

Patyrinėjusi buteliuką, ant kurio buvo užrašyta „Purles 
ovis, supratau, kad tai lotyniškas panašios medžiagos, šįsyk 
avių mėšlo, pavadinimas, o „Pelių ausys“ - ne žolelės*, bet tik- 
ros tų gyvūnų ausys. Pasibjaurėjusi stumtelėjau buteliuką su 
rausvomis džiovintomis ausytėmis. 


* Anglų k. mouse-ear - ne tik pelės ausis, bet ir augalas glažutė. 

Ėmiau svarstyti apie tuos vėdarėlius, visaip kaitaliodama ra- 
šybą: „viedarėliai“, „vedarėliai“, „vėdarieliai“, nes jie, regis, buvo 
labai svarbi sudėtinė daugelio vaistų dalis, todėl apsidžiaugiau 
pamačiusi skaidrų užkimštą puspilnį buteliuką su tuo užrašu. 
Jame buvo mažų pilkų piliulių. Ne didesnių kaip ketvirčio colio 
skersmens ir tokių tobulai apvalių, kad susižavėjau, kaip meis- 
triškai Bitonas mokėjo gaminti vaistus. Prisikišau buteliuką prie 
pat akių stebėdamasi, koks jis lengvas. Tada išvydau smulkius 
dryžiukus, einančius skersai kiekvienos „piliulės“, ir mikrosko- 
piškas sulenktas kojytes. Skubiai pastačiau buteliuką atgal, nu- 
sivaliau ranką į prijuostę ir sąraše, kurį sudarinėjau mintyse, 
įrašiau dar vieną įrašą. Mat vėdarėliai - tai medžio utėlės. 

Bitono induose buvo ir daugmaž nekenksmingų medžiagų, 
o kai kuriuose - džiovintų žolelių ar ekstraktų, kurie iš tikrųjų 
galėjo praversti. Radau vilkdalgių šaknų miltelių ir aromatinio 
acto, kuriuo ponia Fic tepė žaizdas Džeimiui Maktavišui. Taip 
pat šventagaršvių, pelynų, rozmarinų ir dar buteliuką su etikete 
„Dvokianti medž.“ Atsargiai jį atkimšau, bet jame tebuvo glež- 
nos kėnių šakelių viršūnėlės, o iš buteliuko dvelktelėjo švelnus, 
malonus aromatas. Atidarytą pastačiau ant stalo, kad kvepintų 
tamsaus kambarėlio orą, ir ėmiau naršyti toliau. 

Išmečiau indus su džiovintomis sraigėmis; „Sliekų alie- 
jų“ - pasirodo, tokio tikrai būta; „Vinum millepedatum“ - šim- 
takojus, sutraiškytus ir pamerktus į vyną; „Egipto mumijos 
miltelius“ - kažkokias dulkes, atkeliavusias ne iš faraono kapo, 
o greičiau iš dumbluotos upelio pakrantės; „Karvelių kraują, 
skruzdžių kiaušinėlius, gausybę džiovintų rupūžių, kurias buvo 
gausiai aptraukusios samanos, ir „Žmogaus kaukolės miltelius“. 
Įdomu, kieno kaukolės? 

Kol baigiau knistis po spintelę ir komodą su daugybe stal- 
čiukų, praslinko beveik visa popietė. Anapus gydytojo kabineto 
durų jau buvo iškilusi didžiulė išmestų buteliukų, dėžučių ir 
flakonų krūva, o atgal į spintelę sugrįžo kur kas mažiau galbūt 
naudingų daiktų. 

Kiek padvejojau dėl dviejų didelių voratinklių gumulų. 
Ir Bitono vadove buvo rašoma, ir pati blankiai prisiminiau, 
kad liaudies medicinoje voratinkliais tvarstomos žaizdos. 
Man atrodė, jog juos naudoti itin nehigieniška, bet šalikelėje 
tvarstydama drobinėmis skiautėmis patyriau, kad tvarsliavai 
reikia lipnios ir skystį sugeriančios medžiagos, kurią puikiai 
atstoja voratinklis. Galų gale sugrūdau voratinklius į spintelę, 
nusprendusi išsiaiškinti, ar juos galima kaip nors sterilizuoti, 
Tik nevalia virinti, dingtelėjo man. Gal juos išvalytų garai ir 
jie neprarastų kibumo? 

Susimąsčiusi nusibraukiau rankas į prijuostę. Buvau apžiū- 
rėjusi beveik viską, išskyrus medinę skrynią prie sienos. Atvo- 
žiau jos dangtį ir tučtuojau atšokau atgal, nes išsiveržė baisus 
dvokas. 

Skrynioje buvo sudėti chirurginiai Bitono įrankiai. Daug 
šiurpinančių pjūklų, peilių, kaltų ir kitų įnagių, labiau tinkan- 
čių statyboms, o ne knaisiotis po gležnus žmogaus audinius. 
Jie smirdėjo, matyt, todėl, kad Deivis Bitonas nematė reikalo 
plauti savo instrumentų po kiekvienos operacijos. Ant kai kurių 
ašmenų išvydusi tamsių dėmių, susiraukiau iš pasišlykštėjimo ir 
užtrenkiau dangtį. 

Nustūmiau skrynią prie durų. Paprašysiu ponios Fic, kad 
tuos įrankius gerai išvirintų ir atiduotų pilies dailidei, jeigu 
toks yra. 

Už nugaros kažkas sukrutėjo, ir aš per plauką nesusidūriau 
su įsibrovėliais. Atsigręžusi pamačiau du jaunuolius, kurių vie- 
nas prilaikė kitą, šokčiojantį ant vienos kojos. Sužeista koja buvo 
kaip pakliūva apmuturiuota skudurais, išteptais šviežiu krauju. 

Apsidairiau ir mostelėjau į skrynią, nes kėdės nebuvo. 

— Sėskitės, - tariau. 

Naujoji Leocho pilies gydytoja turėjo imtis darbo. 


Š 


Vakaro pramoga 


VISAI NUSIKAMAVUSI TYSOJAU ant lovos. Labai keista, 
bet man patiko raustis po velionio Bitono palikimą, o gydyda- 
ma tuos kelis ligonius, kad ir skurdžiomis priemonėmis, pa- 
sijutau iš tikrųjų tvirta ir vėl naudinga. Ta pažįstama rutina, 
kai maigai kūnus, čiupinėji kaulus, klausaisi pulso, apžiūri lie- 
žuvį ir akių obuolius, padėjo nuramdyti didžiulę paniką, kuri 
buvo mane apėmusi nuo tada, kai įgarmėjau pro akmenų ply- 
šį. Nors mano padėtis buvo neįprasta ir jaučiausi čia svetima, 
tai, kad tikrai esu tarp Žmonių, mane labai guodė. Jie buvo 
šiltakūniai, plaukuoti, turėjo širdį, kurią girdėjau plakant, ir 
garsiai besivėduojančius plaučius. Kai kurie dvokiantys, utėlė- 
ti ir nešvarūs, bet man tai buvo ne naujiena. Ne blogesnės są- 
lygos nei lauko ligoninėje, be to, šių žmonių sužeidimai buvo 
kur kas lengvesni. Jutau didžiulį pasitenkinimą galėdama vėl 
malšinti skausmą, įstatyti išnirusį sąnarį, susiūti žaizdą. Rūpi- 
nantis, kad kitiems būtų gerai, nebuvo kada aimanuoti, keikti 
mane čia atbloškusį likimą, ir buvau dėkinga Kolumui, kad jis 
pasiūlė šį darbą. 

Kolumas Makenzis. Keistas žmogus. Kultūringas, pernelyg 
mandagus, dėmesingas ir santūrus, bet uždarumas slėpė plie- 
ninį branduolį. O jo brolis Duglas buvo nuožmesnis. Karys iš 
prigimties. Bet kai juos matydavai kartu, būdavo aišku, kuris 
stipresnis. Kolumas - klano vadas, nors ir kreivomis kojomis. 

Tulūz-Lotreko sindromas. Su tokia liga nebuvau susidūrusi, 
bet apie ją girdėjau. Taip pavadinta garsiausio kankinio, sirgu- 
sio ja, vardu (jo dar nėra šiame pasaulyje, priminiau sau). Tai 
kaulų ir jungiamųjų audinių išsigimimas. Šio sindromo aukos 

dažnai jaučiasi sveikos iki ankstyvos paauglystės, o tada ilgieji 
kojų kaulai, tempiami tįstančio kūno, pradeda trupėti ir lūžti. 

Kitas išorinis prastos kraujo apytakos požymis, būdingas 
tai ligai, buvo nesveikai išblyškusi, per anksti susiraukšlėjusi, 
išsausėjusi oda. Ir dar rankų bei kojų pirštai su ataugomis, ku- 
rios jau buvo kritusios man į akį. Išklypus kojoms, spaudžiamas 
stuburas taip pat dažnai iškrypsta. Žmogus jaučiasi labai blogai. 
Pirštais tingiai narpliodama susimazgiusius plaukus mintyse 
perkračiau tos ligos aprašymą, skaitytą vadovėlyje. Mažas bal- 
tųjų kraujo kūnelių skaičius, padidėjęs jautrumas infekcijoms, 
polinkis į ankstyvą artritą. Dėl blogos kraujo apytakos ir jun- 
giamųjų audinių išsigimimo ligoniai būna nevaisingi, neretai 
tampa impotentais. 

UŪmai prisiminiau Hamišą. „Mano sūnus“, - pasakė Kolu- 
mas, su pasididžiavimu pristatydamas berniuką. Mmm, pagal- 
vojau. Turbūt jis ne impotentas. O gal? Bet Leticijai pasisekė, 
nes dauguma Makenzių vyrų labai panašūs. 

Įdomias mano mintis nutraukė beldimas į duris. Prie jų sto- 
vėjo vienas iš tų visur zujančių mažų berniukų, atnešęs Kolu- 
mo kvietimą. Jame buvo rašoma, kad menėje bus dainuojama ir 
kad Makenziams bus garbė, jei ateisiu ir dalyvausiu. 

Skatinama savo spėlionių, nekantravau vėl pamatyti Ko- 
lumą. Taigi, greitosiomis žvilgtelėjusi į veidrodį ir bergždžiai 
pamėginusi susišukuoti plaukus, užtrenkiau duris ir nusekiau 
paskui savo vedlį per šaltus, vėjo perpučiamus koridorius. 

Vakare menė atrodė kitaip, labai šventiškai. Palei sienas 
spragsėjo pušiniai deglai, kartkartėmis plykstelėdami mėlyna 
terpentino liepsna. Milžiniškas židinys su visokiais iešmais ir 
katilais, visu smarkumu šėlęs per vakarienę, buvo priblėsęs, da- 
bar jame liepsnojo tik viena didžiulė ugnis, mat lėtai degė du 
rąstigaliai, o iešmai buvo sukišti į aukštą kaminą. 

Stalai ir suolai nebuvo išnešti, tik šiek tiek išstumdyti, kad 
būtų vietos prie židinio; tikriausiai čia ir vyks pasilinksminimas, 
nes drožinėtas Kolumo krėslas buvo pastatytas viename laisvos 

aikštelės pakrašty. Jame sėdinčio Kolumo kojos buvo užklotos 
šiltu pledu, o šalia, kad būtų lengva pasiekti, priglaustas mažas 
stalelis su grafinu ir taurėmis. 

Pamatęs mane mindžikuojant prie arkos, jis draugiškai pamo- 
jo kviesdamas prieiti ir parodė, kad įsitaisyčiau ant suolo greta. 

— Džiaugiuosi, kad atėjote, ponia Klere, - tarė maloniai ir 
šiltai. - Gvilinui bus malonu: jo dainas išgirs naujos ausys, nors 
mes visada mielai jo klausomės. 

Makenzių klano vadas atrodė gerokai pavargęs. Platūs pečiai 
pakumpę, o veidą per anksti išvagojusios raukšlės pagilėjusios. 

Sumurmėjau kažką nereikšmingo ir pasidairiau po menę. Į 
ją ir kartais iš jos pamažu plaukė žmonės, vieni stoviniavo nedi- 
deliais būreliais ir šnekėjosi, kiti sėdosi ant suolų palei sienas. 

- Atsiprašau? 

Pasigręžiau, per stiprėjantį šurmulį neišgirdusi, ką sakė Ko- 
lumas, ir pamačiau, kad jis siūlo pasivaišinti iš grafino, dailaus 
varpo formos šviesiai pilko krištolo indo. Persišviečiantis per 
stiklą skystis atrodė žalsvas kaip jūros gelmės, bet išpiltas į taurę 
gražiai paraudo ir paskleidė nuostabų aromatą. Skonis neapvy- 
lė, ir aš palaimingai užsimerkiau, leisdama vyno garams kuten- 
ti gomurį, tada nenoromis - gerkle nutekėti dieviško gėrimo 
gurkšniui. 

- Juk gardus? - Žemame balse skambėjo linksmos gaidelės. 

Atsimerkusi pamačiau pritariamai besišypsantį Kolumą. 
Jau žiojausi norėdama atsakyti, bet supratau, kad švelnus sko- 
nis - apgaulingas. Vynas buvo toks stiprus, kad net mažumėlę 
užspaudė balso stygas. 

— Nuo... nuostabus, - šiaip taip išstenėjau. 

Kolumas linktelėjo. 

— Taip. Čia Reino vynas. Ar esate jo ragavusi? 

Papurčiau galvą, kai jis palenkė grafiną virš mano taurės ir 
pripylė tviskančio rausvo skysčio. Savąją laikė už kojelės sukio- 
damas, todėl židinio liepsna nudažė jos turinį ryškiai raudonu 
atspalviu. 

- Bet jūs nusimanote apie gerą vyną, - pasakė Kolumas ir 
pakreipė taurę, mėgaudamasis sodriu vaisiniu vyno aroma- 
tu. - Visai suprantu, nes jūs prancūzė. Arba, sakyčiau, pusiau 
prancūzė, - pasitaisė jis ir greitai nusišypsojo. - Iš kurios Pran- 
cūzijos dalies kilusi jūsų šeima? 

Valandėlę tylėjau, bet paskui pagalvojau: rėžk tiesą, kiek 
gali, ir atsakiau: 

— Tai sena giminė, bet man nelabai artima, kai kurie mano 
giminaičiai, jei jų turiu, kilę iš šiaurės, netoli Kompjenės. 

Šiek tiek nustebau suvokusi, kad šiuo metu mano giminės iš 
tikrųjų gyvena prie Kompjenės. Laikausi tiesos. 

— A. Bet ar teko tenai lankytis? 

Pakreipusi taurę, papurčiau galvą. Užsimerkiau ir giliai 
įkvėpiau, įtraukdama vyno kvapo. 

— Ne, - tariau vis dar užsimerkusi. - Ir nepažįstu nė vieno 
giminaičio. - Atsimerkiau ir pamačiau, kad jis įdėmiai žiūri į 
mane. - Tą jau sakiau. 

Kolumas, visai nesutrikęs, linktelėjo. 

- Taip, minėjote. 

Jo akys buvo gražios, pilkšvos spalvos, apsuptos tankių 
blakstienų. Tas Kolumas Makenzis - labai patrauklus vyras, 
bent iki liemens. Mano žvilgsnis nuklydo prie grupelės, stovi- 
niuojančios arčiausiai židinio. Joje pamačiau Kolumo žmoną 
Leticiją ir dar kelias damas, kurios gyvai šnekėjosi su Duglu 
Makenziu. Taip pat itin žaviu vyru, bet nuo galvos iki kojų. 

Vėl nukreipiau dėmesį į Kolumą, kuris užsisvajojęs žiūrėjo 
į sienų drapiruotę. 

— Ir kaip jau sakiau, - staiga prabilau, nutraukdama jo išsi- 
blaškymą, - norėčiau kuo greičiau iškeliauti į Prancūziją. 

— Taip, girdėjau, - maloniai tarė jis ir paėmė grafiną, klau- 
siamai kilstelėdamas antakį. 

Ramiai laikiau savo taurę, o kai grafinas atsidūrė pusiau- 
kelėje, parodžiau, kad įpiltų tik šlakelį, bet jis dar sykį pripildė 
trapų stiklą beveik sklidinai. 

- Gerai, kaip jums sakiau, ponia Bošamp, - tarė jis, įbedęs 
akis į taurėje teliūskuojantį vyną, - manau, turėsite susitaikyti 
su tuo, kad reikės truputį čia pagyventi, kol jūsų kelionei bus 
tinkamai pasiruošta. Visai nereikia skubėti. Dar tik pavasaris, 
toli iki rudens audrų, kai pavojinga plaukti per Lamanšą. - Jis 
kartu pakėlė akis ir grafiną, gudriai sužiuro į mane. - Bet jei- 
gu malonėtumėte pasakyti man savo giminaičių Prancūzijoje 
pavardes, galėčiau jiems pranešti iš anksto, kad jie pasirengtų 
jūsų atvykimui. 

Kad nepasiduočiau jo provokacijoms, man neliko nieko 
kita, kaip sumurmėti kažką panašaus į „taip, gerai, galbūt vė- 
liau“ ir skubiai atsiprašyti, neva man reikia į išvietę prieš pra- 
sidedant dainavimui. Tai buvo žaidimo partija su Kolumu, bet 
dar ne varžybos. 

Mano dingstis nebuvo visiškai prasimanyta, bet teko šiek 
tiek paklaidžioti tamsiomis pilies menėmis, kol radau vietą, ku- 
rios ieškojau. Apgraibomis grįždama atgal, vis dar su taure ran- 
koje, išvydau apšviestą įėjimo į menę arką, tačiau tik žengdama 
pro ją susivokiau, kad ji yra žemesnėje menės pusėje, ir dabar 
atsidūriau priešingame gale nei Kolumas. Susiklosčius tokioms 
aplinkybėms, tai man buvo paranku, ir aš, niekieno nepastebėta, 
įslinkau į ilgą kambarį, o tada, stengdamasi susilieti su nedidelė- 
mis žmonių grupelėmis, ėmiau brautis palei sieną prie suolo. 

Pažvelgusi į aukštesnį menės galą, išvydau liekną vyrą, ti- 
kriausiai Gviliną, dainių, nes jis turėjo nedidelę arfą. Kolumas 
mostelėjo ir tarnas nuskubėjo atnešti dainiui kėdės, šis ant jos 
atsisėdo ir ėmė derinti arfą: švelniai timpčiojo stygas, prikišęs 
ausį prie instrumento. Kolumas iš grafino pripylė dar vieną tau- 
rę vyno ir vėl pamojęs tarnui liepė nunešti dainiui. 

— Ak, jis pareikalavo savo dūdmaišio, ir pareikalavo savo 
taurės, ir pareikalavo smuikų trijųųyų, - uždainavau tyliai, bet 
nepagarbiai, ir mane pervėrė keistas merginos Liri žvilgsnis. 

Ji sėdėjo po gobelenu, vaizduojančiu medžiotoją su šešiais il- 
gakojais žvairiaakiais šunimis, kurie padriku būriu vijosi kiškį. 

- Ar nemanai, kad vienam kiškiui per daug grobuonių? - 
linksmai paklausiau, ranka rodydama į gobeleną ir klestelėda- 
ma šalia jos ant suolo. 

— A, na, taip, - atsargiai atsakė ji ir pasislinko tolėliau nuo 
manęs. 

Mėginau užmegzti su ja draugišką pokalbį, bet ji atsaki- 
nėjo trumpai, raudo ir krūpčiojo, kai ką nors pasakydavau, 
todėl netrukus atsisakiau tos užmačios ir sutelkiau dėmesį į 
kambario galą. 

Patenkintas arfos skambesiu, Gvilinas iš švarko išsitraukė 
tris skirtingo dydžio medines fleitas ir pasidėjo čia pat ant mažo 
stalelio. 

Ūmai pastebėjau, kad Liri visai nedomina dainius ir jo ins- 
trumentai. Ji buvo truputį įsitempusi ir spoksojo man per petį 
į žemesnę arką, tuo pat metu traukdamasi į šešėlį po gobelenu, 
kad pati liktų nematoma. 

Pasekusi jos žvilgsnį, išvydau įžengiant į menę aukštą raus- 
vaplaukio Džeimio Maktavišo figūrą. 

— O! Narsusis didvyris! Tau jis patinka? - paklausiau mer- 
ginos pašonėje. 

Ji smarkiai papurtė galvą, bet ją išdavė skaistus raudonis, 
išpylęs skruostus. 

— Pažiūrėsim, ką galima padaryti, ar ne? - kilniadvasiškai 
pasakiau. 

Atsistojau ir džiugiai pamojavau, norėdama atkreipti Džei- 
mio dėmesį. 

Pastebėjęs mano ženklą, jaunuolis šypsodamas ėmė brautis 
per minią. Nežinojau, kas tarp jų įvyko kieme, bet man pasiro- 
dė, kad jis su mergina pasisveikino šiltai, tačiau gana santūriai. 
Man nusilenkė kiek labiau atsipalaidavęs. Mudu buvome pri- 
versti artimai bendrauti, todėl vargu ar jis laikė mane svetima. 

Keletas bandomųjų natų, atsklidusių iš aukštesnio menės 
galo, bylojo, kad tuojau išgirsime dainų, ir mes skubiai susėdo- 
me. Džeimis įsispraudė tarp Liri ir manęs. 

Gvilinas buvo niekuo neišsiskiriančios išvaizdos, smulkių 
kaulų, pilkšvai rusvų plaukų, bet viskas pasikeitė, kai uždaina- 
vo. Jis tapo tik vieta, kur ilsinti akis, kol mėgaujasi ausys. Gvili- 
nas pradėjo nuo paprastos dainos geilų kalba, užtat tekstui buvo 
pritaikyta išraiškinga melodija. Dainius pritarė vos liesdamas 
arfos stygas, todėl atrodė, kad kiekviena timptelėta styga vi- 
bruodama perduoda žodžių aidą vienai teksto eilutei po kitos. 
Jo balsas taip pat buvo apgaulingai paprastas. Iš pradžių atrodė 
tarsi visai neypatingas, tiesiog malonus, bet negalingas. O pas- 
kui tas balsas ėmė skrosti kiaurai, kiekvienas skiemuo buvo aiš- 
kiai, skaidriai išdainuojamas ir šaižiai nuaidėdavo galvoje, nors 
žodžių ir nesupratau. 

Sulaukęs nuoširdžių plojimų, dainius tučtuojau pradėjo kitą 
kūrinį, šįsyk valų kalba. Man ji skambėjo kaip labai melodingas 
gargaliavimas, bet žmonėms, sėdintiems aplinkui, labai patiko. 
Be abejonės, jie jau buvo ją girdėję. 

Per trumpą pertraukėlę, kai Gvilinas vėl derino arfą, tyliai 
paklausiau Džeimio: 

- Ar Gvilinas seniai pilyje? - Tada susizgribusi pridū- 
riau: - Bet juk tu nežinai, tiesa? Buvau pamiršusi, kad ir tu 
čia naujokas. 

- Esu buvęs pilyje ir anksčiau, - atsakė jis pažvelgdamas į 
mane. - Kai buvau maždaug šešiolikos, metus gyvenau Leo- 
cho pilyje. Tada Gvilinas jau buvo čia. Mat Kolumas mėgsta jo 
muziką. Gerai jam moka, kad neiškeliautų. Turi mokėti, nes šis 
“ valas mielai laukiamas bet kurio dvarininko namuose, kad ir 
kuriuos išsirinktų. 

— Prisimenu, kaip čia gyvenai. 

Tai pasakė Liri, vis dar išraudusi, bet nusprendusi įsiterpti į 
pokalbį. Džeimis šyptelėjęs pasuko galvą į ją. 

- Nejaugi? Bet tau buvo ne daugiau kaip septyneri ar aš- 
tuoneri. Buvau beveik nematomas, kaipgi mane prisimeni. - 
Mandagiai atsigręžęs į mane tarė: - Ar bent truputį moki valų 
kalbą? 

— Tikrai prisimenu tave, - pasakė Liri. - Tu buvai... hm, ak... 
sakau... manęs neprisimeni? 

Jos rankos nervingai žaidė su sijono klostėmis. Pastebėjau, 
kad ji kramto nagus. 

Džeimio dėmesį išblaškė grupė žmonių, kurie priešingame 
kambario kampe ginčijosi geilų kalba. 

— A? - numykė jis. - Turbūt ne. Vis dėlto, - tarė šypsodamas 
ir staiga vėl sužiuro į ją, - kažin ar galėčiau prisiminti. Buvau 
žalias šešiolikmetis kvailys, pernelyg išdidus, kad kreipčiau dė- 
mesį į kažkokį tuntą apsisnarglėjusių mažvaikių, kaip man tada 
atrodė. 

Supratau, kad šiuo prisipažinimu jis norėjo sužadinti gailestį 
labiau sau nei klausytojai, bet jo žodžiai sukėlė kitokią reakciją, 
negu jis tikėjosi. Man toptelėjo, kad per trumpą atokvėpį Liri 
atgautų savitvardą, ir skubiai įsiterpiau: 

— Ne, valų kalbos visai nesuprantu. Ar Žinai, apie ką jis 
dainuoja? 

- Žinoma. 

Ir Džeimis ėmė pažodžiui versti dainą į anglų kalbą. Matyt, 
tai buvo sena baladė apie jaunuolį, kuris mylėjo merginą (ką 
gi dar?), bet manė esąs jos nevertas, nes buvo vargšas, todėl 
išplaukė užsidirbti į jūrą. Jaunuolio laivas sudužo, o jis susi- 
dūrė su jūrų gyvatėmis (tos jam grasino) ir undinėmis (tos jį 
pakerėjo). Jaunuolis patyrė daug nuotykių, aptiko lobį ir galų 
gale grįžo namo, bet rado savo merginą ištekėjusią už geriausio 
draugo, kuris, nors ir ne toks turtingas kaip jis, buvo turbūt 
išmintingesnis. 

— O kaip tu elgtumeis? - paklausiau, truputį jį erzindama. - 
Ar nevestum, jei tavo kišenėse švilptų vėjai, ar imtum merginą 
į Žmonas, 0 pinigai teeinie velniop? 

Šis klausimas, rodės, sudomino ir Liri, ji pakėlė galvą norė- 
dama išgirsti atsakymą, bet kartu ir apsimesdama, kad atidžiai 
klausosi fleitos melodijos, kurią pradėjo ringuoti Gvilinas. 

- Aš? - Tas klausimas Džeimį pralinksmino. - Vedybinio 
gyvenimo pradžiai pinigų neturiu ir vargu ar kada turėsiu, 
taigi man pasiseks, jei rasiu merginą, kuri tekėtų už manęs 
ir be jų. - Išsišiepęs pakratė galvą. - Ir visai nemėgstu jūrų 
gyvačių. 

Jis žiojosi ketindamas dar kažką sakyti, bet jį nutildė Liri - 
nedrąsiai uždėjo plaštaką ant rankos ir išraudusi skubiai ati- 
traukė, tarsi Džeimis būtų labai įkaitęs. 

- Ššš, - pratarė ji. - Na... jis tuojau pasakos. Nenori išgirsti? 

- Noriu. 

Džeimis laukdamas palinko į priekį, paskui, susizgribęs, kad 
užstoja man vaizdą, užsispyrė, kad atsisėsčiau iš kito jo šono, 
nustumdama Liri tolyn. Mačiau, kad tokie jo ketinimai anaiptol 
nepradžiugino merginos. Mėginau prieštarauti sakydama, kad 
man gerai ir čia, bet jis buvo neperkalbamas. 

- Ne, iš ten geriau matysi ir girdėsi. Be to, jeigu jis kalbės 
geilų kalba, galėsiu pašnabždėti į ausį, ką jis sako. 

Visos Gvilino dainos sulaukdavo šiltų plojimų, nors jam 
dainuojant žmonės tyliai šnekučiuodavo, ir aukšto malonaus 
arfos stygų skambesio fone buvo girdėti duslus ūžesys. O dabar 
menėje stojo viltinga tyla. Gvilinas prabilo tokiu pat aiškiu bal- 
su kaip ir dainuodamas; kiekvienas jo žodis lengvai pasiekdavo 
aukštos, vėjo traukiamos menės galą. 

- Tai buvo prieš du šimtus metų... 

Jis prabilo angliškai, ir staiga mane apėmė dėja vu jausmas. 
Kaip tik taip kalbėjo mūsų gidas prie Neso ežero, pasakodamas 
legendas apie Didįjį Gleną. 

Gvilinas pasakojo ne apie vaiduoklius ir didvyrius, o legen- 
dą apie nykštukų tautelę. 

— Netoli Dandregano buvo įsikūręs nykštukų tautelės kla- 
nas, - pradėjo jis istoriją. - Tos vietovės kalva gavo milžino 
Fino, kuris tenai gyveno, vardą. Jis užsimušė ant tos kalvos 
ir buvo palaidotas savo žūties vietoje. Mirus Finui ir Fenams, 

nykštukai, tenai apsigyvenę, įsigeidė, kad žmonių motinos žin- 
dytų jų elfų vaikus, nes žmonės turėjo tai, ko neturėjo elfai, ir 
nykštukai manė, kad tos savybės gali būti perduotos jų kūdi- 
kiams per motinos pieną. 

Evanas Makdonaldas iš Dandregano sutemus buvo išėjęs 
pasirūpinti gyvuliais ir tuomet jo žmona susilaukė pirmagi- 
mio. Pro jį prašvilpė nakties vėjo šuoras ir tame vėjyje jis iš- 
girdo dūsaujant žmoną. Ši dejavo taip, kaip ir prieš gimstant 
kūdikiui. Tai išgirdęs, Evanas Makdonaldas apsisuko ir sviedė 
peilį į vėją Trejybės vardan. Jo žmona sveika žnektelėjo ant 
žemės šalia jo. 

Pasakojimo pabaigoje visi kartu sušuko „ak“ ir tuojau pat 
pasipylė kitos legendos apie nykštukų tautelės išmintį, suma- 
numą ir bendravimą su žmonių pasauliu. Vienos buvo pasa- 
kojamos geilų kalba, kitos - anglų, turbūt tai priklausė nuo to, 
kokia kalba gražiau skambėjo eiliuotas tekstas, nes visi mitai 
buvo gražūs, nesvarbu, koks jų turinys. Tesėdamas pažadą, 
Džeimis patyliukais vertė man iš geilų kalbos, ir taip greitai, 
lengvai, kad man toptelėjo, jog tas istorijas jis tikriausiai jau 
daug sykių girdėjęs. 

Ypač susidomėjau viena apie žmogų, vėlai vakare patraukusį 
į elfų kalvą ir tarp uolų išgirdusį „liūdnai ir graudžiai“ dainuo- 
jant moterį. Jis įsiklausęs atidžiau ir išgirdęs žodžius: 


Esu dvarininko Balnaino žmona, 
Tautelė vėl mane pagrobė. 


Taigi tas žmogus nuskubėjęs į Balnaino namus, bet suži- 
nojęs, kad jų šeimininko nėra, o jo žmona su-kūdikiu dingu- 
si. Žmogus tučtuojau suradęs kunigą ir atsivedęs į elfų kalvelę. 
Kunigas pašventinęs kalvos uolas, pašlakstęs švęstu vandeniu. 
Staiga naktis dar labiau pajuodusi, tarsi sududenęs griaustinis. 
Paskui iš už debesies išniręs mėnulis ir apšvietęs moterį, Bal- 
naino žmoną, kuri išsekusi gulėjo ant žolės su kūdikiu glėbyje. 

Moteris atrodė labai išvargusi, tarsi būtų toli keliavusi, bet ji 
negalėjusi pasakyti nei kur buvo, nei kaip čia atsidūrė. 

Ir kiti veržėsi pasakoti legendų. Gvilinas ilsėjosi ant kėdės ir 
gurkšnojo vyną, o prie židinio vienas pasakotojas keitė kitą, jų 
istorijos visiems menėje labai patiko. 

Kai kurias vos girdėjau. Buvau pasinėrusi į savo mintis, ku- 
rios, paveiktos vyno, muzikos ir legendų apie elfus, sukosi gal- 
voje ir kūrė tam tikrus pavidalus. 

„Tai buvo prieš du šimtus metų...“ 

„Škotijos Aukštumų padavimuose viskas vyksta prieš du 
šimtus metų, - prisiminiau pastoriaus Veikfildo balsą. - Pana- 
šiai kaip „seniai seniai. 

Ir moterys būdavo nuviliojamos į elfų kalvų uolas, jos tenai 
nukeliaudavo ir grįždavo išvargusios, nežinodamos, kur buvo 
ir kaip ten pateko. 

Ant dilbių pasistojo plaukai, tarsi būtų šalta, ir sunerimusi 
patryniau odą. Du šimtai metų. Nuo 1945 iki 1743-iųjų; taip, 
beveik tiksliai. Ir moterys, pereinančios kiaurai per uolas. Ar 
visada tik moterys, staiga nusistebėjau. 

Man toptelėjo dar kai kas. Moterys grįždavo atgal. Švęstas 
vanduo, burtažodis ar peilis, ir jos sugrįždavo. Taigi galbūt, tik 
galbūt, tai įmanoma. Turiu nusigauti iki stovinčių akmenų ant 
Kraig na Duno. Ėmiau vis labiau jaudintis, net truputį pykino, 
todėl, norėdama nusiraminti, paėmiau taurę vyno. 

- Atsargiai! 

Mano pirštai užkliuvo už kone sklidinos krištolinės taurės, 
kurią buvau nerūpestingai pastačiusi ant pat suolo krašto. Ilga 
Džeimio ranka kyštelėjo skersai mano skraito ir vos spėjo su- 
griebti taurę, kuri būtų sudužusi. Švelniai suėmęs dviem stam- 
biais pirštais, jis pakėlė taurę ir pauostė, judindamas po nosimi. 
Tada kilstelėjo antakius ir padavė man. 

— Reinvynis, - paslaugiai paaiškinau. 

— Taip, žinau, - tarė jis, šelmiškai žvelgdamas. - Kolumo, 
ar ne“ 

— Taip, o kodėl klausi? Norėtum paragauti? Jis puikus. 

Šiek tiek drebančia ranka atkišau jam taurę. Truputį padve- 
jojęs, ją paėmė ir siurbtelėjo mažą gurkšnelį. 

- Geras, - tarė ir atidavė taurę man. - Ir dvigubai stipresnis. 
Kolumas geria jį vakare, nes jam skauda kojas. Kiek jo išgė- 
rei? - paklausė įdėmiai mane nužvelgdamas. 

— Dvi, ne, tris taures, - gana oriai atsakiau. - Ar tai užuo- 
mina, kad esu apgirtusi? 

— Ne. - Jo antakiai vis dar buvo pakelti. - Stebiuosi, kad ne. 
Daugelis žmonių, geriančių su Kolumu, jau po antros taurės 
nugriūva po stalu. 

Jis vėl paėmė iš manęs taurę. 

— Vis dėlto, - griežtai pridūrė, - daugiau negerk, nes neuž- 
lipsi laiptais. 

Jis pakreipė taurę ir lėtai ištuštino, tada nė nedirstelėdamas 
padavė Liri. 

— Gal nuneštum ją, mergyt, - atsainiai paprašė. - Jau vėlu, 
palydėsiu ponią Bošamp iki kambario. 

Pakišęs ranką man po alkūne, nuvedė arkos link, palikda- 
mas merginą, ryjančią mus akimis tokia mina, kad net apsi- 
džiaugiau, jog žvilgsnis negali užmušti. 

Džeimis pėdino iki pat kambario ir, mano nuostabai, įėjo 
vidun. Bet nuostaba dingo, kai jis uždarė duris ir tučtuojau nu- 
simetė marškinius. Buvau pamiršusi tvarsčius, kuriuos paskuti- 
nes dvi dienas ketinau nurišti. 

— Kaip gera, kad jų atsikratysiu, - pasakė liesdamas viskozės 
ir drobės raiščius. - Jie mane daug dienų erzino. 

— Stebiuosi, kad pats jų nenusiplėšei, - tariau ir ėmiau rai- 
šioti mazgus. 

— Kai išbarei mane sutvarsčiusi pirmą kartą, bijojau, - šyp- 
telėjo jis. - Jei būčiau prikišęs nagus, būtum pliaukštelėjusi man 
per užpakalį. 

— Pliaukštelėsiu dabar, jei tuojau nenusiraminsi, - griežtai 
tariau. 

Abi rankas uždėjusi ant sveiko peties, švelniai spustelėjau, 
kad Džeimis atsisėstų ant miegamojo kėdės. 

Nusmaukiau raištį ir atsargiai apžiūrėjau petį. Jis vis dar 
buvo patinęs, pamėlęs, bet, laimė, nemačiau jokių požymių, kad 
būtų nutraukti raumenys. 

- Jeigu taip nekantravai, kodėl neleidai man jų nuvynioti 
vakar popiet? 

Jo elgesys prie diendaržio mane sutrikdė ir toliau glumino, 
nes pamačiau paraudusius lopus, kur šiurkštus drobinio raiš- 
čio kraštas buvo iki kraujo nutrynęs odą. Sunerimusi pakėliau 
tvarsčius, bet po jais viskas buvo gerai. 

Jis sušnairavo į mane, tada kiek susidrovėjęs nudūrė akis. 

- Na, tik todėl, kad nenorėjau nusivilkti marškinių matant 
Alekui. 

— Drovėjaisi? - abejingai paklausiau, versdama jį pakelti 
ranką, nes norėjau pažiūrėti, kaip išsitiesia sąnarys. Jis kiek su- 
siraukė, bet nusišypsojo, išgirdęs klausimą. 

- Jei drovėčiausi, vargu ar sėdėčiau pusnuogis tavo kamba- 
ryje. Ne, tai vis tie randai ant nugaros. - Išvydęs mano nuosta- 
bą, ėmė aiškinti: - Alekas žino, kas aš, na, girdėjo, kad buvau 
išplaktas, bet to nematė. O žinoti yra visai kas kita, nei pamaty- 
ti. - Nusukęs akis, nedrąsiai pajudino skaudamą petį ir susirau- 
kęs pažvelgė į grindis. - Gal tu ir nesuprasi, ką noriu pasakyti, 
bet kai žinai, kad žmogus buvo sužalotas, tai tėra vienas dalykų, 
žinomų apie jį, bet jis nelemia tavo požiūrio į tą žmogų. Alekas 
žino, kad buvau išplaktas, taip pat, kaip žino, kad aš raudon- 
plaukis, bet jo elgesiui su manimi tai neturi jokios įtakos. 

Jis dirstelėjo tikėdamasis kokio nors ženklo, kad supratau. 

— Bet kai pamatai savo akimis, - jis delsė ieškodamas tin- 
kamų žodžių, - tai šiek tiek... asmeniška, gal šitai ir noriu pa- 
sakyti. Man atrodo... jei jis išvystų randus, nebegalėtų žiūrėti į 
mane negalvodamas apie mano nugarą. O aš suprasčiau, kad 
jis galvoja apie ją, pats viską prisiminčiau ir... - Gūžčiodamas 
pečiais, jis nutilo. - Na, nevykęs paaiškinimas, ar ne? Kad ir 

kaip būtų, man tai pernelyg opus reikalas. Pats negaliu matyti 
tų randų, tikriausiai jie ne tokie baisūs, kaip manau. 

Buvau mačiusi sužeistų vyrų, klibikščiuojančių gatve su 
ramentais, ir žmonių, kurie praeidami pro juos nukreipdavo 
žvilgsnius, ir pamaniau, kad jis ne taip prastai viską paaiškino. 

— Ar neprieštarausi, jei pažvelgsiu į tavo nugarą? 

- Visai ne. - Jis šiek tiek nustebo ir valandėlę mąstė. - 
Man regis... gebi man parodyti, kad užjauti, neversdama sa- 
vęs gailėtis. 

Jis kantriai sėdėjo nekrutėdamas, kol apėjau jį ir apžiūri- 
nėjau nugarą. Nežinojau, ar jis nutuokia, kaip smarkiai nugara 
sužalota, bet ji atrodė klaikiai, net žvakių šviesoje. Nors ir ne 
pirmąsyk ją regėdama, buvau priblokšta. Tiesa, prieš tai buvau 
mačiusi tik vieną petį. Randai vagojo visą nugarą nuo pečių 
iki juosmens. Vieni tebuvo plonos baltos linijos, bet kai kurie 
buvo surambėję lyg stori sidabriški pleištai, įvaryti į lygius rau- 
menis. Šu gailesčiu pagalvojau, kad anksčiau jo nugara buvo 
daili. Oda šviesi, skaisti, kaulų ir raumenų linijos vis dar tvirtos 
ir grakščios, pečiai nepakumpę, platūs, stuburas - tiesus, lygus 
griovelis, giliai įsirėžęs tarp apvalainų raumenų kolonų. 

Džeimis neklydo. Žvelgiant į taip beprasmiškai suniokotą 
nugarą, man prieš akis iškilo reginys, kaip ji buvo žalojama, ir 
negalėjau jo nuvyti. Stengiausi nematyti pakeltų, išskėstų ir pri- 
rištų raumeningų rankų, į riešus įsispaudusių virvių, raudon- 
plaukės galvos, kurią agonija buvo stipriai priplojusi prie stulpo, 
bet šie randai vaizduotėje nesunkiai sukurdavo tokį paveikslą. 
Ar jis plakamas šaukė? Skubiai nuginiau tą mintį. Be abejonės, 
buvau girdėjusi daugybę pasakojimų apie žiaurumus pokario 
Vokietijoje, dar baisesnius už šį, bet jis buvo teisus; girdėti visai 
ne tas pat kaip matyti. | 

Nesąmoningai ištiesiau ranką, lyg galėčiau išgydyti jį lieti- 
mu ir pirštais panaikinti tuos randus. Jis sunkiai atsiduso, bet nė 
nekrustelėjo, kai pradėjau braukti per rumbus, tarsi norėdama 
jam parodyti, kaip sužalota nugara, kurios jis negalėjo matyti. 

Galop tylomis švelniai padėjau rankas jam ant pečių, ieškoda- 
ma tinkamų žodžių. 

Jis uždėjo plaštaką ant mano rankos ir nesmarkiai spustelėjo 
rodydamas, kad supranta, ko negalėjau pasakyti, 

- Kitiems buvo dar blogiau, - tyliai tarė jis. Tada atitraukė 
ranką, ir kerai išsisklaidė. - Regis, puikiai gyja, - prabilo mė- 
gindamas pasižiūrėti į žaizdą petyje. - Nebe taip skauda. 

— Gerai. - Atsikrenkščiau stumdama gerklėje įstrigusį gu- 
mulą. - Tikrai sparčiai gyja, užsitraukė gražus šašas, nebešla- 
piuoja. Tik neužteršk žaizdos ir dar kokias dvi tris dienas be 
reikalo nejudink rankos. 

Paplekšnojau per sveiką petį, duodama ženklą, kad palei- 
džiu. Džeimis pats apsivilko marškinius ir į kiltą susikimšo il- 
gus skvernus. 

Pasijutau nesmagiai, kai jis stabtelėjo prie durų ieškodamas 
žodžių, kaip atsisveikinti. Galų gale pakvietė mane rytoj ateiti į 
arklides pažiūrėti ką tik atvesto kumeliuko. Pažadėjau ateiti, ir 
abu kartu vienas kitam palinkėjome labos nakties. Nusijuokė- 
me ir kvailai palinksėjome, tada užvėriau duris. Tuojau atsigu- 
liau ir užmigau, apdujusi nuo vyno. Sapnavau neramius sapnus, 
tokius, kokių rytą neprisimeni. 


ž 

Kitą dieną po ilgai trukusios rytinės naujų ligonių apžiūros, 
pasiraususi po sandėliuką gydomųjų žolelių, kurios galėtų pa- 
pildyti velionio daktaro spintelės atsargas, ir šiek tiek ceremo- 
ningai surašiusi ligų simptomus juodojoje Deivio Bitono kny- 
goje, išėjau iš ankšto kabineto įkvėpti gryno oro ir pajudėti. 

Nebebuvo nė vieno ligonio, todėl, naudodamasi proga, 
leidausi patyrinėti viršutinių pilies aukštų. Šniukštinėjau po 
tuščius kambarius, laipiojau skersvėjų traukiamais laiptais ir 
vaizduotėje braižiau pilies žemėlapį. Švelniai tariant, tokio cha- 
otiško plano nebuvo tekę regėti. Per daugybę metų tai vienur, 
tai kitur buvo kas nors prilipdyta ar pristatyta, ir atrodė sunku 

pasakyti, ar apskritai būta kokio nors pradinio pilies plano. Pa- 
vyzdžiui, šioje menėje buvo niša, išskaptuota sienoje prie laip- 
tų, matyt, ji turėjo užpildyti tuščią erdvę, per mažą, kad išeitų 
atskiras kambarys. 

Nišą pusiau slėpė pakabinta dryžuotos drobės užuolaida, 
pro kurią būčiau praėjusi nė nestabtelėdama, bet mano dėme- 
sį patraukė už jos ūmai sušmėžavusi balta spalva. Stabtelėjau 
prie nišos ir smalsiai dirstelėjau vidun. Ogi ten baltavo Džei- 
mio marškinių rankovė, slenkanti merginos nugara ir prisitrau- 
kianti ją bučiniui. Mergina sėdėjo jam ant kelių, geltonuose jos 
plaukuose tviskėjo saulės šviesa, kuri skverbėsi pro plyšį ir atsi- 
spindėjo nuo plaukų lyg nuo upelio, pilno upėtakių, paviršiaus 
giedrą rytą. 

Sustingau nežinodama, ką daryti. Visai nenorėjau jų šnipi- 
nėti, bet baiminausi, kad jie išgirs mano žingsnius koridoriaus 
akmenimis. Kol trypčiojau ir dvejojau, Džeimis paleido mer- 
giną iš glėbio ir pakėlė akis. Mūsų žvilgsniai susitiko. Suneri- 
męs jo veidas, atpažinus mane, pasikeitė. Kilstelėjęs antakį ir 
šelmiškai patraukęs pečiais, jis dar tvirčiau pasisodino mergi- 
ną ant kelių ir vėl puolė jos bučiuoti. Aš taip pat gūžtelėjau ir 
pirštų galiukais nustypčiojau šalin. Tai ne mano reikalas. Bet 
man kirbėjo šiokia tokia abejonė, ar Kolumui ir jos tėvui toks 
„bendravimas“ atrodytų labai padorus. Jis bus dar kartą su- 
muštas, bet šįsyk tikrai pelnytai, jei jie taip neatsargiai rinksis 
pasimatymų vietas. 

Tą vakarą per vakarienę išvydusi Džeimį sėdint šalia Aleko, 
įsitaisiau prieš juos kitapus ilgo stalo. Džeimis gana maloniai 
pasisveikino su manimi, bet jo žvilgsnis buvo budrus. Senasis 
Alekas burbtelėjo man įprastą „mmfm“. Moterys, kaip jis man 
aiškino diendaržyje, iš prigimties nieko neišmano apie arklius, 
todėl su jomis sunku šnekėtis. 

— Kaip sekasi prajodinėti arklius? - paklausiau, nutraukda- 
ma stropų kramtymą kitoje stalo pusėje. 

- Visai neblogai, - atsargiai atsakė Džeimis. 

Pažvelgiau į jį virš dubens su virtomis ropėmis. 

— Tavo lūpos, Džeimi, regis, mažumėlę patinusios. Ar arklys 
įspyrė? — paerzinau. 

— Taip, - prisimerkdamas atsakė jis. - Smogė galva iš pasalų. 

Jis kalbėjo ramiai, bet pajutau, kaip po stalu man koją primy- 
nė didžiulė pėda. Spaudė švelniai, bet įspėjimas buvo aiškus. 

— Kaip negerai. Tos kumelaitės gali būti pavojingos, - lyg 
niekur nieko pasakiau. 

Pėda stipriai užmynė prabilus Alekui: 

— Kumelaitės? Juk dabar neprajodinėji kumelaičių? 

Kitą koją bandžiau panaudoti kaip svertą, bet kai nepasise- 
kė, smarkokai spyriau jam į kulkšnį. Džeimis krūptelėjo. 

— Kas tau? - susidomėjo Alekas. 

— Įsikandau liežuvį, - sumurmėjo Džeimis, žvelgdamas į 
mane ranka prisidengęs burną. 

— Tai nevėkšla. Bet daugiau ir nesitikėjau iš kvailio, kuris net 
nesugeba saugotis arklio, kai... 

Alekas varė keletą minučių, smulkmeniškai kaltindamas 
savo padėjėją nerangumu, tinginyste, bukaprotiškumu ir šiaip 
kvailumu. Džeimis, turbūt vikriausias žmogus, kokį buvau kada 
regėjusi, sėdėjo nunarinęs galvą ir flegmatiškai valgė, klausyda- 
masis griežtos kritikos, nors jo skruostai degte degė. Iki vaka- 
rienės pabaigos prakiūtojau kukliai nudūrusi akis į lėkštę. 

Atsisakęs antros porcijos troškinio, Džeimis staiga pakilo 
nuo stalo, padarydamas galą Aleko tiradai. Senasis arklininkas 
ir aš kelias minutes tylomis žiaumojome. Senis išdažė lėkštę pa- 
skutiniu duonos gabalėliu ir susikišo jį į burną, tada atsilošė, 
pašaipiai nužiūrinėdamas mane viena mėlyna akimi. 

— Neturėtum erzinti vaikino, - geraširdiškai tarė jis. - Jeigu 
apie tai suuos jos tėvas ar Kolumas, jaunasis Džeimis gali gauti 
gerokai daugiau nei tik mėlynę po akimi. 

— Pavyzdžiui, žmoną? - paklausiau, žiūrėdama jam tiesiai 
į akį. 


Jis iš lėto linktelėjo. 

- Gali būti. O jam reikėtų ne tokios žmonos. 

-— Ne tokios? 

Truputį nustebau, nes buvau girdėjusi, ką Alekas kalbėjo 
diendaržyje. 

- Ne, jam reikia moters, ne merginos. O Liri bus mergaitė 
ir penkiasdešimties. - Niūrią seną burną iškreipė kažkas pana- 
šaus į šypseną. - Tau gal ir atrodo, kad visą gyvenimą pralei- 
dau arklidėje, bet aš turėjau žmoną, kuri buvo tikra moteris, ir 
puikiai numanau tą skirtumą. - Kai jis ėmė stotis, mėlyna akis 
žybtelėjo. - Kaip ir tu, mieloji. 

Impulsyviai ištiesiau ranką, norėdama jį sulaikyti. 

- Iš kur žinote... - prabilau. 

Senasis Alekas pašaipiai prunkštelėjo. 

— Nors ir vienaakis, mieloji, bet dar ne aklas. 

Jis šnarpšdamas nugirgždėjo šalin. Radusi laiptus, užlipau į 
savo kambarį, svarstydama, ką senasis arklininkas turėjo galvo- 
je, mestelėdamas paskutinę pastabą. 


9 


Susirinkimas 


MANO GYVENIMAS, REGIS, ne tik įgavo šiokį tokį pavi- 
dalą, bet jame ir rutina nusistovėjo. Auštant keldavausi su kitais 
pilies gyventojais, papusryčiaudavau didžiojoje menėje, tada, jei 
ponia Fic man neatsiųsdavo ligonių, traukdavau triūsti į mil- 
žiniškus pilies daržus. Ten nuolat darbuodavosi kelios moterys 
su pulku padėjėjų: įvairaus amžiaus berniukų, kurie zuidavo 
pirmyn atgal vilkdami šiukšles, įrankius ir mėšlą. Dažniausiai 
daržuose dirbdavau kiaurą dieną, kartais nudroždavau į virtuvę 
padėti apdoroti ką tik surinkto derliaus valgiui ar konservams, 
nebent dėl kokio skubaus medicininio atvejo būdavau pašaukia- 
ma į slėptuvę - taip vadinau velionio Bitono siaubo kabinetą. 

Retsykiais pasinaudodavau senojo Aleko kvietimu ir apsi- 
lankydavau arklidėse ar diendaržyje pasigrožėti arkliais, kurių 
žieminis kailis šėrėsi kuokštais ir kurie, ėsdami pavasarinę žolę, 
stiprėjo ir vis labiau žvilgėjo. 

Kai kada, išvarginta dienos darbų, eidavau gulti tuojau po 
vakarienės. Kartais, kai dar nulaikydavau vokus, prisidėdavau 
prie sambūrio didžiojoje menėje ir klausydavausi vakarinių pa- 
sakojimų, dainų, arfos ar dūdmaišio muzikos. O valų dainiaus 
Gvilino galėdavau valandų valandas klausytis sužavėta, nors ir 
visai nesuprasdama žodžių. 

Kai pilies gyventojai priprato prie manęs, o aš - prie jų, 
kai kurios moterys pradėjo droviai siūlyti draugystę ir stengėsi 
įtraukti mane į pokalbius. Be abejonės, joms buvo smalsu, kas 
aš. Atsakydavau į visus nedrąsius jų klausimus, nežymiai nu- 
krypdama nuo istorijos, kurią sukurpiau Kolumui, ir netrukus 
joms ėmė atrodyti, kad jau žino apie mane viską. Išgirdusios, 

kad nusimanau apie mediciną ir gydymą, jos dar labiau susido- 
mėjo manimi ir ėmė klausinėti apie savo vaikų, sutuoktinių ir 
gyvulių negalavimus, dažniausiai nedarydamos didelio skirtu- 
mo tarp dviejų pastarųjų. 

Aptarus kasdienius reikalus ir paskalas, būdavo labai daug 
šnekama apie susirinkimą, apie kurį diendaržyje buvo užsimi- 
nęs senasis Alekas. Kad tai svarbus įvykis, supratau matydama, 
kaip jam ruošiamasi. Į erdvias virtuves plaukė nuolatinis maisto 
srautas, o pašiūrėje už kvapių dūmų, baidančių muses, uždan- 
gos kabojo daugiau nei dvidešimt nudirtų ir išdarytų gyvulių 
skerdenų. Į pilies rūsius buvo vežimais gabenamos ir ridenamos 
didelės statinės elio, iš kaimo malūno atkeliavo maišai gerų mil- 
tų kepiniams, kasdien vaismedžių soduose anapus pilies sienos 
būdavo priskinama daugybė krepšių vyšnių ir abrikosų. 

Į vieną tokių vaisių skynimo išvyką buvau pakviesta ir aš su 
keliomis jaunomis pilies moterimis. Tuojau sutikau trokšdama 
ištrūkti iš atgrasaus akmeninių sienų prieglobsčio. 

Sode buvo gražu, ir man labai patiko klaidžioti vėsioje ško- 
tiško ryto migloje, tarp šlapių vaismedžių, liesti ryškias vyšnias 
ir glotnius, apvalius abrikosus, švelniai juos suspausti tikrinant, 
ar jau prinokę. Raškėme tik geriausias uogas ir vaisius, metėme 
juos į krepšius sultingomis krūvelėmis, prisivalgėme, kiek tilpo, 
ir parnešėme derlių tortams ir pyragams kepti. Milžiniško po- 
dėlio lentynos jau kone lūžo nuo pyragaičių, gėrimų, kumpių ir 
visokių skanėstų. | 

— Kiek žmonių suplaukia į tą susirinkimą? - paklausiau 
Magdalenos, vienos iš merginų, su kuria susidraugavau. 

Ji susimąsčiusi suraukė trumpą, riestą, strazdanotą nosį. 

- Tiesą pasakius, nežinau. Paskutinis didysis susirinkimas 
Leocho pilyje vyko daugiau kaip prieš dvidešimt metų, kai mirė 
senasis Jokūbas ir pilies šeimininku tapo Kolumas. Tada sugu- 
žėjo kokie du šimtai žmonių. Šįmet gali būti daugiau, derlius 
buvo puikus. Žmonės bus atsidėję šiek tiek daugiau pinigų, to- 
dėl daugelis atsiveš ir žmonas su vaikais. 

Svečiai jau rinkosi į pilį, nors girdėjau, kad oficialūs susirin- 
kimo renginiai - priesaika, šernų medžioklė ir žaidimai - prasi- 
dės tik po kelių dienų. Garbesni Kolumo žmonės ir nuomininkai 
buvo, kaip ir priderėjo, apgyvendinami pilyje, o nepasiturintys 
ginkluoti raiteliai ir samdiniai įsirengė stovyklą pūdymo lauke 
palei upelį, maitinantį pilies ežerą. Keliaujantys skardininkai, 
čigonai ir smulkių prekių pardavėjai netoli tilto greitosiomis iš- 
taisė mugę. Joje baigę dienos darbus lankydavosi pilies ir greti- 
mo kaimo gyventojai. Jie pirko įrankius ir papuošalus, spoksojo 
į triukininkus ir rankiojo naujausias paskalas. 

Atidžiai stebėjau visus atvykstančius ir išvykstančius, sten- 
giausi dažnai lankytis arklidėje ir diendaržyje. Pilies arklidėse 
buvo daugybė arklių, tarp jų nemažai priklausančių atvyku- 
siems svečiams. Maniau, kad per sumaištį ir bruzdesį man bus 
nesunku nutaikyti progą pabėgti. 


= 


Per vieną pirmųjų vaisių skynimų soduose susipažinau su 
Geilis Dankan. Prie alksnio šaknų radusi nedidelį Ascaria plo- 
telį, leidausi ieškoti daugiau. Skaisčiai raudonos jų kepurėlės 
augo mažais guoteliais, vos po keturis penkis grybus, o vešlioje 
šios sodo dalies žolėje buvo išsimėtę keletas tokių būrelių. Mo- 
terų, skinančių vaisius, balsai prislopo, slinkdama į sodo pa- 
kraštį lanksčiausi ir klaupiausi rauti trapių kotelių. 

— Jie nuodingi, - pasigirdo balsas už nugaros. 

Atsitiesiau nuo Ascaria salelės, prie kurios buvau palinkusi, 
ir smarkiai vožiau galvą į pušies šaką, po kuria ir augo grybai. 

Kai akys praskaidrėjo, išvydau kvatojant aukštą jauną 
moterį. Ji tikriausiai buvo keleriais metais vyresnė už mane, 
šviesių plaukų ir odos, o tokių gražių pilkų akių dar nebuvau 
mačiusi. 

— Atsiprašau, kad juokiuosi iš jūsų, - tarė ji, įžengusi į lome- 
lę, kurioje stovėjau, o jos skruostuose išryškėjo duobutės. - Ne- 
. susitvardžiau. 

- Įsivaizduoju, kad atrodžiau juokingai, - gana nemanda- 
giai pasakiau, trindama skaudamą vietą viršugalvyje. - Ir ačiū 
jums, kad perspėjote, bet aš žinau, jog šie grybai nuodingi. 

— Ak, žinote? Ir ką ketinate jais nugalabyti? Turbūt savo vyrą? 
Pasakykit, jeigu suveiks, tada pamėginsiu jų užduoti saviškiui. 

Jos šypsena buvo užkrečianti, ir aš susizgribau taip pat jai 
šypsanti. 

Paaiškinau, kad žalios musmirių kepurėlės iš tikrųjų nuo- 
dingos, bet, jas išdžiovinus ir sutrynus, miltelių galima pabars- 
tyti ant žaizdos, nes jie labai veiksmingai stabdo kraujavimą. 
Arba taip sakė ponia Fic, kuria buvau linkusi tikėti labiau nei 
Deivio Bitono „Gydytojo vadovu“. 

- Tik pamanykit! - pratarė ji vis dar šypsodama. - O ar ži- 
note, kad šios, - ji pasilenkė ir nuskynė saują mažyčių mėlynų 
gėlelių su širdies formos lapeliais, - skatina kraujavimą? 

— Ne, - nustebau. - O kam gali reikėti jį skatinti? 

Moteris metė į mane suirzusį, bet kantrų žvilgsnį. 

- Kad atsikratytum nepageidaujamo kūdikio. Šis augalas su- 
kelia kraujoplūdį, bet jį reikia naudoti tik pačioje pradžioje. Kai 
jau per vėlu, jis gali nuvaryti į kapus ir motiną, ir kūdikį. 

- Regis, nemažai apie tai nusimanote, - pasakiau, vis dar 
grauždamasi, kad taip kvailai pasirodžiau. 

- Šiek tiek. Kartais šito prašyti pas mane ateina kaimo mer- 
ginos, taip pat ir ištekėjusios moterys. Jos sako, kad aš - raga- 
na, - tarė ji, iš apsimestinės nuostabos išplėtė gražias akis ir 
išsišiepė. - Bet mano vyras - vietinis teisėjas, todėl jos apie tai 
kalba puse lūpų. O jaunuolis, kurį atsivedėt, - pritariamai link- 
čiodama kamantinėjo toliau, - tas, kuris nusipirko kelis meilės 
gėrimus, jūsų? 

— Mano? Kas? Turite galvoje, hm, Džeimį? - nustebau. 

Jaunajai moteriai, rodės, buvo linksma. Ji atsisėdo ant rąsto 
ir ėmė tingiai sukti apie smilių šviesių plaukų sruogą. 

- Ak, taip. Daug kas pasitenkintų vaikinu tokiomis akimis 
ir plaukais, nesvarbu, kiek duodama už jo galvą ir kad jis skur- 

džius. Žinoma, jų tėvai gali manyti kitaip. Kad ir aš, - kalbėjo ji, 
toliau nukreipusi žvilgsnį į tolį. - Esu apdairi. Ištekėjau už vyro, 
turinčio nemažą namą, truputį santaupų ir gerą postą. Plaukais 
jis negali pasigirti, jo akių niekada nepastebiu, bet jis manęs ir 
nekamuoja. 

Ji padavė man krepšį, kurį nešėsi, kad apžiūrėčiau. Jo dugne 
gulėjo keturios svogūno formos šaknys. 

- Tai dedešvų šaknys, - paaiškino ji. - Mano vyras kartais 
kenčia nuo pilvo gėlos. Bezda kaip jautis. 

Pamaniau, kad būtų geriausia nutraukti šį pokalbį dabar, kol 
jį dar įmanoma suvaldyti. 

- Neprisistačiau, - pasakiau ir padaviau jai ranką padėdama 
atsikelti nuo rąsto. - Mano vardas Klerė. Klerė Bošamp. 

Jos ranka buvo liauna, ilgais, plonais baltais pirštais, nors 
man nepraslydo pro akis, kad jų galai ištepti, tikriausiai augalų 
ir uogų, subertų į krepšį šalia šaknų, syvais. 

- Žinau, kas jūs. Nuo tada, kai atvykote į pilį, visas kaimas 
tik ir ūžia nuo kalbų apie jus. Aš Geilis. Geilis Dankan. - Ji dirs- 
telėjo į mano krepšį. - Jeigu ieškote balgan-buachrach*, galiu 
parodyti, kur jie geriausiai auga. 

Mielai priėmiau jos pasiūlymą, ir mudvi kurį laiką traukė- 
me siaurais slėniukais netoli sodų, dirsčiodamos po supuvusiais 
rąstais, ropodamos spindinčių ežerėlių pakrantėmis, kur iš že- 
mės lindo gausybė mažyčių šungrybių. Geilis puikiai pažinojo 
čionykščius augalus ir nusimanė apie gydomąsias jų ypatybes, 
bet, švelniai tariant, keli jos paminėti vartojimo būdai buvo gal 
ir ginčytini. Pavyzdžiui, vargu ar kraujažolės padėtų išaugti kar- 
poms ant varžovo nosies, ir labai abejoju, kad vaistinės noteros 
rupūžes paverstų karveliais. Geilis viską aiškino šelmiškai žvilg- 
čiodama, ir tai piršo mintį, kad ji arba tikrina mano žinias, arba 
tai čionykštis raganavimas. 


* Grybai (geilų k.), pažodžiui - „mėšlo gurvuoliai“. Turbūt autorė turi galvoje 
mėšlagrybius. 

Nors retsykiais ji mane ir erzino, jos draugija buvo maloni, 
man patiko jos išmintis ir džiugus, bet ciniškas požiūris į gy- 
venimą. Ji pažinojo visus kaimo, jo apylinkių ir pilies žmones. 
Ieškodamos grybų, vis stabtelėdavome pailsėti, tada ji links- 
mindavo mane skundais apie savo vyro vidurių sutrikimus ir 
tuo, ką plaka pikti liežuviai. 

— Kalbama, kad Hamišas nėra savo tėvo sūnus, - per vieną 
pertraukėlę tarė ji. 

Tą vienintelį Kolumo sūnų, raudonplaukį kokių aštuonerių 
metų berniuką, buvau mačiusi per vakarienę menėje. 

Šios paskalos manęs itin nenustebino, nes toks įtarimas buvo 
kilęs ir man. Stebėjausi, kad abejojama tik dėl vieno vaiko tė- 
vystės, taigi ėmiau spėlioti, ar Leticijai labai sekėsi, ar ji buvo 
ganėtinai nuovoki ir laiku susirasdavo tokią moterį kaip Geilis. 

— Kvailystė, - tiek tepasakiau Geilis. 

Ji atmetė ilgus šviesius plaukus ir nusijuokė. 

— Aš čia niekuo dėta. Patikėkite manimi, gražuolei Leticijai 
tam nereikia jokios pagalbos. Jei žmonės ieško raganos šiose 
apylinkėse, tegu verčiau jos pasidairo pilyje, ne kaime. 

Labai norėjau pakeisti pokalbio temą į saugesnę, todėl nusi- 
tvėriau pirmos į galvą šovusios minties. 

- Jeigu mažasis Hamišas nėra Kolumo sūnus, tada kieno? - 
paklausiau ropšdamasi per akmenų krūvą. 

- Žinoma, to vaikino. - Ji atsigręžė į mane, burnytė buvo 
iššiepta, žalios akys išdykėliškai blizgėjo. - Jaunojo Džeimio. 


=— 


Viena žingsniuodama atgal į sodą, sutikau Magdaleną. Jos 
plaukai buvo palaidi po skarele, akys išplėstos iš rūpesčio. 

— Ak, štai kur tu, - tarė ji lengviau atsidususi. - Mes jau 
traukėme į pilį, bet pasigedau tavęs. 

— Malonu, kad sugrįžai, - pasakiau imdama krepšį su vyš- 
niomis, kurį buvau palikusi ant žolės. - Bet kelią Žinau. 

Ji krestelėjo galvą. 

— Turėtum būti atsargi, brangioji, viena vaikštinėdama po 
mišką, nes į susirinkimą plūsta skardininkai ir visokie žmonės. 
Kolumas liepė... 

Ji staiga nutilo ir ranka užsidengė burną. 

— Mane sekti? - ramiai pabaigiau sakinį. 

Ji nenorom linktelėjo, aiškiai bijodama, kad įsižeisiu. Pagūž- 
čiojau pečiais mėgindama išspausti raminamą šypseną. 

— Tai suprantama. Šiaip ar taip, juk jis patikėjo tik mano 
žodžiu, kas aš ir kaip čia patekau. - Mano sveiką protą nugalėjo 
smalsumas. - O kas, jo manymu, aš esu? - paklausiau. 

Mergina įstengė tik papurtyti galvą. 

- Anglė, - tepasakė. 

Kitą dieną į sodą nenuėjau. Ne todėl, kad man buvo įsaky- 
ta likti pilyje, o todėl, kad pilies gyventojai ūmai apsinuodijo 
maistu, ir man, kaip gydytojai, reikėjo jais pasirūpinti. Visomis 
išgalėmis padėjusi nukentėjusiesiems, leidausi ieškoti to apsi- 
nuodijimo šaltinio. 

Paaiškėjo, kad tai buvo pašvinkusi jautiena iš skerdimo pa- 
šiūrės. Rytojaus dieną tenai nuėjau ir išbariau vyriausiąjį mėsos 
rūkytoją, liepiau jam deramai laikyti mėsą. Staiga už nugaros 
atsilapojo durys ir mane užvirto tirštų dusinančių dūmų gūsis. 

Atsisukusi ašarotomis akimis, išvydau Duglą Makenzį, 
šmėkšantį pro degančių ąžuolinių malkų dūmų debesis. 

— Vadovauji skerdimui ne blogiau nei gydymui, ar ne, po- 
nia? - pasišaipė jis. - Netrukus po padu laikysi visą pilį, o ponia 
Fic turės ieškotis darbo kitur. 

- Visai nenoriu turėti nieko bendro su bjauria jūsų pilim, - 
atšoviau šluostydamasi ašaromis paplūdusias akis, nuo jų ant 
nosinaitės liko suodžių dryžiai. - Tetrokštu kuo greičiau iš čia 
ištrūkti. 

Jis pagarbiai nulenkė galvą vis dar šypsodamas. 

— Na, gal ir galėsiu patenkinti šį tavo norą, - tarė. - Bent 
laikinai. 

Numečiau nosinaitę ir įdėmiai pažvelgiau į jį. 

— Ką turite galvoje? 

Jis sukosėjo ir sumosavo ranka sklaidydamas dūmus, kurie 
dabar slinko jo link. Tada ištempė mane iš pašiūrės ir pasuko 
į arklides. 

- Vakar sakei Kolumui, kad tau reikia noterų ir kitų keistų 
žolelių? 

- Taip, noriu pagaminti vaistų žmonėms, apsinuodijusiems 
maistu. O ką? - įtariai paklausiau. 

Jis geranoriškai trūktelėjo pečiais. 

- Keliausiu pas kaimo kalvį pakaustyti trijų arklių. Teisėjo 
žmona - lyg ir žolininkė, turi daugybę žolelių. Be abejonės, ras 
ir tau reikiamų. Ir jei malonėsi, ponia, mielai kviečiu joti su 
manimi į kaimą vienu iš arklių. 

- Teisėjo žmona? Ponia Dankan? 

Tučtuojau pralinksmėjau. Neįstengiau susiturėti pasitaikius 
progai išsiveržti iš pilies, nors ir trumpam. 

Paskubom nusivaliau veidą ir užsikišau už diržo suteptą 
skarelę. 

- Jojam, - tariau. 


== 


Man patiko joti, kad ir trumpai, nuokalnėn iki Kreinsmuro 
kaimo, nors diena buvo niūri, rūškana. Duglas buvo puikiai nu- 
siteikęs ir mums keliaujant smagiai plepėjo ir juokavo. 

Pirmiausia užsukome pas kalvį. Ten Duglas paliko tris ar- 
klius, o mane pasisodino ant balno už nugaros, ir mes nujojom 
į Didžiąją gatvę, kurioje stovėjo Dankanų namas, įspūdingas, 
iki pusės medinis keturaukštis dvaras; du žemesnieji jo aukštai 
švietė dailiais langais su vitražais, stiklai buvo rombiniai, paste- 
linių purpurinių ir žalių atspalvių. 

Mus linksmai pasveikino Geilis, kuri apsidžiaugė tokią ap- 
niukusią dieną sulaukusi svečių. 

— Kaip puiku! - sušuko ji. - Vis ieškojau kokios dingsties 
eiti į podėlį šio to patvarkyti. Ana! 

Neaukšta vidutinio amžiaus tarnaitė į žieminį obuolį panė- 
šinčiu veidu išniro pro duris; jų nepastebėjau, nes jos slėpėsi už 
kamino alkūnės. 

- Nuvesk ponią Klerę viršun, į podėlį, - paliepė Geilis, — 
tada atnešk mums kibirėlį šaltinio vandens. Šaltinio, ne šulinio 
iš aikštės! - Ji atsigręžė į Duglą. - Sutaisiau Žvalinančio gėrimo, 
kurio buvau pažadėjusi jūsų broliui. Gal trumpam užsukime į 
virtuvę? 

Siaurais mediniais laiptais nusekiau įkandin tarnaitės mo- 
liūgo formos sėdynės ir staiga atsidūriau ilgoje, erdvioje palėpė- 
je. Kitaip nei visame name, šiame kambaryje buvo suveriamieji 
langai, dabar uždaryti, kad nesismelktų drėgmė, bet vis tiek pro 
juos sklido kur kas daugiau šviesos nei pro prašmatnius tamsios 
svetainės langus apačioje. 

Buvo akivaizdu, kad Geilis sumani žolininkė. Kambaryje 
buvo pririkiuota ilgų džiovinimo rėmų su marlės tinkleliais, 
virš nedidelio židinio įtaisyta kablių džiovinti karštyje, o palei 
sienas sukaltos atviros lentynos su išgręžtomis skylėmis, kad 
cirkuliuotų oras. Patalpoje tvyrojo labai malonus, skanus džiūs- 
tančių bazilikų, rozmarinų ir levandų kvapas. Viename kam- 
bario šone stovėjo stebėtinai šiuolaikiškas ilgas stalas, o ant jo 
buvo pridėliota įvairiausių piestų, grūstuvėlių, maišymo indų ir 
šaukštų. Viskas tviskėjo nepriekaištinga švara. 

Netrukus pasirodė Geilis, paraudusi nuo kopimo laiptais, 
bet šypsodama, nes jos laukė ilga popietė smulkinant žoleles ir 
liežuvaujant. 

Pradėjo lynoti. Lietaus lašai teškėjo į langus, bet podėlyje 
spragsėjo židinukas ir buvo labai jauku. Nepaprastai džiaugiau- 
si Geilis draugija; ji į viską žvelgė pašaipiai, ironiškai, ciniškai, 
buvo saldokų, drovių klano moterų pilyje priešingybė, be to, 
kaip kaimo moteris, labai išsilavinusi. 

Geilis žinojo ir visas paskalas, kurios sklandė kaime ar pi- 
lyje paskutinius dešimt metų, ir papasakojo daugybę linksmų 
istorijų. Keista, bet man pateikė vos keletą klausimų. Pama- 

niau, kad turbūt vis tiek apie mane viską, ką norėjo, sužinojo 
iš kitų žmonių. 

Kurį laiką klausiausi triukšmo iš gatvės, matyt, šurmuliavo 
kaimiečiai, grįžtantys po sekmadienio mišių. Bažnyčia buvo ga- 
tvės gale prie šulinio, o Didžioji gatvė tęsėsi nuo bažnyčios iki 
aikštės ir iš čia kaip vėduoklė šakojosi į mažas gatveles ir takus. 

Tiesą sakant, man buvo smagu joti pas kalvį žiūrint iš vir- 
šaus ir įsivaizduojant, kad visas kaimas - tai skeleto dilbis ir 
plaštaka; Didžioji gatvė buvo stipinkaulis, išilgai jos buvo įsi- 
kūrusios krautuvės, įstaigėlės ir turtingesniųjų namai. Šv. Mar- 
garitos gatvelė - alkūnkaulis, siauresnė, lygiagreti Didžiajai, su 
kalve, odų raugykla, storžieviais amatininkais ir prekeiviais. 
Kaimo aikštė (kuri, kaip ir visos mano regėtos kaimo aikštės, 
buvo ne kvadratinė, bet maždaug stačiakampė) sudarė riešą ir 
delną, o keletas namelių eilių - pirštakaulius. 

Dankanų namas stovėjo prie aikštės, kaip pritiko teisėjui. 
Tai buvo ir patogumo, ir visuomeninės padėties dalykas, nes 
aikštė galėjo būti naudojama ir teismo reikalams - bylomis dėl 
visuomenės labo ar teisinio būtinumo buvo užverstas ankštas 
Arturo Dankano kabinetas. Negana to, kaip paaiškino Duglas, 
tai buvo patogi vieta gėdos stulpui, atkariai medinei keistenybei 
ant nedidelės akmeninės pakylos aikštės viduryje greta medinio 
kuolo, kuris atstojo - dėl taupumo - plakimo stulpą, gegužės 
medį?, vėliavos stiebą ir baslį arkliams rišti, nelygu, ko tuo metu 
reikėdavo. 

Triukšmas lauke sustiprėjo ir tapo chaotiškesnis, nei, regis, 
turėtų būti, kai žmonės blaivūs grįžta iš bažnyčios pietauti. Gei- 
lis, nekantriai šūktelėjusi, padėjo į šalį indus ir puolė prie lango, 
nes jai parūpo, kas tą triukšmą sukėlė. 

Priėjusi prie lango ir aš pamačiau minią Žmonių, pasipuošu- 
sių šventiniais apdarais: suknelėmis, švarkais ir skrybėlaitėmis. 
Jos priekyje žingsniavo tėvas Beinas, kunigas, aptarnaujantis ir 


* Gėlėmis, kaspinais papuoštas stulpas, apie kurį šokama gegužės 1 dieną. 

kaimą, ir pilį. Jis vedėsi kokių dvylikos metų paauglį, kurio at- 
spurusios languotos kelnės ir dvokiantys marškiniai piršo mintį, 
kad jis - odadirbio vaikis. Kunigas vilko berniuką už sprando, 
bet jam buvo sunku jį išlaikyti, nes vaikėzas buvo kiek aukš- 
tesnis už savo piktą pagrobėją. Žmonių būrys sekė paskui, vos 
atsilikęs nuo jųdviejų, ir nepritariamai gaudė it pro šalį plau- 
kiantis griaustinio debesis plykstelėjus žaibui. 

Mums žiopsant pro viršutinį langą, tėvas Beinas su berniu- 
ku įėjo į teisėjo namą. Minia, murmėdama ir stumdydamasi, 
liko lauke. Keletas drąsesniųjų pakabino smakrus ant palangių, 
mėgindami žvilgtelėti vidun. 

Geilis užtrenkė langą, ir minios ūžesys nuščiuvo. 

— Greičiausiai vagystė, - pasakė ir grįžo prie žolelių stalo. - 
Odminių berniokai dažnai vagiliauja. 

— O kas jam bus? - smalsiai paklausiau. 

Ji patraukė pečiais ir į grūstuvę patrupino džiovintų roz- 
marinų. 

— Turbūt nulems Arturo viduriai. Jei pusryčiai nuslydo ge- 
rai, vaikinas gal išsisuks tik nuplaktas. Bet jei Arturui viduriai 
užkietėjo ar pučia pilvą, — ji susiraukė, - vaikis neteks ausies 
arba rankos. 

Pašiurpau, bet nesiryžau atvirai kištis į tą reikalą. Buvau 
svetimšalė, be to, anglė, ir nors atrodė, kad su manimi, kaip 
su pilies gyventoja, elgiamasi gana pagarbiai, mačiau, kad daug 
kaimiečių, man einant pro šalį, vogčia žegnojasi. Mano užtari- 
mas lengvai galėjo berniukui pakenkti. 

— Ar jūs galite ką nors padaryti? - paklausiau Geilis. - Na, 
pasišnekėti su vyru, paprašyti, kad būtų, hm, atlaidus? 

Geilis nustebusi pakėlė akis nuo darbo. Mintis kištis į savo 
sutuoktinio reikalus jai tikrai nebuvo šovusi į galvą. 

— Kodėl jums rūpi jo likimas? - susidomėjo ji, bet neparodė 
jokio priešiškumo. 

- Žinoma, kad rūpi! - tariau. - Jis — tik vaikinukas; kad ir 
ką.iškrėtė, nenusipelnė tapti luošiu visam gyvenimui! 

Geilis kilstelėjo blyškius antakius. Šis mano argumentas 
buvo aiškiai neįtikimas. Ji gūžtelėjo pečiais ir padavė man grūs- 
tuvę su piesta. 

— Ko nepadarysi dėl draugės, - pasakė ji, vartydama akis. 

Tada nužvelgė lentynas ir paėmė buteliuką su žalsvu skys- 
čiu, ant kurio buvo pakreiptu raštu parašyta: „Pipirmėčių eks- 
traktas“. 

— Sugirdysiu jį Arturui, o tada pažiūrėsiu, ar įmanoma kaip 
nors padėti tam vaikiui. Bet gali būti ir per vėlu, - perspėjo 
ji. - Jei tas bjaurus kunigas užsispirs, reikalaus berniukui griež- 
čiausios bausmės. Bet vis tiek pamėginsiu. O jūs grūskit, roz- 
marinai atima daug laiko. 

Jai išėjus, paėmiau piestą ir ėmiau smulkinti žoleles, nelabai 
paisydama, kas iš to bus. Pro uždarytą langą nesigirdėjo nei 
lietaus barbenimo, nei apačioje gaudžiančios minios - tie garsai 
buvo susilieję į tylų, grėsmingą šlamesį. Kaip ir kiekvienas mo- 
kinys, buvau skaičiusi Dikensą. Taip pat ankstesnius rašytojus, 
kurie vaizdavo žiaurius anų laikų teismus, kai būdavo baudžia- 
mi be išimties visi nusikaltę, nesvarbu amžius ir aplinkybės. Bet 
skaityti pasakojimus apie vaikų korimus ir luošinimą, saugiai 
nutolus vienu ar dviem šimtais metų, buvo visai kas kita, nei 
tyliai sėdėti ir grūsti žoleles, kai tokie dalykai dedasi apačioje, 
vos už kelių pėdų. 

Jei berniukui bus paskirta bausmė, ar man derėtų įsikišti? 
Prislinkau prie lango, nešdamasi grūstuvę, ir žvilgtelėjau lau- 
kan. Minia buvo pagausėjusi, nes krautuvininkai ir namų šei- 
mininkės, pamačiusios būriuojantis žmones, atskubėjo Didžiąja 
gatve paspoksoti į reginį. Atvykėliai prisikišę išklausydavo su- 
sijaudinusių žioplių pasakojamas smulkmenas ir įsimaišydavo 
tarp žmonių, todėl vis daugiau laukiančių veidų gręžiojosi į 
namo duris. 

Žiūrėdama į minią, kantriai stovinčią dulksnoje ir laukian- 
čią nuosprendžio, staiga kai ką supratau. Kaip ir daugybė žmo- 
nių, pašiurpusi klausydavausi pranešimų iš pokario Vokietijos 


SVETIMŠALĖ 187 


apie trėmimus ir masines žudynes, koncentracijos stovyklas ir 
deginimus. Ir, kaip daugelis darydavo ir darys vėliau, klausda- 
vau savęs: „Kodėl žmonės leido, kad taip atsitiktų? Jie turėjo 
žinoti, turėjo matyti atvažiuojančius ir išvažiuojančius sunkve- 
žimius, tvoras ir dūmus. Kaip jie galėjo taip pasyviai žiūrėti ir 
nieko nesiimti?“ Dabar suvokiau kodėl. 

Šis atvejis man net nebuvo gyvybės ar mirties klausimas. 
O Kolumo globa tikriausiai būtų apsaugojusi mane nuo bet 
kokio fizinio smurto. Bet mano rankos, apglėbusios porcelia- 
no indą, atšalo ir sudrėko, kai pagalvojau, kaip viena ir bejėgė 
žengčiau į priekį pasipriešinti vieningai ir teisuoliškai kaimiečių 
miniai, trokštančiai patirti bausmės ir kraujo jaudulį, kuris pa- 
įvairintų gyvenimo nuobodybę. 

Prispirti būtinybės, žmonės buriasi į bendruomenes. Pir- 
mieji urvų gyventojai - nuogi, silpni ir bejėgiai, bet jau suma- 
nūs - išliko burdamiesi į grupes, kaip ir daugelis kitų valgomų 
būtybių, suprasdami, kad apsigins tik būriu. Šį įgimtą supratimą 
atskleidžia minios elgesys. Jau daugybę tūkstančių metų žmo- 
gaus, išdrįsusio atsiskirti nuo grupės, pasipriešinusio jai, laukia 
mirtis. Stoti prieš minią reikia daugiau nei paprastos drąsos, 
o žmogaus instinktams tai nesuprantama. Aš būgštavau, kad 
tokios drąsos neturiu, ir dėl tos baimės man buvo gėda. 

Regis, praslinko visa amžinybė, kol atsivėrė durys ir įžengė 
Geilis, ji buvo šaltakraujiška ir rami kaip visada, o rankoje ne- 
šėsi anglies gabalėlį. 

- Kai pavirs, turėsime filtruoti, - pasakė ji, tarsi tęsdama 
ankstesnį mūsų pokalbį. - Perkošime per anglį, įdėtą į musliną, 
taip bus geriausia. 

— Geilis, - nebeištvėriau, - nebekamuokit manęs. Kaip tas 
odadirbio berniukas? 

— Ak, tas. - Ji atsainiai kilstelėjo petį, bet lūpų kampučiuose 
žaidė išdykėliška šypsena. Apgaulinga jos išorė persimainė ir ji 
nusijuokė. - Reikėjo mane pamatyti, - sukikeno ji. - Man re- 
gis, buvau tikras gerumo įsikūnijimas. Labai rūpestinga žmona 

ir moteriškai lipšni su nedidele motiniško gailesčio priemaiša. 
„Ak, Arturai, - dramatiškai ėmė pasakoti ji, - jei mudviejų san- 
tuokai būtų suteikta malonė“, nors turėčiau pasakyti, kad tokių 
galimybių nedaug, - kryptelėdama galvą į žolelių lentynas, Gei- 
lis trumpam nusimetė jausmingą kaukę, - „kaip tu jaustumeisi, 
brangusis, jei būtų apsivogęs tavo sūnus? Nė neabejoju, vagi- 
liauti tą vaikį prispyrė badas. Ak, Arturai, ar gali širdyje rasti 
nors kruopelę gailestingumo? Juk esi teisingumo pavyzdys?“ - Ji 
klestelėjo ant kėdės kvatodama ir kumščiu švelniai daužydama į 
koją. - Kaip gaila, kad čia nėra vietos vaidinimams! 

Minios gaudimas lauke pasikeitė, ir aš nebesiklausiau Geilis 
savigyros — puoliau prie lango pažiūrėti, kas vyksta. 

Žmonės prasiskyrė, ir pasirodė odadirbio vaikis, lėtai einan- 
tis tarp kunigo ir teisėjo. Arturas Dankanas pūtėsi iš gerano- 
riškumo, lankstėsi ir linkčiojo žymesniems sambūrio nariams. 
O tėvas Beinas labiausiai panėšėjo į susiraukšlėjusią bulvę, ru- 
das jo veidas buvo persikreipęs iš apmaudo. 

Nedidelė procesija slinko į aikštės vidurį, kur jos pasitikti iš 
minios išėjo toks Džonas Makrajus, seikėtojas. Šis žmogus buvo 
apsirengęs, kaip ir derėjo jo tarnybai: mūvėjo gana elegantiš- 
kas tamsias kelnes iki kelių, vilkėjo švarką, turėjo pilko aksomo 
skrybėlę (dabar ją buvo nusivožęs ir rūpestingai paslėpęs nuo 
lietaus po švarko skvernu). Jis nebuvo kaimo kalėjimo prižiū- 
rėtojas, kaip iš pradžių pamaniau, bet prireikus tokią pareigą 
atlikdavo. Šiaip jis buvo konsteblis, muitininkas, o kartais - ir 
budelis. Jis buvo vadinamas seikėtoju todėl, kad prie jo diržo 
būdavo prikabintas medinis samtelis, su kuriuo jis turėjo teisę 
iš kiekvieno grūdų maišo, parduoto ketvirtadienio turguje, pa- 
sisemti kaušelį: toks buvo atlygis už tarnybą. 

Visa tai sužinojau iš paties Džono Makrajaus. Vos prieš ke- 
lias dienas jis buvo pilyje, nes jam rūpėjo, ar galiu išgydyti nuo- 
lat pūliuojantį nykštį. Atvėriau pūlinį sterilia adata ir ištepiau 
pirštą tuopų pumpurų tepalu, o Makrajus pasirodė esąs drovus, 
švelniakalbis, maloniai šypsantis žmogus. 

Deja, dabar tos šypsenos nebuvo nė pėdsako. Makrajaus 
veidas buvo gana rūstus. Suprantama, toptelėjo man, juk niekas 
nenori matyti besišypsančio budelio. 

 Nusikaltėlis buvo pastatytas ant pakylos aikštės viduryje. 
Vaikis buvo nublyškęs ir išsigandęs, bet nė nekrustelėjo, kai Ar- 
turas Dankanas, Kreinsmuro parapijos teisėjas, savo apkūnumą 
stengdamasis paversti orumu, pasiruošė skelbti nuosprendį. 

- Kai įėjau, tas žioplys jau buvo prisipažinęs, - pasigir- 
do balsas prie ausies. Geilis susidomėjusi sužiuro man per 
petį. - Todėl negalėjau jo visiškai išlaisvinti. Bet išprašiau jam 
lengviausią bausmę - vos valandą prie gėdos stulpo su viena 
prikalta ausimi. 

— Viena prikalta ausimi! Prikalta prie ko? 

— Juk aišku, kad prie gėdos stulpo. 

Ji metė į mane keistą žvilgsnį, bet tada pasisuko į langą žiū- 
rėti, kaip bus vykdoma ši švelni bausmė, paskirta taip gailiašir- 
diškai jai įsikišus. 

Aplink gėdos stulpą grūdosi tiek žmonių, kad piktadarys 
buvo beveik nematomas, tačiau minia truputį atsitraukė leis- 
dama seikėtojui prieiti prie vaikio ir prikalti jam ausį. Vagišius 
prie gėdos stulpo, išbalęs ir smulkutis, stipriai užsimerkė drebė- 
damas iš baimės. Kai vinis susmigo į ausį, jis suriko plonu, tęvu 
balsu. Tas riksmas prasiskverbė pro uždarytus langus, ir mane 
nukrėtė šiurpas. 

Mudvi vėl stvėrėmės darbo, kaip ir daugelis žiūrovų, bet 
kartkartėmis vis pakildavau dirstelėti pro langą. Keli dykinėto- 
jai stabtelėjo pasityčioti iš aukos ir apmėtė vaikį purvais, kar- 
tais tenai išvysdavau ir nuosaikesnių kaimiečių, kurie, nugriebę 
valandėlę nuo kasdienių darbų, ateidavo paauklėti nusikaltėlio, 
keliais žodžiais jį pabardavo ar pažerdavo patarimų. 

Iki vėlyvo pavasario saulėlydžio dar buvo valanda; mums 
gurkšnojant arbatą svetainėje apačioje, beldimas į duris pra- 
nešė, kad atvyko svečias. Pylė lietus, todėl buvo taip tamsu, 
kad vargu ar kas nors būtų galėjęs pasakyti, kur dabar ritasi 

saulė. Bet Dankanų namai didžiavosi laikrodžiu - nuostabiu 
įtaisu su riešutmedžio korpusu ir žalvarinėmis švytuoklėmis, 
kurio priekį puošė giedantis kerubas, ir šis instrumentas rodė 
pusę septynių. 

Tarnaitė atidarė svetainės duris ir be ceremonijų pasakė: 

— Čia. 

Džeimis Maktavišas, žengdamas pro duris, nesąmoningai 
pasilenkė, o šviesūs jo plaukai, sušlapinti lietaus, atrodė senos 
bronzos atspalvio. Nuo drėgmės jį saugojo senas aptrintas švar- 
kas, o po pažasčia jis buvo pasikišęs sulankstytą storą žalio ak- 
somo jojimo apsiaustą. 

Kai atsistojau ir supažindinau jį su Geilis, jaunuolis santū- 
riai linktelėjo. 

— Ponia Dankan, ponia Bošamp, - Džeimis mostelėjo į lan- 
gą, - matau, kad šią popietę turėjote ką veikti. 

- Ar jis dar ten? - paklausiau ir pažvelgiau laukan. Pro 
virpančius svetainės langų stikliukus išvydau iškraipytą tamsų 
berniuko siluetą. - Turbūt visiškai permirkęs. 

- Taip. - Džeimis išskleidė apsiaustą ir padavė man. - Kolu- 
mas pagalvojo, kad ir tu peršlapsi. Kaime turėjau reikalų, todėl 
jis siunčia tau apsiaustą. Atgal josi su manimi. 

— Koks jis rūpestingas, - abejingai pasakiau, nes vis dar gal- 
vojau apie odadirbio vaikį. 

— Kiek dar jis ten stovės? - paklausiau Geilis. - Berniukas 
prie gėdos stulpo, - nekantriai pridūriau, matydama abejingą 
jos žvilgsnį. 

— Ak, vaikis, - tarė truputį susiraukusi, kad prabilau apie 
tokį niekniekį. - Juk jau sakiau, kad valandą. Seikėtojas jau tu- 
rėtų jį paleisti. 

— Ir paleido, - patikino ją Džeimis, - mačiau jį, kai ėjau per 
pievelę. Tik vaikinukas nedrįsta iš ausies išsitraukti vinies. 

Aš išsižiojau. 

— Nori pasakyti, kad vinis liko ausyje? Jis turi ją išsiplėsti 
pats“ 

- Taip, - nerūpestingai atsakė Džeimis. - Jis vis dar šiek 
tiek susinervinęs, bet netrukus, manau, pasiryš. Lauke šlapia, 
be to, temsta. Mums reikia keliauti, kitaip gausime tik vakarie- 
nės išėdų. 

Jis nusilenkė Geilis ir pasisuko ketindamas eiti. 

- Luktelėkit, - tarė ji man. - Turite stambų, stiprų jauną 
palydovą, todėl įdėsiu skrynią su džiovintomis svilarožėmis ir 
kitomis vaistažolėmis, kurių pažadėjau poniai Ficgibons. Gal 
ponas Maktavišas būtų toks malonus ir ją paimtų? 

Džeimis sutiko, ir ji pasiuntė tarną atnešti skrynios iš jos 
darbo kambario, davusi didžiulį kaliojo plieno raktą. Tarnui iš- 
ėjus, ji prisėdo prie mažo rašomojo stalelio kambario kampe. 
Kai tarnas atitempė skrynią, didoką medinę dėžę su žalvarinė- 
mis rankenomis, Geilis jau buvo baigusi rašyti. Paskubomis ant 
lapelio užbarstė smėlio, sulankstė, užantspaudavo žvakės vaško 
lašu ir įspraudė man į ranką. 

- Štai, - tarė. - Tai sąskaita už ją. Gal atiduotumėte Duglui? 
Juk jis tvarko tokius mokėjimus. Niekam kitam neduokite, nes 
daugybę savaičių nesulauksiu pinigų. 

— Taip, žinoma. 

Ji šiltai mane apkabino ir, įspėjusi, kad neperšaltume, paly- 
dėjo mus iki durų. 

Stovėjau namo pakraigėje, kol Džeimis rišo skrynią prie ar- 
klio balno. Lijo jau smarkiau, ir nuo stogo driekėsi nelygi van- 
dens skraistė. 

Žiūrėjau į plačią nugarą ir raumeningus dilbius, kai Džeimis 
beveik be jokių pastangų kėlė sunkią skrynią. Tada dirstelėjau 
į pakylą, ant kurios vis dar gūžėsi tvirtai prikaltas odadirbio 
vaikis, nors jį ir drąsino vėl susibūrusi minia. Tas vaikėzas ne- 
buvo graži, jauna mergina mėnesienos spalvos plaukais, bet, 
prisiminusi, kaip Džeimis elgėsi Kolumo teisingumo menėje, 
pagalvojau, kad jis galbūt užjaučia vaikinuką, patekusį į tokią 
bjaurią padėtį. 

— Pone Maktavišai, - neryžtingai prabilau. 

Jokio atsako. Gražus jo veidas nepasikeitė; plati burna buvo 
atsipalaidavusi, mėlynos akys įbestos į rišamą virvę. 

— Ak, Džeimi? - vėl pamėginau, šįsyk garsiau, ir jis tučtuo- 
jau pakėlė akis. 

Taigi jis tikrai ne Maktavišas. Įdomu kas? 

— Ką? 

— Tu - stambus vyrukas, ar ne? 

Šypsnys iškreipė jo lūpas, ir jis linktelėjo, aiškiai susidomė- 
jęs, kur lenkiu. 

— Gana didelis daug kam, - atsakė jis. 

Padrąsinta prislinkau lyg niekur nieko artyn, kad manęs ne- 
nugirstų koks užsilikėlis aikštėje. 

— Ir turi ganėtinai stiprius pirštus? 

Jis sulenkė ranką ir dar plačiau nusišypsojo. 

— Taip. Gal nori, kad sutriauškinčiau kelis graikinius rie- 
šutus? 

Jis įsmeigė į mane gudrų ir linksmą žvilgsnį. Dirstelėjau į 
būrelį žioplių aikštėje. 

— Geriau ištrauktum vinį iš ausies. - Pakėliau akis ir iš- 
vydau klausiamą mėlynų jo akių žvilgsnį. - Ar galėtum tai 
padaryti? 

Jis valandėlę pastovėjo, spoksodamas į mane ir šypsodamas, 
tada gūžtelėjo pečiais. 

— Taip, jei kotelis tokio ilgio, kad galima už jo pastverti. 
Bet ar įmanoma nuvyti žmones? Įsikišimas jiems nepatiktų, o 
aš - prašalaitis. 

Visai nepagalvojau, kad mano prašymas gali įstumti jį į pa- 
vojų, todėl sudvejojau, bet jis, regis, nusprendė pabandyti, nors 
ir buvo pavojinga. 

— Na, jei abu prieitume pažiūrėti iš arčiau, ir aš nuo to regi- 
nio apalpčiau, ar manai, kad... 

- Taip bijai kraujo? - Vienas antakis šelmiškai kilstelėjo ir 
jis išsišiepė. - Tas padės. O jei tau pavyktų nukristi nuo pakylos, 
būtų dar geriau. 

Tiesą sakant, man darėsi truputį silpna, kad turėsiu žiūrėti, 
bet reginys nebuvo toks gąsdinantis, kokio bijojau. Buvo tvir- 
tai prikalta tik viršutinė ausies dalis prie pat krašto, kyšojo du 

coliai vinies koto be galvutės. Ausis beveik nekraujavo, ir nors 
"berniukas buvo išsigandęs ir jautėsi nesmagiai, iš jo minos buvo 
aišku, kad jam nelabai skauda. Man toptelėjo, kad Geilis turbūt 
sakė tiesą: bausmė gal ir švelni, palyginti su bendra šiuolaikinės 
škotų teisės struktūra, bet mano nuomonės, kad tai barbariška, 
nepakeitė nė per nago juodymą. 

Džeimis abejingai nuslinko tarp žioplių. Jis priekaištingai 
palingavo galvą žiūrėdamas į berniuką. 

- Na, vyruti, - pliaukštelėjo liežuviu. - Susinervinai kaip 
reta, ką? - Jis uždėjo stambią, stiprią ranką ant medinio gė- 
dos stulpo krašto, apsimesdamas, kad nori atidžiau apžiūrėti 
ausį. - Ak, vaike, - suniekino, - neapsunkink sau reikalų. Tru- 
putį trūktelėk galvą, ir viskas bus baigta. Gal tau padėti? 

Jis ištiesė ranką, lyg ketindamas čiupti berniuką už plaukų 
ir suktelėti galvą, kad ji atitrūktų nuo stulpo. Berniukas suriko 
iš baimės. 

Išgirdusi man duotą ženklą, žengtelėjau atgal, pasistengda- 
ma smarkiai užminti ant kojų moteriai, stovinčiai už nugaros. Ši 
suspigo, kai mano batelio kulnas skaudžiai susmigo jai į pėdą. 

— Atleiskit, - aiktelėjau. - Man... labai svaigsta galva! Prašau... 

Nusisukau nuo gėdos stulpo, žengiau kelis žingsnius, neva 
susvirduliavau ir ėmiau graibstyti šalia stovintiems Žmonėms 
už rankovių. Gėdos stulpas buvo visai čia pat. Stipriai įsikibau 
galva ant pakylos krašto, kartu nusitempdama ir merginą. 

Mes nusiridenome šlapia žole sijonų ir riksmų maišalynėje. 
Galop paleidusi merginos palaidinę, išsitiesiau atmetusi rankas, 
o lietus tekšėjo ant mano veido, atgręžto į dangų. 

Iš tiesų buvau šiek tiek pridususi nuo smūgio - juk mergi- 
na mane prispaudė - ir gaudžiau kvapą, klausydamasi aplinkui 
suklegusių balsų. Gausiau nei lietaus lašais iš dangaus buvau 

apipilta spėlionėmis, patarimais ir sukrėstų žmonių šūksmais, 
bet mane pasodino pora pažįstamų rankų, ir atsimerkusi išvy- 
dau labai sunerimusias mėlynas akis. Jų vokai vos mirktelėjo, 
taigi mano misija buvo baigta. Pamačiau odadirbio vaikį, kuris, 
prispaudęs skudurėlį prie ausies, skuodė į savo palėpę. Minia jo 
net nepastebėjo, nes buvo susidomėjusi nauju įvykiu. 

Kaimiečiai, ką tik troškę vaikino kraujo, man buvo labai geri. 
Jie atsargiai nunešė mane į Dankanų namą, ten buvau pagirdyta 
brendžiu, arbata, apklostyta šiltomis antklodėmis ir paguosta. 
Jie leido man keliauti tik tada, kai Džeimis griežtai pasakė, kad 
reikia joti. Jis stvėrė mane ant rankų, pakėlė nuo sofos ir patrau- 
kė prie durų, nepaisydamas šeimininkų prieštaravimų. 

Kai buvau vėl pasodinta prieš jį, o mano arklys ėmė kinkuo- 
ti vedamas už pavadžio, pamėginau padėkoti jam už pagalbą. 

- Vieni niekai, mieloji, - pasakė jis, tarsi visai nenorėdamas 
girdėti padėkų. 

- Bet tu rizikavai, - neatlyžau. — Šito prašydama neįsivaiz- 
davau, kad tau gali grėsti pavojus. 

- Ai, - numojo jis ranka, o po valandėlės linksmai tarė: — 
Juk nesitikėjai, kad būsiu toks pat drąsus kaip tu, Sasenach? 

Pakelę užklojus prieblandos šešėliams, jis paragino arklius, 
kad leistųsi risčia. Visą kelią iki namų beveik nesišnekėjome. 
Kai prijojom pilį, jis paliko mane prie vartų, švelniai įgėlęs: 

— Gero vakaro, ponia Sasenach. 

Bet man pasirodė, kad užsimezgusi mudviejų draugystė 
tapo rimtesnė nei tik paplepėjimas po obelimis. 


IO 


Priesaika 


KITAS DVI DIENAS PILYJE buvo didžiulis sąmyšis, žmo- 
nės pasirodydavo ir dingdavo, vyko visokie pasiruošimai. Man, 
kaip gydytojai, beveik nebuvo ką veikti; žmonės, apsinuodiję 
maistu, pasveiko, rodės, visi taip įniko į darbą, kad neturėjo 
kada sirgti. Be būrelio berniukų, susipjausčiusių pirštus, - mat 
jie miške rinko malkas laužams, - taip pat nusiplikymų ir nude- 
gimų proveržio tarp darbščiųjų virtuvės darbininkių, daugiau 
nebuvo jokių nelaimingų atsitikimų. 

Aš jaudinausi. Šis vakaras buvo ypatingas. Ponia Fic papa- 
sakojo, kad visi Makenzių klano kariai šįvakar prisieks Kolumui 
ištikimybę. Kai pilyje vyks tokia svarbi ceremonija, arklidės ti- 
krai niekam nerūpės. 

Valandų valandas padėdama triūsti virtuvėje ir soduose, pa- 
slėpiau maisto atsargų, kurių turėjo pakakti keletui dienų. Van- 
dens gertuvę įsigudrinau pakeisti sunkesniu stikliniu ąsočiu iš 
gydytojo kabineto. Kolumo dėka turėjau tvirtus batus ir šiltą 
apsiaustą. Ir josiu geru arkliu, nes popiet užsukusi į arklides nu- 
sižiūrėjau vieną, kurį ketinau prigriebti. Neturėjau pinigų, bet 
pacientai atsilygindavo man pigiais niekučiais, kaspinais, dro- 
žiniais ir papuošalais. Prispyrus reikalui, galėsiu juos išmainyti 
į būtiniausius daiktus. 

Krimtausi, kad piktnaudžiauju Kolumo svetingumu ir pilies 
gyventojų bičiulyste, kad iškeliausiu netarusi nė žodžio, nepali- 
kusi jokio atsisveikinimo laiškelio, bet galop ką galėčiau pasa- 
kyti? Svarsčiau, ką daryti, o paskui nusprendžiau tyliai dingti, 
ir tiek. Be to, neturėjau laiškinio popieriaus, ir nerizikavau jo 
„ ieškoti Kolumo kambariuose. | 

Praėjus valandai nuo sutemų, atsargiai prisėlinau prie ar- 
klidės ir įtempiau ausis, ar neišgirsiu kokio garso, kad čia yra 
žmonių, bet visi, regis, buvo menėje ir ruošėsi ceremonijai. Du- 
rys buvo užvertos, bet švelniai stumtelėtos pasidavė ir odiniams 
vyriams virstelėjus tyliai atsilapojo į vidų. 

Arklidėje tvokstelėjo šiluma, besiilsintys arkliai vos krus- 
čiojo. Buvo tamsu lyg laidojimo biuro agento skrybėlėje, kaip 
sakydavo dėdė Lemas. O kelis vėdinimo langelius atstojo tokie 
siauri plyšiai, kad pro juos net nepatekdavo blausi žvaigždžių 
šviesa. Ištiesusi rankas, kojomis šliurindama per šieną, pamažu 
nuslinkau į pagrindinę arklidės dalį. | 

Pagrabaliojau prieš save ieškodama pertvaros krašto, palei 
kurį galėčiau eiti. Deja, mano rankos makalavo po tuščią erdvę, 
bet blauzdos atsitrenkė į kietą kliūtį ant grindų, ir aš griuvau 
į priekį, o iš gerklės ištrūko toks išgąstingas riksmas, kad net 
atsimušė į seno akmeninio pastato gegnes. 

Kliūtis apsivertė, išsigandusi nusikeikė ir griebė mane už 
rankų. Pasijutau spaudžiama stambaus vyro, jo kvėpavimas ku- 
teno man ausį. 

— Kas jūs? - aiktelėjau ir atšokau atgal. - Ir ką čia veikiat? 

Išgirdęs mano balsą, nematomas užpuolikas atleido 
gniaužtus. 

— To paties galėčiau paklausti ir tavęs, Sasenach, - tarė že- 
mas švelnus Džeimio Maktavišo balsas. 

Man šiek tiek atlėgo širdį. Šienas sušiugždėjo, Džeimis at- 
sisėdo. 

— Nors galėčiau atspėti, - abejingai pasakė jis. - Manai toli 
nujosianti, mieloji, tamsią naktį ir svetimu žirgu, kai paryčiais 
tave vysis pusė Makenzių klano? 

Buvau visai sutrikusi. 

— Jie manęs neieškos. Visi susirinkę menėje, ir labai nusteb- 
siu, jei rytą atsikels vienas apyblaivis iš penkių, bet vargu ar ir 
jis galės joti. 

Džeimis nusijuokė ir stodamasis ištiesė ranką, padėjo ir 
man atsikelti. Šiaudus nuo mano sijono užpakalio nubraukė 
smarkiau, nei, mano manymu, buvo būtina. 

- Labai protingai mąstai, Sasenach, - tarė šiek tiek nustebęs, 
kad apskritai gebu protauti. -Taip būtų, kaip sakai, - pridū- 
rė, - jei Kolumas nebūtų visos pilies apstatęs sargybiniais, be to, 
jų pilna ir miške. Kažin ar jis paliktų pilį neapsaugotą, kai joje 
visi klano kariai. Na, akmuo dega prasčiau už medį... 

Supratau, kad jis turėjo galvoje garsiąsias Glenko žudynes, 
kai valdžios įsakymu Džonas Kembelas nužudė trisdešimt aš- 
tuonis Makdonaldų klano narius ir supleškino juos su visu 
namu. Skubiai suskaičiavau. Tai įvyko tik prieš kokius penkias- 
dešimt metų, ne taip ir seniai, todėl visos Kolumo atsargumo 
priemonės pateisinamos. 

— Kad ir kaip būtų, išsirinkai pačią netinkamiausią nak- 
tį, - pasakė Maktavišas. Regis, jam buvo visai nė motais, kad 
aš ketinau pasprukti, rūpėjo tik priežastys, kodėl nepavyktų 
to padaryti, ir man tai atrodė keistoka. - Be sargybinių ir iš 
atokiausių vietų čia susirinkusių šaunių raitelių, kelyje į pilį 
knibždėte knibždės žmonių, kurie iš visur plūsta į medžioklę 
ir žaidimus. 

— Medžioklę? 

— Taip. Dažniausiai medžiojamas elnias, o šįsyk vyks šer- 
no medžioklė. Vienas arklidžių darbininkas sakė seniui Alekui, 
kad rytiniame miške gyvena stambus žvėris. - Jis uždėjo ranką 
man ant liemens ir nusuko mane į blankų atvirų durų stačia- 
kampį. - Eime, - tarė. - Parvesiu tave į pilį. 

Atsitraukiau nuo jo ir nemandagiai atšoviau: 

- Nesivargink. Pati rasiu kelią. 

Jis kietai suėmė man alkūnę. 

— Neabejoju, kad rasi. Bet juk nenori susidurti su kokiu nors 
Kolumo sargybiniu. 

- Kodėl gi ne? - atrėžiau. - Nedarau nieko blogo. Įstatymai 
juk nedraudžia vaikščioti prie pilies? 

- Ne. Tikriausiai jie nenorėtų tavęs nuskriausti. - Džeimis 
mąsliai spoksojo į šešėlius. - Bet labai dažnai žmogui, stovin- 
čiam sargyboje, draugiją palaiko gertuvė, o gėrimas gal ir links- 
mas bičiulis, tačiau prastas patarėjas, kaip dera elgtis, kai iš tam- 
sos išnyra vieniša, trapi, miela mergaitė. 

- Bet ir su tavimi susidūriau tamsoje, vienut vienutėlė, - 
įžūlokai priminiau jam. - Ir nesu nei labai trapi, nei labai miela, 
bent dabar. 

- Taip, bet aš miegojau ir nebuvau girtas, - atkirto jis. - 
Apie tavo būdą dabar nekalbėkim, bet tu kur kas mažesnė ir 
smulkesnė už daugelį Kolumo sargybinių. 

Tokie jo žodžiai manęs neįtikino, pamėginau imtis kitokios 
taktikos. 

— O kodėl miegojai arklidėje? - paklausiau. - Ar neturi 
lovos? 

Mudu drožėme išoriniu virtuvės darželių pakraščiu ir blau- 
sioje šviesoje mačiau jo veidą. Džeimis buvo susikaupęs, mums 
einant budriai tikrino akmenines arkas, bet, išgirdęs mano 
klausimą, staiga nusuko žvilgsnį. 

- Hm, - murmtelėjo ir toliau žingsniavo, vis dar nustvėręs 
mane už alkūnės, bet po valandėlės tarė: - Maniau, bus geriau, 
jei laikysiuos nuošalyje. 

— Nes neketini prisiekti ištikimybės Kolumui Makenziui? - 
spėjau. - Ir nenori, kad dėl to kiltų triukšmas? 

Jis sužiuro į mane, pralinksmintas tokių žodžių. 

- Lyg ir, - prisipažino. 

Vieni šoniniai vartai buvo svetingai praverti, o šalia jų virš 
akmeninės atbrailos spingsantis žibintas metė ant tako geltonai 
švytinčią juostą. Mes jau buvome beveik priėję tą žiburį, bet 
staiga man iš už nugaros kyštelėjo ranka ir užspaudė burną. 
Akimoju buvau pargriauta ant žemės. 

Grūmiausi ir kandžiojausi, bet mano pagrobėjas buvo su 
storomis pirštinėmis ir, kaip sakė Džeimis, kur kas stambesnis 
už mane. 

Sprendžiant iš garsų, Džeimiui sekėsi geriau. Girdėjau niur- 
nėjimą ir tylų plūdimąsi. Umai viską nustelbė dunkstelėjimas ir 
riebūs keiksmažodžiai geilų kalba. 

Grumtynės tamsoje liovėsi, suskambo nepažįstamas juokas. 

- Dievuliau, ar tik tai ne tas jaunuolis, Kolumo sūnėnas? 
Vėluoji į priesaiką, vaikine? O kas čia su tavim? 

— Mergaitė, - atsakė vyriškis, nustvėręs mane. - Daili ir sul- 
tinga pagal svorį. 

Ranka atidengė man burną ir stipriai sužnybo kitur. Pasi- 
piktinusi suspigau, atgalia ranka stvėriau jam už nosies ir trūk- 
telėjau. Žmogėnas nusikeikęs mane paleido. Jo keiksmažodžiai 
toli gražu nebuvo tokie iškilmingi kaip priesaika, duodama 
menėje. Žengiau atatupsta nuo viskio tvaiko, ūmai apsidžiau- 
gusi, kad Džeimis šalia. Lydėti mane turbūt buvo išmintingas 
jo sprendimas. 

Jis, rodės, manė kitaip, nes bergždžiai stengėsi ištrūkti iš 
dviejų iki dantų apsiginklavusių vyrų, kurie buvo lipte prie 
jo prilipę. Jie buvo nusiteikę ne priešiškai, bet ryžtingai. Ėmė 
slinkti prie atvirų vartų vilkdami savo belaisvį. 

- Ne, žmonės, pirmiausia leiskite man persirengti, - prieši- 
nosi jis. - Mano apranga netinka priesaikai. 

Jo mėginimą pasprukti gražiuoju sužlugdė netikėtai pasi- 
rodęs Rupertas, žvilgantis storulis su išsipešusiais marškiniais 
ir švarku auksiniais apvadais. Jis išlėkė pro siaurus vartus tarsi 
kamštis iš butelio. 

— Dėl to nesijaudink, vaikine, - tarė jis blizgančiomis aki- 
mis nužiūrinėdamas Džeimį. - Mes tave deramai aprengsime 
viduje. 

Jis kryptelėjo galvą į vartus, ir Džeimis buvo tempte nu- 
temptas. Tada mėsinga ranka sugriebė man už alkūnės ir aš 
nenoromis nusekiau iš paskos. 

Rupertas buvo puikiai nusiteikęs, kaip ir kiti vyrai, kuriuos 
išvydau pilyje. Jų buvo koks šešiasdešimt ar septyniasdešimt, 
visi pasipuošę geriausiais drabužiais, apsikabinėję durklais, 

kardais, pistoletais ir kailiniais krepšiais. Jie sukiojosi po kiemą 
prie artimiausio įėjimo į didžiąją menę. Rupertas parodė į du- 
ris sienoje, ir vyrai įstūmė Džeimį į nedidelį apšviestą kambarį. 
Jis, matyt, buvo naudojamas kaip sandėlis, ant stalų ir lentynų 
mėtėsi visokių mažmožių. 

Rupertas perliejo Džeimį kritiška akimi, pastebėdamas avi- 
žų stiebus jo plaukuose ir dėmes ant marškinių. Mačiau, kaip 
jo žvilgsnis sužaibavo žiūrint į šiaudus, stirksančius mano plau- 
kuose, ir jo veidą iškreipė ciniškas šypsnys. 

— Nesistebiu, kad vėluoji, vaikine, - bakstelėjo Džeimiui į 
šonkaulius. - Nė kiek tavęs nekaltinu. Vili! - sušuko vyrui lau- 
ke. - Mums reikia drabužių. Ko nors puošnaus pilies šeiminin- 
ko sūnėnui. Ieškok, vyruti, ir paskubėk! 

Džeimis sučiauptomis lūpomis pasidairė į jį supančius vy- 
rus. Šeši klano nariai, visi puikiai nusiteikę laukdami priesaikos, 
per kraštus liejasi didžiulis Makenzių išdidumas. Ūpą, aišku, 
taisė gausus elio gurkšnojimas iš statinaitės, kurią regėjau kie- 
me. Džeimio akys blykstelėjo man, mina vis dar buvo niūri. Jo 
veidas tarsi bylojo: tai mano reikalas. 

Žinoma, jis galėjo pasakyti, kad neketina prisiekti Ko- 
lumui, ir drožti į šiltą guolį arklidėse, bet tada būtų stipriai 
sumuštas arba mirtų perrėžta gerkle. Jis kilstelėjo antakį, 
patraukė pečiais ir ramiai pakluso Viliui, kuris įlėkė vienoje 
rankoje nešdamas krūvą sniego baltumo drobinių marškinių, 
o kitoje - plaukų šepetį. Ant marškinių buvo užmesta škotiš- 
ka mėlyno aksomo kepuraitė, papuošta metaliniu ženkleliu, 
kuriuo buvo prisegta bugienio šakelė. Paėmusi apžiūrinėjau 
kepuraitę, kol Džeimis spraudėsi į švarius marškinius ir su sle- 
piamu įniršiu šukavosi. 

Ženklelis buvo apskritas, itin gražiai išgraviruotas. Jo cent- 
re buvo pavaizduoti penki ugnikalniai, iš kurių veržėsi labai 
tikroviškos liepsnos. Palei kraštą buvo parašytas moto: Luceo 
non Uro. 

- „Šviečiu, bet nedegu“, - garsiai išverčiau. 

- Taip, mieloji, tai Makenzių šūkis, - tarė Vilis, pritariamai 
linktelėdamas. 

Jis čiupo man iš rankų kepuraitę ir įspraudė Džeimiui, tada 
išlėkė ieškoti kitų drabužių. 

“ - Hm... Atsiprašau... - tyliai pratariau, naudodamasi proga, 
kad Vilis išėjo. - Nenorėjau... 

Džeimis nepalankiai apžiūrinėjo kepuraitės ženkliuką, bet 
tada pažvelgė į mane ir niūriai sučiauptos jo lūpos atsileido. 

- Ai, dėl manęs nesirūpink, Sasenach. Anksčiau ar vėliau vis 
tiek būtų taip nutikę. 

Jis išsegė ženkliuką iš kepuraitės, su pasidygėjimu šyptelėjo 
ir mąsliai pasvėrė jį rankoje. 

— Ar žinai mano šūkį, mieloji? - paklausė jis. - Na, mano 
klano. 

— Ne, - nustebau. - O koks jis? 

Jis išmetė ženkliuką į orą, sugavo ir vikriai įsidėjo į krepšį. 
Tada niūrokai dėbtelėjo į atvirą arką, už kurios netvarkingomis 
eilėmis rinkosi Makenzių klano vyrai. 

— Je suis prest, - tarė labai sklandžia prancūzų kalba. 

Jis dirstelėjo atgal ir pamatė Rupertą, stovintį su dar vienu 
stambiu man nepažįstamu Makenziu. Jų veidai buvo išraudę iš 
smagumo ir nuo alkoholio, kuris buvo geriamas neskiestas. Ru- 
pertas laikė labai ilgą atraižą škotiško Makenzių audeklo. 

Tas kitas vyras be jokio perspėjimo ištiesė ranką prie Džei- 
mio kilto sagties. 

- Geriau jau eik, Sasenach, - paprašė Džeimis. - Čia ne 
vieta moterims. 

- Suprantu, - sausai pasakiau ir buvau apdovanota kreiva 
šypsena, kai jo klubus apjuosė naujas kiltas, o senasis buvo mi- 
kliai nutrauktas iš po apačios, išsaugant padorumą. Rupertas ir 
jo bičiulis, tvirtai suėmę už rankų, pastūmė Džeimį prie arkos. 

Nedelsdama nusisukau ir patraukiau prie laiptų, vedančių 
į menestrelių galeriją, stengiausi vengti visų klano vyrų, pro 
kuriuos ėjau, žvilgsnių. Vos pasukau už kampo, stabtelėjau ir 

susigūžiau prie sienos, kad likčiau nepastebėta. Valandėlę pa- 
laukusi, ko! koridorius trumpai ištuštėjo, įsmukau pro galerijos 
duris ir greitai jas uždariau, niekam nespėjus išnirti iš už kampo 
ir pamatyti, kur nuėjau. Laiptai buvo blausiai apšviesti iš viršaus 
ir man buvo lengva kopti nuzulintomis jų plokštėmis. Lipau 
triukšmo ir šviesos link galvodama apie tą paskutinį trumpą 
mudviejų su Džeimiu pokalbį. 

Je suis prest. „Esu pasiruošęs.“ Vyliausi, kad jis tikrai pasi- 
ruošęs. 


o. 

Galeriją apšvietė pušiniai deglai, spindinčios liepsnos kilo 
iš lizdų, kurių kontūrus juodai apibrėžė suodžiai, palikti ant 
sienų jų pirmtakų. Kai išlindau iš už užuolaidų galerijos gale, 
į mane mirksėdamos atsigręžė kelios galvos. Galerijoje buvo 
susirinkusios visos pilies moterys. Atpažinau Liri, Magdaleną 
ir keletą kitų, su kurioms triūsiau virtuvėje, žinoma, ir ap- 
kūnaus stoto ponią Ficgibons, įsitaisiusią garbingoje vietoje 
netoli baliustrados. 

Išvydusi mane, ji draugiškai pamojo, ir moterys susispaudė, 
leisdamos man praeiti. Kai nusigavau į priekį, prieš akis iš vir- 
šaus atsivėrė visa menė. 

Sienos buvo papuoštos mirtų šakelėmis, kukmedžiais ir bu- 
gieniais, visžalių augalų aromatas, sumišęs su ugnies dūmų kva- 
pu ir nemaloniu vyrų dvoku, kilo aukštyn į galeriją. Vyrų buvo 
daugybė, vieni vaikštinėjo, kiti stovėjo šnekėdamiesi mažomis 
grupelėmis, išsibarsčiusiomis po menę. Visų susirinkusiųjų 
apranga turėjo kokią nors languoto audinio, būdingo klanui, 
detalę: kai kas ant paprastų darbinių marškinių su apspurusio- 
mis kelnėmis iki kelių buvo užsimetę skraistę arba užsidėję ke- 
puraitę. O skraisčių raštų buvo visokių, bet spalvos tos pačios: 
tamsiai žalia ir balta. 

Daugelio vyrų, kaip ir Džeimio, drabužių ansamblis buvo kil- 
tas, languota vilnonė skraistė, kepuraitė. Beveik visose kepuraitė- 

se blizgėjo ženkliukai. Pastebėjau Džeimį, kuris, vis dar paniuręs, 
trynėsi prie sienos. Rupertas buvo dingęs minioje, o Džeimį pri- 

Sumaištis menėje po truputį mažėjo, nes pilies gyventojai 
labiau pasispaudė ir užleido atvykėliams žemesnįjį menės galą. 

Šį vakarą iš tikrųjų gaubė ypatinga nuotaika. Prie jaunuolio, 
kuris menėje pūtė dūdmaišį, buvo prisidėję dar du dūdmaiši- 
ninkai. Vienas muzikantas su dūdmaišiu, aptaisytu dramblio 
kaulu, vadovavo. Jis linktelėjo aniems dviem, ir netrukus me- 
nėje garsiai sugaudė dūdmaišiai. Nors jie buvo kur kas mažesni 
už dūdmaišius, kuriais grojama šiaurėje, jų ūžesys buvo labai 
įspūdingas. 

Nuo dūdmaišio vamzdelių trelių, išsiskiriančių iš to gaude- 
sio, gyslose užvirė kraujas. Aplink sukruto moterys, ir aš prisi- 
miniau keletą eilučių iš „Megės Lauder'“*: 


Ak, jie vadina mane Rebu tuščiakalbiu, 
bet merginos netenka galvos, 
kai imu pūsti savo vamzdelį. 


Mane supančios moterys gal ir nepametė galvos, bet aik- 
čiojo iš susižavėjimo, persisvėrusios per turėklus, rodydamos į 
vieną ar kitą vyrą puošniais drabužiais, vaikštinėjantį menėje. 
Viena mergina pastebėjo Džeimį ir tyliu šūksniu pakvietė drau- 
ges pažiūrėti. Tada jos ėmė aptarinėti jo išvaizdą. 

Merginos gyrė, koks jis patrauklus, bet dar labiau spėliojo, 
kodėl jis dalyvauja priesaikos ceremonijoje. Man nepraslydo 
pro akis, kad Liri, žiūrėdama į jį, spindėjo it žvakė, ir aš prisi- 
miniau, ką diendaržyje pasakė Alekas: „Supranti, tėvas neleis 
jai tekėti už vaikino, kuris nėra klano narys.“ Ar jis - Kolumo 
- sūnėnas? Tada būtų labai geidžiamas jaunikis. Žinoma, buvo 
viena nedidelė kliūtis: vaikinas paskelbtas už įstatymo ribų. 


* Škotų liaudies daina. 

Dūdmaišio garsai, pasiekę aistringas aukštumas, staiga nu- 
ščiuvo. Kai menėje stojo mirtina tyla, pro arką aukštesniame 
gale įžengė Kolumas Makenzis ir ryžtingai patraukė prie nedi- 
delės pakylos menės priekyje. Jis nesistengė slėpti savo luošumo, 
bet juo ir nepuikavo. Atrodė šauniai su žydru švarku, gausiai 
apsiūtu aukso apvadais, susagstomu sidabro sagomis, rausvais 
šilkiniais rankogaliais, kurie atsilenkė beveik iki alkūnių. Jis se- 
gėjo languotą geros vilnos kiltą žemiau kelių, beveik dengiantį 
kojas, aptemptas languotomis kojinėmis. Jo kepuraitė buvo mė- 
lyna, bet sidabrinis ženklelis prilaikė plunksnas, ne bugienį. Kai 
jis įsitaisė ant centrinės pakylos, visa menė sulaikė kvapą. Kad ir 
kas Kolumas Makenzis buvo, jis buvo tikras artistas. 

Atsisukęs veidu į susirinkusius klano narius, Kolumas pakė- 
lė rankas ir pasveikino juos skambiu šūksniu: 

— Tulach Ard" 

— Tulach Ard! - atsakydami sugriaudėjo klano vyrai. 

Moterys šalia manęs suvirpėjo. 

Tada Kolumas tarė trumpą žodį geilų kalba. Jam buvo nuolat 
pritariama šūksniais. Paskui prasidėjo priesaikos ceremonija. 

Prie Kolumo pakylos pirmas žengė Duglas Makenzis. Žema 
pakyla Kolumui pridėjo ūgio, todėl broliai žvelgė vienas kitam 
tiesiai į akis. Duglas buvo prašmatniai apsirengęs, bet vilkėjo 
neįmantrų kaštono spalvos aksomo švarką be aukso apvadų, 
tarsi nenorėdamas užgožti Kolumo didingumo. 

Duglas plačiu mostu išsitraukė durklą ir priklaupė ant vie- 
no kelio, laikydamas ginklą stačią už ašmenų. Jo balsas buvo 
ne toks galingas kaip Kolumo, bet jis kalbėjo ganėtinai garsiai, 
todėl menėje buvo aiškiai girdėti kiekvienas žodis. 

- Mūsų Viešpaties Jėzaus Kristaus kryžiumi ir šventa geleži- 
mi, kurią laikau rankoje, prisiekiu būti tau ištikimas ir pažadu iš- 
tikimybę Makenzių klanui. Jei kada nors maištaudamas pakelsiu 
prieš tave ranką, tegu ši šventa geležis persmeigia man širdį. 


* Tulach Ard geilų k. reiškia „aukšta kalva“. Tai Makenzių klano kovos šūkis. 

Jis palenkė durklą, pabučiavo ašmenų ir rankenos sandūrą 
ir įkišo jį atgal į makštį. Vis dar klūpodamas ištiesė suglaustas 
rankas Kolumui, o šis jas suėmė ir pakėlė prie lūpų priimdamas 
"priesaiką. Tada pastatė Duglą. 

Pasisukęs Kolumas paėmė sidabrinę taurę nuo languota 
skraiste uždengto stalo už nugaros. Abiem rankomis pakėlęs 
sunkų indą su keliomis ąsomis, gurkštelėjo iš jo ir padavė Du- 
glui. Šis nurijo didelį gurkšnį ir atidavė taurę. Galop, nusilen- 
kęs Makenzių klano vadui, pasitraukė į šalį, užleisdamas vietą 
kitam eilėje. 

Ta pati ceremonija kartojosi ir kartojosi, nuo priesaikos iki 
apeiginio siurbtelėjimo. Matant daugybę išsirikiavusių vyrų, 
man vėl padarė įspūdį Kolumo ištvermė. Mėgindama apskai- 
čiuoti, kiek pintų alkoholio jis išgers iki vakaro pabaigos, siurb- 
telėdamas po gurkšnį su kiekvienu prisiekiančiuoju, eilės prie- 
kyje išvydau Džeimį. 

Po priesaikos Duglas stovėjo Kolumui už nugaros. Pamatęs 
Džeimį, išdygusį prieš Kolumą, kuris klausėsi kito vyro, ūmai 
nustebo. Žengęs prie brolio, kažką sumurmėjo. Kolumas nenu- 
kreipė akių nuo žmogaus, stovinčio prieš jį, bet įsitempė, taip 
pat nustebo, tačiau man pasirodė, kad neapsidžiaugė. 

Vykstant ceremonijai ir šiaip pakili atmosfera dar labiau 
įkaito. Man dingtelėjo, kad jei Džeimis dabar atsisakys duoti 
priesaiką, bus kaipmat sudraskytas į skutelius jį supančių klano 
narių. Slapta nusibraukiau delnus į sijoną, pasijutusi kalta, kad 
jis per mane atsidūrė tokiame pavojuje. 

Džeimis atrodė ramus ir susikaupęs. Nors menėje buvo karš- 
ta, jo nepylė prakaitas. Jis kantriai laukė eilėje, tarsi visai nepaisy- 
tų, kad jį supa šimtas iki dantų ginkluotų vyrų, kuriuos tučtuojau 
papiktintų bet koks Makenzio ir jų klano įžeidimas. Tikrai je suis 
prest. O gal jis nusprendė paklausyti Aleko patarimo? 

Kai atėjo Džeimio eilė, mano nagai susmigo į delnus. 

Jis grakščiai priklaupė ant kelio ir žemai nusilenkė Kolumui. 
Bet, užuot išsitraukęs durklą priesaikai, atsistojo ir pažvelgė 

Kolumui į veidą. Išsitiesęs visu ūgiu, jis galva ir pečiais lenkė 
daugelį vyrų menėje, o už Kolumą, stovintį ant pakylos, buvo 
aukštesnis keliais coliais. Dirstelėjau į Liri. Kai Džeimis pakilo 
ant kojų, mergina išblyško ir stipriai sugniaužė kumščius. 

Visų akys buvo įsmeigtos į Džeimį, bet šis kreipėsi į Kolu- 
mą, lyg jis menėje būtų vienas. Jo balsas buvo toks pat sodrus 
kaip Kolumo, o kiekvienas žodis labai raiškus. 

- Kolumai Makenzi, atėjau pas tave kaip gentainis ir kaip 
sąjungininkas. Neduosiu tau priesaikos, nes esu prisiekęs var- 
dui, kurį nešioju. - Minia tyliai, grėsmingai suūžė, tačiau jam 
buvo nė motais ir jis kalbėjo toliau: - Bet mielai siūlau tai, ką 
turiu: savo pagalbą ir gerą valią, kada tik tau prireiks. Reiškiu 
tau savo paklusnumą kaip gentainiui ir pilies šeimininkui, įsi- 
pareigoju laikytis tavo įstatymų, kol mano kojos remsis į Ma- 
kenzių klano žemę. 

Jis nutilo. Stovėjo aukštas, tiesus, rankas nuleidęs prie 
šonų. Man dingtelėjo, kad dabar Kolumo eilė veikti. Vienas 
jo žodis, vienas ženklas, ir jie kitą rytą nuo grindų plaus to 
jaunuolio kraują. 

Kolumas valandėlę pastovėjo sustingęs, tada nusišypsojo 
ir ištiesė rankas. Truputį padvejojęs, Džeimis uždėjo ant jų 
savąsias. 

- Mes pagerbti, kad pasiūlei savo draugystę ir geranorišku- 
mą, - tarė Kolumas. - Priimame tavo nuolankumą ir pasikliau- 
jame tavo, kaip Makenzių klano sąjungininko, ištikimybe. 

Menėje atslūgo įtampa, o per galeriją lyg ir nuošė palengvė- 
jimo atodūsis, kai Kolumas atsigėrė iš taurės ir padavė ją Džei- 
miui. Jaunuolis ją paėmė šypsodamas. Tačiau, užuot siurbtelėjęs 
įprastą apeiginį gurkšnį, atsargiai kilstelėjo kone artipilnį indą, 
palenkė ir ėmė gerti. Ir nesiliovė. Krutant galingiems kaklo rau- 
menims, žiūrovai pagarbiai ir džiugiai aikčiojo. Be abejonės, 
netrukus jam reikės įkvėpti oro, pagalvojau. Bet jis ištuštino 
sunkią taurę iki paskutinio lašo, nuleido ir, staiga žioptelėjęs, 
mat pristigo kvapo, grąžino Kolumui. 


SVETIMŠALĖ 207 


— Man garbė, - šiek tiek kimiai prabilo jis, - giminiuotis su 
klanu, žinančiu, kas yra geras viskis. 

Tokie žodžiai sukėlė šurmulį, o Džeimis patraukė arkos link, 
bet sunkiai skynėsi kelią, nes vyrai jį sveikino spausdami ranką 
ir kumščiuodami į nugarą. Turbūt Kolumas Makenzis buvo ne 
vienintelis šeimos narys, gabus aktorystei. 

Tvankuma menėje buvo dusinanti, nuo kylančių dūmų man 
įsisopo galva dar prieš priesaikos pabaigą, kurią, kaip maniau, 
rodė keli jaudinantys Kolumo žodžiai. Nepaveiktas šešių drauge 
su kitais išgertų taurių alkoholio, stiprus balsas vis dar aidėjo 
nuo akmeninių menės sienų. Nors ir daug stovėjo, šiąnakt jam 
bent neskaudės kojų. 

Apačioje pasigirdo griausmingi šauksmai ir dūdmaišio bler- 
bimas. Siūbtelėjus siautulingai riksmų bangai, iškilmingo reginio 
atmosfera išsisklaidė. Dar didesni šūksmai pasitiko statinaites 
elio ir viskio, kurios buvo užritintos ant ožių, o su jomis atplaukė 
ir pusdubeniai su garuojančiais avižiniais paplotėliais, hagiais ir 
mėsa. Ponia Fic, turbūt suruošusi šią ceremonijos dalį, rizikingai 
pasilenkė virš baliustrados, akylai stebėdama tvarkdarių, dau- 
giausia vaikinų, kurie buvo per jauni duoti priesaiką, elgesį. 

— O kur nukeliavo fazanai? - tyliai sumurmėjo ji, nužvelg- 
dama nešamus pusdubenius. - Arba įdaryti unguriai, a? Kad 
skradžiai prasmegtų tas Mungas Grantas, jeigu sudegino ungu- 
rius, nudirsiu jam odą! 

Ji nusisuko ir ėmė ryžtingai brautis į galerijos galą, aiškiai 
nenorėdama, kad vadovavimas visai sugestų, kaip vaišės dėl ne- 
patyrusių Mungo Granto rankų. 

Gavusi tokią progą, ir aš leidausi įkandin jos, pasinaudoda- 
ma platoku tarpu, kurį ji paliko minioje. Kitos moterys, apsi- 
džiaugusios dingstimi išeiti, plūstelėjo paskui mane. 

Ponia Fic, apačioje atsigręžusi ir išvydusi virš savęs pulką 
moterų, labai susiraukė. 

- Jūs, mergaitės, tučtuojau drožkit į savo kambarius, - lie- 
pė ji. - Čia nebūsite apsaugotos nuo pašalinių akių, tad geriau 

nerkite į savo kamarėles. Ir kad man nešliaužiotumėt korido- 
riais, nežvilgčiotumėt iš už kampo. Pilyje nėra nė vieno blai- 
vaus vyro, o po valandos jie visai nusitašys. Šįvakar mergi- 
noms čia ne vieta. 

Atlapojusi duris, ponia Fic atsargiai dirstelėjo į koridorių. Pa- 
vojus negrėsė, todėl ji išstumdavo pro duris po vieną merginą, 
skubiai siųsdama jas į miegamuosius viršutiniuose aukštuose. 

- Ar jums reikia pagalbos? - paklausiau priėjusi prie jos. - 
Na, virtuvėje? 

Ji papurtė galvą, bet nusišypsojo, kad pasisiūliau. 

— Ne, nereikia, mieloji. Dabar eime su manimi, tu nė kiek 
ne saugesnė už kitas. 

Ji mane švelniai stumtelėjo, bakstelėdama į nugarą, ir aš iš- 
lėkiau į blausiai apšviestą koridorių. 

Po susidūrimo su sargyba buvau linkusi klausyti jos patari- 
mo. Vyrai menėje šėlo, šoko ir gėrė nė nemanydami susilaikyti. 
Pritariau poniai Fic, kad moterims ten tikrai nėra ką veikti. 

Bet rasti kelią į savo kambarį buvo keblu. Buvau nepažįsta- 
moje pilies dalyje, ir nors žinojau, kad kitame aukšte yra deng- 
tas takas į koridorių, vedantį į mano kambarį, negalėjau rasti 
nieko panašaus į laiptus. 

Užsukusi už kampo, susidūriau su būreliu klano narių. Jų 
nepažinojau, jie buvo atvykę iš atokių klano žemių ir nemokėjo 
deramai elgtis pilyje. Arba man piršosi tokia išvada, nes vienas, 
tikriausiai ieškojęs išvietės, nebesivargino ir nusilengvino kori- 
doriaus gale tuo metu, kai pasirodžiau aš. 

Akimoju nusisukau, ketindama grįžti keliu, kuriuo atėjau, 
nesvarbu, ar rasiu laiptus, bet į mane išsitiesė keliolika rankų, 
norėdamos sulaikyti. Buvau prispausta prie koridoriaus sienos, 
apspista barzdotų škotų kalniečių, kuriems iš burnos tvoskė vis- 
kiu, o galvoje sukosi nepadorios mintys. 

Vyras prieš mane negaišuodamas griebė už juosmens, o kitą 
ranką užkišo man už liemenės. Tada pasilenkė ir patrynė apše- 
pusį skruostą man į ausį. 

— Gal po saldų bučinuką narsiems Makenzių klano vaiki- 
nams? Tulach Ard! 

- Erin go brahg“, - nemandagiai atrėžiau ir iš visų jėgų jį 
pastūmiau. 

Svirdinėdamas, nes buvo įkaušęs, jis nugara atsitrenkė į 
vieną iš savo bendrų. Mečiausi į šalį ir sprukau, nusispirdama 
nepatogius batus. 

Priekyje išniro kita figūra, ir aš sudvejojau. Bet prieš mane 
buvo tik vienas, o už nugaros mažiausiai dešimt, kurie vijosi, 
nors ir buvo gerokai išgėrę. Pasileidau į priekį ketindama pras- 
mukti pro šalį. Bet ta žmogysta ryžtingai žengė, ir aš taip greit 
sustojau, jog turėjau rankomis atsiremti jam į krūtinę, kad ne- 
atsitrenkčiau. Tai buvo Duglas Makenzis. 

— Kas, po galais... - pradėjo sakyti jis, bet pamatė persekio- 
jančius mane vyrus. 

Duglas trūktelėjo mane sau už nugaros ir geilų kalba kažką 
suriko persekiotojams. Jie ėmė prieštarauti ta pačia kalba, bet 
po trumpo apsižodžiavimo, kuris panėšėjo į vilkų urzgimą, pa- 
sidavė ir nusliūkino ieškoti geresnės pramogos. 

- Ačiū, - kiek apsvaigusi padėkojau. - Ačiū. Aš... Aš jau 
eisiu. Neturėčiau čia būti. 

Duglas sužiuro į mane ir paėmęs už rankos atgręžė veidu į 
save. Buvo susišiaušęs, žinoma, ūžavo su kitais menėje. 

- Tikra tiesa, mieloji, - tarė jis. - Tau nederėtų čia būti. Na, 
bet jeigu jau esi, turėsi sumokėti už tai baudą, - sumurmėjo, o 
jo akys prieblandoje sublizgo. 

Ūmai jis mane šiurkščiai prisitraukė ir puolė bučiuoti. Bu- 
čiavo taip smarkiai, kad užgavo lūpas, kurias buvo jėga prasky- 
ręs. Jo liežuvis spustelėjo mano liežuvį, ir burnoje pajutau aitrų 
viskio skonį. Duglas rankomis tvirtai stvėrė man už sėdynės ir 


* Tai suanglintas geilų kalbos posakis, reiškiantis ištikimybę Airijai. Dažniausiai 
verčiamas: „Airija amžiams.“ Bet čia autorė tikriausiai turėjo galvoje ne tai, Klerė 
turbūt pasakė „po velnių“ ar „atsiknisk“. 

prisispaudė. Per viršutinius ir apatinius sijonus į mane įsibedė 
jo kietumas, stirksantis po kiltu. 

Jis paleido mane taip pat staiga, kaip ir pačiupo. Linktelėjo ir 
mostelėjo į menę, nelygiai kvėpuodamas. Gelsvai rudų plaukų 
sruoga buvo užkritusi jam ant kaktos ir jis nubraukė ją ranka. 

- Drožk, mergyt, - pasakė jis. - Kol nesumokėjai daugiau. 

Aš nuėjau, basa. 


=— 


Turėdama galvoje ano vakaro kvailiojimus ir šėliones, vy- 
liausi, kad daugelis pilies gyventojų vartysis guoliuose iki vėlyvo 
ryto, aukštai pakilus saulei galbūt svirduliuos išgerti gaivinančio 
bokalo elio - žinoma, jei apskritai atsikels. Bet Makenzių klano 
kalniečiai buvo kietesnė ir ištvermingesnė šutvė, nei maniau, 
nes dar gerokai prieš aušrą pilis vėl ūžė kaip avilys, koridoriuose 
aidėjo garsūs balsai, buvo girdėti baisus ginklų žvangėjimas ir 
batų dunksėjimas, nes vyrai ruošėsi į medžioklę. 

Buvo šalta ir ūkanota, bet Rupertas, kurį sutikau kieme ei- 
dama į menę, puolė įtikinėti, kad tai geriausias oras šernams 
medžioti. 

— Tų žvėrių toks storas kailis, kad oras jiems nė motais, - 
paaiškino jis, džiaugsmingai aštrindamas ieties galą į koja su- 
kamą tekėlą, - o apgulusiame tirštame rūke jie jaučiasi saugūs 
ir nemato prie jų sėlinančių žmonių. 

Nutylėjau, kad tokiame rūke šerną, prie kurio tykina, me- 
džiotojai pamatys tik prislinkę prie pat. 

Kai saulė pradėjo ruožuoti rūką kraujo ir aukso spalvomis, 
medžiotojų būrys susirinko kieme prieš pilį. Ant vyrų blizgėjo 
rasos lašai, o jų akys gyvai žibėjo. Apsidžiaugiau, kad moterims 
nereikia dalyvauti medžioklėje - jos šypsojosi savo išvykstan- 
tiems didvyriams dalindamos miežinius paplotėlius ir siūly- 
damos elio iš statinės. Matant daugybę žmonių, susiruošusių į 
rytinį mišką, iki dantų ginkluotų ietimis šernams, kirviais, lan- 
kais, strėlinėmis ir durklais, man to žvėries truputį pagailo. 

Bet po valandos gailestį turėjau pakeisti pagarbia baime, 
mat buvau skubiai iškviesta į miško pakraštį sutvarstyti vyro, 
kuris rūke, matyt, netikėtai susidūrė su šernu. 

— Po velnių! - nusikeikiau apžiūrinėdama rantytą žaizdą, 
kuri žiojėjo nuo kelio iki kulkšnies. - Ar tai padarė gyvulys? Gal 
jis turi nerūdijančio plieno dantis? 

— Ką? 

Nukentėjusysis buvo išblyškęs ir taip drebėjo, kad neįstengė 
man atsakyti, bet vienas jo draugų, padėjęs jam išsigauti iš miš- 
ko, keistai į mane sužiuro. 

— Tiek to, - pasakiau ir smarkiai užveržiau tvarstį ant kom- 
preso, kurį buvau uždėjusi ant sužeistos blauzdos. - Nuvesk jį 
į pilį, tegu ponia Fic duoda karšto sultinio ir antklodžių. Tą 
žaizdą reikės susiūti, o čia neturiu priemonių. 

Kalvos šlaite, apgaubtame miglos, vis dar skambėjo ritmiški 
varovų riksmai. Ūmai pasigirdo veriantis klyksmas, jis pakilo 
aukštai virš rūko ir medžių viršūnių. Netoliese iš savo slėptuvės 
išpuolė išgąsdintas fazanas, baimingai plakdamas sparnais. 

- Aukščiausiasis Dieve, kas čia dabar? 

Sugriebusi glėbį tvarsčių, palikau savo pacientą prižiūrėto- 
jams ir kiek įkabindama nukūriau į mišką. 

Po šakomis rūkas buvo dar tirštesnis, mačiau ne daugiau 
kaip per dvi pėdas į priekį, bet susijaudinimo šūksmai ir bruz- 
desys pomiškyje vedė mane teisinga kryptimi. 

Už nugaros kažkas pralėkė. Įdėmiai klausydamasi riksmų, tą 
padarą išgirdau tik tada, kai tamsus griozdas švilpte prašvilpė 
pro mane ir juokingai mažos skeltos jo kanopos kone be garso 
nutapsėjo per įmirkusius lapus. 

Buvau taip sugluminta staigaus žvėries pasirodymo, kad 
iš pradžių net neišsigandau. Tik spoksojau į ūką, kur pradin- 
go nartus juodas gyvulys. Kai pakėliau ranką norėdama nusi- 
braukti prie veido limpančias drėgnas garbanas, ant jos išvydau 
raudoną dryžį. Nuleidusi akis, tokį pat ruoželį pamačiau ir ant 
savo sijono. Žvėris buvo sužeistas. Gal taip kriokė šernas? 

Ne, pagalvojau; tai buvo mirtinai sužeistos būtybės klyks- 
mas. O laukinė kiaulė pro mane praskuodė gana žvaliai. Giliai 
įkvėpiau ir žengiau į ūko sieną ieškoti sužeisto žmogaus. 

Radau jį nedidelės atšlaitės apačioje, apsuptą vyrų su kil- 
tais. Kad nelaimėlis nesušaltų, jie buvo jį apkloję savo skraistė- 
mis, bet audinys ant kojų kėlė nerimą, nes buvo permirkęs nuo 
tamsaus skysčio. Plati juodo purvo šliūžė rodė, kur jis griuvo 
ir kūliais nusirideno šlaitu, o purvinų lapų krūva ir suplakta 
žemė - kur susidūrė su šernu. Atsiklaupiau šalia to žmogaus, 
nutraukiau skraistes ir ėmiausi darbo. 

Vos pradėjus, vyrų riksmai aplinkui privertė mane atsigręž- 
ti. Prieš akis išvydau grėsmingą siluetą, vėl kuo tyliausiai išny- 
rantį iš už medžių. 

Šįkart spėjau pamatyti, kad žvėries šone styro durklo ranke- 
na. Turbūt durklą suvarė nelaimėlis, tysantis ant žemės. O bai- 
sios geltonos iltys buvo raudonos kaip ir paklaikusios žvėries 
akutės. 

Vyrai, apstulbę ne mažiau už mane, sukruto ir griebėsi gin- 
klų. Aukštas vyras greičiau nei kiti stvėrė iš suakmenėjusio ben- 
dro ietį ir žengė į proskyną. 

Tai buvo Duglas Makenzis. Jis ėjo kone nerūpestingai, Že- 
mai nuleidęs ietį, kurią laikė abiem rankom, tarsi ketintų kaps- 
tyti žemę. Visą dėmesį buvo sukaupęs į žvėrį, šnekėjosi su juo 
pašnabždom, murmėdamas geilų kalba, lyg įkalbinėtų išlįsti iš 
už medžio. 

Pirma ataka buvo staigi kaip sprogimas. Žvėris pralėkė pro 
šalį taip greitai, kad nuo vėjo gūsio suplazdėjo ruda medžiotojo 
skraistė. Tada šernas tučtuojau apsisuko ir grįžo, neryškus įsiu- 
tęs raumenų kalnas. Duglas atšoko į šalį nelygu toreodoras ir 
dūrė žvėriui ietimi. Atgal, pirmyn, ir vėl. Tai buvo labiau šokis 
nei siautulys, abu priešininkai labai galingi ir tokie vikrūs, kad, 
rodėsi, tuojau pakils virš žemės. 

Viskas truko kokią minutę, bet atrodė, kad kur kas ilgiau. 
Tada Duglas, išsisukdamas nuo didžiulių ilčių, kilstelėjo trum- 

pos, tvirtos ieties smaigalį ir dūrė žvėriui tiesiai tarp nuožulnių 
menčių. Ietis dunkstelėjo, o šernas taip veriamai sužvigo, kad 
man net pasistojo rankų gyvaplaukiai. Mažos kiauliškos aku- 
tės lakstė pirmyn atgal, pašėlusiai vartėsi, nes šernas ieškojo, 
kam turėtų atkeršyti, bet tada susvirduliavo ir dailios kanopos 
nugrimzdo giliai į purvą. Kvyksmas pasiekė žmogaus ausiai ne- 
pakeliamą aukštį, ir sunkus kūnas nuvirto ant šono, o stirksanti 
durklo rankena susmigo į kailį. Kanopėlės atsiplėšė nuo žemės, 
išrausdamos didelius drėgnus grumstus. 

Umai žviegsmas nuščiuvo. Valandėlę buvo tylu, tada šernas 
sukriuksėjo ir jo kūnas pastiro. 

Duglas negaišo laiko tikrindamas, ar nudobė žvėrį. Jis ap- 
ėjo trūkčiojantį gyvulį ir nudrožė prie sužeisto vyro. Atsiklau- 
pęs pakišo ranką aukai po pečiais, pakeisdamas vyrą, laikantį 
nelaimėlį. Aukšti skruostikauliai buvo gausiai aptaškyti krauju, 
plaukuose taip pat krešėjo lašai. 

- Na štai, Džordi, - tarė Duglas, kurio šiurkštus balsas stai- 
ga tapo švelnus. - Na štai. Pribaigiau jį, vyruti. Viskas gerai. 

— Duglai? Ar tai tu? 

Sužeistasis pasuko galvą į Duglą, iš visų jėgų stengdamasis 
atsimerkti. 

Klausiausi jų ir stebėjausi, skubiai tikrindama to vyro pulsą 
ir gyvybines funkcijas. Nuožmusis Duglas, kietaširdis Duglas 
tyliai šnekėjosi su Žmogumi, vis kartojo paguodos žodžius, 
spausdamas jį glėbyje, glostydamas susitaršiusius plaukus. 

Klestelėjau ant kulnų ir ištiesiau ranką prie skraisčių krūvos, 
sumestos ant žemės. Žaizda buvo gili, mažiausiai aštuonių colių 
ilgio, prarėžta nuo kirkšnies iki kelio, iš šlaunies sruveno krau- 
jas. Bet jis bėgo ne čiurkšle; šlaunies arterija buvo nepažeista, 
todėl kraujavimą buvo galima sustabdyti. 

Deja, iš vyriškio pilvo lėtai srūvančio kraujo užspausti buvo 
neįmanoma: aštrūs iltiniai dantys buvo persmeigę odą, raume- 
nis, žarnų pasaitus ir vidurius. Didžiosios kraujagyslės nebuvo 
perpjautos, užtat buvo perdurtas žarnynas - aiškiai mačiau pro 

dantytą skylę odoje. Tokia pilvo žaizda dažnai būna mirtina, net 
jei čia pat esama šiuolaikinės operacinės, siūlų žaizdai susiūti 
ir antibiotikų. Perplėštų vidurių turinys, išsiliejęs į pilvo ertmę, 
užkrečia viską aplinkui, ir tas užkratas, be jokios abejonės, yra 
mirtinas. O gydant česnakų skiltelėmis ir kraujažolių žiedais... 

Kai Duglas taip pat pamatė baisią žaizdą, mudviejų žvilgs- 
niai susidūrė. Jo lūpos sukrutėjo, be garso tardamos žodžius 
sužeistajam virš galvos: 

- Ar jis gyvens? 

Nebyliai papurčiau galvą. Jis valandėlę padvejojo, prilaiky- 
damas Džordį, tada ištiesė ranką ir sąmoningai atrišo timpą, 
kurią buvau užveržusi ant sužeistojo šlaunies. Paskui pažvelgė į 
mane, mesdamas iššūkį, bet aš nesukrutėjau, tik vos linktelėjau. 
Būčiau galėjusi sustabdyti kraujavimą ir liepti vargšelį neštu- 
vais nugabenti į pilį. Bet ten jis vis labiau kamuotųysi, nes pilvo 
žaizda supūliuotų, pradėtų irti visas kūnas, ir galop jis mirtų po 
nežmoniškų kančių. Tikriausiai Duglas jam dovanojo lengves- 
nę baigtį: orią mirtį po atviru dangumi, jo kraujui sunkiantis į 
lapus, suteptus žvėries, kuris jį nudobė, krauju. Nuropojau per 
drėgnus lapus prie Džordžio galvos ir pakišusi ranką perėmiau 
pusę jo svorio. 

- Netrukus bus geriau, - pasakiau ramiu balsu kaip visada, 
nes to buvau išmokyta. - Netrukus skausmas atlėgs. 

- Taip... Man geriau... jau. Nebejaučiu kojos... ir rankų... 
Duglai... ar tu čia? Ar tu čia, žmogau? 

Nelaimėlis nutirpusiomis rankomis aklai makalavo prieš 
veidą. Duglas stipriai jas sugriebė ir pasilenkė prie pat jo, kažką 
murmėdamas į ausį. 

UŪmai Džordžio nugara išsilenkė, kulnai įsikasė giliai į purvą, 
kūnas ėmė pašėlusiai priešintis tam, ką protas jau buvo pradėjęs 
pripažinti. Jis mirtinai kraujavo, kartkartėmis gaudydamas orą 
sužiopčiodavo, nes kūnui labai stigo deguonies. 

Miškas buvo nuščiuvęs. Rūke nebečiulbėjo paukščiai, o vy- 
rai kantriai laukė, sutūpę po medžių šešėliais, nebylūs kaip ir 

medžiai. Mudu su Duglu pasilenkėme prie mirtimi besivaduo- 
jančio kūno - guosdami, o kartu vykdydami bjaurią, širdį ve- 
riančią, bet būtiną prievolę padėti žmogui numirti. 

Kelionė kalva į pilį buvo tyli. Ėjau šalia mirusiojo, neša- 
mo ant neštuvų, padarytų iš pušies šakų. Už mūsų ant tokių 
pat neštuvų keliavo jo priešo kūnas. Duglas vienas žingsniavo 
priekyje. 

Kai pro vartus suėjome į pagrindinį kiemą, pamačiau mažą 
drūtą tėvą Beiną, kaimo kunigą, kuris pavėluotai atskubėjo į 
pagalbą savo kritusiam parapijiečiui. 

Duglas stabtelėjo, ištiesė ranką mane sulaikydamas, nes jau 
buvau nusigręžusi į laiptus, vedančius į gydytojo kabinetą. Vy- 
rai, nešantys skraiste uždengtą Džordžio kūną, praslinko pro 
mane ir patraukė į koplyčią, palikdami mus tuščiame korido- 
riuje. Duglas suėmė mane už riešo ir įdėmiai pažvelgė. 

— Tu jau ne sykį matei, kaip miršta žmonės, - tiesiai pasa- 
kė. - Ne sava mirtimi. 

Tai buvo ne klausimas, o kone kaltinimas. 

— Daugybę kartų, - pratariau. 

Išsivadavusi iš gniaužtų, palikau jį stovėti ir nudrožiau pasi- 
rūpinti savo gyvais pacientais. 


a. 


Žiauri Džordžio mirtis tik trumpai aptemdė šventės nuo- 
taiką. Tą popietę pilies koplyčioje buvo aukojamos iškilmingos 
mišios už velionį, o kitą rytą prasidėjo žaidimai. 

Jų beveik nemačiau, nes buvau užsiėmusi lopydama daly- 
vius. Apie autentiškus Škotijos Aukštumų žaidimus pasakyti 
galėčiau tik tiek, kad jie truko ilgai. Sutvarsčiau vieną nemok- 
šą, kuris sugebėjo giliai įsipjauti mėgindamas šokti tarp kardų, 
kitam sužeistajam, kuris neatsargiai pasipainiojo mestam kūjui, 
sustačiau lūžusios kojos kaulą, o nesuskaičiuojamai daugybei 
vaikų, persirijusių saldumynų, sugirdžiau ricinos ir nasturtų si- 
rupo., Vėlyvą popietę jau buvau pervargusi. 

Užsikeberiojau ant kabineto stalo, nes norėjau pro mažytį 
langelį iškišti galvą ir įkvėpti oro. Riksmai, juokas ir muzika 
lauke, kur vyko žaidimai, liovėsi. Gerai. Nebebus naujų paci- 
entų, bent iki rytdienos. Bandžiau prisiminti, ką, pasak Ruper- 
to, jie darys toliau. Šaudys iš lanko? Hm. Patikrinau, kiek turiu 
tvarsliavos, ir nusikamavusi užvėriau kabineto duris. 

Išėjusi iš pilies, nupėdinau į arklides. Man bus ne pro šalį 
pabendrauti su nežmogiška, nekalbančia, nekraujuojančia 
draugija. Taip pat tikėjausi ten rasti Džeimį, kad ir kokia ten 
jo pavardė, ir dar sykį bandyti atsiprašyti, kad įvėliau jį į prie- 
saikos ceremoniją. Tiesa, jis sklandžiai išsisuko, bet neabejojau, 
kad būtų visai nesirodęs menėje, jei būtų buvęs paliktas vienas. 
O apie paskalas, kurias Rupertas gal dabar skleidžia apie taria- 
mą mudviejų romaną, buvau linkusi negalvoti. 

Vijau šalin mintis apie keblią savo padėtį, bet žinojau, kad 
anksčiau ar vėliau turėsiu susimąstyti. Taip apmaudžiai nepa- 
sisekus pabėgti susirinkimo pradžioje, kažin ar pasitaikys dar 
palankesnė proga pabaigoje. Taip, daugelis arklių dings kartu 
su svečiais. Bet vis tiek liks daugybė pilies arklių. Ir jei pavyks, 
vieno arklio dingimas bus palaikytas atsitiktine vagyste, nes po 
žaidimų aikštę ir mugę slampinėjo gausybė įtartinų niekšelių. 
O kai iškeliaujant svečiams kils sumaištis, žmonės gal ne išsyk 
susizgribs, kad manęs nebėra. 

Slinkau palei diendaržio tvorą, galvodama, kokiu keliu ga- 
lėčiau pabėgti. Bėda buvo ta, kad labai miglotai suvokiau, kur 
esu, tik puikiai žinojau, kur norėčiau traukti. Per žaidimus su- 
teikiau pagalbą daugeliui žmonių, todėl dabar mane pažinojo 
beveik visi Makenziai tarp Leocho ir pasienio, vadinasi, nega- 
lėsiu pasiteirauti kelio. 

Ūmai ėmiau svarstyti, ar Džeimis pasakė Kolumui arba Du- 
glui apie priesaikos vakarą žlugusias mano pastangas pabėgti. 
Nė vienas apie tai man neužsiminė, tad jis turbūt nutylėjo. 

Diendaržyje arklių nebuvo. Stumtelėjau arklidės duris, ir 
man sutabalavo širdis, išvydus Džeimį su Duglu, sėdinčius vie- 

ną šalia kito ant šieno ryšulio. Mano pasirodymas vyrus, rodės, 
nustebino nė kiek ne mažiau, bet jie mandagiai atsistojo ir pa- 
kvietė prisėsti. 

- Ačiū, ne, - pasakiau, atatupsta traukdamasi prie durų. - 
Nenorėjau sutrukdyti jums kalbėtis. 

— Nieko baisaus, mergyt, - tarė Duglas, - tai, ką dabar sa- 
kiau jaunajam Džeimiui, ne pro šalį išgirsti ir tau. 

Skubiai mečiau žvilgsnį į Džeimį - šis atsakė truputį krestelė- 
damas galvą. Taigi jis neišdavė Duglui, kad mėginau pasprukti. 

Atsisėdau, šiek tiek nepatikliai žvelgdama į Duglą. Prisimi- 
niau tą nutikimą koridoriuje priesaikos vakarą, nors nuo tada 
jis apie tai neužsiminė nei žodžiu, nei gestu. 

- Išvykstu po dviejų dienų, - staiga prabilo jis. - Ir pasi- 
imu judu. 

- Kur? - apstulbusi paklausiau. Mano širdis ėmė plakti 
greičiau. 

— Į Makenzių žemes. Kolumas nekeliauja, todėl man tenka 
lankyti nuomininkus, kurie negali atvykti į susirinkimą. Ir vie- 
nur kitur sutvarkyti reikalus... 

Jis mostelėjo ranka, tarsi jie būtų nesvarbūs. 

— O kuo aš čia dėta? Kuo mudu dėti? - paklausiau. 

Prieš atsakydamas jis valandėlę pamąstė. 

— Na, Džeimis moka apsieiti su arkliais. O tave, mieloji, Ko- 
lumo manymu, išmintinga nugabenti iki pat Fort Viljamo. Te- 
nai vadas gal galės... tau padėt rasti savo šeimą Prancūzijoje. 

Arba padės jūms, pagalvojau, išsiaiškinti, kas esu iš tikrųjų. 
Ir ko dar man nepasakote? Duglas stebeilijo į mane, aiškiai su- 
sidomėjęs, kaip reaguosiu į šią Žinią. 

— Gerai, - ramiai pasakiau. - Tai puiki mintis. 

Išoriškai buvau rami, o sieloje džiūgavau. Kaip pasisekė! 
-Man nebereikės sukti galvos, kaip pabėgti iš pilies. Duglas man 
padės įveikti didžiumą atstumo. Iš Fort Viljamo ir pati nesun- 
kiai rasiu kelią. Į Kraig na Duną. Į stovinčių akmenų ratą. Ir 
jeigu pavyks, grįšiu namo. 


TREČIA DALIS 


II 


Pašnekesiai su teisininku 


PO DVIEJŲ DIENŲ auštant išjojome pro Leocho pilies vartus. 
Arkliai po du, po tris ir po keturis, lydimi atsisveikinimo šūks- 
"nių ir laukinių žąsų klyksmo ežere, atsargiai nurisnojo akmeni- 
niu tiltu. Kartkartėmis gręžiojausi, kol galų gale pilis dingo už 
mirguliuojančio ūko šydo. Keista, bet ėmiau apgailestauti, kad 
niekada nebeišvysiu tų niūrios pilies sienų ir jos gyventojų. 

Arklių kanopų kaukšėjimas rūke, rodės, prislopo. Drėgname 
ore balsai sklido neįprastai, todėl šauksmai viename ilgos voros 
gale kartais būdavo puikiai girdėti kitame, o šneka šalia virs- 
davo trūkčiojančiu murmesiu. Tarytum būtume joję per miglą, 
knibždančią dvasių. Bekūniai balsai pleveno ore, skambėdami 
čia toli, čia visiškai arti. 

Jojau būrio viduryje, man iš vienos pusės keliavo iki dantų 
apsiginklavęs raitelis, kurio vardo nežinojau, o iš kitos - Nedas 
Gouvanas, mažylis raštininkas, kurį mačiau skrebenant Kolu- 
mo menėje. Kai pakeliui mudu sušnekome, sužinojau, kad jis 
ne tik raštininkas. 

Nedas Gouvanas buvo teisininkas. Gimęs, užaugęs ir išsi- 
mokslinęs Edinburge, labai išsilavinęs. Nedidukas, senyvas, 
tvarkingas ir skrupulingas žmogus. Jis vilkėjo juodu geros vil- 
nos švarku, mūvėjo puikiomis kojinėmis, drobinių jo marškinių 
kaklaskarė buvo kukliai nėriniuota, o kelnės iki kelių pasiūtos iš 
audinio, puikiai tinkančio ir kelionei, ir jo profesijai. Jo portretą 
papildė siauri akinukai auksiniais rėmeliais, tvarkingas plaukų 
kaspinas ir mėlyna dvikampė skrybėlė. Jis buvo toks iš akies 
trauktas teisininkas, kad negalėjau žiūrėti į jį be šypsenos. 

Nedas kinkavo šalia manęs ant ramios kumelės, prie kurios 
balno buvo pririšti du didžiuliai nutrintos odos krepšiai. Jis pa- 
aiškino, kad viename sudėti jo darbo įrankiai: ragas su rašalu, 
plunksnos ir popierius. 

— O kas kitame? - paklausiau spoksodama į krepšį. 

Pirmas krepšys buvo išsipūtęs, o antras atrodė tuščias. 

- Ak, šitas jo didenybės pilies šeimininko nuompinigiams, — 
atsakė jis ir paplekšnojo per suglebusį krepšį. 

- Jis turbūt tikisi nemažai gauti. 

Ponas Gouvanas geraširdiškai gūžtelėjo pečiais. 

- Ne tiek ir daug, mieloji. Bet dauguma bus smulkpinigiai 
pensais ir kitomis mažomis monetomis. Deja, jie užima daugiau 
vietos nei stambesni pinigai. - Jis šyptelėjo - siauros, sausos lū- 
pos greitai išsilenkė. - Vis dėlto sunkų vario ir sidabro monetų 
krovinį gabenti lengviau nei didžiulį pilies šeimininko uždarbį. 

Jis grįžtelėjo ir per petį metė skvarbų žvilgsnį į du didelius, 
mulų tempiamus vežimus, dardančius paskui būrį. 

- Iš maišų su grūdais ir ropių ryšulių bent tokia nauda, kad 
jie nekruta. Naminiai paukščiai, jei gerai surišti ir uždaryti į 
narvą, dar nieko. Ožkos taip pat pusė bėdos, nors ir pridaro 
nemalonumų, mat viską šlamščia; pernai viena suėdė mano 
nosinę, bet, turiu prisipažinti, pats buvau kaltas - jos kraštelis 
neatsargiai kyšojo iš mano švarko kišenės. - Plonos lūpos ryž- 
tingai įsitempė. - Bet šįmet daviau tikslius nurodymus. Gyvų 
kiaulių nepriimsime. 

Kad saugoti Gouvano balnakrepšius ir du vežimus reikė- 
jo, patvirtino ir kokie dvidešimt vyrų - likusi nuomos rinkėjų 
būrio dalis. Visi buvo ginkluoti ir raiti, o daugybė nešulinių 
gyvulių tikriausiai gabeno maisto atsargas. Ponia Fic, atsisvei- 
kindama ir žerdama pamokymus, mane įspėjo, kad patogumai 
bus menki arba apskritai teks apsieiti be jų, nemažai naktų pra- 
leisime stovykloje prie kelio. 

Man buvo labai smalsu, kas atginė tokį neabejotinai kvalifi- 
kuotą žmogų kaip ponas Gouvanas dirbti Škotijos Aukštumose, 

toli nuo civilizuoto gyvenimo malonumų, prie kurių jis tikriau- 
siai buvo pratęs. 

— Na, jei jau prakalbome, - tarė jis, atsakydamas į mano 
klausimus, - jaunystėje Edinburge turėjau nedidelę kontorą. 
Ant lango kabojo nėriniuotos užuolaidos, prie durų tviskėjo 
žalvarinė lentelė su išraižyta mano pavarde. Bet testamentų ir 
nuosavybės teisių perdavimo dokumentų rašymas, gatvėje kas- 
dien šmėkščiojantys tie patys veidai man gerokai įgriso. Taigi 
išvykau, - paprastai pasakė jis. 

Nusipirkęs arklį ir šiek tiek atsargų, Gouvanas iškeliavo nė 
'nenumanydamas, kur traukia ar ką veiks, kai nusigaus į kokią 
nors vietą. 

- Suprantate, turiu prisipažinti, - pasakė nosine su mono- 
grama manieringai liesdamas nosį, - esu linkęs į... nuotykius. 
Deja, dėl moralės ir šeimos kilmės man netiko pakelės plėši- 
ko ar jūreivio gyvenimas, kuris, kaip tada įsivaizdavau, kupi- 
nas nuotykių. Nusprendžiau, kad bus geriausia, jei patrauksiu į 
Aukštumas. Pamaniau, ilgainiui gal įkalbėsiu kokio klano vadą 
priimti mane jam tarnauti. 

Vieno klano vadą keliaudamas jis iš tikrųjų netikėtai sutiko. 

— Tai buvo Džeikobas Makenzis, - prisimindamas meiliai 
nusišypsojo. - Raudonplaukis nedorėlis. - Ponas Gouvanas 
linktelėjo į voros priekį, kur migloje liepsnojo Džeimio Mak- 
tavišo plaukai. - Anūkas labai panašus į jį. Pirmąsyk mudu su 
Džeikobu susitikom, kai jis, nutaikęs pistoletą, mane plėšė. Ne- 
sipriešindamas atidaviau jam savo arklį ir krepšius, nes kitos 
išeities neturėjau. Bet man pasirodė, kad jis truputį nustebo, kai 
užsispyriau prie jo prisidėti, net buvau pasiryžęs eiti pėsčiomis, 
jei būtų reikėję. 

— Džeikobas Makenzis? Jis turėtų būti Kolumo ir Duglo tė- 
vas? - paklausiau. 

Senasis teisininkas linktelėjo. 

- Taip. Žinoma, tada jis nebuvo pilies šeimininkas. Tapo juo 
po kelerių metų... su menkute mano pagalba, - kukliai pridūrė 

Gouvanas. - Anuomet viskas buvo daroma ne taip... civilizuo- 
tai, - ilgesingai pasakė. 

— Ak, šit kaip, - mandagiai tariau. - Taigi galima sakyti, kad 
Kolumas, hm, jus paveldėjo? 

- Panašiai. Suprantate, kai mirė Džeikobas, kilo šioks toks 
sąmyšis. Kolumas buvo, žinoma, Leocho paveldėtojas, bet jis... 

Teisininkas nutilo, pasidairė į priekį ir atgal tikrindamas, 
ar arti nėra nė vieno žmogaus, kuris galėtų mus nugirsti. Bet 
ginkluotas mūsų palydovas buvo toli priekyje, prisivijęs savo 
bičiulius, o vežimas už mūsų dardėjo gerokai atsilikęs. 

— Kolumas jau buvo tikras vyras, maždaug aštuoniolikos, - 
ėmė toliau pasakoti Gouvanas, - ir teikė vilčių, kad bus geras 
vadas. Jis vedė Leticiją, nes tokia buvo sąjungos su Kamero- 
nais dalis - aš sudariau jų vedybų sutartį, - pridūrė lyg šiaip 
sau. - Tačiau netrukus po vestuvių Kolumas smarkiai griuvo 
per užpuolimą. Susilaužė ilgąjį šlaunikaulį ir tas blogai sugijo. 

Palingavau galvą. Štai kaip viskas buvo. 

- Paskui, - atsiduso ponas Gouvanas, - jis per anksti pakilo 
iš lovos, nusirito laiptais ir susilaužė kitą koją. Pragulėjo kone 
metus, bet netrukus paaiškėjo, kad jo kojos nebesugis. Tuo 
metu, deja, ir mirė Džeikobas. 

Mažasis žmogelis nuščiuvo, telkdamas mintis. Jis vėl žvilgtelė- 
jo pirmyn, tarsi ko ieškotų. Nieko neradęs, vėl nusileido į balną. 

— Maždaug tuo laiku kilo sąmyšis ir dėl jo sesers santuokos. 
O Duglas... na, man gaila, bet Duglas toje istorijoje pasielgė blo- 
gai. Šiaip gal jis ir būtų tapęs vadu, bet buvo nuspręsta, kad jis 
tam dar nesubrendęs. - Gouvanas palingavo galvą. - Ak, dėl 
viso to kilo didžiulis triukšmas ir bruzdesys. Buvo daug pus- 
brolių, dėdžių ir nuomininkų, ir viską turėjo spręsti didysis su- 
sirinkimas. 

— Bet vis dėlto buvo išrinktas Kolumas? - tariau. 

Dar sykį nusistebėjau Kolumo Makenzio asmenybės galia. 
Dirstelėjusi į suvytusį žmogelį, jojantį šalia, pagalvojau, kad Ko- 
lumui sekėsi rinktis sąjungininkus. 

- Taip, bet tik todėl, kad broliai buvo labai vieningi. Nie- 
kas neabejojo nei Kolumo drąsa, nei protu, tik nerimavo dėl jo 
kūno. Buvo aišku, kad jis niekada negalės vesti savo vyrų į kovą. 
O Duglas buvo stiprus ir sveikas, nors šiek tiek nerūpestingas 
ir ūmus. Jis stovėjo už brolio krėslo, prisiekė vykdyti Kolumo 
įsakymus ir mūšio lauke būti jo kojos ir ranka su kalaviju. Taigi 
buvo pasiūlyta Kolumą paskirti pilies šeimininku, kaip ir turėjo 
būti, o Duglą - karo vadu, kad mūšiuose vadovautų klanui. Su- 
siklostė padėtis, kokios dar nėra buvę, - ceremoningai pridūrė. 

Kuklumas, su kuriuo jis pasakė „buvo pasiūlyta...“, atsklei- 
dė, kieno tas pasiūlymas buvo. 

- O kurio šalininkas esate jūs? - pasiteiravau. - Kolumo ar 
Duglo? 

- Turiu dirbti viso Makenzių klano labui, - apdairiai atsakė 
Gouvanas. - Bet formaliai prisiekiau Kolumui. 

Kokia nesąmonė toks formalumas, dingtelėjo man. Mačiau, 
kaip buvo duodama priesaika, bet tarp tokios daugybės vyrų 
neprisiminiau smulkučio teisininko. Ceremonijoje privalėjo 
dalyvauti visi, net ir teisininkas iš prigimties. O risnojantis ant 
bėros kumelės žmogutis, sausas kaip ir jo kaulai, nors ir prisi- 
kasęs iki teisės esmės, įrodė turįs romantišką sielą. 

- Turbūt jam labai padedate, - diplomatiškai pasakiau. 

- Ak, kartkartėmis šį tą nuveikiu, bet nedaug. Padedu ir 
kitiems. Jei jums prireiks patarimo, mieloji, - jis linksmai, ge- 
raširdiškai nusišypsojo, - nesivaržykite ir kreipkitės. Mano dis- 
kretiškumu tikrai galite pasikliauti. 

Gouvanas žaviai nusilenkė sėdėdamas balne. 

- Arjūs toks pat diskretiškas kaip ir ištikimas Kolumui Ma- 
kenziui? - paklausiau išlenkdama antakius. 

Mažos rudos akutės pažvelgė į mane. Nublankusioje jų gel- 
mėje slypėjo išmintis ir džiugesys. 

— Na, taip, - nesiteisino jis. - Bet pamėginti verta. 

- Ir aš taip manau, - pasakiau labiau linksmai nei piktai. - 
Bet patikinu jus, pone Gouvanai, kad jūsų diskretišikumo man 

nereikia, bent dabar. - Tai užkrečiama, pagalvojau, išgirdusi 
save. Kalbu kaip jis. - Aš - anglų dama, - griežtai pridūriau, - ir 
nieko daugiau. Kolumas gaišta savo - ir jūsų - laiką bandyda- 
mas iš manęs išgauti paslaptis, kurių nėra. 

Arba yra, bet jų nevalia pasakoti, toptelėjo man. Pono Gou- 
vano diskretiškumas gal ir beribis, bet jo įsitikinimai - ne. 

- Jis pasiuntė jus ne tik tam, kad priverstumėt mane at- 
skleisti jam pavojingas paslaptis? - paklausiau ūmai persmelkta 
tokios minties. 

- Oi, ne, - nusijuokė ponas Gouvanas. - Tikrai ne, mie- 
loji. Aš atlieku ypatingą pareigą darydamas Duglui apskaitą ir 
skaičiuodamas pajamas, tvarkydamas teisinius reikaliukus, ku- 
rių gali iškilti klano nariams atokesnėse vietovėse. Bet būgš- 
tauju, kad net sulaukus senyvo amžiaus neišblėso mano nuo- 
tykių troškimas. Dabar esu kiek aprimęs, - jis atsiduso, lyg ir 
apgailestaudamas, - bet kelyje mus bet kada gali apiplėšti arba 
užpulti netoli sienos. - Jis paplekšnojo per kitą krepšį prie bal- 
no. - Šis krepšys nevisiškai tuščias. 

Gouvanas ilgokai palaikė atverstą jo atlanką, tad spėjau pa- 
matyti dvi tviskančias rankenas pistoletų, gerai įkištų į dvigubas 
kilpas, kad būtų lengva ištraukti. Jis perliejo mane žvilgsniu, 
vertindamas visas aprangos ir išvaizdos smulkmenas, 

- Jūs tikrai turėtumėte apsiginkluoti, mieloji, - švelniai pa- 
priekaištavo. - Bet turbūt Duglui atrodė, kad tai netinkama... 
vis dar. Pasišnekėsiu su juo, - pažadėjo. 

Likusią dieną praleidome maloniai šnekučiuodami, klajo- 
dami po jo anų šaunių laikų prisiminimus, kai vyrai buvo vy- 
rai, o kenksminga civilizacijos piktžolė kaulėtame laukiniame 
Aukštumų veide nebuvo taip suvešėjusi. 

Temstant įsirengėme stovyklą proskynoje šalia kelio. Prie 
balno buvau prisirišusi susuktą antklodę, po kuria ruošiausi 
praleisti pirmąją laisvės, ištrūkus iš pilies, naktį. Bet kai pa- 
sitraukusi nuo laužo ėjau už medžių, pajutau mane lydinčius 
žvilgsnius. Net ir už pilies sienų laisvė buvo aiškiai apribota. ' 

Antrą mūsų kelionės dieną apie vidurdienį prijojome pirmą 
sustojimo vietą. Čia buvo ne daugiau kaip trys keturios trobelės, 
besiglaudžiančios prie nedidelio siauro slėnio. Iš vieno namelio 
buvo išnešta kėdė Duglui, tada buvo ištraukta stora lenta - spe- 
cialiai gabenama viename iš vežimų - ir permesta skersai kitų 
dviejų lentų. Ji turėjo atstoti ponui Gouvanui rašomąjį stalą. 

Gouvanas iš švarko skverno kišenės išsitraukė didžiulę kva- 
dratinę krakmolytos drobės skiautę ir tvarkingai užklojo ja trin- 
kos strampgalį, laikinai virtusį vieta atsisėsti. Patogiai įsitaisęs, 
Nedas ant lentos pasidėjo ragą su rašalu, sąskaitų knygas, kvitų 
knygelę. Buvo toks susikaupęs, lyg vis dar tūnotų už nėriniuotų 
užuolaidų Edinburge. 

Vienas po kito žmonės ėjo iš savo mažų ūkelių tvarkyti 
kasmetinių reikalų su šeimininko įgaliotiniu. Tai buvo daro- 
ma neskubant ir laikantis kur kas mažiau formalumų nei Le- 
ocho pilies menėje. Kiekvienas vyras, ką tik grįžęs iš laukų ar 
daržinės, prisitraukdavo laisvą kėdę, atsisėsdavo šalia Duglo 
kaip lygiateisis žmogus ir imdavo aiškinti, skųstis ar tiesiog 
šnekėtis. 

Kai kuriuos atlydėdavo vienas ar du stiprūs sūnūs, vilkdami 
maišus su grūdais arba vilna. Baigiantis pokalbiui, nenuilstan- 
tis Nedas Gouvanas išrašydavo metinės nuomos kvitą, tvarkin- 
gai užregistruodavo sandorį sąskaitų knygoje ir spragtelėdavo 
pirštais vienam iš gyvulių varovų, o tas paslaugiai įmesdavo 
mokestį į vežimą. Kiek rečiau jo odinio krepšio gelmėse tyliai 
dzingtelėdavo nedidelė krūvelė monetų. Tuo metu ginkluoti 
vyrai drybsodavo po medžiais arba būdavo dingę miškingoje 
pakrantėje, kur turbūt medžiojo. 

Panašūs vaizdai kartojosi dar kelias dienas. Retsykiais bū- 
davau pakviečiama į namelį išgerti sidro ar pieno, tada visos 
moterys sugužėdavo į mažą bendrą kambarėlį su manimi pa- 
sišnekėti. Jei nedailių trobelių santalka būdavo ganėtinai didelė 

ir įstengdavo išlaikyti smuklę ar net užeigos namus, šie vienai 
dienai tapdavo Duglo štabu. 

Pasitaikė, kad nuompinigiai būdavo atiduodami arkliais, 
avimis ar kitais naminiais gyvuliais. Juos dažniausiai išmainy- 
davome kaimynystėje į labiau kilnojamus daiktus, o jei Džei- 
mis pasakydavo, kad arklys tiks pilies arklidėms, jis atsidurdavo 
mūsų voroje. 

Man buvo įdomu, kodėl būryje yra Džeimis. Jaunuolis gerai 
nutuokė apie arklius, bet apie juos nė kiek ne prasčiau nusima- 
nė ir daugelis būrio vyrų, tarp jų ir Duglas. Arkliai buvo reta 
mokesčio rūšis ir dažniausiai netiko veisti, todėl stebėjausi, kam 
pasiimtas jų žinovas. Praėjus savaitei kaime, kurio pavadinimo 
neįstengiau ištarti, supratau tikrąją priežastį, kam Duglui rei- 
kėjo Džeimio. 

Kaimas, nors ir nedidelis, galėjo pasigirti smukle su dviem 
trim staliukais ir keliomis išklibusiomis kėdėmis. Čia Duglas 
šnekėjosi su žmonėmis ir rinko nuompinigius. Po pusryčių, 
per kuriuos buvo patiekta sunkiai virškinamos sūdytos jau- 
tienos ir ropių, jis atsidūrė dėmesio centre, nes nupirko elio 
nuomininkams, po mokesčių mokėjimo užtrukusiems samdi- 
niams ir keliems kaimiečiams, kurie po kasdienių darbų buvo 
užsukę į smuklę pavėpsoti į atvykėlius ir pasiklausyti mūsų 
atneštų naujienų. 

Sėdėjau kampe ant ilgo medinio suolo gurkšnodama prarū- 
gusį elį ir džiaugdamasi, kad nesikratau ant arklio nugaros. Be- 
veik nesiklausiau Duglo šnekų tai geilų, tai anglų kalba ir šokinė- 
jimo nuo paskalų prie vulgarių juokelių ir padrikų istorijų. 

Tingiai svarsčiau, kiek dar užgaišime keliaudami tokiu tem- 
pu, kol nukaksime iki Fort Viljamo. O kai ten pateksime - kaip 
sėkmingiausiai galėčiau pasprukti nuo Leocho pilies škotų 
draugijos, bet ir nepatekti į nagus anglų kariuomenės įgulai. 
Pasinėrusi į savo mintis, nepastebėjau, kad Duglas kurį laiką 
šneka vienas, tarsi rėžtų kažkokią kalbą. Žmonės gaudė kiekvie- 
ną jo žodį, kartais trumpai įsiterpdami ir ką nors šūktelėdami. 

Pamažu vėl pradėjusi suvokti aplinką, sumojau, kad Duglas gu- 
driai dėl kažko audrina žmones. 

Apsidairiau. Storulis Rupertas ir mažylis teisininkas Nedas 
Gouvanas sėdėjo prie sienos už Duglo ir taip pat įdėmiai jo 
klausėsi, pamiršę šalia ant suolo stovinčius bokalus elio. Džei- 
mis raukydamasis spoksojo į savo bokalą, užsikniaubęs alkū- 
nėmis ant stalo ir palinkęs į priekį. Kad ir ką sakė Duglas, jam, 
regis, nerūpėjo. 

Staiga Duglas atsistojo, čiupo Džeimiui už apykaklės ir 
trūktelėjo. Seni ir, svarbiausia, susidėvėję marškiniai plyšo 
per siūles. Taip netikėtai užkluptas, Džeimis įsitempė. Prisi- 
merkė, smarkiai sukando žandikaulį, bet nė nekrustelėjo, kai 
Duglas praskleidė marškinių draiskanas ir žmonėms parodė 
jo nugarą. 

Išvydus randuotą kūną, pasigirdo bendras atodūsis, paskui - 
pasipiktinimo gaudesys. Išsižiojau, bet kai mano ausis pagavo 
žodį Sassenach, ištartą nemaloniu tonu, vėl užsičiaupiau. 

Džeimis akmeniniu veidu atsistojo ir atsitraukė nuo nedide- 
lio žmonių būrio, besispiečiančio apie jį. Jis atsargiai nusitrau- 
kė marškinių likučius ir suspaudė į gniužulą. Nedidukė senyva 
moteris, siekianti jam iki alkūnės, purtė galvą ir švelniai plekš- 
nojo per nugarą, geilų kalba berdama turbūt paguodos žodžius. 
Bet jie neveikė vaikino taip, kaip buvo tikimasi. 

Džeimis trumpai atsakė į kelis vyrų klausimus. Dvi trys 
merginos, užsukusios pasiimti elio šeimos vakarienei, buvo 
susispietusios prie tolimosios sienos ir šnabždėjosi tarpusavy, 
išplėstomis akimis vis žvilgčiodamos per kambarį. 

Metęs į Duglą žvilgsnį, kuris, tiesą sakant, būtų galėjęs pa- 
versti jį akmeniu, Džeimis sviedė marškinių draiskanas į židi- 
nio kampą ir, žengęs tris didelius žingsnius per kambarį, išėjo 
kratydamasis užjaučiamo minios murmesio. 

Jam dingus, visų dėmesys vėl nukrypo į Duglą. Beveik nesu- 
pratau, ką jie sakė, nors nuotrupos, kurias pagavau, atrodė itin 
priešiškos anglams. Blaškiausi norėdama eiti įkandin Džeimio 

ir likti nepastebėta ten, kur esu. Tačiau abejojau, ar vaikinas 
trokšta draugijos, todėl, nuleidusi galvą, susigūžiau kampe ir 
ėmiau tyrinėti blankų savo atspindį ant bokalo. 

Sudzingsėjus metalui, pakėliau akis. Vienas vyras, tvirto 
stoto ūkininkas odinėmis kelnėmis, švystelėjęs kelias monetas 
ant stalo prieš Duglą, išrėžė trumpą kalbą. Paskui žengė atgal, 
nykščius užsikišęs už diržo, tarsi kitus ragintų kažką daryti. Va- 
landėlę padvejoję, keli drąsuoliai, o vėliau ir dar keletas pasekė 
jo pavyzdžiu: iš piniginių ir kailinių krepšių iškrapštė smulkių 
varinių monetų ir pensų. Duglas nuoširdžiai jiems padėkojo ir 
mostelėjo smuklininkui, kad visiems įpiltų elio. Pastebėjau, kad 
teisininkas Nedas Gouvanas tvarkingai bėrė tuos pinigus į ats- 
kirą kapšą, ne į tą, į kurį buvo dedami Makenzių nuompinigiai 
Kolumo iždui, ir ūmai sumečiau, koks buvo šio Duglo spekta- 
kliuko tikslas. 

Maištai, kaip ir daugelis kitų dalykų, rijo pinigus. Kariuo- 
menei rinkti, jai aprūpinti ir vadams išlaikyti reikėjo aukso. 
Prisiminiau, nors ir per miglą, kad dalis paramos Gražuoliui 
princui Čarliui, Jaunajam Pretendentui, atplaukė iš Prancūzi- 
jos, o likę pinigai buvo surinkti iš apytuščių kišenių žmonių, 
kuriuos valdyti jis buvo siūlomas. Taigi Kolumas ar Duglas, o 
gal ir abu, buvo jakobitai, Jaunojo Pretendento rėmėjai, teisėto 
Anglijos sosto valdovo Jurgio II priešininkai. 

Galop paskutiniai samdiniai ir nuomininkai išslinko namo 
vakarieniauti, Duglas atsistojo ir pasirąžė gana patenkintas, it 
koks katinas, gavęs palakti jei ne grietinėlės, tai bent pieno. 
Tada rankoje pasvėrė mažesnį kapšą ir numetė Nedui Gouva- 
nui, kad priglobtų. 

— Na, visai neblogai, - tarė. - Juk iš tokio mažo kaimiūkš- 
čio negali daug tikėtis. Bet skatikas prie skatiko - ir bus padori 
suma. 

— Vargu ar „padori“ yra tas žodis, kurį vartočiau aš, - tariau, 
nevikriai stodamasi iš savo slėptuvės. 

Duglas atsigręžė, tarsi pirmąsyk mane matydamas. 

— Šit kaip, - pasakė džiugiai išsišiepdamas. - Kodėl? Prieš- 
tarauji ištikimiems žmonėms, kurie kukliai prisideda prie savo 
monarcho paramos? 

- Ne. - Žvelgiau jam į akis. - Nesvarbu, kas tas monarchas. 
Man nerūpi, kaip renkate pinigus. 

Duglas įdėmiai mane nužvelgė, tarsi mano bruožai galėtų 
ką nors jam pasakyti. 

— Nesvarbu, kas tas monarchas? - tyliai pakartojo. - Ma- 
niau, nesupranti geilų kalbos. 

— Nesuprantu, - trumpai atšoviau. - Bet turiu įgimtą nuojautą 
ir dvi puikiai girdinčias ausis. - Kad ir kaip geilų kalba skambėtų 
„karaliaus Jurgio gerovė“, labai abejoju, ar Bragh Stuart. 

Jis atlošė galvą ir nusijuokė, 

- Skambėtų kitaip, - pripažino. - Pasakyčiau, kaip teisingai 
geilų kalba vadinamas jūsų siuzerenas ir valdovas, bet tas žodis 
rėžtų damai ausis, Sassenach ji ar ne. 

Pasilenkęs jis ištraukė iš židinio pelenų marškinių gniužulą 
ir nupurtė suodžius. 

- Kadangi tau nė motais, kaip gaunu pinigų, turbūt norėsi 
juos pataisyti, - pasakė ir įbruko man į rankas suplėšytus marš- 
kinius. - Pasiimk iš šeimininkės adatą ir susiūk. 

— Pats ir siūkit! 

Įgrūdau jam marškinius ir nusisukau ketindama išeiti. 

— Kaip sau nori, - maloniai tarė Duglas man už nugaros. - 
Jei nesi linkusi padėti, Džeimis gali pats susisiūti marškinius. 

Stabtelėjau, tada nenoromis atsigręžiau ir ištiesiau ranką. 

- Gerai, - pradėjau sakyti, bet mane nutraukė stambi ran- 
ka - ji išlindo man virš peties ir stvėrė marškinius iš Duglo. 
Metęs į mudu miglotą žvilgsnį, Džeimis pasikišo marškinius po 
pažasčia ir išėjo iš kambario taip pat tyliai, kaip ir įėjo. 


E 


Nakčiai prisiglaudėme smulkaus ūkininko namelyje. Arba 
tikriau, jame apsinakvojau aš. Vyrai miegojo lauke ant šieno 

kupetų, vežimuose ir paparčiuose. Todėl, kad buvau moteris, 
arba pusiau belaisvė, man buvo patiestas šiaudinis čiužinys 
prie židinio. 

Bet tas čiužinys atrodė kur kas vertesnis už viengulę lovą, 
kurioje miegojo visa šešių asmenų šeima. Šiek tiek pavydėjau 
vyrams, kad jie guli atvirame ore. Ugnis nebedegė, tik palik- 
ta ruseno, oras trobelėje buvo troškus nuo šilumos, prakaito 
kvapo, buvo girdėti ir visokie įnamių blaškymosi, vartymosi, 
dejonių, knarkimo ir bezdėjimo garsai. 

Greitai supratau, kad tokioje tvankumoje tikrai neužmigsiu. 
Atsikėliau ir pasiėmusi antklodę tyliai išsėlinau laukan. Paly- 
ginti su slopia tvanka namelyje, lauke buvo labai gaivu, tad at- 
sišliejau į akmeninę sieną, didžiuliais kąsniais godžiai rydama į 
plaučius gardžią vėsą. 

Prie tako po medžiu sėdėjo sargybinis ir tylomis budriai 
stebėjo aplinką, bet jis tik dirstelėjo į mane. Matyt, nusprendęs, 
kad vienmarškinė niekur toli nenuklysiu, vėl ėmė drožinėti kaž- 
kokį mažmožį. Ryškiai švietė mėnulis, o lapų šešėliuose blyk- 
čiojo mažo sgian dhu* ašmenys. 

Apėjau namelį ir už jo vingiuojančiu takeliu patraukiau į 
kalvą, stengdamasi neužkliūti už miegančių figūrų. Radusi mie- 
lą vietelę tarp dviejų didžiulių riedulių, iš žolių ir antklodės su- 
sisukau jaukią gūžtą. Išsitiesusi ant žemės, įsispoksojau į pilnatį, 
lėtai keliaujančią dangumi. 

Taip žvelgiau į tekantį mėnulį pro Leocho pilies langą tą 
pirmą vakarą, kai joje atsidūriau kaip nekviesta Kolumo vieš- 
nia. Nuo mano lemtingo perėjimo per stovinčius akmenis buvo 
praėjęs mėnuo. Tačiau bent jau žinojau, kodėl tie akmenys tenai 
pastatyti. 

Nors, rodos, visai paprasti, jie iš tikrųjų buvo ženklai. Kaip 
ir kelio ženklai prie stataus skardžio krašto, įspėjantys apie 


* Sgian dhu - „juodas peilis“ (geilų k.). Tai mažas peilis, nešiojamas užkištas už 
kojinės viršaus arba po pažasčia. 

akmenų griūtis, stovintys akmenys taip pat žymėjo pavojingą 
vietą. Vietą, kur?.. Kur laiko pluta plona? Kur praverti kažkokie 
vartai? Akmenų rato statytojai gal nežinojo, ką jie žymi. Tiesiog 
jiems ta vieta buvo labai paslaptinga ir nepaprastai magiška; 
vieta, kur žmonės staiga pradingdavo. O gal ūmai atsirasdavo 
išretėjusiame ore? 

Gera mintis. Man buvo smalsu, kas būtų, jei koks žmogus 
vaikštinėtų ant Kraig na Duno kalvos, o aš netikėtai išdygčiau 
jam prieš nosį. Tikriausiai viskas priklausytų nuo to, kada pa- 
sirodyčiau. Jei dabar susidurčiau su ūkininku, jis neabejotinai 
mane palaikytų ragana ar fėja. Greičiausiai fėja, jei staiga išnir- 
čiau būtent ant tos kalvos. 

Man dingtelėjo, kad Kraig na Duno kalva tikriausiai tuo ir iš- 
garsėjo. Jei tam tikroje vietoje metų metus žmonės staiga dingsta 
arba ūmai atsiranda lyg iš niekur, tai ji, žinoma, yra užkerėta. 

Iškišau iš po antklodės koją ir mėnesienoje pakrutinau il- 
gus kojų pirštus. Jokio stebuklo, kritiškai nusprendžiau. Buvau 
penkių pėdų ir šešių colių ūgio, taigi gana aukšta moteris šiems 
laikams, nė kiek ne žemesnė už daugumą vyrų. Vargu ar buvau 
panaši į senovėje gyvenusius nykštukus, todėl žmonės tikrai pa- 
manytų, kad esu ragana arba kokia nors piktoji dvasia. Kadangi 
nežinojau, kaip čia elgiamasi su tokiomis apraiškomis, džiau- 
giausi, kad niekas nematė manęs pasirodant. 

Ėmiau tingiai svarstyti, kas būtų buvę, jeigu tai būtų įvy- 
kę kitaip. Jei kas nors būtų dingęs iš šios epochos ir atsidūręs 
manojoje? Juk taip ir ketinu padaryti, jei tik yra koks nors bū- 
das. Įdomu, kaip reaguotų šiuolaikinė škotė, pavyzdžiui, ponia 
Bjukanan, pašto viršininkė, jei prieš pat ją iš žemės netikėtai 
išdygtų Merta? 

Tikriausiai pultų bėgti, kviestų policiją, o gal nieko neda- 
rytų, tik papasakotų draugams ir kaimynams apie keisčiausią, 
visiškai neįtikėtiną dalyką, nutikusį jai anądien... 

O kaip atvykėlis? Na, gal jis ir prisitaikytų prie naujųjų lai- 
kų, neatkreipdamas į save pernelyg didelio dėmesio, jei būtų 

atsargus ir jam sektųsi. Šiaip ar taip, juk man sekėsi ir aš nelabai 
skyriausi nuo čionykščių žmonių, nors mano išvaizda ir kalba 
jiems buvo labai įtartina. 

O jeigu tas persikėlėlis atrodytų perdėm kitoks arba garsiai 
šauktų, kas jam nutiko? Žmogus, pakliuvęs į pirmykščius lai- 
kus, išsyk kristų į akis ir gal būtų tuoj pat nužudytas nieko ne- 
klausinėjant. O šviesesniais laikais tie Žmonės greičiausiai būtų 
išvadinti pamišėliais, surišti ir nugabenti į gydymo įstaigą, jei 
mėgintų priešintis. 

Pagalvojau, kad tokie dalykai dedasi nuo pat žemės gyvavi- 
mo pradžios. Net jei tai įvykdavo liudytojų akivaizdoje, nebūda- 
vo jokių įrodymų, niekas negalėdavo pasakyti, kas atsitiko, nes 
vienintelis žmogus, kuris būtų galėjęs viską paaiškinti, būdavo 
dingęs. O tie dingusieji turbūt laikydavo liežuvį už dantų. 

Nugrimzdusi mintyse, neišgirdau tyliai murmančių balsų 
ir per žolę šiurenančių kojų, todėl labai išsigandau, kai vos už 
kelių pėdų kažkas prabilo: 

— Trauk tave velniai, Duglai Makenzi. Gentainis ar ne, nesu 
tau skolingas. 

Balsas buvo duslus, žemas, bet piktokas. 

— Ak, ne? - tarė kitas, linksmesnis balsas. - Lyg ir prisime- 
nu, kad prisiekei būti man ištikimas. „Kol mano kojos rem- 
sis į Makenzių klano žemes.“ Juk taip sakei? - Pasigirdo tylus 
dunkstelėjimas, tarsi koja paspirtų susigulėjusią žemę. - O čia 
juk Makenzių žemė, vaikine. 

— Daviau žodį Kolumui, ne tau. 

Betgi tai jaunasis Džeimis Maktavišas. Būčiau galėjusi spėti 
iš trijų kartų, dėl ko jis pyksta. 

— Tai visiškai tas pat, vyruti, pats puikiai Žinai. - Pasigir- 
do nesmarkus pliaukštelėjimas, lyg ranka būtų sudavusi per 
skruostą. - Turi paklusti klano vadui, o už Leocho pilies ribų 
aš esu Kolumo galva, rankos ir kojos. 

— Dar nesu regėjęs, kad dešinė ranka visai nežinotų, ką daro 
kairė, - skubiai atšovė jaunuolis. Jo tonas buvo kandus, bet jame 

slypėjo ir sąmojo, sušvelninančio vaidą. - Kaip manai, ką pasa- 
kys dešinė apie kairę, renkančią auksą Stiuartams? 

Duglas atsakė ne išsyk. 

- Visi Makenziai, Makbeolanai ir Makvinikai - laisvi žmo- 
nės. Niekas negali priversti jų veikti prieš jų valią arba jiems su- 
kliudyti. Ir kas žino? Gali atsitikti ir taip, kad pagaliau Kolumas 
duos princui Karoliui Eduardui daugiau nei visi kartu sudėjus. 

- Galbūt, - pritarė žemesnis balsas. - Taip pat rytoj gali lyti 
iš apačios į viršų, bet dėl to aš nestovėsiu ir nelauksiu laiptų 
aikštelėj, atkišęs apverstą kibirėlį. 

- Šit kaip. Stiuartų sostas tau būtų naudingesnis nei man, 
vaikine. O iš anglų nieko negausi, tik kilpą ant kaklo. Jei tau 
nerūpi kvailas tavo kaklas... 

— Mano kaklas - mano reikalas, - atkirto įniršęs Džeimis. - 
Kaip ir mano nugara. 

— Anaiptol, kai keliauji su manimi, mielasis, - pašaipiai tarė 
jo dėdė. - Jei nori išgirsti, ką tau pasakys Horoksas, elgsies kaip 
liepiamas. Ir būk protingas, nesipriešink. Gal tavo ranka ir mi- 
kliai darbuojasi adata, bet turi tik vienus švarius marškinius. 

Kažkas sučežėjo, lyg žmogus būtų atsikėlęs nuo uolos, pas- 
kui per žolę tyliai nutapsėjo žingsniai. Bet man toptelėjo, kad 
žingsniai tik vienos kojų poros. Kaip įmanydama tyliau atsisė- 
dau ir atsargiai dirstelėjau pro mane slepiančio riedulio kraštą. 

Už kelių pėdų ant uolos susikūprinęs sėdėjo Džeimis, alkū- 
nėmis atsirėmęs į kelius, smakrą pasidėjęs ant sunertų rankų. 
Buvo atsukęs į mane nugarą. Ėmiau slinkti atbula, nenorėdama 
drumsti jo vienumos, bet staiga jis prabilo: 

- Žinojau, kad tu čia. Išlįsk, jei nori. 

Iš tono supratau, kad jam vis tiek. Atsistojau ir jau Žengiau 
žingsnį, bet susizgribau esanti vienais marškiniais. Pagalvojusi, 
kad jis ir taip turi ganėtinai rūpesčių, betrūksta progos raudo- 
nuoti dėl manęs, susisupau į antklodę ir išlindau. 

Įsitaisiau greta ir, atsirėmusi į uolą, šiek tiek droviai pažvel- 
giau į jį. Nors ir linktelėjo, Džeimis manęs nepaisė, pasinėręs į 

savo mintis - nelabai malonias, sprendžiant iš niūriai susirau- 
kusio veido. Viena koja neramiai bilsčiojo į uolą, ant kurios sė- 
dėjo, gniaužė sunertus piršus, paskui juos išskėtė taip smarkiai, 
kad net trakštelėjo kelių pirštų sąnariai. 

Tas sąnarių pokšėjimas man priminė kapitoną Mansoną, 
lauko ligoninės, kurioje dirbau, tiekimo karininką. Stygius, ne- 
gautos atsargų siuntos ir begalinis kariuomenės biurokratijos 
idiotiškumas kapitoną Mansoną kankino ne mažiau kaip jo pa- 
ties bėdos. Šiaip romus ir malonus žmogus, prislėgtas didžiulės 
nevilties, trumpam užsidarydavo savo kabinete ir imdavo su 
baisia jėga smūgiuoti į sieną. Lankytojai priimamajame nustėrę 
žiūrėdavo, kaip nuo galingų smūgių virpa netvirtos pertvaros 
lentos. Netrukus kapitonas Mansonas pasirodydavo apdaužy- 
tais krumpliais, bet nusiraminęs ir pasirengęs susigrumti su 
krize. Kai jis buvo perkeltas į kitą dalinį, jo kabineto sienoje jau 
buvo daugybė kumščio dydžio įdubų. 

Jaunuolis ant uolos, mėginantis išsinarinti pirštus, man la- 
bai priminė kapitoną, susidūrusį su neišsprendžiamais tiekimo 
sunkumais. 

— Tau reikia į ką nors tvoti, - tariau. 

— Ką? 

Jis nustebęs pakėlė akis, aiškiai pamiršęs, kad aš čia. 

— Vožk į ką nors, - patariau. - Pasijusi geriau. 

Džeimio burna išsikreipė, tarsi ketintų kažką sakyti, bet 
tada jis pakilo nuo uolos, ryžtingai nudrožė prie tvirtos vyš- 
nios ir smogė. Matyt, supratęs, kad tai maldo jo įsismarkavusius 
jausmus, dar kelis kartus trenkė į drebantį kamieną, ir ant jo 
galvos pabiro gausus blyškiai rausvų žiedlapių lietus. 

Po valandėlės Džeimis grįžo, čiulpdamas nubrozdintą 
krumplį. 

— Ačiū, - kreivai šyptelėjo. - Kad ir kas mane slegia, šiąnakt 
tikriausiai užmigsiu. 

— Susižeidei ranką? 

Atsistojau jos apžiūrėti, bet jis papurtė galvą, švelniai trin- 
damas krumplius kitos rankos delnu. 

- Ne, menkniekis. 

Valandėlę stovėjome tvyrant nesmagiai tylai. Nenorėjau už- 
siminti nei apie nugirstą pokalbį, nei apie ankstesnius vakaro 
įvykius. Galop nutraukiau tą tylą: 

- Nežinojau, kad tu kairys. 

- Kairys? Ak, kairiarankis. Taip, visada toks buvau. Moky- 
tojas pririšdavo kairę ranką man prie diržo už nugaros, kad ra- 
šyčiau dešine. 

“ - Ar moki? Rašyti kita ranka? 

Jis linktelėjo, vėl keldamas sužeistą ranką prie burnos. 

— Taip. Bet paskausta galva. 

- Ar tu ir kauniesi kaire ranka? - paklausiau norėdama jį 
išblaškyti. - Su kardu? 

Tuo metu jis neturėjo jokio ginklo, tik durklą ir sgian dhu, bet 
dieną, kaip ir daugelis būrio vyrų, nešiojosi kardą ir pistoletus. 

— Ne, kardą gerai valdau abiem rankom. Su trumpu kardu 
kairiarankis atsiduria nepalankioje padėtyje, nes kovoja kairį 
šoną atsukęs priešui, o juk toje pusėje širdis, ar supranti? 

Besiliejanti per kraštus nervinė įtampa neleido nurimti, ir 
Džeimis ėmė žingsniuoti po žolėtą proskyną, mosikuodamas 
menamu kardu. 

— O su palašu kiek kitaip, - tarė. Tada ištiesė rankas ir nu- 
brėžė ore nedidelį dailų lanką. - Juo kaunantis dažniausiai pri- 
reikia abiejų rankų. O jeigu esi taip arti priešo, kad gali naudotis 
tik viena, būna nesvarbu, kuri ranka, nes smūgiuoji iš viršaus ir 
perrėži jam petį, o ne galvą, - pamokomai pridūrė, - mat per 
galvą ašmenys gali lengvai nuslysti. Smok jam tiesiai į griove- 
lį, - jis plaštakos šonu kirto per kaklo ir peties sandūrą, - ir jis 
kris negyvas. Jei kirtis ir nebus taiklus, tą dieną žmogus vis tiek 
nebepajėgs kovoti, o gal ir niekada nebekovos. 

Kairė ranka nusileido prie diržo ir jis ištraukė durklą tokiu 
mostu, lyg piltų vandenį iš stiklinės. 

- Jei kovoji išsyk su kardu ir durklu, be apskrito skydelio 
durklą laikančiai rankai apsaugoti, pulk dešiniu šonu su mažu 
kardu dešinėje rankoje, o prisiartinęs smok durklu iš apačios. 
Bet jei durklą laikanti ranka gerai apsaugota, gali smūgiuoti iš 
abiejų pusių ir išsiriesti kūnu, - rodydamas jis lankstėsi ir ran- 
gėsi, - kad išvengtum priešo ašmenų, be to, švaistykis durklu 
tik tada, jei pameti kardą, šiaip geriau kaukis kardu. 

Jis žemai pasilenkė ir greit žudikiškai smūgiavo durklu, 
smaigalys sustojo per colį nuo mano krūtinės. Nesąmoningai 
žengtelėjau atgal, o jis tučtuojau atsitiesė ir kaltai šypsodamas 
įkišo durklą į makštį. 

— Atleisk. Stengiuosi vaizdžiai pasirodyti. Nenorėjau iš- 
gąsdinti. 

- Tu puikus karys, - nuoširdžiai pasakiau. - Kas tave išmo- 
kė kautis? Sakyčiau, turėjo mokyti kitas kairiarankis. 

— Taip, jis kairiarankis. Geriausias, kokį teko regėti. - Jis 
nelinksmai šyptelėjo. - Duglas Makenzis. 

Nuo jo galvos jau buvo nubyrėję beveik visi vyšnios žiedla- 
piai, tik keli rausvi prikibę prie peties, ir aš ištiesiau ranką jų 
nubraukti. Jo marškinių siūlė buvo tvarkingai, bet nemokšiškai 
susiūta. Buvo sukabintas net perplėštas audinys. 

- Jis ir toliau taip darys? — staiga paklausiau nesusitvardžiusi. 

Džeimis atsakė patylėjęs, bet neapsimetė nesuprantąs, ką 
turiu galvoje. 

- O taip, - galų gale palingavo galvą. - Žinai, jis gauna, ko nori. 

- Ir tu leisi jam taip elgtis? Leisi šitaip tavimi naudotis? 

Jis pažvelgė pro mane žemyn į smuklę, kur pro sienojų ply- 
šius vis dar spingsojo vienintelė švieselė. Veidas buvo lygus ir 
bereikšmis kaip siena. 

- Tik kol kas. 


=— 


Mes keliavome toliau, per dieną sukardami ne daugiau kaip 
kelias mylias, dažnai sustodami kryžkelėse arba trobelėje, kad 

Duglas galėtų sutvarkyti reikalus. Tenai susirinkdavo keli nuo- 
mininkai su grūdų maišais ir sunkiai sukauptomis smulkiomis 
monetomis. Viskas būdavo surašoma sąskaitų knygose greitai 
skrebenančia Nedo Gouvano plunksna, o prireikus iš jo perga- 
mentų ir dokumentų krepšio būdavo išdalijami kvitai. 

Kai atkakdavome į ganėtinai didelį kaimą, kuriame būdavo 
užeigos namai ar smuklė, Duglas vėl surengdavo spektaklį: vi- 
siems nupirkdavo gėrimų, pasakodavo istorijas, sakydavo kal- 
bas ir galop, jei nuspręsdavo, kad yra nemažai vilčių, privers- 
davo Džeimį atsistoti ir parodyti savo randus. Ir į antrą krepšį 
nubyrėdavo dar kelios monetos, pinigai, skirti Prancūzijai ir 
karališkajam Jaunojo Pretendento dvarui. 

Kai prasidėdavo tas spektaklis, stengdavausi išslinkti laukan 
prieš kulminaciją. Žmonės, išvydę Džeimio nugarą, iš pradžių 
pašiurpdavo, imdavo labai gailėti jaunuolio, o paskui pratrūk- 
davo keiksmais anglų kariuomenei ir karaliui Jurgiui, bet dažnai 
padvelkdavo panieka, tą pajusdavau net aš. Vienąsyk išgirdau 
vyrą tyliai sakantį savo bičiuliui angliškai: „Baisus reginys, žmo- 
gau, ar ne? Dieve, veikiau mirčiau paplūdęs krauju, nei leisčiau 
išblyškusiam Sassenach taip manimi naudotis.“ 

Piktas, nusiminęs Džeimis kasdien jautėsi vis nelaimin- 
gesnis. Kai tik galėdavo, susisupdavo į marškinius, vengdamas 
klausimų ir nenorėdamas užuojautos, ir ieškodavo dingsties 
ištrūkti iš žmonių sambūrio, šalindavosi visų tol, kol kitą rytą 
išjodavome. 

Lūžis įvyko po kelių dienų Tunaigo kaimelyje. Duglas vis 
dar kurstė minią, uždėjęs ranką ant nuogo Džeimio peties, ir 
staiga vienas Žiūrovas, jaunas storžievis ilgais nešvariais ru- 
dais plaukais, pasityčiojo iš Džeimio. Neišgirdau, ką pasakė, 
bet Džeimis pašoko akimirksniu. Išsiplėšęs iš Duglo gniaužtų, 
smogė vaikinui į pilvą ir jį parbloškė. 

Pamažu mokiausi dėlioti keletą žodžių geilų kalba, deja, dar 
toli gražu jos nesupratau. Bet pradėjau dažnai numanyti, kas 
sakoma, iš kalbėtojo elgsenos, nors žodžiai būdavo neaiškūs. 


240 DIANA GABALDON 


„Stokis ir dar kartą tai pakartok“ tokia pat veido išraiška 
sakoma bet kuriame mokyklos kieme, aludėje ar skersgatvyje 
visame pasaulyje. 

Kaip ir „tikrai, bičiuli“ arba „čiupkit jį, vyručiai“. 

Džeimis dingo po purvinų darbo drabužių lavina - su 
trenksmu apsivertė nuomos rinkimo stalas, ir ant Džeimio už- 
griuvo rudaplaukis su dviem draugais. Niekuo dėti liudytojai 
prisiplojo prie smuklės sienų ir pasiruošė gėrėtis muštynėmis. 
Prisigretinau prie Nedo ir Mertos, neramiai spoksodama į dau- 
gybę besikilnojančių galūnių. Banguojančioje rankų ir kojų ma- 
kalynėje kartais švystelėdavo vieniši raudoni plaukai. 

— Ar nereikėtų jam padėti? - pro lūpų kampą sumurmėjau 
Mertai. 

Ši mintis jį nustebino. 

— Ne, o kam? 

— Jei prireiks, pasikvies pagalbos, - tarė Nedas Gouvanas, 
ramiai žiūrėdamas man iš kito šono. 

— Kaip pasakysit. 

Nuščiuvau kupina abejonių. 

Labai abejojau, kad Džeimis prireikus pajėgs šauktis pagal- 
bos. Dabar jį smaugė tvirtas vaikinas žaliais drabužiais. Ma- 
niau, Duglas greitai nutrauks tas peštynes, bet jis, regis, visai 
nesijaudino. Tiesą sakant, nė vienam žiūrovui grumtynės ant 
grindų nekėlė nerimo. Keli net susilažino, bet šiaip visi tyliai 
džiaugėsi reginiu. 

Nudžiugau pamačiusi, kad Rupertas ramiai užstojo kelią ke- 
liems vyrams, kurie ketino prisidėti prie peštukų. Jiems Žengus 
žingsnį, jis lyg niekur nieko iškėblino priešais, ranką lengvai 
uždėjęs ant durklo. Vyrai skubiai pasitraukė, nusprendę geriau 
nesivelti. 

Atrodė, kad mušasi trys prieš vieną, bet tas vienas pranašes- 
nis. Turint galvoje, kad jis buvo stambokas ir prityręs kovotojas, 
žinoma, baisiai įsiutęs, tai galėjo būti tiesa. 

Muštynės lyg ir ėjo į pabaigą, nes staiga atsitraukė narsuolis 
žaliais drabužiais, taškydamasis krauju iš nosies, į kurią taikliai 
vožė alkūnė. 

Veiksmas truko dar kelias minutes, bet baigtis vis labiau 
aiškėjo, nes antras peštukas griuvo ir nusirideno po stalu de- 
juodamas ir susigriebęs už slėpsnų. Džeimis ir pirmasis jo 
priešininkas vis dar uoliai kūlė vienas kitą vidury aikštelės, bet 
Džeimio rėmėjai, įsimaišę tarp žiūrovų, jau rinkosi išlošį. Dilbis 
skersai trachėjos, tada skaudus smūgis į inkstus, ir rudaplaukis 
nusprendė, kad neverta be reikalo rizikuoti. 

Prie savo ilgėjančio geilų-anglų kalbų žodynėlio pridūriau 
dar vieną mintyse išverstą sakinį: „Gana, pasiduodu.“ 

Miniai džiūgaujant Džeimis lėtai pasikėlė nuo savo pasku- 
tinio priešininko. Uždusęs pritariamai linktelėjo, nusvirduliavo 
prie vieno iš keleto dar stovinčių suolų, sudribo ant jo, merkia- 
mas prakaito, visas kruvinas, ir iš smuklininko paėmė bokalą 
elio. Godžiai išgėręs, pastatė tuščią bokalą ant suolo ir pasilenkė 
į priekį gaudydamas kvapą, pasidėjęs alkūnes ant kelių. Jo nu- 
garos randai badė akis. 

Bet šįsyk Džeimis neskubėjo apsivilkti marškinių, nors smu- 
klėje buvo vėsu, sėdėjo pusnuogis ir apsivilko tik žengdamas į 
lauką, atėjus metui ieškoti nakvynės vietos. Jis išėjo, lydimas 
pagarbių labos nakties linkėjimų choro, atrodė labiau atsipalai- 
davęs, nors jam ir skaudėjo nubrozdinimus, įbrėžimus ir viso- 
kius sumušimus. 


= 


— Nubrozdinta blauzda, supjaustyta alkūnė, perskelta lūpa, 
kruvina nosis, šeši sudaužyti krumpliai, patemptas nykštys ir du 
klibantys dantys. Kitų žaizdų nė nesuskaičiuoju. - Atsidususi 
baigiau apžiūrą. - Kaip jautiesi? 

Buvom vienudu nedidelėje pašiūrėje už užeigos namų, kur 
jį nusivedžiau norėdama suteikti pirmąją pagalbą. 

- Puikiai, - išsišiepė jis. Pradėjo stotis, bet kilstelėjęs sustin- 
go raukydamasis. - Na, gerai, gal truputį maudžia šonus. 

- Žinoma, kad maudžia. Tu vėl nusėtas mėlynėmis. Kodėl 
taip elgiesi? Po galais, iš ko manai esąs padarytas? Iš geležies? - 
niurzgėjau. 

Jis liūdnai šyptelėjo ir pačiupinėjo išburkusią nosį. 

— Ne. O, kad taip būtų. 

Vėl atsidusau ir švelniai bakstelėjau jam į juosmenį. 

— Manau, jie nelūžę, tik sumušti. Nors dėl visa ko suveršiu. 
Atsistok tiesiai, pakelk marškinius ir išskėsk rankas į šalis. 

Ėmiau plėšyti juostomis seną skarą, kurią man davė užeigos 
namų šeimininko žmona. Tyliai bambėdama, kad neturiu pleis- 
tro ir kitų civilizuoto gyvenimo patogumų, greitosiomis pada- 
riau iš juostų tvarstį, tvirtai apvyniojau šonkaulius ir susegiau 
žiedo formos Džeimio skraistės sege. 

— Negaliu kvėpuoti, - pasiskundė jis. 

- Jei kvėpuosi, skaudės. Nekrutėk. Kur išmokai taip grum- 
tis? Vėl Duglas? 

— Ne. - Jis suvirpėjo, nes ėmė graužti actas, kuriuo tepiau 
supjaustytą alkūnę. — Tėvas. 

- Tėvas? O kas buvo tavo tėvas? Čionykštis. bokso čem- 
pionas? 

— Kokio bokso? Ne, jis buvo ūkininkas. Ir dar veisė arklius. 

Džeimis sulaikė kvapą, nes užpyliau acto ant nubrozdintos 
blauzdos. 

- Kai buvau devynerių ar dešimties, jis pasakė manąs, kad 
būsiu stambus kaip mamos giminės vyrai, todėl turiu išmokti 
muštis. - Jis kvėpavo jau lengviau ir ištiesė ranką leisdamas į 
krumplius įtrinti medetkų tepalo. - Tėvas tarė: „Jei esi dide- 
lis, pusė sutiktų žmonių tavęs bijo, o kitai pusei knieti tave iš- 
mėginti. Vieną parblokšk, ir kiti duos tau ramybę. Bet išmok 
darbuotis greitai ir taikliai, kitaip kovosi visą gyvenimą.“ Taigi 
jis nusivedė mane į daržinę ir tol griovė į šieną, kol išmokau 
atsikirsti. Ai! Degina. 

— Nagais padaryti įbrėžimai — pavojingos žaizdos, - pa- 
sakiau tamponu kruopščiai valydama jam kaklą. - Ypač jei 
užpuolikas neplauna rankų. Kažin ar vaikinas riebaluotais 
plaukais maudosi bent kartą per metus. Nesakyčiau, kad tai, 
ką .šįvakar darei, buvo greita ir taiklu, bet įspūdinga. Tėvas 
tavimi didžiuotųsi. 

Kalbėjau kiek pašaipiai ir nustebau, išvydusi jo veidu pra- 
slenkant šešėlį. 

— Mano tėvas miręs, - nukirto jis. 

- Atsiprašau. - Baigiau tvarkyti žaizdą ir tyliai pasakiau: — 
Bet aš šnekėjau rimtai. Jis didžiuotysi tavimi. 

Džeimis neatsakė, bet šyptelėjo. Staiga pasirodė labai jau- 
nas, ir man parūpo, kiek jam metų. Jau ketinau to paklausti, 
kai gargždus kosulys už nugaros pranešė apie pašiūrėn atėjusį 
lankytoją. 

Tai buvo liesas žmogelis Merta. Jis džiugiai nužvelgė sutvars- 
tytus Džeimio šonkaulius ir sviedė į orą mažą zomšinį kapšelį. 
Džeimis pakėlė didelę ranką ir lengvai jį sugavo. Kapšelis tyliai 
sudzingsėjo. 

- Kas čia? - paklausė. 

Merta kilstelėjo nedailų antakį. 

- Tavo lažybų dalis, kas gi dar? 

Džeimis papurtė galvą ir metė kapšelį atgal. 

— Aš dėl nieko nesilažinau. 

Merta pakėlė ranką, norėdamas jį nutildyti. 

— Tu atlikai darbą. Šiuo metu esi labai mėgstamas vaikinas, 
ypač tų, kurie tave palaikė. 

— Manau, Duglo tarp jų nėra, - įsiterpiau. 

Merta buvo iš tų žmonių, kurie visada kiek nušiurpsta, iš- 
girdę, kad ir moterys turi balsą, bet vis dėlto gana mandagiai 
linktelėjo. 

— Taip, tiesa. Vis tiek man atrodo, kad dėl to nėra ko rūpin- 
tis, — tarė jis Džeimiui. 

- Nejaugi? 

Vyrai susižvalgė, siųsdami žinią, kurios nesupratau. Džei- 
mis, lėtai linkčiodamas, tyliai iškvėpė pro sukąstus dantis. 

— Kada? - paklausė. 

- Po savaitės. Gal po dešimties dienų. Netoli vietos, vadina- 
mos Lag Krumu. Ar žinai? 

Džeimis dar sykį linktelėjo, atrodė labiau patenkintas, nei 
būdavo paskutiniu metu. 

- Žinau. 

Dirsčiojau tai į vieną veidą, tai į kitą - abu uždarus ir mįs- 
lingus. Vadinasi, Merta kažką sužinojo. Gal tai susiję su paslap- 
tinguoju Horoksu? Gūžtelėjau pečiais. Kad ir kas būtų, atrodo, 
Džeimio pasirodymai baigėsi. 

— Manau, vietoj to Duglas gali šokti stepą. 

— Ką? 

Mislingus žvilgsnius pakeitė nuostaba. 

— Tiek to. Gerai išsimiegok. 

Pasiėmiau savo medicininių priemonių dėžę ir išėjau ieškoti 
vietos poilsiui. 


12 


Įgulos viršininkas 


ARTĖJOME PRIE FORT VILJAMO, ir aš pradėjau sukti gal- 
vą, ko turėčiau imtis tenai nukeliavus. 

Maniau, viskas priklausys nuo to, ką darys įgulos viršinin- 
kas. Jei patikės, kad esu dama, ištikta bėdos, gal paskirs man 
laikiną palydą iki pakrantės, kur neva turėsiu sėsti į laivą, plau- 
kiantį Prancūzijon. 

Bet mano pasirodymas su Makenziais jam gali būti įtarti- 
nas. Juk aš tikrai ne škotė. Gal jis nemanys, kad esu šnipė? Deja, 
Kolumas su Duglu neabejojo, kad šnipinėju anglams. 

Ir ką gi aš galėčiau sekti? Tikriausiai nepatriotišką veiklą, 
tokią kaip pinigų rinkimas princui Karoliui Eduardui Stiuartui, 
Jaunajam Pretendentui paremti. 

O kodėl Duglas tai darė atvirai, mano akyse? Prieš pradėda- 
mas rinkti pinigus jis galėdavo išsiųsti mane laukan. Bet viskas 
vykdavo geilų kalba, paprieštaravau sau. 

Čia turbūt ir slypi esmė. Prisiminiau, kaip keistai sužibo jo 
akys, kai paklausė: „Maniau, geilų kalbos nemoki?“ Turbūt jis 
taip tikrino, ar tą kalbą suprantu. Nes anglų šnipė, nemokan- 
ti susikalbėti su daugiau nei puse Škotijos gyventojų, vargu ar 
būtų atsiųsta į šį kraštą. 

Tačiau iš mano nugirsto Džeimio ir Duglo pokalbio buvo 
aišku, kad Duglas - jakobitas, o Kolumas - ne, dar ne. 

Nuo šių spėlionių ėmė ūžti galva, ir aš apsidžiaugiau, kad 
prijojome nemažą kaimą. Turbūt rasime užeigos namus ir gau- 
sime padorią vakarienę. 

Užeigos namai iš tikrųjų buvo erdvūs, palyginti su patogu- 
mais, su kuriais turėjau taikytis. Tik lova, matyt, buvo skirta 

neūžaugoms, be to, joje knibždėte knibždėjo blusų, tačiau ji 
bent stovėjo kambaryje. Prieš tai keleriuose mažesniuose už- 
eigos namuose miegojau ant ilgo medinio suolo bendroje pa- 
talpoje tarp knarkiančių vyrų ir kuprotų šešėlių, kuriuos metė 
pavidalai, susivynioję į skraistes. 

Nuvarginta kratymosi balne ir vakarinių Duglo paistalų apie 
politiką, užmigdavau tuojau pat, kad ir kokios prastos būdavo 
sąlygos. Tik pirmą vakarą gerą pusvalandį nesudėjau bluosto 
stebėdamasi, kiek garsų gali skleisti vyro kvėpavimo aparatas. 
Jam nė iš tolo nebūtų prilygęs net visas studenčių medicinos 
seserų bendrabutis. 

Girdint tą chorą, man dingtelėjo, kad ligoninės palatoje vy- 
rai knarkdavo retai. Jie sunkiai kvėpuodavo. Kartkartėmis dū- 
saudavo, dejuodavo, per miegus kūkčiodavo ar verkdavo. Bet tai 
buvo visai kas kita nei sveikųjų keliamas triukšmas. Tikriausiai 
todėl, kad ligoniai ar sužeistieji miegodavo prastai, negalėdavo 
atsipalaiduoti ir šitaip griaudėti. 

Jei mano pastebėjimai teisingi, bendrakeleiviai buvo iš tikrų- 
jų stiprios sveikatos. Tokie ir atrodė. Galūnės atsainiai iškėtotos, 
atsileidę veidai spindi židinio šviesoje. Kietas miegas ant kietų 
lentų jiems buvo toks pat malonus kaip ir apetitas, su kuriuo jie 
puldavo doroti vakarienės. Šiek tiek nuraminta kakofonijos, ant 
pečių užsitraukiau kelioninį apsiaustą ir užmigau. 

O čia, šioje atskiroje ankštos, dvokiančios mansardos pra- 
bangoje, pasijutau gana vieniša. Nors buvau nuklojusi patalynę 
ir išdaužiusi čiužinį, baidydama nepageidaujamus jo gyvento- 
jus, man buvo sunku užmigti, nes, užpūtus žvakę, kambarį ap- 
gaubė tamsa ir stojo spengianti tyla. 

Iš bendrojo kambario dviem aukštais žemiau atsklido keli 
silpni garsai, kažkas trumpai pabrazdėjo, bet dėl to atskirtis at- 
rodė dar didesnė. Pirmąsyk nuo pat atvykimo į pilį buvau vie- 
nui viena, bet labai abejojau, ar man tai patinka. 

Jau neramiai snūduriavau, kai ausis pasiekė grėsmingas 
grindų girgždėjimas koridoriuje. Žingsniai buvo lėti, netvirti ir 

neritmiški, lyg įsibrovėlis vis dvejotų ir kitam žingsniui ieškotų 
tvirčiausios grindų lentos. Atsisėdau tiesi kaip styga ir prie lo- 
vos ėmiau grabalioti žvakės ir dėžutės su titnagu. 

Ranka netyčia užkliuvo už dėžutės, ir ši tyliai dunkstelėjo 
ant grindų. Sustingau, nutilo ir žingsniai už durų. 

Paskui pasigirdo silpnas krebždesys, tarsi kas čiupinėtų 
skląstį. Durys buvo neužšautos; nors buvo įtaisyti laikikliai 
skląsčiui, prieš guldama bergždžiai jo ieškojau. Čiupau žvakidę, 
ištraukiau žvakę ir kuo tyliausiai šmurkštelėjau iš lovos gniauž- 
dama sunkų keramikos dirbinį. 

Durims veriantis vyriai vos sugirgždėjo. Vienintelį kamba- 
rėlio langą aklinai dengė langinės, kad vidun nesiveržtų vėjai, 
lietus, nesiskverbtų šviesa. Duryse vis dėlto įžiūrėjau blankų 
kontūrą. Siluetas dar padidėjo, tada, mano nuostabai, susigūžė 
ir dingo - durys vėl užsitrenkė. Viskas nuščiuvo. 

Tūnojau prisispaudusi prie sienos, regis, labai ilgai, sulai- 
kiusi kvapą ir stengdamasi ką nors išgirsti per savo pašėlusiai 
besidaužančios širdies plakimą. Galų gale ėmiau atsargiai sė- 
linti prie durų palei sieną nusprendusi, kad čia grindų lentos 
tikrai bus tvirtesnės. Žengiau lėtai, kaskart pamažu ant kojos 
perkeldama svorį, paskui stabtelėdavau ir nuogais kojų pirštais 
apčiuopomis ieškodavau dviejų lentų sandūros, o tada kuo tvir- 
čiau statydavau kitą koją. 

Prislinkusi prie durų sustojau, ausį prispaudžiau prie plonų 
plokščių, rankas atrėmusi į staktą, nes saugojausi staigaus įsi- 
veržimo. Lyg ir išgirdau silpnus garsus, bet kažin. Gal kažkas 
bruzda apačioje, o gal tai slopinamas būtybės, stovinčios ana- 
pus durų, kvėpavimas? 

Plūstant adrenalinui, mane pradėjo pykinti. Galop, pavar- 
gusi nuo įtampos, stipriai suspaudžiau žvakidę, atlapojau duris 
ir puoliau į koridorių. 

Sakau „puoliau“, bet iš tikrųjų žengiau kelis žingsnius, sti- 
priai užmyniau ant kažko minkšto ir išsitiesiau nusibruoždama 
krumplius ir gana skaudžiai susitrenkdama galvą į kietą daiktą. 

Abi rankas spausdama prie kaktos atsisėdau, man buvo visai 
nė motais, kad galiu būti tuoj pat nužudyta. 

Būtybė, ant kurios užlipau, riebiai nusikeikė. Apdujusi nuo 
skausmo miglotai suvokiau, kad jis (iš ūgio ir prakaito kvapo 
supratau, kad mano svečias - vyras) atsistojo ir ėmė apgraibo- 
mis ieškoti langinių, įtaisytų sienoje virš mūsų, skląsčio. 

Staiga įsiveržus gaiviam oro gūsiui, susigūžiau ir užsimer- 
kiau. Kai atsimerkiau, naktinio dangaus šviesoje pamačiau, kas 
tas įsibrovėlis. 

- Ką tu čia veiki? - paklausiau priekaištingu balsu. 

Džeimis paklausė tuo pat metu ir panašiu tonu: 

- Kiek sveri, Sasenach? 

Vis dar truputį sutrikusi atsakiau: 

— Devynis stonus*. 

Tik tada nesumojau pasidomėti, kodėl jis to klausia. 

— Tu beveik sutraiškei man kepenis, - tarė jis, atsargiai baks- 
telėdamas į sumuštą vietą. - Be to, kaip išgąsdinai. - Jis ištiesė 
man ranką ir pastatė ant kojų. - Ar nesusižeidei? 

- Susitrenkiau galvą. - Trindama kaktą apkvaitusi pasidai- 
riau po tuščią koridorių. - Ir į ką vožiausi? 

- Į mano galvą, - lyg ir piktokai atšovė jis. 

— Taip tau ir reikia, - įgėliau. - Kodėl vogčia braižeisi apie 
mano duris? 

Jis metė į mane irzlų žvilgsnį. 

— Po šimts, aš nesibraižiau. Miegojau ar bent mėginau už- 
migti. 

Jis pasitrynė ant smilkinio iššokusį gumbą. 

— Miegojai? Čia? - Labai nustebusi apžvelgiau šaltą, tuščią, 
apšnerkštą koridorių. - Betgi ir renkiesi nakvynei keisčiausias 
vietas: pirma arklides, dabar šitą. 

- Gal norėtum sužinoti, kad apačioje, alinėje, apsistojęs 
anglų dragūnų būrys, - šaltai pasakė jis. - Jie šiek tiek įkaušę 


* Vienas stonas = 6,36 kg. 

ir į valias smaginasi su dviem moterimis iš miestelio. Kadangi 
jos tik dvi, o vyrai penki, keli kareiviai, man rodos, ketina lipti 
į viršų ieškoti... draugužių. Kažin ar tau labai patiktų jų dėme- 
sys. - Jis persimetė skraistę per petį ir nusisuko į laiptus. - Jei 
suklydau, atleisk. Visai nenorėjau drumsti tau poilsio. Labos 
nakties. 

— Luktelėk. 

Jis sustojo, bet neatsigręžė, todėl teko užeiti jam iš priekio. 
Pažvelgė į mane mandagiai, bet nedraugiškai. 

- Ačiū tau, - padėkojau. - Pasielgei labai gražiai. Atsiprašau, 
kad užgriuvau ant tavęs. 

Džeimis nusišypsojo, ir rūsčią jo veido kaukę pakeitė įprasta 
geraširdiška mina. 

— Nieko baisaus, Sasenach, - tarė. - Kai tik numalš galvos 
skausmas ir sugis įskilę šonkauliai, vėl būsiu kaip naujai gimęs. 

Jis atsisuko ir pastūmė mano kambario duris, kurios nuo 
tada, kai skubiai išlėkiau į koridorių, buvo užsidariusios. Staty- 
tojas užeigos namus turbūt surentė gana kreivai, nes čia nebuvo 
nė vieno stataus kampo. 

- Gulkis į lovą, - patarė Džeimis. - Pabūsiu čia. 

Dirstelėjau į grindis. Ąžuolinės lentos buvo ne tik kietos, 
šaltos, bet ir dėmėtos nuo skreplių, skysčių ir visokių nešvaru- 
mų, kuriuos man net atgrasu minėti. Ant durų sąramos buvo 
išraižyta statymo data: 1732. Be abejonės, tada paskutinį kartą 
ir buvo šveistos grindys. 

- Negali miegoti koridoriuje, - pasakiau. - Užeik, kambario 
grindys kiek švaresnės. 

Džeimis įsitempė, pridėjęs ranką prie durų staktos. 

— Miegoti su tavimi viename kambaryje? - Jis buvo pri- 
blokštas. - Negaliu! Sugadinsiu gerą tavo vardą! 

Jis iš tiesų taip manė. Pradėjau juoktis, bet tą juoką tuojau 
paverčiau taktišku kosčiojimu. Turint galvoje kelionės nepato- 
gumus, sausakimšus užeigos namus ir prastas sanitarinės są- 
lygas arba visišką jų stoką, buvau taip suartėjusi su tais vyrais, 

tarp jų ir su Džeimiu, kad mintis apie apsimestinį drovumą 
man atrodė juokinga. 

— Jau esi miegojęs su manimi tame pačiame kambaryje, - 
paaiškinau šiek tiek atitokusi. - Tu ir dar dvidešimt vyrų. 

Jis suburbėjo: 

- Tai visai kas kita! Buvom gana viešame kambaryje ir... - 
Jis nutilo, tarsi būtų dingtelėjusi baisi mintis. - Juk nemanai, 
kad ketinau pasiūlyti tau ką nors nepadoraus? - rimtai paklau- 
sė. - Prisiekiu, aš... 

— Ne, ne. Visai ne, - skubiai jį nuraminau, kad nepamanytų, 
jog mane įžeidė. 

Supratusi jo neperkalbėsianti, užsispyriau, kad bent paimtų 
antklodes nuo mano lovos ir gultų ant jų. Jis nenorom pakluso, 
bet tik kai dar sykį patikinau, kad man jų vis tiek nereikės, nes 
miegosiu kaip įprastai užsiklojusi storu kelionės apsiaustu. 

Prieš grįždama į dvokiantį kambarį stabtelėjau prie Džei- 
mio suknisto guolio ir vėl pamėginau padėkoti, tačiau jis tik 
grakščiai numojo ranka. 

- Taip pasielgiau turėdamas ir savanaudiškų tikslų, - tarė. - 
Nes ir aš noriu niekam nekristi į akis. 

Buvau net pamiršusi, kad Džeimis taip pat turi priežasčių 
vengti anglų kareivių. Bet man dingtelėjo, kad galėtų būti kur 
kas saugiau ir, žinoma, patogiau, jei jis miegotų šiltose, erdviose 
arklidėse, o ne ant grindų prie mano durų. 

- Jeigu kas nors čia atklys, - paprieštaravau, - ras tave. 

Jis ištiesė ilgą ranką, stvėrė linguojančią langinę ir užstū- 
mė. Koridorius pasinėrė į tamsą, ir iš Džeimio teliko beformis 
kupstas. 

- Jie nematys mano veido, - tarė. - Be to, bus taip nusitašę, 
kad visai nesusidomės tikruoju mano vardu, net jeigu jį ir pa- 
sakyčiau, bet neketinu to daryti. 

— Tas tiesa, - pasakiau kiek abejodama. - O jeigu jiems pa- 
rūps, ką veiki čia tamsoje? 

Jo veido nemačiau, bet iš balso supratau, kad šypsosi. 

- Neparūps, Sasenach. Tik pagalvos, kad laukiu savo eilės. 

Nusijuokiau ir įėjau į kambarį. Susiraičiau ant lovos ir už- 
migau stebėdamasi žmogumi, kuris laido nešvankius juokelius, 
bet staiga atsitraukia pagalvojęs, kad turės miegoti su manimi 
viename kambaryje. 


= 


Kai pabudau, Džeimio nebebuvo. Nulipusi pusryčių, laiptų 
apačioje pamačiau manęs laukiantį Duglą. 

— Greitai pavalgyk, mergyt, - tarė jis. - Tada mudu josime 
į Broktoną. 

Daugiau nieko nepaaiškino, bet man pasirodė, kad jaučiasi 
lyg ir nesavas. Paskubom užkandau, ir netrukus mes jau risno- 
jome per ankstyvo ryto ūkanas. Krūmuose purpčiojo paukščiai, 
oras žadėjo šiltą vasaros dieną. 

- Su kuo susitiksim? - paklausiau. - Galite man pasakyti, 
nes jeigu to žmogaus nepažįstu, nustebsiu, o jei pažįstu - apsi- 
mesiu, kad esu nustebusi. 

Duglas susimąstęs man mirktelėjo, bet paskui nusprendė, 
kad mano argumentas pagrįstas. 

— Su Fort Viljamo įgulos viršininku, - atsakė. 

Atsakymas mane sukrėtė, nes buvau tam nepasiruošusi. 
Maniau, kad Fort Viljame būsime tik po trijų dienų. 

— Bet Fort Viljamas dar toli! - sušukau. 

— Mmtm. 

Matyt, tas įgulos viršininkas veiklus. Ne tik lindi namuose, 
kuriuos atstoja įgula, bet ir su dragūnų būriu naršo po apy- 
linkes. Kareiviai, atvykę į užeigos namus vakar. naktį, buvo iš 
to būrio ir Duglui pasakė, kad jų viršininkas dabar apsistojęs 
užeigos namuose Broktone. 

Padėtis buvo kebli. Visą kelią jojau tylėdama ir galvojau 
apie tai. Tikėjausi ištrūkti iš Duglo globos Fort Viljame. Įsi- 
vaizdavau, kad nuo jo iki Kraig na Duno kalvos viena diena 
kelio. Vyliausi, kad net neturėdama nieko stovyklai įsirengti 

nei maisto ir kitokių atsargų įstengsiu viena įveikti tą kelią ir 
rasti akmenų ratą. O kas bus paskui - nežinia, Pirmiausia rei- 
kėjo ten nusigauti. 

Deja, šis įvykis netikėtai sujaukė mano planus. Jei nuo Du- 
glo būrio atsiskirčiau čia, - tai gal ir būtų įmanoma, - iki kalvos 
turėčiau joti ne vieną, o keturias dienas. Bet nelabai pasiklio- 
viau savo gebėjimu orientuotis, be to, abejojau, ar pajėgsiu pės- 
čia keliauti tarp laukinių stačių uolų ir per viržynus. Paskuti- 
nėmis kelionės per raižytas Aukštumų vietas savaitėmis ėmiau 
nepatikliai žvelgti į dantytas uolas ir sraunius upelius, o ką jau 
sakyti apie laukinius žvėris. Ne itin veržiausi tuščiame siaurame 
slėnyje akis į akį susidurti su šernu. 

Į Broktoną atkakome ankstyvą priešpietį. Miglai sklaidantis 
nušvito saulė, ir tai man įpūtė optimizmo. Gal vis dėlto pavyks 
lengvai įtikinti įgulos viršininką, kad paskirtų man nedidelę pa- 
lydą nukeliauti iki kalvos. 

Supratau, kodėl įgulos viršininkas kaip laikiną štabą išsirin- 
ko Broktoną. Kaimas buvo nemažas, su dviem smuklėmis, iš jų 
viena buvo įspūdingas trijų aukštų pastatas, o šalia - arklidė. 
Čia mes ir sustojome. Arklius patikėjome arklininkui, kuris vos 
krutėjo, tarsi būtų sustabarėjęs. Jis buvo nuslinkęs dar tik iki 
arklidės durų, kai mes įžengėme į smuklę ir Duglas paprašė 
smuklininko ko nors užkąsti. 

Duglas užlipo laiptais į įgulos viršininko kambarį, o aš, pa- 
likta viena apačioje, mąsčiau įbedusi akis į lėkštę, kurioje kark- 
sojo sužiedėję avižiniai paplotėliai. Buvo truputį keista, kad 
jis mane paliko. Alinėje trynėsi trys ar keturi anglų kareiviai, 
varstydami mane smalsiais žvilgsniais ir tyliai plepėdami. Mė- 
nesį praleidus su Makenzio klano škotais, anglų dragūnai mane 
keistai nervino. Subariau save, kad tai kvaila. Šiaip ar taip, jie 
mano tėvynainiai, nors ir ne mano epochos. 

Susizgribau, kad man stinga malonios pono Gouvano 
draugijos ir mielo Džeimio, kad ir kokia jo pavardė, familiaru- 
mo. Labai apgailestavau, kad rytą prieš išvykdama neturėjau 

progos su jais atsisveikinti, ir staiga išgirdau Duglo balsą, šau- 
kiantį nuo laiptų man už nugaros. Jis stovėjo viršuje ir kvietė 
mane ateiti. 

Man pasirodė, kad Duglas paniuręs labiau nei paprastai. 
Jis tylomis pasitraukė į šalį ir mostelėjo man, kad žengčiau į 
kambarį. Įgulos viršininkas stovėjo prie atviro lango - ryškus 
lieknos, tiesios figūros siluetas. Išvydęs mane, nusijuokė. 

- Taip ir maniau. Iš to, ką pasakojo Makenzis, supratau, kad 
tai jūs. 

Durys už manęs užsivėrė, ir aš likau viena su jo didenybės 
aštuntojo dragūnų pulko kapitonu Džonatanu Randalu. 

Šį kartą jis vilkėjo švaria raudona ir gelsvai ruda uniforma, 
buvo pasirišęs nėriniais puoštą kaklaskarę ir užsimaukšlinęs 
dailiai sugarbanotą, išpudruotą peruką. Bet veidas buvo tas 
pats - Frenko veidas. Man užėmė kvapą, tačiau dabar pastebė- 
jau nuožmumo raukšleles apie burną ir aroganciją. Bet Randa- 
las gana maloniai nusišypsojo ir pakvietė mane sėsti. 

Kambarys buvo apstatytas paprastais baldais: rašomasis 
stalas su krėslu, ilgas pušinis pasitarimų stalas ir kelios kėdės. 
Kapitonas Randalas mostelėjo jaunam kapralui, paslaugiai sto- 
vinčiam prie durų. Šis nerangiai pripylė puodelį elio ir pastatė 
prieš mane. 

Kapitonas davė ženklą kapralui, kad pasitrauktų, ir pats įsi- 
pylė elio, tada grakščiai atsisėdo ant kėdės kitoje stalo pusėje. 

— Ką gi, - maloniai tarė. - Gal man pasakytumėte, kas jūs 
esate ir kaip čia atsidūrėte? 

Neturėdama kur trauktis, išklojau jam tą pačią istoriją, ku- 
rią papasakojau Kolumui, tik taktiškai neužsiminiau, kaip su- 
sidūriau su pačiu Randalu, nes tai jis ir taip žinojo. Visai ne- 
nutuokiau, ką jam sakė Duglas, ir nenorėjau, kad jis pagautų 
mane meluojant. 

Kapitonas mandagiai, bet skeptiškai klausėsi mano šnekos, 
nors slėpti tą skeptiškumą jam sekėsi geriau nei Kolumui. Pas- 
kui susimąstęs atsilošė. 

- Sakote, Oksfordšyras? Kiek žinau, Oksfordšyre nėra Bo- 
šampų. 

- O iš kur žinot? - pyktelėjau. - Juk jūs kilęs iš Sasekso. 

Jis nustebęs išsprogino akis. Man reikėjo prikąsti liežuvį. 

- Gal galėčiau paklausti, iš kur jūs šitai žinot? 

- Jus išdavė balsas. Na, taip, jūsų tarsena, - skubiai atsa- 
kiau. - Aiški Sasekso tartis. | 

Dailūs tamsiai rudi antakiai kone palietė peruko garbanas. 

- Nei mano mokytojai, nei tėvai neapsidžiaugtų išgirdę, kad 
mano tartis taip aiškiai atskleidžia, kur esu gimęs, ponia, - abe- 
jingai tarė jis. - Jie labai vargo ir paklojo daug pinigų stengdamie- 
si ją ištaisyti. Bet jūs esate čionykščių tarmių žinovė, todėl, - jis 
atsisuko į jaunuolį, stovintį prie sienos, - neabejoju, kad taip pat 
galite nustatyti ir mano kapralo gimimo vietą. Kaprale Hokinsai, 
gal malonėtumėte ką nors padeklamuoti? Tiktų bet kas, - pridūrė 
išvydęs sumišusį vaikino veidą. - Gal kokį populiarų eilėraštį? 

Kapralas, kvailo mėsingo veido plačiapetis jaunuolis, ėmė 
paskubomis dairytis po kambarį, ieškodamas įkvėpimo, paskui 
atsitiesė, lyg būtų gavęs komandą „ramiai“, ir prapliupo: 


Rūbus Meg Baksom skalbė man, 
Nudžiovė juos brangi. 

Krimtaus labai, elgiaus kietai, 

Ir sumokėjo ji. 


- Hm, pakaks, kaprale, ačiū. 

Randalas mostelėjo, ir kapralas, apsipylęs prakaitu, atsistojo 
prie sienos. 

— Na? - atsigręžė į mane Randalas. 

- Hm, Češyras, - spėjau. 

- Beveik. Lankašyras. 

Jis prisimerkė ir įsistebeilijo į mane. Sunėręs rankas už nu- 
garos, nužingsniavo prie lango ir pažvelgė laukan. Gal tikrino, 
ar tenai nesitrainioja Duglo žmonės? 

Staiga jis pasisuko į mane ir netikėtai paklausė: 

- Parlez-vous francais? 

- Trės bien, - skubiai atsakiau. - O ką? 

Pakreipęs galvą, Randalas įdėmiai žiūrėjo į mane. 

- Tegu trenkia mane perkūnas, bet vis tiek netikiu, kad jūs - 
prancūzė, - pasakė jis tarsi pats sau. - Galėtumėt būti, bet dar 
nesutikau tokio prancūzo, kuris šnekėtų Kornvalio prastakalbe 
kaip koks jūreivis. 

Jis pabarbeno į stalviršį pirštais su išpuoselėtais nagais. 

- Kokia jūsų mergautinė pavardė, ponia Bošamp? 

- Klausykit, kapitone, - tariau kuo žaviausiai šypsodama, - 
nors man smagu žaisti su jumis dvidešimt klausimų, tikrai no- 
rėčiau baigti šią parengiamąją kvotą ir susitarti dėl tolesnės savo 
kelionės. Jau ir taip užgaišau... 

- Ponia, elgdamasi taip lengvabūdiškai, sau nepadėsite, - 
prisimerkdamas nutraukė mane Randalas. 

Taip matydavau darant Frenką, kai jam kas nors nepatik- 
davo, ir man ėmė linkti keliai. Stengdamasi tvardytis, padėjau 
rankas ant šlaunų. 

— Aš ir neketinau sau padėti, - narsiai ištariau. - Nereiškiu 
pretenzijų nei jums, nei jūsų įgulai, nei, tiesą sakant, Maken- 
ziams. Tenoriu, kad man būtų leista ramiai iškeliauti. Nesu- 
prantu, kodėl turėtumėte tam prieštarauti. 

— Ak, nesuprantat? Pamąstykite apie mano padėtį, ponia, ir 
gal suprasite, kodėl prieštarauju. Prieš mėnesį aš su savo vyrais 
persekiojau kažkokią ginkluotų škotų plėšikų gaują, kuri pa- 
spruko su nedidele galvijų banda iš dvaro netoli sienos... 

— A, tai štai ką jie darė! - sušukau. - Taip ir nesupratau, - 
neįtikinamai pridūriau. 

Kapitonas Randalas sunkiai įkvėpė ir, nusprendęs nieko 
man nebesakyti, toliau pasakojo: 

— Pačiame to teisėto persekiojimo įkarštyje susiduriu su 
pusnuoge angle tokioje vietoje, kur nederėtų būti jokiai anglų 

damai, net su puikiausia palyda. Ji pasipriešina mano apklausai, 
įžeidžia mane... 

— Jūs pirmas mane įžeidėt! - karštai atšoviau. 

— Mane iš pasalų užpuola jos bendrininkas, aš griūvu be 
sąmonės, O ji, kažkieno padedama, pabėga iš įvykio vietos. Su 
įgula kuo kruopščiausiai iššukavom tą vietovę ir, patikinu jus, 
ponia, neradom nei nužudyto tarno, nei pagrobtų daiktų, nei 
numestų drabužių pėdsakų, taigi jūsų pasakojime nėra nė kruo- 
pelytės tiesos! 

— A, - silpnokai pratariau. 

- Taip. Be to, per paskutinius keturis mėnesius nepasitaikė 
nė vieno pranešimo, kad šioje vietovėje būtų pasirodę ginkluoti 
plėšikai. Dabar, ponia, jūs atkankate su Makenzių klano karo 
vadu, ir jis man sako, kad jo brolis Kolumas įsitikinęs, jog esate 
šnipė ir turbūt dirbate man! 

— Na, bet aš juk nesu jūsų šnipė? - priminiau. - Jūs pats 
žinot. 

- Žinau, - tarė jis perdėtai kantriai. - Bet, po velnių, neži- 
nau, kas esate! Ir tikrai ketinu išsiaiškinti, ponia. Aš - įgulos 
viršininkas. Todėl man pavesta imtis reikiamų priemonių gi- 
nant šią vietovę nuo išdavikų, šnipų ir kitų asmenų, kurių el- 
gesys man kels įtarimą. Šias priemones esu pasirengęs taikyti ir 
jums, ponia. 

- Ir kokios gi tos priemonės? - ėmiau kamantinėti. 

Labai norėjau sužinoti, bet mano klausimo tonas tikriausiai 
buvo užgaulus. 

Randalas atsistojo, valandėlę mąsliai žiūrėjo į mane, tada 
apėjo stalą ir timptelėdamas už rankos privertė atsistoti. 

- Kaprale Hokinsai, - tarė vis dar spoksodamas į mane, - 
man reikia truputėlio jūsų pagalbos. 

Jaunuolis, ramstantis sieną, sutriko, bet nedrąsiai prislinko 
prie mūsų. 

— Prašom atsistoti už ponios, kaprale, - atsainiai liepė Ran- 
dalas. - Ir tvirtai suimkit ją už alkūnių. 

Jis atsivėdėjo ir tvojo man į paširdžius. 

Neišleidau nė garselio, nes man užėmė kvapą. Susmukusi 
ant grindų, susiriečiau stengdamasi į plaučius įkvėpti oro. Mane 
sugniuždė ne smūgio sukeltas skausmas, prie kurio prisidėjo ir 
svaiginantis šleikštulys. Sukrėtė tai, kad iki tol per kupiną įvy- 
kių mano gyvenimą niekas man nebuvo sudavęs tyčia. 

Kapitonas atsitūpė prieš mane. Jo perukas kiek pakrypo, 
akys žibėjo, bet kaip visada jis atrodė santūrus. 

- Tikiuosi, kad nesate nėščia, ponia, - prabilo jis, - nes jei 
laukiatės, tai jau nebeilgai. 

Pradėjau keistai švokšti, nes pirmieji deguonies gurkšniai 
skausmingai nukeliavo gerkle. Atsiklaupiau ir ėmiau silpnai 
grabalioti stalo krašto. Kapralas, metęs į kapitoną nervingą 
žvilgsnį, ištiesė man ranką, norėdamas padėti. 

Per kambarį tartum nuvilnijo juodos bangos. Sudribau į 
kėdę ir užsimerkiau. 

- Pažiūrėkit į mane. 

Randalo balsas buvo švelnus, ramus, lyg jis ketintų pasiūlyti 
arbatos. Atsimerkiau ir pro miglą pažvelgiau į jį. Jo rankos buvo 
atremtos į kelnėmis dailiai aptemptus klubus. 

— Ar dabar turite ką man pasakyti, ponia? - paklausė jis. 

— Jūsų perukas nusmukęs, - pasakiau ir vėl užsimerkiau. 


13 


Vestuvės paskelbtos 


SĖDĖJAU PRIE ALINĖS stalo apačioje, spoksojau į puodelį 
pieno ir grūmiausi su vis užeinančiu šleikštuliu. 

Kai nulipau žemyn prilaikoma raumeningo jauno kapralo, 
Duglas vos dirstelėjo man į veidą ir ryžtingai pražingsniavęs 
pro mane užlipo į Randalo kambarį. Užeigos namų grindys ir 
durys buvo storos, sandarios, bet vis tiek girdėjau įsikarščiavu- 
sius balsus viršuje. 

Kilstelėjau puodelį su pienu, tačiau mano rankos dar taip 
virpėjo, kad negalėjau gurkštelėti. 

Pamažu ėmiau atsigauti nuo fizinio smūgio, bet nuo sukelto 
šoko - ne. Žinojau, kad tas žmogus nėra mano vyras, bet jis 
buvo toks panašus, o mano įpročiai taip įsisenėję, kad buvau 
kone linkusi juo pasikliauti, ir šnekėjausi su juo tarsi su Frenku, 
tikėdamasi jei ne užuojautos, tai bent mandagumo. Dabar, po 
žiauraus jo išpuolio, šie ūmai apvirtę aukštyn kojomis jausmai 
kėlė šleikštulį. 

Man buvo ne tik bloga, bet ir baisu. Mačiau Randalo akis, 
kai pritūpė prie manęs ant grindų. Kažkas jų gelmėse plykstelė- 
jo, bet tik akimirksnį, ir tučtuojau dingo, tačiau niekada neno- 
rėčiau vėl to išvysti. 

Iš susimąstymo mane pažadino daromų durų bilsmas. Su- 
dundėjo sunkūs žingsniai ir pasirodė Duglas, o nuo jo nė per 
žingsnį neatsiliko kapitonas Randalas. Rodės, kad jis vijosi ško- 
tą ir buvo šiurkščiai sustabdytas, nes Duglas, pastebėjęs mane, 
laiptų apačioje staiga stabtelėjo. 

Per petį metęs žvilgsnį į kapitoną Randalą, jis greitai priėjo 
prie tos vietos, kur sėdėjau, sviedė smulkią monetą ant stalo ir, 

netaręs nė žodžio, trūktelėdamas pastatė mane ant kojų, tada 
išstūmė pro duris, spėjau pamatyti tik raudonšvarkio karininko 
veide lyg ir šmėkštelint godulį. 

Sėdom ant arklių ir išjojom, net nesuskubau pasikaišyti savo 
plačių sijonų ir tie dabar plaikstėsi aplinkui it besileidžiantis 
parašiutas. Duglas tylėjo, o arkliai, regis, taip pat buvo užsikrėtę 
jo skuba. Lėkėm šuoliais, kol prijojom pagrindinį kelią. 

Prie kryžkelės, kurią žymėjo piktų kryžius, Duglas ūmai su- 
stabdė arklius. Nušokęs ant žemės, čiupo už apynasrių ir abu 
pririšo prie jauno medelio. Tada padėjo man nulipti ir staiga 
nėrė į krūmus modamas, kad sekčiau iš paskos. 

Plumpinau įkalnėn paskui jo siūbuojantį kiltą vis pasilenk- 
dama, kai šakos, kurias jis eidamas praskirdavo, susiskliausdavo 
man virš galvos. Kalvos šlaitas buvo apaugęs ąžuolais ir žema- 
ūgėmis pušimis. Giraitėje iš kairės girdėjau čirškiant zyles, o 
toliau lesdamas kleketavo pulkelis kėkštų. Žolė buvo šviežio 
ankstyvos vasaros žalumo, tvirti jos kuokštai dygo iš uolų ir 
žėlė po ąžuolais; po pušimis, savaime aišku, niekas neaugo, tik 
žemę dengė stora spyglių paklotė, sauganti mažyčius ropojan- 
čius gyvius, kurie čia slėpėsi nuo saulės ir plėšrūnų. 

Nuo aitrių kvapų ėmė peršėti gerklę. Jau buvau mačiusi to- 
kius šlaitus ir uodusi tuos pačius pavasario aromatus. Bet tais 
laikais pušų ir žolės kvapas buvo persisunkęs benzino garų 
dvoku, sklindančiu iš pakelės apačioje, o vietoj kėkštų keliamo 
triukšmo girdėjau klegant turistus. Kai paskutinį kartą žings- 
niavau tokiu taku, žemė buvo nusėta ne dedešvų žiedais ir ži- 
buoklėmis, o sumuštinių pakuotėmis ir nuorūkomis. Man at- 
rodė, kad sumuštinių popierius - visai pakenčiama kaina už 
tokius civilizacijos malonumus kaip antibiotikai ir telefonai, bet 
troškau nors trumpai pasigėrėti žibuoklėmis. Labai norėjau ra- 
mybės, ir čia ją patyriau. 

Duglas prie pat kalvos viršūnės ūmai pasuko į šoną ir din- 
go palėpščių tankmėje. Gana sunkiai prasibrovusi, radau jį sė- 
dintį ant plokščio akmens, slūgsančio šalia nedidelio duburio. 

Už Duglo riogsojo padūlėjusio akmens luitas, kurio margame 
paviršiuje buvo išraižyta neryški figūra, šiek tiek primenanti 
žmogų. Supratau, kad tai turbūt kokio nors šventojo duburys. 
Nedidelių vieno ar kito šventojo šventyklėlių buvo pribarstyta 
po Škotijos Aukštumas, dažnai tokiose atokiose vietose kaip ši. 
Ant šermukšnio, pasvirusio virš vandens, plaikstėsi sudriskę 
audinio likučiai - lankytojų, kurie tikriausiai prašė šventojo 
sveikatos ar saugios kelionės, pasižadėjimai. 

Duglas man linktelėjo. Tada persižegnojo, nulenkė galvą 
ir pasisėmė dvi saujas vandens. Vanduo buvo keistos tamsios 
spalvos ir nemalonaus kvapo - panašaus į sieringo šaltinio, top- 
telėjo man. Diena tvoskė karščiu ir labai norėjau gerti, todėl 
pasisėmiau vandens, kaip ir Duglas. Jis buvo kartokas, tačiau 
šaltas ir gana skanus. Gurkštelėjusi apsišlaksčiau veidą. Juk ke- 
lias dulkėtas. 

Nuo veido lašant vandeniui, pakėliau akis ir pamačiau, kad 
Duglas žiūri į mane labai keistai. Lyg smalsiai, lyg kažką svars- 
tydamas. 

- Norint atsigerti, reikėjo aukštai ropštis, ar ne? - linksmai 
paklausiau. 

Ant arklių buvo pririšti buteliai su vandeniu. Kažin ar Du- 
glas čia užkopė norėdamas šaltinio globėjo paprašyti, kad sau- 
giai nukeliautų iki užeigos namų. Man atrodė, kad jis - pasau- 
lietiškesnių būdų šalininkas. 

— Ar gerai pažįstate kapitoną? - ūmai prabilo jis. 

- Ne taip gerai, kaip jūs, - atšoviau. - Anksčiau kartą buvau 
su juo susidūrusi, bet visai atsitiktinai. Mudu susikirtome. 

Mano nuostabai, griežtas, rūstus veidas truputį pragiedrėjo. 

— Na, - tarė jis, - nesakyčiau, kad tas žmogus man labai 
rūpi. - Jis susimąstęs pabarbeno pirštais į šaltinio stogelį. - Bet 
yra tokių, kurie apie jį geros nuomonės, - pasakė žiūrėdamas į 
mane. - Girdėjau, kad jis - narsus karys ir sumanus kovotojas. 

Kilstelėjau antakius. 

— Kadangi nesu anglų generolas, tai nedaro man įspūdžio. 

Duglas nusijuokė parodydamas stebėtinai baltus dantis. 
Juokas iš medžio virš galvos išbaidė tris kovus ir tie nuplasnojo 
kimiai skųsdamiesi. 

— Tu - anglų ar prancūzų šnipė? - paklausė vėl gluminamai 
peršokdamas prie kitos temos. 

Bent jau prakalbo be užuolankų. 

- Aš ne šnipė, - piktai atsakiau. - Esu Klerė Bošamp, ir 
niekas daugiau. 

Vandenyje suvilgiau nosinę ir nusišluosčiau sprandą. Gaivi- 
nančios srovelės nutekėjo nugara po pilka kelioninio kostiumo 
sarža. Prispaudžiau šlapią nosinę prie krūtinės ir išgręžiau. Ti- 
kra atgaiva. 

Duglas valandėlę tylėjo ir, kol šlaksčiausi vandeniu, smaigs- 
tė mane akimis. 

— Matei Džeimio nugarą? - netikėtai paklausė. 

— Vargu ar būčiau galėjusi išvengti to reginio, - šaltokai tariau. 

Nebesvarsčiau, kur jis lenkia užduodamas šiuos nerišlius, 
padrikus klausimus. Turbūt viską man atskleis, kai bus laikas. 

- Jums įdomu, ar žinau, kad tai Randalo darbas? O jūs ar 
tą Žinot? 

- Taip, aš puikiai žinau, - atsakė jis, ramiai mane nužvelg- 
damas, - bet nežinojau, kad ir fu žinai. 

Gūžtelėjau pečiais rodydama, kad kažin ar jam turėtų rūpė- 
ti, ką Žinau ir ko ne. 

— Aš buvau tenai, - lyg niekur nieko pasakė jis. 

— Kurė 

- Fort Viljame. Turėjau ten šiokių tokių reikalų su įgula. 
Vienas tarnautojas žinojo, kad Džeimis - mano giminaitis. Kai 
vaikinas buvo suimtas, tas žmogus atsiuntė man žinią. Taigi ke- 
liavau pažiūrėti, ar galėčiau jam kuo nors padėti. 

— Turbūt beveik nieko nepešėt, - tiesmukai pasakiau. 

Duglas patraukė pečiais. 

— Deja, taip. Jei viršininkas būtų buvęs ankstesnis viršila, gal 
ir būčiau išgelbėjęs Džeimį bent nuo antro karto, bet naujuoju 

viršininku buvo paskirtas Randalas. Mudu buvom nepažįsta- 
mi, ir jis nenorėjo manęs klausyti. Matyt, nuo pat pradžios tik 
norėjo Džeimio pavyzdžiu visiems parodyti, kad bus griežtas 
ir neperkalbamas. - Jis pabarbeno į trumpą kardą prie diržo. - 
Pasirodyk ryžtingas, kai vadovauji vyrams. Pelnyk jų pagarbą, 
tada veik toliau. O jei neįstengi padaryti, kad visi tave gerbtų, 
valdyk baime. 

Prisiminiau Randalo kapralo miną ir supratau, kokią takti- 
ką pasirinko kapitonas. 

Giliai įdubusios susidomėjusios Duglo akys buvo įsmeigtos 
į mane. 

- Žinai, kad Džeimio nugarą išgražino Randalas. Ar Džei- 
mis pasakojo apie tą įvykį? 

- Truputį, - atsargiai prasitariau. 

— Jis tikriausiai tavimi labai pasikliauja, - mąsliai pasakė 
Duglas. - Šiaip niekam to nepasakoja. 

— Neįsivaizduoju kodėl, - išprovokuota nusistebėjau. 

Kaskart, kai užsukdavom į naują smuklę ar užeigos namus, 
būdavau sulaikiusi kvapą, kol draugija nusiteikdavo vakarą leis- 
ti gerdama ir plepėdama prie židinio. Duglas šelmiškai nusišyp- 
sojo, jam buvo aišku, kokios mintys sukasi mano galvoje. 

- Na, man nebuvo būtina pasakoti, ar ne? Jau ir taip Žinojau. 

Jis tingiai pamakalavo ranka tamsų vandenį, pakilo stiprus 
sieros tvaikas. 

- Nenutuokiu apie Oksfordšyro papročius, - sarkastiškai 
pasakė priversdamas mane šiek tiek susigūžti, - bet šiose apy- 
linkėse damoms uždrausta žiūrėti į tokius reginius kaip plaki- 
mas. Ar kada esi mačiusi, kaip vanojamas žmogus? 

— Ne, ir visai nesiveržiu išvysti, - greit atkirtau. - Nors nu- 
manau, kaip atsirado tie randai ant Džeimio nugaros. 

Duglas papurtė galvą, aptaškydamas vandeniu iš duburio 
kėkštą, išdrįsusį per arti atstraksėti. 

- Klysti, mergyt, ir atleisk, kad taip sakau. Vaizduotė yra 
puikus dalykas, bet ji neprilygsta vyro per jėgą apnuoginta nu- 

gara reginiui. Labai bjauru, nes taip siekiama palaužti žmogų, 
ir dažniausiai pavyksta. 

- Džeimio palaužti nepavyko, - pasakiau griežčiau, nei 
ketinau. 

Džeimis buvo mano pacientas ir iš dalies draugas. Visai ne- 
norėjau aptarinėti jo istorijos su Duglu, nors prispirta būčiau 
prisipažinusi, kad man kirbėjo liguistas smalsumas. Dar nebu- 
vau sutikusi nė vieno žmogaus, atviresnio ir kartu mįslingesnio 
už aukštaūgį jaunuolį Maktavišą. 

Duglas nusijuokė ir šlapia ranka persibraukė per plaukus, 
priplodamas sruogas, kurios išsidraikė mums greitai šuoliuo- 
jant iš smuklės. 

— Na, Džeimis užsispyręs kaip ir jo šeima. Visi kieti kaip uo- 
los, o jis - kiečiausias. - Duglo balse buvo girdėti aiški pagarba, 
nes jis jaunuoliui pavydėjo. - Ar jis sakė, kad buvo nuplaktas 
už pabėgimą? 

— Taip. 

- Kai dragūnai jį atgabeno, tą pačią dieną sutemus jis perli- 
po kareivinių tvorą. Belaisviai gana dažnai mėgindavo pabėgti, 
nes kalinių patalpos buvo ne tokios saugios, kaip reikėtų, to- 
dėl kas naktį anglai pastatydavo sargybinius. Įgulos tarnautojas 
man pasakojo, kad pagautas ir sugrąžintas Džeimis atrodė taip, 
lyg būtų labai priešinęsis. Deja, buvo vienas prieš šešis, o jie 
visi turėjo muškietas, taigi kova greitai baigėsi. Džeimis pra- 
leido naktį surakintas grandinėmis ir iš pat ryto buvo nuvestas 
prie plakimo stulpo. 

Duglas nutilo, įdėmiai žiūrėdamas į mane, ar nepamatys sil- 
pnumo ir blogumo ženklų. 

— Buvo plakama po rikiuotės, kad kareiviai deramai nusi- 
teiktų. Tą dieną turėjo būti plakami trys žmonės, o Džeimis 
buvo paskutinis. 

“ - Arjūs iš tikrųjų tai matėte? 

— O taip. Ir pasakysiu tau, mergyt, kad žiūrėti į plakamą 

vyrą nėra malonu. Man pasisekė, kad niekada to nepatyriau, bet 

būti nuplaktam ne pyragai. O kai lauki savo eilės ir esi privers- 
tas žiūrėti į kitą mušamą žmogų, turbūt jautiesi labai nekaip. 

— Be jokios abejonės, - sumurmėjau. 

Duglas linktelėjo. 

- Džeimis atrodė ganėtinai niūrus, bet girdėdamas riksmus 
ir kitus garsus nė nekrustelėjo. Kaip manai, ar galėtum klausy- 
tis, kaip plėšiama mėsa? 

- Tfu! 

— Taigi, mergyt, -— tarė jis ir susiraukė nuo prisiminimų. - 
O dar kraujas, sumušimai ir mėlynės. Ak! - Jis nusispjovė 
stengdamasis nepataikyti į duburį ir jo stogelį. - Nuo to vaizdo 
man sutraukė skrandį, o aš anaiptol nesu jautrus ar liauzgus 
žmogus. 

Duglas ėmė toliau pasakoti tą šiurpią istoriją: 

— Kai atėjo Džeimio eilė, jis nužingsniavo prie stulpo - kai 
kuriuos reikia vilkte vilkti, bet jo nereikėjo — ir ištiesė rankas, 
kad kapralas galėtų atrakinti jam antrankius. Kapralas ėmė 
traukti Džeimį už rankos, ketindamas nutempti prie stulpo, bet 
Džeimis jį nustūmė ir žengė žingsnį atgal. Man pasirodė, kad 
jis tuojau puls, bet vaikinas tik nusiplėšė marškinius. Jie buvo 
vietomis sudriskę ir labai purvini kaip ir kiti drabužiai, bet jis 
tvarkingai juos sulankstė, tarsi jie būtų geriausi jo šventadienio 
marškiniai, ir padėjo ant žemės. Paskui tvirtai it kareivis nužy- 
giavo prie stulpo ir pakėlė rankas pririšti. 

Duglas stebėdamasis papurtė galvą. Saulės šviesa, skverb- 
damasi pro šermukšnio lapus, buvo išmarginusi jį nėriniuotais 
šešėliais, todėl jis panėšėjo į žmogų, matomą per servetėlę. Nuo 
tos minties šyptelėjau, ir jis pritariamai palingavo galvą many- 
damas, kad taip reaguoju į jo pasakojimą. 

- Taip, mergyt, tokių drąsuolių retai pasitaiko. Turiu pasa- 
kyti, jog jis šitaip elgėsi ne todėl, kad nežinojo, kas bus; juk ką 
tik matęs, kaip buvo nuplakti du vyrai, suprato, kas jo laukia. 
Jis buvo susitaikęs su likimu. Škotui narsa mūšyje yra įprasta, 
bet šaltakraujiškai įveikti baimę - retas dalykas mano tautoje. 

Tada jam buvo tik devyniolika, - pridūrė Duglas, lyg ta mintis 
būtų atėjusi pavėluotai. 

— Tikriausiai buvo koktu žiūrėti, - ironiškai tariau. - Ste- 
biuosi, kad nesublogavote. 

Duglas suprato ironiją, bet neatsikirto. 

— Nedaug trūko, mergyt, - prisipažino pakeldamas tamsius 
antakius. - Nuo pirmo rimbo kirčio ištryško kraujas, 0 po va- 
landėlės visa vaikino nugara pasidarė pusiau raudona, pusiau 
mėlyna. Bet jis nešaukė, nemaldavo pasigailėti, nesimuistė mė- 
gindamas išsigelbėti. Tik stovėjo, stipriai prispaudęs kaktą prie 
stulpo. Žinoma, nuo rimbo kirčių krūptelėdavo, bet tik tiek. 
Abejoju, ar būčiau ištvėręs, - atvirai prisipažino Duglas, - ir 
nedaug kas taip galėtų. Atsiėmęs pusę bausmės vaikinas nu- 
alpo. Jie atgaivino jį šliūkštelėdami vandens iš ąsočio ir plakė 
toliau. 

- Iš tikrųjų žiauru, - pasakiau. - Kodėl man tai pasakojate? 

— Dar nebaigiau. 

Duglas išsitraukė iš už diržo durklą ir smaigaliu ėmė krapš- 
tinėtis nagus. Jis buvo švaruolis, nors kelionėje ir nelengva lai- 
kytis švaros. 

— Džeimis buvo susmukęs tarp virvių, kraujas tekėjo ir tepė 
jo kiltą. Kažin ar buvo apalpęs, tik nebegalėjo pastovėti. Bet tada 
į kiemą įžengė kapitonas Randalas. Nežinau, kodėl pasirodė tik 
tada; gal turėjo reikalų ir užtruko. Kad ir kaip ten būtų, Džeimis 
pamatė jį ateinant, buvo nepraradęs blaivaus proto. Užsimerkė 
ir nunarino galvą, lyg būtų netekęs sąmonės. 

Duglas suraukė antakius, sutelkdamas visą dėmesį į nepa- 
klusnią šerpetą. 

— Kapitonas labai suirzo, kad Džeimis jau nuplaktas; tikriau- 
siai apmaudavo, kad neteko tokio malonumo. Bet tuo metu ne 
ką tegalėjo padaryti. Tada jam šovė į galvą kvosti, kodėl Džei- 
mis pabėgo. 

Duglas iškėlė durklą, apžiūrinėdamas, ar nėra įrantų, tada 
ėmė galąsti į akmenį, ant kurio sėdėjo. 

- Keletas kareivių drebino kinkas, kol jis baigė. Turiu pasa- 
kyti, kad tas žmogus išmano tą darbą. 

— Tikrai taip, - šaltai pritariau. 

Durklas ritmiškai brūžavo į akmenį. Kai jis atsitrenkdavo į 
gruoblėtą paviršių, kartais plykstelėdavo kibirkštis. 

- Per tą kvotą paaiškėjo, kad Džeimis, sučiuptas kareivių, 
turėjo duonos žiauberę ir gabalėlį sūrio - pasiėmė lipdamas 
per sieną. Paskui kapitonas valandėlę pamąstė, tada nusišyp- 
sojo tokia šypsena, kokios nepakęsdavau savo senelės veide. 
Jis pareiškė, kad vagystė - sunkus nusikaltimas, todėl ir baus- 
mė turi būti atitinkama, ir tučtuojau priteisė Džeimiui dar 
šimtą kirčių. 

Nejučiomis krūptelėjau. 

— Tai būtų buvusi žmogžudystė! 

Duglas linktelėjo. 

- Taip sakė ir įgulos gydytojas, kuris pasipriešino nuospren- 
džiui: kad sąžinė būtų švari, kaliniui turi būti duota savaitė pa- 
sigydyti, ir tik tada galima jį nuplakti antrąsyk. 

- Koks jis žmogiškas, - pasakiau. - Po galais, švari sąžinė! 
Ir ką nusprendė kapitonas Randalas? 

- Iš pradžių buvo labai nepatenkintas, bet paskui su tuo su- 
sitaikė. Viršila, kuris žinojo, kas yra tikras alpulys, mat buvo ne 
kartą matęs, atrišo Džeimį. Šis susvyravo, bet išsilaikė ant kojų, 
ir keli vyrai nudžiugo, bet kapitonas ne. Jam labai nepatiko ir 
kad viršila paėmė nuo žemės marškinius ir atidavė vaikinui, 
nors vyrai dažnai taip darydavo. 

Duglas pasukiojo durklą, kritiškai apžiūrėdamas. Tada pasi- 
dėjo ant kelių ir įbedė į mane žvilgsnį. 

- Žinai, mergyt, paprasta būti narsiam, kai sėdi šiltoje smu- 
klėje ir gurkšnoji elį. Bet nelengva neprarasti drąsos gūžiantis 
šaltame lauke, virš galvos švilpiant muškietų kulkoms ir pastur- 
galį badant viržiams. O dar sunkiau, kai stovi su priešu akis į 
akį, per kojas srūvant tavo paties kraujui. 

— Taigi, - burbtelėjau. 


SVETIMŠALĖ 267 


Vis tiek jutau šiokį tokį silpnumą. Panardinau abi rankas į 
vandenį, kad tamsus skystis atvėsintų riešus. 

— Po savaitės grįžau susitikti su Randalu, - pasakė Duglas, 
lyg teisindamasis dėl tokio poelgio. - Mudu šnektelėjom, net 
pasiūliau jam kompensaciją... 

— Ak, aš sužavėta, - sumurmėjau, bet, išvydusi jo žvilgsnį, 
nuščiuvau. - Iš tiesų. Gražiai pasielgėte. Kaip suprantu, Randa- 
las atmetė jūsų pasiūlymą? 

- Taip. Ir nežinau kodėl, nes dar nebuvau susidūręs su tokiu 
anglų karininku, kuris prakalbus apie pinigus ir drabužius būtų 
toks perdėm pedantiškas kaip mūsų mielasis kapitonas. 

— Galbūt jis turi... kitų pajamų šaltinių, - pasvarsčiau. 

- Tikrai turi, - pritarė Duglas, varstydamas mane griežtu 
žvilgsniu. - Vis tiek... - Jis nutilo, paskui vėl prabilo, bet lė- 
čiau: - Kai Džeimis atsigavo, vėl tenai nukeliavau, bet ne kažin 
ką galėjau padaryti. Vargšas vaikinas. 

Tąsyk jis buvo vienintelis kalinys, kuriam buvo paskirta 
bausmė nuplakti. Prieš išvesdami jį laukan, vos patekėjus saulei 
žvarbų spalio rytą, sargybiniai nuvilko jam marškinius. 

— Mačiau, kad vaikinas visas aptekęs šašais, bet ėjo vienas, 
nesileido liečiamas sargybinio. Jis drebėjo iš šalčio ir jaudulio. 
Jo rankų ir krūtinės oda buvo pašiurpusi, bet veidas rasojo 
prakaitu. 

Po valandėlės pasirodė Randalas, po pažasčia pasikišęs rim- 
bą. Jam žengiant, tyliai skimbčiojo švininiai svambalai ant rim- 
bo galo. Jis šaltai nužvelgė Džeimį, tada mostelėjo viršilai, kad 
apgręžtų kalinį nugara. 

Duglas padarė grimasą. 

- Reginys buvo apgailėtinas: nugara suraižyta, pusiau sugi- 
jusi, randai pajuodę, kai kur geltonavo mėlynės. Vien pagalvo- 
jęs, kad rimbas kirs į šį skaudulį, krūptelėjau, o su manimi ir 
daugelis žiūrovų. 

Randalas atsigręžė į viršilą ir tarė: 

- Puikus darbas, viršila Vilksai. Pažiūrėsim, ar ir aš taip 
mokėsiu. 

Skrupulingai laikydamasis taisyklių, jis išsikvietė įgulos gy- 
dytoją ir liepė oficialiai paliudyti, kad Džeimis ganėtinai pasvei- 
kęs ir jį galima plakti. 

- Ar matei, kaip katė žaidžia su pele? - paklausė Duglas. - 
Ir Randalas panašiai darė. Ėmė sukti ratus aplink vaikiną, lai- 
dydamas visokias pastabas, kurios tavo ausiai būtų nemalo- 
nios. O Džeimis stovėjo tarsi ąžuolas ir tylėjo, įsmeigęs akis į 
stulpą, nė nepažvelgdamas į Randalą. Mačiau, kaip jis stipriai 
susiėmė už alkūnių, ramdydamas drebulį, bet tai pastebėjo ir 
Randalas. Jis sučiaupė lūpas, paskui tarė: „Maniau, jog tu - tas 
jaunuolis, kuris vos prieš savaitę rėkė, kad nebijo mirti. O vy- 
rui, nebijančiam mirties, juk visai nebaisūs keli rimbo kirčiai?“ 
Tada jis rimbo rankena bakstelėjo Džeimiui į pilvą. Džeimis 
atlaikė Randalo žvilgsnį ir atšovė: „Ne, bet bijau sušalti į ragą, 
kol baigsit šnekas.“ 

Duglas atsiduso. 

- Na, žodžiai buvo taiklūs, bet, po velnių, neatsargūs. Plak- 
ti žmogų visada bjauru, bet yra būdų plakti dar skausmingiau 
nei įprastai; pavyzdžiui, galima smūgiuoti įstrižai, kad giliau 
įkirstum, arba daužyti per inkstus. - Jis papurtė galvą. - Labai 
šlykštu. 

Duglas susiraukė, apgalvodamas žodžius. 

— Randalo veidas buvo... kupinas ryžto - gal taip galima 
pasakyti - ir pragiedrėjęs, tarsi jis žvelgtų į mergaitę, kuri jam 
rūpi, jei supranti, ką turiu galvoje. Tarsi darytų Džeimiui kažin 
ką baisesnio, o ne gyvam dirtų odą. Po penkiolikto kirčio vai- 
kinui per kojas pliūptelėjo kraujas, o jo veidu pasruvo ašaros, 
sumišusios su prakaitu. 

Tyliai susikeikiau ir ištiesiau ranką prie akmeninio stogelio. 

— Gerai, - staiga tarė Duglas, išvydęs mano miną, - daugiau 
nieko nepasakosiu, tik pasakysiu, kad jis ištvėrė. Kai kapralas 
atrišo rankas, jis kone pargriuvo, bet kapralas ir viršila sugriebė 

jį ir prilaikė, kol tvirčiau pasijuto ant kojų. Nuo šalčio ir sukrė- 
timo jis drebėjo kaip niekad, bet aukštai iškelta galva, o akys 
spindėjo - tą mačiau net už dvidešimties pėdų. Džeimis neat- 
plėšė žvilgsnio nuo Randalo, kol su sargybinių pagalba lipo nuo 
pakylos palikdamas kruvinus pėdsakus. Regis, jis nesukniubo 
tik todėl, kad žiūrėjo į Randalą. To veidas. buvo veik toks pat iš- 
blyškęs kaip ir Džeimio, o akys įsmeigtos į vaikino akis. Atrodė, 
abu pargrius, jei nusigręš vienas nuo kito. 

Duglo žvilgsnis buvo pastėręs, nes jam prieš akis vis dar 
šmėkščiojo tas klaikus reginys. 

Slėniuke buvo tylu, tik šermukšnio lapus sušiureno silpnas 
vėjo šuoras. Užsimerkusi kurį laiką klausiausi šnaresio. 

— Kodėl? - galų gale paklausiau neatsimerkdama. - Kodėl 
man papasakojote? 

Kai atsimerkiau, Duglas įdėmiai žvelgė į mane. Vėl panardi- 
nau ranką į šaltinį ir vėsiu vandeniu susivilgiau smilkinius. 

— Pamaniau, atskleisiu būdą. 

— Randalo? - nelinksmai nusijuokiau. - Ačiū, bet man ne- 
bereikia įrodymų, koks jo būdas. 

— Randalo, - pripažino jis, - ir Džeimio. 

Dirstelėjau į jį, ūmai pasijutusi nejaukiai. 

— Supranti, gavau įsakymą, - jis pašaipiai pabrėžė tą žodį, - 
iš mielojo kapitono. 

— Kokį įsakymą? - paklausiau vis labiau nerimaudama. 

- Pristatyti Anglijos pilietę, tokią Klerę Bošamp, į Fort Vil- 
jamą pirmadienį, liepos 18 dieną. Apklausti. 

Turbūt prastai atrodžiau, nes Duglas pašoko ir priėjo prie 
manęs. 

- Laikyk galvą nuleistą tarp kelių, mergyt, - paliepė spuste- 
lėdamas man sprandą, - kol praeis silpnumas. 

- Žinau, ką daryti, - suirzau, bet vis dėlto paklusau. Užsi- 
merkiau, ir smilkiniuose vėl ėmė silpnai tvinkčioti kraujas. Li- 
pnumo pojūtis veide ir ausyse ėmė nykti, nors rankos dar buvo 
ledinės. Stengiausi tinkamai kvėpuoti skaičiuodama: įkvėpt, 

vienas du trys keturi, iškvėpt, vienas du trys keturi, įkvėpt, vie- 
nas du trys keturi... 

Atgavusi daugmaž visus protinius ir fizinius gebėjimus, ga- 
lop atsisėdau. Duglas buvo įsitaisęs ant akmeninio stogelio ir 
kantriai laukė prižiūrėdamas, kad atpakaliomis nepūkštelėčiau 
į šaltinį. 

— Iš šios padėties yra išeitis, - staiga pasakė jis. - Bet tik 
vienintelė. 

— Rėžkit. 

Mėginau nusišypsoti, bet man nesisekė. 

- Puiku. - Jis atsisėdo prieš mane ir pasilenkė arčiau. - Ran- 
dalas turi teisę iškviesti tave apklausti, nes tu priklausai Angli- 
jai. Na, o mums reikia tai pakeisti. 

Dėbsojau į jį nieko nesuprasdama. 

- Ką turite galvoje? Juk ir jūs priklausot karūnai? Kaip gali- 
ma pakeisti tokį dalyką? 

- Škotų ir anglų įstatymai labai panašūs, - raukydamasis 
paaiškino jis, - bet truputį skiriasi. Anglų karininkas negali pri- 
versti škoto paklusti, nebent turi tvirtų įrodymų dėl padaryto 
nusikaltimo arba priežasčių rimtai jį įtarti. Net ir įtardamas jis 
negalėtų išvaryti škoto iš klano žemių, negavęs to klano vado 
leidimo. 

- Šnekėjotės su Nedu Gouvanu, - pasakiau. Man vėl pradė- 
jo svaigti galva. 

Jis linktelėjo. 

- Taip. Pamaniau, kad taip gali nutikti. O jis man pasakė 
tai, ko ir tikėjausi: galiu atsisakyti atiduoti tave Randalui tik jei 
tu tapsi škote. 

- Škote? - nustebau, o svaigulį greitai ėmė gožti siaubingas 
įtarimas. 

Jį patvirtino netrukus ištarti žodžiai. 

- Taip, - linktelėjo jis man. - Turi ištekėti už škoto. Jaunojo 
Džeimio. 

— Negaliu! 

— Gerai, - mąsliai susiraukė jis, - tada gal tekėk už Ruperto. 
Jis - našlys, nuomojasi nedidelį ūkį. Bet gerokai vyresnis ir... 

— Netekėsiu ir už Ruperto! Tai... absurdiškiausia... 

Man pristigo žodžių. Susijaudinusi stryktelėjau ir apsukau 
nedidelę proskyną, kojomis traiškydama nubirusias šermukš- 
nio uogas. 

- Džeimis - neprastas vaikinas, - įtikinėjo Duglas, vis dar 
sėdėdamas ant šaltinio stogelio. - Dabar beturtis, tas tiesa, bet 
geros širdies. Nebus tau žiaurus. Be to, sumanus karys, turi sva- 
rią priežastį nekęsti Randalo. Tekėk už jo ir, gindamas tave, jis 
kovos iki paskutinio atodūsio. 

- Bet... bet aš negaliu už nieko tekėti! - sušukau. 

Duglo akys ūmai žybtelėjo. 

- Kodėl, mergyt? Tebeturi gyvą vyrą? 

- Ne. Tik... tai kvaila. Taip nebūna! 

Man ištarus „ne“, Duglas atsipalaidavo. Dirstelėjęs į saulę, 
atsistojo. 

- Verčiau keliaukim, mergyt. Turėsime šiuo tuo pasirūpin- 
ti. Reikės tokio leidimo, - sumurmėjo tarsi sau. - Bet Nedas 
jį gaus. 

Jis paėmė mane už rankos, vis dar niurnėdamas po nosimi. 
Skubiai ją ištraukiau. 

— Aš už nieko netekėsiu, - nukirtau. 

Jis visai nesutriko, tik kilstelėjo antakius. 

- Nori, kad nugabenčiau tave pas Randalą? 

- Ne! - Man dingtelėjo viena mintis. - Taigi bent jau tikite, 
kad nesu anglų šnipė? 

- Dabar tikiu, - ištarė pabrėžtinai. 

- Kodėl dabar, o anksčiau ne? 

Jis linktelėjo į šaltinį ir nuzulintą figūrą, išraižytą akmenyje. 
Jai turbūt buvo ne vienas šimtas metų, atrodė senesnė net už di- 
džiulį šermukšnį, kuris teikė pavėsį šaltiniui ir į juodą vandenį 
barstė baltus žiedus. 

- Tai Šv. Ninijaus šaltinis. Tu gėrei jo vandens prieš tai, kai 
paklausiau. 

Tada jau visiškai suglumau. 

— O koks čia ryšys? 

Jis lyg nustebo, paskui jo lūpas išlenkė šypsena. 

- Nesupranti? Jis dar vadinamas melagių šaltiniu. Vanduo 
dvokia pragaro dūmais. Visi, kurie išgeria jo vandens, o paskui 
meluoja, išsipliko gerklę. 

- Aha, - iškošiau pro dantis. - Na, mano gerklė sveika. 
Todėl galite manimi tikėti, kai sakau, kad nesu nei anglų, nei 
prancūzų šnipė. Ir patikėkite dar kai kuo, Duglai Makenzi. Ne- 
tekėsiu nė už jokio vyro! 

Jis nesiklausė. Tiesą sakant, jau brovėsi per krūmus, slepian- 
čius šaltinį. Jo kelią žymėjo tik virpančios ąžuolo šakos. Kunku- 
liuodama pykčiu, nusekiau iš paskos. 


= 


Jojant atgal į užeigos namus, tol atsikalbinėjau, kol galų gale 
Duglas liepė man liautis tuščiai malti liežuviu ir nusiraminti. 
Paskui mudu keliavome tylomis. 

Kai grįžau, mečiau vadeles ir užlėkiau laiptais į savo kambarį. 

Ta mintis buvo ne tik piktinanti, bet ir neįmanoma. Be pa- 
liovos žingsniavau po siaurą kambarį, vis labiau jausdamasi lyg 
žiurkė spąstuose. Po galais, kodėl neišdrįsau pasprukti nuo ško- 
tų anksčiau, kad ir koks pavojus man būtų grėsęs? 

Atsisėdau ant lovos ir pamėginau viską apgalvoti ramiai. 
Duglo požiūriu, sumanymas, be abejonės, buvo geras. Jeigu 
Duglas kategoriškai, be jokių paaiškinimų atsisakė mane per- 
duoti Randalui, kapitonas gali mėginti atimti mane jėga. Ir visai 
suprantama, kad Duglas, jei ir tiki manimi, nenori dėl manęs 
susigrumti su daugybe anglų dragūnų. 

Ramiai pagalvojus, tas sumanymas būtų šiek tiek naudingas 
ir man. Jei ištekėčiau už škoto, tikriausiai nebebūčiau sekama 
ir saugoma. Tada, radus progą, būtų kur kas lengviau pabėgti. 

O jeigu būsimas mano sutuoktinis - Džeimis, nėra taip blogai, 
nes jam tikrai patinku. Be to, jis pažįsta Aukštumas kaip savo 
penkis pirštus. Gal nugabens mane į Kraig na Duną ar bent į tą 
pusę. Taip, galimas daiktas, kad santuoka man geriausias būdas 
siekti tikslo. 

Tai buvo šaltakraujiškas požiūris. Bet mano kraujas buvo 
anaiptol ne šaltas. Kaitau iš įniršio ir susijaudinimo, niekaip 
negalėjau nusiraminti, vis vaikštinėjau ir nervinausi ieškodama 
išeities. Deja, neradau. Po valandos mano veidas buvo išraudęs, 
smilksėjo galvą. Pakilau nuo lovos, atlapojau langines ir iškišau 
galvą į gaivų vėją. 

Man už nugaros pasigirdo įsakmus beldimas į duris. Kai 
įtraukiau galvą į kambarį, vidun įėjo Duglas. Jis laikė pluoštą 
kieto popieriaus it kokį padėklą, o paskui jį žengė Rupertas ir 
tvarkingasis Nedas Gouvanas, nešdamas savo užpakalį lyg koks 
karališkosios. šeimos tarnas. 

- Prašom užeiti, - mandagiai tariau. 

Kaip visada nepaisydamas manęs, Duglas nuo stalelio nukė- 
lė naktipuodį ir ant šiurkštaus ąžuolinio paviršiaus iškilmingai 
išskleidė popieriaus lapus. 

— Viskas sutvarkyta, - pasakė didžiuodamasis kaip žmogus, 
kurio rūpesčiu buvo sėkmingai išnarpliota kebeknė. - Nedas 
parengė dokumentus; nėra nieko geresnio už teisininką, kol jis 
tavo šalininkas, ar ne taip, Nedai? 

Vyrai nusijuokė, nes aiškiai buvo gerai nusiteikę. 

- Tiesą sakant, nė neprivargau, - kuklinosi Nedas. - Tai tik 
paprasta sutartis. 

Jis savininkiškai pavartė lapus smiliumi, tada suraukė kaktą, 
nes jam ūmai šovė viena mintis. 

— Juk neturite nuosavybės Prancūzijoje? - paklausė susirū- 
pinęs, žvelgdamas į mane pro siaurus akinukus, kuriuos užsi- 
balnodavo, kai imdavosi kruopštumo reikalaujančių darbų. 

Papurčiau galvą, ir jis lengviau atsiduso. Tada vėl subraukė 
popierius į šūsnį ir tvarkingai sulygino kraštus. 

- Štai ir viskas. Tereikės pasirašyti čia apačioje, o Duglas ir 
Rupertas bus liudytojai. 

Advokatas pasidėjo rašalinę, ištraukė iš kišenės švarią 
plunksną ir ceremoningai padavė man. 

— O kas čia? - pasidomėjau. 

Klausimas buvo retorinis, nes viršutiniame pluošto lape 
aiškia kaligrafiška rašysena buvo suraityta: „Vedybų sutartis“. 
Raidės - dviejų colių aukščio ir juodut juodutėlės baltame po- 
pieriuje. 

Dėl mano delsos Duglas užgniaužė nekantrų atodūsį. 

— Puikiai žinai kas, - atkirto jis. - Jei dar nesugalvojai kito 
būdo, kaip nepakliūti į Randalo rankas, pasirašysi šį dokumen- 
tą, ir viskas bus baigta. Nėra kada gaišuoti. 

Šiuo metu man ypač stigo protingų minčių, nors visą valan- 
dą sukau galvą, ką daryti. Net ėmė atrodyti, kad šis neįtikėtinas 
pasiūlymas - geriausia išeitis, kad ir kaip priešinčiausi. 

— Bet aš nenoriu tekėti! - užsispyriau. 

Man toptelėjo ir kad ne vien mano nuomonė čia svarbi. 
Prisiminiau šviesiaplaukę merginą, kurią mačiau bučiuojančią 
Džeimį pilies nišoje. 

- O gal ir Džeimis nenori manęs vesti? - paklausiau. - Ką 
pasakysit apie tai? 

Duglui tas klausimas buvo nė motais. 

- Džeimis - karys; darys, kaip liepta. Tu taip pat, - kandžiai 
tarė, - nebent, žinoma, tau labiau patiktų anglų kalėjimas. 

Sunkiai kvėpuodama spoksojau į jį. Nuo tada, kai skubiai 
išėjome iš Randalo kabineto, vis dar buvau sutrikusi, o dabar, 
žūtbūt turėdama rinktis, jaudinausi dar labiau. 

— Noriu su juo pasišnekėti, - staiga pasakiau. 

Duglo antakiai pakilo. 

- Su Džeimiu? O kam? 

— Kam? Nes verčiate mane už jo tekėti, o jam, kiek suprantu, 
net nepasakėt! 

Supratau, kad Duglui tai atrodė visiškai nereikalinga, bet 
galų gale jis pasidavė ir, lydimas klusnių savo tarnų, nuėjo at- 
vesti Džeimio iš alinės apačioje. 

Netrukus pasirodė Džeimis, suprantama, suglumęs. 

— Ar žinai, Duglas nori, kad mudu susituoktume? - paklau- 
siau be užuolankų. 

Jo mina pragiedrėjo. 

- O taip. Žinau. 

- Bet tu, jaunuoli, turbūt esi kai kam neabejingas? 

Jis akimirksnį lyg ir sutriko, bet paskui viską suprato. 

— Ak, ar aš kam nors pasižadėjęs? Ne, bet kuriai merginai 
esu žmogus beveik be ateities. - Tarsi pabūgęs, kad žodžiai 
gal nuskambėjo įžeidžiamai, skubiai pridūrė: - Na, beturtis, 
gaunantis tik kareivio algą. - Įtariai į mane žiūrėdamas, pa- 
sitrynė smakrą. - Yra dar vienas nedidelis keblumas - atlygis 
už mano galvą. Nė vienas tėvas nenorės, kad jo duktė tekėtų 
už žmogaus, kuris gali būti bet kada suimtas ir pakartas. Ar 
pagalvojai apie tai? 

Numojau ranka rodydama, jog tai, kad jis paskelbtas už įsta- 
tymo ribų, yra niekis, palyginti su šiuo siaubingu sumanymu. 
Pamėginau paskutinį sykį: 

- Ar tau nė motais, kad nesu nekalta? 

Jis atsakė ne iškart ir lėtai: 

- Ne, jei tau vis tiek, kad aš nekaltas. 

Pamatęs mano atkarusį žandikaulį, jis išsišiepė ir ėmė atbu- 
las slinkti prie durų. 

- Sakyčiau, vienas iš mūsų turėtų žinoti, ką daro, - tarė jis. 

Už jo tyliai užsivėrė durys; piršlybos buvo baigtos. 


=—— 


Pasirašiusi dokumentus, kaip ir dera, atsargiai nulipau sta- 
čiais užeigos namų laiptais ir nudrožiau prie alinės prekystalio. 
- Viskio, - paprašiau ten stovinčio susivėlusio seno žmogėno. 

Jis dėbtelėjo į mane traiškanotomis akimis, tačiau, pamatęs 
linktelint Duglą, ištraukė butelį ir stiklinę. Ši buvo storo žalsvo 
stiklo, apgleizota, nuskilusiu kraštu, bet viršuje turėjo angą, o 
šią valandėlę tai ir buvo svarbiausia. 

Kai nurijau gerklę tvilkančio skysčio, mane apėmė tariama 
ramybė. Pasijutau nuo visko atitrūkusi, ėmiau ypač aiškiai ma- 
tyti aplinkos smulkmenas: nedidelę spalvoto stiklo įkliją virš 
prekystalio, metančią spalvingus šešėlius ant chuliganiškos iš- 
vaizdos šeimininko ir jo rykų, kaušo variniu dugnu, kabančio 
ant sienos šalia manęs, rankenos išlinkį, žaliapilvę musę, kuri 
beviltiškai kapanojosi klampios balutės, telkšančios ant stalo, 
pakrašty. Pasigailėjusi stiklinės briauna stumtelėjau tą vargšelę 
toliau nuo pavojaus. 

Pamažu pradėjau girdėti įsiaudrinusius balsus anapus užda- 
rų durų tolimajame kambario šone. Už jų dingo Duglas, baigęs 
reikalus su manimi, turbūt norėdamas suderinti pasirengimą 
vestuvėms su kita sandorio šalimi. Man buvo malonu girdėti, 
kad būsimo mano jaunikio balsas įniršęs, nors iki tol jis visai 
nesipriešino santuokai. Gal tik nenorėjo manęs įžeisti. 

- Taip varyk ir toliau, vaikine, - sumurmėjau ir dar gurkš- 
telėjau viskio. 

Kiek vėliau miglotai suvokiau, kad kažkieno ranka mėgina 
atgniaužti mano pirštus, apsivijusius žalsvą stiklinę. Kita ranka 
tvirtai laikė mane už alkūnės. 

— Dieve, ji girtutėlė kaip sena ragana lūšnoj, - tarė balsas 
į ausį. 

Tas balsas nemaloniai rėžė, tarsi jo savininkas maitintųsi 
švitriniu popieriumi. Nuo šios minties sukrizenau. 

— Nurimk, moterie! - subarė nemalonus gergždžiantis bal- 
sas. Jis prislopo, kai žmogus nusisuko su kažkuo pasišnekėti. - 
Girta kaip pėdas ir čirškia it papūga... Ko tikiesi... 

Kitas balsas nutraukė pirmąjį, bet neišgirdau žodžių, nes jie 
buvo neaiškūs, lyg susilieję. Bet įsiterpė ir malonesnis garsas, že- 

mas ir raminantis. Jis priartėjo, ir aš galėjau išskirti kelis žodžius. 
Mėginau sutelkti į juos dėmesį, bet šis vėl kažkur nuklydo. 

Musė, radusi kelią atgal prie klanelio, vėl kepurnėjosi jo vi- 
duryje. Ant jos krito šviesa, įspindusi pro spalvoto stiklo langą, 
ir žybčiojo tarsi kibirkštis ant įsitempusio žalio pilvuko. Įbe- 
džiau žvilgsnį į žalią dėmelę, kuri, musei trūkčiojant ir spur- 
dant, rodės, pulsavo. 

— Vargšelė... tu žuvusi, - tariau, ir kibirkštis užgeso. 


14 


Santuoka 


PABUDUSI VIRŠ SAVĘS IŠVYDAU žemas lubas su sijo- 
mis, 0 Man po smakru buvo tvarkingai pakišta stora dygsniuo- 
ta antklodė. Vilkėjau tik apatiniais marškiniais. Pradėjau sėstis, 
ketindama ieškoti savo drabužių, bet pusiaukelėje apsigalvojau. 
Labai pamažu atsiguliau, užsimerkiau ir susiėmiau galvą, kad ji 
nenusiridentų nuo pagalvės ir nenušoktų ant grindų. 

Po kurio laiko, atsidarius kambario durims, vėl pabudau. 
Atsargiai praplėšiau vieną akį. Virpantis siluetas virto niūria 
Mertos figūra. Jis nepritariamai spoksojo į mane iš lovūga- 
lio. Akį užmerkiau. Girdėjau prislopintą škotišką murmesį, 
tikriausiai reiškiantį pasibjaurėjimą, bet kai atsimerkiau, vyro 
nebebuvo. 

Patenkinta jau grimzdau į pasąmonės būseną, bet durys dar 
sykį atsilapojo ir jose išdygo pusamžė moteris. Tai buvo smu- 
klininko žmona, nešina dideliu ąsočiu ir dubeniu. Džiugiai įlė- 
kusi į kambarį, ji atidarė langines su tokiu trenksmu, kad man 
galvoje tarsi tankai susidūrė, Puolusi prie lovos it mechanizuota 
šarvuočių divizija, moteris išplėšė antklodę iš silpnų mano ran- 
kų ir bloškė šalin. Nuklota ėmiau visa drebėti. 

— Nagi, mieloji, - tarė. - Dabar mes tave paruošim. 

Ji užkišo už pečių didelę ranką ir mane pasodino. Viena 
ranka susigriebiau galvą, o kita - pilvą. 

- Paruošit? - suklusau, o man iš burnos tvokstelėjo puvė- 
sių dvokas. 

Moteris pradėjo greitosiomis prausti man veidą. 

— A, taip, - atsakė. - Juk nenorėtum pražiopsoti savo pačios 
vestuvių, ką? 

- Nenorėčiau, - numykiau, bet moteris manęs nesiklausė. 
Be jokių skrupulų atraišiojo marškinius ir pastatė mane vidury 
kambario ant grindų tolesnėms intymioms procedūroms. 

Kiek vėliau sėdėjau ant lovos jau apsirengusi, priblokšta ir ka- 
ringai nusiteikusi, tačiau bent galėjau pakrutėti, nes šeimininkė 
man davė išgerti stiklą portveino. Po truputį gurkšnojau antrą 
stiklą, o moteris braukė šukomis per mano plaukų tankumyną. 

Kai dar kartą su bildesiu atsidarė durys, pašokau ir suvirpė- 
jau. Vienas sumautas nemalonumas po kito, piktai pagalvojau. 
Šiuosyk pasirodė du lankytojai: Merta ir Nedas Gouvanas, abu 
nepritariančiais veidais. Susižvalgėme su Nedu, o Merta įžengė į 
kambarį ir lėtai apėjo lovą, apžiūrinėdamas mane iš visų pusių. 
Tada nukėblino prie Nedo ir kažką sumurmėjo taip tyliai, kad 
neišgirdau. Metęs į mane nevilties kupiną žvilgsnį, jis išėjo į 
koridorių ir uždarė duris. 

Galų gale moteris liko patenkinta mano šukuosena. Plau- 
kai buvo subraukti atgal ir surišti mazgu aukštai ant pakaušio, 
garbanos laisvai rangėsi ant nugaros, o mažos garbanėlės - ties 
smilkiniais. Plaukai buvo taip kietai suveržti, kad, rodės, atšoks 
skalpas, bet vaizdas, kurį išvydau moters duotame veidrodyje, 
buvo iš tikrųjų gražus. Pasijutau kiek panašesnė į žmogų, ir man 
net toptelėjo, kad reikėtų moteriškei padėkoti už pastangas. Ji 
paliko veidrodį ir, tarusi, kad man pasisekė, nes išteku vasarą, 
kai į plaukus galima pripinti gėlių, išėjo. 

- Mes netrukus mirsime, - pasakiau savo atvaizdui, veidro- 
dyje pirštu vedžiodama pasveikinimą. 

Tada griuvau ant lovos, ant veido užsiklojau drėgną skiautę 
ir užsnūdau. 

Regėjau gražų sapną: žolėtus laukus ir laukines gėles. O kai 
lyg padvelkė lengvas brizas ir ėmė timpčioti man už rankovių, 
sumečiau, jog tai tik pora šiurkščių rankų. Krūptelėjusi atsisė- 
dau, aklai mosikuodama rankomis. 

Kai atsimerkiau, pamačiau, kad mažas mano kambarėlis 
dabar panėši į metro stotį. Jame knibždėjo daug veidų: Nedo 

Gouvano, Mertos, užeigos namų šeimininko, jo žmonos ir iš- 
stypusio jaunuolio, kuris, kaip paaiškėjo, buvo užeigos namų 
šeimininko sūnus. Jo glėbys buvo pilnas įvairiausių gėlių, kurių 
kvapus ir susapnavau. Taip pat stovėjo jauna moteris su apskrita 
pintine ir draugiškai man šypsojo, deja, jos burnoje stigo keleto 
labai svarbių dantų. 

Ši būtybė buvo kaimo siuvėja, pasamdyta pataisyti man dra- 
bužių - pritaikyti suknelės, kurią pavyko greitai gauti iš kaž- 
kokios čionykštės užeigos namų šeimininko giminaitės. Ta su- 
knelė buvo permesta per Nedo Gouvano ranką it koks pastipęs 
gyvūnas. Kai ji buvo patiesta ant lovos, pamačiau, kad tai storo 
kreminės spalvos atlaso rūbas su gilia iškirpte ir atskira lieme- 
ne, užsegama daugybe audiniu aptrauktų sagučių. Ant kiekvie- 
nos buvo aukso siūlais išsiuvinėtas vilkdalgis. Iškirptė ir varpo 
formos rankovės buvo gausiai nėriniuotos, pasiuvinėtas ir visas 
šokolado rudumo viršutinis sijonas. Užeigos namų šeimininkas 
buvo kone prapuolęs tarp apatinių sijonų, iš purių jų sluoksnių 
vos kyšojo šiurkščios jo žandenos. 

Dirstelėjau į portveino dėmę ant savo pilko saržos sijono, ir 
mano puikybė dingo. Jei jau išteku, negaliu atrodyti lyg kokia 
vargo bitelė kaimietė. 

Užvirė karštligiškas darbas: stovėjau lyg siuvėjos manekenas, 
o visi zujo aplink mane, tai kažką atnešdami, tai nunešdami, 
tai kritikuodami ir kliūdami vienas už kito. Netrukus sąmyšis 
nuščiuvo, nuotaka buvo išpuošta - man į plaukus buvo įpinta 
baltų astrų ir geltonų rožių, o po nėriniuota liemene pašėlusiai 
daužėsi širdis. Suknelė anaiptol nebuvo tobula, stiprokai dvel- 
kė buvusia savininke, bet sunkus atlasas virš daugybės apatinių 
sijonų sluoksnių gana prašmatniai šlamėjo apie kojas. Jaučiausi 
didingai, bet toli gražu ne puikiai. 

— Jūs negalite manęs priversti, - grėsmingai sušnypščiau 
Mertos nugarai, paskui jį lipdama laiptais, bet abu žinojom, kad 
mano žodžiai tėra bergždžias drąsos rodymas. Jei ir buvau su- 

kaupusi ryžto pasipriešinti Duglui ir kreiptis pagalbos į anglus, 
jį jau buvo nuplovęs viskis. 

Duglas, Nedas ir kiti, susirinkę alinėje po laiptais, gurkšnojo 
persimesdami vienu kitu mandagiu žodeliu su keliais kaimie- 
čiais, kurie tą popietę, regis, neturėjo geresnio užsiėmimo, kaip 
šlaistytis čia ir gerti. 

Duglas pamatė mane lėtai lipančią žemyn ir ūmai nutilo. 
Nuščiuvo ir kiti. Grakščiai nusklendžiau nuo laiptų, gaubiama 
džiuginančio pagarbaus susižavėjimo debesio. Giliai įdubusios 
Duglo akys nuvėrė mane nuo galvos iki kojų ir vėl susmigo į 
veidą. Tada jis linktelėjo, nuoširdžiai viskam pritardamas. 

Man dingtelėjo, kad jau seniai joks vyras taip į mane nežiū- 
rėjo, ir aš taip pat maloniai palinksėjau Duglui. 

Tyla išsisklaidė, žmonės alinėje garsiai suklego iš susižavėji- 
mo, net Merta nusišypsojo ir patenkintas lingavo galvą, kad jo 
pastangos nenuėjo perniek. Ir kas tave paskyrė mados redakto- 
riumi, svarsčiau pasidygėjusi. Vis dėlto turėjau pripažinti: tai juk 
jo nuopelnas, kad išteku vilkėdama ne pilkos saržos drabužiu. 

Išteku. Viešpatie. Laikinai padrąsinta portveino ir kremi- 
nių nėrinių, buvau ir pamiršusi, koks svarbus įvykis manęs 
laukia. Kai tą suvokiau, nusitvėriau laiptų turėklų, tarsi gavusi 
smūgį į pilvą. | 

Bet, žvalgydamasi virš minios, kai ko pasigedau. Niekur 
nebuvo matyti mano jaunikio. Mintis, kad gal jam pavyko pa- 
sprukti pro langą ir dabar jis jau už daugybės mylių, įpūtė pasi- 
tikėjimo, ir aš, prieš išeidama paskui Duglą į lauką, paėmiau iš 
smuklininko taurę vyno. 

Nedas su Rupertu nudrožė atvesti arklių. Merta buvo kaž- 
kur dingęs, turbūt ieškojo Džeimio pėdsakų. 

Duglas laikė mane už rankos, neva kad nesuklupčiau su at- 
laso bateliais, o iš tikrųjų turbūt norėjo sukliudyti man ištrūkti 
į laisvę paskutinę minutę. 

Buvo „šilta“ škotiška diena, taigi migla nebuvo tokia tiršta, 
kad galėtum vadinti ją dulksna, bet taip pavadindamas nebūtum 

per daug suklydęs. Staiga užeigos namų durys atsidarė, ir pasi- 
rodė saulė - Džeimis. Nors aš buvau švytinti nuotaka, jaunikis 
atrodė dar prašmatniau. Išsižiojau ir nebesusičiaupiau. 

Škotijos kalnietis su visomis regalijomis - įspūdingas re- 
ginys. Nesvarbu, kokio būtų amžiaus ir išvaizdos. O iš arti 
žiūrint į aukštą, tiesaus stoto ir, žinoma, gražų jauną kalnietį 
gniaužė kvapą. 

Vešlūs rausvi jo plaukai buvo glotniai sušukuoti ir žvilgė- 
dami gulė ant puikaus batisto marškinių klostytu priekiu ir 
plačiomis rankovėmis su nėriniuotais rankogaliais, kurie de- 
rėjo prie kaskadomis krintančio iškrakmolyto žabo, papuošto 
rubino segtuku. 

Languotas audinys buvo puikios tamsiai raudonos ir juodos 
spalvos ir spindėjo tarp ramesnių, oresnių žalių ir baltų Maken- 
zių langelių. Skaisčiai raudona vilnonė skraistė, susegta apskrita 
sidabrine sege, grakščia kloste driekėsi nuo dešinio jo peties 
žemyn, paskui, sulaikyta sidabruoto durklo diržo, vyniojosi per 
dailias blauzdas, aptemptas vilnonėmis kojinėmis, ir baigėsi 
prie pat juodos odos batų sidabrinėmis sagtimis. Visą ansamblį 
puošė kardas, durklas ir barsuko odos krepšys. 

Gerokai daugiau kaip šešių pėdų ūgio, plačiapetis ir ryškių 
veido bruožų Džeimis niekuo nepriminė nevalyvo arklių pri- 
žiūrėtojo, prie kurio buvau pratusi, ir jis tai žinojo. Rafinuotai 
atkišęs koją, jis labai grakščiai man nusilenkė ir sumurmėjo: 

- Jūsų tarnas, ponia. 

Jo akys šelmiškai žibėjo. 

— Ak, - tyliai pratariau. 

Anksčiau retai matydavau Duglą nekalbų, bet dabar jam sti- 
go žodžių. Jo veidas buvo raustelėjęs, tankūs antakiai suraukti. 
Rodės, Džeimio permaina jį nustebino ne mažiau nei mane. 

- Ar pakvaišai, vyruti? - galop prabilo Duglas. - Kas bus, 
jei tave kas nors pamatys! 

Džeimis šelmiškai išrietė antakį. 

— Kodėl taip sakai, dėde? Įžeidinėji? Ir dar mano vestuvių 
dieną. Juk negaliu padaryti gėdos savo nuotakai? Be to, - klas- 
tingai pridūrė, - vargu ar tai bus teisėta, jei vesiu svetimu vardu. 
O tu nori, kad viskas vyktų pagal įstatymus, ar ne? 

Duglas didelėmis pastangomis atgavo savitvardą. 

- Jeigu jau baigei savo šneką, Džeimi, paskubėkim. 

Bet Džeimis, regis, dar turėjo nebaigtų reikalų. Nepaisyda- 
mas Duglo nekantros iš krepšio išėmė trumpus baltus karolius. 
Žengė į priekį ir užsegė vėrinį man ant kaklo. Nuleidusi akis 
pamačiau, kad tai barokinių perliukų vėrinys: netaisyklingos 
formos gėlo vandens moliuskų kūriniai, tarp kurių įterpti ma- 
žyčiai perdurti auksiniai karoliukai, o nuo jų kyburiuoja smul- 
kesni perliukai. 

- Tai tik škotiški perlai, - atsiprašė jis, - bet tavo dėvimi 
atrodo gražiai. 

Jo pirštai akimirką užtruko ant mano kaklo. 

- Tai buvo tavo motinos perlai! - pasakė Duglas, rūsčiai 
žiūrėdamas į vėrinį. 

- Taip, - ramiai tarė Džeimis, - o nuo šiol jie mano žmonos. 
Ar jau keliausime? 


=—: 

Kažkur jojome, tolokai nuo kaimo. Mes buvome niūrokas 
vestuvininkų būrys: jaunavedžių pora kitų apsupty, tarsi kokie 
kaliniai, lydimi į atokų kalėjimą. Visi tylėjo, tik Džeimis pa- 
šnabždomis atsiprašinėjo, kad pavėlavo, nes buvo keblu rasti 
švarius marškinius ir jo dydžio švarką. 

- Šis turbūt yra čionykščio skvairo sūnaus, - pasakė plekš- 
nodamas per nėriniuotą žabo. - Kiek dabitiškas. 

Nedidelės kalvos papėdėje nulipome nuo arklių ir juos pali- 
kome. Pėsčiųjų takas per viržynus vingiavo aukštyn. 

- Ar viską paruošei? — išgirdau, kaip pusbalsiu paklausė 
Duglas Ruperto rišant gyvulius. 

— A, taip. - Juodoje barzdoje žybtelėjo dantys. - Buvo sun-: 
koka įkalbėti tėvelį, bet mes jam parodėm išimtinį leidimą. 
tuoktis. 

Jis paplekšnojo per savo krepšį ir tas melodingai sudzingsė- 
jo išduodamas, koks buvo tas leidimas. 

Pro dulksną ir miglą pamačiau išnyrant iš viržynų koplyčią. 
Nepatikėjau savo akimis, kai išvydau pakumpusį jos stogą ir 
keistus langelius iš daugybės stikliukų. Paskutinį kartą ją regė- 
jau tą giedrą vasaros rytą, kai tekėjau už Frenko Randalo. 

— Ne! - sušukau. - Tik ne čia! Aš negaliu! 

- Ššš, ššš. Nesijaudink, mergyt, nusiramink. Viskas bus ge- 
rai. - Duglas uždėjo man ant peties stambią leteną, leisdamas 
raminančius škotiškus garsus, tarsi būčiau narti kumelė. - Šiek 
tiek nervintis įprasta, - tarė mums visiems. 

Tvirta ranka ant strėnų paragino mane kopti taku. Sušlapę 
bateliai klimpo į drėgną nukritusių lapų sluoksnį. | 

Džeimis su Duglu žingsniavo abipus manęs, kad nepabėg- 
čiau. Grėsmingai šmėkščiojančios jų skraistės erzino, ir aš vis 
labiau puoliau į isteriją. Praėjus maždaug dviem šimtams metų 
nuo šios dienos ištekėjau toje pat koplyčioje, užburta senovinio 
jos grožio. Dabar koplyčia net gurgždėjo iš naujumo, jos lentos 
dar nebuvo įgavusios žavesio. Netrukus susituoksiu su dvide- 
šimt trejų metų škotų kataliku, nekaltu berneliu, už kurio galvą 
skirta premija ir kuris... 

Ūmai apimta panikos, atsigręžiau į Džeimį. 

— Negaliu už tavęs tekėti! Net nežinau tavo pavardės! 

Jis pažvelgė į mane ir pakėlė rusvą antakį. 

— A. Freizeris. Džeimsas Aleksandras Malkolmas Makenzis 
Freizeris, - iškilmingai pranešė jis, visus vardus ištardamas lėtai 
ir aiškiai. 

Visiškai sutrikusi pasakiau: 

— Klerė Elžbieta Bošamp. 

Ir kaip kvailė atkišau jam ranką. Tokį gestą turbūt supra- 
tęs kaip prašymą prilaikyti, jis paėmė mano ranką ir įspraudė 

į savo alkūnės linkį. Tvirtai supančiota, šliuksėjau taku į savo 
vestuves. 

Rupertas ir Merta laukė mūsų koplyčioje saugodami belais- 
vį dvasininką, išstypusį jauną kunigą raudona nosimi ir, nieko 
nuostabaus, išsigandusiu veidu, Rupertas didžiuliu peiliu tin- 
giai pjaustė gluosnio vytelę; nors jis prieš įeidamas į koplyčią 
paliko savo pistoletus raginėmis rankenomis, jie buvo lengvai 
pasiekiami, mat gulėjo ant krikštyklos krašto. 

Pagal paprotį Dievo namuose beginkliai buvo ir kiti vyrai. 
Įspūdinga mirtį nešančių įrankių krūva riogsojo ant užpakali- 
nio klaupto. Tik Džeimis turėjo durklą ir kardą, turbūt tai buvo 
apeiginė jo aprangos dalis. 

Mudu atsiklaupėme prie medinio altoriaus, Merta ir Duglas 
stojo į liudytojų vietas. Prasidėjo vestuvių ceremonija. 

Per kelis šimtus metų katalikiškų vestuvių apeigos beveik 
nepasikeitė, žodžiai, sujungiantys mane su rausvaplaukiu jau- 
nu nepažįstamuoju pašonėje, buvo labai panašūs į tuos, kuriais 
buvo įšventinta mano santuoka su Frenku. Pasijutau it šaltas, 
tuščiaviduris kiaukutas. Jauno kunigo lemenami žodžiai aidėjo 
tuščiuose paširdžiuose. 

Kai atėjo metas duoti santuokos įžadus, nesąmoningai atsi- 
stojau ir priblokšta žavėjausi, kaip lediniai mano pirštai dingsta 
stipriuose jaunikio delnuose. Jo pirštai buvo tokie pat šalti, ir 
man pirmąsyk dingtelėjo, kad jis, nors išoriškai ramus, turbūt 
nervinasi ne mažiau už mane. 

Ligi tol vengiau žiūrėti į jį, bet tada dirstelėjau ir pamačiau, 
kad jis įdėmiai žvelgia į mane. Jo veidas buvo išblyškęs ir be 
jokios išraiškos, toks kaip tada, kai tvarsčiau jam peties žaizdą. 
Mėginau Džeimiui nusišypsoti, bet mano lūpų kampučiai liū- 
dnai nusviro. Jis stipriau suspaudė mano pirštus. Pasidingojo, 
kad mudu ramstome vienas kitą: jei kuris paleistų ranką arba 
nusigręžtų, abu pargriūtume. Keista, bet šis pojūtis šiek tiek ra- 
mino. Kad ir kur įsipainiojome, mudu dviese. 

— Imu tave, Klere, į žmonas... - Jo balsas nedrebėjo, bet ran- 
ka virpėjo. Sugniaužiau ją stipriau. Sustirę mūsų pirštai buvo 
sukibę it spaustuvo plokštės. - Prisiekiu mylėti, gerbti ir saugo- 
ti... kai laimė lydės ar vargas suspaus... 

Žodžiai sklido iš labai toli. Man iš galvos po truputį slūgo 
kraujas. Liemenė su banginio ūsais buvo pragariškai ankšta, ir 
nors buvo šalta, per šonus po atlasu sruvo prakaitas. Kad tik 
nenualpčiau. 

Šoninėje šventovės sienoje buvo aukštai iškirstas langelis 
su vitražu, kuris vaizdavo Joną Krikštytoją, užsimetusį meškos 
kailį. Žali ir mėlyni šešėliai krito ant mano rankovės, priminda- 
mi bendrąjį smuklės kambarį, ir aš labai įsigeidžiau išgerti. 

Mano eilė. Įsiutau, nes ėmiau kiek mikčioti: 

- I-imu tave, Džeimsai... - Įtempiau nugarą. Džeimis visai 
pagirtinai susidorojo su savo užduotimi, todėl ir aš privalau pa- 
sistengti. - ...Būti ištikima ir gerbti nuo šios dienos... - Mano 
balsas sutvirtėjo. - Kol mirtis mus išskirs. 

Žodžiai nuskambėjo tylioje koplyčioje, lyg skelbtų pribloš- 
kiančią pabaigą. Visi buvo nuščiuvę, tarsi ištikti komos. Tada 
kunigas paprašė žiedo. 

Ūmai kilo sąmyšis, ir aš prabėgomis pamačiau suglumusį 
Mertos veidą. Kai supratau, kad kažkas pamiršo pasirūpinti žie- 
du, Džeimis paleido mano ranką ir nusimovė žiedą nuo piršto. 

Ant kairės rankos vis dar nešiojau Frenko žiedą. Dešinės 
pirštai buvo sustingę, sugrubę ir melsvoje šviesoje blyškūs. 
Stambus metalinis žiedas nuslydo bevardžiu pirštu, bet jam 
buvo per didelis ir būtų nusmukęs, tik Džeimis sulenkė mano 
pirštus ir dar sykį delnu apglėbė mano kumštį. 

Kunigas dar kažką suvebleno, ir Džeimis pasilenkė manęs 
pabučiuoti. Buvo aišku, kad ketino tik trumpai ir formaliai pa- 
liesti man lūpas, bet jo burna buvo minkšta, šilta, ir aš nesą- 
moningai palinkau prie jo. Vos girdėjau škotiškus džiaugsmo 
šūksnius ir vestuvių liudytojų padrąsinimus, bet labiausiai jutau 
užliejantį šiltą gerumą. Šventovė. 

Mudu atsiplėšėme vienas nuo kito jau kiek tvirtesni ir ner- 
vingai nusišypsojome. Mačiau, kaip Duglas ištraukė iš makš- 
ties Džeimio durklą, ir nusistebėjau kam. Vis dar žvelgdamas į 
mane, Džeimis ištiesė dešinę ranką delnu aukštyn. Aiktelėjau, 
kai durklo smaigalys giliai perrėžė jo riešą, palikdamas tamsią 
ištryškusio kraujo liniją. Nespėjau atitraukti rankos, ir mane 
nutvilkė deginantis skausmas, brūkštelėjus durklo ašmenims. 
Duglas greitai prispaudė mano riešą prie Džeimio riešo ir abu 
surišo baltos drobės juosta. 

Matyt, susikeikiau, nes Džeimis kaire ranka stvėrė man už 
alkūnės. 

- Laikykis, brangioji, - švelniai padrąsino. - Jau nebeilgai. 
Kartok žodžius paskui mane. 

Tai buvo trumpas tekstas geilų kalba, kokie du trys sakiniai. 
Tie žodžiai man nieko nereiškė, bet klusniai juos tariau paskui 
Džeimį, užsikirsdama ties slidžiais balsiais. Paskui juosta buvo at- 
rišta, žaizdos nušluostytos, ir mudu jau buvome vyras ir žmona. 

Grįžtant taku žemyn, visi buvo atsipalaidavę, pakiliai nusi- 
teikę. Šis vestuvininkų būrys atrodė linksmas kaip ir bet kuris 
kitas, nors ir mažas, nes, be nuotakos, jį sudarė vien vyrai. 

Mes jau beveik buvome apačioje, kai alkis, neišsivadėjusios 
pagirios ir šiaip bendra dienos įtampa mane pribaigė. Atsitokė- 
jau gulinti ant šlapių lapų, o galva ilsėjosi mano naujai iškep- 
tam sutuoktiniui ant kelių. Jis padėjo į šalį drėgną skiautę, kuria 
šluostė man veidą. 

— Ar tau labai blogai? 

Jis išsišiepė, bet jo miglotas žvilgsnis, nepaisant visko, gero- 
kai mane sujaudino. Blausiai šyptelėjau. 

— Tu niekuo dėtas, - nuraminau jį. - Tik... Nuo vakarykščių 
pusryčių burnoje neturėjau nė kąsnio ir, deja, išvakarėse padau- 
ginau alkoholio. 

Džeimio burna sutrūkčiojo. 

— Girdėjau. Na, jeigu tiek, galiu išgydyti. Kaip jau minėjau, ne 
kažin ką galiu pasiūlyti žmonai, bet pažadu, kad visada būsi soti. 

Jis šyptelėjo ir smiliumi man nuo veido droviai nubraukė 
neklusnią garbaną. 

Pradėjau sėstis ir susiraukiau, nes nudiegė riešą. Buvau ir 
pamiršusi tą paskutinę ceremonijos dalį. Įpjova atsivėrė, be abe- 
jonės, tuo metu, kai griuvau. Paėmiau iš Džeimio skudurą ir 
kerėpliškai apsirišau riešą. 

— Maniau, tai nuo to apalpai, - pasakė Džeimis. - Turė- 
jau tave įspėti. Tik išvydęs tavo veidą, supratau, kad tau buvo 
netikėta. 

- O kas tai iš tikrųjų buvo? - paklausiau stengdamasi sukai- 
šioti audeklo galus. 

- Šiek tiek pagoniškas paprotys, bet šiame krašte duodant 
įprastus santuokos įžadus dažnai prisiekiama krauju. Kai kurie 
kunigai to neleidžia, bet šitas dėl nieko neprieštaravo. Jis atrodė 
toks pat išsigandęs kaip ir aš, - nusišypsojo Džeimis. 

— Kraujo priesaika? Ką reiškia tie žodžiai? 

Džeimis paėmė mano dešinę ranką ir švelniai užkišo pasku- 
tinį tvarsčio galą. 

- Tai lyg eilėraštis, kuris angliškai skambėtų taip: 


Mano kraujo tu kraujas, mano kaulo tu kaulas. 
Priimk mano kūną, kad virstume vienu, 
Priimk mano dvasią, kol tęsias mūs dienos. 


Jis gūžtelėjo pečiais. 

— Beveik kaip paprasta priesaika, tik truputį... na, primi- 
tyvesnė. 

Dirstelėjau į aprištą riešą. 

— Taip, tikriausiai. 

Apsidairiau. Prie tako po epuše mudu sėdėjom vieni. Aps- 
kriti sausi lapai, nukritę ant žemės, blizgėjo nuo drėgmės lyg 
surūdijusios monetos. Buvo labai tylu, tik kartais nuo medžių 
nutikšdavo vandens lašas. 

— Kur kiti? Ar jie grįžo į užeigos namus? 

Džeimis nusiviepė. 

— Ne. Liepiau jiems nešdintis, kad galėčiau pasirūpinti tavi- 
mi, bet jie mūsų laukia štai ten. - Jis parodė smakru kaip koks 
kaimietis. - Jie nepasikliaus mumis, kol viskas nebus oficialiai 
sutvarkyta. 

— Ką? - paklausiau nesuprasdama. - Juk mes susituokę. 

Jis sumišo, nusisuko ir nuo kilto kruopščiai nusibraukė sau- 
sus lapus. 

— Mmmfm. Taip, mes susituokę. Bet, supranti, tas ryšys ne- 
įsigalėjęs teisiškai, kol neįtvirtintas. 

Jį pamažu užliejo tamsus raudonis nuo pat nėriniuoto žabo. 

- Mmmfm, - numykiau. - Eime pasiieškoti ko nors už- 
krimsti. 


15 


Netikėti jaunavedžių 
kambario atradimai 


UŽEIGOS NAMUOSE mūsų jau laukė valgis. Buvo surengta 
kukli vestuvių puota su vynu, šviežia duona ir kepta jautiena. 

Kai susiruošiau lipti į viršų atsigaivinti prieš vaišes, Duglas 
paėmė mane už parankės. 

— Noriu, kad santuoka būtų įtvirtinta ir neliktų jokių neaišku- 
mų, - pusbalsiu griežtai tarė Duglas. - Turi nelikti abejonių, kad 
ši sąjunga teisėta ir galiojanti, kitaip visi rizikuotume savo kailiu. 

— Ką gi, jūs, regis, tą ir darot, - piktai atšoviau. - Ypač rizi- 
kuojate mano kailiu. 

Duglas stipriai paplekšnojo man per užpakalį. 

- Dėl to nesijaudink, tik atlik savo darbą. 

Jis kritiškai mane nužvelgė, tarsi vertindamas, ar gebėsiu 
deramai tą padaryti. 

— Pažinojau Džeimio tėvą. Jeigu tas vaikinas panašus į jį, tau 
bus vieni niekai. Ak, tas Džeimis! 

Jis nuskubėjo per kambarį prie Džeimio, kuris įžengė vidun 
į arklidę nuvedęs arklius. Jaunuolio mina bylojo, kad jis taip pat 
gavo nurodymų. 


=— 


Kiek vėliau klausiau savęs, kaip, po galais, tai nutiko. Prieš 
šešias savaites nieko nenujausdama skyniau laukines gėles ant 
Škotijos kalvos, ketindama nešti namo savo vyrui. Dabar buvau 
uždaryta kaimiškos užeigos kambaryje ir laukiau visai kito, be- 
veik nepažįstamo sutuoktinio, griežtai spaudžiama įtvirtinti pri- 
verstines jungtuves, nes grėsė pavojus mano gyvybei ir laisvei. 

Įsitempusi ir apimta didžiulės baimės, sėdėjau ant lovos su 
skolintais puošniais drabužiais. Sunkios kambario durys tyliai 
atsivėrė ir paskui užsitrenkė. 

Džeimis atsišliejo į jas ir pažvelgė į mane. Mudu dar labiau 
drovėjomės vienas kito. Galų gale tylą nutraukė Džeimis. 

- Tu neturėtum manęs bijoti, - švelniai tarė jis. - Neketinau 
tučtuojau šokti ant tavęs. 

Netikėtai sau nusijuokiau. 

— Ir nemaniau, kad šoksi. 

Man rodės, kad jis nelies manęs, kol jo nepaskatinsiu; bet 
buvo aišku, kad turėsiu jį padrąsinti žengti toliau, ir netrukus. 

Apnikta abejonių dėbsojau į jį. Būtų sunkiau, jeigu jis man 
nepatiktų; iš tikrųjų buvo priešingai. Vis dėlto daugiau kaip aš- 
tuonerius metus buvau mylėjusis tik su Frenku. Be to, šis jau- 
nuolis prisipažino esąs visiškai nepatyręs. Iki šiol man neteko 
niekam atimti nekaltybės. Net nepaisant mano priešinimosi vi- 
soms šioms užmačioms ir žvelgiant į tai tik praktiniu požiūriu, 
nuo ko, velniai rautų, mes pradėsim? Juk taip spoksoti vienas į 
kitą galėtume ir dar tris ar keturias dienas. 

Atsikrenkščiau ir paplekšnojau per lovą šalia savęs. 

— Gal norėtum atsisėsti? 

— Norėčiau. 

Jis atpėdino per kambarį lyg didelis katinas. Bet, užuot įsi- 
taisęs greta, prisitraukė kėdę ir klestelėjo priešais. Nedrąsiai 
suėmė mano rankas. Jo plaštakos buvo stambios, bukais pirš- 
tais ir labai šiltos, o viršutinė pusė retai apžėlusi rausvais plau- 
keliais. Jo prisilietimas mane nutvilkė, prisiminiau ištrauką iš 
Senojo Testamento: „Betgi mano brolis Ezavas yra gauruotas 
vyras, - atsakė Jokūbas savo motinai Rebekai, - o aš juk pli- 
kas!'* Frenko rankos buvo ilgos ir plonos, beveik beplaukės, 
aristokratiškos. Kai jis skaitydavo paskaitą, man patikdavo į 
jas Žiūrėti. 


* Pr27, 11. 

— Papasakok apie savo vyrą, - tarė Džeimis, tarsi būtų per- 
skaitęs mano mintis. 

Sukrėsta kone atitraukiau rankas. 

— Ką? 

- Klausyk, mieloji. Čia gyvensime kokias tris, gal keturias 
dienas. Neapsimetinėsiu, kad žinau viską, ką turėčiau žinoti, bet 
ilgokai gyvenau ūkyje, ir nors žmonės labai skiriasi nuo gyvu- 
lių, mums nebus sunku atlikti tą prievolę. Juk yra šiek tiek laiko 
pasišnekėti, taigi nebebijokim vienas kito. 

Išgirdusi tokį taiklų mūsų padėties apibūdinimą, truputį at- 
sipalaidavau. 

- Tu manęs bijai? 

Man neatrodė, kad Džeimis manęs bijotų. Bet tikriausiai 
nervinosi. Nebuvo baikštus, drovus šešiolikmetis, tačiau jam tai 
pirmas kartas. Jis pažvelgė man į akis ir nusišypsojo. 

— Taip. Manau, labiau nei tu. Todėl ir laikau tave už rankų, 
kad mano paties nevirpėtų. 

Nepatikėjau tuo, bet pritariamai spūstelėjau jo rankas. 

— Gera mintis. Kai mudu liečiamės, regis, lengviau šnekėtis. 
Kodėl paklausei apie mano vyrą? 

Gal jis norėjo, kad papasakočiau apie savo lytinį gyvenimą 
su Frenku, tada žinotų, ko tikiuosi iš jo. 

— Nes supratau, kad galvoji apie jį. Kažin ar galėtum ne- 
galvoti susiklosčius tokioms aplinkybėms. Anaiptol nenoriu, 
kad vengtum kalbėti apie jį sa manimi. Net jei dabar esu tavo 
sutuoktinis, nors keista taip sakyti, būtų neteisinga, jei būtum 
verčiama ar pati stengtumeis jį pamiršti. Jeigu jį mylėjai, matyt, 
buvo geras žmogus. 

- Taip, jis... buvo. 

Man sudrebėjo balsas, ir Džeimis nykščiais paglostė mano 
plaštakas. 

— Tada labai pasistengsiu pagerbti jo sielą tarnaudamas jo 
žmonai. 

Jis pakėlė mano rankas ir abi ceremoningai pabučiavo. 

Atsikrenkščiau. 

- Labai galantiška kalba, Džeimi. 

Ūmai jis išsišiepė. 

— Taip. Sugalvojau, kai Duglas apačioje skelbė tostus. 

Giliai įkvėpiau. 

— Norėčiau paklausti. 

Jis pažvelgė, slėpdamas šypseną. 

— Aišku, tau kilo klausimų, - pripažino jis. - Tokiomis 
aplinkybėmis turbūt turi teisę pasmalsauti. Ką nori sužinoti? — 
Jis pakėlė mėlynas akis, žibinto šviesoje jos šelmiškai sublizgė- 
jo. - Kodėl vis dar esu nekaltas? 

- Hm, tai lyg ir tavo reikalas, - sumurmėjau. 

Staiga pasidarė lyg šilčiau, ir aš ištraukiau vieną ranką ketin- 
dama čiupti nosinę. Ją traukdama suknelės kišenėje apčiuopiau 
kažkokį kietą daiktą. 

— Ak, pamiršau! Vis dar turiu tavo žiedą. 

Ištraukiau jį ir atidaviau Džeimiui. Tai buvo sunkus auksi- 
nis žiedas su ovalo formos rubinu. Užuot užsimovęs ant piršto, 
Džeimis įmetė jį į savo krepšį. 

— Tai mano tėvo vestuvinis žiedas, - paaiškino. — Šiaip jo 
nenešioju, bet... šiandien norėjau tave pagerbti elgdamasis kuo 
gražiau. 

Tai prisipažinęs, jis švelniai nuraudo ir ėmė atidžiai segtis 
krepšį. 

— Tu iš tikrųjų labai mane pagerbei, - tariau šypsodama ne- 
tikėtai sau pačiai. 

Šitaip išsipustyti ir dar pasipuošti žiedu su rubinu jam visai 
nereikėjo, bet mane sujaudino rūpestis. 

- Kai tik galėsiu, padovanosiu tau pritinkantį žiedą, - pa- 
žadėjo Džeimis. 

- Tai niekis, - tariau jausdamasi kiek nesmagiai. Juk ruo- 
šiausi netrukus sprukti. - Na, mane kamuoja vienas svarbus 
klausimas. - Stengiausi nenukrypti nuo temos. - Jei malonė- 
tum man atsakyti. Kodėl sutikai mane vesti? 

— Ak. 

Jis paleido mano rankas ir kiek atšlijo. Atsakė tik po per- 
traukėlės, išlyginęs vilnonį audinį ant šlaunų. Po sunkia me- 
džiaga mačiau ilgą įtemptų raumenų liniją. 

- Na, pirmiausia norėjau su tavimi pasišnekėti, - šyptelėjo jis. 

— Ne, aš nejuokauju, - spyriau jį. - Kodėl? 

Jis surimtėjo. 

- Prieš tau atsakydamas, Klere, noriu paprašyti vieno da- 
lyko, - lėtai pratarė. 

- Kokio? 

- Kad būtum atvira. 

Tikriausiai krūptelėjau iš nesmagumo, nes jis palinko į prie- 
kį, rankas pasidėjęs ant kelių. 

- Žinau, Klere, kad kai ko nenori man pasakoti. Turbūt to 
nė negali atskleisti. 

Nė nenumanai, koks tu teisus, pagalvojau. 

— Niekada tavęs nespausiu ir primygtinai nereikalausiu, kad 
pasakytum tai, kas yra tik tavo reikalas, - rimtai pasakė jis ir 
nudūrė akis į rankas, suspaustas delnas prie delno. - Ir aš nega- 
liu kai ko tau pasakoti, bent kol kas. Neprašysiu iš tavęs nieko, 
ko negali man duoti. Bet paprašysiu vieno: kai man ką nors 
sakysi, tegu tai būna tiesa. Tą patį tau pažadu ir aš. Dabar mudu 
sieja gal tik pagarba. Manau, ta pagarba galbūt leidžia neišduoti 
savo paslapčių, bet neleidžia meluoti. Ar sutinki? 

Jis išskėtė rankas delnais į viršų, kviesdamas mane. Skersai 
jo riešo tamsavo kraujo priesaikos pjūvis. Švelniai uždėjau ran- 
kas ant jo delnų. 

— Taip, sutinku. Būsiu tau atvira. 

Jis spustelėjo man pirštus. 

— Ir aš būsiu. Na, - jis giliai įkvėpė, - klausei, kodėl ve- 
džiau tave. 

— Truputėlį smalsauju. 

Jis nusišypsojo, plati jo burna užsikrėtė gera nuotaika, kuri 
švietė jo akyse. 

— Na, nėra ko stebėtis, kad smalsauji. O vedžiau tave dėl 
kelių priežasčių. Vienos ar net dviejų dar negaliu pasakyti, 
nors ilgainiui jas sužinosi. Bet svarbiausia priežastis ta, dėl 
kurios ir tu už manęs ištekėjai: norėjau apsaugoti tave nuo 
Džeko Randalo. 

Prisiminusi kapitoną, suvirpėjau, ir Džekas stipriau suspau- 
dė man rankas. 

- Tu esi saugi, - nuramino jis. - Turi mano pavardę, mano 
šeimą, klaną, o jei prireiks, ginsiu tave ir savo kūnu. Kol būsiu 
gyvas, į to Žmogaus nagus nepakliūsi. 

— Ačiū, - padėkojau. 

Žiūrint į griežtą, jauną, ryžtingą veidą plačiais skruostikau- 
liais ir tvirtu žandikauliu, man pirmąsyk toptelėjo, kad šis ab- 
surdiškas Duglo planas vis dėlto buvo gudrus. 

Ginsiu savo kūnu. Šie žodžiai ypač sujaudino žiūrint į jį - 
tvirtą, plačiapetį - ir prisimenant grakštų jo žiaurumą, kai 
vaidino grumtynes mėnesienoje. Jis kalbėjo rimtai. Būdamas 
toks jaunas, žinojo, ką šneka. To įrodymas - jo randai. Buvo 
ne vyresnis už daugelį lakūnų ir pėstininkų, kuriuos slaugiau, 
kaip ir jie, suvokė, ko vertas įsipareigojimas. Tai buvo ne mei- 
lės prisipažinimas, bet tiesus pažadas ginti mano saugumą 
savo paties kaina. Vyliausi, kad galėsiu jam ką nors pasiūlyti 
mainais. 

- Tu labai narsus, - kuo nuoširdžiausiai pasakiau. - Bet ar 
dėl to vertėjo tuoktis? 

— Vertėjo, - linktelėjo jis. Paskui vėl nusišypsojo, bet ne- 
linksmai. - Turėjau progos pažinti tą žmogų. Jam nepatikėčiau 
net šuns, o ką jau kalbėti apie bejėgę moterį. 

— Kaip miela, - ironiškai tariau, ir jis nusijuokė. 

Paskui atsistojo ir nuėjo prie stalo netoli lango. Kažkas, 
turbūt namų šeimininkė, viskio stiklinėje buvo pamerkusi lau- 
kinių gėlių puokštę. Už jos stovėjo dvi vyno taurės ir butelis. 
Džeimis pripylė į jas vyno ir grįžo. Vėl atsisėdęs į savo vietą, 
padavė man taurę. 

— Ne toks geras kaip Kolumo, - nusišypsojo, - bet nepras- 
tas. - Jis kilstelėjo taurę. - Už ponią Freizer, - švelniai pasakė, ir 
staiga mane apėmė baisi panika. Ją užgniaužusi pakėliau taurę. 

- Už atvirumą, - pasakiau, ir mudu išgėrėm vyno. - Na, tai 
viena priežastis. - Nuleidau taurę. - O kitos? 

Jis įdėmiai apžiūrinėjo taurę. 

- Gal pasakysiu tik vieną: geidžiu tave pamylėt. - Jis sužiuro 
į mane. - Ar apie tai galvojai? 

Jei jis norėjo mane sutrikdyti, jam puikiai sekėsi, bet nu- 
sprendžiau to neparodyti. 

— Šit kaip? - drąsiai pasakiau. 

— Atvirai šnekant, labai trokštu. 

Mėlynos akys ramiai žvelgė virš taurės krašto. 

— Dėl to nebūtinai turėjai mane vesti, - paprieštaravau. 

Jis nuoširdžiai pasipiktino. 

— Juk nemanai, kad būčiau tavimi pasinaudojęs ir nepasiū- 
lęs tuoktis? 

- Daugybė vyrų taip elgiasi, - atsakiau prajuokinta jo nai- 
vumo. 

Sutrikęs jis kažką burbtelėjo, paskui atgavo šaltakraujišku- 
mą ir perdėm oriai pasakė: 

- Turbūt esu pasipūtęs taip sakydamas, bet man patiktų 
mintis, kad nesu ta daugybė vyrų ir elgiuosi ne taip niekingai 
ir žemai, kaip įprasta daugeliui. 

Sujaudinta jo šnekos, nuraminau, kad iki šiol jis elgėsi man- 
dagiai ir džentelmeniškai, ir atsiprašiau už visas abejones dėl jo 
paskatų. 

Po šios pavojingos diplomatiškos pastabos abu nutilom ir jis 
vėl pripylė tuščias taures. 


Kurį laiką tylomis gurkšnojome vyną, abu kiek drovėdamie- 
si po paskutinio atviro pasikeitimo nuomonėmis. Taigi, matyt, 
šį tą galėčiau jam pasiūlyti. Turėčiau atvirai prisipažinti, kad ta 

mintis buvo šovusi man į galvą dar prieš mudviem pakliūvant 
į šią absurdišką padėtį. Jis buvo labai patrauklus jaunuolis. Ne- 
trukus po to, kai atvykau į pilį, jis buvo pasisodinęs mane ant 
kelių, ir... 

Pakreipiau taurę ir išgėriau iki dugno. Vėl paplekšnojau 
per lovą. 

— Sėskis, - pasakiau. - Ir... — vis sukau galvą ieškodama 
kokios nors neutralios pokalbio temos, galinčios sušvelninti 
nesmagumą, kurį jautėme būdami labai arti vienas kito, - ir 
papasakok apie savo šeimą. Kur užaugai? 

Nuo jo svorio lova smarkiai įdubo, aš pasistengiau nenusiri- 
denti prie jo. Jis įsitaisė čia pat, jo marškinių rankovė vos palietė 
mano ranką, laisvai gulinčią ant šlaunies. Atsisėdęs jis paėmė 
ją, ir mudu atsišliejom į sieną. Nė vienas nenudūrėm akių, bet 
jutome mus siejantį ryšį. 

- Na, ir nuo ko turėčiau pradėti? 

Jis užkėlė ant kėdės dideles kojas ir sukryžiavo per kulkšnis. 
Pralinksmėjau atpažinusi kalnietį, kuris laisvalaikiu patogiai įsi- 
taiso ir pasiruošia narplioti painius šeimos ir klano santykius, 
kurie sudaro beveik visų svarbių įvykių Škotijos Aukštumose 
foną. Vieną vakarą mudu su Frenku praleidome kaimo smu- 
klėje, pakerėti dviejų senukų pokalbio. Juodu kaltino ilgai, maž- 
daug nuo 1790 metų, trunkančią nesantaiką, dėl kurios neseniai 
buvo sugriauta senovinė daržinė. Dabar pasibaisėjau, nors prie 
tokių dalykų jau buvau bepriprantanti, suvokusi, kad tas vaidas, 
kurio ištakas turbūt gaubė laiko paslaptys, dar net neįsiplieskęs. 
Ramdydama proto sąmyšį, kurį sukėlė ši mintis, šiaip taip sutel- 
kiau dėmesį į Džeimio šneką. 

— Mano tėvas, aišku, buvo Freizeris, jaunesnysis netikras da- 
bartinio Lovato brolis. Bet motina buvo Makenzi. Ar žinai, kad 
Duglas ir Kolumas - mano dėdės? 

Aš linktelėjau. Panašumas buvo gan akivaizdus, nors plaukų 
spalva ir skyrėsi. Platūs skruostikauliai ir ilga, tiesi, aštriabriau- 
nė nosis buvo aiškiai paveldėta iš Makenzių. 

- Taip, mano mama - jų sesuo, bet ji turėjo dar dvi seseris. 
Teta Džaneta mirusi, kaip ir mama, o teta Džokasta ištekėjo 
už Ruperto pusbrolio ir gyvena netoli Loch Eilino. Tetulė Dža- 
neta susilaukė šešių vaikų - keturių sūnų ir dviejų dukterų, o 
tetulė Džokasta — trijų mergaičių, Duglas - keturių dukterų, 
Kolumas - tik mažojo Hamišo, o mano tėvai augino mane ir 
seserį, kuri gavo Džanetos, mūsų tetulės, vardą, bet mes ją 
vadiname Džene. 

— Rupertas taip pat Makenzis? - paklausiau, bet man jau 
ėmė maišytis vardai. 

- Taip. - Džeimis nutilęs pamąstė. - Jis yra Duglo, Kolumo ir 
Džokastos pirmos eilės pusbrolis, taigi man - antros eilės dėdė. 
Ruperto tėvas ir mano senelis Džeikobas buvo broliai su... 

- Luktelėk. Toliau nebūtina gilintis, nes beviltiškai susipai- 
niosiu. Dar net neprisikasėme prie Freizerių, o jau spėjau pa- 
mesti tavo pusbrolių giją. 

Svarstydamas jis pasitrynė smakrą. 

- Hmm. Ką gi, su Freizeriais kebliau, nes mano senelis 
Saimonas buvo vedęs tris kartus, taigi mano tėvas turėjo dvi 
netikrų brolių ir seserų šeimas. Dabar baikime tuo, kad turiu 
gyvus šešis dėdes Freizerius ir tris tetas, ir užmirškime visus iš 
jų gimusius pusbrolius ir pusseseres. 

— Taip ir padarykim. 

Pasilenkiau į priekį ir pripyliau mudviem dar po taurę vyno. 

Sužinojau, kad Makenzių ir Freizerių klanų žemės vieną 
ruožą ribojasi vidinėmis sienomis ir driekiasi vienos šalia kitų 
nuo pajūrio pro žemesnįjį Neso ežero galą. Ši bendra siena, 
kaip dažniausiai ir būna, buvo nepažymėta žemėlapyje ir labai 
ginčytina, slankiojanti pirmyn ir atgal, nelygu laikotarpis, pa- 
pročiai ir giminystė. Palei šią ribą, pietiniame Freizerių klano 
žemių gale, stovi nedidelis Broch Tuaracho dvaras, priklausęs 
Brajanui Freizeriui, Džeimio tėvui. 

- Prie jo driekiasi gana derlingas žemės gabalas, be to, ta vieta 
tinkama žvejybai, yra ir nemažas miško plotas medžioti. Jis išlai- 

ko kokius šešiasdešimt ūkelių ir nedidelį Broch Mordos kaimą. 
Stūkso nauji dvaro rūmai, - didžiuodamasis pasakojo, - ir senas 
apvalus bokštas, kuriame dabar laikome gyvulius ir grūdus. Du- 
glui su Kolumu visai nepatiko, kad jų sesuo ištekėjo už Freizerio, 
ir jie pareikalavo, kad ji būtų ne Freizerių žemės nuomininkė, o 
ją valdytų kaip friholdą. Todėl Lalibrochas - taip vadina tą vietą 
ten gyvenantys žmonės - buvo atiduotas mano tėvui, tačiau per- 
davimo akte buvo sąlyga: ta žemė turi atitekti tik mano motinos 
Elenos palikuonims. Jeigu ji mirs bevaikė, po mano tėvo mirties, 
nesvarbu, ar jis su kita žmona susilauks vaikų, ta žemė vėl grįš 
lordui Lovatui. Bet tėvas nebevedė, o aš esu savo motinos sūnus. 
Taigi Lalibrochas yra mano, nori tikėk, nori ne. 

— Bet juk vakar man sakei, kad esi beturtis. 

Gurkštelėjau vyno, kuris man buvo skanus; kuo daugiau 
gėriau, tuo atrodė puikesnis. Man toptelėjo, kad gal reikėtų 
liautis gėrus. 

Džeimis pakraipė galvą. 

- Na, tiesa, tas dvaras priklauso man. Deja, dabar man iš jo 
menka nauda, nes negaliu į jį nukakti. - Jis įbedė į mane gailų 
žvilgsnį. - Supranti, už mano galvą paskirtas atlygis. 

Kai ištrūko iš Fort Viljamo, Džeimis buvo nuvežtas į Duglo 
namus Binachde (tai reiškia „palaimintasis“, paaiškino jis) išsi- 
gydyti žaizdų ir paskui jį užpuolusios karštinės. Vėliau iškelia- 
vo į Prancūziją ir dvejus metus kovėsi prancūzų kariuomenėje 
netoli Ispanijos sienos. 

— Dvejus metus praleidai prancūzų kariuomenėje, ir niekas 
neatėmė tau nekaltybės? - nustebusi leptelėjau. 

Man teko slaugyti daug prancūzų, ir abejojau, kad per du 
šimtus metų jų požiūris į moteris būtų labai pasikeitęs. 

Vienas Džeimio lūpų kamputis sutrūkčiojo ir jis pašnairavo 
į mane. 

— Jei būtum mačiusi kekšes, aptarnaujančias prancūzų ka- 
riuomenę, Sasenach, stebėtumeis, kad išvis drįstu paliesti mo- 
terį, o ką jau kalbėti apie gulimąsi į lovą. 

Paspringau vynu ir užsikosėjau. Jis paslaugiai padaužė man 
per nugarą. Pridususi ir išraudusi nurimau ir paraginau jį pa- 
sakoti toliau. 

Prieš kokius metus jis grįžo į Škotiją ir pusmetį gyveno 
vienas arba miške bastėsi su „netikėlių“ - žmonių, kurie ne- 
priklausė jokiam klanui, - gauja. Džeimis kentė badą ir vogė 
galvijus pasienio ruože. 

— Tada kažkas man ir vožė per galvą kirviu ar panašiu daik- 
tu, - gūžčiodamas pečiais pasakė jis. - Turėjau patikėti tuo, ką 
apie įvykius pasakojo Duglas, nes kitus du mėnesius gulėjau be 
sąmonės. 

Per užpuolimą Duglas buvo dvare netoliese. Duglą iškvietė 
Džeimio draugai, ir jam pavyko pergabenti sūnėną į Prancūziją. 

— Kodėl į Prancūziją? - paklausiau. - Juk buvo labai pavo- 
jinga tave šitaip toli tempti. 

- Bet dar pavojingiau buvo palikti tenai. Po tą vietovę šmiri- 
nėjo anglų sargybiniai, supranti, tose apylinkėse mes su sėbrais 
nemažai nuveikėme, taigi Duglas, matyt, nenorėjo, kad anglai 
mane rastų gulintį be sąmonės samdinio trobelėje. 

- Arba jo namuose, - pasakiau šiek tiek ciniškai. 

- Man atrodo, jis manęs nepriglaudė dėl dviejų priežas- 
čių, - atsakė Džeimis. - Pirma, tada pas jį viešėjo svečias anglas. 
O antra, išvydęs mane, nusprendė, kad vis tiek mirsiu, todėl iš- 
siuntė į vienuolyną. 

Šv. Onos iš Boprė vienuolynas Prancūzijos pakrantėje buvo, 
regis, Aleksandro Freizerio, šios mokymo ir garbinimo švento- 
vės abato, vieno iš šešių Džeimio dėdžių Freizerių, valdose. 

- Jie su Duglu didžiai nesutarė, - paaiškino Džeimis, - bet 
Duglas pamanė, kad čia jis negalės man padėti, o vienuolyne 
tikrai sulauksiu pagalbos, jei dar nevėlu. 

Ir sulaukė. Jį išgelbėjo šv. Dominyko broliai, pasitelkę savo 
medicinines žinias, ir stiprus organizmas. Džeimis liko gyvas ir 
pradėjo pamažu sveikti. 

- Vos atsigavęs, grįžau atgal, - pasakojo Džeimis. - Duglas 
ir jo vyrai pasitiko mane pakrantėje, ir patraukėm į Makenzių 
žemes, bet pakeliui sutikome tave. 

— Kapitonas Randalas sakė, kad jūs vogėte galvijus. 

Nesutrikęs dėl tokio kaltinimo, jis nusišypsojo. 

— Na, Duglas - ne tas žmogus, kuris praleistų progą pasi- 
pelnyti. Aptikom gražią gyvulių bandą, besiganančią lauke, o 
aplinkui nė gyvos dvasios. Taigi... 

Jis gūžtelėjo pečiais, gyvenimo netikėtumus laikydamas li- 
kimo dovana. 

Tikriausiai pasirodžiau susirėmimo tarp Duglo vyrų ir 
Randalo dragūnų pabaigoje. Pajutęs, kad anglai seka, pusę savo 
žmonių Duglas pasiuntė į tankmę, įkandin jų nuvarė ir galvijus, 
o kiti škotai pasislėpė atžalyne ir pasiruošė iš pasalų užpulti an- 
glus, kai tik jie pasirodys. 

— Viskas puikiai pavyko, - džiugiai pasakojo Džeimis. - 
Staiga išdygom ir rėkdami pasileidom joti tiesiai per juos. Jie, 
žinoma, puolė paskui mus. Surengėme jiems linksmas gaudy- 
nes kalva aukštyn, per upelius ir uolas, o kiti Duglo vyrai su gal- 
vijais movė per sieną. Atsiplėšę nuo raudonšvarkių, sulindom į 
trobelę ir laukėm, kol sutems ir galėsime keliauti. Ten pirmąsyk 
ir išvydau tave. 

- Štai kaip, - tariau. - Bet kodėl grįžai į Škotiją? Prancūzi- 
joje tikriausiai būtų buvę kur kas saugiau. 

Jis jau žiojosi ketindamas atsakyti, paskui apsigalvojo ir 
gurkštelėjo vyno. Matyt, ėmiau skverbtis į jo paslapčių pasaulį. 

— Tai ilga istorija, Sasenach, - tarė jis vengdamas tos te- 
mos. - Ją sužinosi vėliau, o dabar pakalbėkim apie tave. Ar pa- 
pasakosi-apie savo šeimą? Jei, žinoma, gali, - skubiai pridūrė. 

Valandėlę pamąsčiau, bet iš tikrųjų atrodė, kad visai nepa- 
vojinga jam papasakoti apie savo tėvus ir dėdę Lemą. Juk paga- 
liau dėdės Lemo profesija buvo šioks toks pranašumas. Tyrinėti 
senovę buvo labai - arba nelabai - gerbtinas užsiėmimas ir aš- 
tuonioliktame, ir dvidešimtame amžiuje. 

Taigi pradėjau pasakoti, praleisdama tokias nereikšmingas 
smulkmenas kaip automobiliai, lėktuvai ir, žinoma, karas. Džei- 
mis įdėmiai manęs klausėsi, kartais užduodamas kokį klausimą, 
pareikšdamas užuojautą dėl mano tėvų mirties ar pasidomėda- 
mas dėde Lemu ir jo atradimais. 

- Paskui sutikau Frenką, - pabaigiau. 

Nutilau, nes nežinojau, kiek dar galiu plėtotis, nelįsdama į 
pavojingą teritoriją. Laimė, mane išgelbėjo Džeimis. 

- Ir dabar nenori apie jį kalbėti, - nuovokiai tarė. 

Tylomis linktelėjau, o mano akis užtraukė migla. Džeimis 
paleido mano ranką ir apkabino, švelniai priglausdamas mano 
galvą sau prie peties. 

- Nieko baisaus, - tarė glostydamas man plaukus. - Ar pa- 
vargai, mieloji? Gal norėtum pamiegoti? 

Vos nesusiviliojau atsakyti „taip, bet man dingtelėjo, kad 
pasielgčiau nesąžiningai ir bailiai. Atsikrenkščiau ir papurčiau 
galvą. 

— Ne, - tariau ir giliai įkvėpiau. Nuo Džeimio silpnai dvelkė 
muilu ir vynu. - Jaučiuosi gerai. Papasakok... papasakok, kokius 
žaidimus žaisdavai vaikystėje. 


= 


Kambaryje stovėjo stora dvylikos valandų žvakė su juodo 
vaško žiedais, iš jų trys nudegė, ko! mudu šnekėjomės ir paleis- 
davome vienas kito rankas tik norėdami įsipilti vyno ar apsilan- 
kyti kambario kampe už užuolaidos, kur stovėjo naktipuodis. 
Grįžęs iš vieno tokio pasivaikščiojimo, Džeimis nusižiovavo ir 
pasirąžė. 

— Jau labai vėlu, - pasakiau taip pat stodamasi. - Gal mums 
reikėtų gultis. 

— Gerai, - pritarė jis ir pasitrynė sprandą. - Gultis? Ar miego- 
ti? - Pašaipiai kilstelėjo antakį, burnos kamputis sutrūkčiojo. 

Tiesą sakant, šalia jo jaučiausi taip jaukiai, kad buvau beveik 
pamiršusi, kodėl mes čia. Išgirdusi jo žodžius, puoliau į paniką. 

— Na... - silpnai pratariau. 

- Šiaip ar taip, juk neketini miegoti su drabužiais? - paklau- 
sė jis, praktiškas kaip visada. 

— Ne, turbūt ne. 

Iš tikrųjų įvykiai taip greitai klostėsi, kad net nepagalvojau 
apie naktinį apdarą, nors jo ir šiaip neturėjau. Miegodavau su 
apatiniais marškiniais arba nuoga, nelygu koks būdavo oras. 

Džeimis pamainos drabužiams, kuriais vilkėjo, taip pat ne- 
buvo pasiėmęs, todėl, matyt, gulsis nenusirengęs marškinių, 
o gal ir visai be nieko. Na ir reikaliukai, galintys pakišti tam 
tikrų minčių. 

— Tada eikš, padėsiu tau išsivaduoti iš nėrinių ir kitų gro- 
žybių. 

Kai jis pradėjo mane nurenginėti, jo rankos virpėjo. Bet 
knebinėjantis su daugybe kabliukų, kuriais buvo susagstyta 
mano liemenė, jo drovumas kiek nublėso. 

- Cha! - pergalingai tarė, įveikęs paskutinį kabliuką, ir abu 
nusijuokėme. 

— Dabar leisk man, - pasakiau nusprendusi, kad delsti be- 
prasmiška. 

Ištiesiau rankas ir atsegiau jam marškinius, rankos nuslydo 
po jais ir per Džeimio pečius. Delnais pamažu perbraukiau jam 
per krūtinę, jusdama elastingus plaukelius ir švelnius įdubimus 
apie spenelius. Džeimis stovėjo nuščiuvęs, o kai atsiklaupiau at- 
segti klubus juosiančio diržo sagties, kone sulaikė kvėpavimą. 

Jeigu tai turi įvykti, tebūnie dabar, pagalvojau ir tyčia pa- 
glosčiau po kiltu jo stangrias ir liesas šlaunis. Nors jau puikiai 
žinojau, ką daugelis škotų mūvi po kiltais - ogi nieko, - vis tiek 
buvau priblokšta, tenai radusi tik Džeimį. 

Jis mane pastatė ir nulenkė galvą norėdamas pabučiuo- 
ti. Bučiavo gana ilgai, o jo rankos, nukeliavusios žemyn, ap- 
čiuopė mano apatinio sijono kabliuką. Sijonas nupleveno, ant 
grindų paskleisdamas krakmolytas klostes, ir aš likau tik su 
marškiniais. 

— Kur išmokai taip bučiuotis? - pridususi paklausiau. 

Jis išsišiepė ir vėl mane prisitraukė. 

— Sakiau, kad esu nekaltas, bet ne vienuolis, - tarė ir dar 
sykį mane pabučiavo. - Jei man atrodys, kad reikia patarimo, 
paprašysiu. 

Džeimis stipriai priglaudė mane, ir pajutau, kad jis visiškai 
pasiruošęs tęsti, ką pradėjom. Nustebau supratusi, kad ir aš su- 
sijaudinusi. Nesvarbu, kas buvo kaltas šią vėlyvą valandą: vynas, 
Džeimio patrauklumas ar ilgas susilaikymas, bet iš tikrųjų labai 
jo geidžiau. 

Ties juosmeniu išpešiau jo marškinius ir rankomis perbrau- 
kiau per krūtinę nykščiais apvesdama spenelius. Jie akimoju su- 
standėjo, ir Džeimis prispaudė mane prie krūtinės. 

— Aak! - aiktelėjau gaudydama kvapą. 

Jis atsiprašinėdamas paleido mane. 

— Ne, nieko baisaus, pabučiuok dar kartą. 

Jis pakluso, šįsyk man nuo pečių nusmaukdamas apatinių 
marškinių petnešėles. Tada kiek atsitraukė suimdamas mano 
krūtis ir liesdamas spenelius, kaip dariau aš. Grabinėjau sagtį, pri- 
laikančią jo kiltą; jis padėjo mano pirštams, ir sagtis atsikabino. 

Staiga jis pakėlė mane, atsisėdo ant lovos su manimi ant ke- 
lių ir truputį kimiai tarė: 

- Pasakyk, jei būsiu per šiurkštus, ir liepk liautis, kai norėsi. 
Bet iki tol, kol mudu nesueisime, nes paskui turbūt nebegalėsiu 
susitvardyti. 

Atsakydama apkabinau Džeimio kaklą ir prisiglaudžiau jį. 
Tada jo ranką nuvedžiau prie slidaus plyšiuko tarp kojų. 

- Šventas Dieve, - sudejavo Džeimsas Freizeris, kuris nie- 
kada neminėdavo Dievo vardo be reikalo. 

— Dabar nebesustok, - pasakiau. 


p 
Vėliau gulint atrodė natūralu, kad mano galva ilsisi jam ant 
krūtinės. Mudu labai tikome vienas kitam, visa pradinė įtampa 


SVETIMŠALĖ 305 


buvo išnykusi, ją nuslopino bendras jaudulys ir abipusio tyri- 
nėjimo naujumas. 

- Ar buvo taip, kaip ir tikėjaisi? - smalsiai paklausiau. 

Jis sukikeno ir garsiai sududeno man į paausį: 

— Beveik. Maniau, jau... ne, nesvarbu. 

— Ne, pasakyk. Ką manei? 

- Nesakysiu, nes juoksies iš manęs. 

— Pažadu nesijuokti. 

Jis paglostė man plaukus, nuo ausies nubraukdamas garbanas. 

— Na, gerai. Neįsivaizdavau, kad būsim veidas į veidą. Ma- 
niau, atsuksi man nugarą, kaip daro arkliai. 

Kaip įmanydama stengiausi nesulaužyti pažado, ir man pa- 
vyko nesusijuokti. 

- Žinau, kad skamba kvailai, - teisinosi jis. - Tik... kai nuo 
pat jaunystės įsikali į galvą kokias mintis, paskui nebegali jų 
išvyti. 

— Niekada nematei, kaip mylisi žmonės? - nustebau, nes 
buvau lankiusis ūkininkų nameliuose, kuriuose visa šeima gy- 
vendavo viename kambaryje. Nors Džeimio šeima ir nebuvo 
ūkininkai, vis dėlto retas škotų vaikas nėra pabudęs mylintis 
suaugusiesiems. 

- Aišku, kad mačiau, bet dažniausiai po antklodėmis. 
Galėčiau pasakyti tik tiek, kad vyras būdavo viršuje. Tiek ir 
težinau. 

- Mm. Pastebėjau. 

- Ar buvau tave prispaudęs? - kiek sunerimo jis. 

— Nelabai. Bet ar iš tikrųjų manei, kad žmonės mylisi tokia 
poza kaip gyvuliai? 

Nors nesijuokiau, neįstengiau nuslėpti plačios šypsenos. 

Jis švelniai paraudo aplink ausis. 

— Taip. Sykį mačiau, kaip vyras viešai paėmė moterį. Tačiau 
tai... buvo išprievartavimas, taip jau nutiko, ir jis buvo užėjęs 
jai už nugaros. Aš patyriau įspūdį ir, kaip jau sakiau, to nebe- 
užmiršau. 

Jis nepaleido manęs iš glėbio, vėl pasitelkdamas arklio ra- 
minimo būdus. Bet jie pamažu kito ir virto ryžtingesniu ty- 
rinėjimu. 

— Noriu kai ko tavęs paklausti, - pratarė jis, ranka braukda- 
mas man per nugarą. 

— Ko gi? 

— Ar tau patiko? - pasiteiravo kiek susidrovėjęs. 

- Taip, - atvirai atsakiau. 

- Ak. Man atrodė, kad tau buvo malonu, nors Merta sakė, 
jog moterims dažniausiai nė motais, todėl turėčiau baigti kuo 
greičiau. 

- Ir ką apie tai nutuokia tas Merta? - pasipiktinau. - Dau- 
geliui moterų yra taip, kad kuo lėčiau, tuo didesnį malonumą 
jos patiria. 

Džeimis vėl sukikeno. 

— Tą reikalą išmanai geriau už Mertą. Aną vakarą iš Mer- 
tos, Ruperto ir Nedo gavau nemažai patarimų. Jie man pasirodė 
gana atgrasūs, todėl nusprendžiau pasikliauti savo nuojauta. 

- Ir ji tavęs neapvylė, - pasakiau, apie pirštą sukdama jo 
krūtinės plauką. - Kokios dar išminties jie tau pažėrė? 

Žvakės šviesoje jo oda buvo rausvai auksinio atspalvio, ir aš 
pralinksmėjau, kai jam sumišus ji paraudonavo labiau. 

— Didumos pakartoti negalėčiau. Kaip sakiau, man atrodo, 
tie patarimai nevykę. Mačiau poruojantis daugybės rūšių gyvū- 
nus, ir daugelis jų sugebėjo tai daryti be jokių patarimų. Many- 
čiau, ir žmonių visai nereikia to mokyti. 

Smaginausi įsivaizduodama, kaip koks nors naujokas se- 
miasi išmanymo apie lytinius santykius diendaržyje ir miške, o 
ne ieško patarimų persirengimo kambariuose ir nepadoriuose 
žurnaluose. 

— O kokius gyvūnus regėjai poruojantis? 

— Ai, visokius. Mūsų ūkis buvo netoli miško, ten praleidau 
nemažai laiko medžiodamas, ieškodamas ištrūkusių karvių. 
Mačiau arklius, žinoma, karves, kiaules, vištas, balandžius, šu- 

nis, kates, tauriuosius elnius, voveres, triušius, šernus, o kartą 
net gyvačių porelę. 

— Gyvačių?! 

— Taip. Ar žinai, kad gyvatės turi dvi varpas? Na, jų patinai. 

— Ne. Tikrai? 

— Aha, ir abi dvišakas, maždaug tokias. 

Jis rodydamas praskėtė smilių ir didįjį pirštą. 

— Patelei turi būti baisiai nepatogu, - sukrizenau. 

— Bet, regis, jai buvo smagu, - tarė Džeimis. - Nors gyvačių 
veidai nėra išraiškingi. 

Prunkšdama įsikniaubiau veidu jam į krūtinę. Malonus 
muskusinis jo kūno dvelksmas buvo sumišęs su aitriu marški- 
nių kvapu. 

— Nusivilk marškinius, - liepiau sėsdamasi ir termapdama už 
marškinių krašto. 

— Kam? - paklausė, bet klusniai atsisėdo. 

Atsiklaupiau prieš jį, grožėdamasi nuogu kūnu. 

— Nes noriu į tave pažiūrėti. 

Jis buvo gražiai sudėtas, ilgi, dailūs kaulai ir lygūs raumenys, 
glotniai sugulę nuo krūtinės ir pečių linkių iki vos įgaubto pilvo 
ir šlaunų. Jis kilstelėjo antakius. 

— Tada ir tu juos nusimesk. 

Jis ištiesė rankas ir padėjo man išsinerti iš susiglamžiusių 
marškinių, nutraukė juos per klubus žemyn. Vos jie nusmuko, 
suėmė už liemens ir labai smalsiai pradėjo mane apžiūrinėti. 
Nuo jo žvilgsnio sutrikau. 

— Nesi matęs nuogos moters? - paklausiau. 

— Esu, bet nė vienos iš arti. - Jo veide nušvito plati šypse- 
na. - Ir nė vienos, kuri būtų mano. - Jis abiem rankomis pa- 
glostė man strėnas. - Tavo platūs klubai; būsi gera motina. 

- Ką? 

Pasipiktinusi atsitraukiau, bet jis priglaudė mane ir griuvo ant 
lovos. Aš užvirtau ant jo. Džeimis manęs nepaleido, kol lioviausi 
spurdėti, tada kilstelėjo, kad mudviejų lūpos vėl susitiktų. 

- Žinau, vieno sykio gana, kad santuoka būtų įteisinta, bet... 

Jis droviai nutilo. 

— Nori dar kartą? 

— Ar labai prieštarautum? 

Ir šįkart nesusijuokiau, bet šonkauliai nuo įtampos sutra- 
tėjo. 

— Ne, - atsakiau gergždžiančiu balsu. - Neprieštaraučiau. 

— Ar alkanas? - tyliai paklausiau kiek vėliau. 

- Išbadėjęs. - Jis palenkė galvą norėdamas švelniai krimstelėti 
man į krūtį, paskui išsišiepęs pakėlė akis. - Bet reikia ir paval- 
gyti. - Jis nusirito prie lovos krašto. - Virtuvėje turbūt yra šaltos 
jautienos, duonos ir vyno. Eisiu atnešti mudviem vakarienės. 

— Ne, nesikelk. Aš atnešiu. 

Šokau iš lovos ir nudrožiau prie durų, ant marškinių užsi- 
metusi skarą, kad koridoriuje nepertrauktų šaltis. 

— Palauk, Klere! - sušuko Džeimis. - Geriau leisk man... 

Bet aš jau buvau atidariusi duris. 

Mano pasirodymas tarpdury buvo sutiktas garsiais džiaugs- 
mo šūksniais. Prie židinio didžiajame kambaryje buvo susibūrę 
gal penkiolika vyrų. Jie gėrė, valgė ir lošė kauliukais. Sumišusi 
valandėlę mindžikavau, o į mane geidulingai spoksojo penkio- 
lika veidų, švysčiojančių tarp ugnies šešėlių. 

- Ei, mergyt! - šūktelėjo Rupertas, vienas iš ūžautojų. - Tu 
dar paeini! Ar Džeimis neatliko savo pareigos? 

Šią šmaikščią repliką palydėjo griausmingas juokas ir dau- 
gybė dar šiurkštesnių pastabų apie Džeimio šaunumą. 

- Jeigu jau nustekenai Džeimį, mielai užimsiu jo vietą! - pa- 
sisiūlė neaukštas tamsiaplaukis jaunuolis. 

— Ne, ne, jis niekam tikęs, mergyt, imk mane! - suriko kitas. 

— Vyručiai, jai nerūpi nė vienas! - šūktelėjo girtutėlis Mer- 
ta. - Pasidulkinus su Džeimiu, ją įstengs patenkinti tik pana- 
šus į šitą! 

Jis virš galvos pamojavo didžiuliu avies kaulu, ir kambaryje 
pasigirdo kvatojimas. 

Nėriau atgal į kambarį, uždariau duris ir nugara prisiplo- 
jau prie staktos, o Džeimis nuogas tysojo ant lovos ir kretėjo 
iš juoko. 

— Mėginau tave perspėti, - tarė žiopčiodamas. - O, kad pa- 
matytum savo veidą! 

- Ir ką, - sušnypščiau, - visi tie stuobriai ten veikia? 

Džeimis grakščiai nuslydo nuo mūsų vestuvinio guolio ir 
atsiklaupęs ėmė raustis drabužių krūvoje ant grindų. 

— Tai liudytojai, - trumpai paaiškino. - Duglas rūpinasi, 
kad nebūtų kaip šios santuokos pripažinti negaliojančia. - Jis 
atsitiesė rankose laikydamas kiltą ir šypsodamas užsijuosė jį 
ant strėnų. — Apgailestauju, bet geras tavo vardas sugadintas 
visiems laikams, Sasenach. 

Bemarškinis žengė prie durų. 

- Neik tenai! - sudraudžiau, staiga apimta panikos. 

Jis atsigręžė ir, ranką uždėjęs ant skląsčio, raminamai šyp- 
telėjo. 

- Nesijaudink, mieloji. Jeigu jie - liudytojai, turi kai ką pa- 
matyti. Be to, neketinu badmiriauti dar tris dienas, baiminda- 
masis, kad jie gali iš manęs pasišaipyti. 

Džeimiui išėjus iš kambario, pasigirdo nešvankūs pritarimo 
šūksniai ir plojimai. Duris jis paliko pravertas. Nužingsniavo į 
virtuvę aidint sveikinimams, pilantis nepadoriems klausimams 
ir patarimams. 

— Kaip pirmas kartas, Džeimi? Ar kraujavai? - plyšavo Ru- 
pertas gerai pažįstamu gergždžiančiu balsu. 

— Ne, bet tu paplūsi krauju, senas šunsnuki, jei neužčiaupsi 
srėbtuvės, - atkirto Džeimis į šiurkštų škoto sąmojį. 

Jo aa pritarė džiaugsmingas stūgsmas, bet vyrai ir 
toliau šaipėsi, kol Džeimis per kambarį nužirgliojo į virtuvę ir 
vėl užlipo laiptais. 

Įleisdama jį plačiau atvėriau duris. Džeimio veidas buvo 
raudonas kaip apačioje pleškanti ugnis, o rankos - pilnos mais- 
to ir gėrimų. Jis įslinko šonu, lydimas paskutinio linksmybės 
protrūkio. Kad to triukšmo nesigirdėtų, ryžtingai užtrenkiau 
duris ir užšoviau skląstį. 

- Atnešiau ganėtinai, todėl mums kurį laiką nereikės niekur 
eiti, - tarė Džeimis, rikiuodamas gėrybes ant stalo ir vengda- 
mas mano žvilgsnio. - Ar užkąsi? 

Ištiesiau ranką pro jį norėdama paimti butelį vyno. 

- Dar ne. Bet man tikrai reikia išgerti. 


== 

Džeimiui vėl sukilo geiduliai, ir aš jį pamaloninau, nors jis ir 
buvo nerangus. Nenorėdama nei mokyti, nei parodyti, kad esu 
labiau patyrusi, leidau jam daryti, ką jis norėjo, kartais tik mes- 
telėdama kokį patarimą, pavyzdžiui, kad galėtų perkelti svorį 
ant alkūnių, o ne užgulti man krūtinę. 

Pernelyg išbadėjęs ir nevikrus, todėl ir šiurkštokas, jis vis 
tiek mylėjosi su nemąžtančiu džiaugsmu, ir tai man piršo min- 
tį, kad vyrų nekaltybė galbūt yra visiškai neįvertintas dalykas. 
Bet Džeimiui rūpėjo mano saugumas, ir tas jo rūpestis pasirodė 
išsyk ir mielas, ir erzinantis. 

Kai suartėjom trečią kartą, smarkiai išsiriečiau prieš jį ir su- 
rikau. Jis išsigandęs tučtuojau atsitraukė ir puolė atsiprašinėti. 

- Atleisk. Nenorėjau sukelti tau skausmo. 

- Ir neskaudėjo. 

Nuvargusi pasirąžiau, jaučiausi pasakiškai,. 

- Nejaugi? - sukluso jis apžiūrinėdamas, ar nesužeidė manęs. 

Staiga susiprotėjau, kad švelnybės, matyt, nebuvo įtrauktos 
į skubotą Mertos ir Ruperto mokymą. 

- Ar taip nutinka kiekvieną kartą? - sužavėtas paklausė, kai 
jam viską paaiškinau. 

Pasijutau, lyg būčiau kokia valdinga moteris, turėjusi ne 
vieną sutuoktinį, ar japonų geiša. Niekada neįsivaizdavau savęs 

kaip meilės meno patarėjos, bet turėjau pripažinti, kad tas vai- 
dmuo man patiko. 

— Ne kiekvieną, - pralinksmėjau. - Tik tada, kai vyras būna 
geras meilužis. 

- O. 

Jo ausys raustelėjo. Kiek sunerimau, kai nuoširdų smalsumą 
Džeimio žvilgsnyje pakeitė didėjantis ryžtas. 

— Ar pasakysi, ką turėsiu daryti kitą sykį? - paklausė jis. 

— Ogi nieko ypatingo, - nuraminau. - Tik neskubėk ir būk 
dėmesingas. Bet ko mes laukiam? Tu vis dar gali. 

Džeimis nustebo. 

— Tau nereikia pertraukėlės? Aš negaliu tuojau po... 

— Na, moterims kitaip. 

— Taip, pastebėjau, - sumurmėjo jis. 

Nykščiu ir smiliumi apėmė mano riešą. 

- Tik... tu labai trapi, bijau sužeisti. 

— Nesužeisi, - nekantriai pasakiau. - O jei ir sužeistum, ne- 
supyksiu. | 

Matydama suglumusį jo veidą, nusprendžiau parodyti, ką 
turėjau galvoje. 

— Ką darai? - sukrėstas paklausė jis. 

— Pats matai. Nekrutėk. 

Po valandėlės ėmiau jį kandžioti dantimis, grybščiojau vis 
smarkiau, kol jis įkvėpdamas šaižiai sušnypštė. Stabtelėjau. 

— Ar skaudėjo? - pasiteiravau. 

- Taip. Truputį. 

Jis buvo pridusęs. 

— Man liautis? 

— Ne! 

Vėl pradėjau darbuotis dantimis, tyčia šiurkščiai. Staiga jis 
krūptelėjo ir aiktelėjo taip, lyg būčiau išplėšusi jam širdį. Tysojo 
ant nugaros virpėdamas ir sunkiai kvėpuodamas. Užsimerkęs 
kažką pure geilų kalba. 

— Ką pasakei? 

— Pasakiau, - tarė atsimerkdamas, - kad man tuojau sprogs 
širdis. 

Patenkinta išsišiepiau. 

— Ak, Merta su savo šutve ir to nepasakojo? 

— Pasakojo. Bet tai buvo vienas iš dalykų, kuriais nepatikėjau. 

Nusikvatojau. 

- Tada gal geriau nutylėk, ką jie dar sakė. Ar dabar supratai, 
kodėl nesupyksiu, jei būsi šiurkštus? 

— Taip. - Jis giliai įkvėpė ir pamažu iškvėpė. - Jeigu tai pa- 
darysiu tau, ar jausies taip pat? 

— Na, - iš lėto pratariau, - iš tiesų nežinau. 

Kaip įmanydama kračiausi minčių apie Frenką, maniau, kad 
vedybinėje lovoje turi gulėti tik du žmonės, nesvarbu, kaip jie 
ten atsidūrė. Džeimis buvo visai kitoks nei Frenkas ir kūnu, ir 
protu, bet iš tikrųjų dviejų kūnų jungimosi būdų skaičius yra 
ribotas, o tarp mudviejų su Džeimiu dar nebuvo tokio artumo, 
kuris mylėjimąsi kaskart daro vis kitokį. Kūno atsakas buvo ne- 
išvengiamas, bet neištirtų teritorijų - į valias. 

Džeimio antakiai buvo išlenkti, jo mina pašaipiai grėsminga. 

- Ak, yra kažkas, ko nežinai? Na, tada mudu išsiaiškinsime, 
ar ne? Kai tik tam turėsiu jėgų. - Jis vėl užsimerkė. - Kada nors 
kitą savaitę. 


= 

Pabudau gerokai prieš aušrą, virpėdama ir pastėrusi iš siau-- 
bo. Negalėjau prisiminti sapno, kuris mane pažadino, bet staiga 
grįžusi į tikrovę taip pat išsigandau. Aną vakarą, pasinėrusi į 
naujai atrasto intymumo malonumus, kuriam laikui buvau pa- 
miršusi savo padėtį. Dabar buvau viena, gulėjau šalia miegančio 
nepažįstamojo, su kuriuo mano gyvenimas buvo neatskiriamai 
susietas, nublokšta likimo ten, kur tvyrojo neregima grėsmė. 

Tikriausiai išleidau sielvartingą garsą, nes antklodės staiga 
sukrutėjo, ir nepažįstamasis taip ūmai stryktelėjo ant grindų, 
kad man vos nesustojo širdis, lyg iš po kojų būtų purptelėjęs 

fazanas. Jis susigūžė ir sustingo prie kambario durų, vos mato- 
mas priešaušrio šviesoje. 

Įdėmiai pasiklausęs, skubiai apžvelgė kambarį ir tylutėliai 
nusėlino prie lango ir lovos. Jo ranka buvo sulenkta. Supratau, 
kad joje ginklas, nors tamsoje nemačiau koks. Patenkintas, kad 
pavojus negresia, jis atsisėdo šalia manęs ir į slėptuvę virš gal- 
vūgalio įkišo peilį ar ką. 

- Tu sveika? - sušnabždėjo ir pirštais perbraukė per drėgną 
mano skruostą. 

— Taip. Atleisk, kad pažadinau. Sapnavau košmarą. Po ga- 
lais... - tariau ketindama paklausti, kas jį privertė taip staiga 
šokti iš lovos. 

Didžiulis šiltas delnas nuslydo nuoga mano ranka, neleis- 
damas prasižioti, 

- Nieko nuostabaus, juk tu sustirusi. - Jis pastūmė mane 
po antklodžių krūva, į šiltą vietą, kurioje ką tik gulėjo. - Aš 
kaltas, - burbtelėjo. - Susigrobiau visas antklodes. Deja, dar ne- 
įpratau dalytis lova. 

Džeimis atsigulė šalia ir jaukiai apkamšė mudu antklodė- 
mis. Netrukus vėl ištiesė ranką ir palietė man veidą. 

— Ar tai dėl manęs? - tyliai paklausė. - Negali manęs pa-- 
kęsti? 

Tyliai susijuokiau žagsėdama, vos ne kūkčiodama. 

— Ne, čia tu niekuo dėtas. 

Tamsoje ėmiau apgraibomis ieškoti rankos, kad galėčiau ra- 
minamai spustelėti. Pirštai įsipainiojo į antklodę, apčiuopė šiltą 
kūną ir galų gale rado, ko ieškojo. Gulėjome greta, spoksodami 
į žemas lubas su sijomis. 

— O jei būčiau pasakiusi, kad negaliu tavęs pakęsti? - staiga 
paklausiau. - Ką, po šimts, būtum daręs? 

Jis krūptelėjo, kad net sugirgždėjo lova. 

- Būčiau pasakęs Duglui, kad nori anuliuoti santuoką, nes 
ji neįtvirtinta. 

Šįsyk garsiai nusijuokiau. 

- Neįtvirtinta! Kai tiek liudytojų? 

Kambaryje buvo jau ganėtinai šviesu, todėl veide, atgręžta- 
me į mane, išvydau šypseną. 

- Na, buvo tie liudytojai ar ne, juk tik mudu galim pasakyti, 
kas iš tikrųjų buvo? Ir aš verčiau likčiau it musę kandęs, nei 
susituokęs su ta, kuri manęs nekenčia. 

Pasisukau į jį. 

- Bet aš tau nejaučiu neapykantos. 

— Ir aš tau. Daugybė sėkmingų santuokų prasidėjo kur kas 
blogiau nei mūsų. 

Švelniai mane nugręžęs, Džeimis įsitaisė už nugaros ir gu- 
lėjome susiglaudę it šaukštai. Jo ranka apglėbė mano krūtį, ne 
kviesdama ar reikalaudama, bet, regis, todėl, kad ten buvo jos 
vieta. 

- Nebijok, - sušnabždėjo man į plaukus. - Dabar mes dviese. 

Po daugelio dienų pirmąsyk pasijutau sušildyta, nuraminta 
ir saugi. Tik kai sušvito pirmieji dienos spinduliai ir pradėjau | 
grimzti į miegą, prisiminiau tą peilį virš galvos ir nusistebėjau, 
kokios grėsmės verčiamas vyras budriai miegotų su ginklu jau- 
navedžių kambaryje. 


16 


Viena graži diena 


SUNKIAI PASIEKTAS tos nakties intymumas išgaravo iš- 
kritus rasai, ir rytą buvome labai įsitempę. Beveik tylomis pa- 
pusryčiavom kambary, tada užkopėm į neaukštą kalvelę anapus 
užeigos namų, kartais mestelėdami vienas kitam kokį privers- 
tinį mandagų žodelį. 

Kalvelės viršuje atsisėdau ant rąsto pailsėti, o Džeimis įsitai- 
sė ant žemės už kelių pėdų ir atsirėmė į pušaitę. Krūme už ma- 
nęs purpčiojo paukštis, gal alksninukas ar strazdas. Klausiausi 
neskubraus jo brazdėjimo, spoksojau į purius debesėlius, plau- 
kiančius pro šalį, ir svarsčiau, kaip turėčiau elgtis susiklosčius 
tokiai padėčiai. 

Kai tyla pasidarė beveik nebepakeliama, Džeimis staiga tarė: 

— Viliuosi... 

Tada nuščiuvo ir išraudo. 

Nors man atrodė, kad turėčiau rausti aš, apsidžiaugiau, kad 
bent vienam iš mūsų taip atsitiko. 

— Ką? - pamėginau padrąsinti. 

Vis dar švelniai nuraudęs, jis papurtė galvą. 

— Tiek to. 

— Kalbėk. - Atkišau pėdą ir pirštais nedrąsiai bakstelėjau 
jam į koją. - Nuoširdumas, prisimeni? 

Tai buvo nesąžininga, bet nebegalėjau pakęsti nervingo 
krenkščiojimo ir akių vartymo. 

Sunertos jo rankos stipriai apglėbė kelius, ir jis atsilošė, bet 
žvilgsnis buvo įbestas į mane. 

— Ketinau pasakyti, - tyliai prabilo, - turįs vilčių, kad vyras, 
kuriam teko garbė pirmajam su tavimi sugulti, buvo tau dosnus, 

kaip tu man. - Jis kiek droviai nusišypsojo. - Bet, gerai pagalvo-: 
jęs, pasakysiu truputį ką kita. Na... tenorėjau tau padėkoti. 

— Dosnumas čia niekuo dėtas! - atšoviau nuleidusi akis ir 
įnirtingai trindama nesamą dėmę ant suknelės. 

Mano regėjimo lauke atsirado didžiulis batas ir bakstelėjo' 
į kulkšnį. 

- Nuoširdumas? - pakartojo jis, ir pakėlusi akis išvydau šel- 
miškai pakeltus antakius ir plačią šypseną. 

- Ak, - ėmiau gintis, - kad ir kaip, tai patyriau ne patį 
pirmą kartą. 

Jis nusijuokė ir, savo siaubui, supratau, kad mane išpylė 
raudonis. 

Vėsus šešėlis uždengė įkaitusį mano veidą, didelės rankos 
tvirtai suėmė mano rankas ir pastatė ant kojų. Džeimis pats at- 
sisėdo ant rąsto ir viliojamai paplekšnojo sau per kelius. 

— Sėskis. 

Nusukusi veidą, nenoromis paklusau. Jis patogiai priglaudė 
mane sau prie krūtinės ir rankomis apsivijo liemenį. Girdėjau, 
kaip man į nugarą ritmiškai tuksi jo širdis. 

- Nagi, - tarė, - jei mums sunku šnekėtis per atstumą, tru- 
putį pasiglaustysim. Kai vėl priprasi prie manęs, pasakyk. 

Jis atsilošė, kad būtume ąžuolo šešėlyje, ir tylomis mane ap- 
glėbė lėtai alsuodamas, todėl jutau, kaip kilnojasi jo krūtinė ir 
kaip jis kvėpuoja man į plaukus. 

- Gerai, - pasakiau po valandėlės. 

— Puiku. 

Jis paleido mane iš glėbio ir atgręžė į save. Iš arti mačiau 
tamsiai rudus šerius, kuriais buvo apšepę skruostai ir smakras. 
Perbraukiau pirštais; jie panėšėjo į senovinės sofos pliušą, buvo 
ir kieti, ir švelnūs. | 

— Atsiprašau. Šį rytą nenusiskutau. Vakar prieš vestuves 
Duglas davė man skustuvą, bet paskui atsiėmė, matyt, pabūgęs, 
kad po vestuvinės nakties nepersirėžčiau gerklės. 

Jis šyptelėjo, aš jam taip pat nusišypsojau. 

Išgirdusi Duglo vardą, prisiminiau mūsų pokalbį aną vakarą. 

— Man smalsu... - pratariau. - Vakar vakare sakei, kad kai 
parkeliavai iš Prancūzijos, Duglas su savo vyrais pasitiko tave 
pakrantėje. Kodėl patraukei su juo, užuot grįžęs į savo namus 
ar Freizerių žemes? Duglas su tavim elgiasi... - neryžtingai 
nutilau. 

— Ak, - tarė jis pakeisdamas kojų padėtį, kad būtų lengviau 
mane laikyti. 

Kone girdėjau, kaip mintys sukasi jo galvoje. Apsisprendė 
gana greitai. 

- Tau reikėtų kai ką žinoti. - Džeimis susiraukė. - Papasa- 
kojau, kodėl esu paskelbtas nusikaltėliu. Kurį laiką po to... po to, 
kai ištrūkau iš Fort Viljamo, man nerūpėjo... niekas. Maždaug 
tuo metu pasimirė tėvas, ir mano sesuo... 

Džeimis vėl nutilo, ir aš pajutau, kad jį kamuoja vidinė kova. 
Atsisukau norėdama į jį pažiūrėti. Šiaip linksmas veidas buvo 
apniauktas kažkokio nemalonaus jausmo. 

— Duglas man papasakojo... - lėtai pratarė jis, - Duglas pa- 
pasakojo, kad mano sesuo susilaukė vaiko. Nuo Randalo. 

— Viešpatie! 

Jis sušnairavo į mane ir nusuko žvilgsnį. Jo akys blizgėjo lyg 
safyrai, jis greitai keliskart sumirksėjo. 

- Aš... Aš negalėjau prisiversti grįžti, - tyliai pasakė. - Ir su- 
sitikti su ja po visko, kas įvyko. Be to, - jis atsiduso, tada kietai 
žinoma, neištvėrė, jai buvo sunku vienai. Po galais, aš palikau 
ją vieną! Taigi ji susidėjo su kitu anglų kareiviu iš įgulos, tik 
Duglas nežinojo su kuriuo. 

Džeimis sunkiai nurijo seilę, tada susitvardęs ėmė pasakoti 
toliau: 

— Aišku, nusiunčiau seseriai pinigų, kiek turėjau, bet nej- 
stengiau... neįstengiau jai parašyti. Ir ką būčiau parašęs? - Jis 
bejėgiškai gūžtelėjo pečiais. - Kad ir kaip buvo, ilgainiui pavar- 
gau tarnauti Prancūzijos kariuomenėje. O dėdė Aleksas man 

pasakė šnektelėjęs su anglų dezertyru, tokiu Horoksu. Šis pa- 
bėgo iš kariuomenės ir buvo pasamdytas Fransio Maklino iš 
-Danverio. Vieną dieną išgėręs prasitarė, kad buvo dislokuotas 
su įgula Fort Viljame tuo metu, kai aš pasprukau. Ir matė žmo- 
gų, kuris tądien nušovė viršilą. 

- Taigi jis gali paliudyti, kad tai ne tavo darbas! 

Regis, gera žinia, todėl taip ir pasakiau. Džeimis linktelėjo. 

— Taip. Deja, dezertyro žodis mažai ką reiškia. Vis dėlto 
tai pradžia. Bent sužinosiu, kas žudikas. Tačiau... neišmanau, 
kaip sugrįžti į Lalibrochą. Kaip būtų gera vėl vaikščioti Ško- 
tijos žemėje, negresiant pavojui, kad tau ant kaklo gali būti 
užnerta virvė. 

— Taip, būtų puiku, — šaltai tariau. - Bet kuo čia dėti Ma- 
kenziai? 

Džeimis leidosi į sudėtingą šeimos santykių ir klano gimi- 
nysčių analizę, bet, painiavos dūmams išsisklaidžius, paaiškėjo, 
kad Fransis Maklinas giminiuojasi su Makenziais, jisir perdavė 
Horokso žodžius Kolumui, o šis pasiuntė Duglą užmegzti ryšio 
su Džeimiu. 

- Štai kodėl jis buvo netoliese, kai mane sužeidė, - baigė 
pasakoti Džeimis. Tada nutilo ir prisimerkęs pažvelgė į saulę. - 
Vėliau pradėjau abejoti, ar ne jis tai padarė. 

- Smogė tau kirviu? Tavo dėdė? Po šimts, kodėl? 

Jis susiraukė, tarsi svarstydamas, kiek gali man atskleisti, 
paskui gūžtelėjo pečiais. 

— Nenutuokiu, ką žinai apie Makenzių klaną, - tarė, - nors 
įsivaizduoju, kad, daug dienų jodama su Nedu Gouvanu, turėjai 
šį tą išgirsti. Jis nemoka ilgai laikyti liežuvio už dantų. 

Išvydęs mano šypseną, Džeimis palingavo galvą. 

— Na, juk matei Kolumą. Visi supranta, kad jis nesulauks se- 
natvės. O mažajam Hamišui tik aštuoneri. Dar dešimt metų jis 
negalės vadovauti klanui. Taigi kas nutiktų, jei Kolumas mirtų, 
kai Hamišas bus dar nepilnametis? 

Jis sužiuro į mane sufleruodamas. 

— Turbūt Duglas taptų klano vadu, - lėtai pratariau, - bent 
iki užaugs Hamišas. 

- Gryna tiesa, - palinksėjo Džeimis. - Bet Duglas visai ki- 
toks žmogus nei Kolumas, o tarp klano narių yra tokių, kurie 
nenorės jam paklusti, jei galės pasirinkti kitą vadą. 

- Suprantu, - neskubėdama pasakiau, - o tas kitas - tu. 

Įdėmiai jį nužvelgiau ir turėjau pripažinti, kad taip tikrai 
gali būti. Jis senojo Džeikobo anūkas, Makenzių kraujo, nors 
tik iš motinos pusės. Aukštas, išvaizdus, gero stoto vaikinas, ne- 
abejotinai protingas ir iš šeimos paveldėjęs gebėjimą vadovauti 
žmonėms. Jis kovėsi Prancūzijoje ir įrodė mokąs vesti vyrus į 
mūšį. Tai buvo svarbi aplinkybė. Jeigu jis taptų vadu, net atlygis, 
skirtas už jo galvą, gal būtų visai įveikiama kliūtis. 

Anglai turėjo ganėtinai bėdų ir vargo Aukštumose, malšin- 
dami nuolatinius nedidelius maištus, rengdami reidus pasienyje 
ir kovodami su klanais, o juk grėstų sukilimas, jei paaiškėtų, 
kad svarbiausio klano vadas, apkaltintas žmogžudyste, klano 
vyrų nėra laikomas žmogžudžiu. 

Pakarti paprastą Freizerių klano narį buvo viena, o štur- 
muoti Leocho pilį ir atiduoti Makenzių klano vadą anglų teis- 
mui - visai kas kita. į 

- Jei mirtų Kolumas, ar norėtum tapti klano vadu? 

Juk Džeimiui tai būtų galimybė išbristi iš sunkumų, nors 
nujaučiau, kad jam labiausiai trukdo didžiulės paties kliūtys. 

Išgirdęs mano klausimą, jis šyptelėjo. 

- Ne. Net jeigu ir manyčiau turįs tam teisę, kurios neturiu, 
tai suskaldytų klaną. Duglo vyrai sukiltų prieš mano sekėjus. 
Nesu linkęs valdyti kitų žmonių kraujo kaina. Bet Duglas su 
Kolumu nėra tikri dėl mano apsisprendimo. Todėl gal jiems at- 
rodo, kad saugiau mane nužudyti, nei rizikuoti. 

Galvodama apie visa tai, suraukiau kaktą. 

— Tačiau gali pasakyti Duglui ir Kolumui, kad neketini... 
ak. - Labai pagarbiai pažvelgiau į jį. - Bet tu jau tą padarei. 
Duodamas priesaiką. 

Anksčiau man buvo toptelėję, kaip puikiai jis tada išsisuko 
iš pavojingos padėties, bet tik dabar supratau, kokia pavojinga 
ji buvo. Klano vyrai iš tikrųjų norėjo, kad jis prisiektų, o Kolu- 
mas - ne. Duoti tokią priesaiką reiškė paskelbti save Makenzių 
klano nariu, taigi galimu kandidatu į klano vadus. Jei Džeimis 
būtų atsisakęs prisiekti, jis galėjo būti smarkiai sumuštas arba 
nužudytas. Deja, sutikdamas jis rizikavo nė kiek ne mažiau, tik 
tą mažai kas žinojo. 

Įžvelgęs pavojų, Džeimis išmintingai nusprendė toje cere- 
monijoje nedalyvauti. O kai aš nevykusiai mėgindama pabėgti 
nustūmiau jį tiesiai prie bedugnės krašto, jis tvirtai ir ryžtingai 
atsistojo ant labai plono lyno ir perėjo į kitą bedugnės pusę. Je 
suis prest, tai jau tikrai. 

Džeimis linktelėjo supratęs, kokios mintys sukasi mano 
galvoje. 

- Taip. Jeigu tą vakarą būčiau prisiekęs, kaip pridera, vargu 
ar būčiau išvydęs aušrą. 

Nuo šių žodžių krūptelėjau, taip pat suvokusi, kad visai ne- 
norėdama įstūmiau jį į tokį pavojų. Laikyti peilį virš lovos ūmai 
pasirodė tik pagrįsta atsargumo priemonė. Įdomu, kiek naktų 
jis miegojo su ginklu Leocho pilyje, laukdamas, kada jį užklups 
pražūtis. 

— Visada miegu ginkluotas, Sasenach, - tarė jis, nors ne- 
ištariau nė žodžio. - Tik vienuolyne ir šią naktį pirmąkart po 
daugybės mėnesių miegojau nesuspaudęs rankoje durklo. 

Jis išsišiepė, aiškiai prisimindamas, ką tada gniaužė ta ranka. 

- Po velnių, kaip atspėjai, ką galvoju? - paklausiau nepaisy- 
dama jo šypsenos. 

Jis linksmai papurtė galvą. 

- Būtum labai prasta šnipė, Sasenach. Viską, ką galvoji, iš- 
duoda tavo veidas, matyti kaip ant delno. Žvilgtelėjai į mano 
durklą ir nuraudai. - Pakreipęs raudonplaukę galvą, jis smaigstė 
mane žvilgsniu. - Aną vakarą prašiau, kad būtum nuoširdi, bet 
iš tiesų to nė nereikėjo, nes tu nemoki meluoti. 

— Taip, jei jau atrodau tokia prasta melagė, - kiek atžariai 
atšoviau. — Tai nori pasakyti, kad bent tu nemanai, jog esu 
šnipė? 

Jis neatsakė. Pažvelgė man per petį į užeigos namus ir staiga 
įsitempė it lanko templė. Išsigandau, bet paskui išgirdau garsus, 
kurie ir patraukė jo dėmesį. Kanopų kaukšėjimą ir pakinktų 
žvangesį. Užeigos namų link jojo didžiulis vyrų būrys. 

Atsargiai nusėlinęs, Džeimis pritūpė už krūmų. Iš ten at- 
sivėrė kelio vaizdas. Pasikaišiusi sijonus, tylutėliai nuropojau 
įkandin jo. 

Kelias, palei uolienų atodangą staigiai išsilenkęs, jau ramiau 
vingiavo žemyn į daubą, kur ir stovėjo užeigos namai. Ryto bri- 
zas į mus nešė artėjančio būrio klegesį, bet tik po kelių minučių 
pasirodė pirmo arklio snukis. 

Jojo dvidešimt ar trisdešimt žmonių, daugelis mūvėjo odi- 
nes kelnes ir buvo užsimetę skraistes, bet įvairių spalvų ir raštų. 
Visi iki vieno buvo ginkluoti. Prie kiekvieno arklio balno kabėjo 
mažiausiai po vieną muškietą, be to, buvo matyti gausybė pis- 
toletų, durklų ir kardų, o dar daugiau ginklų tikriausiai slėpėsi 
talpiuose keturių nešulinių arklių balnakrepšiuose. Šeši vyrai 
vedėsi jojamus arklius be krovinių ir balnų. 

Nors ekipuotė panėšėjo į karinę, vyrai atrodė atsipalaida- 
vę. Risnojo mažomis grupelėmis plepėdami ir juokdamiesi, 
bet kartkartėmis kokia galva pakildavo ir budriai apžvelgdavo 
apylinkes. Man labai knietėjo sprukti, kai vieno vyro akys sly- 
do pro mūsų slaptavietę, tas tiriamas žvilgsnis, rodės, tikrai 
pastebės net menkiausią krustelėjimą ar saulės blyksnį Džei- 
mio plaukuose. 

Pakėlusi akis, supratau, kad ta pati mintis toptelėjo ir Džei- 
miui. Galvą ir pečius jis buvo užsigobęs skraiste, taigi lindėda- 
mas po pilkšvu, medžioklės raštu išmargintu dangalu atrodė 
tarsi susiliejęs su krūmu. Paskutiniam raiteliui įjojus į užeigos 
namų kiemą, Džeimis nusimetė skraistę ir mostelėjo į taką kal- 
vos viršun. 

- Ar žinai, kas jie? - sušvokščiau, sekdama įkandin jo į 
viržyną. 

- Kaipgi nežinosiu. 

Džeimis ropštėsi stačiu taku it kalnų ožys, visai be dusulio ir 
neprarasdamas šaltakraujiškumo. Dirstelėjęs atgal, pamatė, kad 
man sunkiai sekasi keberiotis, stabtelėjo ir ištiesė ranką norė- 
damas padėti. 

— Tai sargyba, - tarė kryptelėdamas galvą užeigos namų pu- 
sėn. - Čia mes gana saugūs, bet geriau laikytis nuo jų kuo toliau. 

Buvau girdėjusi apie garsiąją juodąją sargybą, neoficialų po- 
licijos būrį, palaikantį tvarką Aukštumose, taip pat kad yra ir 
kitų sargybų, patruliuojančių savo rajonuose, renkančių „mo- 
kesčius“ iš žmonių, kad jų pilis ar turtas būtų neva apsaugoti. 
Skolininkai galėjo vieną rytą atsibusti ir pamatyti, kad naktį 
dingo jų gyvuliai, bet niekas, ypač sargybos vyrai, nebūtų pasa- 
kę, kur jie iškeliavo. Mane ūmai pagavo nepaaiškinama baimė. 

- Juk jie neieško tavęs? 

Išsigandęs jis atsigręžė, lyg tikėdamasis pamatyti vyrus, ko- 
piančius į kalvą jo gaudyti, bet tenai nebuvo nė gyvos dvasios. 
Džeimis sužiuro į mane, su palengvėjimu nusišypsojo ir ranka 
apglėbė per liemenį. 

— Kažin. Dešimt svarų sterlingų per mažai, kad tokiai gaujai 
vertėtų mane medžioti. Jeigu jie būtų žinoję, kad aš užeigos na- 
muose, nebūtų šitaip atjoję, visi sykiu atsibastę prie durų. - Jis 
ryžtingai papurtė galvą. - Ne, jei būtų ko ieškoję, būtų pasiuntę 
vyrus saugoti kitos namo pusės ir langų, tik tada išdygę prie prie- 
kinių durų. Turbūt jie čia užsuko tik atsigaivinti ir pasistiprinti. 

Mudu toliau kopėme per vietą, kur status takas pasibaigė 
dygiakrūmių ir viržių guotais. Atsidūrėme prieškalnėse, virš 
Džeimio galvos kilo granito uolos, nemaloniai man priminda- 
mos Kraig na Duno akmenų ratą. 

Paskui užlipome ant nedidelio gūbrio, ir atsivėrė kvapą 
gniaužiantis vaizdas: kalvos su labai stačiais uolėtais šlaitais ir 
žaluma iš visų pusių. Man atrodė, kad daugelis vietovių Aukš- 

tumose apaugusios medžiais, supamos uolų ar kalnų, tačiau 
čia mus gairino vėsūs skersvėjai ir kaitino saulės spinduliai, lyg 
švęsdami keistą mūsų santuoką. 

Ištrūkus iš Duglo įtakos ir klaustrofobiją varančios daugy- 
bės vyrų draugijos, mane apėmė svaigus laisvės jausmas. Kilo 
pagunda paraginti Džeimį bėgti ir pasiimti mane, bet nugalėjo 
sveikas protas. Nė vienas neturėjom nei pinigų, nei maisto, tik 
menkus pietus, kuriuos jis atsinešė krepšyje. Jeigu iki saulėly- 
džio negrįžtume į užeigos namus, mus tikrai imtų vytis. Džei- 
mis galėtų karstytis uolomis kiaurą dieną ir neišspaustų nė lašo 
prakaito, neuždustų, bet aš nebuvau tokia užsigrūdinusi. Išvy- 
dęs raudoną mano veidą, jis nuvedė mane prie uolos ir atsisėdo 
šalia. Patenkintas spoksojo į kalvas ir laukė, kol atsikvėpsiu. Čia 
tikrai buvome saugūs. 

Pagalvojusi apie sargybą, nesąmoningai uždėjau plaštaką 
Džeimiui ant rankos. 

- Labai džiaugiuosi, kad nesi itin vertingas. 
dėjusi rausti. 

- Na, tai galėčiau visaip suprasti, Sasenach, bet, atsižvelgiant 
į aplinkybes, - tarė jis, - ačiū tau. 

— Turėčiau padėkoti tau - kad vedei mane. Prisipažinsiu, čia 
man labiau patinka nei Fort Viljame. 

- Ačiū už pagyrimą, ponia, - pasakė jis ir vos vos nusilen- 
kė. - Ir man čia geriau. O jei jau puolėm dėkoti vienas kitam, — 
pridūrė jis, - ir aš tau dėkoju, kad ištekėjai už manęs. 

- Hm. 

Dar sykį nuraudau. 

- Ir ne tik už tai, Sasenach. - Jo šypsena paplatėjo. - Ži- 
noma, už kai ką daugiau. Kalbant apie Makenzius, ačiū, kad 
išgelbėjai man gyvybę. 

- Ką turi galvoje? 

- Būti pusiau Makenziu - viena, - paaiškino jis. - O būti 
pusiau Makenziu ir turėti žmoną anglę — visai kas kita. Anglei 

beveik nėra galimybių tapti Leocho pilies šeimininke, kad ir ką 
apie mane manytų klano nariai. Todėl Duglas ir išrinko mane 
tau į vyrus. - Jis kilstelėjo antakį, raudonai auksinį ryto saulė- 
je. - Bet viliuosi, kad nebūtum teikusi pirmenybės Rupertui? 

- Ne, tikrai ne, - atsakiau. 

Džeimis nusijuokė ir atsistojo, braukdamas nuo kilto pušų 
spyglius. 

- Mama man sakė, kad vieną gražią dieną mane išsirinks 
mergina. — Jis ištiesė ranką ir padėjo man pakilti. - Tada jai 
atšoviau, kad rinktis lyg ir vyro pirmenybė. 

- Ir ką ji atsakė? 

— Pavartė akis ir tarė: „Pamatysi, mano gaidžiuk, pamaty- 
si.“ — Jis nusikvatojo. - Ir štai. 

Džeimis pakėlė akis, kur dabar saulė ryškiai geltonomis gi- 
jomis skverbėsi pro pušų spyglius. 

— Šiandien graži diena. Eikš, Sasenach, nusivesiu tave žvejoti. 

Mudu patraukėm į kalvas. Šįsyk Džeimis pasuko į šiaurę 
per suverstus akmenis, pralindo pro uolos įtrūkį ir įžengė į slė- 
niuką, apsuptą uolų, apaugusį lapuočiais. Jame gurgėjo upelio 
vanduo, į kurį šniokšdami per uolas krito daugybė kriokliukų, 
užpildydami gilaus tarpeklio versmes ir duburius. 

Subridome į vandenį ir žingsniavome tai šešėlyje, tai iš- 
nirdami į saulę, kol labai sušilome. Šnekėjomės apie visokius 
niekus, abu pastebėdami menkiausią kito krustelėjimą, bet bu- 
vome linkę palūkėti, iki ateis valandėlė, kai žvilgsnis užsibus 
ilgiau, o prisilietimas reikš daugiau. 

Prie vieno tamsaus margo duburio Džeimis man parodė, 
kaip rankomis gaudomas upėtakis. Pasilenkęs, kad neatsitrenk- 
tų į žemas šakas, jis greitai nulėkė per išsikišusią atbrailą iš- 
tiestomis rankomis, stengdamasis neprarasti pusiausvyros. Pu- 
siaukelėje atsargiai pasisuko ant uolos ir mostelėjo ragindamas 
mane sekti įkandin. 

Jau buvau pasikaišiusi sijonus, nes keliavome per raižytą 
vietovę, ir ilgai neužtrukau. Atsigulėm ant vėsaus akmens ir su- 

glaudę galvas įsispoksojom į vandenį, o gluosnio šakos šiūravo 
mums per nugarą. 

- Tereikia, - tarė jis, - pasirinkti gerą vietą ir laukti. 

Džeimis ramiai, nesitaškydamas panardino ranką ir paliko 
gulėti ant smėlėto dugno anapus šešėlio, kurį metė uolėta iš- 
kyša, linijos. Ilgi pirštai buvo kiek suriesti. Vanduo iškraipė jų 
vaizdą, todėl atrodė, tarsi jie ramiai vilnytų lyg vandens augalo 
lapai, nors Džeimio dilbio raumenys visai nekrutėjo, vadinasi, 
jis nejudino plaštakos. Ties paviršiumi dilbis buvo persikreipęs, 
tarsi ranka būtų išnirusi taip kaip prieš mėnesį, kai su juo susi- 
pažinau... Dieve, vos prieš mėnesį? 

Susitikom prieš mėnesį, jau viena diena, kai susituokę. Su- 
jungti įžadais ir krauju. Ir draugyste. Vyliausi, kad, atėjus laikui 
iškeliauti, labai jo neįskaudinsiu. Susizgribau besidžiaugianti, 
kad dabar man nereikia apie tai galvoti. Buvome toli nuo Kraig 
na Duno, be to, kol kas negalėjo pasitaikyti jokios progos pa- 
bėgti nuo Duglo. 

- Štai ir jis. 

Džeimio balsas buvo tylus, vos garsesnis už kvėpavimą. Pa- 
sak Džeimio, upėtakio klausa jautri. 

Iš mano regėjimo kampo žuvis atrodė taip, lyg plaktųsi 
margas smėlis. Upėtakis plaukiojo uolos šešėlio gilumoje, to- 
dėl buvo neįmanoma pasakyti, kokio ji dydžio. Taškelis keitė 
taškelį, mainėsi, vėduojantis perregimiems pelekams, kurie iš- 
ryškėdavo tik kai suplevendavo. Smulkios žuvelės, apspitusios 
Džeimio riešą ir iš smalsumo pešiojančios gyvaplaukius, nėrė į 
duburio šviesą. 

Vienas pirštas pamažu sulinko, bet taip iš lėto, kad sunku 
buvo pastebėti, kada jis sujudėjo. Kad jis pakeitė padėtį, galėjai 
mdtyti tik pažvelgęs į kitus pirštus. Paskui lėtai sulinko kitas 
pirštas. O po ilgesnės pertraukėlės - dar vienas. 

Beveik nedrįsau kvėpuoti, mano širdis į šaltą uolą daužė- 
si greičiau, nei žiopčiojo žuvis. Džeimio pirštai vienas po kito 
vangiai atsilenkė, ir vėl atsirito neskubri hipnotizuojanti banga. 

Vienas pirštas, kitas, dar vienas, ir vanduo ėmė ramiai raibu- 
liuoti lyg nuo žuvies peleko. 

Tarsi paviliota lėtų judesių, upėtakio nosis išsipūtė, kvė- 
pavimo ritmu orą švelniai gaudė žiotys ir kilnojosi žiaunos, o 
žiaunų dangteliams plakant tarsi širdžiai, tai pasirodydavo, tai 
dingdavo rausvos sienelės. 

Upėtakio burna grybštelėjo vandens. Dabar beveik visas 
žuvies kūnas buvo išlindęs iš po uolos ir besvoris plūduriavo 
vandenyje, bet vis dar šešėlyje. Mačiau vieną trūkčiojančią akį, 
spoksančią į nežinia ką. 

Dar vienas colis, ir plazdenantys žiaunų dangteliai atsidurs 
po klastingais viliojančiais pirštais. Sumečiau, kad abiem ran- 
komis esu stipriai įsitvėrusi uolos, o skruostą prispaudusi prie 
granito, lyg stengčiausi būti kuo mažiau pastebima. 

Staigus judesys. Viskas įvyko taip greitai, kad nespėjau pa- 
matyti, kas iš tikrųjų atsitiko. Didžiuliai vandens purslai užliejo 
uolą visai man prie veido, suplevėsavo skraistė, Džeimiui nusi- 
ridenus uola virš manęs. Pasigirdo baisus pliuškenimas, ir žu- 
vis, nuskriejusi oru, šleptelėjo ant lapais nukloto kranto. 

Džeimis nuo iškyšos metėsi ant seklumos duburio pakraš- 
ty ir taškydamasis nulėkė pasiimti laimikio, kol pritvota žuvis 
nepūkštelėjo atgal į vandenį. Čiupęs už uodegos, jis įgudusiu 
judesiu tėškė upėtakį į uolą ir išsyk užmušė, o tada atbrido pa- 
rodyti man laimikio. 

— Visai nemažas, - didžiuodamasis tarė Džeimis, atkišęs ke- 
turiolikos colių žuvį. - Kaip sykis pusryčiams, — išsišiepė. Buvo 
šlapias iki pat šlaunų, užkritusiais ant veido plaukais, marški- 
niai aptaškyti vandeniu ir aplipę sausais lapais. - Juk sakiau, kad 
su manimi nebadausi. | 

Jis suvyniojo upėtakį į varnalėšų lapus ir aplipino vėsiu 
dumblu. Tada nusiplovė rankas šaltame upelyje ir, užsikeberio- 
jęs ant uolos, padavė man tvarkingai suvyniotą ryšulį. 

— Gal ir keista vestuvių dovana, - linktelėjo į upėtakį, - bet 
paprotinė, kaip sakytų Nedas Gouvanas. 

— Ar yra toks paprotys dovanoti jaunamartei žuvį? - pra- 
linksminta paklausiau. 

Jis nusimovė kojines ir padėjo ant uolos įsaulyje, kad išdžiū- 
tų. Ilgi, nuogi jo kojų pirštai krutėjo, džiaugdamiesi šiluma. 

— Salose dainuojama viena sena meilės daina. Nori išgirsti? 

- Žinoma. Hm, angliškai, jei gali, - pridūriau. 

- O taip. Mano balsas netinka dainuoti, bet žodžius pa- 
sakysiu. 

Pirštais nubraukęs nuo akių plaukus, jis pradėjo deklamuoti: 


Ak, dukterie karaliaus žėrinčių rūmų, 

Mūsų vestuvių naktį, 

Jei Duntulme gyvenčiau, 

Pas tave lėkte atlėkčiau ir dovanočiau tau 
Pakrantės čiabuvių barsukų šimtą, 

Upely šmirinėjančių rudyjų ūdrų šimtą, 
Upėtakių sidabrinių, iš duburio išgriebęs, šimtą. 


Toliau pasipylė didžiulis salų floros ir faunos sąrašas. Turė- 
jau laiko, todėl žiūrėjau, kaip jis deklamuoja, ir galvojau: kaip 
keista taip sėdėti ant uolos Škotijos duburyje, klausantis geilų 
meilės dainų su didžiule žuvimi ant kelių. O dar keisčiau, kad 
man tai labai patiko. 

Kai jis nutilo, paplojau įsispraudusi upėtakį tarp kelių. 

— Ak, man patiko, ypač žodžiai „pas tave lėkte atlėkčiau ir 
dovanočiau tau“. Jis, regis, labai užsidegęs mylimasis. 

Džeimis, užsimerkęs prieš saulę, nusijuokė. 

— Galėčiau pridurti ir savo eilutę: „Dėl tavęs šoksiu į duburius.“ 

Abu nusikvatojom, paskui trumpai patylėjome mėgauda- 
miesi šilta ankstyvos vasaros saule. Čia buvo labai tyku, nė 
garselio, tik anapus ramaus duburio čiurleno vanduo. Džeimio 
kvėpavimas nurimo. Labai įdėmiai žiūrėjau, kaip lėtai kilnojasi 
jo krūtinė, kaip neskubriai tvinkčioja pulsas kakle. Gerklės apa- 
čioje jis turėjo mažytį trikampį randą. 

Pajutau, kad vėl pradedu drovėtis, įsitempiu. Ištiesiau ran- 
ką ir tvirtai sugriebiau jam už rankos vildamasi, kad nuo šio 
prisilietimo pasijusime nevaržomi kaip pirma. Jis apglėbė man 
pečius, bet pajutau tik tvirtą jo kūną po plonais marškiniais. 
Pasitraukiau apsimesdama, kad noriu nusiskinti kuokštelį raus- 
važiedžių dalgučių, kyšančių iš uolos plyšio. 

— Malšina galvos skausmą, - paaiškinau užsikišdama juos 
už diržo. 

— Tave kamuoja nerimas, - tarė jis, palenkdamas galvą, kad 
galėtų įdėmiai pažiūrėti į mane. - Galvos skausmas čia niekuo 
dėtas. Nerimauji dėl Frenko. Galvoji apie jį ir imi nerimauti, kai 
paliečiu tave, nes mintyse neįstengi sutalpinti abiejų. Juk taip? 

— Tu labai nuovokus, - nustebau. 

Jis nusišypsojo, bet nepalietė manęs. 

— Ne taip jau sunku susivokti, mieloji. Kai tuokėmės, su- 
pratau, kad nieko negali padaryti ir dažnai apie jį galvoji net to 
nenorėdama. 

Tuo metu negalvojau apie Frenką, bet Džeimis buvo teisus. 
Frenko negalėjau išmesti iš galvos. 

— Ar aš panašus į jį? - staiga paklausė jis. 

— Ne. 

Tiesą sakant, didesnę priešingybę būtų buvę sunku ir įsi- 
vaizduoti. Frenkas buvo lieknas, lankstus ir tamsus, o Džei- 
mis - stambus, stiprus ir šviesus kaip rausvas saulės spindulys. 
Nors abu vyrai atrodė sportiško sudėjimo, Frenkas buvo kaip 
nulietas teniso žaidėjas, o Džeimis - karys, kurio kūną buvo 
suniokoję fizinių nelaimių randai. Frenkas lenkė mane, penkių 
pėdų ir keturių colių ūgio moterį, keturiais coliais. O kai sto- 
vėdavau veidu į Džeimį, mano nosis patogiai įsibesdavo į mažą 
įdubimą jo krūtinės viduryje ir jo smakras lengvai parimdavo 
man ant viršugalvio. 

Šie vyrai labai skyrėsi ne tik fizinėmis savybėmis, bet ir pen- 
kiolika metų. Tuo amžiaus skirtumu tikriausiai ir buvo galima 

paaiškinti, kodėl Frenkas buvo itin santūrus, o Džeimis - atla- 
paširdis. Frenkas buvo nepriekaištingas, rafinuotas, dėmesin- 
gas ir patyręs meilužis. Nors Džeimis buvo žalias ir nemokėjo 
apsimesti esąs patyręs, jis man atsiduodavo visa esybe. Ir mane 
labai trikdė tai, kaip į tai reaguodavau aš. 

Džeimis žiūrėjo į mano kovą su užuojauta. 

- Na, turiu dvi galimybes, - pasakė jis. - Arba galiu tau 
leisti apie jį galvoti, arba... 

Tada pasilenkė ir švelniai prispaudė lūpas. Esu bučiavusi ne 
vieną vyrą, ypač karo metais, kai flirtas ir ūmai įsiplieskian- 
tys meilės romanai buvo lengvabūdiški mirties ir nežinomybės 
palydovai. Bet Džeimis buvo kitoks. Nepaprastas jo švelnu- 
mas anaiptol nebuvo nedrąsus; greičiau jis buvo suvokiamos ir 
tramdomos galios pažadas; iššūkis ir provokacija - dar labiau 
jaučiama dėl to, kad be jokio reikalavimo. Esu tavo, bylojo jis. 
Ir jeigu mane prisileisi, aš... 

Prisileisiu, ir mano burna po jo lūpomis prieš mano valią 
prasivėrė, iš visos širdies priimdama ir pažadą, ir iššūkį. Po ne- 
trumpos valandėlės jis pakėlė galvą ir nusišypsojo. 

— Arba galiu pamėginti atitraukti tave nuo tokių minčių, — 
pabaigė. 

Jis priglaudė mano galvą sau prie peties, glostydamas man 
plaukus ir už ausų kišdamas išsipešusias garbanas. 

— Nežinau, ar tai padės, - švelniai prabilo, - bet pasakysiu 
štai ką: man dovana ir stebuklas žinoti, kad galiu tave pamalo- 
ninti, kad tavo kūnas šalia manęs susijaudina. Iki šiol apie tai 
negalvodavau. 

Prieš atsakydama giliai įkvėpiau. 

"- Taip, tai padėjo. | 

Mudu vėl nutilome, rodės, ilgam. Galop Džeimis atsitraukė 
ir šypsodamas pažvelgė į mane. 

— Ar sakiau tau, Sasenach, kad neturiu nei pinigų, nei turto? 

Linktelėjau svarstydama, kur jis lenkia. 

- Reikėjo tave įspėti, kad viskas baigsis tuo, jog miegosime 
šieno kupetoje, gersime tik viržių alų ir valgysime avižinius mil- 
tus, sumaišytus su šaltu vandeniu. 

— Man nesvarbu. 

Jis kryptelėjo galvą į proskyną tarp medžių, nenuleisdamas 
nuo manęs akių. 

- Šieno kupetos čia neturiu, bet štai tenai auga nemažas plo- 
tas paparčių. Jei norėtum išbandyti, koks tas jausmas... 


=— 

Kiek vėliau glosčiau jo nugarą, drėgną nuo įtampos ir su- 
maigytų paparčių syvų. 

— Jei dar sykį padėkosi, gausi antausį, - pasakiau. 

Bet jis atsakė man tyliu knarkimu. Pasviręs papartis braukė 
jam per skruostą, o per ranką ropojo smalsi skruzdė, todėl ilgi 
jo pirštai trūkčiojo per miegus. 

Nubraukusi skruzdę, parimau ant alkūnės ir įsižiūrėjau į jį. 
Jis buvo užsimerkęs, todėl mačiau ilgas, tankias blakstienas. Bet 
keistų spalvų: viršūnėlės buvo tamsiai rudos, paskui blakstienos 
per visą ilgį labai šviesios, o prie šaknų kone geltonos. 

Miegant tvirta jo burnos linija buvo atsileidusi. Apatinė lūpa 
kampuose vos išsilenkusi, džiugi, putlesnė, todėl ir geisminga, 
ir nekalta. 

— Po galais, - sumurmėjau panosėje. 

Kurį laiką grūmiausi su savimi. Net prieš šią absurdiš- 
ką santuoką puikiai suvokiau, koks jis patrauklus. Tai įvy- 
ko anksčiau, kaip, be abejonės, nutinka beveik kiekvienam. 
Staiga tampi jautrus vyro arba moters išvaizdai. Maga sekioti 
tą žmogų akimis, lyg netyčia, jam nė neįtariant, su juo susi- 
durti, žiūrėti į jį, kai triūsia. Mane ėmė labai dominti Džei- 
mio kūno dalys: mentės po marškiniais, stambūs riešų kau- 
lai, švelni vietelė po žandikauliu, kur pradeda želti pirmieji 
barzdos šeriai. 

Susižavėjimas. Jis neretai įsižiebdavo tarp medicinos seserų 
ir gydytojų, medicinos seserų ir ligonių, tarp žmonių, ilgam nu- 
blokštų į svetimų draugiją. 

Kai kas įklimpdavo rimčiau, o trumpi, audringi meilės ro- 
manai užsimegzdavo dažnai. Laimė, jei romanas išblėsdavo per 
kelis mėnesius, ir niekas nenukentėdavo. O jei ne... Nėštumas, 
skyrybos, tai šen, tai ten venerinė liga. Tas susižavėjimas - pa- 
vojingas dalykas. 

Ir aš kelis kartus buvau įsivėlusi į tokį nuotykį, bet turėjau 
sveiko proto nepasiduoti jausmams. Kaip visados trauka ilgai- 
niui susilpnėdavo, auksinė vyro aura išnykdavo, ir jis vėl už- 
imdavo įprastą vietą mano gyvenime, nepakenkęs nei sau, nei 
man ar Frenkui,. 

O dabar. Šįsyk buvau priversta. Vienas Dievas težino, kokios 
žalos pridarys šis mano poelgis. Bet kelio atgal nebebuvo. 

Džeimis atsipalaidavęs ir išsikėtojęs tysojo ant pilvo. Saulė 
atsispindėjo nuo raudonų jo gaurų, apšvietė plonyčius švelnius 
plaukus, kurie žėlė išilgai stuburo iki rusvai auksinių pūkelių, 
nubarsčiusių sėdmenis ir šlaunis, ir skverbėsi gilyn į minkštų 
tamsiai rudų garbanų tankmę, kuri kyšojo tarp išskėstų kojų. 

Sėdėjau grožėdamasi ilgomis kojomis, lygia jų raumenų 
linija, einančia per šlaunis nuo klubų iki kelių, ir kita, kuri 
ėjo nuo kelių iki ilgų, grakščių pėdų. Jų apačia buvo lygi, 
rausva, su keliomis nuospaudomis, kurios atsirado vaikštant 
basomis. 

Man magėjo pirštais apvesti mažos, dailios jo ausies kontūrą 
ir buką žandikaulio kampą. Ką gi, pagalvojau, tai jau įvyko, ir 
visai nebėra ko varžytis. Kad ir ką dabar padarysiu, niekas ne- 
bepablogins reikalų nė vienam mūsų. Ištiesiau ranką ir švelniai 
paliečiau Džeimį. 

Jis miegojo labai jautriai, todėl apsivertė taip ūmai, kad net 
pašokau, o jis pasirėmė alkūnėmis, lyg ketintų tuojau stryktelėti 
ant kojų. Išvydęs mane, aprimo ir nusišypsojo. 

— Ponia, užklupote mane labai nepatogiu metu. 

Išsitiesęs visu ūgiu paparčiuose, jis itin pagarbiai, mandagiai 
nusilenkė. Nuogut nuogutėlis, pamargintas tik keliomis saulės 
šviesos dėmėmis. Nusikvatojau. Šypsena nuo jo veido nedingo, 
bet pasikeitė, kai jis pažvelgė į mane, taip pat nuogą tarp papar- 
čių. Staiga jo balsas pasidarė kimus. 

- Tiesą sakant, ponia, esu jūsų valioje. 

— Ak, štai kaip, - tyliai pasakiau. 

Jis nė nekrustelėjo, kai vėl ištiesiau ranką ir iš lėto nukelia- 
vau jo skruostu, kaklu, švytinčiu peties nuožulnumu ir žemyn. 
Jis užsimerkė. 

- Švenčiausiasis Viešpatie, - pratarė. 

Ir įkvėpė. 

- Nesijaudink, - nuraminau. - Tai neturi būti šiurkštu. 

- Ačiū, Dieve, už mažytes malones. 

— Nekrutėk. 

Jo pirštai giliai įsirausė į birią žemę, bet jis pakluso. 

— Prašau, - po kurio laiko pasakė. Dirstelėjusi pamačiau, 
kad jis atsimerkęs. 

— Ne, - atšoviau smagindamasi. 

Jis vėl užsimerkė. 

- Tau atsirūgs, - netrukus tarė. 

Tiesioje viršunosėje sublizgėjo smulkūs prakaito lašeliai. 

— Nejaugi? Ir ko imsies? 

Jis spaudė delnus prie žemės taip, kad dilbiuose išryškėjo 
sausgyslės. Prabilo sunkiai, tarsi koštų pro sukąstus dantis: 

— Nežinau, bet... Jėzau, šventoji Agniete... Aš... ką nors su- 
galvosiu! Dieve! Prašau! 

— Gerai, - atlyžau ir jį paleidau. 

Suspigau, kai jis užsirito ant manęs ir prispaudė prie pa- 
parčių. 

— Dabar ir tu įkliuvai, - ištarė labai patenkintas. į 

Saulėlydžiu parpėdinom į užeigos namus, stabtelėję kalvos 
viršūnėje, nes norėjom įsitikinti, kad lauke nebėra supančiotų 
sargybos arklių. 

Užeigos namai, pro kurių mažyčius langelius ir sienų plyšius 
jau sruvo šviesa, kvieste kvietė užsukti. Už mūsų švytėjo pasku- 
tiniai saulės spinduliai, todėl kalvos šlaite viskas metė dvigubą 
šešėlį. Vėstant dienai, pakilo brizas, ir ant žolės žaidė daugybė 
šiurenančių lapų šešėlių. Man buvo nesunku įsivaizduoti, kad 
su tais šešėliais ant kalvos šoka fėjos, atsargiai slinkdamos pro 
liaunus kamienus, įsiliedamos į miško tankmę. 

- Duglas dar negrįžo, - pasakiau, kai pradėjome žingsniuoti 
žemyn. 

Ankštame užeigos namų diendaržyje nesiganė stambus kas- 
truotas arklys, kuriuo jis dažniausiai jodavo. Nebuvo matyti ir 
dar kelių arklių, tarp jų Nedo Gouvano. 

- Jis turėtų grįžti po dienos ar dviejų. 

Džeimis pasiūlė man parankę ir mes pamažu nusileidome 
nuo kalvos, saugodamiesi daugybės akmenų, išsibarsčiusių ne- 
aukštoje žolėje. 

— Kur jis, po galais, iškeliavo? 

Įsisukus į įvykių sūkurį, man nė netoptelėjo pasidomėti, ko- 
dėl Duglo nėra, be to, iki šiol to nebuvau pastebėjusi. 

Džeimis padėjo man perlipti per tvorą, suręstą anapus už- 
eigos namų. 

- Tvarkyti reikalų su netoliese gyvenančiais samdiniais. 
Jus abu tikimasi išvysti Fort Viljame po kelių dienų. - Jis ra- 
minamai suspaudė man ranką. - Kapitonas Randalas visai ne- 
apsidžiaugs, kai Duglas atsisakys jam tave atiduoti ir tučtuojau 
iškeliaus. 

— Koks jis nuovokus, - įsiterpiau. - Ir kaip malonu, kad pa- 
liko mus čia, hm... geriau susipažinti. 

Džeimis suprunkštė. 

— Anokia malonė. Tai buvo viena iš sąlygų, kurias iškėliau 
prieš vesdamas tave. Pažadėjau vesti, jei privalau, bet pasakiau, 
kad būsiu prakeiktas, jei turėsiu įtvirtinti savo santuoką pakrū- 
mėje, spoksant ir žarstant patarimus dvidešimčiai vyrų. 

Sustojau ir įdėmiai pažvelgiau į jį. Štai kodėl jie tada taip 
šūkavo. 

- Viena iš sąlygų? - lėtai pratariau. - O kokios kitos? 

Smarkiai temo, todėl blankiai mačiau jo veidą, bet man at- 
rodė, kad jis sutriko. 

- Tik dar dvi, - galų gale pasakė. 

- Kokios? 

- Na, - jis susidrovėjęs nuspyrė nuo kelio akmenuką, - pa- 
reikalavau, kad turi ištekėti už manęs, kaip dera: bažnyčioje, su 
kunigu. Ne vien pasirašant vedybų sutartį. O kita sąlyga: vestu- 
vėms jis privalėjo tau rasti tinkamą drabužį. 

Džeimis nusuko akis vengdamas mano žvilgsnio, o balsas 
pasidarė toks tylus, kad beveik jo negirdėjau. 

- Aš... žinojau, kad nenori tekėti. Troškau tą ceremoniją pa- 
daryti... kuo jaukesnę tau. Pamaniau, gal jausies ne taip... na, 
norėjau, kad vilkėtum gražią suknelę, ir tiek. 

Prasižiojau ketindama jam atsakyti, bet jis nusisuko į užei- 
gos namus. 

— Eime, Sasenach, - tarė gargždžiu balsu. - Aš alkanas. 


= 

Dėl valgio turėjome pakęsti draugiją. Tą supratome, vos 
įžengę pro didžiojo užeigos namų kambario duris. Mus pasitiko 
džiaugsmingi šūksmai, ir buvome skubiai pasodinti prie stalo, 
ant kurio jau garavo gausi vakarienė. 

Šįsyk buvau pasiruošusi, todėl nebepykau, kai pasipy- 
lė šiurkščios pašaipos ir nešvankios užuominos. Bent kartą 
džiaugiausi galėdama kukliai sėdėti nuošaly, įspraudusi nugarą 
į kampą ir palikusi Džeimį atremti tų nepadorių juokelių ir pa- 
svarstymų, ką mudu veikėme kiaurą dieną. 

- Miegojom, - atsakė Džeimis į vieną tokį klausimą. - Juk 
aną naktį nesudėjom nė bluosto. - Pasigirdo juokas, vyrai su- 
griaudėjo dar garsiau, kai Džeimis paslaptingu tonu pridūrė: - 
Žinokit, ji knarkia. 

Meiliai šėriau jam per ausį, o jis prisitraukė mane ir stipriai 
pabučiavo. Visi ėmė ploti. 

Po vakarienės buvo šokiai, kuriems akompanavo namų šei- 
mininko smuikas. Niekada nebuvau gera šokėja, o nervinda- 
masi išvis klupinėdavau, nes pindavosi kojos. Nesitikėjau, kad 
seksis geriau vilkint ilgą drabužį ir avint griozdiškus batus. Bet, 
vos įsispyrusi į klumpes, nustebau, kad šokti lengva ir labai 
smagu. 

Moterų stigo, todėl mudvi su užeigos namų šeimininko 
žmona, pasikaišiusios sijonus, be paliovos strapaliojome džigą, 
rilą ir už jį lėtesnį šokį, kol turėjau liautis šokusi ir atsiremti į 
medinį suolą išraudusiu veidu ir gaudydama orą. 

Vyrai it škotiškos skraistės nė kiek nepailsdami sukosi po 
kambarį po vieną ar vienas su kitu. Galų gale atsišliejo į sie- 
nas ir džiūgaudami, plodami žiūrėjo, kaip Džeimis, paėmęs 
mane už rankų, išvedė šokti kažkokio greito, pašėlusio šokio 
„Šiaurės gaidys“. 

Nustrakalioję iki laiptų, kaip ir ketinom, apsisukom ir bai- 
gėm šokti, Džeimio ranka liko apsivijusi mano liemenį. Jis tarė 
kelis žodžius geilų ir anglų kalbomis. Tuo nusipelnė plojimų, ir 
dar garsesnių tada, kai įkišo ranką į savo krepšį, ištraukė mažą 
zomšinį kapšelį ir įspraudė jį užeigos namų šeimininkui saky- 
damas, kad jo turinio užteks tol, kol išseks visos viskio atsar- 
gos. Supratau, kad tie pinigai - jo dalis už lažybas Tunaige dėl 
muštynių. Turbūt tiek pinigų jis ir teturėjo; pagalvojau, kad jie 
ir negalėjo būti geriau išleisti. 

 Užlipome laiptais, skambant šiurkštiems linkėjimams, vie- 
nas balsas nustelbdamas visus kitus pašaukė Džeimį. 

Atsigręžusi išvydau apačioje virš juodos barzdos tankumy- 
no šypsantį platų Ruperto veidą, raudonesnį nei paprastai. 

— Nieko nebus, Rupertai! - šūktelėjo Džeimis. - Ji mano. 

- Ji tik gaišta su tavim laiką, vaikine, - atšovė Rupertas, 
rankove šluostydamasis veidą. - Ši moteris paties tave ant grin- 
dų per valandą. Tų jaunuolių galios greitai silpsta, - riktelėjo 
man. - Jeigu įsigeisi vyro, kuriam nerūpi miegas, pasakyk man, 
mieloji. O dabar... 

Jis kažką sviedė aukštyn. 

Storas maišelis dzingtelėjo man po kojomis. 

- Vestuvių dovana, - tarė jis. - Šimio Bogilo sargybos vyrų 
malonė. 

— Ką? 

Džeimis žengė jo paimti. 

- Kai kurie iš mūsų, vaikine, negalėjo leisti dienos dykinė- 
dami ant žolėtų krantų, - papriekaištavo jis, gašliai varstydamas 
mane akimis. - Tie pinigai uždirbti nelengvai. 
kortomis? 

- Ir tuo, ir tuo. - Vėjavaikiška šypsena perskyrė juodą barz- 
dą. - Jie liko be skatiko kišenėje, vaikine. Be skatiko! 

Džeimis išsižiojo, bet Rupertas iškėlė platų, nuospaudomis 
nusėtą delną. 

- Ne, vaikine, nereikia dėkoti. Tik gerai jai atsilygink už 
mane. 

Prispaudžiau pirštus prie lūpų ir pūstelėjau jam bučinį. Ru- 
pertas paplekšnojo sau per veidą, lyg būtų gavęs smūgį, tada 
šūktelėjo, svirduliuodamas žengė atgal ir nušlitiniavo į aludę, 
siūbuodamas tarsi girtas, nors toks nebuvo. 

Po visų linksmybių apačioje kambarys atrodė lyg ramybės 
ir tylos uostas. Džeimis, vis dar tyliai kikendamas, išsidrėbė ant 
lovos, kad atgautų kvapą. 

Atsirišau liemenę, kuri nesmagiai spaudė, atsisėdau ir ėmiau 
šukuotis susitaršiusius nuo šokių plaukus, kurie buvo susivėlę 
į raizginius. 

- Tavo puikūs plaukai, - tarė Džeimis žiūrėdamas į mane. 


f 

— Ką? Šitie? 

Droviai pakėliau ranką prie savo, švelniai tariant, netvarkin- 
gų garbanų. Jis nusijuokė. 

— Man patinka ir kiti, - tarė tyčia nutaisęs rimtą miną, - bet 
kalbėjau apie šituos. 

— Tačiau jie labai... garbanoti, - pasakiau ir nuraudau. 

- Taip, žinoma. - Jis nustebo. - Girdėjau, kaip pilyje Duglo 
duktė sakė draugei, jog su karštomis žnyplėmis turėtų vargti 
tris valandas, kad jos plaukai atrodytų kaip tavo. Dar ji pridūrė, 
kad dėl tokių plaukų norėtų iškabinti tau akis, o tau dėl tokios 
šukuosenos nereikia pakrutinti nė piršto. - Jis atsisėdo, švel- 
niai trūktelėjo už vienos garbanos ir ištempė tiek, kad ji beveik 
pasiekė mano krūtinę. - Mano sesers Dženės plaukai taip pat 
garbanoti, bet ne taip smarkiai. 

- Ar raudoni kaip tavo? - paklausiau, mėgindama įsivaiz- 
duoti paslaptingąją Dženę. Brolis, regis, ją dažnai prisimena. 

Džeimis papurtė galvą, vis dar tarp pirštų sukdamas mano 
garbanas. 

- Ne, Dženės plaukai juodi. Juodi kaip naktis. Esu raudon- 
plaukis kaip mama, o Dženė paveldėjo plaukus iš tėvo Braja- 
no Du. Dėl plaukų ir barzdos jis buvo vadinamas Juoduoju 
Brajanu. 

— Girdėjau, kad ir kapitonas Randalas turi Juodojo Džeko 
pravardę, - prasižiojau. 

Džeimis nelinksmai nusijuokė. 

— Tiesa. Bet tokią pravardę jam pelnė ne plaukų, o sielos 
spalva. - Kai dirstelėjo į mane, jo žvilgsnis sugriežtėjo. - Tu dėl 
jo nebūgštauji, tiesa, mieloji? Neturėtum jaudintis. - Jo rankos 
paleido mano plaukus ir savininkiškai suspaudė pečius. - Kalbu 
rimtai, - švelniai tarė. - Apginsiu tave. Nuo jo ar bet kurio kito. 
Iki paskutinio kraujo lašo, mo duinne. 

- Mo duinne? - paklausiau, šiek tiek sutrikdyta tokios ais- 
tringos jo kalbos. Visai nenorėjau atsakyti už kiekvieną išlietą 
jo kraujo lašą, ar jis būtų paskutinis, ar pirmas. 

- Tai reiškia „mano rudoji“. - Jis kilstelėjo garbaną prie lūpų 
ir nusišypsojo, o nuo jo žvilgsnio visi mano kraujo lašai ėmė 
gyslomis gainiotis vienas kitą. - Mo duinne, - švelniai pakarto- 
jo. - Troškau tau tai pasakyti. 

— Maniau, kad ruda - gana nuobodi spalva, - tariau, steng- 
damasi neskubinti įvykių. Man atrodė, kad ir taip sukuosi kur 
kas greičiau, nei derėtų. 

Džeimis, vis dar šypsodamas, papurtė galvą. 

— Ne, taip nesakyčiau, Sasenach. Anaiptol ne nuobodi. - 
Jis abiem rankom pakėlė visus mano plaukus ir paskleidė. - 
Jie lyg upelio, čiurlenančio per akmenis, vanduo. Tamsūs ten, 
kur sūkuriuoja, o paviršiuje, kur pagauna saulę, sidabrinio 
atspalvio. 

Įsitempusi ir sulaikiusi kvapą, atsitraukiau norėdama pa- 
siimti šepetį, kurį buvau išmetusi ant grindų. Kai atsitiesiau, 
Džeimis mane ryte rijo akimis. 

— Jau sakiau, kad neklausinėsiu nieko, ko nenori man pasa- 
koti, - tarė jis, - ir tikrai to nedarysiu, bet atskleisiu savo pa- 
darytas išvadas. Kolumas mano tave turbūt esant anglų šnipe, 
nors negali suprasti, kodėl tu ne geilų kilmės. Duglui atrodo, 
kad tu gal prancūzų šnipė, ieškanti paramos karaliui Jokūbui. 
Bet jis nesupranta, kodėl veiki viena. 

— O tu? - pasiteiravau, smarkiai pešdama atkaklų plaukų 
mazgą. - Kas aš, tavo manymu? 

Jis pakreipė galvą įdėmiai į mane žiūrėdamas. 

- Sprendžiant iš išvaizdos, galėtum būti prancūzė. Tavo dai- 
lūs veido kaulai, kaip ir kai kurių Anžu moterų. Bet prancūzės 
dažniausiai baltaveidės, o tavo oda nėra blyški. 

Jis pirštu lėtai perbraukė per raktikaulį, ir nuo jo prisilie- 
timo man užkaito oda. Pirštas nukeliavo prie veido, nubrėžė 
liniją nuo smilkinių iki skruosto, užkišdamas plaukus už ausies. 
Varstoma tiriamo jo žvilgsnio, nekrutėjau. Stengiausi nesujudė- 
ti ir tada, kai jo ranka nuslydo sprandu, o nykštys švelniai glostė 
ausies spenelį. 

- Auksinės akys, tokią akių porą jau esu regėjęs - jos buvo 
leopardo. - Jis pakratė galvą. - Ne, mieloji. Galėtum būti pran- 
cūzė, bet nesi. 

— Iš kur žinai? 

- Daug su tavimi šnekėjausi, be to, klausiausi tavęs. Duglas 
mano, kad tu prancūzė, nes puikiai kalbi prancūziškai. 

- Ačiū, - ironiškai padėkojau. - Ir tai, kad nepriekaištingai 
kalbu prancūziškai, tau įrodymas, kad aš - ne prancūzė? 

Jis nusišypsojo ir stipriau suspaudė man kaklą. 

— Vous parlez trės bien, bet ne taip gerai kaip aš, - pridūrė 
vėl angliškai. Staiga mane paleido. - Palikęs pilį, metus gyve- 
nau Prancūzijoje, o dar dvejus metus tarnavau jos kariuome- 
nėje. Vos išgirstu žmogų šnekant, žinau, ar jam prancūzų kalba 
gimtoji. Deja, tau ji ne gimtoji. - Jis lėtai papurtė galvą. - Gal 
esi ispanė? Galbūt, bet kodėl tu čia? Ispanų nedomina Aukštu- 
mos. Vokietė? Tikrai ne. - Jis gūžtelėjo pečiais. - Kad ir kas esi, 
anglai stengsis tai sužinoti. Jie neleis, kad nepažįstami žmonės 
vaikštinėtų laisvėje, kai klanai maištauja, o princas Karolis lau- 
kia, kada galės išplaukti iš Prancūzijos. Deja, jų kvotos būdai 
nelabai švelnūs. Pats patyriau. 

- O iš kur žinai, kad aš —- ne anglų šnipė? Juk sakei, kad 
Duglas įtaria mane esant prancūzų šnipe? 

- Galbūt, bet ir angliškai kalbi keistokai. Jei būtum jų šnipė, 
kodėl pasirinkai verčiau tekėti už manęs, nei grįžti pas saviš- 
kius? Tai buvo dar viena priežastis, kodėl Duglas tave ištekino 
už manęs: jis norėjo patikrinti, ar tu pabėgsi paskutinį vakarą, 
kai prieisime prie reikalo. 

— Bet aš nepasprukau. Taigi, ką tai įrodo? 

Jis nusikvatojo ir atsigulė ant lovos, ranka prisidengęs akis 
nuo šviesos. 

- O, kad žinočiau, Sasenach. O, kad žinočiau. Nesugalvo- 
ju jokio protingo paaiškinimo. Gal esi nykštukų giminės, - jis 
vogčiomis sušnairavo iš po rankos, - bet ne, manau, kad ne. 
Per aukšta. 

— Ar nežinodamas, kas aš, nebijai, kad vieną naktį galiu tave 
nužudyti? 

Jis neatsakė, bet atitraukė ranką nuo akių ir dar plačiau nu- 
sišypsojo. Man dingtelėjo, kad Džeimis paveldėjo Freizerių akis. 
Jos buvo ne giliai įdubusios kaip Makenzių, bet įstatytos tokiu 
keistu kampu virš aukštų skruostikaulių, kad atrodė įkypos. 

Nepakeldamas galvos, jis atsisagstė marškinius ir atidengė 
nuogą krūtinę iki juosmens. Tada iš makšties ištraukė durklą ir 
sviedė į mane. Durklas dzingtelėjo ant grindų prie mano kojų. 

Jis vėl užsidengė akis ir atlošė galvą rodydamas vietą žemiau 
žandikaulio, kur baigėsi tamsi želiančios jo barzdos ražiena. 

- Tiesiai po krūtinkauliu, - patarė jis. - Greita ir paprasta, 
nors reikia šiek tiek jėgos. Perrėžti gerklę lengviau, bet labai 
bjauru. 

Pasilenkiau ir pakėliau durklą. 

- Taip tau ir reikia, - atšoviau. - Pasipūtęs šunsnukis. 

Šypsena, matoma po jo rankos linkiu, dar paplatėjo. 

— Sasenach. | 

Stabtelėjau su durklu rankoje. 

— Ką? 

- Mirsiu laimingas. 

Sutinkame elgetą 


KITĄ RYTĄ PAKIRDOME gana vėlai. Saulė jau buvo aukštai 
pakilusi, kai iškeliavome iš užeigos namų, šįsyk į pietus. Dien- 
daržyje nebebuvo daugelio arklių ir nesimatė nė vieno žmogaus 
iš mūsų būrio. Garsiai nusistebėjau, kur jie dingo. 

Džeimis išsišiepė. 

- Tikrai nežinau, bet galiu spėti. Sargyba nujojo tuo keliu 
vakar, - jis parodė į vakarus, - taigi sakyčiau, kad Rupertas ir 
kiti patraukė tuo keliu. - Ir mostelėjo rytų kryptimi. - Galvi- 
jai, - paaiškino matydamas, kad vis dar nesuprantu. - Dva- 
rininkai ir nuomininkai moka sargybai, kad juos saugotų ir 
grąžintų galvijus, jeigu jie buvo pavogti per užpuolimą. Bet jei 
sargyba joja į vakarus, Lag Krumo link, visos bandos rytuose 
bent trumpai liko be apsaugos. Tenai plyti Grantų žemės, o 
Rupertas - vienas geriausių galvijų vagių iš visų mano sutik- 
tų. Gyvuliai seks paskui jį bet kur, ir kažin ar kuris subliaus. 
Čia Rupertui pristigo pramogų, todėl jis tikriausiai ėmė labai 
nekantrauti. 

Džeimis, regis, pats labai nenustygdamas vietoje, ėmė spar- 
čiai žingsniuoti. Per viržius elniai buvo išmynę taką, todėl ne- 
sunkiai drožiau įkandin neatsilikdama. Netrukus pasiekėme 
viržyną, ir aš jau galėjau eiti šalia Džeimio. 

- O kaip Horoksas? - staiga paklausiau. Džeimiui ištarus 
miestelio pavadinimą, prisiminiau anglą dezertyrą ir jo naujie- 
nas. - Juk ketinai susitikti su juo Lag Krume? 

Jis linktelėjo. 

— Taip. Bet dabar negaliu tenai keliauti, nes į tą pusę patrau- 
kė ir Randalas, ir sargyba. Pernelyg pavojinga. 

- Gal kas nors galėtų su juo susitikti vietoj tavęs? Ar yra 
žmogus, kuriuo galėtum pasikliauti? 

Jis dirstelėjo į mane ir nusišypsojo. 

— Na, tavim. Aną naktį manęs nenužudei, taigi, regis, ga- 
liu tavimi pasitikėti. Deja, tau pasirodyti vienai Lag Krume 
nevalia. Jei labai reikės, ten keliaus Merta. Bet gal sugalvosiu 
dar ką nors. 

— Pasikliauji Merta? - smalsiai pasiteiravau. 

Į šį nevalyvą sūtrauką žvelgiau nedraugiškai, nes jis daugiau 
ar mažiau prisidėjo prie dabartinės keblios mano padėties, pir- 
miausia mane pagrobdamas. Bet jis buvo Džeimio bičiulis. 

— Aha. - Jis nustebęs sužiuro į mane. - Merta pažįsta mane 
nuo pat gimimo, jis - mano tėvo antros eilės pusbrolis. Jo tėvas 
buvo mano... 

— Nori pasakyti, kad jis yra Freizeris, - greitosiomis įsiter- 
piau. - Maniau, jis vienas iš Makenzių. Kai susipažinau su tavi- 
mi, jis buvo Duglo žmogus. 

Džeimis linktelėjo. 

— Taip. Kai nusprendžiau grįžti iš Prancūzijos, pasiunčiau 
jam žinią, kad pasitiktų pakrantėje. - Jis kreivai šyptelėjo. - Ne- 
žinau, ar anksčiau būtent Duglas mėgino mane nužudyti. Visai 
nenorėjau vienas susidurti su keliais Makenziais ir būti nuplau- 
tas bangų mūšos prie Skai salos, jeigu jie ketino tai padaryti. 

— Suprantu. Taigi Duglas ne vienintelis tiki, kad liudytojai 
gali pagelbėti. 

Jis linktelėjo. 

— Tie liudytojai labai parankūs. 

Kitapus viržyno stūksojo sukrypusios uolos, kurias išduobė 
ir išskobė senovėje užslinkę, o paskui pasitraukę ledynai. Giles- 
nėse daubose telkšojo lietaus vanduo. Aplink šiuos nedidelius 
ežerėlius tankiai žėlė ir tykiame vandenyje atsispindėjo dagiai, 
bitkrėslės ir lanksvos. 

Šie nežuvingi duburiai buvo išsimėtę po visą vietovę ir 
spendė spąstus neatsargiems keliautojams — tamsoje tokie ga- 

lėjo lengvai į juos įkristi ir viržyne šlaput šlaputėliai nesmagiai 
praleisti naktį. Šalia vieno tokio duburio mudu ir susėdom už- 
krimsti priešpiečių: duonos ir sūrio. 

Prie šio ežerėlio bent buvo paukščių; palei pat vandenį šaudė 
šelmeninės kregždės, norėdamos atsigerti, o sėjikai ir didžiosios 
kuolingos pakrantėse kaišiojo ilgus snapus į dumblą ir ieškojo 
vabzdžių. 

Ant dumblo paukščiams pabėriau duonos trupinių. Kuo- 
linga įtariai sužiuro, bet kol mąstė, vikri maža kregždė greitai 
kaptelėjo trupinį ir nuskrido. Kuolinga pašiaušė plunksnas ir 
vėl ėmė stropiai snapu baksnoti žemę. 

Džeimis parodė man sėjiko patelę, kuri netoliese klykavo ir 
vilko lyg sulaužytą sparną. 

- Čia pat yra jos lizdas, - pasakiau. 

- Štai ten. 

Džeimis turėjo parodyti kelis kartus, kol pamačiau: negilus 
įdubimas visai atviroje vietoje ir keturi taškuoti kiaušiniai taip 
susiliejo su lapais nubarstytu krantu, kad kai sumirksėjau, liz- 
das vėl dingo iš akių. 

Paėmęs lazdą, Džeimis švelniai bakstelėjo lizdą ir išstūmė iš 
vietos vieną kiaušinį. Sėjiko patelė susijaudinusi išpuolė prieš 
jį. Jis atsisėdo ant kulnų ir sustingo, leisdamas kvykaujančiam 
paukščiui greitai lakstyti pirmyn atgal. Staigus judesys, ir paukš- 
tis jo rankose - ūmai nurimęs. 

Džeimis ėmė šnekėtis su sėjiko patele šnypščiančia geilų 
kalba vienu pirštu glostydamas švelnias, margas plunksnas. 
Paukštis gūžėsi jo rankoje, visai nespurdėjo, o apvaliose akutėse 
net buvo sustingę atspindžiai. 

Džeimis atsargiai padėjo paukštį ant žemės, bet šis nė ne- 
krustelėjo, todėl tarė dar kelis žodžius ir lėtai pamojo ranka 
paukščiui už nugaros. Sėjiko patelė sutrūkčiojo ir nėrė į žoles. 
Džeimis nulydėjo ją akimis ir nesąmoningai persižegnojo. 

— Kodėl taip padarei? - susidomėjau. 

— Ką? 


344 DIANA GABALDON 


Jis akimirksnį išsigando; tikriausiai buvo pamiršęs, kad aš čia. 

- Kai paukštis nuskrido, persižegnojai. Kodėl? 

Jis, kiek sutrikęs, gūžtelėjo pečiais. 

— Ak, tai senas padavimas. Kodėl sėjikai klykia ir rypuoda- 
mi bėgioja aplink lizdus? - Jis mostelėjo į kitą ežerėlio pusę, kur 
kitas sėjikas darė tą patį. Valandėlę išsiblaškęs stebėjo paukštį. - 
Sėjikuose įsikūnijusios sielos jaunų motinų, kurios mirė gim- 
dydamos, - ėmė pasakoti ir droviai nusuko žvilgsnį. - Pasak 
padavimo, jie klykauja ir laksto aplink lizdus, nes netiki, kad 
jaunikliai saugiai išsiperės; jie visada gedi prarasto arba ieško 
palikto mažylio. 

Džeimis atsitūpė prie lizdo ir lazda stumtelėjo pailgą kiauši- 
nį. Tada po truputį jį suko, kol smailasis kiaušinio galas atsigrę- 
žė į lizdo vidų kaip kitų kiaušinių. Grąžinęs kiaušinį į vietą, jis 
toliau tupėjo pasidėjęs ant šlaunų lazdą ir spoksodamas į tykų 
ežerėlio vandenį. 

— Matyt, iš įpročio, - tarė jis. - Pirmąsyk persižegnojau bū- 
damas kur kas jaunesnis, kai išgirdau tą padavimą. Iš tikrųjų 
netikiu, kad juose gyvena tos sielos, nė tada netikėjau, bet, Ži- 
nai, jaučiu šiokią tokią pagarbą... - Jis pažiūrėjo į mane ir ūmai 
nusišypsojo. - Dabar taip dažnai žegnojuosi, kad nė nepastebiu. 
Žinai, Škotijoje nemažai sėjikų. - Jis atsistojo ir nusviedė laz- 
dą. - Eime, noriu tau parodyti vieną vietą netoli štai tos kalvos 
viršūnės. 

Jis suėmė man už alkūnės padėdamas ropštis nuožulnuma 
ir mudu patraukėm įkalnėn. 

Girdėjau, ką jis sakė sėjikui paleisdamas. Nors supratau tik 
kelis geilų kalbos žodžius, gana dažnai girdėdavau seną geilų 
pasveikinimą, kurio reikšmę gerai žinojau. Džeimis tarė: „Tegu 
Dievas eina su tavimi, motin.“ 

Jauna motina, mirusi gimdydama. Ir paliktas vaikas. Palie- 
čiau Džeimio ranką ir jis pažvelgė į mane. 

— Kiek tau buvo metų? - paklausiau. 

Jis šyptelėjo ir atsakė: 

- Aštuoneri. Bent buvau atjunkytas. 

Daugiau nepratarė nė žodžio, bet vedė mane ant kalvos. 
Žingsniavome nuožulniomis prieškalnėmis, tankiai apaugusio- 
mis viržiais. Už jų kraštovaizdis staiga pasikeitė: iš žemės kilo 
didžiuliai granito kauburiai, o juos supo platanalapių klevų ir 
maumedžių guotai. Užsiropštėme ant kalvos viršūnės ir paliko- 
me už nugaros sėjikus, klykaujančius prie ežerėlių. 


žisžs 


Saulė vis labiau kaitino, ir valandą brovusis pro tankią la- 
piją - nors ten labiausiai patriūsėjo Džeimis - labai norėjau 
pailsėti. 

Vienos granito atodangos papėdėje radome ūksmingą vietą. 
Ji man truputį priminė tą, kur pirmąsyk susidūriau su Merta ir 
ištrūkau iš kapitono Randalo nagų. Bet vis tiek čia buvo miela. 
Džeimis pasakė, kad mes vienui vieni, nes aplinkui be paliovos 
čiulbėjo paukščiai. Jei kas artintųsi, jie nuščiūtų, o kėkštai ir 
kuosos sunerimę pradėtų čirkšti. 

- Visada slėpkis miške, Sasenach, - patarė jis. - Jei ramiai 
tūnosi, paukščiai iš anksto tave įspės, kad kažkas atsėlina. 

Džeimio žvilgsnis nukrypo nuo kleketuojančio kėkšto me- 
dyje virš galvos ir jis pažvelgė man į akis. Sėdėjom tarsi sustingę 
arti vienas kito, bet nesilietėm, vos kvėpavom. Kėkštui greitai 
nusibodom, ir jis nuskrido. Pirmas nusuko žvilgsnį Džeimis ir 
beveik nepastebimai suvirpėjo, lyg jam būtų šalta. 

Po paparčiais iš purios žemės kyšojo pūkuotos grybų kepu- 
rėlės. Buku smiliumi Džeimis vieną numušė nuo kotelio ir per- 
braukė per jos apatinės pusės lakštelius rikiuodamas žodžius, 
kuriuos ketino tarti. Kai nedrąsiai prabilo, visai nebebuvo gir- 
dėti škotiško akcento, su kuriuo dažniausiai šnekėdavo. 

— Nenoriu... na... nenoriu, kad manytum... - Jis staiga pakėlė 
akis ir nusišypsojo bejėgiškai mostelėdamas. - Nenoriu tavęs 
įžeisti elgdamasis taip, lyg manyčiau, kad su vyrais esi labai pa- 
tyrusi. Bet būtų kvaila ir apsimetinėti, neva apie tokius reikalus 

žinai tiek pat kiek aš. Man įdomu, ar tai... visada būna taip pat? 
Kas dedasi tarp mudviejų, kai liečiu tave, kai tu... guli su ma- 
nim? Ar visados taip būna tarp vyro ir moters? 

Nors jam buvo sunku paaiškinti, supratau, ko jis klausia. Jo 
žvilgsnis buvo tiesus, įsmeigtas į mane, kol laukė, ką atsakysiu. 
Norėjau nusukti akis, bet neįstengiau. 

— Dažnai būna kažkas panašaus, - tariau, bet paskui nutilau 
ir atsikrenkščiau. - Bet ne taip. Ne, taip būna... ne visada. Neži- 
nau kodėl, bet būna... visaip. 

Jis lengviau atsikvėpė, tarsi būčiau patvirtinusi tai, dėl ko 
jis nerimavo. 

- Taip ir maniau. Iki šiol nebuvau sugulęs su moterimi, 
bet... kelias čiupinėjau. - Jis droviai nusišypsojo ir papurtė gal- 
vą. - Tai buvo ne tas pat. Jas glamonėjau, bučiavau ir... - Jis 
mostelėjo ranka, lyg tas „ir“ būtų nesvarbu. - Iš tikrųjų jutau 
didžiulį malonumą. Mano širdis pradėdavo plakti smarkiau, 
stigdavo kvapo. Bet kai apkabinu tave ir pabučiuoju, mane ap- 
ima visai kitoks jausmas. 

Man atrodė, kad jo akys ežerų ir dangaus spalvos, ir bedu- 
gnės kaip tie ežerai. 

Jis ištiesė ranką ir palietė apatinę mano lūpą, vos brūkštelė- 
damas per kraštą. 

— Viskas prasideda taip pat, bet po valandėlės, - jis kalbė- 
jo tyliai, - ima rodytis, tarsi rankose laikyčiau degančią lieps- 
ną. - Jo prisilietimai darėsi stipresni, ranka apvedė man lūpas ir 
paglostė smakrą. - Ir aš tetrokštu pulti į ją ir sudegti. 

Pagalvojau, reikėtų jam pasakyti, kad jo rankų prisilietimas 
svilina man odą, o gyslas pripildo ugnies. Bet jau buvau užsi- 
plieskusi ir švytėjau kaip deglas. Užsimerkusi jutau, kaip įau- 
drinantis lytėjimas nutvilkė skruostą, smilkinius, ausį ir kaklą. 
Suvirpėjau, kai jo rankos nuslydo ant liemens ir jis mane pri- 
sitraukė. 

Džeimis, regis, puikiai žinojo, kur einame. Pagaliau sustojo 
prie didžiulės, kokių dvidešimties pėdų aukščio, grublėtos uolos, 
kurioje žiojėjo rantyti plyšiai. Tuose plyšiuose dygo bitkrėslės ir 
erškėčiai, uolos fone mojo geltonomis pavojaus vėliavėlėmis. Jis 
paėmė mane už rankos ir linktelėjo į uolą. 

— Ar ten matai laiptus, Sasenach? Užkopsi? 

Iš tiesų uoloje buvo matyti kažkokie išsikišimai, įstrižai ky- 
lantys uolos priekiu. Vieni tikrai buvo pakopos, kiti - tik menka 
atrama kerpėms. Negalėjau pasakyti, ar tie laiptai sukurti gam- 
tos, ar išskaptuoti žmogaus rankų, bet man atrodė, kad jais lipti 
įmanoma net su ilgu sijonu ir ankšta liemene. 

Slysčiodama ir gąsčiodamasi, iš apačios kartais paslaugiai 
stumtelėjama Džeimio, užsikeberiojau į uolos viršūnę ir stab- 
telėjau pasidairyti. Reginys buvo įspūdingas. Rytuose riogsojo 
didžiulis tamsus kalnas, o toli apačioje, pietų pusėje, prieškal- 
nes keitė platus nederlingas viržynas. Uolos viršus iš visų pusių 
buvo nuožulniai įdubęs - seklus indas. Jo viduryje buvo juosvas 
nuodėgulių ratas. Taigi čia jau kažkas lankėsi prieš mus. 

— Ar ši vieta tau pažįstama? 

Džeimis, pasitraukęs į pakraštį, stebėjo mane ir džiaugėsi, 
kad žaviuosi. Jis gūžtelėjo pečiais. 

- Kurgi ne. Žinau daugelį vietų šioje Aukštumų dalyje. Eikš, 
čia yra vietelė, kur galėsi atsisėsti ir pamatyti kelią, vingiuojantį 
pro kalvą. | 

Iš šios viršūnės matėsi ir užeigos namai, iš tolo panėšintys 
jau ne į lėlės namą, o į žaislinį vaikišką kubelį. Prie kelio po 
medžiu buvo pririšti keli arkliai, kurie iš čia atrodė kaip mažos 
rudos ir juodos dėmelės. 

Uolos viršūnėje neaugo joks medis, saulė pliskino tiesiai į 
nugarą. Mudu sėdėjom greta, per uolos kraštą nukorę kojas. 
Draugiškai išgėrėm butelį elio, kurį prieš iškeliaujant Džeimis 
apdairiai ištraukė iš užeigos namų šulinio. 

Ant uolos medžiai neaugo, bet kur ne kur žėlė nedideli au- 
galėliai, kurie įstengė užsikabinti už rantytų plyšių ir prasikalti 
pro skurdžią dirvą, narsiai keldami veidelius į karštą pavasario 
saulę. Netoli manęs atodangos užuovėjoje glaudėsi ramunių 
guotelis, ir aš ištiesiau ranką norėdama vieną nusiskinti. 

Kažkas tyliai suzvimbė, ir ramunės žiedas, atitrūkęs nuo ko- 
telio, šleptelėjo man ant kelių. Kvailai spoksojau, mano protas 
negalėjo suvokti šio keisto reiškinio. Džeimis, viską suprantan- 
tis kur kas greičiau už mane, išsitiesė ant uolos ir sušnypštė: 

- Gulkis! 

Stambi ranka stvėrė man už alkūnės, ir Džeimis patiesė 
mane prie savęs. Išsidrėbusi ant akytų samanų, virš galvos išvy- 
dau vis dar virpančią strėlę, įsmigusią į atodangos plyšį. 

Sustingau bijodama net apsidairyti ir dar smarkiau prisi- 
plojau prie žemės. Džeimis tysojo šalia taip ramiai, kad galėjai 
palaikyti jį akmeniu. Net paukščiai ir vabzdžiai, regis, pritilo, 
ore tvyrojo tvankuma ir laukimo nuotaika. Umai Džeimis pra- 
pliupo juoku. 

Atsisėdo ir, pačiupęs už koto, atsargiai ištraukė strėlę iš uo- 
los. Strėlė buvo su genio uodegos plunksnų kuokšteliu, apvy- 
niota pusės colio pločio mėlyno siūlo juosta. 

Padėjęs strėlę į šalį, Džeimis rankomis prisidengė burną ir 
ėmė meistriškai mėgdžioti žaliosios meletos garsus. Tada nu- 
leido rankas ir luktelėjo. Netrukus iš giraitės apačioje pasigirdo 
atsakymas, ir Džeimio veide nušvito plati šypsena. 

— Tavo draugas? - spėjau. 

Jis linktelėjo, akis įsmeigęs į siaurą taką, vedantį uolos prie- 
kiu aukštyn. 

- Hugas Munras, nebent dar kas nors išmoko daryti tokias 
strėles. 

Truputį palaukėme, bet ant tako niekas nepasirodė. 

— Ak, - tyliai pratarė Džeimis ir pačiu laiku apsisuko, nes 
virš uolos krašto už mūsų lėtai kyštelėjo galva. 

Toje galvoje atsirado džiugi šypsena, primenanti žibinto, iš- 

skobto iš moliūgo, šypsnį. Burnoje šmėkšojo aptrupėję dantys. 
Tas padaras buvo labai patenkintas, kad jam pavyko mus nu- 
stebinti. Galva iš tikrųjų buvo moliūgo formos, o tokį įspūdį 
dar stiprino oranžinio atspalvio rudas, panašus į odą luobas, 
kuris dengė ne tik veidą, bet ir apvalų, nuplikusį pakaušį. Bet 
nedaug moliūgų būtų galėję pasigirti tokia vešlia barzdos auga- 
lija ir pora ryškiai mėlynų akių. Iš po barzdos išlindo trumpos, 
drūtos rankos purvinais nagais, ir netrukus moliūgo žibintas 
atsitiesė, mes jį išvydome visu ūgiu. 

Kūnas labai derėjo prie galvos, ir žmogėnas atrodė lyg tikra 
Helovino dvasia. Labai platūs, bet sugaužti ir kreivi pečiai, vie- 
nas kur kas aukštesnis už kitą. Viena koja trumpesnė, todėl jis 
ėjo šokčiodamas ir šlubuodamas. 

Tas Munras, vadinamasis Džeimio draugas, buvo susivynio- 
jęs į daugybę skarmalų sluoksnių. Nublukusios uogomis dažy- 
tų audinių spalvos švysčiojo pro beformio rūbo, kuris kitados 
buvo laisvas moteriškas drabužis, skyles. 

Jis neturėjo krepšio prie diržo. O diržą atstojo nuspurusios 
virvės galas. Nuo jos žemyn galva tabalavo du gauruoti padarė- 
liai. Bet ant krūtinės Munras buvo pasikabinęs storą odinę pi- 
niginę, stebėtinai geros kokybės, palyginti su kitomis jo apran- 
gos detalėmis. Ant piniginės dirželio skimbčiojo visas rinkinys 
mažų metalinių daiktų: religinių medalių, karinių puošmenų, 
kurios, kaip paaiškėjo, buvo senų uniformų sagos, nuzulintų, 
pragręžtų ir prisiūtų monetų, trys ar keturi blyškiai žali stačia- 
kampiai su paviršiuje įrėžtais paslaptingais ženklais. 

Kai žmogysta vikriai peršoko per uolos iškyšas, Džeimis at- 
sistojo, ir abu šiltai apsikabino, smarkiai plekšnodami vienas 
kitam per nugarą — taip keistai sveikinasi vyrai. 

- Ir kas gi dedasi Munro namuose? - paklausė Džeimis, 
pagaliau atsitraukęs ir apžiūrinėdamas seną bičiulį. 

Munras palenkė galvą ir išsišiepęs kažką suburbuliavo. Tada 
pakėlė antakius, linktelėjo į mane ir klausiamai, bet stebėtinai 
grakščiai sumosavo trumpomis storomis rankomis. 

— Mano žmona, - supažindino mudu Džeimis ir nuraudo iš 
drovumo ir pasididžiavimo. - Vedžiau vos prieš dvi dienas. 

Tai išgirdęs Munras dar plačiau nusišypsojo ir itin įmantriai 
nusilenkė - greitosiomis palietė barzdą, širdį, lūpas ir vos neat- 
sigulė ant žemės prie mano kojų. Atlikęs šį įspūdingą manev- 
rą, stryktelėjo ant kojų vikriai kaip akrobatas ir vėl kumštelėjo 
Džeimiui, šįsyk sveikindamas. 

Tada Munras ėmė šokti nepaprastą baletą rankomis, rodyda- 
mas į save, mišką, mane ir vėl į save. Jis darė tiek daug judesių ir 
mostų, kad vargiai įstengiau sekti skrajojančias jo rankas. Buvau 
mačiusi kurčnebylių šneką, bet tokios greitos ir gracingos - ne. 

- Tai bent! - sušuko Džeimis, 

Dabar buvo jo eilė pasveikinti bičiulį. Nieko stebėtino, kad 
vyrai nejaučia paviršinio skausmo, toptelėjo man. Jie pratę vie- 
nas kitam smūgiuoti. 

— Ir jis vedė, - paaiškino Džeimis atsigręždamas į mane. - 
Prieš pusmetį našlę, na, gerai, storą našlę, - pasitaisė atsaky- 
damas į išraiškingą Munro mostą, - su šešiais vaikais iš Dub- 
lairno kaimo. 

- Kaip miela, - mandagiai pasakiau. - Bent atrodo, kad jie 
gerai maitinasi, - parodžiau į triušius, kabančius ant jo diržo. 

Munras tučtuojau vieną nukabino ir švytėdamas padavė 
man su tokia geraširdiška mina, kad privalėjau paimti. Nusi- 
šypsojau vildamasi, kad tas gyvūnėlis neturi blusų. 

— Vestuvių dovana, - tarė Džeimis. = Labai ačiū, Munrai. 
Leisk ir mums tau atsidėkoti. 

Iš po samanų patalo jis ištraukė butelį elio ir padavė Munrui. 

Apsikeitę mandagybėmis, visi susėdome draugiškai išger- 
ti trečio butelio. Džeimis su Munru ėmė dalintis naujienomis, 
šnekučiuotis. Pokalbis klostėsi sklandžiai, nors šnekėjo tik vie- 
nas iš jųdviejų. 

Aš beveik nekalbėjau, mat negalėjau suprasti Munro rankų 
gestų. Džeimis kaip įmanydamas stengėsi įtraukti į pašnekesį ir 
mane versdamas Munro šneką ir pakišdamas kokią užuominą. 

Vienu metu jis dūrė nykščiu į stačiakampes švino plokšteles, 
puošiančias Munro dirželį. 

— Naudoji? - paklausė. - Ar tik tada, kai riesta? 

Munras palingavo galvą it kokia iš dėžutės iššokanti fi- 


gūrėlė. 
— Kas tai? - pasmalsavau. 
— Gaberlanziai. 


- Ak, tik pasitikslinau, - pasakiau. - Atsiprašau, kad klau- 
sinėju. 

— Gaberlanzis - tai leidimas elgetauti, Sasenach, - paaiškino 
Džeimis. - Su juo galima elgetauti neinant už parapijos ribų, ir 
tik vieną dieną per savaitę, kai leidžiama. Kiekviena parapija 
turi savo leidimą, todėl elgetos iš vienos parapijos nelabai gali 
tikėtis kitos parapijos labdaros. 

- Ką gi, sistema gana lanksti, - pasakiau spoksodama į ke- 
turis švininius Munro ženklelius. 

— Na, matai, Munras - ypatingas. Jį jūroje buvo pagrobę 
turkai. Jis daug metų praleido pirmyn atgal irkluodamas galerą, 
o dar kelerius metus vergavo Alžyre. Tenai ir neteko liežuvio. 

- Jie... išpjovė jį? 

Man pasidarė silpna. 

Ši mintis, regis, visai netrikdė Džeimio, bet jis juk jau seniai 
pažinojo Munrą. 

— Taip. Dar sulaužė jam koją. Ir nugarą, ar ne, Munrai? 
Ne, - pasitaisė, išvydęs daugybę Munro gestų, - tai buvo nelai- 
mingas atsitikimas, kai jis šoko nuo sienos Aleksandrijoje. Bet 
kojos - turkų darbas. 

Iš tikrųjų nenorėjau daugiau nieko žinoti, bet Munras su 
Džeimiu mirtinai troško man papasakoti. 

— Na, - nusileidau, - ir kas nutiko jo kojoms? 

Kone didžiuodamasis Munras nusiavė klumpes, nusimovė 
kojines ir parodė dideles kreivas pėdas, kurių oda buvo suram- 
bėjusi ir šiurkšti, balti blizgantys lopai kaitaliojosi su tamsiai 
raudonomis dėmėmis. 

- Verdantis aliejus, - pasakė Džeimis. - Šitaip turkai vers- 
davo belaisvius krikščionis tapti musulmonais. 

— Atrodo, tai labai veiksmingi įtikinimo būdai, - tariau. — 
Todėl kelios parapijos leidžia jam elgetauti? Atsilygindamos už 
ištikimybę krikščioniškajam pasauliui? 

— Taip. 

Džeimis aiškiai buvo patenkintas, kad taip greitai suvokiau 
padėtį. Munras taip pat išreiškė susižavėjimą Žemai nusilenkda- 
mas, o paskui pasipylė labai išraiškingi, nepadorūs rankų gestai, 
kuriuos supratau kaip liaupses mano fiziniam grožiui. 

- Ačiū tau. Taip, manau, didžiuosiuos ja. - Džeimis, išvy- 
dęs pakeltus mano antakius, taktiškai pasuko Munrą nugara į 
mane, kad nematyčiau skraidančių jo pirštų. - Dabar papasa- 
kok, kas dedasi kaimuose. 

Abu vyrai sukišo galvas, ir jų pokalbis pasidarė dar karštes- 
nis, nors ir vienpusis. Džeimis daugiausia niurnėjo ir susido- 
mėjęs šūkčiojo, todėl menkai supratau, apie ką juodu šnekasi, 
ir ėmiau apžiūrinėti mažyčius augalus, želiančius aukštos mūsų 
laktos paviršiuje. 

Jau buvau prisirinkusi pilną kišenę akišveičių ir diktonų, kai 
jie baigė šneką ir Hugas Munras atsistojo ketindamas eiti. Dar 
sykį nusilenkęs man ir vožęs per nugarą Džeimiui, jis nušlepsė- 
jo prie uolos krašto ir dingo taip greitai, kaip vikriai būtų nėrę 
į savo olą jo nudobti triušiai. 

— Kokių mielų bičiulių turi, - pasakiau. 

- Taip. Tas Hugas - šaunus vyrukas. Pernai medžiojau su 
juo ir dar keliais vyrais. Dabar jis pats sau šeimininkas, nes yra 
oficialus elgeta ir todėl nuolat keliauja po parapijas. Jis sužinos 
viską, kas dedasi Ardago ir Česthilo apylinkėse. 

— Ir apie tai, kur yra Horoksas? - spėjau. 

Džeimis linktelėjo. 

— Aha. Munras perduos jam, kad pasikeitė susitikimo vieta. 

— Ir Duglas, jeigu jis sumanė šantažuoti tave dėl Horokso, 
bus suklaidintas. 

Jis palingavo galvą, ir šypsena išlygino vieną jo lūpų kampą. 
- Taip, panašiai. 


= 


Kai nusigavome iki užeigos namų, buvo beveik vakarienės 
metas. Tačiau šįkart didysis juodas Duglo arklys ir dar penkių 
jo bendrų gyvuliai kieme godžiai rupšnojo šieną. 

Duglas viduje prarūgusiu eliu plovė iš gerklės kelio dulkes. 
Jis linktelėjo man ir pasisuko tarsi ketindamas pasisveikinti su 
savo sūnėnu. Bet, užuot prabilęs, tik stovėjo pakreipta galva ir 
pašaipiai stebeilijo į Džeimį. 

- Štai kas, - galop tarė balsu patenkinto žmogaus, išsprendu- 
sio painų galvosūkį. - Dabar supratau, į ką tu panašus, vaikine. 

Jis pasisuko į mane. 

- Mergyt, ar kada regėjai taurųjį elnią baigiantis rujai? - pa- 
slaptingai paklausė. - Vargšas gyvulys keletą savaičių nei mie- 
ga, nei ėda, nes tam negali gaišti laiko: jam reikia atremti kitus 
varžovus ir patenkinti pateles. Baigiantis rujai, iš jo telieka oda 
ir kaulai. Akys giliai įdumba, o vienintelė vieta, kuri nedreba iš 
visiško bejėgiškumo... 

Sakinio pabaigą užgožė griausmingas juokas, ir Džeimis stum- 
telėjo mane laiptais į viršų. Vakarieniauti mudu nenulipome. 


= 


Daug vėliau, jau snaudžiant, pajutau, kaip mano liemenį ap- 
sivijo jo ranka, o į kaklą dvelktelėjo kvėpavimo šiluma. 

— Ar tai kada nors nuslops? Tas geidulys tau? - Ranka nu- 
slydo ir ėmė glamonėti krūtis. - Vos tave paleidžiu, vėl pradedu 
taip tavęs geisti, kad ima spausti krūtinę ir skaudėti pirštus, kaip 
trokštu tave paliesti. 

Tamsoje jis suėmė mano veidą ir nykščiais paglostė antakių 
išlinkius. 

— Kai laikau tave glėbyje ir pajuntu, kaip suvirpi laukdama, 
kada tave paimsiu... Ak, geidžiu tave pamaloninti, kad gulėdama 


354 DIANA GABALDON 


po manimi imtum šaukti ir atsivertum man. O kai mane užlieja 
pasitenkinimo banga, atrodo, tarsi kartu su pimpalu būčiau tau 
atidavęs sielą. 

Jis užsirito ant manęs, aš išskėčiau kojas ir truputį suvirpė- 
jau, kai jis įėjo į mane. Džeimis tyliai susijuokė. 

- Ir man šiek tiek skauda. Ar nori, kad sustočiau? 

Atsakydama kojomis apkabinau jo šlaunis ir smarkiau pri- 
sispaudžiau. 

- Ar sustotum? - paklausiau. 

— Ne. Negaliu. 

Mudu nusikvatojome ir pradėjome lėtai sūpuotis, tamsoje : 
lūpomis ir pirštais tyrinėdami vienas kitą. 

— Suprantu, kodėl Bažnyčia teigia, kad tai sakramentas, — 
svajingai tarė Džeimis. 

— Tai? - nustebau. - Ir kodėl? 

— Arba bent šventas dalykas. Kai esu tavyje, jaučiuosi, lyg 
būčiau pats Dievas. 

Taip sukikenau, kad jis kone atsitraukė. Liovėsi judėjęs ir 
čiupo man už pečių, kad nurimčiau. 

- Ir kas čia juokinga? 

- Sunku įsivaizduoti Dievą tai darant. 

Džeimis vėl pradėjo judėti. 

— Gerai, jeigu jau Dievas sukūrė žmogų pagal savo paveiks- 
lą, jis tikriausiai turi pimpalą. - Džeimis prapliupo juoku, vėl 
išsimušdamas iš ritmo. - Nors tu man visai nepanaši į Šven- 
čiausiąją Mergelę, Sasenach. 

Mudu kretėjom iš juoko vienas kito glėbyje, kol atsiplėšėm 
ir nusiridenom kas sau. 

Atitokęs Džeimis pliaukštelėjo man per šlaunį. 

— Klaupkis, Sasenach. 

- Kam? 

- Jei neleisi man būti dvasingam, turėsi taikstytis su žemes- 
ne mano prigimtimi. Būsiu gyvulys. - Jis įkando man į kaklą. - 
Kuo man būti: arkliu, lokiu ar šunimi? 

- Ežiu. 

— Ežiu? O kaip tie ežiai mylisi? 

Ne, pagalvojau. Nesakysiu. Nesakysiu. Bet neištvėriau. 

— Labai atsargiai, - atsakiau bejėgiškai krizendama. 

Džeimis susirietė į kamuoliuką, švokšdamas iš juoko. Galų 
gale apsivertė ir atsiklaupė grabaliodamas ant stalo titnago dė- 
žutės. Kai dagtis pagavo ugnį ir už Džeimio šoktelėjo liepsna, jis 
sušvytėjo kaip raudonas gintaras kambario tamsoje. 

Tada išsišiepęs Žnektelėjo lovūgalyje, o aš vis dar kračiau- 
si ant pagalvės, ištikta juoko priepuolio. Džeimis atgalia ranka 
persibraukė per veidą ir padarė šelmiškai rūsčią miną. 

- Gerai, moterie. Matau, kad atėjo metas man parodyti savo, 
kaip sutuoktinio, valdžią. 

- Ak, šit kaip. 

— Šit kaip. 

Jis puolė į priekį, stvėrė man už šlaunų ir jas išskėtė. Surikau 
mėgindama iš po jo išsirangyti. 

— Ne, taip nesielk! 

- Kodėl ne? 

Jis visu ūgiu tysojo man tarp kojų ir prisimerkęs žiūrėjo į 
mane. Buvo stipriai įsitvėręs į šlaunis, versdamas niekais mano 
pastangas jas suglausti. 

- Pasakyk, Sasenach, kodėl nenori, kad taip daryčiau? - Jis 
patrynė skruostą į šlaunies vidinę pusę, ir šiurkštūs barzdos še- 
riai apibrūžino švelnią odą. - Sakyk atvirai. Kodėl? 

Jis pasitrynė į kitą pusę, ir aš pradėjau spardytis, pašėlusiai 
rangytis norėdama ištrūkti. Deja, veltui. 

Pasukau veidą į pagalvę, kuri vėsino įkaitusius mano skruostus. 

— Na, jei tau knieti žinoti, - sumurmėjau, - manau... na, 
bijau, kad tai... turiu galvoje kvapą... 

Mano balsas nuščiuvo ir stojo nesmagi tyla. Staiga tarp 
kojų kažkas sukrutėjo, ir Džeimis pakilo. Jis apkabino ranko- 
mis mano klubus, padėjo veidą ant šlaunies ir tol juokėsi, kol iš 
akių pabiro ašaros. 

— Ak, Sasenach, - galop pratarė prunkšdamas, - ar nežinai, 
ką pirmiausia reikia daryti, kai susipažįsti su nauju arkliu? 

— Ne, - atsakiau, visiškai sutrikusi. 

Jis pakėlė ranką, ir pamačiau švelnų šviesiai rudų plaukų 
kuokštą pažastyje. 

- Pažastimi keliskart perbrauki gyvuliui per snukį, kad jis 
įsimintų tavo kvapą, priprastų prie tavęs ir nebebijotų. 

Jis pasirėmė alkūnėmis, spoksodamas į mano pilvo linkį ir 
krūtis. 

- Štai tą turėjai padaryti ir man, Sasenach. Pirmiausia reikėjo 
mano veidą patrinti į tarpkojį. Tada nebūčiau buvęs baikštus. 

- Baikštus! 

Jis palenkė veidą ir tyčia jį patrynė prunkšdamas ir šnarpš- 
damas lyg uostinėjantis arklys. Susiriečiau ir spyriau jam į šon- 
kaulius, bet iš to naudos tebuvo lyg spyrus į plytų sieną. Galiau- 
siai jis vėl prispaudė mano šlaunis ir pažvelgė į mane. 

— Dabar, - tarė tonu, kuriam nevalia priešintis, - gulėk ramiai. 

Pasijutau pažeidžiama, sutrikdyta, bejėgė, tarsi tuojau suby- 
rėsiu. Džeimio kvėpavimas tai šildė, tai vėsino odą. 

— Prašau, - pasakiau, nežinodama, ar tai reiškia „prašau 
liautis“ ar „prašau tęsti“. Tai buvo nesvarbu, nes jis nė neketino 
sustoti. 

Sąmonė suskilo į daugybę atskirų pojūčių: drobinės pagalvės, 
papuoštos siuvinėtomis gėlėmis, šiurkštumas, žibinto aliejaus 
dvokas, sumišęs su silpnesniais keptos jautienos, elio kvapais ir 
dar menkesniu vystančių gėlių stiklinėje aromatu; vėsus sienos 
rąstas prie kairės kojos, stiprios rankos ant klubų. Tie pojūčiai 
sūkuriavo ir už mano užmerktų vokų liejosi į spindinčią saulę, 
o ši didėjo, traukėsi ir galop sprogo, be garso pokštelėdama ir 
palikdama mane šiltoje, pulsuojančioje tamsoje. 

Kažkur toli lyg išgirdau sėdantis Džeimį. 

— Na, jau truputį geriau, - tarė balsas, tarp žodžių trūkda- 
mas kvapo. - Reikia pasistengti, kad tu iš tikrųjų paklustum, 
ar ne? 


SVETIMŠALĖ 457 


Pasikeitus svoriui, lova sugirgždėjo, ir pajutau, kad mano 
keliai prasiskiria. 

- Viliuosi, nesi tokia apmirusi, kaip atrodai, ar taip? - Balsas 
pasigirdo arčiau. 

Išsiriečiau išleisdama neaiškų garsą, kai per naują ataką stai- 
giai atsiskyrė itin jautrūs audiniai. 

- Jėzau Kristau, - pratariau. 

Prie ausies kažkas tyliai sukikeno. 

— Tik sakiau, kad jaučiuosi kaip Dievas, Sasenach, - sumur- 
mėjo jis, - bet niekada nesakiau, kad esu Dievas. 

Vėliau, tekančiai saulei stelbiant žibinto šviesą, pakirdau iš 
snaudulio ir išgirdau, kaip Džeimis dar kartą suniurnėjo: 

- Ar jis kada nors nuslops, Klere? Tas geismas? 

Mano galva vėl nusviro jam ant peties. 

— Nežinau, Džeimi. Tikrai nežinau. 


18 


Užpuolikai tarp uolų 


- KĄ SAKĖ KAPITONAS RANDALAS? - paklausiau. 

Duglui jojant iš vienos pusės, o Džeimiui — iš kitos, siaura- 
me kelyje vos išsiteko trys risnojantys arkliai. Kartais kuris vie- 
nas, o retkarčiais ir abu mano bendrakeleiviai turėdavo atsilikti 
arba paskubinti arklį, kad neįsipainiotų į sąžalyną, kuris grasino 
užkėsti ir taip apžėlusį kelią. 

Duglas dirstelėjo į mane, tada vėl sužiuro į kelią, norėda- 
mas apvesti arklį apie didelį akmenį. Jo veidą pamažu iškreipė 
nemaloni šypsena. 

- Jam tai visai nepatiko, - atsargiai pratarė. - Bet kažin ar 
turėčiau tau pasakoti, ką jis iš tikrųjų pasakė, nors ir turiu gal- 
voje tavo pakantumą keiksmams, ponia Freizer. 

Kandaus jo kreipinio nepaisiau, nors jame slypėjo įžeidi- 
mas, bet mačiau, kad Džeimis balne įsitempė. 

- Hm, juk jis neketina ko nors imtis? - pasiteiravau. 

Nors Džeimis mane visaip ramino, vaizdavausi raudonšvar- 
kius dragūnus, išpuolančius iš krūmų, nužudančius škotus ir 
tempiančius mane į apklausą Randalo urve. Mane kamavo blo- 
ga nuojauta, kad Randalo kvota gali būti labai išradinga. 

- Vargu ar jis gaištų dėl tavęs laiką, - abejingai atsakė Du- 
glas. — Jis turi didesnių rūpesčių, nei terliotis su pasiklydusia 
jauna Sassenach, kad ir kokia ji būtų graži. - Jis kilstelėjo antakį 
ir kiek nusilenkė, tarsi tuo komplimentu būtų norėjęs manęs 
atsiprašyti. — Be to, jis yra ganėtinai sveiko proto ir nepykdys 
Kolumo pagrobdamas jo dukterėčią, - pridūrė lyg šiaip sau. 

Dukterėčia. Per stuburą perbėgo šiurpuliukas, nors ir buvo 
šilta. Makenzių klano vado dukterėčia. Ką jau kalbėti apie Ma- 

kenzių klano karo vadą, kuris abejingas joja šalia manęs. Iš 
kitos Džeimio pusės dabar mane sieja ryšiai su lordu Lovatu, 
Freizerių klano vadu, galingo prancūzų vienuolyno abatu ir su 
nežinia kiek kitų Freizerių. Ne, tikriausiai Džonatanas Randalas 
nemanys, kad verta mane persekioti. Šiaip ar taip, toks ir buvo 
absurdiško mūsų sandėrio tikslas. 

Slapčia pažvelgiau į Džeimį, jojantį priekyje. Jo nugara buvo 
tiesi kaip alksnis, o plaukai tviskėjo saulėje lyg nublizgintas me- 
talo šalmas. 

Duglas nusekė mano žvilgsnį. 

— Galėjo būti ir blogiau? - tarė pašaipiai pakėlęs antakį. 


= 

Po dviejų dienų vakare įsirengėme stovyklą viržyne, prie tų 
keistų granito atodangų, kurias išgraužė ledynai. Tądien ilgai 
keliavome, tik skubiai užkąsdavome nenulipdami nuo balno. 
Visi džiaugėsi sustoję ir puolė ruošti vakarienės. Jau pirma mė- 
ginau prisidėti prie valgio gaminimo, bet mano pagalbos daug- 
maž mandagiai atsisakė nekalbus klano narys, kuris, matyt, ir 
buvo virėjas. 

Tą rytą vienas vyras nudobė elnią, ir gabalas šviežios mėsos, 
keptos su ropėmis, svogūnais ir kitais priedais, kurių virėjui pa- 
vyko rasti, buvo tikrai gardus. Prisikirtę iki soties, patenkinti 
susibūrėme apie laužą ir klausėmės pasakojimų ir dainų. Gana 
netikėta, bet mažasis Merta, kuris retai praverdavo burną, tu- 
rėjo gražų, skaidrų tenoro balsą. Nors buvo sunku įkalbėti jį 
padainuoti, vertėjo pasistengti. 

Įsitaisiau prie Džeimio, ieškodama patogios vietos ant kieto 
granito. Buvome įsikūrę uolienų atodangos pakrašty. Plati iškyša 
atstojo židinį, o už mūsų riogsantis uolienų kauburys - slėptuvę 
arkliams. Kai paklausiau, kodėl nakvynei neišsirinkom patoges- 
nės vietos minkštesniame viržyne, Nedas Gouvanas atsakė, kad 
dabar esame netoli pietinės Makenzių žemių ribos, taigi prie 
pat Grantų ir Čisholmų valdų. 

- Pasak Duglo žvalgų, aplinkui nė gyvos dvasios, - tarė jis 
stovėdamas ant didelio akmens ir žvelgdamas į saulėlydį, - bet 
ką gali žinoti. Atsarga gėdos nedaro. 

Kai Merta nutilo, Rupertas pradėjo pasakoti istorijas. Nors 
jam stigo grakščios Gvilino kalbėsenos, Ruperto pasakojimų 
apie fėjas, vaiduoklius, tanasgus, arba piktąsias dvasias, ir ki- 
tus Aukštumų gyventojus, tokius kaip vandens arkliai, atsar- 
gos buvo neišsenkančios. Supratau, kad vandens arkliai gyvena 
visokiuose vandenyse, ypač dažnai šalia brastų ir perėjų, nors 
daug jų veisiasi ir ežerų gelmėse. 

- Rytiniame Garvio ežero pakrašty yra vieta, - pasakojo jis, 
žvilgsniu tikrindamas, ar visi susibūrusieji klausosi, - kuri nie- 
kada neužšąla. Ten visada tyvuliuoja tamsus vanduo, net kai 
visą ežerą kausto storas ledas. Tai vandens arklio kaminas. 

Garvio vandens arklys, kaip ir daugelis jo gentainių, pagrobė 
mergelę, kuri atėjo prie ežero pasisemti vandens, ir nusigabeno 
į ežero gilumą, kad ji ten gyventų ir taptų jo žmona. Vargas vi- 
soms mergelėms ir vyrams, kurie, prie vandens radę gražų arklį, 
įsigeidžia pajodinėti, nes raitelis, užsėdęs ant to arklio, nebegali 
nulipti. Arklys įbrenda į vandenį, pavirsta žuvimi ir nuplaukia 
į gilumą su bejėgiu jojiku, prilipusiu prie nugaros. 

— Arklio dantys po vandeniu virsta žuvies dantimis, - kal- 
bėjo Rupertas, o jo plaštaka kraipėsi it vinguriuojanti žuvis, - ir 
minta sraigėmis, vandens augalais ir šaltu, šlapiu ėdalu. Jo krau- 
jas šaltas kaip vanduo, jam nereikia ugnies, bet žmonių giminės 
moteris truputį šiltesnė. - Jis mirktelėjo man ir gašliai sušnai- 
ravo, pradžiugindamas klausytojus. - Todėl savo naujuose na- 
muose po vandeniu arklio žmona liūdėjo, šalo ir kentė badą. 
Jai nepatiko sraigės ir vandens augalai, patiekiami vakarienei. 
Vandens arklys, būdamas geraširdis, nusiiria į ežero pakrantę 
prie dailidės namo. Žmogus, atėjęs prie vandens ir išvydęs pui- 
kų aukso spalvos arklį su sidabrinėmis kamanomis, žvilgantį 
saulėje, neatsispiria pagundai, čiumpa gyvulį už kamanų ir už- 
šoka ant jo. Vandens arklys nulakdina jį į ežerą ir nušuoliuoja į 

gelmes, į savo šaltą žuvies namą. Čia pažada dailidei, kad paleis 
jį, jei suręs gerą židinį ir kaminą, kad vandens arklio žmona 
turėtų ugnies pasišildyti rankoms ir išsikepti žuviai. 

Buvau padėjusi galvą Džeimiui ant peties, jaučiausi malo- 
niai apsnūdusi ir labai laukiau, kada galėsiu atsigulti, net jeigu 
tas guolis tebus antklodė, patiesta ant kieto granito. Umai jo kū- 
nas įsitempė. Jis uždėjo ranką man ant kaklo, duodamas ženklą 
tylėti. Apžvelgiau stovyklą, bet nepastebėjau nieko įtartino. Ta- 
čiau pajutau ore tvyrančią įtampą, kuri persidavė iš vyro vyrui, 
tarsi sklistų radijo bangomis. 

Dirstelėjusi į Rupertą, pamačiau, kaip jis, pagavęs Duglo 
žvilgsnį, vos linktelėjo, bet ramiai pasakojo toliau: 

- Taigi dailidė, neturėdamas kaip išsisukti, padarė kaip 
liepiamas. O vandens arklys tesėjo pažadą ir grąžino žmogų į 
pakrantę prie namų. Nuo tada vandens arklio žmonai šilta, ji 
laiminga, turi daug žuvies ir kepasi jos vakarienei. O vanduo 
rytiniame Garvio gale nebeužšąla, nes karštis iš vandens arklio 
kamino tirpina ledą. 

Rupertas sėdėjo ant uolos, dešinį šoną atsukęs į mane. Šne- 
kėdamas jis pasilenkė, lyg ketintų nerūpestingai pasikasyti koją. 
Labai sklandžiu judesiu čiupo peilį, kuris gulėjo ant žemės prie 
kojų, ir ramiai įsikišo jį tarp kilto klosčių ant kelių. 

Prislinkau arčiau Džeimio ir palenkiau jo galvą lyg kokia 
įsimylėjėlė. 

— Kas yra? - sušnabždėjau į ausį. 

Jis grybštelėjo dantimis ausies lezgelį ir sušnypštė: 

— Arkliai nerimauja. Kažkas bastosi netoliese. 

Vienas vyras atsistojo ir nužingsniavo į uolos pakraštį nu- 
silengvinti. Grįžęs atsisėdo jau kitoje vietoje, šalia varovo. Tada 
pakilo kitas ir dirstelėjęs į katilą išsigriebė gabaliuką elnienos. 
Visoje stovyklavietėje vyko vos pastebimas persirikiavimas, bet 
Rupertas nesiliovė pasakojęs. 

Stipriai apglėbta Džeimio rankos, įdėmiai žiūrėjau, ko! galų 
gale supratau, kad vyrai slenka vis arčiau tos vietos, kur sudėti 

jų ginklai. Visi miegodavo su durklais, bet kardus, pistoletus ir 
apskritus odinius skydus sukraudavo nedidelėmis krūvelėmis 
stovyklos pakrašty. Du Džeimio pistoletai su kardu gulėjo ant 
žemės vos už kelių pėdų. 

Ant juodinto plieno mirgėjo liepsnos šviesa. Džeimio pis- 
toletai buvo paprasti, su ragine rankena, o palašas ir škotų kal- 
niečių kardas - ypatingi. Vienąkart mums sustojus Džeimis 
didžiuodamasis parodė man tviskančius ašmenis, meiliai su- 
kiodamas rankose. 

Kardas buvo suvyniotas į Džeimio antklodę; ten pūpso- 
jo didžiulė T raidės formos rankena, kuri buvo pašiurkštinta 
kruopščiai trinant smėliu, kad kaunantis neslystų iš rankų. Tą 
kardą pakėliau, bet tučtuojau vos neišmečiau. Džeimis sakė, 
kad jis sveria kone penkiolika svarų. 

Kardas atrodė grėsmingai, o palašas buvo gražus. Nors svėrė 
trečdaliu mažiau už didesnį kardą, tas daiktas buvo mirtinai 
pavojingas, spindintis, papuoštas musulmoniškais raštais, ku- 
rie rangėsi plieniniais ašmenimis iki viela apipintos raudono ir 
mėlyno emalio rankenos. Mačiau, kaip Džeimis juo žaismingai 
švaistėsi, iš pradžių dešine ranka su vienu ginkluotu vyru, o 
paskui kairiąja - su Duglu. Tada kova buvo nerimta, ir buvo 
gražu žiūrėti į jį, vikrų, tvirtą ir grakštų, o dėl jo ūgio viskas 
atrodė dar įspūdingiau. Bet man išdžiūvo burna pagalvojus, kad 
tie įgūdžiai bus pasitelkti iš tikrųjų. 

Džeimis pasilenkė ir įsodindamas švelnų bučinį man po 
žandikauliu pasinaudojo proga šiek tiek mane pasukti, kad at- 
sigręžčiau į vieną iš uolienų kauburių. 

— Regis, greitai, - sumurmėjo jis, uoliai mane bučiuoda- 
mas. - Ar matai tą siaurą plyšį uoloje? 

Mačiau. Plyšys buvo mažiau nei trijų pėdų aukščio, atsiradęs 
susirėmus dviem dideliems nugriuvusiems akmens luitams. 

Jis tvirtai suėmė mano veidą ir meiliai priglaudė nosį. 

— Kai liepsiu bėgti, nerk į jį ir tūnok. Ar turi durklą? 

Jis primygtinai reikalavo, kad nešiočiausi durklą, kurį man 

įspraudė tą naktį užeigos namuose, nepaisydamas atkaklaus 
mano priešinimosi, kad nemoku ir nenoriu juo naudotis. Du- 
glas neklydo: tokiose situacijose Džeimis buvo užsispyręs. 

Taigi durklas glūdėjo gilioje mano rūbo kišenėje. Vieną die- 
ną jo svoris nesmagiai trynėsi į šlaunį, bet vėliau beveik nebe- 
kreipiau į jį dėmesio. Džeimis perbraukė ranka per mano koją 
tikrindamas, ar tikrai jį turiu. 

Tada pakėlė galvą it katinas, uosdamas vėjelį. Pamačiau, 
kaip jis dirstelėjo į Mertą, paskui į mane. Mažylis neparodė jo- 
kio ženklo, bet atsistojo ir pasirąžė. Tada vėl atsisėdo, bet kelio- 
mis pėdomis arčiau manęs. 

Už mūsų neramiai prunkštelėjo arklys. Tarsi tai būtų buvęs 
signalas, jie šaukdami išlėkė iš už uolų. Bet tie žmonės buvo 
ne anglai, kaip baiminausi, ir ne plėšikai. Kalniečiai, kurie rėkė 
kaip šmėklos, pranašaujančios mirtį. Grantai, spėjau. Arba 
Kembelai. 

Keturiomis leidausi ropoti prie uolos. Susitrenkiau galvą ir 
nusibrozdinau kelius, bet man pavyko prasisprausti pro siaurą 
plyšį. Besidaužančia širdimi ėmiau apgraibomis ieškoti kišenėje 
durklo ir vos neįsidūriau. Visai neišmaniau, ką daryti su ilgu 
pavojingu ginklu, bet pasijutau kiek geriau, kad jį turiu. Durklo 
rankenoje buvo įtaisytas mėnulio akmuo. Kai mano delnas pa- 
lietė nedidelį jo iškilumą, nusiraminau. Bent žinojau, kad tam- 
soje laikau jį už reikiamo galo. 

Kova buvo tokia padrika, kad iš pradžių visai nesupratau, kas 
vyksta. Maža proskyna buvo pilna stūgaujančių Žmonių, kurie 
puldinėjo pirmyn atgal, raitėsi ant žemės ir lakstė kaip be galvos. 
Gerai, kad mano slėptuvė buvo nuošaly nuo pagrindinio mūšio, 
todėl kol kas pavojus man negrėsė. Dairydamasi netoliese išvy- 
dau susigūžusį siluetą, prisispaudusį šešėlyje prie mano uolos. 
Stipriau sugniaužiau durklą, bet tuojau sumečiau, kad tai Merta. 

Todėl Džeimis ir žiūrėjo į jį. Žvilgsniu liepė Mertai mane 
saugoti. Džeimio niekur nesimatė. Aršiausia kova virė tarp uolų 
ir šešėliuose prie vežimų. 


364 DIANA GABALDON 


Vežimai su arkliais ir buvo, be abejonės, užpuolimo tikslas. 
Mus puolė organizuota gauja. Jos vyrai buvo ginkluoti iki dan- 
jie Grantai, galbūt ieško grobio arba nori atkeršyti už galvijus, 
kuriuos prieš kelias dienas pavogė Rupertas su bendrais. Su- 
žinojęs apie tą netikėtą Ruperto žygį, Duglas kiek suirzo, bet 
ne dėl vagystės, o dėl to, kad galvijai apsunkins mūsų kelionę. 
Bet jis įstengė netrukus jų atsikratyti nedideliame vieno kai- 
mo turguje. 

Greitai paaiškėjo, kad užpuolikai visai nenori sutriuškinti 
mūsų būrio. Jie tik stengėsi nusigauti prie arklių ir vežimų. Ke- 
liems pasisekė. Žemai pasilenkiau, kai nepabalnotas arklys per- 
šoko per laužą ir dingo viržyno tamsoje, o jam į karčius buvo 
įsikibusi staugianti žmogysta. 

Dar du ar trys nukūrė pėsti, pagriebę Kolumo maišus su 
grūdais. Juos nusivijo įsiutę Makenziai, keikdamiesi geilų kalba. 
Iš garsų supratau, kad kova slopsta. Paskui į laužo šviesą išsvir- 
duliavo didelis žmonių būrys, ir mūšis prasidėjo iš naujo. 

Jis, regis, buvo rimtas, nes švysčiojo ašmenys, besikaunan- 
tieji ne rėkė, o garsiai kriokė. Galop sumečiau, kas dedasi. Mū- 
šio lauko viduryje nugara į nugarą grūmėsi Džeimis su Duglu. 
Abu kaire ranka mosavo palašu, o dešinėje laikė durklą, ir, kiek 
mačiau, šauniai darbavosi. 

Juos buvo apsupę keturi, o gal penki vyrai, - šešėliuose pa- 
mečiau skaičių, - ginkluoti trumpais kardais, nors vienam prie 
diržo kabojo palašas, o mažiausiai dar du turėjo pistoletus. 

Jiems reikėjo Duglo arba Džeimio, o gal abiejų. Geriau gyvų. 
Dėl išpirkos. Taigi jie tyčia kovėsi kardais, kad tik sužeistų, o ne 
kur kas pavojingesniais palašais ir pistoletais. 

Duglui su Džeimiu tai buvo nė motais, ir jie grūmėsi itin 
negailestingai ir taikliai. Suglaudę nugaras ir pridengdami sil- 
pnesnę vienas kito pusę, jie sudarė grėsmingą ratą. Kai Duglas 
galingai pakėlė ranką su durklu, pagalvojau, kad žodis „silpnes- 
nę“ nebuvo tikslus. 

Visas erzelis, urzgimas ir keiksmai slinko prie manęs. Pri- 
siplojau kuo toliausiai plyšyje, bet jis buvo vos dviejų pėdų gy- 
lio. Akies krašteliu pastebėjau krustelėjimą. Merta nusprendė 
įsikišti. 

Man iš išgąsčio buvo labai sunku atplėšti akis nuo Džeimio, 
bet pamačiau, kaip mažulis klano narys neskubėdamas išsitrau- 
kė pistoletą, iš kurio jau seniai nešaudė. Jis kruopščiai patikrino 
šaudymo mechanizmą, patrynė ginklą į rankovę, atrėmė į dilbį 
ir ėmė laukti. 

Laukė ir laukė. Drebėjau baimindamasi dėl Džeimio, kuris 
nebepaisė jokios taktikos ir įnirtingai kapojo į šalis, vis atmuš- 
damas du vyrus, turinčius kraugeriškų kėslų. Po galais, kodėl 
Merta nešaudo, pyktelėjau. Ir tada viską supratau. Ir Džeimis, 
ir Duglas buvo ugnies linijoje. Miglotai prisiminiau, kad titna- 
giniai pistoletai kartais būna šiek tiek netaiklūs. 

Ši prielaida pasitvirtino po valandėlės, kai vienas Duglo 
priešininkas staiga metėsi pirmyn ir čiupo jam už riešo. Ašme- 
nys perrėžė Duglui dilbį ir jis suklupo ant vieno kelio. Džeimis, 
pajutęs, kad jo dėdė pargriuvo, atitraukė ginklą ir žengė kelis 
žingsnius atgal. Taip jo nugara priartėjo prie uolos, o Duglas 
susigūžęs pasviro, taigi galėjo gintis durklu. Užpuolikai buvo 
nustumti į pakraštį prie mano slėptuvės ir Mertos pistoleto. 

Visai čia pat kurtinamai driokstelėjo šūvis. Priešams tai 
buvo netikėta, ypač tam, kuris gavo kulką. Jis akimirksnį ra- 
miai pastovėjo, sumišęs papurtė galvą, tada labai lėtai atsisėdo, 
griuvo ant nugaros ir nusirideno nuokalnėn į blėstančio laužo 
pelenus. 

Pasinaudodamas tuo netikėtumu, Džeimis išmušė kardą 
priešininkui iš rankos. Duglas jau buvo atsistojęs, o Džeimis 
pasitraukė į šalį padarydamas jam vietos švaistytis kardu. Vie- 
nas užpuolikas paliko kovos lauką ir nudūmė nuo kalvos iš- 
traukti iš karštų pelenų pašauto savo bendro. Bet liko dar trys, 
o Duglas buvo sužeistas. Kai jis kilnojo kardą, ant uolos tiško 
tamsūs kraujo lašai. 

Jie kovėsi gana arti, ir aš regėjau Džeimio veidą, ramų ir su- 
sikaupusį, apimtą mūšio jaudulio. Staiga Duglas kažką jam rikte- 
lėjo. Džeimis labai trumpai atplėšė akis nuo priešininko veido ir 
dirstelėjo į Duglą. Bet tučtuojau nukreipė žvilgsnį atgal ir pačiu 
laiku išvengė smūgio. Tada staiga pasilenkė į šoną ir sviedė kardą. 

Jo priešininkas labai nustebęs spoksojo į kardą, stirksan- 
tį kojoje. Suglumęs palietė ašmenis, tada stvėrė ir patraukė, 
Kardas taip lengvai pasidavė, jog pamaniau, kad žaizda negili. 
Žmogus vis dar atrodė sutrikęs ir žvelgė, tarsi klausdamas, kam 
reikėjo šitaip negražiai elgtis. 

Paskui suriko, išmetė kardą ir smarkiai šlubuodamas nubė- 
go. Išgąsdinti triukšmo, kiti du pasižiūrėjo, apsisuko ir taip pat 
nuskuodė, o juos nusivijo Džeimis, garmėdamas kaip griūtis. 
Iš antklodės ritinėlio jam pasisekė ištraukti palašą, ir jis ėmė 
abiem rankom švytuoti lanku. Į pagalbą atskubėjo Merta, šū- 
kaudamas kažką bjauraus geilų kalba, mosikuodamas kardu ir 
užtaisytu pistoletu. 

Paskui viskas baigėsi gana greitai, maždaug po ketvirčio va- 
landos susirinko Makenzių būrys ir suskaičiavo nuostolius. 

Jie buvo menki: pavogti du arkliai ir trys maišai grūdų, bet 
varovai, kurie miegojo su nešuliais, neleido toliau plėšti veži- 
mų, o ginkluotiems raiteliams pavyko nubaidyti arkliavagius. 
Didžiausia netektis, regis, buvo vienas žmogus. 

Kai jo pasigedome, pirmiausia pagalvojau, kad tikriausiai 
sužeistas ar užmuštas kovoje, bet kruopščiau apžiūrint vietovę 
jis neatsirado. 

— Pagrobtas, - niūriai tarė Duglas. - Po velnių, išpirka už jį 
man atsieis mėnesio pajamas. 

- Galėjo būti ir blogiau, Duglai, - pasakė Džeimis, ranko- 
ve šluostydamasis veidą. - Pagalvok, ką būtų pasakęs Kolumas, 
jeigu jie būtų sučiupę tave! 

- Jeigu jie būtų pagrobę tave, vaikine, būčiau jiems ir pali- 
kęs, ir būtum galėjęs pasikeisti pavardę į Granto, - atšovė Dug- 
las, bet būrio nuotaika gerokai pragiedrėjo. 

Ištraukiau dėžutę su medikamentais, kurią buvau įsidėjusi, 
ir išrikiavau sužeistuosius pagal žaizdų sunkumą. Apsidžiau- 
giau, kad tikrai sunkių sužalojimų nėra. Prasčiausiai atrodė 
Duglo dilbis. 

Nedo Gouvano akys spindėjo, jis nenustygo vietoje, matyt, 
apsvaigęs nuo kovos jaudulio, todėl beveik nepastebėjo, kad 
jam durklo rankena išmuštas dantis. Bet vis dėlto dar turėjo 
proto ir rūpestingai jį laikė paspaudęs po liežuviu. 

- Supranti, dėl visa ko, - paaiškino jis, išspjaudamas dantį 
ant delno. 

Šaknis nebuvo nutraukta, įduba dar truputį kraujavo, todėl 
man pavyko tvirtai įstatyti dantį į vietą. Žmogelis gerokai iš- 
blyško, bet nė necyptelėjo. Džiaugsmingai dezinfekavo burną 
viskiu, o paskui po truputį jį nurijo. 

Išsyk užspaudžiau Duglo žaizdą ir nusiraminau, kai nuvy- 
niojusi tvarstį pamačiau, kad ji nebekraujuoja. Kirstinė žaiz- 
da buvo neužteršta, bet gili. Raumenyse žiojintis plyšys buvo 
mažiausiai colio gilumo, o jo pakraščiuose geltonavo siauras 
riebalų apvadas. Ačiū Dievui, pagrindinės kraujagyslės nebuvo 
perkirstos, bet žaizdą reikėjo siūti. 

Paaiškėjo, kad vienintelis tvirtas daiktas, galintis atstoti ada- 
tą, yra plona yla, kuria varovai taisydavo pakinktus. Įtariai ją 
apžiūrėjau, bet Duglas atkišo ranką ir nusisuko. 

- Šiaip nebijau kraujo, - tarė, - bet savojo matyti nenoriu. 

Kol siuvau žaizdą, jis sėdėjo ant akmens taip stipriai sukan- 
dęs dantis, kad net virpėjo žandikaulio raumenys. Naktis po 
truputį vėso, bet aukšta jo kakta rasojo prakaito lašeliais. Vie- 
nu metu Duglas mandagiai paprašė manęs padaryti trumputę 
pertraukėlę, nuslinko šalin, už uolos nusivėmė, tada grįžo ir vėl 
atrėmė ranką į kelį. 

Mums labai pasisekė, kad vienas smuklininkas nusprendė 
sumokėti ketvirčio nuomą medine statinaite viskio - dabar ji 
labai pravertė. Dezinfekavau kelias atviras žaizdas, paskui lei- 
dau pacientams viskiu gydytis patiems, jeigu tik jie norėjo. Su- 

teikusi sužeistiesiems pagalbą, net pati maktelėjau puodelį. Su 
malonumu išgėriau iki paskutinio lašo ir palaimingai susmukau 
ant antklodės. Mėnulis leidosi, aš virpėjau - ir nuo atoveikio, 
ir nuo šalčio. Pasijutau nuostabiai, kai šalia atsigulė Džeimis ir 
priglaudė mane prie didžiulio šilto savo kūno. 

— Kaip manai, ar jie sugrįš? - paklausiau. 

Jis papurtė galvą. 

— Ne, tai buvo Malkolmas Grantas su savo dviem sūnumis. 
Vyresnėliui ir perdūriau koją. Dabar jie jau namie guli savo lo- 
vose, - atsakė jis. Paglostė man plaukus ir švelnesniu balsu pa- 
sakė: - Šiąnakt šauniai padirbėjai, mieloji. Didžiavausi tavimi. 

Pasiverčiau ir rankomis apsivijau jo kaklą. 

- O aš tavimi didžiavausi dar labiau. Šaunuolis, Džeimi. 
Nesu regėjusi nieko panašaus. 

Jis nepritariamai prunkštelėjo, bet vis tiek man pasirodė, 
kad jam malonu tai girdėti. 

- Tai tik užpuolimas, Sasenach. Tokiose grumtynėse daly- 
vauju nuo keturiolikos. Supranti, vieni juokai; visai kas kita, kai 
susiduri su tokiu, kuris iš tikrųjų nori tave nugalabyti. 

- Vieni juokai, - pasakiau kiek silpnoku balsu. - Tai bent. 

Jis stipriau mane apglėbė, o viena jo ranka nuslydo žemiau 
ir ėmė pamažu smaukti į viršų sijoną. Kovos jaudulį aiškiai kei- 
tė kitoks susijaudinimas. 

— Džeimi! Ne čia! - sudraudžiau, nusiridenau tolokai nuo 
jo ir pasitaisiau sijoną. 

— Pavargai, Sasenach? - susirūpino jis. - Nėra ko nerimauti, 
ilgai netruksiu. 

Dabar jau abi rankos kėlė aukštyn sunkų audinį. 

- Ne! - prieštaravau turėdama galvoje dvidešimt vyrų, gu- 
linčių už kelių pėdų. - Nesu pavargusi, tik... 

Aiktelėjau, kai nekantri jo ranka nuklydo į tarpkojį. 

- Dieve, - tyliai tarė jis, - ji slidi kaip koks vandens augalas. 

- Džeimi! Šalia mūsų miega dvidešimt vyrų! - pašnabždo- 
mis šūktelėjau. 

- Jei neužsičiaupsi, jie tuojau atsibus. 

Jis užsliuogė ant manęs ir prispaudė prie uolos. Kelį įkišo 
man tarp šlaunų ir ėmė lėtai judėti pirmyn atgal. Kojos pra- 
dėjo skėstis prieš mano valią. Dvidešimt septynerius padoraus 
elgesio metus nustelbė šimtų tūkstančių metų senumo instink- 
tas. Protui gal ir nepatiko, kad būsiu paimta ant plikos uolos, 
čia pat miegant keliolikai kareivių, bet kūnas pasijuto esąs karo 
grobis ir nekantravo baigti kapituliacijos formalumus. Jis ilgai ir 
aistringai bučiavo mane, saldus ir neramus liežuvis žaidė mano 
burnoje. 

— Džeimi, - supūkščiau. 

Jis patraukė kiltą į šalį ir prispaudė prie savęs mano ranką. 

- Po velnių, - nenoromis pratariau. Mano padorumo sam- 
prata tapo laipteliu žemesnė. 

- Po kovos mano pimpalas siaubingai susižadinęs. Juk geidi 
manęs? - paklausė jis, šiek tiek atšlijęs, kad matytų mane. Buvo 
beprasmiška tai neigti, esant akivaizdžiam įrodymui. Jo kietas 
it žalvaris daiktas spaudė mano nuogą šlaunį. 

- E... taip... bet... 

Jis abiem rankomis stipriai suėmė man už pečių. 

- Ramiai, Sasenach, - valdingai pasakė. - Greitai baigsiu. 

Bet taip nebuvo. Pajutau orgazmą sulig pirmu galingu dū- 
riu, prasidėjo ilgi, smarkūs spazmai. Pirštai susmigo giliai jam 
į nugarą, ėmiau kandžioti jo marškinius norėdama nuslopinti 
garsus. Po mažiau nei tuzino stumtelėjimų jo sėklidės susitrau- 
kė, sukietėjo ir išsiliejo šilti syvai. Džeimis pamažu atsigulė ant 
šono visas virpėdamas. 

Kraujas vis dar pašėlusiai tvinkčiojo ausyse, mėgdžiodamas 
silpstantį pulsavimą tarpkojyje. Džeimio ranka, lipni ir sun- 
ki, ilsėjosi man ant krūtinės. Pasukusi galvą, išvydau blankią 
sargybinio figūrą, atsirėmusią į uolą kitapus laužo. Sargybinis 
buvo taktiškai atgręžęs nugarą. Pasijutau šiek tiek sukrėsta, kai 
suvokiau, kad net nesusidrovėjau. Miglotai pasvarsčiau, kaip 
bus rytą, bet paskui man pasidarė vis tiek. 

Rytą visi elgėsi įprastai, tik vaikščiojo kiek sustingę, nes ne- 
buvo atsigavę po mūšio, be to, miegojo ant uolų. Tačiau net 
sunkiau sužeistieji atrodė linksmi. 

Visų ūpas dar pagerėjo, kai Duglas pranešė, kad keliausime 
ne toliau kaip iki miško, kurį matėme nuo uolėtos pakylos kraš- 
to. Tenai galėsime pagirdyti, paganyti arklius ir patys pailsėti. 
Ėmiau svarstyti, ar dėl šio plano pakeitimo nesužlugs Džeimio 
pasimatymas su mįslinguoju Horoksu, bet jis, išgirdęs Duglo 
ketinimus, regis, nė kiek nesusijaudino. 

Diena buvo apniukusi, bet šilta, be lietaus. Kai įsikūrėme 
naujoje stovykloje, pasirūpinome arkliais ir buvo apžiūrėtos vi- 
sos žaizdos, kiekvienas ėmėsi savo veiklos: miegojo ant žolės, 
medžiojo, žvejojo arba tiesiog tysojo ilsindamas kojas po kelių 
balne praleistų dienų. 

Sėdėjau po medžiu ir šnekėjausi su Džeimiu ir Nedu Gou- 
vanu, tuomet atėjo vienas ginkluotas vyras ir kažką sviedė Džei- 
miui ant kelių. Tai buvo durklas, kurio rankenoje buvo įtaisytas 
mėnulio akmuo. 

- Tavo, vaikine? - paklausė. - Šįryt radau tarp uolų. 

- Turbūt pamečiau kilus sumaiščiai, - pasakiau. - Kaip ge- 
rai, kad radote, nė nenutuokiau, ką su juo daryti. Jei būčiau 
pamėginusi panaudoti, tikriausiai būčiau pati persidūrusi. 

Nedas griežtai dirstelėjo į Džeimį per akinukų viršų. 

— Davei jai durklą ir nepamokei, kaip juo naudotis? 

- Reikalai taip susiklostė, kad tam nebuvo laiko, - gynėsi 
Džeimis. - Bet Nedas teisus, Sasenach. Turėtum išmokti, kaip 
valdyti ginklus. Visai nenoriu pasakoti, kas gali atsitikti kelyje, 
juk ir pati matei, kas dėjosi aną naktį. 

Taigi buvau nutempta į proskynos vidurį, ir prasidėjo pa- 
mokos. Susidomėję, kas vyksta, atėjo keli Makenzių vyrai ir 
ėmė žerti patarimus. Tuojau išgirdau kokį pustuzinį prieštarin- 

gų nurodymų, kaip reikia darbuotis durklu. Po ilgokos drau- 
giškos diskusijos visi nusprendė, kad durklą šauniausiai valdo 
Rupertas, tad jis ir ėmėsi mane mokyti. 

Ketindamas parodyti durklo valdymo meną jis suieškojo 
gana lygią vietą be akmenų ir pušų kankorėžių. 

- Žiūrėk, mergyt, - tarė jis. Durklas balansavo ant vidurinio 
piršto, o jo atramos vieta buvo per kokį colį žemiau rankenos. - 
Pusiausvyros taškas bus ten, kur tau patogu laikyti durklą. 

Pamėginau tai pakartoti su savo durklu. Kai jį prisitaikiau, 
Rupertas man parodė, kuo skiriasi smūgis iš viršaus ir dūris iš 
apačios. 

- Dažniausiai dursi iš apačios, kirsti iš viršaus geriausia tik 
tada, kai smarkiai puoli priešą iš arti. - Jis mąsliai nužvelgė 
mane, tada papurtė galvą. - Tu - aukšta moteris, bet jei ir pa- 
siektum kaklą, nepajėgtum persmeigti aukos, nebent ji sėdėtų. 
Geriausia smogti iš apačios. 

Jis pasikėlė marškinius, parodydamas didelį plaukuotą pil- 
vą, jau žvilgantį nuo prakaito. 

— Štai čia, - tarė ir parodė į centrą po krūtinkauliu, - ta 
vieta, į kurią reikėtų taikytis, kai kauniesi akis į akį. Durk tiesiai 
ir kuo stipriau. Durklas įsmigs į širdį, ir netrukus priešininkas 
kris negyvas. Vienintelis keblumas - krūtinkaulis, kurio verčiau 
venk; jis yra žemiau, nei atrodo, o jeigu tavo durklas durs į tą 
minkštą vietą virš jo, vargu ar išvis auka bus sužeista, tu pati 
liksi be ginklo, ir priešininkas tave nugalės. Merta! Tavo liesa 
nugara, eikš, parodysim, kaip smeigti iš užpakalio. 

Apgręžęs besispyriojantį Mertą, Rupertas trūktelėjo aukš- 
tyn nešvarius jo marškinius, atidengdamas gumbuotą stuburą 
ir barkšančius šonkaulius. Kai buku smiliumi bakstelėjo po apa- 
tiniu šonkauliu dešinėje, Merta iš netikėtumo suriko. 

— Štai ši vieta nugaroje abipus stuburo. Matai, iš nugaros 
taikantis į šonkaulius, labai sunku sužeisti gyvybiškai svarbų 
plotelį. Puiku, jei gali durklą suvaryti tarp šonkaulių, bet tai 

padaryti sunkiau, negu atrodo. O čia, po paskutiniu šonkauliu, 
iš apačios duri į inkstą. Kirsk iš visų jėgų, ir priešininkas bumb- 
tels it akmuo. 

Paskui Rupertas liepė man smūgiuoti iš įvairių padėčių ir 
visokiomis pozomis. Kai pailso, kiti vyrai paeiliui vaidino au- 
kas, bet mano pastangos juos juokino. Jie paslaugiai gulėsi ant 
žemės ar atsukdavo man nugarą, kad galėčiau pulti, arba šok- 
davo iš už nugaros apsimesdami mane smaugią, kad mėginčiau 
durti į pilvą. 

Žiūrovai ragino mane šūksniais, o Rupertas griežtai nurodi- 
nėjo, kad paskutinę akimirką nepabūgčiau. 

— Durk, tarsi išties kautumeis, mergyt, - mokė jis. - Jei 
grumtynės vyktų iš tikrųjų, negalėtum atsitraukti. O jei kuris iš 
šitų drimbų nespės išsisukti, tai jis ir nusipelno to kirčio. 

Iš pradžių koviausi nedrąsiai ir labai nerangiai, bet Rupertas 
buvo geras mokytojas, nepaprastai kantrus, be paliovos vis kar- 
tojo judesius. Jis pašaipiai, geidulingai vartė akis, užėjęs už manęs 
ir ranka apglėbęs per liemenį, bet buvo dalykiškas, kai paimdavo 
mane už riešo rodydamas, kaip rėžti priešui skersai akių. 

Duglas sėdėjo po medžiu tausodamas sužeistą ranką ir lai- 
dydamas mums kandžias pastabas. Bet būtent jam šovė mintis 
pasitelkti dirbtinį taikinį. 

— Duok jai kokį daiktą, kad galėtų suvaryti durklą, - pasiūlė, 
kai man pradėjo geriau sektis smūgiuoti ir durti. - Pirmas sykis 
bus sukrečiantis. 

— Taip, - pritarė Džeimis. - Truputį pailsėk, Sasenach, kol 
ką nors surasiu. 

Jis su dviem ginkluotais vyrais nužingsniavo prie vežimų. 
Mačiau, kaip jie stovėjo sukišę galvas mostaguodami rankomis 
ir iš vežimo traukdami visokius daiktus. Labai pavargusi su- 
smukau po medžiu šalia Duglo. 

Jis išsišiepė ir linktelėjo. Kaip ir daugelis vyrų, keliaudamas 
Duglas nesiskuto, todėl jo burną rėmino vešli tamsiai ruda 
barzda, išryškinanti putlią apatinę lūpą. 

- Tai kaip tau sekasi? - paklausė, turėdamas galvoje ne 
mano gebėjimą valdyti nedidelius ginklus. 

- Visai neblogai, - atsargiai atsakiau, taip pat neturėdama 
galvoje peilių. 

Duglas metė žvilgsnį į Džeimį, kuris rausėsi vežimuose. 

- Atrodo, kad vaikinas patenkintas vedybomis, - pasakė jis. 

- Atsižvelgiant į aplinkybes, jos jam naudingos, - šaltai 
pritariau. 

Išgirdus mano toną, jo lūpos išsilenkė. 

— Tau taip pat, mergyt. Tai puikus sandėris visiems. 

— Ypač jums ir jūsų broliui. Beje, kaip manote, ką apie tai 
pasakys Kolumas? 

Šypsena paplatėjo. 

— Kolumas? Ak, taip. Manyčiau, jam bus malonu priimti į 
šeimą tokią dukterėčią. 

Netikras taikinys buvo parengtas, ir aš vėl ėmiau treniruotis. 
Tai buvo didžiulis žmogaus torso dydžio maišas su vilna, apvy- 
niotas rauginta jaučio oda ir aprištas virve. Į jį ir turėjau smū- 
giuoti, iš pradžių pritvirtintą prie medžio žmogaus aukštyje, o 
paskui jis buvo man mėtomas arba ridenamas. 

Džeimis nutylėjo, kad tarp maišo ir odos įkišti keli pagaliai; 
vėliau paaiškino, kad jie turėjo atstoti kaulus. 

Nors kelis kartus mėginau persmeigti jaučio odą, pirmi dū- 
riai buvo netaiklūs. Tai padaryti buvo sunkiau, nei tikėjausi. 
Vyrai man patarė įsivaizduoti, kad smogiu į žmogaus pilvo odą. 
Kitąkart bandydama kirtau tiesiai iš viršaus, ir durklas pataikė 
į vieną pagalį. 

Man pasidingojo, kad ranka ūmai atitrūko. Kirčio smūgis 
pasijuto iki pat peties, ir durklas iškrito iš sustingusių pirštų. 
Viskas žemiau alkūnės buvo nutirpę, bet grėsmingas dilgčioji- 
mas įspėjo, kad tai truks neilgai. 

— Jėzau H. Ruzveltai Kristau, - pasakiau. 

Stovėjau susiėmusi už alkūnės ir klausiausi linksmo šurmu- 
lio. Galop Džeimis sugniaužė man petį ir pradėjo masažuoti 

ranką spūsčiodamas sausgyslę alkūnės pusėje ir nykščiu baks- 
nodamas duobutę prie riešo, kad vėl pajusčiau ranką. 

- Gerai, - prakošiau pro dantis atsargiai lankstydama dilg- 
čiojančią dešinę ranką. - Ką darai, kai pataikai į kaulą ir išmeti 
peilį? Ar yra numatyta, ką tokiu atveju daryti? 

- Kaipgi nebus, - išsišiepė Rupertas. - Kaire ranka išsitrauk 
pistoletą ir nušauk tą niekšą. 

Tai išgirdę vyrai nusikvatojo, bet aš nekreipiau dėmesio. 

- Puiku, - tariau daugmaž ramiai. Mostelėjau į ilgą Džeimio 
pistoletą skelta rankena, kurį jis nešiojosi prie kairės šlaunies. - 
Ar parodysi, kaip užtaisyti ir šaudyti? 

— Ne, - griežtai atšovė. 

Truputį pasišiaušiau. 

— Kodėl? 

— Nes tu - moteris, Sasenach. 

Mano veidą išpylė raudonis. 

- Šit kaip? - kandžiai pratariau. - Manai, moterys nėra to- 
kios gabios, kad suprastų, kaip veikia ginklas? 

Jis ramiai pažvelgė į mane, lūpos kiek persikreipė, nes gal- 
voje sukosi visokie atsakymai. 

- Tu sumani, todėl leisiu pabandyti, - galų gale tarė. - Tai 
tau pravers ateity. 

Nusivylęs mumis abiem, Rupertas pliaukštelėjo liežuviu. 

— Nekvailiok, Džeimi. Beje, mergyt, - jis atsisuko į mane, - 
nesakau, kad visos moterys kvailos, nors tokių tikrai yra, bet 
didžiausia bėda ta, kad jūs mažo ūgio. 

- Ką? 

Akimirką kvailai spoksojau į Rupertą. 

Džeimis sušnarpštė ir iš kilpos ištraukė pistoletą. Iš arti 
jis buvo milžiniškas, aštuoniolikos colių ilgio nuo buožės iki 
vamzdžio žiočių, pasidabruotas. 

- Žiūrėk, - pasakė, laikydamas ginklą priešais mane. - Pa- 
imi už čia, atremi į dilbį ir taikaisi štai taip. Kai paspaudi gaidu- 
ką, jis tau spiria kaip mulas. Esu beveik pėda aukštesnis už tave, 


SVETIMŠALĖ 375 


keturiais stonais sunkesnis ir žinau, ką darau. Iššovus pistoletas 
man sumuša bjaurią mėlynę, o tave gali parblokšti ant nugaros, 
gal net vožti į veidą. 

Jis pasukiojo pistoletą ir įkišo į kilpą. 

— Leisčiau tau pačiai įsitikinti, - pasakė kilstelėdamas ant- 
akį, - bet man labiau patinki su visais dantimis. Tavo graži šyp- 
sena, Sasenach, nors ir esi šiek tiek barni. 

Kiek sudrausminta šios scenos, nebesiginčijau ir pritariau 
vyrams, kad man būtų sunku susidoroti ir su lengvesniu kardu. 
Rodės, man tiko nedidukas sgian dhu, kalniečių durklas, todėl 
gavau grėsmingą adatos smailumo, juodos geležies, kokių trijų 
colių ilgio peilį trumpa rankena. Daug sykių bandžiau jį ištrauk- 
ti iš slaptavietės, kritiškai stebima vyrų, kol išmokau švystelė- 
ti sijoną aukštyn, deramai pasilenkusi vienu sklandžiu judesiu 
slapta jį sučiupti ir pasiruošti perrėžti priešininkui gerklę. 

Galų gale buvau pripažinta pradedančiąja peilių meistre, ir, 
skambant sveikinimams, man buvo leista sėsti pavakarieniauti. 
Deja, vienas žmogus buvo kitos nuomonės. Merta abejodamas 
papurtė galvą. 

- Vis tiek sakau, kad vienintelis geras ginklas moteriai - 
nuodai. 

— Tikriausiai, - atsakė Duglas, - bet kaunantis akis į akį jų 
negana. 


19 


Vandens arklys 


KITĄ VAKARĄ SUSTOJOME Neso ežero pakrantėje. Man 
buvo keista vėl pamatyti tą vietą, taip mažai pasikeitusią. Arba, 
turėčiau sakyti, taip mažai pasikeisiančią. Maumedžių ir alks- 
nių žaluma atrodė sodresnė, nes buvo vidurvasaris, ne vėlyvas 
pavasaris. Ir žydėjo ne švelniai rausvos ir baltos gegužės gėlės ir 
žibuoklės, o šiltesnių auksinių ir geltonų atspalvių dygiakrūmiai 
ir palėpščiai. Dangus aukštybėse mėlynavo tamsiau, bet ežero 
paviršius buvo toks pat: lygus, mėlynai juodas, su amžinai įkliu- 
vusiais kranto atspindžiais, kurių spalvos blankios, lyg žiūrėtum 
pro aprūkusį stiklą. 

Toli ežere net plūduriavo kelios burinės valtys. Bet kai viena 
priplaukė artyn, pamačiau, kad tai žvejų laivelis, ne itin dailiai 
nupintas iš vytelių, aptrauktas oda, visai nepanašus į aptakios 
formos medinius laivelius, kuriuos buvau pratusi regėti. 

Tvyrojo pažįstamas aitrus kvapas, sklindantis iš visų van- 
dens telkinių. Jame buvo sumišę sodrios žalumos, supuvusių 
lapų, gėlo vandens, pašvinkusios žuvies ir šilto dumblo kvapai. 
Bet svarbiausia buvo tai, kad ši vieta atrodė tokia pat slėpininga 
ir keista. Regis, tai juto ir žmonės, ir arkliai, o stovyklos nuotai- 
ka buvo subjurusi. 

Kai radau patogią vietą mūsų su Džeimiu guoliui, patraukiau 
prie ežero nusiprausti veido ir nusiplauti rankų prieš vakarienę. 

Krantas staigiai leidosi žemyn iki didžiulių akmens luitų krū- 
vos, kuri tarsi atstojo nesimetrišką molą. Pakrantėje buvo labai 
ramu, iš čia nebuvo nei matyti, nei girdėti stovyklos garsų, tad atsi- 
sėdau po medžiu pasimėgauti vienuma. Nuo tada, kai paskubomis 
ištekėjau už Džeimio, manęs niekas nebesekė; to nebereikėjo. 

Nuo apatinės šakos tingiai skabiau sparnuotų sėklų kekes ir 
svaidžiau į ežerą, tuomet pastebėjau, kad mažos bangelės, besi- 
plakančios į uolas, ėmė didėti, tarsi genamos kylančio vėjo. 

Už kokių dešimties pėdų vandens paviršiuje išniro didžiulė 
plokščia galva. Mačiau, kaip liejosi vanduo nuo žvynų, kurie 
buvo kryžmai apaugę gyvatišką kaklą. Vanduo sūkuriavo gana 
toli nuo galvos, giliau vienur kitur regėjau kažką judant, nors 
galva beveik nekrutėjo. 

Sustingau. Labai keista, bet visai neišsigandau. Net paju- 
tau kažkokią tolimą giminystę tai būtybei, kur kas senesnei už 
mane. Negilios to padaro akys buvo senos kaip ir jo senovės 
epochos jūra, apsiblaususios drumzliose sumažėjusio jo prie- 
globsčio gelmėse. Artumo pojūtis mainėsi su nerealumo po- 
jūčiu. Žvilganti oda buvo lygi, tamsiai mėlyna, o po žiaunomis 
mirguliavo ryškus žalias brūkšnys. Keistos akys be vyzdžių Ži- 
bėjo tamsiu gintaru, buvo labai gražios. 

Tas padaras atrodė visai kitoks nei mažesnė, purvinomis 
spalvomis nudažyta kopija, puošianti dioramą penktame Britų 
muziejaus aukšte. Bet kūno forma nekėlė abejonių. Sulig pasku- 
tiniu atodūsiu gyvų būtybių spalvos pradeda blankti, o švelni 
elastinga oda ir lankstūs raumenys supūva per kelias savaites. 
Bet retsykiais išlieka kaulai, tiksliai atkartojantys formą, lyg tai 
būtų paskutinis menkas buvusios šlovės liudijimas. 

Ūmai grėsmingai švokšdamos išsipūtė šnervės su vožtu- 
vais. Akimirką sustojo laikas, o tada būtybė vėl nugrimzdo 
į gelmes, ir apie jos pasirodymą bylojo tik besiplakančios į 
putas bangos. 

Kai padaras išniro iš vandens, atsistojau. Ir turbūt nesąmo- 
ningai prislinkau arčiau, norėdama į jį pažiūrėti, nes sumojau 
stovinti ant akmens luito, kuris kyšojo virš vandens, ir spoksan- 
ti į slopstančias bangas ir rimstantį ežero paviršių. 

Valandėlę stovėjau ir žvelgiau į bedugnį ežerą. 

— Sudie, - galų gale tariau vandeniui, kuriame nieko nebe- 
buvo. Nusipurčiau ir nusigręžiau į krantą. 

Šlaito viršuje stovėjo žmogus. Iš pradžių išsigandau, pas- 
kui atpažinau, kad tai varovas iš mūsų būrio. Prisiminiau, kad 
jis vardu Piteris, o rankoje laikomas kibiras rodė, kodėl jis čia, 
Jau ketinau paklausti, ar jis regėjo tą pabaisą, bet priėjus arti jo 
mina pasakė daugiau nei ganėtinai. Veidas buvo blyškesnis už 
ramunes prie kojų, mažyčiai prakaito lašeliai varvėjo į barzdą. 
Jo akys buvo išsprogusios kaip mirtinai įsibauginusio arklio, o 
ranka taip virpėjo, kad kibiras bumbsėjo į koją. 

- Nieko baisaus, - tariau priėjusi artyn. - Jis dingo. 

Tie žodžiai, užuot jį nuraminę, tik sukėlė dar didesnę bai- 
mę. Piteris metė kibirą, atsiklaupė prieš mane ir persižegnojo. 

— Pa... pasigailėkit, ponia, - sumikčiojo jis. 

Labai suglumau, kai jis puolė kniūbsčias man po kojomis ir 
čiupo už suknelės krašto. 

- Nekvailiok, - šiurkštokai subariau. - Stokis. - Švelniai 
bakstelėjau jam kojos pirštais, bet jis tik suvirpėjo ir klūpojo 
prisispaudęs prie žemės lyg suplotas grybas. - Stokis, - pakar- 
tojau. - Kvailas žmogau, tai tik... - Nutilau stengdamasi ką nors 
sugalvoti. Kažin ar būtų padėję, jei tą padarą būčiau pavadinusi 
lotynišku vardu. - Tai tik mažytė pabaisa, - galų gale pratariau 
ir, stvėrusi jam už rankos, timptelėjau, kad atsistotų. 

Turėjau pasemti kibirą vandens, nes Piteris nė iš tolo nebūtų 
(ir ne be priežasties) artinęsis prie vandens. Varovas parpėdino 
paskui mane į stovyklą, bet laikėsi saugaus atstumo ir grįžęs 
išsyk spruko rūpintis mulais, per petį baimingai žvilgčiodamas 
į Mane. 

Regis, jis nesiveržė niekam prasitarti apie būtybę, todėl pa- 
galvojau, kad ir aš tylėsiu. Duglas, Džeimis ir Nedas buvo iš- 
prusę žmonės, deja, kiti - beveik bemoksliai kalniečiai iš atokių 
Makenzių uolynų ir slėnių. Narsūs kovotojai ir bebaimiai kariai, 
bet prietaringi kaip ir bet kuris Afrikos ar Vidurinių Rytų gen- 
ties narys. 

Taigi tyliai pavakarieniavau ir atsiguliau, visą laiką jausda- 
ma įsmeigtą budrų varovo Piterio žvilgsnį. 

Tuščios laukymės 


PRAĖJUS DVIEM DIENOMS po užpuolimo, vėl patraukėm į 
šiaurę. Artėjo susitikimas su Horoksu, ir Džeimis kartkartėmis 
būdavo išsiblaškęs, tikriausiai svarstė, ar to anglų dezertyro ži- 
nios tikrai svarbios. 

Hugo Munro daugiau nemačiau, bet pabudusi aną naktį 
tamsoje išvydau tuščią Džeimio guolį. Stengiausi neužmigti, 
laukiau jo sugrįžtant, bet kai mėnulis ėmė leistis, užsnūdau. 
Rytą Džeimis kietai miegojo šalia manęs, o prie mano ant- 
klodės buvo meletos uodegos plunksna prisegtas plono po- 
pieriaus paketėlis. Jį atsargiai išvyniojusi radau didžiulį gru- 
blėto gintaro gabalą. Viena jo pusė buvo lygi, nušlifuota, ir 
joje buvo matyti trapus tamsus mažas laumžirgis, amžiams 
išskleidęs sparnus. 

Išlyginau popierių. Suteptame baltame lape smulkia ir ste- 
bėtinai dailia rašysena buvo brūkštelėtas laiškelis. 

— Kas jame? - paklausiau Džeimio, prisimerkusi spoksoda- 
ma į keistas raides ir ženklus. - Regis, parašyta geilų kalba. 

Jis pasirėmė ant alkūnės ir pašnairavo į popierių. 

— Ne geilų. Lotyniškai. Prieš pagrobiant turkams, Munras 
buvo mokytojas. Tai Katulo žodžiai, - tarė. 


„da mi basia mille, diende centum, 
dein mille altera, dein secunda centum... 


Verčiant jo ausų lezgeliai truputį nuraudo. 

Tad bučiuoki mane tu šimtą sykių, 
vėl dar tūkstantį, antrą šimtą sykių, 
daugel tūkstančių, daug šimtų po šito.* 


— Na, šiek tiek poetiškiau nei paprasto laimės sausainėlio 
žodžiai, - nudžiugau. 

- Ką? - nustebo Džeimis. 

- Nesvarbu, - skubiai pasakiau. - Ar Munras rado Horoksą? 

— O taip. Viskas parengta. Susitiksiu su juo vienoje vietoje 
kalvose, už. mylios ar dviejų virš Lag Krumo. Po keturių dienų, 
jeigu iki tol nenutiks nieko blogo. 

Jam užsiminus apie pavojų, truputį sunerimau. 

— Manai, saugu? Ar tu pasikliauji Horoksu? 

Jis atsisėdo, iš akių trindamas miego likučius ir mirksėdamas. 

- Anglų dezertyru? Dieve, mieloji, aišku, ne. Man atrodo, 
kad jis, vos spėjęs nusispjauti, išduotų mane Randalui, tik nieku 
gyvu negali grįžti pas anglus, kurie dezertyrus karia. Juo visai 
nepasitikiu. Todėl ir leidausi į kelionę su Duglu, užuot jojęs ats- 
kirai. Jei tas vyras ką nors iškrės, nors būsiu ne vienas. 

- Ak. 

Kažin ar Duglo draugija tokia jau patikima, turint galvoje 
santykius, susiklosčiusius tarp Džeimio ir dviejų klastingų jo 
dėdžių. 

— Na, jei taip manai, - pasakiau abejodama. - Duglas turbūt 
- nepasinaudos proga tave nušauti, 

- Jis jau buvo mane pašovęs, - linksmai pasakė Džeimis sags- 
tydamasis marškinius. - Turėjai tai suprasti, nes tvarstei žaizdą. 

Išmečiau šukas, kuriomis braukiau per plaukus. 

— Duglas! Juk tave pašovė anglai! 

- Anglai šaudė į mane, - pataisė jis. - Bet negalėčiau tvir- 
tinti, kad į mane pataikė Duglas; turbūt vis dėlto Rupertas. 
Jis - taikliausias Duglo būrio šaulys. Kai bėgom nuo anglų ir 


* Iš lotynų k. vertė H. Zabulis. 

sumečiau, kad esam netoli Freizerių žemių ribos, nusprendžiau 
pamėginti. Taigi kuo greičiausiai nėriau į kairę, apsukdamas 
Duglą ir kitus. Prasidėjo pašėlusios šaudynės, bet kulka mane 
kliudė iš nugaros. Duglas, Rupertas ir Merta tuo metu buvo 
užpakaly manęs. O anglai - priekyje. Tiesą sakant, kai nukritau 
nuo arklio, nusiridenau kalva ir vos nepatekau į jų nagus. 

Jis pasilenkė virš kibiro su šaltu vandeniu, kurį buvau at- 
nešusi, ir pasisėmęs pilnas rieškučias apsišlakstė veidą. Tada 
pakratė galvą, kad prašviesėtų akys, ir pamirksėjo šypsodamas, 
spindint lašams ant tankių blakstienų ir antakių. 

— Duglas dėl manęs turėjo smarkiai pakovoti. Bejėgis tyso- 
jau ant žemės, ir jis stovėjo, viena ranka tempdamas už diržo, 
kad kelčiausi, o kita mosavo kardu įnirtingai kaudamasis su 
dragūnu, kuriam atrodė, kad gali mane ištraukti iš visų bėdų. 
Duglas nudūrė tą žmogų ir užsikėlė mane ant arklio. - Džeimis 
papurtė galvą. - Paskui viskas aplink ėmė drumstis, apsiblausė, 
teįstengiau galvoti, kad arkliui turi būti labai sunku kinkuoti 
įkalnėn ant nugaros gabenant keturių šimtų svarų nešulį. 

Suglumusi atsisėdau. 

— Bet... jei Duglas būtų norėjęs, būtų tave nužudęs. 

Džeimis pakratė galvą ir išsitraukė tiesų skustuvą, kurį buvo 
pasiskolinęs iš Duglo. Jis kiek pakreipė kibirą, kad vandens pa- 
viršiuje matytų savo atspindį, ir, nutaisęs kankinio miną, kaip 
daro besiskutantys vyrai, ėmė gremžti skruostus. 

— Ne, savo žmonių akivaizdoje ne. Be to, Duglas su Kolumu 
gal ir nenorėjo, kad mirčiau, ypač Duglas. 

— Bet kodėl... 

Man vėl pradėjo svaigti galva. Taip pasijusdavau tada, kai 
susidurdavau su škotų šeimos gyvenimo painiava. 

Džeimis prabilo duslokai, mat buvo atkišęs smakrą ir pakrei- 
pęs galvą į šoną, kad pasiektų šerius, želiančius po žandikauliu. 

— Dėl Lalibrocho, - paaiškino jis, laisva ranka tikrindamas, ar 
neliko kokių barzdaplaukių. - Tai ne tik derlingos žemės gabalas. 
Tas dvaras įsikūręs prieš kalnų perėją. O ji vienintelė veda į Aukš- 

tumas dešimties mylių atstumu visomis kryptimis. Įsiplieskus 
kitam sukilimui, tos valdos būtų labai vertingos. O jei būčiau 
miręs prieš vestuves, jos būtų vėl atitekusios Freizeriams. 

Jis išsišiepė glostydamas kaklą. 

- Taip, broliams Makenziams aš - tikras galvosūkis ir ne- 
laimė. Pirmausia keliu grėsmę jaunojo Hamišo valdžiai, todėl 
jie norėtų, kad būčiau miręs. Bet esu gyvas, taigi jie siekia, kad 
aš - su visu turtu - būčiau jų pusėje, ne Freizerių, jei kiltų karas. 
Todėl jie ir padės man susitikti su Horoksu. Deja, paskelbtas už 
įstatymo ribų, ne ką tegaliu daryti su Lalibrochu, net jeigu jis 
vis dar mano. 

Sumišusi ir linguodama galvą dėl painių - ir pavojingų - 
aplinkybių, kuriomis taip šaltai ir nerūpestingai veikia Džeimis, 
susukau antklodes. Ūmai mane pribloškė mintis, kad dabar į 
visą tą košę įklimpęs ne tik jis. Pakėliau akis. 

- Minėjai, kad jei būtum miręs prieš vestuves, žemė būtų 
grįžusi Freizeriams, - pasakiau. - Tačiau nūnai tu vedęs. Tad 
kas... 

- Tikra tiesa, - linktelėjo jis kreivai šypsodamasis. Ryto sau- 
lė jo plaukus nutvieskė aukso ir vario spalvos liepsnomis. - Jei- 
gu dabar būčiau nužudytas, Sasenach, Lalibrochą gautum tu. 


že 


Vos išsisklaidžius miglai, nušvito gražus saulėtas rytas. 
Paukščiai nardė po viržius, o kelias čia buvo platus, iš po arklių 
kanopų kilo dulkės. 

Džeimis jojo greta manęs, kai pasiekėm nedidelės kalvos 
viršūnę. Jis kryptelėjo galvą į dešinę. 

— Matai tą mažytę laukymę tenai apačioje? 

— Matau. 

Kiek toliau nuo kelio augo pušų, ąžuolų ir epušių guotelis. 

E Joje po medžiais į duburį čiurlena šaltinis, tarpsta glotni 
žolė. Labai graži vieta. 

Pašaipiai dirstelėjau į jį. 

- Ar truputį ne per anksti priešpiečiams? 

— Turėjau galvoje ne visai tą. 

Prieš kelias dienas atsitiktinai sužinojau, kad Džeimis ne- 
moka mirkčioti viena akimi. Jis rimtai mirksėdavo abiem it ko- 
kia didžiulė naminė pelėda. 

— O ką turėjai galvoje? - paklausiau. 

Įtarus mano žvilgsnis susidūrė su nekaltomis, vaikiškomis 
mėlynomis jo akimis. 

- Tik svarsčiau, kaip atrodytum... ant žolės... po medžiais... 
prie vandens... su sijonais, užverstais į viršų ir pasklidusiais 
aplink. 

— Hm, - pratariau. 

— Pasakysiu Duglui, kad jojam pasisemti vandens. 

Jis nuskubėjo į priekį ir tučtuojau grįžo su buteliais vande- 
niui. Kai šuoliavom žemyn, girdėjau mums pavymui geilų kalba 
kažką šaukiant Rupertą, bet žodžių nesupratau. 

Progumą prijojau pirma. Nusliuogusi nuo arklio, išsidrėbiau 
žolėje ir užsimerkiau, kad į akis nepliskintų saulė. Po valan- 
dėlės Džeimis sustabdė arklį šalia manęs ir išsiropštė iš balno. 
Pliaukštelėdamas nuginė arklį su tabaluojančiomis vadelėmis 
ganytis su maniškiu ir atsiklaupė ant žolės. Ištiesiau rankas ir jį 
prisitraukiau, 

Buvo šilta diena, įkvipusi žole ir gėlėmis. Džeimis dvelkė 
kaip ką tik išpeštas žolės stiebelis, aitriai ir gardžiai. 

— Turėsim greitai suktis, - tariau. — Jie stebėsis, kodėl taip 
ilgai semiam vandenį. 

— Visai ne, - pasakė jis, įgudusiais judesiais varstydamas 
mano nėrinius. - Jie suprato. 

— Ką suprato? 

— Argi negirdėjai, ką mums nujojant rėkė Rupertas? 

— Girdėjau, kad jis rėkavo, bet negirdėjau ką. 

Jau buvau taip pramokusi geilų kalbą, kad supratau daug 
paprastų žodžių, bet pokalbis vis dar buvo man neįveikiamas. 

— Gerai. Tavo ausims tai netiko. 

Išlaisvinęs mano krūtis, jis įsikniaubė, čiulpė ir kandžiojo, 
kol daugiau negalėjau tverti ir palindau po juo, šalin nublokš- 
dama sijonus, kad netrukdytų. Po tos ūmios ir audringos suei- 
ties ant uolos ėmiau kvailai drovėtis, nebeleisdavau jam mylėtis 
su manimi netoli stovyklos, o miškas buvo toks tankus, kad at- 
rodė nesaugu labai nutolti nuo stovyklavietės. Abu jutom šiokią 
tokią, bet malonią susilaikymo įtampą, todėl dabar, apdairiai 
pasitraukę nuo smalsių akių ir ausų, susijungėm su tokia jėga, 
kad nuo kraujo antplūdžio man tvinkčiojo lūpos ir pirštai. 

Jau buvome bebaigią, bet staiga Džeimis įsitempė. Atsimer- 
kusi išvydau tamsų prieš saulę jo veidą labai mįslinga mina. 
Džeimiui prie galvos buvo priremtas kažkoks juodas daiktas. 
Kai akys galų gale priprato prie ryškios šviesos, pamačiau, kad 
tai muškietos vamzdis. 

- Stokis, rujojantis šunsnuki. 

Muškietos vamzdis staigiai krustelėjo, brūkštelėdamas 
Džeimiui per smilkinį. Džeimis pakilo labai iš lėto. Iš įdrėkstos 
vietos pablyškusiu jo veidu sruveno tamsus kraujas. 

Mus užklupo du raudonšvarkiai dezertyrai, sprendžiant iš 
purvinų uniformų likučių. Abu ginkluoti muškietomis ir pis- 
toletais. Juos, regis, labai pradžiugino toks atsitiktinis laimikis. 
Džeimis stovėjo pakėlęs rankas, jam prie krūtinės buvo pri- 
spaustas muškietos vamzdis, bet veide iš atsargumo - jokios 
išraiškos. 

— Gal leistum jam baigti, Hari? - pratarė vienas ir plačiai 
išsišiepė parodydamas išpuvusius dantis. - Sustoti pačiame 
įkaršty vyrui nesveika. 

Jo bendras bakstelėjo muškieta Džeimiui į krūtinę. 

- Jo sveikata man nerūpi. O netrukus nerūpės ir jam. Paim- 
siu šitą mergą, - jis linktelėjo į mane, - ir man nusispjaut, kad 
būsiu antras, tuo labiau po šito škotų išperos. 

Vyras sugedusiais dantimis nusijuokė. 

— Tavim dėtas, nesismulkinčiau. Pirma jį nudėk, o tada im- 
kis jos. 

Haris, žemas žvairas nutukėlis, valandėlę pasvarstė mąsliai 
spoksodamas į mane. Sėdėjau ant žemės prisitraukusi kelius, 
sijonais apsikamšiusi kulkšnis. Mėginau susisiausti liemenę, bet 
visos nuogybės neįstengiau paslėpti. Galop trumpulis nusikva- 
tojo ir pamojo bendrui. 

— Ne, tegu jis žiūri. Eikš, Arnoldai, nutaikyk į jį muškietą. 

Plačiai išsišiepęs Arnoldas pakluso. Haris padėjo muškietą 
ant žemės, šalia numetė pistoleto diržą. 

Tempdama sijonus žemyn, dešinėje kišenėje užčiuopiau 
kietą daiktą. Durklą, kurį man davė Džeimis. Ar prisiversiu 
juo pasinaudoti? Pažvelgusi į spuoguotą, gašlų Hario veidą, nu- 
sprendžiau, kad tikrai įstengsiu. 

Bet turėsiu laukti iki paskutinės minutės, kažin ar taip ilgai 
galės tvardytis Džeimis. Iš veido supratau, kad jam niežti nagai 
žudyti; netrukus vien suvokimo, kokios būtų veiksmų pase- 
kmės, jam nebeužteks susilaikyti, nors jis ir supranta, kas bus, 
jei pasipriešins. 

Nedrįsau išsiduoti veidu, bet prisimerkiau ir kuo griežčiau- 
siai dirstelėjau, trokšdama, kad jis nekrutėtų. Jam ant kaklo 
buvo išsišovusios gyslos, veidas užlietas tamsaus kraujo. Pama- 
čiau, kaip jis vos linktelėjo, supratęs mano ženklą. 

Kai Haris prispaudė mane prie žemės ir pamėgino nuplėšti 
sijonus, ėmiau grumtis, bet labiau norėdama užčiuopti durklo 
rankeną, nei iš tikrųjų priešindamasi. Jis smarkiai šėrė man per 
veidą ir liepė nusiraminti. Skruostas degė, akys sudrėko, tačiau 
dabar durklas buvo rankoje, paslėptas po sijono klostėmis. 

Gulėjau ant nugaros sunkiai kvėpuodama. Sutelkiau dėmesį 
į savo priešininką, visa kita stengdamasi ištrinti iš atminties. 
Reikės smeigti į nugarą, jis pernelyg arti, todėl negaliu durklo 
suvaryti į gerklę. 

Purvini pirštai lindo tarp šlaunų ir skėtė jas. Vaizduotėje regė- 
jau buką Ruperto pirštą, baksnojantį į Mertos šonkaulius, girdė- 
jau jo balsą: „Čia, mergyt, po apatiniais šonkauliais, arti stuburo. 
Durk stipriai iš apačios į inkstus, ir jis kris negyvas kaip akmuo.“ 

Beveik metas; jutau ant veido šlykštų Hario kvėpavimą, už- 
uodžiau dvoką iš burnos. Jis grabaliojo man tarp nuogų kojų 
atkakliai siekdamas savo tikslo. 

- Atidžiai žiūrėk, vaikėze, kaip reikia daryti, — sušvokštė 
jis. - Tavo šliundra dejuos labiau nei pirma... 

Kaire ranka apsivijau jo kaklą ir prisitraukiau artyn, tada 
aukštai iškėlusi ranką su durklu smeigiau iš visų jėgų. Nuo smū- 
gio ranka atšoko ir aš vos neišmečiau durklo. Haris sukliko ir 
ėmė muistytis stengdamasis ištrūkti. Nieko nematydama nusi- 
taikiau per aukštai, ir durklas atsimušė nuo šonkaulio. 

Dabar nebegalėjau jo paleisti. Laimė, mano kojos buvo iš- 
painiotos iš sijonų. Jomis tvirtai apėmiau prakaituotas Hario 
šlaunis, taip jį supančiojau ir laimėjau kelias brangias sekundes, 
kurių man reikėjo kitam mėginimui. Vėl dūriau visa jėga ir šį- 
syk pataikiau ten, kur reikėjo. 

Rupertas buvo teisus. Haris pasipriešino lyg šlykščiai paro- 
dijuodamas meilės aktą, paskui be garso šlumštelėjo ant manęs 
lyg maišas, o iš žaizdos jo nugaroje tryško kraujas, bet čiurkšlės 
pamažu seko. 

Arnoldo dėmesys trumpai nukrypo į reginį ant žemės, bet 
tos akimirkos visai pakako įsiutusiam škotui, kurį buvo nutvė- 
ręs. Kol atgavau nuovoką ir ėmiau rangytis po negyvu Hariu, 
šalia bendro buvo patiestas ir Arnoldas, jo gerklė tvarkingai 
nuo ausies iki ausies buvo perrėžta sgian dhu, kurį Džeimis ne- 
šiojosi kojinėje. 

Jis atsiklaupė ir ištraukė mane iš po lavono. Išsigandę ir su- 
krėsti drebėjome ir ilgokai tylėdami spaudėme vienas kitą glė- 
byje. Vis dar netaręs nė žodžio, jis pakėlė mane ant rankų ir 
nunešė į žolėtą plotelį už epušių, toliau nuo tų dviejų lavonų. 

Pasodinęs mane ant žemės, nerangiai atsisėdo greta, tiesiog 
susmuko, tarsi ūmai būtų nusilpę keliai. Pajutau stingdantį vie- 
natvės šaltį, lyg kaulus trauktų žiemos vėjas, ir ištiesiau į Džeimį 
rankas. Jis pakėlė galvą nuo kelių ir išvargusiu veidu pažvelgė į 
mane, lyg pirmąsyk matytų. Kai uždėjau rankas jam ant pečių, 

stipriai prisiglaudė mane prie krūtinės, ir iš jo ištrūko garsas, 
primenantis ir dejonę, ir raudą. 

Mudu puolėme mylėtis visiškoje tyloje su įnirtingais pro- 
veržiais ir ūmiomis pabaigomis, skatinami man nesuvokiamos 
prievartos. Bet žinojau, kad turime tam paklusti, kitaip prara- 
sime vienas kitą visiems laikams. Tai buvo ne meilės aktas, o 
būtinybė, tarytum būtume sužinoję, kad jei liksime po vieną, 
nė vienas mūsų neištvers. Mūsų stiprybė slypėjo sueityje, kuri, 
užplūdus jausmams, gožė mirties ir vos neįvykusio išprievarta- 
vimo prisiminimus. 

Paskui gulėjom apsikabinę ant žolės, susitaršę, apsitaškę 
krauju ir virpėdami saulėje. Džeimis kažką sumurmėjo, bet jo 
balsas buvo toks tylus, kad išgirdau tik žodį „atsiprašau“. 

— Tai ne tavo kaltė, - sumurmėjau glostydama jam plau- 
kus. - Viskas gerai, mudu sveiki gyvi. 

Jaučiausi tarsi sapne, lyg aplinkui nieko nebūtų, ir blankiai 
jutau uždelsto sukrėtimo požymius. 

— Ne, - tarė jis. - Ne dėl to. Aš kaltas... Kaip kvaila buvo čia 
joti, pamiršus atsargumą. Ir leisti tau... Bet norėjau pasakyti ką 
kita. Pasakyti... atleisk, kad ką tik tavimi pasinaudojau. Paėmiau 
šitaip tuojau po... It koks gyvulys. Atsiprašau, Klere... nežino- 
jau, ką... negalėjau susitvardyti, bet... Viešpatie, tu sustirusi, mo 
duinne, tavo rankos ledinės. Eikš, sušildysiu tave. 

Ir jis sukrėstas, miglotai pagalvojau. Keista, kad patyrę su- 
krėtimą kai kurie žmonės pradeda šnekėti. Kiti tik tylomis dre- 
ba. Kaip aš. Prispaudžiau jo burną sau prie peties, kad nutiltų. 

— Nieko baisaus, - vis raminau. - Nieko baisaus. 

Staiga užslinko šešėlis, ir mudu pašokome. Sukryžiavęs ran- 
kas, į mus rūsčiai žiūrėjo Duglas. Jis mandagiai nukreipė akis, 
kai paskubomis varsčiausi apatinius, ir raukydamasis įsistebei- 
lijo į Džeimį. 

— Klausyk, vaikine, puiku, kad maloniai leidi laiką su savo 
žmona, bet mes jūsų laukiam jau daugiau nei valandą. Be to, 
judu buvot taip užsiėmę, kad net negirdėjot manęs ateinant. 

Kada nors toks tavo elgesys pridarys bėdų. Juk kas nors galėjo 
prieiti tau iš nugaros ir įremti į galvą pistoletą... 

Jis nutraukė savo tiradą ir nepatikliai sužiuro į mane, iš- 
tiktą isteriško juoko priepuolio ir besiridinėjančią ant žemės. 
Džeimis, raudonas kaip burokas, nusivedė Duglą kitapus epu- 
šių, aiškindamasis prislopintu balsu. Toliau nevalingai ūbavau 
ir krizenau, galop susikimšau į burną nosinę, kad mažiau girdė- 
tųsi. Nuo ūmaus jausmų protrūkio, susijusio su Duglo žodžiais, 
man prieš akis sušmėžavo Džeimio, pričiupto akto įkarštyje, 
veidas, ir tai mane dar labiau prajuokino, nors buvau sutrikusi. 
Kikenau ir vaitojau, kol paskaudo šonai. Galų gale atsisėdau, 
nosine šluostydamasi akis, ir pamačiau, kad virš manęs stūkso 
Duglas su Džeimiu, o jų minos nepritariančios. Džeimis pakėlė 
mane nuo žemės ir nusivedė, vis dar kartkartėmis žagsinčią ir 
prunkščiančią, ten, kur laukė kiti vyrai su arkliais. 


== 


Po susidūrimo su dezertyrais, be niekaip nesiliaujančio 
isteriško juoko dėl menkniekio, daugiau jokių blogumų lyg 
ir nepatyriau, tik pasidariau labai atsargi ir nebeturėjau noro 
pasitraukti atokiau nuo stovyklavietės. Duglas mane patikino, 
kad plėšikų nėra, tiesą sakant, Aukštumų keliuose jie retai pa- 
sirodydavo, nes pasitaikydavo mažai keliautojų, kuriuos būtų 
verta apvogti. Tačiau mane gąsdindavo bet koks garsas miške, 
susizgribdavau labai skubanti atlikti kasdienius darbus: atnešti 
malkų ir vandens, nes norėdavau matyti ir girdėti Makenzių 
vyrus. Net ėmė raminti jų knarkimas naktį aplinkui ir nebe- 
sidrovėdavau, kaip anksčiau, diskretiško mūsų raičiojimosi po 
antklodėmis. 

Kai po kelių dienų Džeimis susiruošė susitikti su Horoksu, 
vis dar bijojau būti viena. 

— Likti čia? - nepatikliai paklausiau. - Ne! Josiu su tavim. 

— Negali, - dar sykį kantriai pakartojo Džeimis. - Diduma 
būrio trauks su Nedu į Lag Krumą rinkti duoklės. Duglas su 

dar keliais vyrais lydės mane į susitikimą, nes jis būgštauja, kad 
Horoksas gali sumanyti kokią išdavystę. Deja, tau nevalia rody- 
tis netoli Lag Krumo; tenai turbūt sukiojasi Randalo bendrai, 
ir visai nenustebčiau, jeigu Randalas tave pagrobtų. Deja, vi- 
sai nenutuokiu, kaip baigsis susitikimas su Horoksu. Ties kelio 
vingiu auga nedidelė giraitė, tanki, prižėlusi žolės, čia pat yra ir 
vandens. Toje giraitėje tau bus saugu, kol grįšiu. 

— Ne, - užsispyriau. - Keliausiu su tavim. 

Kažkoks išdidumas neleido prisipažinti, kad bijau būti 
be Džeimio. Bet man knietėjo jam pasakyti, kad baiminuosi 
dėl jo. 

— Sakei nežinąs, kas bus susitikus su Horoksu, - ėmiau gin- 
čytis. - Nenoriu čia laukti ir spėlioti, kaip tau sekasi. Leisk joti 
kartu, - įkalbinėjau jį. - Pažadu, per susitikimą būsiu nemato- 
ma. Man nesmagu likti vienai ir kiaurą dieną nerimauti. 

Jis nekantriai atsiduso, bet nebesiginčijo. Prijojus giraitę, 
Džeimis pasilenkė, griebė mano arkliui už apynasrio ir nustū- 
mė mane nuo kelio ant žolės. Tada nušoko nuo arklio ir prie 
krūmo pririšo abiejų arklių vadeles. Nepaisydamas mano šūka- 
vimo ir prieštaravimų, dingo tarp medžių. Užsispyrusi nelipau 
nuo arklio. Jis negali priversti manęs pasilikti. 

Galų gale išėjo į kelią. Kiti jau buvo nujoję, bet Džeimis, 
prisimindamas paskutinį mūsų nuotykį tuščioje laukymėje, iš 
pradžių turėjo kruopščiai iššniukštinėti giraitę, atidžiai visomis 
kryptimis ištyrinėti, kas slepiasi už medžių, ir lazda išnaršyti 
aukštą žolę. Grįžęs atrišo arklius ir šoko į balną. 

- Visur saugu, - tarė. - Jok į tankmę, Klere, ir pasislėpk su 
arkliu. Atskubėsiu pas tave, kai tik viską sutvarkysiu. Nežinia, 
kiek užtruksiu, bet iki saulės laidos tikrai parsirasiu. 

— Ne! Joju su tavim! 

Mintis, kad nervinsiuos miške spėliodama, kas dedasi, 
man buvo nepakeliama. Verčiau tegu man gresia pavojus, nei 
lauksiu ištisas nerimastingas valandas nerasdama sau vietos. 
Ir dar viena. 

Tvardoma Džeimio kantrybė išseko. Jis ištiesė ranką ir su- 
gniaužė man petį. 

— Juk pažadėjai man paklusti? - paklausė švelniai pur- 
tydamas. 

— Taip, bet... 

Ketinau pridurti, kad tai padariau verčiama, bet jis jau varė 
mano arklį į tankumyną. 

— Tai labai pavojinga, todėl aš josiu be tavęs, Klere. Būsiu 
užsiėmęs, o jeigu kas nors atsitiks, negalėsiu tuo pat metu ir 
grumtis, ir ginti tave. 

Matydamas maištingą mano žvilgsnį, jis nuleido ranką prie 
balnakrepšio ir pasirausė. 

— Ko ieškai? 

- Virvės. Jei spyriosies, pririšiu prie medžio, iki sugrįšiu. 

- Nepririši! 

- Pririšiu! 

Jis nejuokavo. Nenoromis paklusau ir įtempiau arklio vade- 
les. Džeimis pasilenkė pakštelėti į skruostą, bet lūpos praslydo, 
nes jis jau gręžėsi ketindamas joti. 

— Saugokis, Sasenach, Turi durklą? Gerai. Atlėksiu, kai tik 
galėsiu. Ak, dar štai kas. 

— Kas? - niūriai paklausiau. 

— Jei paspruksi iš giraitės prieš man parjojant, išvanosiu 
tavo nuogą šikinę kardo diržu. Tada tau bus labai nesmagu ke- 
liauti iki Bargrenano. Nepamiršk, - tarė jis, žnybtelėdamas man 
į skruostą, - grasinimais tuščiai nesišvaistau. 

Tai buvo tiesa. Iš lėto nurisnojau į giraitę vis gręžiodamasi, 
nes norėjau matyti, kaip jis nujoja, pasilenkęs prie pat balno, 
vienui vienas ant arklio, o už jo plaikstosi skraistės galai. 

Po medžiais buvo vėsu; kai mudu su arkliu atsidūrėme 
šešėlyje, man atlėgo širdis. Buvo viena iš tų retų karštų die- 
nų Škotijoje, kai saulė kaitina išblukusio muslino dangų, o 
ankstyva miglelė jau aštuntą valandą būna išdeginta. Giraitėje 
čiulbėjo gausybė paukščių, šutvė zylių ieškojo lesalo ąžuolų 

guote kairėje, o visai netoli lyg ir išgirdau čirškiant plonasnapę 
triukšmuolę. 

Visada labai mėgau stebėti paukščius. Jeigu jau esu palikta 
likimo valiai valdingo, despotiško, paršagalvio asilo sutuoktinio, 
rizikuojančio savo kvailu kailiu, paskirsiu tą laiką paukščiams. 

Supančiojau savo kastruotą arklį ir paleidau ganytis vešlioje 
žolėje giraitės pakraštyje žinodama, kad jis toli nenuklys. Už ke- 
lių pėdų nuo medžių žolė staiga baigėsi, mat ją stelbė viržiai. 

Paukščiams stebėti puikiai tiko laukymė, kurioje sumišai 
augo jauni spygliuočiai ir ąžuolai. Patraukiau per ją, vis dar 
mintyse plūsdama Džeimį, bet įsiklausiusi į savitą pilkosios 
musinukės cypsėjimą ir šaižų amalinio strazdo čirškimą pama- 
žu pradėjau rimti. 

Laukymė gana staiga baigėsi ant skardžio krašto. Prasibro- 
vus pro jaunuolyną, paukščių giesmes užgožė šniokščiantis 
vanduo. Sustojau upelio pakrantėje. Toliau driekėsi status uolė- 
tas tarpeklis, kurio rantytomis sienomis į rudus ir sidabrinius 
duburius krito kriokliai. Atsisėdau ant kranto ir ėmiau tabaluoti 
kojas virš vandens šildydamasi veidą prieš saulę. 

Pro pat galvą pranėrė varna, ją nusivijo porelė raudonuode- 
gių. Stambus juodas paukštis zigzagais raižė orą stengdamasis 
išvengti mažyčių pikiruojamųjų bombonešių. Šyptelėjau žiūrė- 
dama į įsiutusius smulkučius tėvus, kurie įkyriai gainiojo varną, 
ir nusistebėjau, kodėl varnos, kai būna vienos, iš tikrųjų skraido 
tiesiai. Šita, jei laikytųsi tiesaus kelio, patrauktų į... 

Ūmai nustėrau. 

Taip ginčijausi su Džeimiu, kad iki šiol nė netoptelėjo, jog 
galop susiklostė aplinkybės, kokių bergždžiai laukiau du mėne- 
sius. Buvau viena. Ir žinojau kur. 

Žvelgiant skersai upelio, akino ryto saulė, besiskverbianti 
pro uosius. Taigi ten rytai. Širdis ėmė plakti smarkiau. Rytai 
priešais, Lag Krumas už nugaros. Už keturių mylių į šiaurę nuo 
Fort Viljamo. O šis - ne daugiau kaip už trijų mylių į vakarus 
nuo Kraig na Duno kalvos. 

Taigi pirmąsyk nuo tada, kai susidūriau su Merta, apytikriai 
žinojau, kur esu: iki tos sumautos kalvos ir prakeikto jos akme- 
nų rato buvo kokios septynios mylios. Septynios mylios - tur- 
būt - ir iki namų. Iki Frenko. 

Patraukiau į giraitę, bet greitai apsigalvojau. Eiti keliu ne- 
drįsau. Jis arti Fort Viljamo ir aplinkinių kaimų, todėl pernelyg 
rizikinga, galiu ką nors susitikti. Bet joti labai stačiu taku palei 
upelį taip pat neįmanoma. Tiesą sakant, šiek tiek abejojau, ar 
pajėgsiu keliauti pėsčiomis. Kai kur uolų skardžiai buvo statūs, 
mirko putojančiame upelio vandenyje, o išsimėčiusių iš vandens 
kyšančių akmenų viršūnės buvo labai nesaugi atrama kojoms. 

Bet tai buvo tiesiausias kelias reikiamon pusėn, o aš nenorė- 
jau daryti pernelyg didelės apylankos. Paklysti laukinėje gamtoje 
lengva, be to, mane gali pasivyti grįžtantys Džeimis su Duglu. 

Prisiminus Džeimį, man dilgtelėjo paširdžius. Dieve, kaip 
įstengsiu tai padaryti? Palikti jį nieko nepaaiškinusi ir neatsipra- 
šiusi. Dingti be pėdsakų, nors jis dėl manęs tiek daug padarė? 

Taip galvodama nusprendžiau eiti be arklio. Tada Džeimiui 
bent atrodys, kad jį palikau nenoromis; gal pamanys, kad mane 
sudraskė laukiniai žvėrys - paliečiau durklą kišenėje - arba pa- 
grobė nusikaltėliai. Neaptikęs jokio pėdsako, jis ilgainiui pamirš 
mane ir dar sykį ves. Galbūt mieląją Liri, kai grįš į Leochą. 

Kvaila, bet mintis apie Džeimį, miegantį vienoje lovoje su 
Liri, mane nuliūdino ne mažiau nei ta, kad jį palieku. Išbariau 
save už tokį idiotiškumą, bet negalėjau nuvyti jos dailaus apva- 
laus veidelio, nuraudusio iš karšto geismo, ir didelių jo rankų, 
panirusių į mėnulio šviesos plaukus, reginio... 

Atpalaidavau sukąstą žandikaulį ir ryžtingai nusibraukiau 
nuo skruostų ašaras. Beprasmiškiems apmąstymams nėra nei 
laiko, nei jėgų. Privalau keliauti, ir tučtuojau, kol dar galiu. Gal 
tai vienintelė pasitaikiusi proga. Vyliausi, kad Džeimis mane 
pamirš. Aš, deja, niekada jo nepamiršiu. Tačiau dabar turiu iš- 
mesti jį iš galvos, kitaip nepajėgsiu sutelkti dėmesio į užduotį, 
kuri buvo gana kebli. 

Ėmiau atsargiai leistis stačiu krantu prie vandens. Upelio 
šniokštimas gožė paukščių čiulbesį giraitėje. Eiti buvo sunkų, 
bet prie vandens radau vietos kojoms. Pakrantė buvo dumbli- 
na, akmenuota, bet pakenčiama keliauti. Nusikeberiojusi dar 
žemiau, pamačiau, kad reikės bristi į vandenį. Pavojingai žir- 
gliosiu nuo akmens ant akmens balansuodama virš tėkmės, kol 
krantas paplatės ir vėl bus galima eiti žeme. 

Sunkiai stūmiausi į priekį svarstydama, kiek turiu laiko. 
Džeimis pasakė, kad jie grįš prieš saulėlydį. Iki Lag Krumo trys 
keturios mylios, bet nė nenutuokiau, kokie ten keliai ir kiek 
truks susitikimas su Horoksu, jeigu jis apskritai pasirodys. Bet 
ne, jis tikrai pasirodys, ginčijausi su savimi. Taip sakė Hugas 
Munras, ir nors jis - keistas žmogėnas, jo žodžiu Džeimis vi- 
siškai pasikliovė. 

Koja nuslydo nuo pirmo akmens upelyje, ir iki kelių įsmu- 
kau į ledinį vandenį, sušlapdama sijoną. Nubridusi į krantą, kuo 
aukščiau pasikaišiau sijoną, nusiaviau ir nusimoviau kojines. 
Batus ir kojines susikišau į kišenę, kurią atstojo pakelto sijono 
klostės, ir vėl atsistojau ant akmens. 

Supratau, kad, tvirtai kabindamasi kojų pirštais, galiu ne- 
slidinėdama žingsniuoti nuo akmens ant akmens. Per sijono 
klostes buvo sunku matyti, kur žengti kitą žingsnį, todėl vos 
neįkritau į vandenį. Pėdos sustiro, kojos nutirpo, darėsi vis sun- 
kiau jomis remtis į akmenis. 

Laimė, krantas vėl paplatėjo, ir aš nužengiau į šiltą, klam- 
pų dumblą. Kurį laiką daugmaž patogiai pašliuksėjusi per jį 
turėdavau kur kas ilgiau pavojingai šokinėti per akmenis virš 
šaltos sraunios srovės, bet jutau palengvėjimą, nes stengdama- 
si sėkmingai įveikti kliūčių ruožą neturėjau kada galvoti apie 
Džeimį. 

Netrukus nusistovėjo tam tikra ėjimo tvarka. Žingsnis, įsi- 
kabinimas, stabtelėjimas, apsidairymas, kitas žingsnis. Žings- 
nis, įsikabinimas, stabtelėjimas... Tikriausiai ėmiau pernelyg 
pasitikėti savimi arba tiesiog pavargau, nes pradėjau nesisaugo- 

ti ir žengiau pro šalį. Koja bejėgiškai nučiuožė apgliaumijusio 
akmens šonu. Greitai sumosavau rankomis mėgindama išsilai- 
kyti ant akmens, bet jau buvau praradusi pusiausvyrą. Su sijo- 
nu, pasijoniais, durklu ir visa kuo kitu nėriau į vandenį. 

Ir ėmiau grimzti. Nors upelis buvo tik pėdos ar dviejų gylio, 
jame vietomis, kur vanduo būdavo išgraužęs akmenyje įdubas, 
pasitaikydavo gilių duburių. Akmuo, ant kurio paslydau, slūg- 
sojo tokio duburio pakrašty. Pūkštelėjau į vandenį ir pradėjau 
lyg akmuo skęsti pati. 

Mane taip sutrikdė į nosį ir burną siūbtelėjęs ledinis van- 
duo, kad nespėjau nė surikti. Sidabriški burbulai išsiveržė iš 
mano suknelės liemenės ir, prasklendę pro veidą, pakilo į vir- 
šų. Medvilninis audinys permirko kone akimoju, ir stingdantys 
vandens gniaužtai suparalyžiavo kvėpavimą. 

Beveik išsyk ėmiau kapanotis į paviršių, bet sunkūs drabu- 
žiai traukė gilyn. Stipriai trūktelėjau už liemenės raištelių, deja, 
nebuvo vilties, kad prieš nuskęsdama spėsiu išsinerti iš skudurų. 
Pašėlusiai spardydamasi, nes stengiausi išsivaduoti iš pančio- 
jančių klosčių, pažėriau daugybę žiaurių pastabų apie drabužių 
siuvėjus, moteriškas madas ir niekam tikusius ilgus sijonus. 

Vanduo buvo skaidrus kaip krištolas. Pirštai brūkštelėjo per 
akmens šoną, nuslydo per tamsius gličius plūdenų ir dumblių 
kaspinus. Slidi kaip koks vandens augalas, sakė Džeimis apie 
mano... 

Ši mintis numaldė paniką. Ūmai supratau, kad nereikėtų 
savęs sekinti, mėginant nusigauti iki paviršiaus. Duburys ne 
daugiau kaip aštuonių ar devynių pėdų gylio. Turiu tik atsipa- 
laiduoti, nusileisti į dugną, atsispirti kojomis ir pakilti į viršų. 
Jei pasiseks, galva išnirs ir įkvėpsiu oro, o jeigu vėl nugrimsiu, 
galėsiu vis atšokti nuo dugno, tada prisiirsiu arčiau krašto ir 
pajėgsiu gerai nusitverti už akmens. 

Į dugną leidausi kankinamai lėtai. Kadangi daugiau nebe- 
sikapanojau, sijonai išsiskleidė aplink it burės ir plūduriavo 
priešais. Nubloškiau juos šalin, kad neuždengtų veido. Kai ko- 

jos palietė lygų duburio dugną, plaučiai plyšte plyšo, o akyse 
mirguliavo juodos dėmės. Truputį sulenkiau kelius, apie save 
apspausdama sijonus, ir iš visų jėgų atsistūmiau. 

Man pavyko, bet per plauką. Šuolio viršūnėje veidas išni- 
ro iš vandens, ir aš, įtraukusi mažą, bet gyvybę gelbstintį oro 
gurkšnį, vėl niurktelėjau po vandeniu. Tačiau to pakako. Supra- 
tau, kad įstengsiu vėl pašokti. Prispaudžiau rankas prie šonų, 
kad būčiau aptakesnė, ir šįsyk nugrimzdau greičiau. Dar kartą, 
Bošamp, paraginau save. Sulenk kelius, įsitempk, šok! 

Šoviau aukštyn virš galvos ištiesusi rankas. Kai pirma išni- 
rau, virš galvos sušmėžavo kažkas raudona, turbūt šermukšnis, 
svyrantis virš vandens. Gal man pasisektų įsikibti į jo šaką? 

Kai veidas iškilo iš vandens, kažkas stvėrė man už ištiestos 
rankos. Kažkas kieta, šilta, patikimai tvirta. Kita ranka. 

Kosėdama ir springdama, ėmiau aklai grabalioti laisvąja 
ranka. Taip apsidžiaugiau, kad esu išgelbėta, jog visai nesigai- 
lėjau, kad sužlugo mano pabėgimas. Deja, džiaugsmas greitai 
išblėso, kai nusibraukus nuo veido plaukus mano akys įsmigo 
į mėsingą, sunerimusį jaunojo kapralo Hokinso iš Lankašyro 
veidą. 

Vienas nemalonumas po kito 


ATSARGIAI IŠTRAUKIAU IŠ RANKOVĖS šlapių dumblių 
giją ir paklojau sugeriamojo popieriaus lapo vidury. Paskui čia 
pat išvydusi rašalinę, paėmiau augalą, panardinau į rašalą ir ant 
storo sugeriamojo popieriaus atspaudžiau įdomų raštą. Įsitrau- 
kusi į tą darbą, savo šedevrą baigiau riebiu žodeliu, kruopščiai 
apibarsčiau kūrinį smėliu, nusausinau ir atrėmiau į rašomojo 
stalo skyrelį dokumentams. 

Žengiau atgal norėdama juo pasigrožėti, tada ėmiau dairytis 
kitų pramogų, kurios galėtų išblaškyti mano mintis apie artė- 
jantį kapitono Randalo pasirodymą. 

Kapitono kabinetas visai neblogas, pagalvojau apžiūrinėda- 
ma paveikslus ant sienos, sidabrinius rašomojo stalo įrankius ir 
storą kilimą ant grindų. Vėl atsistojau ant kilimo, kuris puikiai 
sugėrė nuo manęs lašantį vandenį. Jojant į Fort Viljamą, pradžiū- 
vo viršutiniai drabužiai, bet pasijoniai vis dar buvo gręžtini. 

Atidariau mažą spintelę už stalo. Joje radau atsarginį kapito- 
no peruką, tvarkingai užmautą ant vieno iš dviejų kaliojo plie- 
no stovų, o priekyje buvo išrikiuotas veidrodžio pasidabruota 
nugarėle, karinių šepečių ir vėžlio kiauto šukų rinkinys. Nusi- 
nešusi stovą ant stalo, atsargiai subėriau į peruką likusį smėlį ir 
vėl padėjau į spintelę. 

Kai įžengė kapitonas, sėdėjau už stalo su šukomis rankoje 
ir tyrinėjau savo atvaizdą veidrodyje. Jis metė į mane žvilgsnį, 
aprėpdamas netvarkingą mano išvaizdą, išnaršytą spintelę ir su- 
gadintą sugeriamąjį popierių. 

Nė nemirktelėjęs, kapitonas prisitraukė kėdę ir, įsitaisęs 
prieš mane, ėmė atsainiai sūpuoti batuotą koją, užmestą ant ki- 

tos kojos. Vienoje dailioje, aristokratiškoje rankoje buvo jojiko 
šmaikštis. Randalas iš lėto pirmyn atgal švytavo vytiniu virš ki- 
limo, o aš spoksojau į supintą juodą su raudonu jo galą. 

— Mintis patraukli, - tarė jis, žiūrėdamas, kaip akimis sekio- 
ju siūbuojantį botagą. - Bet jei turėčiau valandėlę susikaupti, 
tikriausiai sugalvočiau ką nors geriau. 

- Turbūt sugalvotumėte, - pasakiau, pirštu nusibraukdama 
nuo akių vešlią plaukų sruogą. - Bet jums draudžiama plakti 
moteris, ar ne? 

- Išimtis daroma tik tam tikromis aplinkybėmis, - man- 
dagiai atsakė kapitonas. - Bet jūsų padėtis to tikrai neleidžia. 
Kol kas reikalas gana viešas. Sakau, gal verčiau iš pradžių mudu 
geriau susipažinkime vienudu. 

Jis ištiesė ranką ir iš indaujos išėmė grafiną. 

Mudu tylomis gurkšnojome raudonąjį vyną ir varstėme vie- 
nas kitą žvilgsniais. 

- Pamiršau jus pasveikinti vestuvių proga, - ūmai prabilo 
kapitonas. - Atleiskite už tokį nemandagų elgesį. 

— Nieko baisaus, - maloniai tariau. - Esu tikra, kad mano vyro 
šeima bus labai dėkinga jums už svetingumą, parodytą man. 

- Ak, labai tuo abejoju, - žaviai nusišypsojo Randalas. - Be 
to, kažin ar jiems pasakysiu, kad jūs čia. 

— O kodėl manote, kad jie nežino? - paklausiau, pasijutusi 
nejaukiai, nors bandžiau elgtis įžūliai. 

Skubiai dirstelėjau į langą, bet jis buvo kitoje pastato pusėje. 
Saulės nesimatė, tačiau lauke šviesa buvo geltona. Galbūt dabar 
ankstyva popietė? Kiek truks, kol Džeimis ras mano paliktą ar- 
klį? Ir kiek praeis laiko, iki jis nuseks mano pėdsakais iki upelio 
ir tuojau juos pames? Dingti be pėdsakų - ne visada taip jau pa- 
ranku. Tikrai, nebent Randalas nuspręstų pranešti Duglui, kur 
aš. Kitaip škotai jokiais būdais nesužinos, kur prapuoliau. 

— Jeigu jie žinotų, - pasakė kapitonas, išlenkdamas dailios 
formos antakį, - turbūt jau būtų kreipęsi į mane. Sprendžiant 
iš to, kaip mane išplūdo Duglas Makenzis per paskutinį mūsų 

susitikimą, vargu ar jam atrodyčiau tinkamas jo giminaitės 
globėjas. Makenzių klanas, regis, taip jus brangina, kad verčiau 
priima kaip savą, nei žiūri, kaip atitenkate man. Vargu ar jie 
leistų jums ilgai čia kankintis. 

Jis nepritariamai mane nužvelgė, pastebėdamas kiekvieną 
mano permirkusių drabužių siūlę, susivėlusius plaukus ir šiaip 
netvarkingą išvaizdą. 

- Po velnių, jei žinočiau, kodėl jie taip jūsų trokšta, - prata- 
rė jis. - Jeigu esate jiems tokia brangi, kodėl, po galais, leidžia 
vienai klaidžioti po apylinkes? Manau, net barbarai labiau rū- 
pinasi savo šeimos moterimis negu jie. - Jo akys ūmai subliz- 
go. - O gal pati nusprendėt nuo jų pasprukti? 

Jis atsilošė, susidomėjęs šiuo spėjimu. 

— Vestuvių naktis buvo didesnis išmėginimas, nei tikėjo- 
tės? - kamantinėjo. - Turiu prisipažinti, suirzau išgirdęs, kad 
jums labiau patiko gulėti su vienu iš tų gauruotų, pusnuogių 
laukinių, nei toliau šnekučiuotis su manimi. Tai įrodo, kad 
jūs labai pareiginga ir ištikima, ponia, todėl turiu pasveikinti 
tuos, kurie jus įdarbino, gebėdami įskiepyti tą pareigos jausmą. 
Deja, - jis dar giliau nugrimzdo į krėslą, ant kelio balansuoda- 
mas taurę su vynu, - primygtinai reikalauju pasakyti savo darb- 
davio pavardę. Jeigu tikrai atsisveikinote su Makenziais, spėju, 
kad turbūt esate prancūzų agentė. Pavardė? 

Jis įdėmiai dėbsojo į mane it gyvatė, kuri viliasi užkerėti 
paukštį. Bet raudonasis vynas jau buvo užpildęs manyje tuštu- 
mą, ir aš taip pat stebeilijau į jį. 

— Ak, ir aš dalyvauju šiame pokalbyje? - itin mandagiai 
pasakiau. - Man pasirodė, kad jums puikiai sekasi ir vienam. 
Prašom kalbėti toliau. 

Daili burnos linija truputį įsitempė, gili raukšlė kampe dar 
pagilėjo, bet Randalas nepratarė nė žodžio. Padėjęs taurę, atsi- 
stojo, nusiėmė peruką ir, nuėjęs prie spintelės, užmaukšlino ant 
tuščio stovo. Išvydęs tamsius smėlio grūdelius, puošiančius kitą 
peruką, akimirką stabtelėjo, bet mina beveik nepasikeitė. 

Randalo plaukai buvo tamsūs, tankūs, ploni ir žvilgantys. 
Taip pat gluminamai pažįstami, nors siekė pečius ir buvo su- 
rišti į uodegą mėlyno šilko kaspinu. Kapitonas jį nusitraukė, 
nuo stalo stvėrė šukas ir susišukavo plaukus, priplotus peru- 
ko, tada vėl rūpestingai užsirišo kaspiną. Paslaugiai atkišau jam 
veidrodį, kad galėtų pasigrožėti, kas iš viso to išėjo. Kapitonas 
pabrėžtinai mandagiai paėmė iš manęs veidrodį, padėjo į vietą 
ir beveik su trenksmu uždarė spintelę. 

Nesupratau, ar taip vilkindamas laiką jis tikisi mane sunervin- 
ti - aš iš tikrųjų irzau, - ar tik negali nuspręsti, ko imtis toliau. 

Įtampa truputį nuslūgo, įėjus budinčiam kareiviui, kuris 
atnešė padėklą su arbata. Vis dar tylėdamas Randalas išpilstė 
arbatą ir padavė man puodelį. Mudu ėmėme gurkšnoti. 

— Nesakykit man, - galų gale pratariau. - Leiskit spėti. Tai 
naujas jūsų išrastas poveikio būdas - kankinti šlapimo pūsle. 
Vaišinsite mane visokiais gėrimais, kol pažadėsiu jums papasa- 
koti bet ką mainais į penkias minutes ant naktipuodžio. 

Jis buvo užkluptas taip netikėtai, kad prapliupo kvatoti. Juo- 
kas labai pakeitė Randalo veidą, ir man buvo nesunku supras- 
ti, kodėl apatiniame kairiajame jo rašomojo stalo stalčiuje tiek 
daug iškvepintų vokų su moteriška rašysena. Nusimetęs kaukę, 
jis nebesutvardė juoko, tas ėmė ir ištrūko. Kai liovėsi juoktis, vėl 
įsispoksojo į mane, o jo lūpose žaidė šypsnys. 

— Kad ir kas galėtumėte būti, ponia, bent mokate prablaš- 
kyti, - pasakė. 

Tada trūktelėjo skambučio virvutę prie durų ir vėl pasiro- 
džiusiam budėtojui liepė nuvesti mane į išvietę. 

- Bet prižiūrėk ją, Tompsonai, kad pakeliui nedingtų, - pri- 
dūrė atverdamas man duris ir pašaipiai nusilenkdamas. 

Jausdama silpnumą atsirėmiau į išvietės, kurion buvau pa- 
lydėta, duris. Atsidūrusi toliau nuo kapitono, lengviau atsikvė- 
piau, bet tik trumpai. Turėjau puikią progą susidaryti nuomonę 
apie tikrąjį Randalo charakterį ir iš girdėtų pasakojimų, ir iš 
savo patirties. Bet pro nublizgintą, nuožmią jo išorę vis švyste- 

lėdavo tie bjaurūs Frenko žybsniai. Man toptelėjo, kad prajuo- 
kinti Randalą buvo klaida. 

Nors tvyrojo dvokas, atsisėdau ir susimąsčiau apie bėdą, į 
kurią pakliuvau. Pabėgti, regis, neįmanoma. Už durų stypso 
budrus Tompsonas, o Randalo kabinetas pastate, kuris yra ap- 
tvertos teritorijos viduryje. Nors fortas tebuvo akmenų statinys, 
sienos siekė dešimties pėdų aukštį, o dvigubi vartai buvo gerai 
saugomi. 

Pagalvojau, kad gal reikėtų apsimesti sergančia ir likti čia, 
bet tos minties atsisakiau, ir ne tik dėl to, kad buvo atgrasi 
aplinka. Suvokiau nemalonią tiesą, kad beprasmiška imtis vil- 
kinimo taktikos, nebent būtų dėl ko delsti, deja, nebuvo. Niekas 
nežinojo, kur aš, o Randalas nė neketino prasitarti. Buvau jo 
rankose, ir jis manęs nepaleis tol, kol jam patiks smagintis su 
manimi. Dar sykį pasigailėjau jį prajuokinusi. Sadistas, turintis 
humoro jausmą, itin pavojingas. 

Ėmiau galvoti, ką naudingo galėčiau sužinoti apie kapito- 
ną, ir įsikibau vienos pavardės. Šį tą prisiminiau iš nuogirdų ir 
vyliausi, kad viską supratau teisingai. Žaidime tai buvo menka 
korta, bet vienintelė, kurią turėjau. Giliai įtraukiau oro, skubiai 
iškvėpiau ir žengiau iš savo prieglobsčio. 

Kabinete į arbatą įsidėjau cukraus ir uoliai išmaišiau. Paskui 
įsipyliau grietinėlės. Kuo ilgiau užtęsusi tą ceremoniją, buvau 
priversta pakelti akis į Randalą. Šis sėdėjo savo mėgstama poza, 
puodelis buvo elegantiškai pakibęs ore, kad kapitonas geriau 
mane matytų. 

— Na? - pratariau. - Jums nereikia nerimauti, kad sugadin- 
site man apetitą, nes juo ir taip negaliu pasigirti. Ką ketinate 
daryti su manimi? 

Jis nusišypsojo ir prieš atsakydamas atsargiai gurkštelėjo 
arbatos. 

- Nieko. 

— Kaipgi? - Nustebusi pakėliau antakius. - Nepavyko sugal- 
voti nieko įdomaus? 


SVETIMŠALĖ 401 


— Taip nesakyčiau, - mandagiai kaip visada tarė jis. Dar sykį 
perleido mane akimis, bet anaiptol ne mandagiai. - Na, - pasa- 
kė, o jo žvilgsnis buvo įbestas į mano liemenės kraštą, už kurio 
užkišta skarelė neuždengė viršutinės krūtų dalies, - labiausiai 
norėčiau duoti gerų manierų pamoką, kurios jums labai reikia, 
deja, malonumus turėsime atidėti neribotam laikui. Siunčiu jus 
į Edinburgą su depešų paštu. Ir nenorėčiau, kad tenai nuvyk- 
tumėte kaip nors sužalota; mano viršininkai gali pamanyti, kad 
esu aplaidus. 

- Edinburgą? 

Neįstengiau nuslėpti nuostabos. 

- Taip. Tikiuosi, kad esate girdėjusi apie miesto kalėjimą? 

Taip. Tuo metu tai buvo vienas baisiausių ir žinomiausių 
kalėjimų. Jis garsėjo nešvara, nusikaltimais, ligomis ir tamsa. 
Nemažai jame uždarytų kalinių mirdavo nesulaukę teismo. 
Sunkiai nurijau seilę, nustumdama karčią tulžį, pakilusią iki 
galugerklio ir susimaišiusią su saldžios arbatos gurkšniu. 

Randalas, patenkintas savimi, siurbtelėjo arbatos. 

- Jame bus visai jauku. Regis, jums patinka murkdytis šal- 
tame ir drėgname purve. - Jis metė smerkiamą žvilgsnį į šlapią 
mano apatinio sijono apačią, nutįsusią po suknele. - Pagyvenu- 
si Leocho pilyje, tenai jausitės kaip namie. 

Labai abejojau, ar miesto kalėjimo virtuvė tokia pat puiki 
kaip Kolumo pilyje. Nustūmus į šalį svarbiausius klausimus 
dėl patogumų, aš negalėjau - negalėjau - leisti, kad jis išsiųs- 
tų mane į Edinburgą. Įmesta į kalėjimą, niekada negrįšiu prie 
akmenų rato. 

Išmušė valanda mesti savo kortą. Dabar arba niekados. Pa- 
kėliau puodelį. 

— Jūsų valia, - ramiai pasakiau. - O kaip jums atrodo, ką 
apie tai pasakys Sandringamo kunigaikštis? 

Jis išpylė karštą arbatą sau ant zomšinio skverno ir išleido 
keletą labai džiugių garsų. 

- Ššš, - priekaištingai nutildžiau. 

Rūsčiai dirstelėjęs, jis nuščiuvo. Puodelis gulėjo ant šono, o 
rudas skystis sunkėsi į blyškiai žalią kilimą, bet kapitonas nėjo 
prie varpelio virvutės. Kaklo šone iššoko nedidelė gysla. 

Viršutiniame kairiajame rašomojo stalo stalčiuje pirma bu- 
vau radusi krūvelę krakmolytų nosinių ir emaliuotą tabakinę. 
Vieną ištraukiau ir padaviau jam. 

— Tikiuosi, dėmės neliks, - maloniai tariau. 

— Ne, - tarė jis nekreipdamas dėmesio į nosinę, atidžiai dėb- 
sodamas į mane. - Ne, tai neįmanoma. 

— Kodėl ne? - paklausiau. Dėjausi abejinga svarstydama, kas 
neįmanoma. 

— Būčiau perspėtas. O jeigu jūs dirbate Sandringamui, ko- 
dėl, po velnių, taip kvailai elgiatės? 

- Turbūt kunigaikštis tikrina jūsų ištikimybę, - leptelėjau 
pasiruošusi, jei reikės, šokti į šalį. 

Sugniaužti jo kumščiai buvo prispausti prie šonų, o jojiko 
šmaikštis gulėjo čia pat ant stalo. 

Jis prunkštelėjo. 

- Matyt, jūs tikrinate mano patiklumą. Arba mano pakantu- 
mą erzinimui. Ir tas, ir tas, ponia, yra itin žema ir negarbinga. 

Jo akys mąsliai prisimerkė, ir aš pasiruošiau greitam puo- 
limui. 

Jis metėsi pirmyn, o aš bloškiausi į šalį. Čiupau arbatinuką 
ir sviedžiau į jį. Randalas išsisuko, ir arbatinukas sudužo į duris 
su trenksmu, maloniu mano ausiai. Budėtojas, kuris tikriausiai 
lūkuriavo koridoriuje, išsigandęs kyštelėjo galvą į kabinetą. 

Sunkiai šnopuodamas, kapitonas nekantriai mostelėjo, kad 
jis įeitų. 

- Laikyk ją, - šiurkščiai įsakė ir nužingsniavo prie stalo. 

Ėmiau kvėpuoti giliau, mėgindama nusiraminti ir nujausda- 
ma, kad neįstengsiu to padaryti. 

Bet, užuot man smogęs, jis tik atitraukė apatinį dešinįjį 
stalčių, kurio buvau nespėjusi išnaršyti, ir ištraukė ilgą ploną 
virvę. 

— Koks džentelmenas laiko virvę savo rašomojo stalo stal- 
čiuje? — pasipiktinau. 

- Tas, kuris yra visada pasiruošęs, ponia, - sumurmėjo jis, 
tvirtai rišdamas riešus man už nugaros. - Eik, - nekantriai liepė 
budinčiam kareiviui, kryptelėdamas galvą durų link. - Ir nekišk 
čia nosies, kad ir ką išgirsi. 

Tie žodžiai nuskambėjo labai grėsmingai, ir mano bloga 
nuojauta pasitvirtino, kai jis dar sykį pasirausė stalčiuje. 

Peilis visada baugina. Vyrai, kurie šiaip narsiai kaunasi, iš- 
vydę plikus ašmenis susigūžia. Ir aš susiriečiau ir surištomis 
rankomis atsirėmiau į nubaltintą sieną. Pavojingas tviskantis 
smaigalys nusileido ir prisispaudė man tarpkrūtyje. 

— Dabar, - maloniai tarė jis, - išklosite viską, ką žinote apie 
Sandringamo kunigaikštį. - Jis spustelėjo ašmenis smarkiau, ir 
suknelės audinyje liko įdubimas. - Duodu jums tiek laiko, kiek 
tik norite, brangioji. Aš visai neskubu. 

Pasigirdo tylus drykst, nes smaigalys perdūrė audinį. Paju- 
tau šaltus kaip baimė ašmenis tiesiai virš širdies. 

Randalas iš lėto peiliu nubrėžė pusapskritimį po viena krū- 
timi. Naminis audinys prasiskyrė ir nuslydo, kartu nusmuko 
balti marškiniai, ir mano krūtis apsinuogino. Randalas sulaikė 
kvapą, tada pamažu iškvėpė, rydamas mane akimis. 

Pasitraukiau į šoną, bet buvo labai ankšta. Prisiplojau prie 
stalo ir rankomis įsitvėriau į jo kraštą. Jeigu Randalas prieis 
gana arti, gal įstengsiu prisilaikydama atsilošti ir išspirti jam 
iš rankos peilį. Vargu ar jis ketintų mane nužudyti. Turbūt ne, 
kol išsiaiškins, ką žinau apie jo santykius su kunigaikščiu. Tokia 
baigtis kažkodėl neguodė. 

Jis nusišypsojo, o jo šypsena buvo erzinamai panaši į Fren- 
ko; miela šypsena, kuri žavėdavo studentus ir suminkštindavo 
kiečiausią universiteto administratorių. Kitomis aplinkybėmis 
šis vyras turbūt atrodytų man patrauklus, tačiau dabar... ne. 

Jis greitai puolė, įsprausdamas kelį man tarp šlaunų ir atlauž- 
damas pečius. Nebeišlaikiusi pusiausvyros, smarkiai griuvau at- 

pakaliomis ant stalo ir surikau, nes skausmingai užvirtau ant su- 
rištų riešų. Jis įsigrūdo man į tarpkojį, viena ranka grabaliodamas 
ir mėgindamas pakelti sijonus, o kita maigydamas, ritinėdamas ir 
žnaibydamas nuogą krūtį. Ėmiau pašėlusiai spardytis, bet trukdė 
sijonai. Jis čiupo mano koją ir braukdamas per ją ranka nubloškė 
šlapius pasijonius, sijoną ir marškinius, užmetė juos man ant lie- 
mens. Tada Randalo ranka nusileido prie kelnių antuko. 

Kaip ir dezertyras Haris, įtūžusi pagalvojau. Po galais, kur 
ritasi britų kariuomenė? Nieko sau šlovingos tradicijos! 

Kažin ar anglų įguloje riksmas galėjo patraukti kurio nors 
paslaugaus kareivio dėmesį, bet aš įkvėpiau į plaučius oro ir 
suklykiau, labiau protestuodama, nei siekdama ko nors kito. 
Tikėjausi antausio ar būti supurtyta, kad tik užsičiaupčiau. Bet, 
mano nuostabai, riksmas jam patiko. 

- Nenutilk, mieloji, rėk, - sumurmėjo jis, grabinėdamas kel- 
nių praskiepą. - Jei šauksi, man bus dar maloniau. 

Pažiūrėjau jam tiesiai į akis ir visiškai aiškiai išdrožiau: 

- Susikišk į subinę! 

Juoda garbana išsipešė ir valiūkiškai užkrito jam ant kaktos. 
Jis buvo toks panašus į savo proproproproproprosūnaitį, kad 
man nepaprastai panūdo praskėsti kojas ir pasiduoti. Bet jis 
skaudžiai suktelėjo krūtį, ir tas skatulys tučtuojau dingo. 

Buvau įsiutusi, pasišlykštėjusi, pažeminta ir pasipiktinusi, 
bet, keista, nelabai išsigandusi. Pajutau sunkų šleptelėjimą prie 
kojos ir ūmai supratau kodėl. Jam nebus malonu, nebent be pa- 
liovos rėkčiau, bet ir tai vargu bau. 

— Ak šitaip? - pratariau ir tučtuojau gavau skambų antausį. 
Niūriai užsičiaupiau ir nugręžiau galvą, kad nepasiduočiau pa- 
gundai paleisti daugiau neapgalvotų replikų. Suvokiau, kad ne- 
svarbu, ar būsiu išprievartauta, ar ne, kintanti Randalo nuotaika 
man kelia didžiulį pavojų. Nusukusi akis nuo kapitono, staiga 
išvydau kažką šmėstelint prie lango. 

— Būsiu dėkingas, - tarė šaltas, ramus balsas, - jei patrauksi 
rankas nuo mano žmonos. 

Randalas įsitempė, bet neatitraukė rankos nuo mano krū- 
ties. Lange tupėjo Džeimis, į dilbį įrėmęs didelį pistoletą žalva- 
rine rankena. 

Valandėlę Randalas visai nekrutėjo, tarsi negalėdamas pa- 
tikėti tuo, ką girdi. Kai jo galva iš lėto nusisuko į langą, deši- 
nė ranka, kurios nematė Džeimis, paleido mano krūtį ir slapta 
nuslydo prie peilio, kurį jis buvo padėjęs ant stalo prie mano 
galvos. 

— Ką tu pasakei? - paklausė lyg netikėdamas savo ausimis. 

Ranka nustvėręs peilį, jis dar labiau atsisuko norėdamas 
pažiūrėti, kas kalba. Akimirksnį vėl sustingo, paskui pratrūko 
juoku. 

- O Dievulėli, juk tai jaunasis škotų smarkuolis! Maniau, 
su tavimi baigiau reikalus, ir visiems laikams! Išsilaižei žaizdas? 
Sakai, kad šitoji - tavo žmona? Labai apetitiška jauna moteris, 
visai kaip tavo sesuo. 

Vis dar slepiama pusiau pakreipto kūno, Randalo ranka, 
laikanti peilį, pasisuko, ir ašmenys atsidūrė prie mano gerklės. 
Per jo petį mačiau Džeimį, kuris buvo sustingęs lyg katinas, be- 
siruošiantis šuoliui. Pistoleto vamzdis nė nesudrebėjo, nepasi- 
keitė ir Džeimio mina. Jo jausmus išdavė tik raudonis, kylantis 
kaklu aukštyn; jo apykaklė buvo prasegta, o nedidelis randas 
kakle liepsnojo tamsiai raudona spalva. 

Beveik atsainiai Randalas iš lėto pakėlė peilį tiek, kad smai- 
galys kone liestų gerklę. Tada grįžtelėjo į Džeimį. 

- Gal verčiau mestum pistoletą, nebent tau nusibodo vedy- 
binis gyvenimas. Žinoma, jei tau labiau patiktų našlauti... 

Jie negalėjo atplėšti akių vienas nuo kito, tarsi būtų įsimylė- 
ję. Abu ilgokai nė nekrustelėjo. Galop įsitempęs kaip spyruoklė 
Džeimio kūnas atsileido. Vaikinas, sunkiai atsidusęs, pakluso 
ir sviedė pistoletą į kambarį. Ginklas dunkstelėjo ant grindų ir 
nučiuožė prie pat Randalo kojų. 

Kapitonas pasilenkė ir mikliai griebė ginklą. Vos peilis 
atitolo nuo mano gerklės, pamėginau atsisėsti, bet Randalas 

atrėmė ranką man į krūtinę ir vėl paguldė. Viena ranka pri- 
spaudęs mane, kita nutaikė pistoletą į Džeimį. Numestas peilis 
gulėjo kažkur prie mano kojų. O, kad būčiau turėjusi kibius 
kojų pirštus... Durklas kišenėje buvo toks pat nepasiekiamas 
kaip Marsas. 

Nuo tada, kai pasirodė Džeimis, nuo Randalo veido nedin- 
go šypsena. Dabar ji paplatėjo ir išlindo aštrios šuns iltys. 

— Na, jau geriau. - Ranka nuo mano krūtinės nukeliavo prie 
išsipūtusio kelnių praskiepo. - Kai išdygai lange, buvau užsi- 
ėmęs, mano brangusis drauge. Juk man atleisi, jei pratęsiu, ką 
dariau, kol man sutrukdei? 

Džeimio veidas buvo išraudęs, bet jis stovėjo kaip įbestas, o 
pistoletas buvo nutaikytas jam į juosmenį. Randalui baigus savo 
manevrus, Džeimis metėsi prieš pistoleto vamzdį. Pabandžiau 
riktelėti, kad jis sustotų, tačiau iš siaubo burna buvo išdžiūvusi 
ir neišleido nė garso. Kai Randalas paspaudė gaiduką, jo krum- 
pliai pabalo. 

Gaidukas spragtelėjo, bet šovinio lizdas buvo tuščias. Džei- 
mis kumščiu vožė Randalui į pilvą. Pasigirdo duslus trakštelė- 
jimas — kitas kumštis sugurino karininkui nosį. Mano sijoną 
aptaškė kraujo čiurkšlė. Randalo akys padėro, ir jis bumbtelėjo 
ant grindų lyg maišas akmenų. 

Džeimis užėjo man už nugaros ir ėmė tempti aukštyn pjau- 
damas virvę, kuria buvo surišti riešai. 

- Įsiveržei čia, dumdamas akis tuščių ginklu? — isteriškai 
sugargiau. 

— Jeigu jis būtų buvęs užtaisytas, pirmiausia būčiau nušovęs 
jį! - šnipštelėjo Džeimis. 

Koridoriumi kabineto link artėjo žingsniai. Virvė nukrito, ir 
Džeimis trūktelėjo mane prie lango. Iki žemės buvo aštuonios 
pėdos, bet žingsniai jau dunksėjo prie pat durų. Mes ryžomės 
šokti žemyn. 

Taip žnektelėjau, kad net sudrebėjo kaulai, ir nusiridenau, 
painiodamasi sijonuose. Džeimis timptelėdamas mane pastatė 

ir prispaudė prie pastato sienos. Ties kampu pasigirdo kojų 
trepsėjimas. Žingsniavo šeši kareiviai, bet mūsų pusėn nė ne- 
dirstelėjo. 

Kai tik jie nutolo, Džeimis čiupo man už rankos ir mostelėjo 
į kitą namo kampą. Šonu nusėlinome palei sieną, prie kampo 
stabtelėjome. Tada pamačiau, kur esame. Už kokių dvidešimties 
pėdų kopėčios kilo iki siauro tiltelio vidinėje išorinės forto sie- 
nos pusėje. Džeimis linktelėjo į jį. Tai mūsų tikslas. 

Džeimis prikišo galvą ir sušnabždėjo: 

- Kai išgirsi sprogimą, dumk kiek kojos įkabina ir lipk to- 
mis kopėčiomis. Atlėksiu tau iš paskos. 

Supratingai palinksėjau. Mano širdis daužėsi it kūjis. Pa- 
žvelgusi žemyn, išvydau vieną nuogą krūtį. Neturėjau kada jos 
pridengti. Pasikėliau sijonus ir pasiruošiau bėgti. 

Anapus pastato driokstelėjo sprogimas, tarsi būtų iššovusi 
mortyra. Džeimio stumtelėta, kuo greičiausiai nukūriau. Šokau 
prie kopėčių ir įsitvėrusi ėmiau keberiotis aukštyn. Pajutau, 
kaip kopėčios po manimi sutrūkčiojo ir sudrebėjo nuo Džei- 
mio svorio. 

Kopėčių viršuje atsigręžusi, pamačiau viso forto vaizdą. Virš 
nedidelio pastato prie užpakalinės sienos rangėsi juodi dūmai, 
o vyrai iš visų pusių bėgo prie jo. 

Džeimis išdygo šalia manęs. 

— Tuo keliu. 

Jis susirietęs nubėgo tilteliu, aš - paskui jį. Sustojome neto- 
li vėliavos stiebo, įtaisyto sienoje. Virš mūsų sunkiai plevėsavo 
vėliava, o jos virvė ritmiškai plakėsi į stiebą. Džeimis įdėmiai 

Nužvelgiau stovyklą. Žmonės būriavosi prie pastato, blaškė- 
si ir šūkalojo. Vienoje pusėje pastebėjau nedidelę trijų keturių 
pėdų aukščio medinę pakylą, į kurią vedė laipteliai. Jos viduryje 
kilo storas medinis stulpas su skersine sija, o ant to kryžiaus 
tabalavo virviniai pančiai. 

Ūmai Džeimis sušvilpė. Dirstelėjusi apačion, išvydau raitą 
Rupertą, kuris vedėsi Džeimio arklį. Išgirdęs švilpimą, jis pakėlė 
akis ir atginė arklius prie sienos tiesiai po mumis. 

Džeimis ėmė pjauti vėliavos virvę. Sunkios raudonos ir mė- 
lynos vėliavos klostės subliūško, ji nuslydo žemyn ir šnarėdama 
šlumštelėjo šalia manęs. Jis greitai apsuko virvės galą apie stat- 
ramstį ir numetė virvę už išorinės sienos. 

- Nagi! - paragino. - Stipriai įsikibk abiem rankom ir rem- 
kis kojomis į sieną! Greičiau! 

Pradėjau leistis spirdamasi kojomis ir laikydamasi už virvės; 
plonas lynas slysdamas degino delnus. Nušokau šalia arklių ir 
skubiai ant vieno užsiropščiau. Po valandėlės Džeimis įšoko į 
balną už manęs, ir mes nušuoliavome. 

Už vienos ar dviejų mylių nuo stovyklos, kai pasidarė aišku, 
kad atsikratėme persekiotojų, sulėtinome žingsnį. Trumpai pa- 
sitarėme, ir Duglas nusprendė, kad geriau traukti prie Makinto- 
šų žemių ribos, nes tai artimiausia patikimo klano teritorija. 

- Iki vakaro nujosime iki Dunesberio ir būsime ganėtinai 
saugūs. Rytoj bus paskelbta mūsų paieška, bet kol pranešimas 
pasklis, jau būsime perėję sieną. 

Buvo ankstyva popietė; paleidom arklius neskubria žingine, 
mūsų arklys su dviguba našta truputį atsiliko nuo kitų. Mano 
gyvulys tikriausiai patenkintas vis dar rupšnojo žolę giraitėje 
laukdamas, kada bus parvestas namo to, kas jį ras. 


=— 


— Kaip mane radai? - paklausiau. 

Nuo atoveikio mane buvo pradėjęs purtyti drebulys, aš ap- 
glėbiau save rankomis, mėgindama jį nuramdyti. Drabužiai jau 
buvo visai išdžiūvę, bet šaltis smelkėsi iki gyvo kaulo. 

— Man toptelėjo, kad nenoriu palikti tavęs vienos, todėl pa- 
siunčiau žmogų, kad pabūtų su tavim. Jis nematė, kaip tu din- 
gai, bet išvydo anglų kareivius, besikeliančius per brastą, o su 
jais - tave. 

Džeimio balsas buvo šaltas. Ir nenuostabu. Ėmiau kalenti 
dantimis. 

- K... keista, kad nepamanei, jog aš - anglų šnipė, ir n... 
nepalikai manęs jiems. 

- Duglas norėjo palikti. Bet žmogus, matęs tave su karei- 
viais, pasakė, kad priešinaisi. Privalėjau atjoti ir viską pamatyti 
savo akimis. - Jis sužiuro į mane, bet jo mina nepasikeitė. - Tau 
pasisekė, Sasenach, kad tame kambaryje pamačiau tai. Duglas 
bent turės pripažinti, kad tu nesusimokiusi su anglais. 

- D... Duglas? O kaip tu? K... ką tu manai? 

Jis neatsakė, bet sušnarpštė. Galop pasigailėjo, nusitraukė 
skraistę ir užmetė man ant pečių, bet neapkabino ir nelietė dau- 
giau, nei buvo būtina. 

Jojo niūriai tylėdamas ir piktai trūkčiodamas vadeles. Tai 
buvo neįprasta šiaip ramiam, maloniam jo būdui. 

Nusiminusi ir sutrikusi, nenorėjau taikstytis su tokiomis 
nuotaikomis. 

— Na, ir kas yra? Kas atsitiko? - ėmiau nekantriai kamanti- 
nėti. - Po galais, nerūstauk! 

Kalbėjau griežčiau, nei ketinau, ir jis dar labiau įsitempė. Stai- 
ga pasuko arklio galvą į šalį ir paragino jį pasitraukti į kelkraštį. 
Man nespėjus suvokti, kas dedasi, Džeimis jau buvo nulipęs nuo 
arklio, iš balno ištempė ir mane. Nerangiai nušokau ir, kojoms 
atsimušus į žemę, susverdėjau, kad išlaikyčiau pusiausvyrą. 

Duglas ir kiti stabtelėjo. Džeimis greitosiomis jiems parodė, 
kad jotų, ir Duglas, viską supratęs, pamojo vyrams. 

— Neužtrukit! - sušuko jis, ir visi nurisnojo. 

Džeimis palaukė, kol jie nutolo ir nebegalėjo mūsų girdėti. 
Tada atgręžė mane veidu į save. Jis buvo tikrai įtūžęs, rodės, 
tuojau pratrūks. Pajutau, kad sukilo ir mano rūstybė; kokią jis 
turi teisę taip elgtis su manimi? 

— Nerūstauti! - tarė jis. - Nerūstauti? Iš visų jėgų tvardausi, 
kad nepulčiau tavęs purtyti, kol išbyrės dantys, o tu prašai ma- 
nęs nerūstauti! 

- Po galais, kas tau darosi? - piktai atrėžiau. 

Mėginau išsiveržti iš jo gniaužtų, bet jo pirštai buvo susmigę 
man į dilbius it spąstų dantys. 

— Kas man? Pasakysiu kas, jeigu tau taip įdomu! - prakošė 
pro sukąstus dantis. - Pavargau nuolat visiems įrodinėti, kad 
nesi anglų šnipė. Pavargau tave sekti kiekvieną minutę būgė- 
taudamas, kad bandysi iškrėsti dar kokią kvailystę. Ir labai pa- 
vargau nuo žmonių, kurie verčia mane žiūrėti, kai prievartauja 
tave! Man tai visai nepatinka! 

— Manai, man patinka? - sušukau. - Nori įrodyti, kad tai 
mano kaltė? 

Jis mane švelniai supurtė. 

— Taip, tu kalta! Jei būtum likusi ten, kur liepiau šį rytą, to 
nebūtų nutikę! Bet ne, tu manęs neklausei. Esu tik tavo sutuok- 
tinis, kam gi turėtum manęs paisyti? Po velnių, vos ką padarai, 
kaip tau patinka, randu tave tysančią ant nugaros su užverstais 
sijonais ir šlykščiausiu visame krašte šunsnukiu tarpkojy, besi- 
ruošiančiu tave išdulkinti mano akivaizdoje! 

Šiaip nežymus škotiškas jo akcentas vis labiau ryškėjo. Tai 
buvo aiškus ženklas, kad Džeimis prislėgtas, jei man dar stinga 
įrodymų. 

Mudviejų nosys beveik lietėsi, šaukėme vienas kitam į veidą. 
Džeimis buvo raudonas iš įsiūčio, mano veidą taip pat užliejo 
kraujas. 

— Tu pats kaltas, kad nesiklausei, ką sakiau, ir visą laiką įta- 
rinėjai! Juk nemelavau, kas aš! Ir tave įspėjau, kad jei keliausiu 
su tavimi, man negrės pavojus, bet argi manęs paisei? Ne! Esu 
tik moteris, kodėl turėtum kreipti dėmesį į mano žodžius? Mo- 
terims dera daryti tik tai, kas joms liepiama, klusniai vykdyti 
nurodymus ir nuolankiai sėdėti sudėjus rankas, laukiant vyrų, 
kurie sugrįžę pasakys, ką joms veikti! 

Nebesitvardydamas jis vėl mane papurtė. 

— Jei būtum manęs paklausiusi, dabar nebėgtume, o mums 
ant kulnų nemintų šimtas raudonšvarkių! Dieve, neišmanau, ar 

tave pasmaugti, moterie, ar pargriauti ant žemės ir kulti, kol 
neteksi sąmonės, bet Viešpats mato, man niežti rankos ką nors 
tau padaryti. 

Tada pamėginau spirti jam į kiaušius. Jis metėsi į šalį ir įsprau- 
dė kelį man tarp kojų, užkirsdamas kelią tokiems kėslams. 

- Tik pabandyk, ir skelsiu tokį antausį, kad net ausyse su- 
skambės, - suurzgė jis. 

— Tu žiaurus ir kvailas, - sušvokščiau grumdamasi ir steng- 
damasi išsisukti iš jo rankų, gniaužiančių pečius. - Manai, tyčia 
nuklydau ir leidausi pagaunama anglų? 

- Taip, tyčia, norėdama man atkeršyti už tai, kas įvyko miš- 
ko laukymėje! 

Man atvipo žandikaulis. 

- Miško laukymėje? Kur mus užklupo anglų dezertyrai? 

— Taip! Tau atrodo, kad tenai galėjau tave apginti, ir tu teisi. 
Bet aš negalėjau; turėjai pati apsiginti, o dabar tu, mano žmo- 
na, mėgini priversti mane už tai sumokėti, tyčia pasiduodama 
mano kraują praliejusiam niekšui! | 

— Tavo žmona! Tavo žmona! Aš tau nė kiek nerūpiu! Esu tik 
tavo nuosavybė; tik tai tau svarbu, nes manai, kad priklausau tau, 
o tu negali pakęsti, kai kas nors atima iš tavęs tai, kas tavo! 

- Tu tikrai priklausai man, - subliuvo jis ir suleido pirštus 
man į pečius it kokius smaigus. - Ir esi mano Žmona, patinka 
tau ar ne! 

— Nepatinka! Visai! Bet ir tai nesvarbu, ar ne? Kol šildau 
tavo lovą, tau nė motais, ką galvoju ir kaip jaučiuosi! Tau žmona 
reikalinga tik tam, kad įsigeidęs galėtum į ją įsmeigti pimpalą! 

Po šių žodžių Džeimio veidas mirtinai išblyško ir jis pradėjo 
stipriai mane purtyti. Galva smarkiai sutrūkčiojo, o dantys taip 
sutaukšėjo, kad net skaudžiai įsikandau liežuvį. 

— Paleisk mane! - riktelėjau. - Paleisk, rujojantis šunsnuki! 

Tyčia pavartojau dezertyro Hario žodžius, stengdamasi jį 
įskaudinti. Džeimis mane paleido, ir aš žengtelėjau atgal pykčiu 
degančiomis akimis. 

- Nepraustaburnė kalė! Šitaip su manimi nekalbėsi! 

— Kalbėsiu, kaip tik norėsiu! Nenurodinėsi man, ką turiu 
daryti! 

- Regis, tikrai negaliu nurodinėti! Elgsies, kaip įsigeisi, juk 
tau vis tiek, ką įskaudinsi? Tu savanaudė, užsispyrėlė... 

— Tai tavo sumautas išdidumas įžeistas! - sušukau. - Abu 
išgelbėjau nuo tų dezertyrų progumoje, ir tu negali to pakęsti, 
ar ne? Tik stovėjai ir vėpsojai! Jei būčiau neturėjusi peilio, dabar 
būtume negyvi! 

Prieš išberdama žodžius, nė nenutuokiau, kad pykstu ant 
Džeimio, nes jis neapgynė manęs nuo anglų dezertyrų. Jei 
būčiau taip nesikarščiavusi, tokia mintis man nebūtų šovusi į 
galvą. Būčiau pasakiusi, kad jis nekaltas. Man tiesiog pasisekė, 
kad turėjau peilį. Bet dabar suvokiau - teisingai ar neteisingai, 
racionaliai ar neracionaliai, - man tikrai atrodė, kad jo pareiga 
buvo mane apginti ir kad jam nepavyko. Matyt, dėl to, kad jis 
taip jautėsi. 

Džeimis stovėjo verdamas mane akimis, švokšdamas nuo 
jausmų antplūdžio. Kai vėl prabilo, jo balsas buvo žemas ir 
šiurkštus iš aistros. 

— Ar matei tą stulpą forto kieme? 

Linktelėjau. 

— Buvau pririštas prie to stulpo kaip koks gyvulys ir plaka- 
mas, kol paplūdau krauju! Randai liks iki pat mirties. Po velnių, 
jei šią popietę man nebūtų taip pasisekę, vėl būčiau pakliuvęs į 
jų nagus. Tikriausiai jie būtų mane nuplakę ir paskui pakorę. Ž 
Jis sunkiai nurijo seilę ir kalbėjo toliau: - Tai žinodamas vis tiek 
nė akimirkos nesudvejojau ir puoliau paskui tave, nors pagalvo- 
jau, kad Duglas gal ir neklysta! Ar numanai, iš kur gavau tą gin- 
klą? - Nustėrusi papurčiau galvą, pyktis pradėjo slopti. - Prie 
sienos užmušiau sargybinį. Jis šovė į mane, todėl ginklas ir buvo 
tuščias. Nepataikė, o aš jį nudūriau durklu ir palikau stirksantį 
krūtinėje, kai išgirdau tavo klyksmą. Klere, būčiau nudobęs ir 

tuziną vyrų, kad tik prie tavęs nusigaučiau. - Jo balsas užlū- 
žo. - Kai surikai, atidūmiau pas tave turėdamas tik neužtaisytą 
ginklą ir dvi rankas. 

Džeimis kalbėjo kiek ramiau, bet jo akys vis dar buvo pa- 
klaikusios iš skausmo ir pykčio. Aš tylėjau. Sutrikusi iš siaubo, 
kurį patyriau susidūrusi su Randalu, visai neįvertinau pašėlu- 
sios jo drąsos, kurios jam prireikė įsigauti į fortą. 

Staiga jis nusisuko, pečiai pakumpo. 

— Tu teisi, - tyliai tarė. - Taip, tu visiškai teisi. 

Ūmai pyktis balse išgaravo, jį pakeitė tonas, kurio nebuvau 
girdėjusi, net kai jį kamavo stipriausi fiziniai skausmai. 

- Mano išdidumas užgautas, o aš didžiuojuosi tuo, kas man 
dar liko. - Jis dilbiais atsirėmė į pušį šiurkščia žieve ir išsekęs 
susiėmė rankomis galvą. Jo balsas buvo toks tylus, kad vos gir- 
dėjau. - Tu man plėši vidurius, Klere. 

Ir mane draskė panašūs jausmai. Nedrąsiai prislinkau prie 
jo. Džeimis nepakrutėjo net kai rankomis apsivijau juosmenį. 
Priglaudžiau skruostą prie sulinkusios jo nugaros. Marškiniai 
buvo drėgni, permerkti prakaito, kuris jį pylė nuo didžiulio 
jausmų proveržio. Jis virpėjo. 

— Atsiprašau, - droviai pratariau. - Prašau man atleisti. 

Jis atsisuko ir stipriai mane apkabino. Jo drebulys ėmė po 
truputį slopti. 

- Atleidžiu, mylimoji, - galop sumurmėjo man į plaukus. 
Paleisdamas jis žiūrėjo į mane rimtai ir šaltai. - Ir aš atsiprašau. 
Atleisk už tai, ką pasakiau; buvau susikrimtęs ir pasakiau dau- 
giau, nei norėjau. Ar man atleisi? 

Po jo kalbos vargu ar dar buvo man ką atleisti, bet linktelė- 
jau ir suspaudžiau jo rankas. 

- Atleidžiu. 

Tvyrant nebe tokiai įtemptai tylai, mudu užsėdom ant arklio. 
Čia ilgas kelio ruožas buvo tiesus, toli priekyje mačiau nedidelį 
dulkių debesėlį. Tenai turbūt jojo Duglas su savo vyrais. 

Mums jojant, Džeimis atlyžo, apkabino viena ranka, ir aš 
pasijutau saugiau. Bet vis tiek buvome įsitempę, nes liko įžei- 
dinėjimų nuosėdos, mudviejų nesutarimai dar nebuvo visai 
užglaistyti. Mes atleidome vienas kitam, tačiau žodžiai įstrigo 
atmintyje ir niekada nepasimirš. 


22 


Atpildas 


ATKELIAVOM Į DUNSBERĮ gerokai sutemus. Laimė, ten 
buvo nemaža karietų stotis su užeigos namais. Duglas, mokė- 
damas užeigos namų šeimininkui, trumpai skausmingai užsi- 
merkė. Už jo tylėjimą, kad mes nakvojame čia, turėjo pakloti 
daugiau sidabrinių. 

Bet tie pinigai mums laimėjo ir sočią vakarienę, per kurią 
gausiai liejosi elis. Nors valgio nestigo, vakarienė buvo nyki, 
valgėme beveik visą laiką tvyrant tylai. Sėdėjau su suplėšytais 
drabužiais, kukliai prisidengusi Džeimio marškiniais, ir supra- 
tau patekusi į visų nemalonę. Be Džeimio, kiti vyrai elgėsi taip, 
lyg manęs apskritai nebūtų, ir net Džeimis tik kartkartėmis 
pastumdavo man duonos ir mėsos. Galop lengviau atsikvėpiau, 
užlipusi į mažą ir ankštą kambarėlį. 

Atsidususi susmukau ant lovos, nekreipdama dėmesio į ne- 
švarią patalynę. 

— Nusikamavau. Buvo sunki diena. 

- Tai jau tikrai. 

Džeimis atsisagstė apykaklę, rankogalius ir nusijuosė kardo 
diržą, bet toliau nesirengė. Paskui nuo diržo numovė makštį, o 
diržą sulenkė perpus ir mąsliai palankstė į šalis. 

— Eikš į lovą, Džeimi. Ko lauki? 

Jis priėjo ir atsistojo prie lovos, pirmyn atgal nesmarkiai 
švytuodamas diržą. 

— Deja, mieloji, prieš miegą turim sutvarkyti vieną reikalą. 

Ūmai mane nusmelkė bloga nuojauta. 

- Kokį? 

Jis atsakė ne išsyk. Tyčia nesisėdo ant lovos šalia manęs, pri- 
sitraukė kėdę ir įsitaisė priešais. 

- Ar suvoki, Klere, - tyliai tarė, - kad šią popietę mes per 
plauką likom gyvi? 

Susigėdusi nudūriau akis į antklodę. 

- Taip, žinau. Mano kaltė. Atsiprašau. 

- Aha, supranti. Ar žinai, kad jei kuris nors iš mūsų vyrų 
būtų iškrėtęs tokį dalyką ir įstūmęs į pavojų kitus, jam greičiau- 
siai būtų nupjautos ausys arba jis būtų nuplaktas, o gal net iš 
karto nužudytas? 

Išblyškau. 

- Ne. 

- Šioks toks pateisinimas, kad nelabai išmanai mūsų papro- 
čius. Na, bet liepiau tau pasislėpti, ir jeigu būtum paklususi, to 
nebūtų įvykę. Dabar anglai visur mūsų ieškos. Dienomis turė- 
sime tūnoti, o naktimis keliauti. 

Jis patylėjo. 

- Beje, su kapitonu Randalu... na, turiu ir daugiau sąskaitų. 

— Nori pasakyti, kad jis ieškos ypač tavęs, nes dabar žino, 
kad tu čia? 

Spoksodamas į ugnį Džeimis išsiblaškęs linktelėjo. 

- Taip... tai asmeniški reikalai. 

— Atleisk, Džeimi. 

Į mano atsiprašymą Džeimis numojo ranka. 

- Ak, jei būtum įskaudinusi tik mane, nieko nebesakyčiau. 
Bet dabar mudu šnekamės, - jis metė į mane griežtą žvilgs- 
nį, - todėl prisipažinsiu, kad išvydęs to gyvulio rankas, grabi- 
nėjančias tave, vos nenumiriau. 

Džeimis paniurusiu veidu sužiuro į liepsną, lyg iš naujo da- 
lyvautų šios popietės įvykiuose. 

Man buvo šovusi mintis papasakoti apie Randalo... nesė- 
kmę, bet pabijojau, kad tai gali labiau pakenkti, nei padėti. 
Troškau apkabinti Džeimį ir maldauti jo atleidimo, bet nedrį- 

sau jo paliesti. Ilgai tylėjęs, jis atsiduso ir atsistojo nesmarkiai 
pliaukštelėdamas diržu sau per šlaunį. 

- Ką gi, - tarė jis. - Bus geriausia, jei kuo greičiau viską 
baigsime. Tu mums pridarei daug bėdos nesilaikydama mano 
nurodymų, todėl ketinu tave už tai nubausti. Prisimeni, ką sa- 
kiau šįryt tave palikdamas? 

Jo žodžių tikrai nepamiršau. Skubiai perropojau per lovą ir 
nugara prisispaudžiau prie sienos. 

— Ką turi galvoje? 

- Puikiai žinai ką, - nukirto jis. - Klaupkis prie lovos ir 
pasikelk sijonus, mieloji. 

— Nieku gyvu! 

Abiem rankomis tvirtai įsikibau į lovos stulpą ir įsisprau- 
džiau į tolimiausią kampą. 

Džeimis valandėlę žiūrėjo į mane prisimerkęs, svarstė, ką 
daryti toliau. Man dingtelėjo, kad niekas jam nesukliudys pasi- 
elgti su manimi taip, kaip jis norės. Jis buvo sunkesnis už mane 
gerais penkiais stonais. Bet galų gale nusprendė verčiau pasi- 
šnekėti, nei imtis kokių nors veiksmų. Atsargiai padėjęs diržą į 
šalį, atropojo per patalus ir atsisėdo šalia manęs. 

— Na, Klere... - prabilo jis. 

- Jau atsiprašiau! - pratrūkau. - Ir tikrai gailiuosi. Daugiau 
tai niekada nepasikartos! 

— Na, tas ir yra, - iš lėto pratarė Džeimis, - kad gali pasikar- 
toti. Nes atsainiai žvelgi į rimtus dalykus. Matyt, atvykai iš ten, 
kur viskas paprasčiau. Tavo gimtinėje nekyla gyvybės ar mirties 
klausimas, tau nebūtina paklusti taisyklėms arba gali perimti rei- 
kalus į savo rankas. Ten toks tavo elgesys blogiausiu atveju su- 
keltų kam nors nepatogumų ar nemalonumų, bet dėl jo niekas 
nežūtų. - Žiūrėjau, kaip jam kalbant pirštai klosto rusvą kilto au- 
dinį. - Karti tiesa, kad šiose vietose ir šiais laikais lengvabūdiškas 
elgesys gali labai pakenkti, ypač tokiems žmonėms kaip aš. 

Pamatęs, kad vos neverkiu, paplekšnojo man per petį. 

- Žinau, kad niekada tyčia neįstumsi į pavojų manęs ar kito 
žmogaus. Bet gali tai padaryti visai nenorėdama, kaip šiandien, 
nes manimi netiki, kai sakau, kad tam tikri dalykai yra pavojin- 
gi. Suprantu, esi pratusi galvoti savarankiškai, - jis pašnairavo į 
mane, - Žinau, tau neįprasta, kad vyras įsakinėtų ir nurodinėtų, 
ką turi daryti. Bet visų mūsų labui privalai išmokti paklusti. 

- Gerai, - lėtai tariau. - Suprantu. Tu teisus. Gerai, vykdysiu 
tavo nurodymus, net jeigu jiems nepritariu. 

- Puiku. - Jis atsistojo ir paėmė diržą. - Dabar riskis nuo 
lovos, ir baigsim šį nemalonų reikalą. 

Iš apmaudo išsižiojau. 

— Ką! Juk sakiau, kad klausysiu tavo nurodymų! 

Suirzęs jis atsiduso, tada vėl atsisėdo ant kėdės ir ramiai pa- 
žvelgė į mane. 

— Dabar paklausyk. Pasakei, kad supranti mane, ir aš tuo 
tikiu. Bet tavo proto suvokimas ir tikras, nuodugnus žinojimas 
skiriasi. 

Nenoromis linktelėjau. 

- Ką gi. Turėsiu tave nubausti dėl dviejų priežasčių. Pir- 
miausia, kad tu sužinotum. - Staiga jis nusišypsojo. — Iš savo 
patirties galiu pasakyti, kad geras lupimas priverčia rimčiau su- 
simąstyti apie viską. 

Stipriau sugniaužiau lovos stulpą. 

— Kita priežastis - būrio vyrai. Ar matei, kokie jie buvo šį- 
vakar? 

Taip. Per vakarienę tvyrojo tokia nejauki nuotaika, kad ap- 
sidžiaugiau atsidūrusi savo kambaryje. 

— Yra toks dalykas kaip teisingumas, Klere. Tu visiems jiems 
pakenkei, ir turėsi dėl to kentėti. - Jis giliai įkvėpė. - Esu tavo 
vyras, ir mano pareiga tuo pasirūpinti. 

Šiam pasiūlymui smarkiai priešinausi dėl kelių priežasčių. 
Kad ir koks buvo teisingumas šiomis aplinkybėmis - turėjau 
pripažinti, kad vis dėlto tiesa Džeimio pusėj, - mano savigarbą 
žeidė vien mintis, kad būsiu mušama, nesvarbu kodėl. 

Jaučiausi skaudžiai išduota, kad vyras, kuriuo klioviausi kaip 
draugu, gynėju ir mylimuoju, ketina šitaip su manimi pasielgti. 
O mano savisauga tyliai šiurpo iš siaubo, pagalvojus, kad turė- 
siu nusileisti valiai to, kuris mojuoja penkiolikos svarų škotų 
kalniečių kardu it kokia šluotele musėms daužyti. 

- Tu manęs nemuši, - atšoviau, stipriai įsitvėrusi į lovos 
stulpą. 

- Argi? - Jis kilstelėjo smėlio spalvos antakius. - Na, mielo- 
ji, abejoju, ar turi ką pridurti. Esi mano žmona, patinka ar ne. 
Jei norėčiau sulaužyti tau ranką, maitinti tik duona ir vandeniu 
ar daugybei dienų užrakinti tamsiame kambarėlyje - ir manau, 
kad vertėtų, - galėčiau ir taip padaryti, o ką jau kalbėti apie tai, 
kad tuojau išvanosiu tau užpakalį. 

— Aš rėksiu! 

- Tikriausiai. Jei ne dabar, tai periama tikrai. Tikiuosi, kad 
žmonės kaimynystėje tave išgirs; turi gerus plaučius. 

Jis bjauriai išsišiepė ir priėjo prie lovos. Kiek pasigalynėjęs, 
atplėšė mano pirštus nuo lovos stulpo ir, stipriai trūktelėjęs, 
nuvilko prie lovos krašto. Spyriau jam į blauzdas, bet neužga- 
vau, mat buvau basa. Niurnėdamas jis šiaip taip parvertė mane 
kniūbsčią ant lovos, užsukdamas ranką, kad gulėčiau. 

- Aš nejuokauju, Klere! Jei padėsi man, atsiskaitysime tu- 
zinu kirčių. 

- Ojei ne? - paklausiau drebančiu balsu. 

Jis čiupo diržą ir pliaukštelėjo sau per koją. Garsas buvo 
šlykštus. 

- Tada įremsiu kelį tau į nugarą ir lupsiu, kol pavargs ranka, 
bet perspėju: tu nuilsi kur kas greičiau nei aš. 

Šokau iš lovos ir, sugniaužusi kumščius, atsisukau į jį. 

— Barbaras! Tu... tu sadistas! - įsiutusi sušnypščiau. - Taip 
elgiesi savo malonumui! Niekada tau už tai neatleisiu! 

Džeimis stabtelėjo sukiodamas diržą ir ramiai atsakė: 

— Nežinau, kas tas sadistas. Ir jei tau atleidau už šią popietę, 
manau, ir tu man atleisi, kai tik vėl galėsi sėdėti. O mano ma- 

lonumai... - Jo lūpa sutrūkčiojo. - Sakiau, kad turiu tave nu- 
bausti. Bet nesakiau, kad man bus malonu. - Jis dūrė pirštu į 
mane. - Eikš čia. 


Sue 

Kitą rytą norėjau tūnoti kambaryje, todėl dykinėjau atriš- 
dama ir surišdama kaspinus, šukuodamasi plaukus. Nuo vakar 
vakaro nesišnekėjau su Džeimiu, bet jis, matydamas, kad esu 
apnikta dvejonių, pakvietė eiti su juo pusryčių. 

- Nebijok susitikimo su kitais, Klere. Tikriausiai jie truputį 
pasišaipys iš tavęs, bet nebus taip jau blogai. Aukščiau galvą. 

Jis paglostė man pasmakrę, o aš staigiai, bet negiliai įkandau 
jam į ranką. 

- Aak! - Jis atitraukė pirštus. - Atsargiai, mieloji, juk neži- 
nai, kur jie buvo prieš tai. 

Palikęs mane, Džeimis krizendamas nudrožė pusryčiauti. 

Jis turbūt gerai nusiteikęs, pagalvojau su kartėliu. Jeigu va- 
kar jis troško keršto, jam pavyko atkeršyti. 

Iškenčiau pačią nemaloniausią naktį. Nenoriai paklususi, 
tvėriau tol, kol odą nutvilkė pirmas diržo kirtis. Tada mudu 
įnirtingai susigrūmėm, ir nors ta kova buvo trumpa, Džei- 
miui iš nosies pasipylė kraujas, vieną jo skruostą papuošė 
trys mieli įbrėžimai, buvo giliai sukandžiotas riešas. Nieko 
stebėtino, kad paskui dusau tarp nešvarių antklodžių, o man 
į nugarą buvo įremtas kelis ir buvau taip išvanota, kad vos 
negavau galo. 

Vis dėlto Džeimis, tebūnie prakeikta nelaba škotiška jo siela, 
neklydo. Vyrai išspaudė tik pasveikinimą, bet gana draugišką. 
Ano vakaro priešiškumas ir panieka buvo dingę. 

Kai prie bufeto valgiau kiaušinius, įėjo Duglas ir ranka tė- 
viškai apkabino mane per pečius. Jo barzda pakuteno ausį, ir jis 
paslaptingai sududeno: 

— Tikiuosi, mergyt, naktį Džeimis nebuvo tau labai šiurkš- 
tus. Rodės, kad būsi negyvai užplakta. 

Išraudau ir nusisukau, kad jis nepamatytų. Prisiklausiu- 
si įžeidžiančių Džeimio pastabų, nusprendžiau plakama tylėti 
kaip vandens prisisiurbusi. Bet kai viskas prasidėjo ir Džeimis 
Freizeris ėmė švaistytis diržu, abejojau, ar net pats sfinksas būtų 
galėjęs nepraverti burnos. 

Duglas nusigręžęs kreipėsi į Džeimį, kuris sėdėjo prie stalo 
ir valgė duoną su sūriu. 

- Ei, Džeimi, nereikėjo taip žiauriai mušti mergaitės. Būtum 
kepštelėjęs, ir gana. 

Jis rodydamas smarkiai pliaukštelėjo man per užpakalį, o aš 
susiraukiau ir piktai dirstelėjau į jį. 

— Nuo pūslėtos subinės dar niekas nepakratė kojų, - tarė 
Merta duonos prikimšta burna. 

- Taigi, - išsišiepė Nedas. - Sėskis, mergyt. 

— Ačiū, pastovėsiu, - oriai pasakiau, ir visi prapliupo griaus- 
mingu juoku. 

Džeimis, kruopščiai pjaudamas gabalėlį sūrio, vengė mano 
žvilgsnio. 

Dieną vyrai dar šaipėsi iš manęs, ir kiekvienas rasdavo ko- 
kią nors dingstį šerti man per pasturgalį šelmiškai reikšdamas 
užuojautą. Bet šiaip atmosfera buvo pakenčiama, ir nenoromis 
pradėjau galvoti, kad Džeimis gal ir buvo teisus. Vis dėlto man 
knietėjo jį pasmaugti. 

Apie sėdėjimą negalėjo būti nė kalbos, todėl visą rytą da- 
riau smulkius darbus: siūlėjau suknelės kraštą, siuvau sagas, 
stovėdama prie palangės ir teisindamasi, neva reikia šviesos. Po 
pietų, kuriuos suvalgiau taip pat stačiomis, visi išsiskirstėm po 
kambarius pailsėti. Duglas nusprendė, kad į Bargrenaną, kitą 
sustojimo vietą, patrauksime tik visiškai sutemus. Džeimis jau 
buvo bepėdinąs įkandin manęs į kambarį, bet aš griežtai už- 
trenkiau duris jam prieš nosį. Tegu vėl miega ant grindų. 

Aną naktį jis buvo ganėtinai taktiškas, vos baigęs egzekuciją 
užsijuosė diržą ir tylėdamas išslinko iš kambario. Grįžo po va- 
landos, kai jau buvau užpūtusi žibintą ir atsigulusi, bet dar turė- 

jo sveiko proto ir nemėgino ropštis į lovą šalia manęs. Įdėmiai 
pažvelgęs į tamsą, kur gulėjau nekrutėdama, sunkiai atsiduso, 
susisupo į skraistę ir įsitaisė miegoti ant grindų prie durų. 

Labai pykau, liūdėjau, jutau fizinį nepatogumą, todėl kone 
visą naktį nesudėjau bluosto, galvodama apie tai, ką pasakė 
Džeimis, ir grumdamasi su noru atsikelti ir spirti jam į jautrią 
vietelę. 

Jei būčiau buvusi objektyvesnė, - bet tam buvau nenusiteiku- 
si, - gal būčiau pripažinusi, kad Džeimis neklydo sakydamas, jog 
į viską žvelgiu nerimtai. Bet jis buvo neteisus, kad mano krašte 
negresia joks pavojus. Tiesą sakant, greičiau buvo priešingai. 

Šis laikotarpis daugeliu atžvilgių man vis dar buvo netikro- 
viškas; panašus į kažkokį vaidinimą ar maskaradą. Palyginti su 
karo, kuriame kovėsi daugybė visokios technikos, vaizdais, ne- 
didelės kelių vyrų, ginkluotų kardais ir muškietomis, muštynės 
man atrodė veikiau gražios nei grėsmingos. 

Buvo keblu ir dėl mastų. Žmogus, užmuštas muškieta, toks 
pat negyvėlis kaip tas, kurį patiesė mortyra. Tik mortyra žudė 
ne po vieną, nuo jos išsyk žūdavo daugybė žmonių, o iš muškie- 
tos šaudantis žmogus galėdavo žvelgti aukai į akis. Man rodės, 
kad tai tik žudymas, ne karas. Kiek reikia žmonių, kad kiltų 
karas? Turbūt gana daug, kad jiems nereikėtų matyti vienam 
kito? Ir vis dėlto Duglui, Džeimiui, Rupertui ir Nedui tai buvo 
karas - arba bent rimtas susidūrimas. Net mažylis žiurkiavei- 
dis Merta turėjo priežasčių smurtauti, nors tai prieštaravo jo 
prigimčiai. 

O kokios to karo priežastys? Vienas karalius geriau už kitą? 
Hanoveriai ir Stiuartai? Man tai buvo tik pavardės, vardai, su- 
rašyti lentelėje ant mokyklos klasės sienos. Kas jie, palyginti su 
neįsivaizduojamu Hitlerio reicho blogiu? Svarbu tiems, kurie 
gyveno valdant karaliams, bet man nereikšminga. Vis dėlto ar 
galima laikyti nereikšmingu dalyku, kad visi turi gyventi pa- 
gal vieno norus? Ar kova dėl savo likimo mažiau vertinga nei 
būtinybė užkirsti kelią didžiulei blogybei? Suirzusi pasiverčiau 

atsargiai trindama sopančią sėdynę. Dirstelėjau į Džeimį, kuris 
susirietęs į kamuolį gulėjo prie durų. Jis kvėpavo lygiai, bet ne- 
giliai, matyt, taip pat negalėjo užmigti. Vyliausi, kad negalėjo. 

Iš pradžių ketinau į visą šį nepaprastą atsitikimą žiūrėti kaip 
į melodramą; tikrame gyvenime tokių dalykų nebūna. Žengusi 
per akmenį, patyriau daug sukrėtimų, tačiau didžiausią - šią 
popietę. 

Džekas Randalas toks panašus ir visai nepanašus į Frenką. 
Kai jis palietė mano krūtis, ūmai užsimezgė ryšys tarp seno- 
jo mano gyvenimo ir šio, skirtingos tikrovės su trenksmu su- 
sidūrė, lyg būtų sudundėjęs griaustinis. Ir Džeimis: jo veidas, 
pastėręs iš baimės Randalo kambario lange, perkreiptas pykčio 
šalikelėje, įsitempęs iš skausmo girdint mano įžeidinėjimus. 

Džeimis. Gerai, Džeimis tikras, tikresnis už bet ką, kas man 
nutiko, net tikresnis už Frenką ir mano gyvenimą 1945 metais. 
Džeimis - švelnus meilužis ir klastingas niekšas. 

Turbūt tai ir buvo dalis mano bėdos. Džeimis visiškai užvaldė 
mano jausmus, todėl jo aplinka man ir atrodė beveik nesvarbi. 
Bet dabar nebegalėjau jos nepaisyti. Per mano neatsargumą tą 
popietę jis vos nežuvo, ir nuo minties, kad galėjau jį prarasti, man 
sumaudė vidurius. Ūmai atsisėdau ketindama jį pažadinti ir pasi- 
kviesti į lovą. Kai visu svoriu prispaudžiau tai, ką padarė jo ran- 
kos, taip pat ūmai apsigalvojau ir piktai apsiverčiau ant pilvo. 

Naktis, praleista grumiantis su pykčio ir filosofinių apmąs- 
tymų priepuoliais, mane išvargino, todėl išmiegojau visą popie- 
tę. Prieš pat sutemstant pažadinta Ruperto, apsiblaususi nuslin- 
kau žemyn lengvos vakarienės. 

Duglas man parūpino kumelę, nors ir graužėsi dėl tokių 
išlaidų. Stiprią, negrakštaus sudėjimo, bet švelnių akių ir su 
trumpais, šiurkščiais karčiais. Išsyk ją pavadinau Usnimi. 

Iki tol visai nesusimąsčiau, kas bus, kai reikės ilgai joti ant 
arklio smarkiai išvanota sėdyne. Įtariai dirstelėjusi į kietą Usnies 
balną, staiga supratau, kas manęs laukia. Per balną nusidriekė 
stora skraistė, ir iš kito kumelės šono man sąmokslininkiškai 

mirktelėjo blizganti, tamsi, žiurkiška Mertos akis. Nuspren- 
džiau kentėti oriai, tylomis ir, įsiropštusi į balną, niūriai sukan- 
dau žandikaulį. 

Vyrai, regis, buvo tyliai susitarę elgtis galantiškai; jie dažnai 
sustodavo nusilengvinti, leisdami man trumpam nulipti nuo 
arklio ir slapčia pasitrinti skaudančią sėdynę. Kartkartėmis kas 
nors pasiūlydavo stabtelėti atsigerti, tada sustodavau ir aš, nes 
Usnis nešė butelius su vandeniu. 

Taip kratėmės kelias valandas, bet skausmas vis stiprėjo, ir 
aš be paliovos kuičiausi balne. Galų gale orias kančias pasiun- 
čiau velniop. Man tik reikėjo valandėlei nušokti nuo arklio. 

- Tprū, - tariau Usniai ir nusliuogiau žemyn. 

Kai kiti arkliai padrikusiu būriu apsupo mus, apsimečiau 
apžiūrinėjanti priekinę kairę kumelės kanopą. 

— Deja, įstrigo akmuo, - pamelavau. - Ištraukiau, bet bus 
geriau, jei kiek pavesiu už pavadžio. Nenoriu, kad apšlubtų. 

- Ne, negalima, - paprieštaravo Duglas. - Na, gerai, truputį 
paėjėk, bet kažkas turi likti su tavimi. Šis kelias gana ramus, 
tačiau neleisiu, kad eitum viena. 

Džeimis tučtuojau nulipo nuo arklio. 

— Aš pasiliksiu su ja, - tyliai tarė. 

- Gerai. Labai neužgaiškite, dar prieš aušrą turime būti 
Bargrenane. „Raudonojo šerno“ ženklas, šeimininkas - mūsų 
draugas. 

Pamojęs jis subūrė kitus vyrus, ir visi greitai nurisnojo, pa- 
likdami mus dulkių debesyje. 


=— 


Kelias valandas prasikankinusi balne buvau niūri. Tegu sau 
Džeimis eina su manimi. Būsiu kvaila, jei šnekėsiuos su juo — 
sadistu, žvėrimi. 

Tekančios delčios šviesoje jis nepanėšėjo į itin žiaurų žmo- 
gų, bet mano širdis nė kiek nesuminkštėjo, šlubčiojau toliau, 
stengdamasi į jį nežiūrėti. 

Iš pradžių geliantys raumenys priešinosi neįprastai mankš- 
tai, bet po kokio pusvalandžio išsijudinau. 

- Rytoj pasijusi daug geriau, - lyg niekur nieko tarė Džei- 
mis. - Nors patogiai sėdėsi tik poryt. 

- Ir iš kur tu žinai? - pyktelėjau. - Ar dažnai lupi žmones? 

— Na, ne, - pasakė jis, nesutrikdytas tokio klausimo. - Tai 
pirmas kartas. Bet mano minkštoji vieta daug iškentė. 

— Nejaugi. 

Dirstelėjau į jį. Mintis, kad kitas gali vanoti šitą didžiulį rau- 
menų kalną, buvo visiškai neįtikima. Išvydęs mano miną, jis 
nusijuokė. 

- Vaikystėje, Sasenach. Maždaug nuo aštuonerių iki trylikos 
metų mano pasturgalis buvo periamas diržu daugiau kartų, nei 
galiu suskaičiuoti. Paskui praaugau tėvą, ir jam pasidarė nepa- 
togu mane mušti, permetus per tvoros skersinį. 

— Tėvas tave mušdavo? 

- Taip, dažniausiai jis. Ir, žinoma, mokytojas, Duglas arba 
kartais kuris kitas dėdė. Nelygu, kur būdavau ir ką iškrėsdavau. 

Nors ir buvau nusprendusi nesikalbėti su Džeimiu, smal- 
sumas didėjo. 

- Ir kokias šunybes krėsdavai? 

Jis vėl susijuokė, tyliai, bet užkrečiamai tokią ramią naktį. 

- Visko neprisimenu. Tik pasakysiu, kad labai dažnai to nu- 
sipelnydavau. Nemanau, kad tėtis būtų man karšęs kailį be rei- 
kalo. - Valandėlę jis žingsniavo tylomis, susimąstęs. - Mm. Na, 
vieną kartą gavau už tai, kad užmėčiau akmenimis viščiukus, 
kitą - kad jodinėjau ant karvių ir tos taip įsisiautėjo, jog buvo ne- 
įmanoma jų pamelžti. Dar buvau išpertas, kad nuvalgiau nuo py- 
ragų marmeladą, o pyragus palikau. Ir už tai, kad arkliai pabėgo 
iš tvarto, nes neužšoviau vartų, kad padegiau šiaudinį karvelidės 
stogą, nors tai buvo nelaimingas atsitikimas, kad pamečiau vado- 
vėlius, taip pat netyčia, ir... - Jis nutilo gūžčiodamas pečiais, o aš 
nenoromis nusijuokiau. - Už paprastus darbelius. Bet dažniausiai 
už tai, kad prasižiodavau, kai būdavo nevalia praverti burnos. 

Kažką prisiminęs, jis prunkštelėjo. 

— Kartą mano sesuo Dženė sudaužė ąsotį. Erzindamas ją su- 
pykdžiau, ir ji nesusitvardžiusi paleido į mane tą indą. Kai įėjo 
tėtis ir ėmė kamantinėti, kas tai padarė, ji buvo taip išsigandusi, 
kad negalėjo kalbėti, tik dirstelėjo į mane didelėmis baugiomis 
akimis. Jos akys mėlynos kaip mano, bet gražesnės, apsuptos 
juodų blakstienų. - Džeimis vėl trūktelėjo pečiais. - Tėčiui pa- 
melavau, kad tai mano darbas. 

— Koks tu kilnus, - pasišaipiau. - Sesuo tikriausiai buvo tau 
dėkinga. 

— Taip, galbūt. Tik tėvas, pasirodo, ilgokai stovėjo anapus 
atvirų durų ir matė, kas iš tikrųjų atsitiko. Taigi ji buvo išperta, 
kad neteko savitvardos ir sudaužė ąsotį, o aš priluptas dvigubai: 
kad ją erzinau ir melavau. 

— Tai neteisinga! — pasipiktinau. 

— Mano tėvas ne visada būdavo švelnus, bet šiaip teisingas, - 
ramiai pasakė Džeimis. - Pasak jo, tiesa yra tiesa, o Žmonės 
turi atsakyti už savo veiksmus, ir jis neklydo. - Jis pašnairavo 
į mane. - Bet tėvas pagyrė, kad prisiimdamas kaltę pasielgiau 
kilniaširdiškai, ir nors turįs mane nubausti, galiu pasirinkti: 
gauti į kailį arba gultis be vakarienės. - Jis liūdnai nusijuokė ir 
papurtė galvą. - Tėvas pažino mane kaip nuluptą. Be abejonės, 
pasirinkau rykštę. 

— Tu esi tikras vaikščiojantis apetitas, Džeimi. 

— Taip, - be pagiežos pritarė jis, - visada toks buvau. Tu irgi 
besotis, - tarė savo arkliui, - bet truputį palūkėk, kol sustosim 
pailsėti. 

Jis timptelėjo vadeles, atplėšdamas šniukštinėjantį arklio 
snukį nuo viliojančių žolės kuokštų pakelėje. 

— Taip, tėvas buvo teisingas, - vėl prabilo Džeimis, - ir dė- 
mesingas, nors tada, žinoma, to neįvertinau. Man nereikėdavo 
ilgai laukti, kada būsiu išvanotas. Jei ką nors iškrėsdavau, nu- 
bausdavo mane tučtuojau arba kai tik išaiškėdavo mano šuny- 

bės. Visada stengdavosi įsitikinti, kad suprantu, už ką gausiu 
lupti, bet jei norėdavau pasiginčyti, leisdavo. 

Ak, ir tu elgiesi taip pat, pagalvojau. Nuginkluojantis pin- 
klininkas. Kažin ar jam pavyks priversti mane atsisakyti keti- 
nimo jį išmėsinėti, pasitaikius pirmai progai, bet mielai leisiu 
jam pamėginti. 

- Ar kada laimėjai ginčą? - paklausiau. 

— Ne. Dažniausiai tai būdavo gana paprasta byla su vienu kal- 
tinamuoju. Bet kartais išprašydavau ir kiek mažesnę bausmę. - Jis 
pasitrynė nosį. - Sykį jam pasakiau, kad mušti sūnų — barbariš- 
kiausias būdas siekiant savo tikslo. Jis atšovė, kad turiu tiek pat 
proto, kiek stulpas, prie kurio stoviu, o gal ir dar mažiau. Pasak 
jo, pagarba vyresniesiems - vienas pamatinių mandagaus elgesio 
dalykų, ir kol to išmoksiu, verčiau pratinčiausi žiūrėti į kojų pirš- 
tus, kai vienas iš vyresnių barbarų karšia man pasturgalį. 

Šįkart ir aš nusijuokiau. Kelias buvo tykus, tvyrojo nuosta- 
bi ramybė, kokia gali džiaugtis, kai daugybės mylių spinduliu 
nėra nė gyvos dvasios. Tokia ramybė beveik neįmanoma mano 
laike, kuriame gausybė įvykių, o mechanizmai tapę tokie ne- 
atskiriami nuo žmogaus, kad viena būtybė gali skleisti tokį pat 
triukšmą kaip minia. Vieninteliai garsai čia tebuvo augalų šiu- 
renimas, retsykiais naktinio paukščio čirpesys ir tylus arklių 
kanopų dunksėjimas. 

Dabar pėdinau lengviau, nes nuo mankštos išsijudinę rau- 
menys ėmė lengvai tiestis. Klausantis Džeimio pasakojimų, ku- 
riais jis šaipėsi iš savęs, aprimo ir mano užgauti jausmai. 

- Aišku, man visai nepatiko būti mušamam, bet jei galėda- 
vau rinktis, pirmenybę teikdavau tėvui, ne mokytojui. Mokyklo- 
je dažniausiai gaudavom per delną odiniu diržu, ne per sėdynę. 
Tėvas sakydavo, kad jeigu pliektų man per delną, negalėčiau 
nieko dirbti, o jei čaižys užpakalį, bent nepasiduosiu pagundai 
sėdėti ir tinginiauti. Mokytojai keisdavosi kone kasmet; vienoje 
vietoje ilgai neužsibūdavo, dažnas tapdavo ūkininku arba per- 
sikraustydavo į turtingesnius kraštus. Mokytojai gaudavo tokį 

mažą atlygį, kad nuolat gyveno pusbadžiu, todėl būdavo liesi. 
Kartą turėjome storulį, tai aš negalėjau patikėti, kad jis — tikrai 
mokytojas. Atrodė, gal kunigas, persirengęs mokytoju. 

Pagalvojau apie apkūnų trumpulį tėvą Beiną ir pritardama 
šyptelėjau. 

— Vieną mokytoją ypač atsimenu. Jis liepdavo stovėti kla- 
sės priekyje ištiesta ranka, prieš bausdamas atskaitydavo ilgą 
pamokslą apie nusižengimus, paskui pamokslaudavo ir tarp 
kirčių. Stovėdavau atkišęs ranką ir kentėdavau melsdamasis, 
kad jis liautųsi niurzgėjęs ir imtųsi darbo, kol neišsigandau ir 
neapsiašarojau. 

- Numanau, kad jis kaip tik to iš tavęs ir norėjo, - tariau, 
prieš savo valią pajutusi jam užuojautą. 

- O taip, - abejingai pasakė jis. - Bet tai supratau ne išsyk. 
Tada ir vėl nenulaikiau liežuvio. 

Jis atsiduso. 

— Kas nutiko? 

Mano pyktis jau buvo atlėgęs. 

— Vieną dieną man smarkiai kliuvo, nes, gerai nemokėda- 
mas rašyti dešine ranka, rašydavau kairiąja. Tas niekšas su- 
davė man tris kartus - tai truko beveik penkias minutes, - o 
paskui, prieš bausdamas toliau, išplūdo, kad esu kvailas, tin- 
gus, užsispyręs jaunas storžievis. Mano delnas smarkiai degė, 
nes tądien tai buvo antras sykis, ir aš buvau persigandęs, mat 
žinojau, kad ir namie būsiu baisiai išpertas. Tokia buvo taisy- 
klė: jei gaudavau mušti mokykloje, vos grįžęs namo vėl atsiim- 
davau, nes, tėvo manymu, drausminė nuobauda buvo svarbi. 
Ir aš nesusitvardžiau. 

Ranka nevalingai apsivijo vadeles, lyg jis saugotų paskaudu- 
sį delną. Tada Džeimis nutilo ir pažvelgė į mane. 

- Retai netenku savitvardos, Sasenach, ir dažniausiai gai- 
liuosi, kai pratrūkstu. 

Man toptelėjo, kad tai panašu į atsiprašymą. 

— Ar tada gailėjaisi? 

- Sugniaužiau kumščius, pažiūrėjau į jį - buvo aukštas, 
prakaulus vaikinas, kokių dvidešimties, nors man atrodė jau 
ganėtinai senas, - ir pasakiau: „Nebijau jūsų, ir manęs nepra- 
virkdysit, kad ir kaip mušit!“ - Džeimis giliai įkvėpė ir lėtai 
išleido orą. - Manau, šiek tiek suklydau prasižiodamas tada, kai 
jis rankoje tebegniaužė diržą. 

- Nekalbėk niekų. Ar jis mėgino tau paaiškinti, kodėl buvai 
neteisus? 

- Taip, mėgino. 

Džeimis linktelėjo, jo galva tamsavo debesuotame dangu- 
je. Tariant žodį „mėgino“, balse buvo girdėti apmaudus pasi- 
tenkinimas. 

— Ar jam pavyko? 

Jis papurtė susitaršiusią galvą. 

— Ne. Manęs jis nepravirkdė. Deja, privertė gailėtis, kad pra- 
sižiojau. 

Jis nuščiuvo ir atsigręžė į mane. Trumpai prasiskleidė debe- 
sų uždanga, ir mėnulio šviesa nuslydo jo žandikauliu ir skruos- 
tu, Džeimis atrodė kaip paauksuotas, tarytum koks Donatelo 
arkangelas. 

- Kai prieš vestuves Duglas tau pasakojo apie mano būdą, 
ar minėjo, kad kartais būnu užsispyręs? 

Įkypos akys žibėjo ir atrodė kur kas panašesnės į Liuciferio, 
o ne į Mykolo akis. 

Nusijuokiau. 

- Švelniai pasakyta. Jis sakė, kad visi Freizeriai kieti kaip uolos, 
o tu - kiečiausias. Taip, - šaltokai tariau, - ir pati pastebėjau. 

Jis šypsodamasis apvedė arklį apie gilią balą, telkšančią ant 
kelio, paskui ir manąjį patempė už apynasrio. 

- Mmf, nesakyčiau, kad Duglas klysta, - tarė, kai kliūtis 
buvo įveikta. - Gal man ir nestinga užsispyrimo, bet esu do- 
ras. Mano tėvas buvo toks pat, kartkartėmis mudu susikivir- 
čydavom ir ginčo negalėdavom išspręsti taikiai. Dažniausiai jis 
mane pakabindavo ant tvoros skersinio. 

Staiga jis ištiesė ranką ir stvėrė už mano kumelės vadelių, 
nes ji atsistojo piestu ir suprunkštė. 

- Ei! Nurimk! Stad, mo dhu!“ 

Jo arklys, mažiau išsigandęs, tik sutrūkčiojo ir nervingai 
krestelėjo galvą. 

— Kas yra? 

Nieko nemačiau, nors kelią ir lauką buvo išmarginę mėne- 
sienos lopai. Priekyje dunksojo pušynas, ir arkliai, regis, visai 
nenorėjo prie jo artintis. 

- Nežinau. Pasilik čia ir tyliai lauk. Sėsk ant arklio ir palai- 
kyk manąjį. Jei sušuksiu, mesk pavadį ir lėk. 

Džeimio balsas buvo žemas ir nerūpestingas, ramino mane 
ir arklius. Suniurnėjęs Sguir!, jis pliaukštelėjo arkliui per spran- 
dą, kad prieitų arčiau manęs, ir išnyko viržyne, uždėjęs ranką 
ant durklo. 

Įtempiau akis ir ausis mėgindama suprasti, kodėl nerimauja 
arkliai. Jie muistėsi ir trypė, susijaudinę karpė ausimis ir mata- 
ravo uodegomis. Debesis buvo suplėšęs ir išvaikęs nakties vėjas, 
spindinčios delčios veidą dengė tik jų draiskanos. Nors ir buvo 
gana šviesu, nei priekyje, nei ant kelio, nei grėsmingame pušyne 
nieko neįžiūrėjau. 

Plėšikams metas tarsi vėlokas, be to, kelias jiems nepelnin- 
gas; plėšikų retai pasirodydavo Aukštumose, nes dėl keleto ke- 
liautojų nevertėjo rengti pasalų. 

Pušyne buvo tamsu, bet neramu. Tyliai ošė pušys, gausybė 
spyglių šiugždėjo vėjyje. Jos buvo labai senos ir tamsoje atrodė 
kraupiai. Plikasėkliai medžiai, auginantys kankorėžius, barstan- 
tys sparnuotas sėklas, kur kas senesni ir rūstesni už švelnialapius 
trapių šakų ąžuolus ir epušes. Tinkama vieta Ruperto šmėkloms 
ir piktosioms dvasioms. 

Tik tu, piktai subariau save, ir galėjai įsivaryti baimę dėl 
daugybės medžių. Bet kur Džeimis? 


* Stovėk, mano juodoji (geilų k.). 

Kai ranka sugriebė man už šlaunies, suklikau kaip išgąsdin- 
tas šikšnosparnis. Taip jau nutinka, kai mėgini rėkti, širdžiai 
pašokus iki gerklės. Su didžiuliu įtūžiu, kurį sukėlė staigi baimė, 
smarkiai spyriau Žmogystai į krūtinę. 

— Nesėlink taip prie manęs! 

- Šš, - nutildė jis, - eime su manimi. 

Jis šiurkštokai ištempė mane iš balno, pastatė ant žemės ir 
skubiai pririšo arklius, tie tyliai, bet neramiai sužvengė mums 
įkandin, kai jis nuvedė mane per aukštą žolę. 

- Kas dedasi? - sušnypščiau kliūdama už šaknų ir akmenų. 

- Tylėk. Nė žodžio. Žiūrėk žemyn, man į kojas. Ženk ten, 
kur žengiu aš, ir sustok, kai tave paliesiu. 

Pamažu ir daugmaž be garso mudu nuslinkom iki pušyno 
pakraščio. Po medžiais buvo tamsu, tik ant spyglių paklotės po 
kojomis krito šviesos blyksniai. Net Džeimiui buvo nelengva 
tyliai eiti per paklotę, bet sausų spyglių čežėjimą nustelbė žalių 
šiurenimas virš galvos. 

Paklotėje buvo proplaiša, iš kurios kilo didžiulė granito 
uola. Čia Džeimis praleido mane pirmą rodydamas, kad ran- 
komis ir kojomis keberiočiausi nuožulniu trupančiu kaubu- 
riu. Jo viršuje buvo ganėtinai vietos gulėti dviem žmonėms 
išsitiesus ant pilvo. Džeimis vos kvėpuodamas prikišo burną 
man prie ausies. 

— Už trisdešimties pėdų priekyje dešiniau. Proskynoje. Ar 
matai“ 

Juos išvydau ir išgirdau kone vienu metu. Nedidelę vilkų 
gaują, kokius aštuonis ar dešimt žvėrių. Jie nestaugė. Šešėlyje 
riogsojo laimikis, tamsus gniužulas su stirksančia lazdos storio 
koja, kuri kretėjo dantims plėšant skerdeną. Kartais pasigirsda- 
vo tylus urzgimas ir viauksėjimas, kai jauniklis būdavo nuveja- 
mas nuo kąsnio, į kurį kėsinosi suaugęs vilkas, arba pliaukšėji- 
mas, trupinamų ir lūžtančių kaulų traškesys. 

Kai akys labiau priprato prie mėnesienos apšviesto vaizdo, 
įžiūrėjau kelis gauruotus siluetus, tysančius po medžiais, sočius 

ir taikius. Šen ten švysčiojo pilko kailio lopinėliai, nes vilkai vis 
dar tąsė grobį, ieškodami minkštesnių kąsnelių, kurių nepaste- 
bėjo ankstesni plėšrūnai, 

Ūmai šviesos lope išniro plati galva geltonomis akimis ir 
stačiomis ausimis. Vilkas skubiai lyg suunkštė, lyg suurzgė, ir 
po medžiais viskas nuščiuvo. 

Krokų spalvos akys, regis, susmigo į mano akis. Žvėries. 
laikysena neišdavė nei baimės, nei smalsumo. Vilkas buvo tik 
budrus ir atsargus. Džeimio ranka ant nugaros įspėjo, kad ne- 
judėčiau, nors aš ir nenorėjau bėgti. Būčiau galėjusi spoksoti 
vilkui į akis valandų valandas, bet ji - buvau tikra, kad tai vilkė, 
tik nežinojau, kaip tą supratau, - vieną kartą pakrutino ausis, 
tarsi parodydama, kad aš nesvarbi, ir vėl įniko į maitą. 

Keletą minučių išsklaidytoje šviesoje stebėjome taikius pa- 
darus. Galop Džeimis palietė man ranką duodamas ženklą, kad 
metas eiti. 

Grįžtant per mišką į kelią, jis vedė mane už rankos prilaiky- 
damas. Nuo tada, kai jis ištraukė mane iš Fort Viljamo, tai buvo 
pirmas sykis, kai mielai leidausi jo liečiama. Vis dar pakerėti 
vilkų reginio, beveik nesišnekėjom, bet šalia vienas kito vėl pa- 
sijutome jaukiai. 

Žingsniuojant galvojau apie istorijas, kurias Džeimis man 
papasakojo, ir negalėjau nepripažinti, kad jis atliko puikų dar- 
bą. Neištardamas nė vieno pasiteisinimo ar atsiprašymo žodžio, 
jis man pranešė, ką norėjo: įvykdžiau teisingumą, kaip buvau 
išmokytas. Ir dėl to gailiuosi, kaip moku. Turėjau tau suteikti 
skausmo, pažeminti tave, bet dovanoju savo skausmą ir paže- 
minimą, kad tau būtų lengviau iškęsti. 

— Ar tu labai priešindavaisi? - staiga paklausiau. - Na, mu- 
šamas. Ar lengvai atsigaudavai? 

Jis švelniai spustelėjo man ranką, tada paleido. 

— Dažniausiai pamiršdavau, vos viskas baigdavosi. Išskyrus 
paskutinį kartą; tada gaivelėjausi ilgiau. 

— Kodėl? 

- Pirmiausia buvau jau šešiolikmetis, suaugęs vyras... man 
taip atrodė. Be to, velnioniškai skaudėjo. 

— Neprivalai man pasakoti, jei nenori, - tariau pajutusi, kad 
jis dvejoja. - Skausminga istorija? 

- Labiausiai skaudėjo, kai buvau mušamas, - nusijuokė 
jis. - Ne, aš noriu papasakoti. Bet ilgai truks. 

- Iki Bargrenano dar toli. 

— Taip. Na, gerai. Ar prisimeni, kad sakiau metus gyvenęs 
Leocho pilyje, kai buvau šešiolikos? Tai buvo susitarimas tarp 
Kolumo ir mano tėvo, nes tėvas norėjo, kad susipažinčiau su 
savo motinos klanu. Dvejus metus mane globojo Duglas, tada 
metams įsikūriau pilyje, kad išmokčiau gerų manierų, lotynų 
kalbos ir viso kito. 

— A. Man magėjo sužinoti, kodėl ten atsidūrei. 

— Taip, dėl to. Pagal savo amžių buvau stambus, aukštas, jau 
tada puikiai valdžiau kardą, buvau geresnis raitelis už daugelį. 

- Ir drovus, - pridūriau. 

- Ne itin. Labai įžūlus ir net miklesnio liežuvio nei dabar. 

- Taip ir patikėsiu, - pralinksmėjau. 

- Kaip nori, Sasenach. Supratau, kad savo sąmojais galiu 
prajuokinti žmones, ir juos laidydavau gana dažnai, bet man 
visai nerūpėjo, ką ir kam sakau. Kartais, visai nenorėdamas, 
būdavau žiaurus kitiems vaikinams, neįstengdavau atsispirti 
pagundai leptelėti kokią nors protingą mintį. 

Jis pažvelgė į dangų spėliodamas, kiek dabar valandų. Dan- 
gus buvo dar tamsus, nors mėnulis jau nusileidęs. Atpažinau 
Orioną, plūduriuojantį netoli horizonto, ir tas pažįstamas žen- 
klas mane netikėtai nuramino. 

— Vieną dieną tikrai persistengiau. Su keliais vaikinais ėjom 
koridoriumi ir kitame gale pamačiau ponią Ficgibons. Ji tempė 
kone tokį pat didelį krepšį kaip. pati ir eidama į jį bumbsėjo. 
Žinai, kaip ji atrodo dabar; tada buvo ne ką smulkesnė. - Jis 
sumišęs pasitrynė nosį. - Paleidau keletą nemandagių replikų 

apie jos išvaizdą ir labai prajuokinau bičiulius. Bet nemaniau, 
kad ji gali mane išgirsti. 

Prisiminiau apkūniąją Leocho pilies damą. Neregėjau po- 
nios Ficgibons sutrikusios, bet ji man nepanėšėjo į būtybę, ku- 
rią gali įžeidinėti ir likti nenubaustas. 

- Ir ką ji darė? 

- Tada nieko. Nežinojau, kad ji girdėjo, bet kitą dieną atsi- 
stojo menės susirinkime ir viską išrėžė Kolumui. | 

- O varge! - Žinojau, kad Kolumas labai gerbia ponią Fic 
ir niekam neatleistų už jai parodytą nepagarbą. - Ir kas tada 
buvo? 

— Buvau baudžiamas kaip Liri. - Jis sukikeno. - Bet man ne- 
trūko įžūlumo. Atsistojau ir pasakiau, kad renkuosi būti muša- 
mas kumščiais. Stengiausi elgtis labai ramiai, kaip suaugęs, nors 
širdis daužėsi it kalvio kūjis, o kai pažvelgiau į Anguso rankas, 
man pasidarė bloga. Jos atrodė milžiniškos, it kokie akmenys. 
Kai kurie žmonės, susirinkę į menę, juokėsi. Buvau žemesnis 
nei dabar ir svėriau perpus mažiau. Mažylis Angusas būtų ga- 
lėjęs vienu smūgiu nuplėšti man galvą. 

Kad ir kaip būtų, Kolumas su Duglu susiraukę nužvelgė 
mane, bet man dingtelėjo, kad jie iš tikrųjų patenkinti, jog iš- 
drįsau to paprašyti. Vis dėlto Kolumas nepritarė tokiai bausmei 
sakydamas: jei elgiausi kaip vaikas, tai ir būsiu nubaustas kaip 
vaikas. Jis linktelėjo ir, man nespėjus nė krustelėti, visos menės 
akivaizdoje Angusas pasiguldė mane ant kelio, atvertė kiltą ir 
išpėrė diržu taip, kad ant sėdynės iššoko pūslės. 

— Ak, Džeimi! 

- Mmmfm. Juk pastebėjai, kad Angusas puikiai išmano 
savo darbą? Gavau penkiolika kirčių, ir net dabar galiu pasaky- 
ti, kur kiekvienas teko. - Prisiminęs jis suvirpėjo. - Žymės buvo 
matyti visą savaitę. 

Džeimis ištiesė ranką ir nuo artimiausio medžio nubraukė 
gniužulą spyglių, tada išskleidė juos vėduokle tarp nykščio ir 
kitų pirštų. Ūmai sustiprėjo terpentino kvapas. 

- Bet man nebuvo leista tyliai išeiti gydytis žaizdų. Kai An- 
gusas iškaršė kailį, Duglas čiupo mane už pakarpos ir nutempė į 
tolimąjį menės galą. Tada liepė keliais ropoti atgal per akmenis. 
Turėjau atsiklaupti prieš Kolumo krėslą ir atsiprašyti ponios Fic, 
Kolumo, o vėliau visų menėje už nemandagų elgesį ir galiausiai 
padėkoti Angusui, kad prilupo diržu. Tai darydamas vos neuž- 
dusau, bet Angusas buvo labai maloningas. Ištiesė man ranką, 
kad galėčiau atsistoti. Tada nubloškė ant kėdės šalia Kolumo ir 
man buvo įsakyta sėdėti, kol baigsis menės susirinkimas. 

Jis sugaužė pečius lyg gindamasis. 

- Tai buvo baisiausia valanda gyvenime. Veidas degė, taip pat 
užpakalis, kelių oda buvo nubrozdinta, aš tegalėjau žiūrėti į savo 
kojas, bet blogiausia, kad siaubingai norėjau myžti. Vos nenumi- 
riau. Būčiau verčiau sprogęs, nei apsišlapinęs visų akivaizdoje, 
bet vos taip nenutiko. Mano marškiniai permirko prakaitu. 

Sulaikiau juoką. 

- Ar negalėjai pasakyti to Kolumui? - paklausiau. 

- Taip rangiausi ant kėdės, kad jis, kaip ir kiti menėje, pui- 
kiai suprato, kas mane kankina. Žmonės ėmė lažintis, ar ištver- 
siu. - Džeimis gūžtelėjo pečiais. - Jei būčiau paprašęs, Kolumas 
būtų mane išleidęs. Bet tas nelemtas mano užsispyrimas... - Jis 
kiek droviai šyptelėjo, tamsiame veide subaltavo dantys. - Bū- 
čiau greičiau miręs, nei pasiprašęs išeiti, ir vos negavau galo. 
Kai Kolumas pagaliau pasakė, kad galiu eiti, moviau iš menės 
pro artimiausias duris. Už sienos nebeištvėriau, pasipylė čiurkš- 
lės, maniau, niekada nesiliaus. Taigi, - jis gailiai skėstelėjo ran- 
komis, išberdamas saują pušies spyglių, - dabar žinai, kas blo- 
giausio man nutiko. 

Nebegalėdama susilaikyti, prapliupau juoktis ir tol kvatojau, 
kol susmukau kelkraštyje. Džeimis valandėlę kantriai palaukė, 
tada atsiklaupė. 

— Iš ko juokiesi? - paklausė. - Buvo visai nejuokinga. 

Bet ir jis šypsojosi. 

Vis dar kvatodama papurčiau galvą. 

— Ne, nejuokinga. Tai šiurpus pasakojimas. Tik... įsivaizduo- 
ju tave sėdintį, tokį užsispyrėlį, sukandusį dantis, o iš ausų tau 
trykšta srovės. 

Džeimis purkštelėjo, bet irgi nusijuokė. 

— Taip. Juk nelengva būti šešiolikmečiu? 

-.Todėl ir padėjai tai merginai Liri, nes tau jos pagailo, - pa- 
sakiau nusiraminusi. - Žinojai, ką tai reiškia. 

Jis nustebo. 

- Taip, jau sakiau. Daug lengviau atkišti veidą smūgiams, 
kai esi dvidešimt trejų, nei būti viešai išvanotam diržu per šikną 
šešiolikos. Užgautas išdidumas žeidžia labiau už viską, o šitaip 
jį užgauti labai lengva. 

- Aš stebėjausi. Niekada nemačiau, kad kas nors šypsotųsi 
laukdamas, kada jam voš į veidą. 

- Ir paskui kažin ar išspaustum šypseną. 

- Hm, - pritardama linktelėjau. - Maniau... 

Nutilau sutrikusi. 

— Ką? Ak, aš ir Liri, - tarė atspėjęs mano mintis. - Tu, Ale- 
kas, visi kiti, tarp jų ir Liri, taip manote. Būčiau pasielgęs taip 
pat, jeigu ji būtų prastuolė ir negraži. - Jis kumštelėjo man į 
šonkaulius. - Bet nesitikėjau, kad ir tu šitaip manysi. 

— Na, mačiau judu tą dieną nišoje, - ėmiau gintis, - be to, 
kažkas tikrai išmokė tave bučiuotis. 

Džeimis sutrikęs koja pažarstė dulkes ir droviai nunarino 
galvą. 

- Sasenach, nesu geresnis už daugelį vyrų. Kartais stengiuo- 
si juos pranokti, bet ne visada pasiseka. Ar Žinai tą ištrauką iš 
šv. Pauliaus laiško, kur jis rašo: „Verčiau tuoktis, negu degti“*? 
Taigi tada gana smarkiai degiau. 

Vėl nusijuokiau. Jaučiausi lengvabūdiškai kaip šešiolikmetė. 

— Taigi vedei mane, - paerzinau jį, - kad nepultum į 
nuodėmę? 


* 1 Kor 7,9. 

— Taip. Tuo ir gera santuoka. Ji paverčia sakramentu tai, ką 
kitaip turėtum išpažinti. 

Dar sykį nusikvatojau. 

— Ak, Džeimi, myliu tave! 

Dabar buvo Džeimio eilė juoktis. Jis šnypšdamas sulinko 
per pusę, paskui atsisėdo šalikelėje. Tada lėtai atsigulė ant nu- 
garos į aukštą žolę švokšdamas ir dusdamas. 

— Kas, po galais, tau yra? - paklausiau, įsistebeilijusi į jį. 

Ilgokai krizenęs, galop atsisėdo ir nusišluostė ašarotas akis. 
Žiopčiodamas papurtė galvą. 

— Merta buvo teisus, kai kalbėjo apie moteris. Sasenach, 
dėl tavęs rizikavau gyvybe, tapdamas vagimi, padegėju, už- 
puoliku ir dar žmogžudžiu. Atsilygindama mane išvadini vi- 
sokiais vardais, įžeidinėji mano vyriškumą, spardai į pautus ir 
nagais išari man veidą. Tada smarkiai tave prilupu ir atsklei- 
džiu, kokius didžiausius pažeminimus esu patyręs, o tu sakai 
mylinti mane. 

Jis pasidėjo galvą ant kelių ir vėl ėmė juoktis. Galų gale atsi- 
stojo ir ištiesė man ranką, kita nusibraukdamas akis. 

- Tau stinga nuovokos, Sasenach, bet man labai patinki. 
Keliaujam. 


= 

Darėsi vėlu - arba anksti, nelygu kaip pažiūrėsi, ir reikėjo 
joti, jeigu iki aušros norėjome pasiekti Bargrenaną. Jau buvau 
šiek tiek atsigavusi ir galėjau sėdėti, nors dar gerokai gėlė su- 
muštas vietas. 

Kurį laiką jojome malonioje tyloje. Panirusi į savo mintis, 
pirmąsyk susimąsčiau, kas bus, jei man kada pavyks nusigauti 
iki stovinčių akmenų rato. Priverstinai ištekėjusi už Džeimio ir 
neišvengiamai būdama priklausoma nuo jo, labai jį pamilau, 
negalėjau to neigti. 

Turbūt svarbiau buvo jo jausmai man. Iš pradžių susietas su 
manimi aplinkybių, paskui draugystės ir galų gale stulbinamai 

stiprios kūniškos aistros, jis dar nebuvo man pasakęs, kad ir 
atsainiai, ką man jaučia. Bet vis dėlto. 

Džeimis dėl manęs rizikavo gyvybe. Gal taip pasielgė la- 
biausiai skatinamas santuokos įžadų, juk sakė, kad gintų mane 
iki paskutinio kraujo lašo, ir aš tikėjau, kad jis kalbėjo rimtai. 

Mane labiau sujaudino paskutinės paros įvykiai, kai jis, 
staiga pratrūkus jausmams, papasakojo apie savo gyvenimą ir 
visas ydas. Jeigu jis man jaučia, ką, atrodo, jaučia, kaip pasijus, 
jei staiga pradingsiu? Man grumiantis su šiomis nesmagiomis 
mintimis, net nuslopo fizinis skausmas. 

Kai iki Bargrenano buvo likusios trys mylios, Džeimis nu- 
traukė tylą. 

— Nepasakojau, kaip mirė mano tėvas, - staiga prabilo. 

— Duglas užsiminė, kad jį ištiko apopleksijos priepuolis, - 
išsigandusi pasakiau. 

Spėjau, kad Džeimis taip pat nugrimzdo į apmąstymus 
ir mintimis, kurias pažadino ankstesnis mudviejų pokalbis, 
nuskriejo pas tėvą, bet nė nenutuokiau, kas jam pakišo šią 
temą. 

— Tiesa. Bet... jis... - Jis nutilo, apgalvodamas žodžius, gūž- 
telėjo pečiais ir apsisprendė. Tada giliai įkvėpė ir atsiduso. - Tu- 
rėtum žinoti viską. Tai susiję su... aplinkybėmis... 

Dabar kelias buvo platus, tad galėjome joti greta, vis budriai 
dirsčiodami į išsikišusius akmenis ant kelio. Mano teisinimasis 
Duglui dėl arklio nebuvo visai laužtas iš piršto. 

— Tai įvyko Fort Viljame, - ėmė pasakoti Džeimis, apeida- 
mas pavojingą vietą, - kuriame buvome vakar. Ten mane iš La- 
librocho atgabeno Randalas su savo gauja ir nuplakė. Praėjus 
dviem dienoms po pirmo išplakimo, Randalas išsikvietė mane 
į kabinetą. Du kareiviai iš kameros nuvedė mane į jo kambarį, 
tą patį, kuriame radau tave. Todėl ir žinojau, kur ieškoti. Kieme 
sutikome mano tėvą. Jis sužinojo, kur aš nuvežtas, ir atvyko 
pasižvalgyti, ar galėtų mane kaip nors ištraukti, arba bent įsiti- 
kinti, kad esu sveikas ir gyvas. 

Džeimis paragino arklį, kulnais švelniai spustelėdamas šon- 
kaulius ir tyliai pliaukštelėdamas liežuviu. Dienos šviesos žen- 
klų dar nebuvo matyti, bet naktis jau buvo pasikeitusi. Po va- 
landos ims brėkšti. 

- Tik jį pamatęs, supratau, koks esu vienišas ir išsigandęs. 
Kareiviai visai nedavė laiko pabūti su juo, tačiau leido pasisvei- 
kinti. - Jis nurijo seilę ir kalbėjo toliau: - Atsiprašiau jo dėl Dže- 
nės ir visos tos nelaimės. Bet jis mane nutildė ir stipriai apkabino. 
Paklausė, ar labai esu sužalotas, mat žinojo, kad buvau išplaktas, 
o aš atsakiau, kad greitai pasveiksiu. Tada kareiviai paragino 
mane eiti, jis stipriai suspaudė man rankas ir liepė nepamiršti 
melstis. Pažadėjo būti greta, kad ir kas atsitiktų, o aš turįs nepa- 
lūžti ir pasistengti nesijaudinti. Tėvas pabučiavo man į skruostą, 
ir kareiviai mane nusivedė. Tada jį mačiau paskutinį kartą. 

Džeimio balsas buvo ramus, bet pakimęs. Ir man užgniaužė 
gerklę. Jei būčiau galėjusi, būčiau jį palietusi, bet nedideliame 
slėnyje kelias susiaurėjo, ir aš turėjau trumpam nuo jo atsilikti. 
Kai vėl prijojau, jis jau buvo susitvardęs. | 

- Taigi, - Džeimis giliai įkvėpė, - įžengiau susitikti su ka- 
pitonu Randalu. Jis išsiuntė kareivius iš kambario, todėl likome 
vieni, ir pakvietė sėstis. Pasakė, kad tėvas siūlė užstatą, kad iš- 
eičiau į laisvę, bet mano kaltinimai sunkūs, ir aš būsiąs paleis- 
tas tik tada, kai leidimą pasirašys Argailo kunigaikštis, kurio 
valdose ir buvome. Pamaniau, kad tėvas dabar keliauja pas jį. 
Randalas pareiškė, kad man paskirta bausmė - antrą kartą iš- 
plakti. - Džeimis valandėlę patylėjo, tarsi nežinotų, kaip pasa- 
koti toliau. - Jis... keistai elgėsi. Buvo labai nuoširdus, bet slėpė 
kažką, ko negalėjau suprasti. Vis spoksojo į mane, lyg tikėtųsi, 
kad kažką iškrėsiu, nors sėdėjau ramiai. Lyg ir bandė manęs 
atsiprašyti, kad mūsų santykiai taip sunkiai klostosi. - Džeimis 
papurtė galvą. - Nė nenutuokiau, apie ką jis kalba; juk prieš 
dvi dienas stengėsi mane mirtinai uždaužyti. Bet kai galų gale 
prisikasė prie reikalo, prabilo be užuolankų. 

— Ir ko jis norėjo? - pasidomėjau. 


440 DIANA GABALDON 


Džeimis dirstelėjo į mane, tada nusuko žvilgsnį. Tamsa slė- 
pė jo veidą, bet man pasirodė, kad jis sutrikęs. 

— Manęs, - neaiškiai numykė. 

Taip smarkiai palinkau į priekį, kad kumelė krestelėjo galvą 
ir priekaištingai sužvengė. Džeimis vėl gūžtelėjo pečiais. 

- Jis kalbėjo aiškiai. Jei aš... ak, jei jam leisiu pasinaudoti 
savo kūnu, jis atšauks bausmę. Jei ne, pasigailėsiu gimęs. 

Pajutau šleikštulį. 

- Jau ir taip gailėjausi, kad gimiau, - tarė jis su linksma 
gaidele. - Man taip raižė vidurius, lyg būčiau prarijęs sudaužytą 
stiklinę, o jei nebūčiau sėdėjęs, keliai būtų sulinkę. 

— Ir ką... - pratariau kimiu balsu, paskui atsikrenkščiau ir 
paklausiau: - Ką tu darei? 

Jis atsiduso. 

- Na, nemeluosiu, Sasenach, apsvarsčiau tokią galimybę. 
Man taip skaudėjo nugarą nuo pirmojo plakimo, kad negalėjau 
vilkėti marškinių, o vos atsistodavau, imdavo svaigti galva. Min- 
tis, kad vėl turėsiu tai iškęsti, pririštas ir bejėgis laukdamas kito 
kirčio... - Jis nejučiomis sudrebėjo. - Iš tikrųjų nenutuokiau, 
kaip visa tai atrodytų, - ironiškai tarė, - bet man dingojosi, kad 
būti išprievartautam iškrypėlio bent ne taip skausminga. Kar- 
tais plakami žmonės mirdavo, Sasenach, o iš jo minos supratau, 
kad jis trokš mano mirties, jeigu pasirinksiu bausmę. - Džeimis 
vėl atsiduso. - Tačiau... vis dar jutau ant skruosto tėvo bučinį, 
ir pagalvojęs, ką jis pasakytų... na, aš negalėjau, ir viskas. Visą 
laiką mąsčiau, ką mano mirtis reikš tėvui. - Jis prunkštelėjo, 
lyg kažkas būtų jį prajuokinęs. - Paskui man šovė į galvą, kad 
tas menkysta jau išprievartavo mano seserį, o jei leisiuosi jo 
išniekinamas, būsiu prakeiktas. 

Man tai neatrodė juokinga. Vėl prieš akis iškilo Džekas 
Randalas, bet dabar jį regėjau dar nedoresnį. Džeimis pasitrynė 
sprandą ir nuleido ranką prie gugos. 

- Taigi sukaupiau visus drąsos likučius ir pasakiau „ne“. Ir 
garsiai. Be to, išplūdau jį bjauriausiais žodžiais rėkdamas iš visų 


SVETIMŠALĖ 44I 


plaučių. - Džeimis padarė grimasą. - Bijojau, kad jei nesiliausiu 
apie tai svarstęs, apsigalvosiu; norėjau būti tikras, kad galimybės 
grįžti atgal nebus. Nors man atrodo, - mąsliai pridūrė, - kad 
nėra jokio mandagaus būdo atmesti tokį pasiūlymą. 

— Ne, - šaltai pasakiau. - Na, kad ir kaip būtum atsakęs, jis 
vis tiek būtų supykęs. 

- Jis įsiuto. Kaire ranka kirto per burną, kad užsičiaupčiau. 
Pargriuvau, nes vis dar buvau nusilpęs, o jis stovėjo virš manęs 
ir žiūrėjo. Man užteko proto nemėginti stotis, taigi tysojau, kol 
jis pašaukė kareivius, kad nuvestų mane į kamerą. - Džeimis 
pakratė galvą. - Jo mina visai nepasikeitė. Man išeinant tepa- 
sakė: „Pasimatysim penktadienį“, lyg mūsų lauktų susitikimas, 
per kurį aptarsime paprastus reikalus. 

Kareiviai nuvilko Džeimį ne į tą pačią kamerą, kurioje sė- 
dėjo dar trys kaliniai. Uždarė vieną mažame kambarėlyje laukti 
penktadienio, kad niekas neblaškytų. Tik kartą per dieną atei- 
davo įgulos gydytojas perrišti nugaros. 

- Jis buvo prastas daktaras, - tarė Džeimis, - bet gana ma- 
lonus. Kai kitą dieną pasirodė su žąsies taukais ir medžio angli- 
mis, atnešė ir mažą Bibliją, priklausiusią jau mirusiam kaliniui. 
Pasakė supratęs, kad esu katalikas, ir nesvarbu, ar rasiu paguo- 
džiantį Dievo žodį, ar ne, bent galėsiu palyginti savo kančias su 
Jobo. - Jis nusijuokė. - Keista, bet šiokią tokią paguodą radau. 
Mūsų Viešpats taip pat buvo nuplaktas, ir galėjau guostis tuo, 
kad paskui nebūsiu nuvilktas ir prikaltas prie kryžiaus. Kita 
vertus, mūsų Dievui nereikėjo klausytis nepadorių Poncijaus 
Piloto pasiūlymų. 

Tos nedidelės Biblijos Džeimis neišmetė. Pasirausęs balna- 
krepšyje, padavė ją man. Tai buvo nubrizgusi, oda aptraukta 
knyga, kokių penkių colių ilgio, išspausdinta ant labai prasto 
popieriaus, todėl puslapiuose persimatė raidės. Priešlapyje buvo 
parašyta: ALEKSANDRAS VILJAMAS RODERIKAS MAKGRE- 
GORAS, 1733. Rašalas buvo išblukęs ir susiliejęs, o viršeliai su- 
siraitę, tarsi knyga būtų ne sykį sušlapusi. 

Smalsiai perverčiau knygelę. Nors ji ir buvo mažutė, Džei- 
mis turėjo labai pasistengti, kad ji nepasimestų per paskutinių 
ketverių metų keliones ir nuotykius. 

— Niekada nemačiau, kad ją skaitytum. 

Atidaviau Džeimiui knygą. 

- Ją turiu ne tam, - tarė jis ir paslėpė Bibliją, nykščiu paglos- 
tęs nuplyšusio viršelio kampą. Tada išsiblaškęs paplekšnojo per 
balnakrepšį. - Esu dėkingas Aleksui Makgregorui už galimybę 
kartais paimti ją į rankas. Taigi, - ėmė pasakoti toliau, - paga- 
liau atėjo penktadienis, ir aš nežinojau, ar džiaugtis, ar gailėtis 
išgyvenus iki jo. Laukimas ir baimė buvo beveik blogiau už bū- 
simą skausmą. Bet kai išmušė valanda... - Jis keistai sugaužė 
pečius ir atsmaukė marškinius parodydamas nugarą. - Matei 
tuos randus. Žinai, kas tada įvyko. 

- Tik tiek, kiek man papasakojo Duglas. Sakė buvęs tenai. 

Džeimis linktelėjo. 

— Taip, buvo. Ir mano tėvas, bet tada to nežinojau. Labiau- 
siai man rūpėjo savo bėdos. 

— Ak, - iš lėto pratariau, - ir tavo tėvas... 

- Mmm. Tuosyk tai ir atsitiko. Vėliau keli žmonės prisipa- 
žino manę, kad aš miręs arba pusiaukelėje į aną pasaulį. Taip, 
matyt, pamanė ir tėvas. - Jis nutilo, o kai vėl prabilo, balsas 
buvo kimus. - Anot Duglo, kai susmukau, tėvas tyliai šūktelėjo 
ir prisidėjo ranką prie galvos. Tada sunkiai žnektelėjo ant žemės 
it akmuo. Ir nebeatsikėlė. 

Paukščiai zujo po viržyną, treliuodami ir čirpdami medžių 
lapijoje, kuri vis dar skendėjo tamsoje. Džeimis buvo nulenkęs 
galvą, veido nesimatė. 

— Nežinojau, kad jis mirė, - tyliai pratarė jis. - Jie pasakė 
tik po mėnesio, kai, jų manymu, buvau ganėtinai sustiprėjęs iš- 
klausyti tokią žinią. Taigi jo nepalaidojau, kaip privalu sūnui. Ir 
niekada neregėjau tėvo kapo, nes bijau grįžti namo. 

—- Džeimi. Ak, Džeimi, mielasis. 

Ilgokai tvyrojo tyla, paskui pasakiau: 

- Bet tu... tu negali jaustis už tai atsakingas. Džeimi, tu nie- 
ko negalėjai padaryti arba pasielgti kitaip. 

- Ne? Ne, galbūt ir ne, bet svarstau, ar būtų taip nutikę, jei 
būčiau pasirinkęs kitą kelią. Bet tie svarstymai nelabai padeda 
savijautai, ir aš jaučiuosi taip, lyg būčiau pats nuvaręs jį į kapus. 

- Džeimi, - pratariau, bet tuojau bejėgiškai nutilau. 

Jis šiek tiek pajojo tylomis, tada įsitempė ir vėl ištiesė pečius. 

- To niekam nepasakojau, - staiga pasakė. - Bet pamaniau, 
tau reikia tai Žinoti, turiu galvoje apie Randalą. Turi žinoti, kas 
yra įsiterpę tarp jo ir manęs. 

Kas yra įsiterpę tarp jo ir manęs? Gero žmogaus gyvenimas, 
merginos garbė ir nederama aistra, kuri išsiveržė krauju ir bai- 
me. Man dilgtelėjo paširdžiuos pagalvojus, kad dabar atsirado 
dar vienas lemiamas veiksnys. Aš pirmąsyk suvokiau, kaip jau- 
tėsi Džeimis, tupėdamas Randalo kambario lange su neužtai- 
sytu ginklu rankoje. Ir ėmiau po truputį jam atleisti už tai, ką 
man padarė. 

Tarsi skaitydamas mano mintis, bet nežiūrėdamas į mane 
jis tarė: 

- Ar žinai... Na, galbūt dabar suprasi, kodėl man atrodė, kad 
būtina tave primušti? 

Atsakiau ne iš karto. Tą supratau, bet kai ko vis tiek neįsten- 
giau suprasti. 

— Suprantu. Ir už tai tau atleidžiu. Bet negaliu atleisti, — 
mano balsas pasidarė aukštesnis prieš mano valią, - kad tau 
patiko mane lupti! 

Jis palinko į priekį, tvirtai spausdamas balno gugą, ir ilgai 
kvatojo. Džiaugėsi, kad slūgsta įtampa, paskui atlošė galvą ir 
atsigręžė į mane. Dangus jau buvo gerokai šviesesnis, todėl ma- 
čiau jo veidą, išvagotą nuovargio, įtampos ir džiaugsmo raukš- 
lių. Blausioje šviesoje įbrėžimai ant skruosto atrodė juodi. 

— Man patiko! Sasenach, - žiopčiojo jis, - nė nenutuoki, 
kaip tuo mėgavausi. Tu buvai tokia... Dieve, buvai labai miela. 
Tūžau, o tu nuožmiai man priešinaisi. Labai nenorėjau tavęs 

sužeisti, bet kartu ir norėjau... Jėzau. - Staiga jis nutilo šluosty- 
damasis nosį. - Taip. Man labai patiko. Beje, galėtum įvertinti, 
kad aš tvardžiausi. 

Man vėl sukilo pyktis. Šaltame priešaušrio ore skruostai kai- 
to nuo raudonio. 

- Tvardeisi? O man pasirodė, kad labai mankštinai kairę 
ranką. Kone suluošinai mane, pasipūtęs škotų niekše! 

- Jei būčiau norėjęs tave suluošinti, Sasenach, tai ir būčiau 
suluošinęs, - šaltai tarė jis. - Paskui elgiausi santūriai. Ar prisi- 
meni, kad miegojau ant grindų? 

Prisimerkusi spoksojau į jį, kvėpuodama pro nosį. 

— Ak, tai ir buvo susitvardymas? 

— Man atrodė, kad nedora tave dulkinti tokios būklės, kad 
ir kaip karštai geidžiau. Nepaprastai geidžiau, - pridūrė juokda- 
masis. - Siaubingai kentėjau dėl savo prigimtinių instinktų. 

— Dulkinti mane? - ištariau pralinksminta tokio žodžio. 

- Tokiomis aplinkybėmis tai vargiai pavadintum my- 
lėjimusi. 

— Vadink, kaip nori, - ramiai pasakiau. - Ir gerai, kad nepa- 
mėginai, kitaip būtum netekęs kelių vertingų kūno dalių. 

- Ta mintis buvo šovusi man į galvą. 

- O jei manai nusipelnęs pagyros už tai, kad kilniai susilai- 
kei ir neišprievartavai po užpuolimo... 

Aš springau pykčiu. Kokią pusmylę jojome tylomis. Tada jis 
sunkiai atsiduso. 

- Suprantu, kad man nereikėjo pradėti šio pokalbio. Tik 
stengiausi sukaupti ryžtą tavęs paklausti, ar vėl priimsi mane į 
lovą, kai nukaksim į Bargrenaną. - Jis droviai nuščiuvo. - Ant 
grindų šaltoka. 

Penkias minutes jojau ir tylėjau. Nusprendusi, ką sakysiu, su- 
stabdžiau arklį skersai kelio, kad Džeimis taip pat sustotų. Bar- 
grenanas jau buvo arti, aušros šviesoje šmėkščiojo namų stogai. 

Paraginau kumelę, kad atsistotų šalia arklio, taigi buvau ne 


vo- sa 

- Ar suteiksi garbę dalytis su manimi lova, mano pone ir 
šeimininke? - mandagiai paklausiau. 

Aiškiai kažką įtardamas, jis trumpai pamąstė, tada santūriai 
linktelėjo. 

— Taip. Ačiū tau. 

Pakėlęs vadeles, jau ketino joti, bet sulaikiau jį. 

- Tik dar vienas dalykas, šeimininke, - pasakiau taip pat 
mandagiai. 

— Koks? 

Staiga ištraukiau ranką iš slaptos sijono kišenės, ir ryto švie- 
sa sutvisko ant durklo ašmenų, įremtų jam į krūtinę. 

- Jei, - iškošiau pro dantis, - jei kada nors vėl pakelsi prieš 
mane ranką, Džeimsai Freizeri, išpjausiu tau širdį ir išsikepsiu 
pusryčiams! 

Ilgą tylą drumstė tik arklių trepsėjimas ir pakinktų žvange- 
sys. Paskui Džeimis ištiesė ranką delnu į viršų. 

- Duok jį man. - Aš delsiau, todėl jis nekantriai tarė: - Ne- 
ketinu jo panaudoti prieš tave. Duokš! 

Jis čiupo stačią durklą už ašmenų, tekanti saulė įspindo į mė- 
nulio akmenį rankenoje ir šis sužibo. Laikydamas durklą kaip 
kryžių, kažką pasakė geilų kalba. Tuos žodžius buvau girdėjusi 
per priesaiką Kolumo menėje, bet Džeimis išvertė į anglų kalbą: 

- Prisiekiu Viešpaties Jėzaus kryžiumi ir šventa geležimi, 
kurią laikau, būti tau ištikimas. Jei kada mano ranka pakils 
prieš tave maištaujant ar užplūdus pykčiui, tegu ši šventa geležis 
persmeigia man širdį. 

Jis pabučiavo durklą ties rankenos ir ašmenų sandūra, tada 
atidavė man. 

— Tuščiai negrasinu, Sasenach, - pasakė kilstelėdamas ant- 
akį, - ir lengvabūdiškai neprisiekinėju. Tai ar dabar galėsiu 
gultis į lovą? 

Sugrįžimas į Leochą 


DUGLAS, NEKANTRIAI ŽINGSNIUODAMAS pirmyn at- 
gal, laukė mūsų prie „Raudonojo šerno“ iškabos. 

— Tai ištvėrei, ar ne? - paklausė pritariamai žiūrėdamas, 
kaip aš be niekieno pagalbos, tik šiek tiek susvirduliavusi nuli- 
pu nuo arklio. - Tikra šaunuolė, mergyt, sukorei dešimt mylių, 
ir nė cypt. Drožk į lovą, nusipelnei. Mudu su Džeimiu nuvesim 
arklius į arklidę. 

Duglas švelniai pliaukštelėjo man per užpakalį, kad eičiau. 
Labai apsidžiaugiau tokiu jo pasiūlymu ir užmigau, nespėjusi 
nė padėti galvos ant pagalvės. | 

Nepabudau net tada, kai Džeimis įsliuogė lovon šalia ma- 
nęs, bet ūmai pakirdau vėlyvą popietę nuverta minties, kad pa- 
miršau kažką svarbaus. 

— Horoksas! - šūktelėjau ir atsisėdau tiesi kaip strėlė. 

— O! - Džeimis pašoko iš gilaus miego, šonu išgriuvo iš lo- 
vos, pritūpė ant grindų ir stvėrė durklą, kurį buvo pasidėjęs ant 
drabužių krūvos. - Kas? - paklausė ir kaip paklaikęs apsidairė 
po kambarį. - Kas atsitiko? 

Matydama jį nuogą, susigūžusį ant grindų, raudonais plau- 
kais, styrančiais it dygliai, vos užgniaužiau juoką. 

- Tu panašus į suerzintą dygliakiaulę, - tariau. 

Jis dėbtelėjo į mane niūriu žvilgsniu, atsistojo ir vėl padėjo 
durklą ant kėdės, kur buvo sumesti jo drabužiai. 

— Negalėjai palaukti, kol atsibusiu, ir tada pasakyti? Manei, 
bus įspūdingiau, jei pažadinsi mane įmigusį šaukdama į ausį: 
„Dygliakiaulė“? 

- Ne dygliakiaulė, - pataisiau, - o Horoksas. Ūmai prisimi- 
niau pamiršusi tavęs paklausti apie jį. Ar susitikai su tuo de- 
zertyru? | 

Džeimis atsisėdo ant lovos ir rankomis susiėmė galvą. Tada 
smarkiai pasitrynė veidą, tarsi stengdamasis pagyvinti kraujo 
apytaką. 

- Taigi, - atsakė dusliai, nes jo burną dengė pirštai. - Taip, 
radau jį. 

Iš balso tono supratau, kad dezertyro žinios buvo prastos. 

— Ar jis tau nieko gero nepapasakojo? - kamantinėjau už- 
jausdama. 

Taip galėjo nutikti, nors Džeimis keliavo pasirengęs atiduoti 
ne tik savus pinigus ir tuos, kuriuos jam davė Duglas su Kolu- 
mu, bet ir paaukoti tėvo žiedą, jei tik prireiks. 

Džeimis atsigulė šalia manęs ir įsistebeilijo į lubas. 

— Ne, - atsakė. - Ne, jis man papasakojo. Ir už visai paken- 
čiamą atlygį. | 

Pasiverčiau ant šono ir pasirėmiau alkūne, nes norėjau re- 
gėti jo veidą. 

— Na ir ką? - paklausiau. - Kas nušovė viršilą? 

Jis pažvelgė į mane ir liūdnokai nusišypsojo. 

— Randalas, - tarė ir užsimerkė. 

— Randalas? - sumišau. - O kodėl? 

— Nežinau, - atsakė vis dar užsimerkęs. - Galėčiau spėti, bet 
tai nelabai svarbu. Neturiu jokių įrodymų. 

Turėjau pripažinti, kad jis teisus. Nugrimzdau į lovą šalia jo 
ir įbedžiau akis į tamsias ąžuolines žemų lubų sijas. 

— Ką darysi? Trauksi į Prancūziją? O gal, - man šovė pui- 
ki mintis, - į Ameriką? Naujajame pasaulyje tau būtų nesunku 
pritapti. | 

— Plaukti per vandenyną? - Jį nukrėtė šiurpuliukas. - Ne. 
Ne, negalėčiau. 

— Na, tai ko tada imsies? - kamantinėjau toliau, pasukusi į 
jį galvą. 

Jis atmerkė vieną akį ir nuvėrė mane priešišku žvilgsniu. 

- Iš pradžių maniau dar kokią valandą numigsiąs, bet, ma- 
tyt, nepasiseks. 

Susitaikęs su ta mintimi, jis pasislinko aukštyn ir atsirėmė į 
sieną. Buvau tokia išvargusi, kad prieš guldamasi nenutraukiau 
lovos užkloto, ir dabar ant jo, kur lietėsi Džeimio kelis, išvy- 
dau įtartiną tamsią dėmelę. Man budriai bežiūrint į ją, Džeimis 
prabilo. 

- Tu teisi, galėtume keliauti į Prancūziją. 

Krūptelėjau, nes jau buvau visai pamiršusi: į jo sprendimus, 
kad ir kokie jie būtų, nuo šiol įtraukiama ir aš. 

— Deja, tenai neturėčiau ką veikti, - tarė Džeimis tingiai 
kasydamasis šlaunį. - Nebent tarnaučiau kariuomenėje, tačiau 
tau toks gyvenimas netiktų. Arba galėčiau keliauti į Romą, į 
karaliaus Jokūbo dvarą. Tai įmanoma; turiu dėdžių ir pusbrolių 
Freizerių, įkėlusių koją į tą stovyklą. Jie man padėtų. Nesu linkęs 
į politiką, dar mažiau mane domina valdovai, tačiau vis dėlto 
yra tokia galimybė. Bet pirmiausia sieksiu išteisinimo Škotijoje. 
Jei pavyks, blogiausiu atveju apsigyvensiu Freizerių žemėje ir 
tapsiu smulkiu ūkininku, o geriausiu - grįšiu į Lalibrochą. - Jo 
veidas apniuko, ir aš supratau, kad jis prisiminė seserį. - Vienas 
nekeliaučiau, - tyliai pasakė, - bet jau nebesu pats sau šeimi- 
ninkas. - Jis dirstelėjo į mane, nusišypsojo ir švelniai paglostė 
man plaukus. - Kartais pamirštu, kad turiu tave, Sasenach. 

Pasijutau itin nesmagiai. Tiesą sakant, kaip išdavikė. Jis rez- 
ga planus, svarbius tolesniam jo gyvenimui, galvodamas apie 
mano ramybę ir saugumą, o aš iš visų jėgų stengiuosi pasprukti 
ir vis įstumiu jį į didžiulį pavojų. Netyčia ir nenoromis, bet jam 
kenkiu. Netgi dabar kirba mintis, kad turėčiau atkalbėti Džeimį 
nuo kelionės į Prancūziją, nes kitaip dar labiau nutolčiau nuo 
savo tikslo - akmenų rato. 

- Ar galim likti Škotijoje? - paklausiau nežiūrėdama į jį. 

Man pasirodė, kad juoda dėmė ant apkloto sukrutėjo, bet 
tuo suabejojau. Įsmeigiau į ją žvilgsnį. 

Džeimio ranka nuslydo po mano plaukais ir pradėjo lėtai 
glostyti sprandą. 

- Taip, - susimąstęs tarė jis. - Turbūt. Todėl Duglas ir laukė 
manęs. Turėjo naujienų. 

- Šit kaip. Kokių? 

Vėl atgręžiau į jį galvą; Džeimio pirštai pasiekė mano ausį 
ir jis ėmė lengvai braukyti apie ją. Norėjau riesti kaklą ir murk- 
ti lyg katė. Bet susitvardžiau, nes magėjo sužinoti, ką Džeimis 
ketina daryti. 

- Iš Kolumo pasiuntinio. Jis nesitikėjo mūsų čia rasti, bet at- 
sitiktinai susitiko su Duglu kelyje. Duglas liepia tučtuojau grįžti 
į Leochą, o Nedas Gouvanas liks toliau rinkti nuomos. Duglas 
pasiūlė mudviem joti su juo. 

— Į Leochą? - Ne Prancūzija, bet ir ne ką geriau. - Kodėl? 

— Ten laukiama netrukus atvykstant svečio, anglų didiko, 
anksčiau turėjusio reikalų su Kolumu. Jis - galingas ir įtakingas 
žmogus, galbūt galėsiąs man padėti. Gal nebūsiu teisiamas ar 
pasmerktas už žmogžudystę. Gal jis įstengs atmesti kaltinimą 
arba viską sutvarkys taip, kad man būtų dovanota. - Jis kreivai 
šyptelėjo. - Man ne prie širdies, kad būtų suteikta malonė dėl 
to, ko nepadariau, bet vis geriau nei kartuvės. 

- Taip, tas tiesa. - Dėmelė tikrai krutėjo. Prisimerkiau mė- 
gindama sutelkti dėmesį į ją. - Kas tas anglų didikas? 

- Sandringamo kunigaikštis. 

Sušukusi staiga atsisėdau. 

— Kas tau, Sasenach? - sunerimo Džeimis. 

Virpančiu pirštu parodžiau į juodą taškelį, kuris dabar tiesė 
koją ropodamas lėtai, bet ryžtingai. 

— Kas tai? - paklausiau. 

Džeimis dirstelėjo į gyvį ir atsainiai nubraukė jį nagu. 

— Ak, šitas? Tai tik patalinė blakė, Sasenach. Menkniekis... 

Jis nutilo, nes ūmai moviau iš lovos. Jam ištarus „patalinė 
blakė“, stryktelėjau iš po patalų ir prisispaudžiau prie sienos 

kuo toliau nuo parazitų knibždėte knibždančio lizdo, kurį įsi- 
vaizdavau esant mūsų lova. 

Džeimis supratingai dėbsojo į mane. 

- Suerzinta dygliakiaulė, ar ne? - Jis pakreipė galvą smal- 
siai žiūrėdamas į mane. - Mmm, - nutęsė ir ranka braukdamas 
per galvą susiglostė plaukus, - švelniai pasakyta, suerzinta. Kai 
pabundi, būni tikras pabaisiukas. - Jis pasirideno manęs link 
ir ištiesė ranką. - Eikš, mano pienažole. Iki saulėlydžio niekur 
nekeliausim. Jei neketinam miegoti... 

Galiausiai mudu ramiai užmigom apsikabinę ant grindų, 
kietame, bet be parazitų guolyje, kurį atstojo mano apsiaustas 
ir Džeimio kiltas. | 


= 


Gerai, kad numigdavom vos gavę progą. Nekantraudamas 
pasiekti Leochą anksčiau už Sandringamo kunigaikštį, Duglas 
jojo sparčiai ir laikėsi varginančios dienotvarkės. Keliaudami be 
vežimų, gaišom kur kas mažiau laiko, nors keliai buvo prasti. 
Bet Duglas mūsų negailėjo, todėl ilsėdavomės kuo trumpiau. 

Kai vėl įjojom pro Leocho pilies vartus, buvom beveik tokie 
pat susitaršę kaip ir pirmą sykį čia atkakę, ir tikrai ne mažiau 
išvargę. 

Kieme nusliuogiau nuo arklio, bet turėjau nusitverti už bal- 
nakilpės, kad nepargriūčiau. Džeimis čiupo man už alkūnės, 
bet supratęs, kad negaliu pastovėti ant kojų, pakėlė ant rankų. 
Įnešė mane pro arką, arklius patikėdamas arklininkų globai. 

— Ar alkana, Sasenach? - paklausė stabtelėjęs koridoriuje. 

Virtuvė buvo vienoje jo pusėje, o laiptai į miegamuosius 
kitoje. Sudejavau stengdamasi nulaikyti vokus. Buvau alkana, 
bet žinojau, kad jei pradėsiu valgyti prieš miegą, įbesiu veidą 
į lėkštę. 

Pašonėje kilo sujudimas, aš vos įstengiau praplėšti akis ir 
išvydau čia pat šmėkštelint stambų nustebusios ponios Ficgi- 
bons siluetą. 

- Kas čia dabar? Kas atsitiko šitai vargšei mergaitei? — pa- 
klausė ji. - Gal ją ištiko nelaimė? 

— Ne, ji tik ištekėjo už manęs, - atsakė Džeimis, - bet jeigu 
jums patinka tai vadinti nelaime, prašom. 

Jis pasitraukė į šalį norėdamas prasibrauti pro vis gausėjantį 
pulką virtuvės darbininkių, arklininkų, virėjų, sodininkų, gin- 
kluotų vyrų ir pilies gyventojų, kuriuos priviliojo garsiai ka- 
mantinėjanti ponia Fic. 

Džeimis nusprendė laiptų link spraustis pro dešinį kraštą, 
slinko berdamas atsakymus į klausimus, besipilančius iš visų 
pusių. Prisiglaudusi prie jo krūtinės ir mirksėdama kaip pelė- 
da, galėjau tik linkčioti sveikintojams. Daugelis veidų atrodė ir 
draugiški, ir smalsūs. 

Kai užsukom už koridoriaus kampo, išniro veidas, kaip man 
pasirodė, kur kas draugiškesnis už kitus. Tai buvo Liri, kuri, pa- 
sigirdus Džeimio balsui, tiesiog nušvito. Vos išvydus, ką jis neša 
glėbyje, jos akys išsiplėtė, o burna, panėšinti į rožės pumpurą, 
nepadoriai išsižiojo. 

Deja, ji nebespėjo nieko paklausti, nes aplink mus ūmai 
nuščiuvo visas sąmyšis ir bruzdesys. Džeimis taip pat sustojo. 
Pakėlusi galvą, pamačiau Kolumą, kurio išsigandęs veidas buvo 
atsidūręs tiesiai prieš mane, 

— Kas... - prabilo jis. 

— Jie susituokė, - švytėdama tarė ponia Fic. - Kaip gražu! 
Galit juos palaiminti, pone, kol paruošiu kambarį. 

Ji pasisuko ir nudrožė prie laiptų palikdama minioje platų 
tarpą, O pro jį regėjau nesveikai išblyškusį Liri veidelį. 

Kolumas su Džeimiu šnekėjosi, klausimai ir atsakymai kir- 
tosi ore. Po truputį pradėjau atsikvošėti, bet perdėčiau sakyda- 
ma, kad atsigavau visiškai. 

— Na, - tarė Kolumas, deja, nelabai palankiai, - jei susi- 
tuokėt, tai susituokėt. Pasikalbėsiu su Duglu ir Nedu Gouvanu, 
reikia pasirūpinti teisiniais reikalais. Yra šis tas, į ką vedęs įgyji 
teisę pagal tavo motinos sutartį dėl palikimo. 

Pajutau, kaip Džeimis atsitiesė. 

- Jeigu jau užsiminei, - nerūpestingai tarė jis, - manau, tai 
teisinga. Viena iš to, kas teisėtai priklauso man, yra ketvirtinių 
Makenzių žemių nuompinigių dalis. Duglas parsigabeno tai, ką 
ligi šiol surinko; gal liepsi jam atidėti mano dalį, kai jis atsiskai- 
tys tau? Dabar, dėde, atleisk, mano žmona pavargusi. 

Tvirčiau mane suėmęs, jis žengė laiptų link. 


= 


Vis dar virpančiomis kojomis nusvirduliavau per kambarį ir 
dėkinga susmukau ant didžiulės lovos su baldakimu, kurios nu- 
sipelnėme kaip jaunavedžiai. Ji buvo minkšta, viliojanti ir - ačiū 
visados rūpestingai poniai Fic - švari. Prieš įveikiama miego 
pasvarsčiau, ar verta atsikelti ir nusiprausti veidą. 

Jau buvau beveik nusprendusi budintis tik nuo pagadinto 
oro, bet išvydau drožiantį prie durų Džeimį, ne tik nupraustu 
veidu ir numazgotomis rankomis, bet ir dailiai susišukavusį. 

- Neketini miegoti? - šūktelėjau. 

Juk jis buvo nuvargęs ne mažiau už mane, gal tik balnas ne 
taip skaudžiai nutrynė pasturgalį. 

— Netrukus gulsiuos, Sasenach. Bet pirmiausia turiu sutvar- 
kyti vieną reikalą. 

Jis išėjo, o aš likau spoksoti į ąžuolines duris, paširdžiuose 
jausdama labai nemalonų plazdėjimą. Prisiminiau džiugų, vil- 
tingą Liri veidą, kai ji pasirodė iš už kampo, išgirdusi Džeimio 
balsą, ir piktą, apstulbusią jos miną pamačius mane ant Džei- 
mio rankų. Prisiminiau, kaip tą akimirką, išvydus ją, įsitempė 
jo raumenys. O, kad tada būčiau mačiusi jo veidą. Turbūt jis, 
nepailsėjęs, bet nusiprausęs ir susišukavęs, nudrožė ieškoti tos 
merginos ir pranešti jai apie savo vedybas. Jei būčiau regėjusi jo 
veidą, bent numanyčiau, ką jis nori jai pasakyti. 

Įsukta paskutinio mėnesio įvykių, visiškai pamiršau Liri ir 
ką ji galėtų reikšti Džeimiui arba jis jai. Nors iš pradžių, abe- 
jodama dėl netikėtos būsimos mūsų santuokos, apie ją pagal- 

vojau, Džeimis neparodė jokio ženklo, kad ji galėtų būti kliūtis 
mūsų vedyboms. 

Žinoma, tėvas nebūtų jai leidęs tekėti už nusikaltėlio, o jei 
Džeimiui reikėjo žmonos, kad gautų Makenzių nuompinigių 
dalį... na, tada nesvarbu, ta ar kita žmona, jis juk vis tiek gaus 
tai, ką gali gauti. Maniau pažįstanti Džeimį gana gerai, todėl 
turėjau įžvelgti tą smarkiai kerojantį praktiškumą, be kurio 
negalėtų apsieiti vyras, paskutinius kelerius gyvenimo metus 
praleidęs kaip bėglys. Jo sprendimų nenulems jausmai ar žavūs 
rožės vainiklapių spalvos skruostai ir plaukai lyg skystas auksas. 
Tačiau tai nereiškė, kad nebuvo nei jausmų, nei traukos. 

Šiaip ar taip, tądien buvau scenelės toje nišoje liudytoja: 
Džeimis aistringai bučiavo merginą pasisodinęs ant kelių. („Esu 
glamonėjęs moteris ir anksčiau, - pasigirdo jo balsas, - ir jos 
priversdavo daužytis mano širdį, man stigdavo oro...“) Susizgri- 
bau, kad mano į kumščius suspaustos rankos gniaužia žalsvai 
geltoną apklotą. Paleidau jį ir šluostydamasi rankas į sijoną pa- 
stebėjau, kokios jos murzinos, lipnios po dviejų dienų nepalei- 
džiant vadelių, nė sykio nemazgotos. 

Pamiršusi nuovargį, atsistojau ir nuslinkau prie dubens. Šiek 
tiek nustebau, kad man labai nepatiko šmėkščiojantis vaizdas, 
kaip Džeimis bučiuoja Liri. Atmintyje išplaukė ir jo žodžiai: 
„Verčiau tuoktis, negu degti, o tada gana smarkiai degiau.“ Ir 
aš truputį degiau, smarkiai išraudau prisiminusi Džeimio buči- 
nius ant savo lūpų. Tikrai deginančius. 

Apsišlaksčiau veidą vandeniu mėgindama išsklaidyti tą po- 
jūtį. Bet juk nereikalavau Džeimio švelnumo ir meilės, griežtai 
sau paprieštaravau. Ištekėjau už jo, nes privalėjau. O jis vedė 
mane turėdamas savo priežasčių, kurių viena - neslepiamas 
troškimas prarasti nekaltybę. 

Kita priežastis tikriausiai buvo ta, kad jam reikėjo žmonos, 
norint gauti savo pinigus, o jis negalėjo įtikinti savo luomo mer- 
ginos tekėti už jo. Ši priežastis glostė savimeilę kur kas mažiau 
nei pirmoji, be to, buvo ne tokia didinga. 

Miegai buvo visai išsilakstę, pamažu nusivilkau purvinus 
kelioninius drabužius ir užsimečiau švarius marškinius, ku- 
riuos, kaip dubenį ir ąsotį, atnešė ponios Fic numylėtinės. Kaip 
ji spėjo paruošti kambarį jaunavedžiams, kol Džeimis pranešė 
Kolumui apie mūsų vestuves ir mudu užlipom laiptais, buvo 
viena iš amžiaus paslapčių. Man toptelėjo, kad ponia Fic puikiai 
susidorotų su savo pareigomis net „Waldorf- Astoria“ ar Londo- 
no „Ritz“ viešbutyje. 

Nuo tokių apmąstymų pasijaučiau tokia vieniša šiame 
pasaulyje, kokia jau daugelį dienų nesijaučiau. Ką čia veikiu, 
klausiau savęs tūkstantąjį kartą. Čia, šioje keistoje vietoje, itin 
atokioje nuo visko, kas pažįstama, nuo namų, vyro ir draugų, 
nublokšta likimo valiai ir vienut vienutėlė tarp žmonių, pana- 
šių į laukinius? Paskutinėmis savaitėmis šalia Džeimio buvau 
pradėjusi jaustis saugi ir protarpiais net laiminga. Tačiau dabar 
supratau, kad laimė buvo tarytum iliuzija, nors saugumas gal 
ir tikras. 

Neabejojau, kad Džeimis laikysis pareigos, kaip tą pareigą 
suvokia, ir toliau mane gins nuo visokio blogio ir pavojų. Bet 
kai grįžom čia, ne vieną dieną klajoję dviese po laukines kal- 
vas dulkėtais keliais, glaudęsi prišnerkštuose užeigos namuose 
ir kvapiose šieno kupetose, jį, kaip ir mane, ims traukti seni 
ryšiai. Per vieną santuokinio gyvenimo mėnesį mudu labai su- 
artėjom, bet pajutau, kad tas artumas silpsta veikiant paskuti- 
nių dienų įtampai, o nūnai Leocho pilies gyvenimo tikrovėje 
visiškai dings. 

Atrėmiau galvą į suveriamojo lango akmenį ir nužvelgiau 
kiemą. Tolimojoje jo pusėje pamačiau Aleką Makmahoną ir du 
jaunus arklininkus, valančius mūsų arklius. Gyvuliai, pirmąkart 
per dvi dienas pašerti ir pagirdyti, buvo labai patenkinti, kai rū- 
pestingos rankos šieno gniužulu šiūravo blizgančius jų šonus ir 
braukė purvą nuo kulkšnių ir kojų šepetėlių. Vienas vaikinukas 
nuvedė mano storulę mažąją Usnį, ši noriai sekė įkandin jo į 
arklidę pelnytai pailsėti. 

Usnis, dingtelėjo man, nusinešė ir mano viltis greitai pabėgti 
ir grįžti į aną gyvenimą. Ak, Frenkai. Užsimerkiau, ir nosies šonu 
nuriedėjo ašara, Tada vėl plačiai atsimerkiau, pažiūrėjau į kiemą, 
sumirksėjau ir vėl stipriai užsimerkiau iš visų jėgų stengdamasi 
prisiminti Frenko bruožus. Deja, tą akimirką išvydau ne savo 
mylimą sutuoktinį, o jo protėvį Džeką Randalą, putlias jo lūpas, 
iškreiptas pašaipios šypsenos. Iš vaizduotės vejant tą reginį, prieš 
akis tučtuojau iškilo Džeimio paveikslas, jo baimės ir pykčio ku- 
pinas veidas, kokį regėjau Randalo kabineto lange. Kad ir kaip 
mėginau, susigrąžinti tikrojo Frenko vaizdo neįstengiau. 

Ūmai puoliau į paniką ir plaštakomis suspaudžiau alkūnes. 
O kas būtų buvę, jei man būtų pavykę pabėgti ir rasti kelią iki 
akmenų rato? Kas tada? Džeimis, vyliausi, netrukus būtų radęs 
paguodą, tikriausiai Liri glėbyje. Anksčiau nerimaudavau, kaip 
jis reaguos supratęs, kad dingau. Bet, išskyrus tą trumpą valan- 
dėlę ant upelio kranto, kai ūmai ėmiau gailėtis Džeimio, man nė 
karto nešovė į galvą, o kaip jausiuos aš, išsiskyrusi su juo. 

Tingiai žaidžiau su kaspinu, sutraukiančiu marškinius apie 
kaklą, tai užrišdama, tai atrišdama. Jei tikrai ketinu išvykti, tik 
kenkiu abiem toliau stiprindama mudviejų ryšį. Jam nevalia 
manęs įsimylėti. 

Na, vargu ar jis to norėtų, pagalvojau vėl prisiminusi Liri 
ir pokalbį su Kolumu. Jeigu taip šaltai ir abejingai mane vedė, 
turbūt ne taip lengvai pasiduoda jausmams kaip aš. 

Grumdamasi su nuovargiu, alkiu, nusivylimu ir nežinia dar 
su kuo, buvau tokia sutrikusi ir taip kankinausi, kad negalėjau 
nei miegoti, nei ramiai sėdėti. Nusiminusi blaškiausi po kamba- 
rį stvarstydama daiktus, pakliūvančius po ranka, ir dėliodama 
juos atgal. 

Prasivėrus durims, padvelkė skersvėjis ir sugriovė trapią 
plaukų šepečio, kurio rankeną balansavau, pusiausvyrą. Grįžo 
Džeimis. Jis buvo nuraudęs ir keistai susijaudinęs. 

— Ak, tu nemiegi, - tarė aiškiai nustebęs ir suglumęs, kad 
rado mane ne lovoje. 

- Taip, - piktai atsakiau, - tikėjaisi, kad miegosiu ir tu galėsi 
vėl eiti pas ją? 

Jo antakiai trumpai susijungė, tada klausiamai pakilo. 

— Ją? Turi galvoje Liri? 

Išgirdusi jos vardą ta nerūpestinga Aukštumų tarsena, kaž- 
kodėl supykau. 

— Ak, taigi buvai su ja! - pratrūkau. 

Džeimis sumišo, bet neprarado budrumo ir truputį suirzo. 

— Taip, išėjęs iš kambario, sutikau ją prie laiptų. Ar prastai 
jautiesi, Sasenach? Atrodai sunerimusi. 

Jis įdėmiai mane nužvelgė. Paėmusi veidrodėlį, pamačiau, 
kad mano plaukai stirkso ant galvos it vešlūs gaurai, o po aki- 
mis juoduoja ratilai. Trenkiau veidrodį ant stalelio. 

— Ne, jaučiuosi puikiai, - atšoviau labai stengdamasi tvardy- 
tis. - O kaip Liri? - atsainiai paklausiau. | 

— Ak, puikiai. - Jis nugara atsirėmė į duris, sukryžiavo ran- 
kas ir mąsliai pažvelgė į mane. - Šiek tiek nustebusi, kad mudu 
susituokėm. 

- Aha, puikiai, - pasakiau ir giliai įkvėpiau. Pakėlusi akis, 
pamačiau, kad jis šypsosi. 

- Negi nerimauji dėl tos mergaitės, Sasenach? - nuovokiai 
paklausė. - Tau ji - niekas, man taip pat, - pridūrė. 

— Tikrai? Ji nebūtų tekėjusi už tavęs, nes būtų negalėjusi. 
O tau reikėjo žmonos, todėl, pasitaikius progai, vedei mane. Dėl 
to tavęs nekaltinu ir anksčiau nepriekaištavau, bet... 

Jis dviem žingsniais perėjo per kambarį ir nutraukė mane 
paimdamas už rankų. Pakišęs pirštą po smakru, privertė pa- 
žvelgti į jį. 

- Klere, - ramiai tarė, - kai ateis laikas, pasakysiu, kodėl 
tave vedžiau, o galbūt ir niekada neatskleisiu. Prašiau, kad bū- 
tum man atvira, ir pats stengiuosi toks tau būti. Ir dabar neiš- 
sisukinėju. Ta mergina neturi teisės iš manęs nieko reikalauti, 
tik pagarbos. - Jis spustelėjo man smakrą. - Bet tą teisę ji turi, 

ir aš jos paisysiu. - Jis paleido smakrą ir švelniai paglostė pas- 
makrę. - Ar girdi, Sasenach? 

— Girdžiu! - Ištrūkau iš jo rankų ir įsižeidusi pasitryniau 
smakrą. - Neabejoju, kad elgsies su ja labai pagarbiai. Bet kitą 
sykį užtrauk nišos užuolaidas, nenoriu to matyti. 

Vario spalvos antakiai staiga pakilo, jo veidas raustelėjo. 

— Manai, tave apgaudinėju? - nustebęs paklausė. - Dar ne- 
praėjo nė valanda, kai grįžom į pilį, aš visas prakaituotas, nu- 
gultas dulkių po dviejų dienų balne ir toks išvargęs, kad net 
virpa keliai, o tu vis tiek manai, jog tiesiu taikymu nudrožiau 
suvedžioti šešiolikmetės? — Priblokštas papurtė galvą. - Neži- 
nau, Sasenach, ar norėjai pagirti mano vyriškumą, ar užgauti 
mano padorumą, bet man ir nerūpi. Merta sakė, kad moterims 
stinga proto, bet Jėzau Kristau! 

Jis stambia ranka persibraukė per plaukus ir jų trumpi galai 
pasistojo piestu. 

- Žinoma, nemaniau, kad vilioji ją, - ėmiau teisintis jau ra- 
mesniu tonu. - Tik... 

Man toptelėjo, kad Frenkas mokėdavo išsisukti iš tokios pa- 
dėties kur kas grakščiau, nei sekėsi man. Tikriausiai netaktiška 
piršti tokią galimybę sutuoktiniui. 

- Na, norėjau pasakyti... suprantu, kad vedei savo sumeti- 
mais, kurie yra tavo reikalas, - greitosiomis pridūriau, - ir kad 
neturiu į tave jokių teisių. Gali laisvai elgtis kaip tinkamas. Jei 
tu... jei tave traukia kitur... na... nestosiu tau skersai kelio, - ne- 
tvirtai pabaigiau. 

Skruostus kaitino karštas kraujas, akis degino ašaros. Pa- 
žvelgusi aukštyn, išvydau, kad ir Džeimio ausys nukaitusios, 
taip pat visas veidas. Rodės, plykstelėjo net akys, nuo miego 
stygiaus pasruvusios krauju. 

— Jokių teisių į mane! - sušuko jis. - Mieloji, kas, tavo ma- 
nymu, yra santuokos įžadai? Tik žodžiai bažnyčioje? - Didžiu- 
liu kumščiu jis taip trenkė į komodą, kad net sudrebėjo porce- 

lianinis ąsotis. - Jokių teisių, - sumurmėjo lyg pats sau. - Galiu 
elgtis kaip tinkamas. Ir tu man netrukdysi! 

Džeimis pasilenkė nusiauti ir iš visų jėgų šveitė batus į 
sieną. Dukart krūptelėjau, kai jie vienas po kito, atšokę nuo 
akmens, dunkstelėjo ant grindų. Jis nusitraukė skraistę, atsai- 
niai nubloškė sau už nugaros ir, nenuleisdamas nuo manęs 
akių, priėjo artyn. 

- Taigi neturi į mane jokių teisių, Sasenach? Ir paleisi mane 
mėgautis malonumais, kai tik įsigeisiu, ką? Ar taip? - kaman- 
tinėjo jis. 

— Hm, taip, - išlemenau nenoromis žengdama atatupsta. - 
Tą ir turėjau galvoje. 

Jis stvėrė mane už rankų. Pajutau, kad jo delnai karšti. Nu- 
sėti nuospaudomis, jie taip nudegino man odą, kad net krūp- 
telėjau. 

— Na, jei tu neturi teisių į mane, Sasenach, tai aš turiu vieną 
į tave! Eikš. 

Jis rankomis suėmė mano veidą ir prispaudė lūpas prie 
mano lūpų. Tas bučinys nebuvo nei švelnus, nei nereiklus, ir aš 
ėmiau grumtis mėgindama atsiplėšti nuo Džeimio. 

Jis pasilenkė ir viena ranka suėmęs žemiau kelių pakėlė 
mane nepaisydamas priešinimosi. Po galais, nė nenumaniau, 
kad jis toks stiprus. 

— Paleisk mane! - pasakiau. - Ką sau manai? 

- Na, juk mano mintis buvo gana aiški, Sasenach, - iškošė 
pro dantis Džeimis. Jis nunarino galvą, skaidrus žvilgsnis per- 
vėrė mane lyg karšta geležis. - Nors, jei nori, pasakysiu: ketinu 
paguldyti tave į lovą. Tuoj pat. Ir joje kalinti tol, kol suprasi, 
kokią teisę turiu į tave. 

Jis vėl mane tyčia stipriai pabučiavo, ir aš lioviausi priešintis. 

— Nenoriu miegoti su tavimi! - sušukau, kai galų gale jis 
atsitraukė nuo mano lūpų. 

— Aš ir neketinu miegoti, Sasenach, - ramiai atsakė jis. — 
Dar ne. 

Priėjęs prie lovos, atsargiai paguldė mane ant užtiesalo, iš- 
marginto rožėmis. 

— Po velnių, puikiai supranti, ką norėjau pasakyti! - Pasiri- 
denau norėdama sprukti pro kitą lovos kraštą, bet mane sulaikė 
tvirti gniaužtai, sugriebė už peties ir privertė atsisukti. - Ir ne- 
noriu su tavimi mylėtis! 

Mėlynos akys žybtelėjo prie pat veido, ir man gerklėje už- 
spaudė kvapą. 

— Neklausiau, kam tu, Sasenach, teiki pirmenybę, - atšovė 
jis grėsmingai žemu balsu. - Esi mano žmona, dažnai tai kar- 
toju. Gal ir nenorėjai už manęs tekėti, bet ištekėjai. Ir jei iki šiol 
nepastebėjai, tavo priesaikoje buvo žodis „paklusti“. Tu - mano 
žmona, ir jei tavęs geidžiu, moterie, gausiu, nors ir prakeiksi 
mane! - Jo balsas vis kilo, galiausiai jis jau kone šaukė. 

Prispaudusi kumščius prie šonų, atsiklaupiau ir ėmiau rėkti 
ant jo. Paskutinę valandą kentėtos kančios ištrūko, ir aš jam 
viską išrėžiau. 

— Tai aš būsiu prakeikta, jei pergulėsiu su tavimi, prievar- 
taujantis parše! Manai galįs man įsakinėti gultis į tavo lovą? 
Pasinaudoti manim it kokia kekše, kada tik įsigeidęs? Deja, tu 
negali, supistas šunsnuki! Pasielk taip, ir būsi ne ką geresnis už 
savo brangųjį kapitoną Randalą! 

Jis kurį laiką spitrėjosi į mane, paskui staiga atsitraukė. 

- Tada išeik, - pasakė mostelėdamas galvą į duris. - Jeigu 
taip apie mane manai, nešdinkis! Aš tau nekliudysiu. 

Valandėlę delsiau žiūrėdama į jį. Sukąstu iš pykčio žandi- 
kauliu, jis dunksojo virš manęs it koks Rodo kolosas. Šįkart la- 
bai tvardėsi, nors buvo įtūžęs taip, kaip ir tada šalikelėje netoli 
Dunsberio. Bet čia buvo ne juokai. Jei nuspręsiu išeiti, jis man 
netrukdys. 

Pakėliau smakrą, mano žandikaulis taip pat buvo stipriai 
susirakinęs. 

- Ne, - pasakiau. - Ne, nebėgsiu viską metusi. Be to, nebijau 
tavęs. 

Jis įsmeigė akis man į gerklę, kur pašėlusiai tvinksėjo pulsas. 

— Taip, suprantu, - tarė. 

Džeimis dėbsojo į mane, o jo veidas ėmė pamažu atsipa- 
laiduoti, ir žvilgsnyje radosi nenorus paklusnumas. Nedrąsiai 
atsisėdo ant lovos išlaikydamas nemažą atstumą tarp mudvie- 
jų. Atsargiai prisėdau ir aš. Prieš prabildamas jis keletą kartų 
sunkiai atsiduso, o jo veidas pamažu atgavo natūralią rausvos 
bronzos spalvą. 

- Ir aš nebėgsiu, Sasenach, - kimiai pasakė. - Nei dabar, nei 
paskui. O ką reiškia „supistas“? 

Tikriausiai mano nuostaba buvo akivaizdi, nes jis irzliai tarė: 

— Jei būtinai nori mane pravardžiuoti, tai viena. Bet man ne- 
patinka pravardės, į kurias negaliu atsikirsti. Iš to, kaip jį ištarei, 
supratau, kad tai itin nešvankus žodis, bet ką jis reiškia? 

Praradusi budrumą, kiek prajukau. 

- Jis... jis reiškia... tai, ką ketinai man daryti. 

Vienas jo antakis kilstelėjo, mina buvo rūgščiai linksma. 

— Ak, jis reiškia „pasileidęs“. Neklydau, kad tai labai nepa- 
dorus žodis. O kas tas sadistas? Anądien taip mane pavadinai. 

Užgniaužiau juoką. 

- Tai, hm, tai žmogus, kuris... kuris, na, patiria kūnišką ma- 
lonumą kitam teikdamas skausmo. 

Mano veidas nuraudo, bet lūpų kampučiai kiek pakilo prieš 
mano valią. Džeimis suprunkštė. 

— Per daug manęs negiri, - pasakė, - bet prie tavo pastebė- 
jimų negaliu prikibti. 

Jis giliai įkvėpė ir atsilošė atgniauždamas kumščius. Tyčia 
ištiesė pirštus, tada pasidėjo plaštakas ant kelių ir pažvelgė į 
mane. 

— Ir ką? Kodėl taip elgiesi? Dėl merginos? Sakiau tau tikrą 
tiesą. Bet svarbiausia ne įrodymai. Svarbiausia, ar manimi tiki. 
Ar tiki? 

— Taip, tikiu, - nenorom pripažinau. - Bet kalbu ne apie tai. 
Visai ne, - pridūriau stengdamasi būti atvira. - Na... man rodos, 

priežastis ta, kad supratau, jog vedei mane dėl pinigų. - Nudū- 
riau akis, pirštu braukdama per užkloto raštą. - Žinau, man 
nėra ko skųstis, juk taip pat ištekėjau už tavęs iš savanaudiškų 
paskatų, bet... - prikandau lūpą ir nurijau seilę, kad nurimtų 
balsas, - ir aš turiu šiek tiek savigarbos. 

Vogčiomis žvilgtelėjau į Džeimį ir pamačiau, kad jis apstul- 
bęs spokso į mane. 

— Dėl pinigų? - paklausė lyg nesuprasdamas. 

- Taip, dėl pinigų! - užsiplieskiau, supykdyta apsimestinio 
jo nenuovokumo. - Kai grįžom, suskubai pranešti Kolumui apie 
mudviejų santuoką ir nekantravai pasiimti Makenzių nuompi- 
nigių dalį! 

Valandėlę Džeimis dėbsojo į mane, o jo burna iš lėto Žiojosi, 
tarsi ketintų kažką sakyti. Bet paskui ėmė pamažu purtyti galvą, 
o galop - juoktis. Atsilošęs prapliupo kvatoti, tada nuleido gal- 
vą, susiėmė ją rankomis ir toliau isteriškai kvatojo. Pasipiktinusi 
kritau ant pagalvių. Argi juokinga? 

Vis dar kratydamas galvą ir švokšdamas su pertrūkiais, 
Džeimis atsistojo ir uždėjo rankas ant savo diržo sagties. Tai 
išvydusi, nesąmoningai krūptelėjau, ir jis tai pastebėjo. 

Džeimis nuo juoko ir pykčio išraudusiu veidu įniršęs pa- 
žvelgė į mane. 

— Ne, - šaltai tarė, - nesiruošiu tavęs mušti. Daviau sau žodį 
to nebedaryti, nors turbūt netrukus gailėsiuos. - Jis padėjo dir- 
žą į šalį ir pagriebė krepšį. - Man priklausanti Makenzių nuom- 
pinigių dalis - apie dvidešimt svarų per ketvirtį, Sasenach, - pa- 
aiškino rausdamasis barsuko odos krepšyje. - Ir tai tik škotiški 
pinigai, o ne svarai sterlingų. Tiek kainuoja pusė karvės. 

— Ir tai... ir viskas? - kvailai paklausiau. - Bet... 

— Viskas. Viskas, ką gausiu iš Makenzių. Turbūt tau krito į 
akis, kad Duglas - taupus žmogus, o Kolumas dvigubai šykš- 
tesnis. Tačiau man atrodo, kad dėl niekingos dvidešimties svarų 
per ketvirtį sumelės vargu ar vertėjo vesti, - kandžiai pasakė 
spoksodamas į mane. - Be to, nebūčiau tučtuojau reikalavęs tų 

pinigų, - pridūrė ištraukdamas mažą popieriaus paketėlį, - bet 
už juos norėjau kai ką nupirkti. Tai mane ir išvijo iš kambario. 
O Liri sutikau atsitiktinai. 

— Ir ko taip veržeisi pirkti? - įtariai paklausiau. 

Jis atsiduso, valandėlę padelsė, tada švystelėjo paketėlį man 
į skraitą. 

- Vestuvinį žiedą, Sasenach. Gavau jį iš ginklakalio Juveno, 
laisvalaikiu jis gamina tokius daikčiukus. 

— Ak, - tyliai aiktelėjau. 

- Nagi, - po valandėlės paragino Džeimis. - Išvyniok. Jis 
tavo. 

Paketėlio kontūrai po mano pirštais susiliejo. Sumirksėjau ir 
sušnarpščiau, bet nė nekrustelėjau, nemėginau jo išvynioti. 

- Atleisk, - atsiprašiau. 

— Na, tau verta atsiprašyti, Sasenach, - tarė jis, bet nebepik- 
tu balsu. 

Ištiesęs ranką, paėmė paketėlį nuo mano kelių ir nuplė- 
šė popierių. Ištraukė platų sidabrinį žiedą, papuoštą Aukš- 
tumoms būdingomis pynėmis, o kiekvienos grandies centre 
buvo išraižytas mažytis dailus karaliaus Jokūbo I laikų usnies 
žiedas. 

Tik tiek spėjau pamatyti, ir mano akis vėl aptraukė migla. 

Susizgribau, kad man į ranką įsprausta nosinaitė, ir puoliau 
sugerti ašarų upelio. 

— Jis... gražus, - išlemenau atsikrenkšdama ir šluostyda- 
masi akis. 

— Ar jį mūvėsi, Klere? 

Dabar jo balsas buvo švelnus, o kai jis pasakė mano vardą, 
kurį dažniausiai tardavo oficialiomis progomis ar norėdamas 
būti meilus, vėl beveik pravirkau. 

— Tau nebūtina jo nešioti, - pasakė rimtai žvelgdamas virš 
sulenkto delno. - Mūsų santuokos sutartis įvykdyta, santuoka 
teisėta. Tu apsaugota nuo visko, išskyrus orderį, ir net nuo jo, 
kol esi Leocho pilyje. Jei nori, gyvenk atskirai - gal tą ir stengei- 

si man pasakyti visais tais paistalais apie Liri. Tu visai su mani- 
mi nevark, jeigu toks tikrasis tavo pasirinkimas. 

Jis sėdėjo nekrutėdamas, priglaudęs žiedą prie širdies. 

Taigi jis man siūlo išeitį, kurią buvau bepradedanti siūlyti 
jam. Primestas man aplinkybių, jis prisivers manęs atsisakyti, 
jeigu jį atstumsiu. Žinoma, buvo ir kita galimybė: priimti žiedą 
ir viską, kas susiję su juo. 

Leidosi saulė. Paskutiniai jos šviesos spinduliai skverbėsi 
pro mėlyną siaurakaklį stiklo ąsotį, kuris stovėjo ant stalo ir ant 
sienos metė nuostabų lazurito spalvos dryžį. Pasijutau trapi ir 
tviskanti kaip tas stiklas, tarsi nuo prisilietimo būčiau subyrėju- 
si ir spindinčiomis šukėmis pažirusi ant grindų. Jei norėjau tau- 
soti Džeimio arba savo jausmus, regis, jau gerokai pavėlavau. 

Negalėjau kalbėti, bet ištiesiau Džeimiui dešinę ranką, ku- 
rios pirštai virpėjo. Šaltas ir blizgantis žiedas nuslydo krumpliu 
ir jaukiai įsitaisė piršto apačioje. Buvo man kaip sykis. Džei- 
mis valandėlę palaikė mano ranką, žvelgdamas į ją, tada staiga 
stipriai prispaudė mano krumplius sau prie lūpų. Kai pakėlė 
galvą, trumpai išvydau jo veidą, ryžtingą ir atkaklų, o paskui jis 
šiurkščiai užsitermpė mane ant kelių. 

Tylėdamas stipriai glaudė glėbyje, o aš jutau pulsą, tvinksin- 
tį jo gerklėje. Jis daužėsi kaip ir manasis. Jo rankos nukeliavo 
nuogais mano pečiais, ir Džeimis truputį atsitraukė, tad Žvel- 
giau jam į veidą iš apačios. Jo rankos buvo didžiulės ir labai 
šiltos, man šiek tiek svaigo galva. 

— Geidžiu tavęs, Klere, - tarė lyg dusdamas. Tada patylėjo, 
tarsi nežinotų, ką sakyti toliau. - Taip tavęs trokštu, kad vos 
galiu kvėpuoti. Ar... - Jis nurijo seilę ir atsikrenkštė. - Ar pri- 
sileisi mane? 

"Galų gale atgavau balsą. Jis gergždė ir drebėjo, bet buvo 
girdimas. 

- Taip. Taip, prisileisiu. 

— Manau... - Jis nuščiuvo. Pagraibęs atsisegė kilto sagtį, bet 
paskui sužiuro į mane gniauždamas rankas prie šonų. Jam buvo 

sunku kalbėti, jis tvardė kažką, kas buvo taip galinga, kad nuo 
įstangos jam virpėjo rankos. - Aš... negaliu... Klere, nemoku 
būti švelnus. 

Spėjau tik linktelėti tai pripažindama ar duodama leidimą, 
ir jis užgulė mane savo svoriu priplodamas prie lovos. 

Jis nebegaišo laiko nusirengti. Ant jo marškinių užuo- 
džiau kelio dulkes, o ant odos - saulę ir kelionės prakaitą. Jis 
tvirtai mane laikė, mano rankos buvo ištiestos, riešai suveržti. 
Viena ranka brūkštelėjau per sieną, ir vestuvinis žiedas ty- 
liai skimbtelėjo bruoždamas per akmenį. Po žiedą ant abiejų 
rankų, vienas sidabrinis, kitas auksinis. Plonas metalas staiga 
tapo sunkus kaip santuokos saitai, lyg žiedai būtų mažytės 
grandinės, kaustančios mane prie lovos, ištemptą tarp dviejų 
stulpų, laikomą vergovėje lyg koks Prometėjas ant vienišos 
uolos, atiduodančią dalelę meilės grifui, kuris gabalėliais plė- 
šo man širdį. 

Jis keliu praskėtė mano kojas ir vienu dūriu įėjo, kad net 
aiktelėjau. Išleidęs garsą, panašų į riaumojimą, apkabino mane 
stipriau. 

— Tu mano, mo duinne, - švelniai tarė skverbdamasis į mano 
gelmes. - Tik mano, dabar ir visiems laikams. Mano, ar to nori, 
ar ne. 

Pasimuisčiau jo glėbyje ir įkvėpiau tyliai aiktelėdama, kai jis 
pasistūmėjo dar giliau. 

- Taip, geidžiu tavim pasinaudoti iki galo, mano Sase- 
nach, - sušnabždėjo Džeimis. - Trokštu, kad man priklausy- 
tum, trokštu valdyti tavo sielą ir kūną. - Kiek pasigrūmiau, 
bet jis mane prispaudė ir ėmė kalti tvirtai, be paliovos, sulig 
kiekvienu stumtelėjimu smūgiuodamas į mano įsčias. - Noriu, 
kad mane vadintum šeimininku, Sasenach. - Tylus jo balsas 
buvo keršto už paskutinių valandėlių kankynę grėsmė. - Gei- 
džiu, kad būtum mano. 

Suvirpėjau, tada sudejavau, nuo jo puolimo ir tuksėjimo 
man ėmė spazmuoti kūną. Nieko nepaisydamas, jis judėjo dar 

keletą minučių, smūgiavo ir smūgiavo, ir aš pasijutau esanti ties 
malonumo ir skausmo riba. Buvau nutirpusi, tarsi gyvenčiau tik 
puolimo akimirką, nublokšta prie visiško pasidavimo ribos. 

— Ne! - aiktelėjau. - Liaukis, man skauda! 

Per jo veidą ritosi prakaito lašeliai, papsėjo ant pagalvės ir 
mano krūtų. Mūsų kūnus sujungęs smūgis greitai virto skaus- 
mu. Nuo pasikartojančių stūmių man ant šlaunų radosi mėly- 
nės, o riešai, rodės, tuojau lūš, bet jo gniaužtai buvo geležiniai. 

- Aha, maldauji manęs pasigailėti, Sasenach? Bet nesulauk- 
si, dar ne. 

Džeimio kvėpavimas tvoskė karščiu, labai padažnėjo, tačiau 
jis nerodė jokių nuovargio ženklų. Visą mano kūną tampė trau- 
kuliai, pakėliau kojas norėdama jį apsivyti, sulaikyti tą pojūtį. 

Giliai viduriuose atsiliepdavo kiekvienas dūris, ir gūžiausi 
nuo jų, nors mano klubai išdavikiškai pakildavo. Jis juto, kaip 
reaguoju, ir puolė su dviguba jėga spausdamas man pečius, kad 
neištrūkčiau. 

Mano atsakui nebuvo nei pradžios, nei galo, tik krėtė nepa- 
liaujamas šiurpas, kuris pasiekdavo viršūnę sulig kiekvienu stū- 
miu. Tas tuksėjimas buvo klausimas, vis pasikartojantis mano 
kūne ir reikalaujantis atsakymo. Jis vėl nuleido mano kojas, 
prispaudė mane ir nuskraidino anapus skausmo. Mane užliejo 
visiška palaima, ir aš pasidaviau. 

— Taip! - sušukau. - O Dieve, Džeimi, taip! 

Jis griebė mane už plaukų ir atlošė galvą. Pažvelgiau jam 
tiesiai į akis, kurios žibėjo pašėlusiu džiugesiu. 

— Taip, Sasenach, - sumurmėjo labiau atsiliepdamas į mano 
judesius nei į žodžius. - Tave užvaldysiu! 

Jo rankos nuslydo prie mano krūtų ir ėmė jas glamonėti, 
paskui nukeliavo šonais žemyn. Jis užgulė mane visu svoriu, 
suėmė rankomis ir pakėlė skverbdamasis dar toliau. Surikau, 
o jis užspaudė man burną lūpomis, bet tai buvo ne bučinys, o 
dar vienas puolimas. Jis pražiodė mane sužeisdamas lūpas ir 
brūžindamas veidą barzdos šeriais. Ėmė smūgiuoti smarkiau ir 


greičiau, tarsi lįstų ir į mano sielą, kaip jau buvo įsigavęs į mano 
kūną. Kūne ir sieloje įžiebė kibirkštį, ir iš pasidavimo pelenų 
plykstelėjo atsakomasis aistros šėlsmas ir geiduliai. Išsiriečiau 
pasitikdama Džeimį, smūgis į smūgį. Krimstelėjau jam į lūpą ir 
paragavau kraujo skonio. 

Paskui pajutau jo dantis ant kaklo ir suleidau nagus jam į 
nugarą. Suariau jį nuo sprando iki sėdmenų priversdama pasi- 
kelti ir šaukti. Mudu pašėlusiai puolėm vienas kitą kandžioda- 
miesi, draskydamiesi, mėgindami ištrėkšti kraujo, stengdamie- 
si vienas kitą įtraukti į save, plėšdami kūnus iš nepasotinamos 
aistros tapti vieniu. Mano riksmas susimaišė su jo šauksmais, ir 
galų gale mudu panirom vienas į kitą tą paskutinę išnykimo ir 
baigties akimirką. 


= 


Pamažu gaivelėjausi pusiau gulėdama ant Džeimio krūti- 
nės. Prakaituoti mūsų kūnai vis dar buvo sulipę, šlaunis prie 
šlaunies. Džeimis sunkiai kvėpavo, buvo užsimerkęs. Girdėjau 
prie ausies jo širdį, po orgazmo plakančią antgamtiškai lėtai, 
bet galingai. 

Jis pajuto, kad atsibudau, ir prisitraukė mane arčiau, lyg 
norėdamas ilgiau išsaugoti sąjungos, kurią pasiekėme per tas 
kelias paskutines pavojingo susiliejimo sekundes, akimirką. Su- 
siraičiau šalia apsivydama jį rankomis. | 

Džeimis atsimerkė ir atsiduso, o kai mūsų žvilgsniai susiti- 
ko, plati burna išsirietė į šypsnį. Nebyliai klausdama kilstelėjau 
antakius. 

- O taip, Sasenach, - liūdnokai atsakė jis. - Esu tavo šeimi- 
ninkas... o tu esi mano šeimininkė. Regis, negaliu užvaldyti tavo 
sielos neprarasdamas savosios. 

Džeimis pavertė mane ant šono ir prisiglaudė visu kūnu. 
Kambarys vėso nuo dvelkiančio pro langą vakaro brizo, ir jis 
ištiesė ranką norėdamas ant mūsų užtempti lovos užklotą. Esi 

pernelyg nuovokus, vaikine, mieguista pagalvojau. Frenkas nie- 
kada to neišsiaiškino. Užmigau apglėbta jo rankų ir jausdama 
šiltą kvėpavimą į ausį. 


=— 


Kai pakirdau kitą rytą, man sopėjo ir maudė visus raume- 
nėlius. Nušliurinau į išvietę, tada - prie prausimosi dubens. 
Mano viduriai buvo lyg sumuštas sviestas. Tarsi būčiau buvusi 
daužoma buku daiktu, bet paskui man toptelėjo, kad tai labai 
arti tiesos. Tą buką daiktą išvydau priėjusi prie lovos, dabar jis 
atrodė lyg ir nekenksmingas. Jo savininkas atsibudo, kai atsisė- 
dau šalia, ir ėmė tyrinėti mane žvilgsniu, kuris man pasirodė 
vyriškai pasipūtėliškas. 

- Regis, patrakusiai pajodinėjai, Sasenach, - tarė jis, švelniai 
liesdamas mėlynę vidinėje šlaunies pusėje. - Nutrynė balnas? 

Prisimerkiau ir pirštu perbraukiau per gilaus įkandimo 
žymę ant jo peties. 

— Atrodai kiek pasusęs, vaikine. 

— Na, gerai, - tarė jis su ryškiu škotišku akcentu, - jei šalia 
miega pikta moteris, turi tikėtis, kad būsi apkramtytas. - Jis 
ištiesė ranką ir pačiupęs už sprando prisitraukė mane artyn. — 
Eikš pas mane, pikčiurna. Dar pakandžiok. 

— Ak, ne, nesulauksi, - tariau ir atsiplėšiau nuo jo. - Dabar 
negaliu, man labai visur skauda. 

Džeimis Freizeris buvo ne tas žmogus, kuriam galima pa- 
sakyti „ne“. 

- Būsiu labai švelnus, - meilikavo jis, negailestingai temp- 
damas mane po antklode. 

Jis buvo švelnus, koks gali būti stambus vyras, atsargiai 
glaudė mane glėbyje it putpelės kiaušinį, glamonėjo pilnas nuo- 
lankios kantrybės, kurią supratau esant lyg skriaudos atitaisy- 
mą, ir slepiamo atkaklumo, kuris buvo pamokos, taip žiauriai 
prasidėjusios aną naktį, tęsinys. Jis buvo švelnus, bet ne toks, 
kurį atstumsi. 

Baigdamas Džeimis mano glėbyje suvirpėjo iš pastangų ne- 
judėti, nesužaloti manęs, leidosi būti sukrėstas tos akimirkos. 

Paskui, vis dar glūdėdamas manyje, perbraukė per nykstan- 
čias mėlynes ant mano pečių, kurias prieš dvi dienas šalikelėje 
paliko jo pirštai. 

- Atleisk už jas, ma duinne, - tarė švelniai visas iš eilės bu- 
čiuodamas. - Tada buvau kaip reta prastai nusiteikęs, bet tai 
nepateisinama. Gėdinga sužeisti moterį, kad ir kokia būtų nuo- 
taika. Daugiau tai nepasikartos. 

Nusijuokiau su šiokia tokia ironija. 

- Atsiprašai už šias? O kaip kitos? Aš - vienos mėlynės, nuo 
galvos iki kojų pirštų! 

— Vaje. - Jis atšlijo ir mąsliai pažvelgė į mane. - Na, už anas 
jau atsiprašiau, - jis palietė man petį, - o šitų, - švelniai pliaukš- 
telėjo per užpakalį, - nusipelnei, ir už jas neatsiprašysiu, nes vi- 
sai to nesigailiu. Dėl tų, - Džeimis paglostė mano šlaunį, - taip 
pat nesulauksi atsiprašymo. Už jas atsilyginai su kaupu. - Jis 
raukydamasis pasitrynė petį. - Paleidai man kraują mažiausiai 
dviejose vietose, Sasenach, ir man pragariškai gelia nugarą. 

— Miegojai su žiežula... - išsišiepiau. — Todėl neatsiprašysiu. 

Jis nusikvatojo ir užsikėlė mane ant savęs. 

— Argi sakiau norįs, kad atsiprašytum? Jei gerai prisimenu, 
sakiau: „Dar pakandžiok.“ 


Padėka 


KNYGOS AUTORĖ DĖKOJA: 

Jackie Cantor, puikiai redaktorei, kurios nesenkantis entuzi- 
azmas padėjo šiam pasakojimui tapti knyga; Perry Knowlto- 
nui, nepaprastai nuovokiam ir pasakiusiam: „Pirmyn, išklok 
istoriją taip, kaip ji turėtų būti papasakota; o vėliau mes ją 
apkarpysim“; savo vyrui Dougui Watkinsui, kuris ne tik kart- 
kartėmis stovėdavo už mano kėdės klausdamas: „Jeigu įvykiai 
klostosi Škotijoje, kodėl negalima sakyti: Hoot, mon*“, bet ir 
daug laiko praleido su vaikais ir nuolat juos drausmindavo: 
„Mamytė rašo! Duokit jai ramybę!“; savo dukteriai Laurai, kuri 
išdidžiai pareiškė draugei: „Mano mama rašo knygas!“; sūnui 
Samueliui, kuris, paklaustas, kaip jo mama užsidirba, atsargiai 
atsako: „Na, ji labai daug spokso į kompiuterį ; dukteriai Jen- 
nifer, raginusiai: „Užleisk man vietą, dabar aš spausdinsiu!“; 
Jerry O Neillui, pirmajam skaitytojui ir aistruolių vadui; ki- 
tiems iš šauniojo ketvertuko: Janet McConnaughey, Margaret 
J. Cambell ir Johnui Myersui, skaitantiems viską, ką rašau, ir 
skatinantiems rašyti; dr. Gary Hoffui, patikrinusiam vietas, su- 
sijusias su medicina, ir maloniai paaiškinusiam, kaip deramai 
atstatyti išnirusį petį; T. Lawrence'ui Tuohy už patarimus karo 
ir kostiumų klausimais; Robertui Riffle'iui, paaiškinusiam skir- 
tumus tarp noteros ir tamo, išvardijusiam visas neužmirštuolių 
rūšis ir patvirtinusiam, kad drebulės Škotijoje iš tikrųjų auga; 
Virginijai Kidd, perskaičiusiai pirmuosius rankraščio skyrius 
ir padrąsinusiai rašyti toliau; Alexui Krislovui, padėjusiam su- 
sidoroti su kitomis operacinėmis sistemomis, neįprasčiausia 
pasaulyje daugybės elektroninės literatūros rašytojų perykla, 

CompuServe Literary Forum ir daugybei LitForum narių: Joh- 
nui Stithui, Johnui Simpsonui, Johnui L. Myersui, Judsonui 
Jerome'ui, Angeliai Dorman, Zilgiai Ouafay ir kitiems už škotų 
liaudies dainas, meilės poeziją lotynų kalba, už juoką (ir ašaras) 
tinkamose vietose. 

yos susituokusius Klerę su Frenku išskiria An- 
„Xtrasis pasaulinis karas. Pagaliau vėl susitikę 
rAylimieji nusprendžia pasidovanoti antrą medaus 
mėnesį Škotijoje. 

Vieną dieną vaikštinėdama po apylinkes Kler ant 
kalvos aptinka paslaptingą senovinį akmenų ratą. 
Kitą sykį čia atėjusi netyčia paliečia akmenį, pra- 
randa sąmonę ir nubudusi patenka į keistų įvykių 
sūkurį: ją užpuola į mylimąjį nepaprastai panašus 
' vyras. Tačiau įsikiša keistas jo priešininkas. Būrys 
raitelių priverčia Klerę joti su jais į pilį. Moteris su- 
pranta patekusi į praeitį... 

Netikėtai tapusi „svetimšale“ Klerė bando prisi- 
taikyti tik iš istorijos vadovėlių pažįstamoje aplin- 
koje ir kantriai laukia progos nusigauti prie akmenų 
rato, kad galėtų grįžti į savo „dabartį“. Bet likimas 
ją suveda su Džeimiu Freizeriu. Klerė neatsispiria 
jaunojo Džeimio patrauklumui, aistrai, vyriškai jėgai 
ir karštai jį įsimyli... Tačiau negali pamiršti ir kitame 
šimtmetyje likusio Frenko... 

Nuo šios akimirkos Klerės likimas pasidalija į dvi 
dalis: su vienu vyru ji gyvena viename šimtmetyje, 
osukitu - kitame. Blaškantis tarp dviejų šimtmečių, 
tarp ištikimybės ir aistros, moteriai teks rasti atsa- 
kymą į sudėtingą klausimą - ko iš tikrųjų trokšta jos 
širdis... 


Knygoje yra visko, ko reikia: dvasingumo ir erotikos, 
garbės ir išdavystės, aistros ir vilties, istorijos ir kelionių, 
ir MEILĖS - nepaisančios nei erdvės, nei laiko. 
Puikesnio romano nesu skaičiusi. 

VOKIETIJA 


Klerė Randal - nepaprasto likimo moteris... tiksliau, 
net kelių likimų. Netikėta keliauninkė laiku blaškosi tarp 
vyro, likusio dabartyje, ir mylimojo - sutikto praeityje... 
Pasiruoškite kvapą gniaužiančiai ir jausmingai kelionei, 
iš kurios nesinorės grįžti į tikrovę... 

RUSIJA 


Džeimis Freizeris - ir dabarties, ir praeities vyro idealas: 
ryžtingas, aistringas, vyriškai stiprus, šmaikštus ir... 
truputėlį nekaltas... Jis užvaldys jūsų mintis, fantazijas 
ir sapnus... Diana Gabaldon sukūrė Džeimį tokį, kokio 
glėbyje norėtų atsidurti visos moterys... 

Pati nuostabiausia knyga... nuo pirmo iki paskutinio 
puslapio. Lengvas, grakštus, elegantiškas stilius. 
Ši istorija išmokė mane svajoti ir leido patikėti tobula 
meile, aistra ir stebuklais... 

